Firma 


JOHN 
GRISHAM 


FIRMA 


JOHN 
GRISHAM 


FIRMA 


Iš anglų kalbos vertė Jonas Čeponis 


UDK 820(73)-3 John Grisham 
Gr 427 THE FIRM 
New York, Dell, 1991 


Copyright O 1991 by John Grisham 
O Vertimas į lietuvių kalbą, 
Jonas Čeponis, 2008 
ISBN 978-9955-13-192-2 O UAB „Jotema“, 2008 


Renei 


Vyresnysis firmos partneris jau kažkelintą kartą įdėmiai perskaitė 
trumpus anketinius duomenis ir nerado nieko, dėl ko Mičelas I. Mak- 
diras jam nepatiktų, bent popieriuje. Turi smegenis, ambicingas, gražios 
išvaizdos. Ir — alkanas; kai tokios kilmės, kitaip ir negalėjo būti. Vedęs, 
o tai — privaloma be išlygų. Firma niekada nesamdydavo viengungių 
teisininkų ir labai nepalankiai žiūrėjo į skyrybas, taip pat į lakstymą 
paskui sijonus ir girtuoklystes. Sutartyje numatytas ir patikrinimas dėl 
kvaišalų. Jis turėjo įgijęs sąskaitybos mokslinį laipsnį, iš pirmo karto 
išlaikęs licencijuoto buhalterio egzaminus ir norėjo specializuotis mo- 
kestinės teisės srityje, o firmai, užsiimančiai mokesčiais, žinoma, tokių ir 
reikėjo. Taip pat ir baltasis — firma nepriimdavo į darbą juodųjų. Tai pa- 
vykdavo pasiekti nesiafišuojant, nededant į laikraščius skelbimų ieškan- 
tiesiems darbo. Kitos firpnos įdarbindavo ir juoduosius. O ši firma pati 
verbuodavosi tarnautojus, todėl ir išlikusi balta kaip lelija. Be to, firma 
įsikūrusi ne kur kitur, kaip tik Memfyje, o juodųjų viršūnėlės rinkdavosi 
Niujorką, Vašingtoną arba Čikagą. Ir dar: Makdiras — vyriškis, mat, 
firmoje nesidarbuoja nė viena moteris. Klaida buvo padaryta aštunto 
dešimtmečio viduryje: užverbuota pirmuoju numeriu baigusi Harvardo 
absolventė, kuri pasirodė esanti tikra mokesčių burtininkė. Ji ištvėrė fir- 
moje ketverius neramius metus ir žuvo autoavarijoje. 

Taip, popieriuose jis atrodo neblogai. Geriausia, ką galima pasi- 
rinkti. Po teisybei, šiais metais kitų pretendentų ir nematyti. Sąrašas 
labai trumpas. Makdiras arba nieko. 


Roisas Maknaitas, vadovaujantysis firmos partneris, nagrinėjo dos- 
jė, ant kurios buvo užrašyta: „Mičelas I. Makdiras — Harvardas“. Colio 
storumo, smulkaus šrifto ir su keliomis fotografijomis, ją parengė kai 
kurie buvę CŽV agentai, dabar įsitaisę vienoje, Betesdoje įsikūrusioje 
privačioje žvalgybos įstaigoje. Jie buvo firmos klientai ir kiekvienais me- 
tais atlikdavo jai slaptus tyrimus, nereikalaudami atlygio. Anot jų, darbas 
lengvas — tikrinti nieko neįtarančius teisės studentus. Pavyzdžiui, jie 
sužinojo, kad jis linkęs palikti Šiaurės rytus, kad turi tris darbo pasiūly- 
mus — du Niujorke ir vieną Čikagoje — ir kad daugiausia jam žadėta 
76 000, o mažiausia — 68 000 dolerių per metus. Taigi yra paklausus. 
Antraisiais studijų metais, per vertybinių popierių egzaminą, turėjo pro- 
gą nusirašyti, bet atsisakė ir buvo aukščiausiai iš viso kurso įvertintas. 
Prieš du mėnesius viename teisės fakulteto vakarėlyje jam pasiūlyta 
pabandyti kokaino. Vaikinas nesutiko ir išėjo namo, kai visi pradėjo 
uostyti. Kada ne kada išgerdavo alaus, bet gerti — brangu, o pinigų jis 
stokojo. Mat studentiškoms paskoloms padengti reikėjo dar beveik 23 
000 dolerių. Vadinasi, jis alkanas. 

Maknaitas sklaidė dosjė ir šypsojosi. Makdiras — kaip tik toks 
žmogųus, kokio jiems reikia. 

Lamaras Kvinas, trisdešimt dvejų, dar nebuvo tapęs firmos partne- 
riu. Šiandien čia pasikviestas tam, kad atrodydamas ir elgdamasis jaunai, 
suteiktų „Bendini, Lambert ėc Locke“ — iš tikrųjų jaunai firmai, nes 
dauguma jos partnerių pasitraukdavo į poilsį netoli penkiasdešimties ar 
vos šią ribą perkopę, sukaupę pinigų kaip šieno — jaunatvišką įvaizdį. 
"Tapsiąs šios firmos partneriu ir jis. Turėdamas šešiaženkles, iki pat gy- 
venimo pabaigos garantuotas, pajamas, Lamaras galėsiąs mėgautis pagal 
užsakymą siūtais kostiumais, kainuojančiais po tūkstantį du šimtus do- 
lerių ir patogiai gulinčiais ant aukšto, atletiško jo stoto. Jis nerūpestingai 
perėjo per prabangų viešbučio numerį, už kurį sumokėta po tūkstantį 
dolerių už parą, ir prisipylė dar vieną puodelį kavos be kofeino. Pasi- 
žiūrėjo į laikrodį ir slapčia dirstelėjo į du partnerius, sėdinčius prie ne- 
didelio posėdžių stalo šalia langų. 

Lygiai pusę trijų kažkas pasibeldė į duris. Lamaras paskersavo į 
partnerius. Šie įkišo anketinius duomenis ir dosjė į atdarą lagaminėlį. 
Visi trys siekė apsivilkti švarkų. Užsisegęs viršutinę sagą, Lamaras ati- 
darė duris. 


— Mičelas Makdiras? — paklausė plačiai šypsodamasis, atkišda- 
mas priekin ranką. 

— Taip. — Juodu stipriai paspaudė vienas kitam delną. 

— Miela susipažinti, Mičelai. Aš — Lamaras Kvinas. 

— Ir man malonu. Prašom vadinti mane Miču. — Vaikinas įžengė 
vidun ir greitomis apžvelgė erdvų kambarį. 

— Žinoma, Mičai. — Suėmęs už peties, Lamaras nuvairavo svečią 
per kambarį, ten jam prisistatė partneriai, elgdamiesi itin šiltai ir nuošir- 
džiai. Pasiūlė vaikinui kavos, paskui vandens. Apsimainę mandagybėmis, 
visi susėdo aplinkui tviskantį raudonmedžio posėdžių stalą. Makdiras 
atsisegė švarką ir susikryžiavo kojas. Jau laikė save užsigrūdinusiu darbo 
paieškų veteranu ir matė esąs jiems reikalingas. Todėl nebesijaudino. 
Juk turįs tris pasiūlymus įsidarbinti prestižiškiausiose šalies firmose, šis 
pokalbis, ši firma jam nėra būtini, taigi dabar galįs sau bent kiek leisti 
atrodyti pernelyg pasitikinčiu savimi. Atvykęs čia grynai iš smalsumo. 
Be to, ilgėjęsis ir šiltesnio klimato. 

Remdamasis alkūnėmis į stalą, vyresnysis partneris Oliveris Lam- 
bertas palinko į priekį ir ėmėsi vadovauti įžanginei kalbai. Turėdamas 
bemaž profesinį, sodrų baritoną, gebėjo mintis dėstyti sklandžiai ir 
palenkti į save pašnekovą. Šešiasdešimt vienerių, buvo nelyginant fr- 
mos senolis ir didžiumą laiko skirdavo jai administruoti bei išlaikyti 
pusiausvyrą tarp kai kurių jos teisininkų, galbūt vienų iš turtingiausių 
šalyje, egoizmo. Taip pat jis buvo patarėjas, tas, į kurį su savo bėdomis 
kreipdavosi jaunesnieji bendradarbiai. Be to, ponas Lambertas buvo at- 
sakingas už naujų darbuotojų atranką ir dabar kaip tik nuo jo priklausė 
pasirašyti ar ne darbo sutartį su Mičelu I. Makdiru. 

— Jums jau atsibodę tokie pokalbiai? — paklausė Oliveris Lam- 
bertas. 

— Tiesą sakant, ne. Tokios procedūros įprastos. 

Taip, taip, visi sutiko. Tartum dar vakar patys atsakinėjo į klausi- 
mus ir pildė anketinius duomenis, baisiai baimindamiesi, kad nerasią 
darbo ir treji metai sunkaus triūso ir kančių prie knygų nueisią perniek. 
Jie gerai žinojo, kaip vaikinas dabar jaučiasi. 

— Galiu kai ko paklausti? — Mičas kreipėsi į visus tris. 

— Be abejo. 

— Žinoma. 

— Bet ko. 

— Kodėl mes kalbamės šiame viešbučio numeryje? Kitos firmos 
pokalbius rengia studentų miestelyje per įdarbinimo agentūrą. 

— Geras klausimas. — Visi trys linktelėjo ir susižvalgė, sutikdami, 
kad klausimas geras. 

— Galbūt aš pamėginsiu jums atsakyti, Mičai, — prašneko Roisas 
Maknaitas, vadovaujantysis partneris. — Turite suprasti mūsų firmą. 
Esame kitokie, ir tuo didžiuojamės. Pas mus dirba keturiasdešimt vie- 
nas teisininkas, taigi palyginti su kitomis firmomis esame maži. Mes 
daug nesamdome; maždaug po žmogų kas antri metai. Pasiūlome di- 
džiausią algą šalyje, kartu su papildomomis lengvatomis — aš neperde- 
du. Todėl esame labai išrankūs. Pasirinkome jus. Laiškas, kurį praėjusį 
mėnesį gavote, buvo išsiųstas po to, kai peržiūrėjome per du tūkstančius 
trečiųjų metų teisės studentų geriausiose aukštosiose mokyklose anke- 
tinius duomenis. Išsiųstas tik vienas laiškas. Niekur neskelbiame apie 
atsilaisvinusias vietas ir neprašome pareiškimų dėl darbo. Stengiamės 
nepatraukti į save dėmesio ir tvarkome reikalus kitaip. Štai kaip mes 
tai aiškiname. 

— Gana išsamiai. Kokia firmos veikla? 

— Mokesčiai. Kai kurie vertybiniai popieriai, nekilnojamasis 
turtas ir bankininkystė, bet aštuoniasdešimt procentų — tai darbas su 
mokesčiais. Kaip tik todėl norėjome su jumis susitikti, Mičai. Žinome, 
kad esate puikiai pasikaustęs mokesčių srityje. 

— Kodėl pasirinkote Vakarų Kentukio koledžą? — paklausė Oli- 
veris Lambertas. 

— Visai paprastai. Man pasiūlė visą stipendiją, jeigu žaisiu futbolą 
jų komandoje. Jeigu ne tai, patekti į koledžą vargu ar būtų įmanoma. 

— Papasakokite apie savo šeimą. 

— Nejau tai svarbu? 

— Mums labai svarbu, Mičai, — šiltai įsiterpė Roisas Maknaitas. 

„Jie visi taip kalba“, — pagalvojo Makdiras. 

— Gerai. Kai man buvo septyneri, tėvas žuvo anglies kasyklose. 
Motina ištekėjo antrą kartą ir gyvena Floridoje. Turėjau du brolius. 
Rastį užmušė Vietname. Kitas brolis — Rėjus Makdiras. 

— Kur jis? 

— Apgailestauju, bet tai ne jūsų reikalas. — Jis karingai įbedė 

žvilgsnį į Roisą Maknaitą ir ištiesino pečius, lyg rengtųsi muštis. Dosjė 
apie Rėjų buvo mažai pasakyta. 

— Atleiskite, — švelniai atsiprašė vadovaujantysis partneris. 

— Mičai, mūsų firma yra Memfyje, — vėl prašneko Lamaras. — 
Tai jums nesudaro keblumų? 

— Anaiptol. Ne itin mėgstu šaltus orus. 

— Ar kada nors esate buvęs Memfyje? 

— Ne. 

— Netrukus mes čia jus pritrauksime. Jums patiks. 

„ Mičas nusišypsojo ir linktelėjo, nusprendęs neprieštarauti. Nejau 
tie tipai rimtai? Susivilioti tokia maža firma kažkokiame užkampio 
mieste, kai jo laukia Volstritas? 

— Kelintas buvote savo kurse? — pasidomėjo ponas Lambertas. 

— Tarp penkių geriausių. — Ne tarp penkių procentų geriausių, 
bet tiesiog tarp penkių geriausių. Tokio atsakymo jiems turėjo užtekti. 
Būtų galėjęs pasakyti buvęs trečias, tik mažumėlę atsilikęs nuo antrojo 
ir visai netoli pirmojo. Bet nepasakė. Juk jie baigę prastesnius fakulte- 
tus, — Čikagos, Kolumbijos ir Vanderbilto, — kaip prisiminė iš anks- 
čiau greitomis permesto akimis „Martindale-Hubell's“ personalijų teisės 
žinyno, tad kažin ar ilgiau gilinsis į akademinius dalykus. 

— Kodėl pasirinkote Harvardą? 

— Faktiškai Harvardas mane pasirinko. Buvau padavęs pareiš- 
kimus į kelis universitetus ir visi atsakė teigiamai. Harvardas pasiūlė 
daugiau finansinės paramos. Be to, maniau ir dabar tebemanau, kad ten 
geriausias teisės fakultetas. 

— Kaip matau, jums ten gana gerai sekėsi, Mičai, — pasakė ponas 
Lambertas, grožėdamasis anketiniais duomenimis. Dosjė liko lagami- 
nėlyje, po stalu. 

— Dėkui. Sunkiai dirbau. 

— Iš mokesčių ir vertybinių popierių kursų jūsų itin aukšti įverti- 
nimai. 

— Būtent tuo aš labiausiai domiuosi. 

— Mes peržvelgėme jūsų parašytus straipsnius, jie gana įspūdingi. 

— Dėkui. Man patinka mokslo tiriamasis darbas. 

Jie linktelėjo pritardami šiam akivaizdžiam melui. Tai įėjo į ritualą. 
Joks teisės studentas ar teisininkas, jeigu tik turėjo sveiko proto, nemėgo 

mokslo tiriamojo darbo, tačiau visi be išimties pretendentai į bendradar- 
bius prisipažindavo jaučiantys begalinę meilę bibliotekai. 

— Papasakokite apie savo žmoną, — bemaž droviai pasiūlė Roi- 
sas Maknaitas. Jie pasirengė išklausyti naują atkirtį, tačiau jo neišgirdo. 
Tai buvo įprasta, o ne kokia nors šventa sritis, ja domėdavosi kiekviena 
firma. 

— Jos vardas Ebė. Vakarų Kentukio koledže įgijusi ikimokyklinio 
auklėjimo laipsnį. Mudu vieną savaitę kartu baigėme, o kitą — susi- 
tuokėme. Pastaruosius trejus metus ji dirbo privataus vaikų darželio, 
netoliese Bostono koledžo, auklėtoja. 

— Ir santuoka?.. 

— Mudu labai laimingi. Buvome pažįstami dar nuo vidurinės mo- 
kyklos. 

— Kokioje pozicijoje jūs žaidėte? — paklausė Lamaras, nukreip- 
damas dėmesį į ne tokius delikačius dalykus. 

— Įžaidėjo*. Manęs daug kas pageidavo, kol vidurinėje mokykloje 
per paskutines rungtynes nesusižalojau kelio. Tada visi atšoko, išskyrus 
Vakarų Kentukio koledžą. Pradėjęs kaip jaunis, žaidžiau su pertrauko- 
mis ketverius metus, dargi šiek tiek mėginau tęsti toliau, bet kelis ne- 
belaikė. 

— Kaipgi jūs gebėdavote gauti vien aukščiausius įvertinimus ir 
žaisti futbolą? 

— Knygos man buvo užvis pirmiausia. 

— Nemanau, kad Vakarų Kentukis būtų labai stiprus akademine 
prasme, — išsprūdo Lamarui su kvaila šypsenėle, ir tuojau pat jis pasi- 
gailėjo savo žodžių. Lambertas ir Maknaitas susiraukė, leisdami supra- 
sti, kad padaryta klaida. 

— Kažkas panašaus į Kanzaso valstybinį, — atsakė Mičas. Jie su- 
stingo, visi trys, ir kelias sekundes negalėdami patikėti spoksojo vienas į 
kitą. Tas vyriokas Makdiras žino Lamarą Kviną baigus Kanzaso valsty- 
binį. Juk visai nepažįsta Lamaro, ir iš kur galėjo nutuokti, kas atstovaus 
firmai ir ves pokalbį. Ir vis dėlto jis žinojo. Buvo pasiėmęs „Martindale- 
Hubell's“ žinyną ir pasiskaitęs apie juos visus. Patikrino visas, keturias- 
dešimt vieno firmos teisininko, biografijos apybraižas ir per sekundės 


* Kalbama apie amerikietiškąjį futbolą. Čia ir toliau paaiškinimai vertėjo. 

dalelytę prisiminė, kad Lamaras Kvinas mokęsis Kanzaso valstybiniame 
universitete. Velniai rautų, vyriokas ne iš kelmo spirtas! 

— Turbūt negražiai nuskambėjo, — atsiprašė Lamaras. 

— Nieko tokio. — Mičas šiltai nusišypsojo. Tai liko pamiršta. 

Atsikrenkštęs Oliveris Lambertas nusprendė vėl pereiti prie asme- 
niškų dalykų. 

— Mičai, — mūsų firmoje nepalankiai žiūrima į gėrimą ir laksty- 
mą paskui moteris. Esame ne kokie šventeivos, bet darbas mums aukš- 
čiau už viską. Per daug nesiviešiname ir sunkiai dirbame. Ir užkalame 
nemažai pinigų. 

— Tai man tinka. 

— Mes pasiliekame teisę patikrinti bet kurį firmos narį, ar nevar- 
toja kvaišalų. 

— Aš nevartoju. 

— Gerai. Kokiai religijai prijaučiate? 

— Metodistų. 

— Gerai. Mūsų firmoje rasite didžiulę tikinčiųjų įvairovę. Katali- 
kus, baptistus, priklausančiuosius episkopalinei Bažnyčiai. Iš tikrųjų tai 
ne mūsų reikalas, bet pageidaujame žinoti. Norime, kad šeimos būtų 
patvarios. Laimingi teisininkai dirba našiausiai. Štai kodėl mes to klau- 
siame. 

Mičas nusišypsojo ir linktelėjo. Tai jau girdėta. 

Trijulė susižvalgė, paskui jų akys susmigo į Mičą. Vadinasi, pasiek- 
tas toks pokalbio taškas, kai iš klausinėjamojo laukiama vieno ar poros 
protingų klausimų. Mičas persikryžiavo kojas. Pinigai — štai didysis 
klausimas, ypač lyginant su kitais jo gautais pasiūlymais. Jeigu suma ne- 
tenkins, pagalvojo Mičas, tuomet, ką gi, vyručiai, viso labo, malonu buvo 
susipažinti. Jeigu atlygis bus viliojantis, tada galime aptarinėti šeimas ir 
santuokas, futbolą ir bažnyčias. Bet, žinojo jis, kaip ir kitose firmose, dėl 
šio klausimo jie išsisukinėja, kol galiausiai tampa nebepatogu ir pasidaro 
aišku, kad jau aptarta viskas, išskyrus pinigus. Tad smok jiems pirmiau 
švelniu klausimu. 

— Koks iš pradžių bus mano darbas? ; 

Linktelėję jie deramai įvertino klausimą. Lambertas ir Maknaitas 
žvilgtelėjo į Lamarą. Atsakyti priklausė jam. 

— Pas mus yra kažkas panašaus į dvejų metų stažuotę, tačiau ši- 

taip to nevadiname. Siuntinėsime jus po visą šalį į mokesčių seminarus. 
Jūsų išsimokslinimas toli gražu nebaigtas. Ateinančią žiemą dvi savaites 
praleisite Vašingtone, Amerikos mokesčių institute. Mes labai didžiuo- 
jamės savo profesine patirtimi ir visi nuolat mokomės. Jeigu mokesčių 
teisės srityje sieksite magistro laipsnio, už tai sumokėsime. O dėl teisės 
praktikos, tai pirmus dvejus metus nebus labai įdomu. Atliksite daug 
parengiamojo darbo, neišvengsite ir nuobodžios rutinos. Užtat jums bus 
gražiai mokama. 

— Kiek? 

Lamaras paskersavo į Roisą Maknaitą, ir šis, nužvelgęs Mičą, pra- 
šneko: 

— Kompensacijas ir papildomas lengvatas mes aptarsime, kai per- 
sikelsite į Memį. 

— Noriu išgirsti bent apytikrį skaičių, antraip į Memfį galiu ir 
nepersikelti. — Jis įžūliai, tačiau širdingai nusišypsojo. Kalbėjo kaip 
žmogyus, jau turintis tris darbo pasiūlymus. 

Partneriai nusišypsojo vienas kitam, ir ponas Lambertas prabilo 
pirmas: 

— Gerai. Pagrindinė alga — aštuoniasdešimt tūkstančių pirmus 
metus, plius premijos. Aštuoniasdešimt penki — antruosius, plius pre- 
mijos. Lengvatinė, mažaprocentė paskola namui nusipirkti. Narystė 
dviejuose užmiesčio klubuose. Ir naujas BMW. Žinoma, spalvą pasi- 
rinksite pats. 

Jie įsisiurbė akimis į jo lūpas, laukdami, kol skruostuose susiklostys 
raukšlelės ir pasirodys dantys. Mičas mėgino paslėpti šypseną, bet nesi- 
sekė, jis nejučia prunkštelėjo. 

— Neįtikėtina, — sumurmėjo. Aštuoniasdešimt tūkstančių Mem- 
fyje — tolygu šimtui dvidešimt tūkstančių Niujorke. Nejau žmogus 
pasakė BMW! Savo mazda hečbeku nuvažiavęs jau milijoną mylių, ir 
šiuo metu turįs užvedinėti iš kito automobilio akumuliatoriaus, kol su- 
taupysiąs naujam starteriui. 

Staiga jis labai užsigeidė apsilankyti Memfyje. Ar tik miestas ne 
prie upės? 

Šypsena išnyko — jam pavyko atgauti savitvardą. Lyg jau pamiršęs 
apie pinigus, namą ir BMW, jis griežtai, reikšmingai pažvelgė į Oliverį 
Lambertą: 

— Papasakokite apie savo firmą. 

— Keturiasdešimt vienas teisininkas. Per praeitus metus kiek- 
vienas iš mūsų uždirbome daugiau nei koks nors kitas teisininkas bet 
kurioje mūsų dydžio ar stambesnėje firmoje. Įskaitant ir visas didžiąsias 
Šalies firmas. Imamės tik turtingų klientų — korporacijų, bankų ir pasi- 
turinčių žmonių, kurie moka gerus honorarus ir niekada nesiskundžia. 
Pradėjome specializuotis tarptautinio apmokestinimo srityje, tai įdomu 
ir kartu labai pelninga. Turime reikalų tik su žmonėmis, išgalinčiais 
mokėti. 

— Kiek trunka, kol tampi partneriu? 

— Vidutiniškai dešimt metų, ir dargi sunkių dešimt metų. Neretai 
mūsų partneriai uždirba pusę milijono per metus, ir daugelis pasitraukia 
į poilsį, dar nesulaukę nė penkiasdešimties. Be abejo, ir pačiam tenka kai 
ką duoti firmai, dirbti per savaitę po keturiasdešimt aštuonias valandas, 
bet verta, nes tampi partneriu. 

Lamaras pasilenkė į priekį: 

— Nebūtina tapti partneriu, kad uždirbtum šešiaženklį skaičių. Aš 
firmoje septyneri metai, ir prieš ketverius jau peržengiau šimtą tūkstan- 
čių. 

Sekundėlę Mičas susimąstė ir greitomis paskaičiavo, kad iki trisde- 
šimties jis galėtų uždirbti gerokai per šimtą tūkstančių, galbūt net netoli 
dviejų šimtų tūkstančių. Trisdešimties metų! 

Jie atidžiai jį stebėjo — matyt, tiksliai žinojo, ką kalkuliuojąs min- 
tyse. 

— Ką veikia Memfyje firma, besispecializuojanti tarptautinio ap- 
mokestinimo srityje? 

Klausimas sukėlė šypsenas. Ponas Lambertas nusiėmė skaitomuo- 
sius akinius ir suskato sukioti rankoje. 

— Ką gi, geras klausimas. Firmą 1944-aisiais įkūrė ponas Bendi- 
nis. Jis buvo teisininkas, užsiimantis mokesčių klausimais Filadelfijoje, 
ir turėjo kai kurių turtingų klientų Pietuose. Staiga jam šovė į galvą be- 
protiška idėja ir todėl atsidūrė Memfyje. Dvidešimt penkerius metus jis 
nesamdė nieko kito, tik geriausius mokestinės teisės specialistus, ir nuo 
tų laikų firma gražiai suklestėjo. Mes irgi ne vietiniai, bet jau spėjome 
pamilti Memfį. Tai labai mielas, senas Pietų miestas. Beje, ponas Bendi- 
nis pasimirė 1970-aisiais. 

— Kiek firmoje partnerių? 

— Dvidešimt — aktyvių. Mes stengiamės išlaikyti santykį: vienam 
partneriui — vienas bendradarbis. Pramonėje toks principas galbūt per 
aukštas, bet mums tinka. Vėlgi, mes viską darome kitaip. 

— Iki keturiasdešimt penkerių metų amžiaus visi mūsų partneriai 
tampa multimilijonieriais, — įsiterpė Roisas Maknaitas. 

— Visi? 

— Taip, sere. Mes negalime to garantuoti, bet jeigu ateisite į mūsų 
firmą, dešimt metų sunkiai arsite, sugebėsite tapti partneriu, dar padir- 
bėsite dešimt metų ir jei keturiasdešimt penkerių nebūsite tapęs milijo- 
nieriumi, tai toks būsite pirmasis per dvidešimt penkerius metus. 

— Įspūdinga statistika. 

— Įspūdinga firma, Mičai, — pataisė Oliveris Lambertas, — ir 
mes ja labai didžiuojamės. Esame glaudi brolija. Nors maži, tačiau rū- 
pinamės vienas kitu. Pas mus nėra aršios konkurencijos, kokia garsėja 
stambiosios firmos. Labai atsargiai samdomės žmones ir siekiame, 
kad kiekvienas naujas bendradarbis kuo greičiau taptų partneriu. Šiam 
tikslui į save investuojame daugybę laiko ir pinigų, o ypač — į naujus 
savo bendradarbius. Retai, nepaprastai retai, pasitaiko, kad kuris nors 
teisininkas paliktų mūsų firmą. Tai negirdėta. Kaip įmanydami stengia- 
mės, kad karjera neiškryptų iš vėžių. Norime, kad mūsų žmonės būtų 
laimingi. Manome, šitaip veikti naudingiausia. 

— Turiu dar vieną įspūdingą statistiką, — pridūrė ponas Maknai- 
tas. — Praeitais metais mūsų dydžio ar stambesnėse firmose bendradar- 
bių kaita vidutiniškai siekė dvidešimt aštuonis procentus. Pas „Bendini, 
Lambert 8c Locke“ — nulį. Užpernai — irgi nulį. Jau labai seniai koks 
nors teisininkas yra palikęs mūsų firmą. 
liko įsisąmoninta. Reikšminga kiekviena įdarbinimo nuostata ir sąlyga, 
bet užvis svarbiausia, kad jaunikaitis suprastų, jog jeigu priims pasiūly- 
mą, tai šis sprendimas bus neatšaukiamas, galutinis. Kol kas jie kalbėjo 
kaip galima aiškiau. Daugiau paaiškinimų seks vėliau. 

Aišku, jiems buvo žinoma kur kas daugiau, negu galėjo pasakyti. 
Pavyzdžiui, kad jo motina gyvena pigiame automobilinių priekabų 
kvartale šalia Panama Siti Bičo, Floridoje, antrą kartą ištekėjusi už pen- 
sininko sunkvežimių vairuotojo, stipriai išgeriančio. Žinojo, kad ji po 

sprogimo anglies šachtoje gavo 41 000 dolerių kompensaciją, didžiumą 
šios sumos iššvaistė, paskui, kai vyresnysis sūnus žuvo Vietname, kuok- 
telėjo. Žinojo, kad jis buvo neprižiūrimas, užaugintas skurde savo brolio 
Rėjaus (kurio jiems nepavyko surasti) ir kai kurių užjaučiančių giminai- 
čių. Skurdas skaudina, ir jie manė, — teisingai — skatina žmogų žūtbūt 
siekti sėkmės. Jis dirbo trisdešimt valandų per savaitę kiaurą parą vei- 
kiančioje būtiniausių prekių parduotuvėlėje ir tuo pat metu žaidė futbo- 
lą, o mokykloje gaudavo puikius pažymius. Žinojo, kad jis mažai miega. 
Žinojo, kad yra alkanas. Kaip tik toks žmogus, kokio jiems reikia. 

— Norėtumėte atvažiuoti pas mus pasižiūrėti? — paklausė Olive- 
ris Lambertas. 

— Kada? — Mičas jau svajojo apie juodą BMW-318i su stoglangiu. 


Senutėlė mazda, tik trimis ratų gaubtais ir bjauriai suskilinėjusiu 
priekiniu stiklu, stovėjo gatvės nutekamajame griovelyje šonu pasuktais 
ir į bordiūrą atremtais priekiniais ratais, kad nenuriedėtų pakalnėn. Pro 
šoninį langą įkišusi ranką, Ebė sugriebė iš vidaus durelių rankeną, du- 
kart trūktelėjo ir atidarė automobilį. Atsisėdusi įkišo į uždegimo spyną 
raktelį, numynė sankabą ir pasuko vairą, išlygindama ratus. Hečbekas 
pradėjo lėtai riedėti. Šiam įsibėgėjus, užėmusi kvapą, ji atleido sankabą 
ir prikandusi lūpą laukė, ko! suburgs rotorinis variklis be duslintuvo. 

Ant stalo — trys darbo pasiūlymai, iki naujo automobilio — dar 
keturi mėnesiai. Kaip nors išsiversianti. Trejus metus juodu kentė skurdą 
dviejų kambarių studentiškame butuke universiteto miestelyje, pilname 
poršė ir mersedesų su nudengiamuoju viršumi. Tame Rytų pakrantės 
snobizmo bastione juodu dažniausia nekreipdavo dėmesio į žvelgiančius 
iš aukšto Mičo bendrakursius ir jos pačios bendradarbes. Šiems jie buvo 
prasčiokai iš Kentukio, todėl draugų turėjo nedaug. Bet juodu ištvėrė ir 
sugebėjo visai gerai suktis vieni. 

Tegu! alga ten ir mažesnė, ji labiau norėjo Čikagos negu Niujorko 
— svarbiausia, kad toliau nuo Bostono ir arčiau Kentukio. Bet Mičas 
niekuo neišsidavė, kaip visada viską kruopščiai pasverdamas ir daugiau- 
siai pasilikdamas mintyse. Apsilankyti kartu su vyru Čikagoje ar Niujor- 
ke jos nepakvietė. Ir ji jau pavargo spėlioti. Troško atsakymo. 

Nusižengdama kelių eismo taisyklėms, ji vėl pastatė automobilį 
ant arčiausios iki namų kalvos ir du kvartalus sukorė pėsčiomis. Jųdviejų 
butukas buvo vienas iš trisdešimties dviaukščiame raudonų plytų sta- 
čiakampiame korpuse. Ebė sustojo prie buto durų ir rankinuke pradėjo 
grabinėti raktų. Staiga durys atsilapojo. Mičas ją sugriebė, įsitraukė ma- 
žučio buto vidun, nusviedė ant sofos ir puolė bučiuoti kaklą. Ji šaukė ir 
kikeno, plakdama rankomis ir kojomis. Dešimt minučių tęsėsi tos ilgos 
drėgnos glamonės: juodu bučiavosi, dūsavo, mylavosi ir lytėjo vienas kitą 
— visai kaip paauglystėje, kai bučiuotis būdavo įdomu, slaptinga ir be 
galo malonu. 

— Dieve mano, — atsiduso ji, kai juodu baigė. — Kokia proga? 

— Ką nors užuodi? — paklausė Mičas. 

Pakreipusi galvą, ji pašniukštinėjo. 

— Na, taip. Kas tai? 

— Kiniškas vištienos šiupinys su skrudintais lakštiniais ir omletas 


fu jung; Iš „Brolių Vangų“. 


— Gerai, kokia proga? 

— Ir dar butelis brangaus „Chablis“**. Netgi su kamščiu. 

— K3 padarei, Mičai? 

— Eikš paskui mane. — Ant mažo dažyto virtuvės stalo, tarp 


teisininko bloknotų ir užrašų, stovėjo didelis vyno butelis ir maišelis 
su kinišku maistu. Nustūmę į šalį užsilikusį nuo teisės fakulteto šlamš- 
tą, juodu išdėliojo valgį. Mičas atkimšo vyną ir pripylė dvi plastikines 
taures. 

— Šiandien turėjau nuostabų pokalbį, — pranešė jis. 

— Su kuo? 

Prisimeni tą Memfio firmą, iš kurios praeitą mėnesį man atsiuntė 
laišką? 

— Taip. Tau ne per didžiausią padarė įspūdį. 

— Kaip tik atvirkščiai. Padarė labai didelį įspūdį. Vien darbas su 
mokesčiais, o pinigai atrodo geri. 


— Kokie? 


* Pagal kinų receptūrą pagamintas omletas. 
-** Labai sausas baltasis burgundiškas vynas iš Prancūzijos, pavadintas pagal mies- 
tuką Šabli. 

Jis, ceremoningai pakabinęs iš indo kiniško šiupinio, įdėjo į dvi 
lėkštes, paskui atplėšė mažutėlius pakelius su sojos padažu, o ji laukė 
atsakymo. Atidaręs kitą indą, ėmė dalyti omletą fu jung. Nugėrė vyno ir 
sučepsėjo lūpomis. 

— Kiekgi? — pakartojo ji. 

— Daugiau negu Čikagoje. Daugiau negu Volstrite. 

Ebė pamažu nugėrė didelį gurkšnį vyno ir įtariai jį nužvelgė. Ru- 
dos jos akys prisimerkė ir sužibo, antakiai nusileido, kakta susiraukšlėjo. 
Ji laukė. 

— Kiekgi? 

— Aštuoniasdešimt tūkstančių pirmus metus, plius premijos, ne- 
rūpestingai metė jis, tyrinėdamas salierų trupinėlius šiupinyje. 

— Aštuoniasdešimt tūkstančių, — pakartojo ji. 

— Aštuoniasdešimt tūkstančių, vaikuti. Aštuoniasdešimt tūkstan- 
čių baksų Memfyje, Tenesio valstijoje, yra maždaug tiek pat kaip šimtas 
dvidešimt tūkstančių Niujorke. 

— Kas nori Niujorko? — paklausė ji. 

— Plius mažaprocentė paskola namui pagal hipoteką nusipirkti. 

"Tas žodis — hipoteka — jų bute netartas seniai. Po teisybei, ji šiuo 
metu nepajėgė prisiminti, kada paskutinį sykį jųdviejų kalbėtasi apie 
namą ar ką nors, su šiuo susijusiu. Prieš keletą mėnesių jie buvo nutarę, 
kad išsinuomosią kokį būstą, kol kažkuriame tolimame, neįsivaizduoja- 
mame ateities taške tapę pasiturinčiais, tiksią didelei hipotekai paimti. 

Pastačiusi ant stalo savąją vyno taurę, ji dalykiškai pareiškė: 

— Apie tai negirdėjau. 

— Mažaprocentė paskola hipotekai. Firma skolina pakankamai 
pinigų namui nusipirkti. Tiems vaikinams labai svarbu, kad jų žmonės 
atrodytų klestintys, todėl duoda mums pinigų už kur kas mažesnius 
procentus. 

— Tu kalbi apie 72m4 su veja ir krūmais aplinkui? 

— Aha. Ne apie kokį nors pernelyg brangiai įkainotą butą Man- 
hatane, bet apie namą priemiestyje, su trim miegamaisiais, su įvaža ir 
dviviečiu garažu, kuriame galėsime laikyti BMW. 

Sekundę ar dvi stojo tyla, bet galiausiai Ebė ištarė: 

— BMW? Kieno BMW? 

— Mūsų, vaikuti. Mūsų BMW. Firma nuomoja mums naują ir 
duoda raktelius. Kažkas panašaus į premijinius ką tik priimtam naujo- 
kui. Tai prilygsta dar penkiems tūkstančiams per metus. Žinoma, mes 
išsirenkame spalvą. Manau, neblogai būtų juoda. Kaip tu galvoji? 

— Daugiau jokių kledarų. Jokių išėdų. Jokių nuodėvų. — Ji pa- 
mažu palingavo galvą. 

Traškindamas burnoje skrudintus lakštinius, Mičas šypsojosi. Ji 
svajoja, matė jis, tikriausiai apie baldus, sienų tapetus ir galbūt baseiną 
jau netrukus. Ir apie kūdikėlius, mažučius tamsiaakius vaikučius su švie- 
siai rusvais plaukais. 

— Yra dar ir kitų išmokų, kurios bus aptartos vėliau. 

— Nesuprantu, Mičai. Kodėl jie tokie dosnūs? 

— Aš irgi to paklausiau. Jie yra labai išrankūs ir labai didžiuojasi, 
kad moka daugiausiai. Jiems reikia geriausių ir todėl nesijaudina, kai 
tenka pakloti baksų. Darbuotojų kaita pas juos nulinė. O be to, manau, 
prisivilioti į Memfį pačius geriausius profesionalus ir nemažai kainuoja. 

— Bus arčiau namų, — svarstė Ebė, nežiūrėdama į vyrą. 

— Aš neturiu namų. Bus arčiau tavo tėvų, ir tai man kelia nerimą. 

Ebė nuleido jo žodžius negirdom, kaip ir didžiumą jo komentarų 
apie jos šeimą. 

— Būsi arčiau Rėjaus. 

Jis linktelėjo, atsikando susukto omleto ir įsivaizdavo būsimą pir- 
mąjį jos tėvų atsilankymą, tą mielą akimirką, kai savo senutėliu kadilaku 
jie įrieda į kiemą ir sukrėsti išpučia akis į naują prancūziško kolonijinio 
stiliaus namą su dviem naujais automobiliais garaže. Degdami pavydu 
jie stebėsis, kaip vargšas dvidešimt penkerių metų amžiaus vaikis, be 
šeimos ir visuomeninės padėties, ką tik baigęs teisės fakultetą, visa tai 
išgalėjo. Kankinamai spaus iš savęs šypsenas ir girs, kaip viskas puiku, 
kol netrukus ponas Sazerlendas neiškęs ir paklaus, kiek namas kainavo, 
o Mičas atsakys, kad ne jo reikalas, ir tada seniokas pasius. Trumpai 
paviešėję jie išvyks ir grįš į Kentukį, kur visi draugai išgirs, kaip puikiai 
dukteriai ir žentui tenai, Memfyje, sekasi. Ebė apgailestaus, kad jie ne- 
sutarė, bet nieko daug nesakys. Nuo pat pradžių jie žiūrėjo į jį kaip į 
raupsuotąjį. Uošvių akyse jis buvo toks nieko vertas, kad jie boikotavo 
kuklias tuoktuves. 

— Ar kada nors buvai Memfyje? — paklausė jis. 

— Sykį, vaikystėje. Vyko kažkoks bažnytinis suvažiavimas. Tepri- 
simenu upę. 

— Jie nori, kad mes apsilankytume. 

— Mes! Nori pasakyti, kad ir aš pakviesta? 

— Taip. Pabrėžė, kad būtinai atvyktum ir tu. 

— Kada? 

— Po poros savaičių. Parsiskraidins mus ketvirtadienį popiet sa- 
vaitgaliui. 

— Man ta firma jau patinka. 


Penkiaaukštis buvo pastatydintas prieš šimtą metų vieno med- 
vilnės pirklio ir jo sūnų, įvykus Rekonstrukcijai po Pilietinio karo, kai 
Memfyje vėl atgijo medvilnės prekyba. Jis stūksojo netoli upės, Kranti- 
nės gatvės ir Medvilnės kvartalo viduryje. Pro jo sales, kontoras ir duris 
praėjo milijonai pakų medvilnės, nupirktos Misisipės ir Arkanzaso del- 
tose ir pardavinėtos visame „pasaulyje. Apleistas, neprižiūrimas, paskui 
po Pirmojo pasaulinio karo kartkartėmis renovuojamas, 1951-aisiais 
namas galutinai įsigytas energingo mokestinės teisės specialisto, advo- 
kato Entonio Bendinio. Pastarasis darsyk jį renovavo, pradėjo kviestis 
teisininkus ir pervadino į Bendinio Pastatą. 

Bendinis pastatu labai rūpinosi, jį puoselėjo, gražino, kasmet pri- 
durdamas po prabangos sluoksnį, kad dar labiau išsiskirtų iš aplinkos. 
Pavertė jį nelyginant tvirtove, užsandarindamas langus ir duris, nusam- 
dydamas ginkluotą sargybą, turinčią saugoti turtą ir čia dirbančiuosius. 
Įrengė liftus, elektroninę signalizaciją, saugos kodus, vidaus stebėjimo 
televizijos kameras. Atsirado garinė pirtis, persirengiamieji, patalpa 
svėrimuisi, o penktame aukšte — atskiras valgomasis partneriams su 
nuostabiu vaizdu į upę. 

Per dvidešimt metų jis sukūrė Memfyje turtingiausią ir — ne- 
abejotinai — tykiausią juridinę firmą. Mat užvis labiausiai siekė slap- 
tumo. Kiekvienam firmos nusamdomam bendradarbiui kalta į galvą, 

koks blogis — nelaikyti liežuvio už dantų. Viskas buvo konfidencialu. 
Atlyginimai, priedai, paaukštinimai ir ypač klientai. Paviešinus firmos 
reikalus, buvo perspėjami jaunieji bendradarbiai, galėjo grėsti, kad taip 
trokštama svajonių svajonė — partnerystė — išsipildys gerokai vėliau. 
Todėl iš Krantinės gatvės tvirtovės neprasisunkdavo jokia informacija. 
Žmonoms buvo pasakoma neklausinėti arba joms meluota. Iš bendra- 
darbių reikalauta daug dirbti, laikyti liežuvį už dantų ir leisti savo sočius 
atlyginimus. Taip jie visi, be išimties, ir darydavo. 

Turėdama keturiasdešimt vieną teisininką, firma Memfyje pagal 
stambumą buvo ketvirta. Jai priklausantieji nei reklamavosi, nei siekė 
viešumo. Sudarė savąjį klaną ir nesibroliavo su kitais savo profesijos at- 
stovais. Jų žmonos žaidė tenisą, bridžą ir vaikštinėjo po krautuves tik 
viena su kitom. „Bendini, Lambert šc Locke“ buvo lyg didelė šeima. Ir 
gana turtinga šeima. 


Penktadienį, dešimtą ryto, prie pastato Krantinės gatvėje sustojo 
firmos limuzinas, ir iš jo išlipo ponas Mičelas I. Makdiras. Mandagiai 
padėkojęs vairuotojui, jis palydėjo akimis nutolstantį automobilį. Pirmą 
sykį gyvenime važiavo limuzinu. Stovėdamas ant šaligatvio šalia gatvės 
žibinto stulpo grožėjosi dailia, išvaizdžia, bet ir šiek tiek impozantiška 
tykios Bendinio firmos būstine. Koks didžiulis skirtumas nuo gigantiš- 
kų plieno ir stiklo statinių, kuriuose gyvena Niujorko elitas ar milžiniško 
cilindro, jo aplankyto Čikagoje. Bet iškart suprato, kad čia jam patiks. 
Pastatas ne toks pretenzingas. Kaip ir jis pats. 

Pro paradines duris išėjo ir žemyn laiptais žengtelėjo Lamaras Kvi- 
nas, šūktelėdamas ir pamodamas Mičui. Vakar vakare jis pasitiko juodu 
oro uoste ir padėjo įsiregistruoti į „Peabody“ — „didįjį Pietų viešbutį“. 

— Labą rytą, Mičai! Kaip abu praleidote naktį? — kaip seniai ne- 
simatę draugai, jie paspaudė vienas kitam ranką. 

— Puikiai. Viešbutis nuostabus. 

— Žinojome, kad jums patiks. „Peabody“ visiems patinka. 

Juodu įžengė į paradinį vestibiulį, jame nedidelis plakatas sveikino 
poną Mičelą I. Makdirą, dienos svečią. Dailiai apsirengusi, bet negraži 
priimamojo sekretorė šiltai nusišypsojusi prisistatė Silvija ir pasakė, kad 
jeigu kol būsią Memfyje ko nors reikės, tegul jai tik praneša. Jis padėko- 

jo. Lamaras nusivedė jį ilgu koridoriumi ir kaip gidas pradėjo ekskursiją. 
Pakeliui aiškino pastato išplanavimą, pažindino Mičą su sekretorėmis 
ir teisininkų padėjėjais. Antrame aukšte, pagrindinėje bibliotekoje, apie 
milžinišką posėdžių stalą būriavosi teisininkai, vaišindamiesi pyragai- 
čiais ir kava. Svečiui įžengus pro duris, visi nutilo. 

Oliveris Lambertas pasveikino Mičą ir pristatė susirinkusiems. Iš 
viso jų buvo apie dvidešimt: daugiausiai firmos bendradarbiai ir daugelis 
neką vyresni už svečią. Partneriai labai užsiėmę, paaiškino Lamaras, ir 
susitiks su juo vėliau, per privačius priešpiečius. Mičas atsistojo prie sta- 
lo, o ponas Lambertas paprašė visų tylos. 

— Ponai, čia Mičelas Makdiras. Esate visi apie jį girdėję, ir štai jis. 
Pats pirmasis iš mūsų pasirinktųjų šiais metais, taip sakant, pirmasis tarp 
atsirinktųjų šauktinių. Apie jį suko sparną visokie stambus tūzai Niujor- 
ke bei Čikagoje ir nežinia kur dar kitur, todėl turime pasistengti, kad jis 
atiduotų pirmenybę mažai mūsų firmai čia, Memfyje. 

Visi nusišypsojo, pritariamai sulinksėdami. Svečias susidrovėjo. 

— Už dviejų mėnesių jis baigs Harvardą, ir baigs su pagyrimu. Jis 
yra Harvard Law Review“ redaktoriaus pavaduotojas. — (Tai padarė 
įspūdį, matė Mičas.) — Prieš tai mokėsi Vakarų Kentukio koledže, kurį 
baigė su suma cum laudė“*. — (Įspūdis nebebuvo toks didelis.) — Taip 
pat ketverius metus žaidė futbolą, pradėjęs dar kaip jaunis įžaidėju. 

Dabar įspūdis buvo padarytas didžiulis. Keli, atrodė, žvelgia su 
baugia pagarba, lyg prieš juos stovėtų pats Džo Namatas*. 

Mičas jautėsi nesmagiai, kol vyresnysis partneris tęsė savo mono- 
logą. Nuobodžiai raizgojo apie tai, kokie jie išrankūs ir kaip lengvai po- 
nas Makdiras pritapsiąs. Mičas susikišo rankas į kišenes ir nebesiklausė, 
tik tyrinėjo grupę. Visi buvo jauni, klestintys ir pasiturintys. Aprangos 
normos atrodė griežtos, dalykiškos, tačiau niekuo nesiskiriančios nuo 
tų, kurių laikėsi kolegos Niujorke ar Čikagoje. Tamsiai pilki ar tamsiai 
mėlyni vilnonės medžiagos kostiumai. Balti ar mėlyni per visą priekį 
užsagstomi marškiniai, vidutiniškai krakmolyti, ir šilkiniai kaklaraiščiai. 


* „Harvardo teisės apžvalga“ (ang/.). 

** Su aukščiausiu pagyrimu (/o£.). 

** Joe Namatb (g. 1943) — garsus amerikietiškojo futbolo žaidėjas, rungtyniavęs 
1960-1970 metais Amerikos profesionalų lygose, įžaidėjo pozicijoje. 

Nieko į akis krintamo ar išsiskiriančio. Galbūt pora varlikių, bet nieko 
drąsesnio. Privalomas tvarkingumas. Nei barzdų, nei ūsų, nei ausis den- 
giančių plaukų. Keli atrodė nevaleikos, bet dominavo išvaizdūs. 

Ponas Lambertas buvo bebaigiąs: 

— Lamaras apvedžios Mičą po mūsų kabinetus, tad vėliau turė- 
site progą su juo šnektelti. Pasirodykime jam svetingi. Šįvakar jis ir jo 
miela, — o ji tikrai tokia — žmonelė Ebė vaišinsis šonkauliukais „Ren- 
dezvous“ restorane, o rytoj vakare, žinoma, rengiami pietūs firmos vardu 
pas mane. Paprašysiu jus kuo gražiausių manierų. — Jis nusišypsojo ir 
pažvelgė į svečią: — Mičai, jeigu jums atsibos Lamaras, man tik pasaky- 
kite, ir mes surasime ką nors tinkamesnį. 

Kai visi subruzdo eiti, Mičas vėl spaudė jiems rankas stengdamasis 
įsiminti kuo daugiau vardų. 

— Taigi pradėkime ekskursiją, — pasiūlė Lamaras, kai patalpa iš- 
tuštėjo. — Čia, žinoma, biblioteka, tokia pat yra kiekviename iš pirmųjų 
keturių aukštų. Jomis taip pat naudojamės didesniems posėdžiams. 
Knygos kiekviename aukšte skirtingos, tad niekada nežinai, kur pa- 
ieškos tave atves. Turime du visu etatu dirbančius bibliotekininkus ir 
plačiai naudojamės mikrofilmais ir mikrokortomis. Parengiamąjį darbą 
dažniausiai atliekame tik tarp šio pastato sienų, niekur kitur. Čia yra 
apie šimtas tūkstančių tomų, įskaitant ir visas įmanomas instrukcijas 
apie mokesčių deklaracijas — daugiau negu kai kuriuose teisės fakulte- 
tuose. Jeigu tau reikės knygos, kurios čia neturime, tik pasakyk biblio- 
tekininkui. 

Juodu ėjo palei ilgų ilgiausią posėdžių stalą ir tarp dešimtis eilių 
lentynų su knygomis. 

— Šimtas tūkstančių tomų, — sumurmėjo Mičas. 

— Aha, jų laikymui ir naujoms knygoms mes išleidžiame beveik 
pusę milijono per metus. Partneriai nuolatos dėl to niurzga, bet nė ne- 
mano mažinti išlaidas. Ši biblioteka — viena iš didžiausių teisės biblio- 
tekų šalyje, ir mes tuo didžiuojamės. 

— Labai įspūdinga. 

— Stengiamės, kad dėl parengiamojo darbo tektų kuo mažiau 
vargti. Juk žinai, kokia tai įkyrybė ir kaip daug laiko galima sugaišti 
ieškant reikiamos medžiagos. Pirmuosius dvejus metus dažnai čia lan- 
kysies, tad stengiamės, kad būtų bent malonu. 

Prie užgriozto darbo stalo tolimajame salės kampe juodu už- 
tiko vieną iš bibliotekininkų; jis, prisistatęs Mičelui, surengė trumpą 
ekskursijėlę po kompiuterių skyrių, kur stovėjo dešimtys terminalų, 
parengtų naudotis naujausiomis kompiuterizuotomis duomenų pa- 
ieškomis. Jis pasisiūlė pademonstruoti svečiui moderniausią, išties 
pritrenkiančią programinę įrangą, bet Lamaras pažadėjo, kad galbūt 
jie užsuksią vėliau. 

— Puikus vyrukas, — pakomentavo Lamaras, jiedviem išėjus į 
koridorių. — Mokame jam keturiasdešimt tūkstančių per metus vien už 
tai, kad prižiūri knygas. Nuostabu. 

„Išties nuostabu“, — pagalvojo Mičas. 

Antras aukštas iš esmės niekuo nesiskyrė nuo pirmojo, trečiojo ir 
ketvirtojo. Kiekvieno aukšto centrinę dalį užėmė sekretorės, jų stalai, 
dokumentų spintos, kopijavimo aparatai ir kita būtina technika. Iš vie- 
nos atviros erdvės pusės buvo biblioteka, o iš kitos — virtinė mažesnių 
posėdžių salių ir kabinetų. 

— Čia nepamatysi nė vienos dailios sekretorės, — pašnabždėjo 
Lamaras, kai juodu sustoję stebėjo jas dirbant. — Tartum nerašyta fir- 
mos taisyklė. Oliveris Lambertas iš kailio neriasi, stengdamasis nusam- 
dyti pačias seniausias ir negražiausias, kokias tik gali surasti. Žinoma, 
kai kurios pas mus dirba jau dvidešimt metų ir perkrimto teisę geriau, 
nei mes jos išmokome universitete. 

— Atrodo apkūnokos, — pakomentavo Mičas bemaž sau pačiam. 

— Taip, tai dalis bendros strategijos, kad mums nekiltų noras kišti 
prie jų rankų. Užmegzti romaniukus griežtai draudžiama ir, kiek žinau, 
niekada to nepasitaikė. 

— O jeigu vis dėlto? 

— Kas žino. Aišku, sekretorę išvytų iš darbo. O teisininkas, manau, 
susilauktų sunkios bausmės. Galėtų jam kainuoti partnerystę. Niekas to 
nenori pats išbandyti, ypač su tokiomis karvėmis. 

— Jos gražiai apsirengusios. 

— Nesuprask manęs klaidingai. Mes samdomės tik geriausias 
sekretores juristes ir mokame daugiau, negu bet kuri kita firma mieste. 

Tu matai geriausias, bet nebūtinai dailiausias. Reikalaujama patirties ir 
brandos. Jaunesnės nei trisdešimties Lambertas nė už ką nesamdys. 

— Po vieną kiekvienam teisininkui? 

— Taip, iki tampi partneriu. Tuomet tau priskiria antrą, nes vienos 
nebeužtenka. Natanas Lokas turi tris, visas su dvidešimties metų stažu, 
ir jas šokdina. 

— Kur jo kabinetas? 

— Ketvirtame aukšte. Pašaliniams ten draudžiama. 

Mičas buvo besižiojąs klausti, bet susiturėjo. 

Kampiniai kabinetai — dvidešimt penkių kvadratinių pėdų, paaiš- 
kino Lamaras, ir daugiausia užimami vyresniųjų partnerių. Valdžios ka- 
binetai, labai viltingai juos pavadino. Įrengti pagal kiekvieno individualų 
skonį, negailint išlaidų ir atlaisvinami tik išėjus į pensiją arba po mirties, 
o tada dėl jų pešasi jaunesnieji partneriai. 

Lamaras viename spragtelėjo jungtuką, ir juodu įėjo vidun, užda- 
rydami paskui save duris. 

— Gražus reginys, a? — pasakė jis, kai Mičas nuėjo prie lango ir 
pažvelgė į upę, už Paupio prospekto vis taip pat lėtai plukdančią savo 
vandenis. 

— Kiek reikia išdirbti, kad gautum tokį kabinetą? — paklausė Mi- 
čas, grožėdamasis barža, slenkančia po tiltu, jungiančiu su Arkanzasu. 

— Ilgokai, atsidūręs čia būsi labai turtingas ir labai apkrautas dar- 
bu, tad neturėsi laiko grožėtis reginiu. 

— Kieno jis? 

— Viktoro Miligano, mokesčių skyriaus vadovo. Puikus vyras. Kilęs 
iš Naujosios Anglijos, jis čia jau dvidešimt metų ir Memfį vadina savo 
namais. — Susikišęs rankas į kišenes, Lamaras leidosi žingsniuoti po 
kambarį. — Kietmedžio grindys ir lubos likusios nuo statybos laikų, joms 
per šimtas metų. Didžiumoje pastato paklota kiliminė danga, bet keliose 
vietose medis neliestas. Kai čia pateksi, galėsi rinktis kilimus ir dangą. 

— Man patinka medis. O šis kilimas? 

— Iš senovinių persiškųjų. Nežinau jo istorijos. Rašomasis stalas 
priklausė dar jo prosenoliui, kuris Rod Ailande buvo kažkoks teisėjas, 
bent taip jisai sako. Dažnai paisto visokius niekus, negali žinoti, kada 
tau į akis pučia miglą. 

— Kur jis? 

— Regis, atostogauja. Ar tau užsiminė apie atostogas? 

— Ne. 

— Pirmus penkerius metus gauni po dvi savaites. Žinoma, apmo- 
kamas. Paskui — po tris, iki tampi partneriu, o tada gali imti kiek nori. 
Firma turi vasarnamį Veilyje, medžioklės namuką prie ežero Manitoboje 
ir du kooperatinius kotedžus prie Septynių Mylių paplūdimio Didžia- 
jame Kaimane. Gauni nemokamai, bet turi iš anksto rezervuotis vietą. 
Pirmenybė teikiama partneriams. O paskui — pirmajam, pareiškusiam 
norą. Kaimanai firmoje itin populiarūs. Tarptautinio apmokestinimo 
rojus, ir daugelis mūsų kelionių nurašomos į firmos sąskaitą. Manau, 
Miliganas dabar ten, nardo su akvalangu ir sakosi tvarkąs reikalus. 

Per vieną mokestinės teisės kurso paskaitą Mičas buvo girdėjęs 
apie Kaimanų salas ir žinojo jas esant kažkur Karibų jūroje. Buvo bepa- 
klausiąs, kur tiksliai, bet nusprendė pats pasitikrinti. 

— Tik dvi savaitės? — paklausė jis. 

— Aha, taip. O ką, kokia nors problema? 

— Ne, iš tiesų nieko. Firmos Niujorke siūlo mažiausiai po tris. — 
Kalbėjo lyg prityręs prabangių atostogų vertintojas. Iš tikrųjų toks 
nebuvo. Neskaitant trijų dienų savaitgalio, kurį juodu su Ebe vadino 
medaus mėnesiu, ir pasivažinėjimų kartkartėmis po Naująją Angliją, jis 
niekada neturėjo atostogų ir nebuvo išvykęs iš šalies. 

— Galima gauti papildomą savaitę, neapmokamą. 

Mičas linktelėjo, lyg būtų jam priimtina. Apleidę Miligano kabi- 
netą, juodu tęsė ekskursiją. Ilgo stačiakampio koridoriaus išorinėje pu- 
sėje buvo išdėstyti advokatų kabinetai, visi su langais į saulę ir gražiais 
reginiais. Tie, iš kurių veriasi vaizdas į upę, vertinami labiau, paaiškino 
Lamaras, ir paprastai juos užima partneriai. Yra ilgas laukiančiųjų s4- 
rašas. 

Posėdžių salės, bibliotekos ir sekretorių patalpos rikiavosi vidinėje 
koridoriaus pusėje, toliau nuo langų ir visko, kas galėtų blaškyti. 

Bendradarbių kabinetai buvo mažesni, penkiolikos kvadratinių 
pėdų, tačiau prabangiai dekoruoti ir kur kas įspūdingesni, negu jo ma- 
tytieji Niujorke ar Čikagoje. Firma skiria nemažą kapitalą dizaino kon- 
sultantams, pakomentavo Lamaras. Pinigai, atrodė, augo ant medžių. 
Jaunesnieji teisininkai laikėsi draugiškai, noriai kalbėjosi ir tartum ne- 
ėmė į galvą, kad jiems trukdoma. Daugelis trumpai paliudijo apie firmos 

ir Memfio puikumą. Senasis miestas tartum įauga į tave, vis kartojo, bet 
tam reikia laiko. Juos irgi verbavę stambūs Vašingtono ir Volstrito tūzai, 
bet nė kiek nesigailį atsidūrę čia. 

Partneriai buvo labiau įnikę į darbus, bet irgi tokie pat malonūs. 
Buvęs kruopščiai pasirinktas, vis kartota ir kartota jam, todėl tikrai pri- 
tapsiąs. Ši firma kaip tik dėl jo. Jie pažadėjo daugiau pasikalbėti per 
priešpiečius. 


Valandą anksčiau Kėja Kvin, palikusi vaikus prižiūrėti auklei ir tar- 
naitei, susitiko su Ebe „Peabody“ vestibiulyje vėlyvų pusryčių. Pati buvo 
kilusi iš nedidelio miestuko, kaip ir Ebė. Po koledžo ištekėjusi už Lama- 
ro ir trejus metus gyvenusi Nešvilyje, kol jis studijavo teisę Vanderbilto 
universitete. Lamaras dabar uždirba tiek pinigų, kad ji palikusi darbą ir 
per keturiolika mėnesių susilaukusi dviejų mažiukų. Šiuo metu, kai lio- 
vėsi dirbti ir gimdyti vaikus, didžiumą laisvalaikio skirianti sodininkių 
klubui, fondui širdies ligoms gydyti, užmiesčio klubui, Tėvų ir mokytojų 
draugijai, bažnyčiai. Nepaisant pinigų ir pasiturimo gyvenimo, ji buvo 
kukli bei nepretenzinga, akivaizdžiai pasiryžusi tokia ir likti, nepaisant 
savo vyro sėkmės. Ebė rado draugę. 

Po raguolių ir virtų be lukštų kiaušinių, jiedvi sėdėjo viešbučio fojė 
gerdamos kavą ir stebėdamos baseinėlyje aplinkui fontaną plaukiojan- 
čias antis. Kėja pasiūlė greitą ekskursiją po Memfį su vėlyvais priešpie- 
čiais netoliese jos namų. Galbūt ir pavaikštinėsiančios po krautuves. 

— Ar jie kalbėjo jums apie mažaprocentę paskolą? — paklausė 
Kėja. 

— Taip, per pirmąjį pokalbį. 

— Jie norės, kad nusipirktumėte namą, kai čia persikelsite. Dauge- 
lis ką tik baigusiųjų teisės fakultetą to neišgali, tad firma paskolina jiems 
pinigų mažesniais procentais ir pasilieka hipoteką. 

— Kokiais procentais? 

— Nežinau. Jau septyneri metai, kai mes čia atsikėlę, ir nuo tada 
nusipirkome kitą namą. Apsimoka, patikėk manimi. Firma pasistengs, 
kad jūs turėtumėte namą. Tai lyg kokia nerašyta taisyklė. 

— Kodėl tas taip svarbu? 

— Dėl kelių priežasčių. Visų pirma jie nori, kad jūs čia įsikurtu- 

mėte. Firma labai išranki, ir paprastai gauna tuos, kurių nori. Bet nepa- 
sakysi, kad Memfis būtų visuotinio dėmesio centre, tad jie turi pasiūlyti 
daugiau. Be to, firma labai reikli, ypač bendradarbių atžvilgiu. Jie patiria 
įtampą, dirba viršvalandžius, aštuoniasdešimt valandų per savaitę, ir ilgai 
nebūna namie. Jums abiem bus nelengva. Mat jie laikosi teorijos, kad 
tvirta santuoka reiškia laimingą teisininką, o laimingas teisininkas — tai 
našus darbuotojas ir galų gale pelnas. Visada pelnas. Ir dar dėl vienos 
priežasties. Tie vyrukai — visi vyrai, moterų nėra — labai didžiuojasi 
savo turtu, o iš jų ir laukiama, kad atrodytų bei elgtųsi kaip klestintys 
žmonės. Firma laikytų įžeidimu, jeigu koks bendradarbis gyventų bute. 
Jam privalu įsigyti namą, o po penkerių metų — didesnį. Jeigu šiandien 
liks laiko, parodysiu tau kai kurių partnerių namus. Kai juos pamatysi, 
labai neprieštarausi dėl aštuoniasdešimties valandų darbo savaitės. 

— Aš jau prie jų pripratusi. 

— Tai ir gerai, bet su teisės fakultetu niekaip nepalyginama. Kai 
stoja mokesčių deklaracijų metas, kartais dirbama po šimtą valandų per 
savaitę. 

Ebė nusišypsojo ir palingavo galva, lyg tai, ką išgirdo, jai būtų pa- 
darę didžiulį įspūdį. 

— O tu dirbi? 

— Ne, daugelis mūsų nedirba. Pinigų netrūksta, tad mums nėra 
reikalo dirbti, be to, iš vyrų mažai pagalbos auginant vaikus. Žinoma, 
dirbti nedraudžiama. 

— Kieno nedraudžiama? 

— Firmos. 

— Norėčiau tikėti, kad taip ir yra. —— Ebė sau pačiai pakartojo žodį 
„nedraudžiama“, bet nieko daugiau dėl to nepasakė. 

Kėja pamažu gurkšnojo kavą ir stebėjo antis baseinėlyje. Kažkoks 
berniūkštis, matyt, nuklydęs nuo motinos, sustojo prie fontano paspok- 
soti. 

— Ketinate įsitaisyti vaikučių? — paklausė Kėja. 

— Galbūt po poros metų. 

— Turėti vaikučių skatinama. 

— Kieno skatinama? 

— Firmos. 

— Kodėl firmai turėtų rūpėti, ar mes auginame vaikus? 

— Vėlgi, tai reiškia patvarias šeimas. Naujas mažylis — kontoroje 
didžiulis įvykis. Siunčia tau į ligoninę gėlių, visokių dovanų. Lyg būtum 
karalienė. Tavo vyrui suteikia laisvą savaitę, bet jis tiek apsivertęs darbais, 
kad jos neima. Firma įneša tūkstantį dolerių į patikos fondą — būsi- 
moms vaiko studijoms koledže. Apskritai visiems labai smagu. 

— Pasiklausius skamba lyg kokia didelė brolija. 

— Veikiau lyg didelė šeima. Visas mūsų visuomeniškas gyveni- 
mas sukasi apie firmą, ir tai svarbu, nes nė vienas iš mūsų nesame gimę 
Memfyje. Visi atsikėlėliai. 

— Visa tai puiku, bet aš nenoriu, kad kas nors man nurodinėtų, 
kada turiu dirbti, kada ilsėtis ir kada turėti vaikų. 

— Nesijaudink. Firmoje labai stengiamasi globoti vienas kitą, bet į 
asmeninį gyvenimą nesikišama. 

— Pradedu abejoti. 

— Ramiau, Ebe. Firma — kaip šeima. Žmonės joje puikūs, o 
Memfis — nuostabus miestas gyventi ir auginti vaikučius. Pragyveni- 
mas ne toks brangus kaip kur nors kitur ir tempas lėtesnis. Judu turbūt 
svarstote apie didesnius miestus. Taip darėme ir mes, dabar aš visada 
rinkčiausi Memfį, o ne kurį nors iš didesniųjų. 

— Ar galėsiu bent kiek jo pamatyti? 

— Kaip tik todėl čia ir esu. Manau, pradėsime nuo centro, paskui 
patrauksime į rytus ir apžiūrėsime gražesnius rajonus, galbūt pasidai- 
rysime kokių namų ir pavalgysime priešpiečius mano mėgstamame 
restorane. 

— Skamba labai patraukliai. 

Kėja sumokėjo už kavą, kaip prieš tai ir už lengvą pusrytį, ir jiedvi 
paliko „Peabody“ įsėsdamos į naująjį Kvinų šeimos mersedesą. 


Valgomasis, kaip šis nepretenzingai buvo vadinamas, užėmė penkto 
aukšto vakarinį galą, viršum Paupio prospekto apačioje, o toliau — upės. 
Pro aštuonių pėdų aukščio langus vėrėsi nuostabus reginys į slenkančius 
upe vilkikus, ratinius garlaivius, baržas, taip pat į dokus ir tiltus. 

Ši patalpa buvo draudžiama teritorija, šventas prieglobstis teisinin- 
kams, ganėtinai talentingiems ir ambicingiems, kad tykioje Bendinio 
firmoje galėtų vadintis partneriais. Kasdien jie rinkdavosi čia priešpie- 


30 


čių, ruošiamų Džesės Frensis, pagyvenusios stambios, temperamentin- 
gos juodaodės ir patiekiamų į stalą jos vyro Ruzvelto, mūvinčio baltomis 
pirštinėmis ir vilkinčio keistai gulinčiu, aptriušusiu, suglamžytu, tarsi 
atlikusiu smokingu, padovanotu prieš mirtį jam paties pono Bendinio. 
Kai kuriais rytais jie rinkdavosi kavai su spurgomis aptarti firmos reika- 
lų, o retkarčiais į pavakarę — stiklui vyno, atšvęsti gerą praėjusį mėnesį 
ar itin didelį honorarą. Valgomasis buvo skirtas vien partneriams arba 
galbūt atsitiktiniam svečiui, tarkim, pelningam klientui ar numatomam 
samdyti naujokui. Bendradarbiai galėdavo čia pietauti dusyk per metus, 
tik dusyk — tai buvo registruojama — ir vien pakvietus kokiam nors 
partneriui. 

Greta valgomojo glaudėsi nedidelė virtuvėlė, kurioje darbavosi 
Džesė Frensis. Prieš dvidešimt šešerius metus čia buvo pagamintas 
pirmas patiekalas ponui Bendiniui ir keliems kitiems. Dvidešimt še- 
šerius metus ji gamino pietietišką maistą ir nepaisė reikalavimų eks- 
perimentuoti ar pamėginti paruošti patiekalus, kurių pavadinimus jai 
sunku buvo ištarti. „Nevalgykite, jeigu nepatinka“, — visada atšaudavo 
ji. Sprendžiant iš to, kas likdavo lėkštėse, kurias Ruzveltas nurinkdavo 
nuo stalo — bemaž visas valgis būdavo sukertamas ir dargi su didžiuliu 
apetitu. Pirmadieniais ji iškabindavo valgiaraštį ir reikalaudavo, kad iki 
dešimtos ryto būtų užsisakoma vieta, ir jeigu kas nors atšaukdavo už- 
sakymą arba iš anksto nepranešęs nepasirodydavo, ji metų metus pūsda- 
vosi. Abu su Ruzveltu kasdien dirbdavo po keturias valandas ir drauge 
gaudavo atlygio po tūkstantį per mėnesį. 

Mičas sėdėjo prie stalo kartu su Lamaru Kvinu, Oliveriu Lam- 
bertu ir Roisu Maknaitu. Patiekalą sudarė nuostabūs šonkauliukai su 
skrudintos okros* ir troškinto moliūgo garnyru. 

— Šiandien ji pagamino ne taip riebiai, — konstatavo ponas Lam- 
bertas. 

— Nuostabu, — pritarė Mičas. 

— O jūsų organizmas pratęs prie riebalų? 

— Taip. Kentukyje šitaip gaminama. 

— Pradėjau dirbti šioje firmoje 1955-aisiais, — įsijungė į po- 


* Lot. Abelsmoscus esculentus — tropinių kraštų ankštinis augalas, naudojamas kaip 
daržovė. 

kalbį ponas Maknaitas. — Esu kilęs iš Naujojo Džersio, aišku? Gry- 
nai iš įtarumo kaip įmanydamas vengiau pietietiškų patiekalų. Viskas 
čia uždaroma ir kepama gyvuliniuose riebaluose, aišku? Paskui ponas 
Bendinis nusprendžia atidaryti šią kavinukę. Nusamdo Džesę Frensis, 
ir pastaruosius dvidešimt metų mane kamuoja rėmuo. Kepti prinokę 
pomidorai, kepti žalieji pomidorai, kepti baklažanai, kepta okra, keptas 
moliūgas, keptas tas ir anas. Sykį Viktoras Miliganas kažką per daug 
prasitarė. Mat jis kilęs Konektikuto, aišku? Ir Džesė greitomis sutaisė 
porciją keptų marinuotų su krapais agurkėlių. Įsivaizduojate? Iškepė 
marinuotų su krapais agurkėlių! Miliganas burbtelėjo kažką negražaus 
prie Ruzvelto, o šis persakė Džesei Frensis. Ji išėjo trenkusi durimis. 
Nebuvo savaitę. Ruzveltas norėjo dirbti, bet žmona neleido, liepė likti 
namuose. Galiausiai ponas Bendinis viską užglostė, ir ji sutiko grįžti, jei- 
gu daugiau niekas nebesiskųs. Bet taip pat ir pamažino riebalų. Manau, 
mes visi gyvensime dešimčia metų ilgiau. 

— Nuostabu, — pagyrė ir Lamaras, tepdamasis sviestą ant dar 
vienos bandelės. 

— Kaip visada, — pridūrė ponas Lambertas, Ruzveltui einant pro 
jų staliuką. — Jos maistas sotus ir tukina, bet mes retai kada praleidžia- 
me priešpiečius. 

Įtrauktas į lengvą pokalbį, Mičas valgė atsargiai ir stengėsi atrodyti 
visiškai nesivaržantis. Bet buvo sunku. Supamas itin klestinčių teisinin- 
kų, milijonierių, jų ekskliuzyviniame, prabangiai dekoruotame valgoma- 
jame, jautėsi tartum patekęs į šventąją žemę. Šiek tiek ramumo teikė čia 
esantis Lamaras, taip pat ir Ruzveltas. 

Pamatęs, kad Mičas baigė valgyti, Oliveris Lambertas nusišluostė 
lūpas, lėtai atsistojo ir šaukšteliu paskimbčiojo į savo arbatos stiklinę. 

— Džentelmenai, galėčiau tikėtis jūsų dėmesio? 

Kambarys nuščiuvo — apie dvidešimt partnerių pasisuko į vyres- 
nybės staliuką. Pasidėję servetėles, sužiuro į svečią. Kažkur ant kiekvieno 
jų rašomojo stalo gulėjo dosjė kopija. Prieš du mėnesius jie visi vieningai 
nubalsdavo už jį kaip pirmąjį pasirinkimą. Žinojo, kad jis per dieną nu- 
bėga keturias mylias, nerūko, alergiškas sulfitams, turi išpjautas tonziles 
ir mėlyną mazdą, kuoktelėjusią motiną ir sykį, per vieną rungtynių ket- 
virtį, sėkmingai perėmė tris kamuolius. Žinojo, kad susirgęs nevartoja 
nieko veiksmingesnio už aspiriną ir kad yra ganėtinai alkanas, jog jų 

paprašytas dirbtų šimtą valandų per savaitę. Vaikinas jiems patiko. Iš- 
vaizdus, atletiškas, tikras vyras, puikaus proto ir nenutukęs. 

— Kaip žinote, šiandien priimame ypatingą svečią, Mičą Makdirą. 
Netrukus jis su pagyrimu baigs Harvardą... 

— Puiku! Puiku! — atsiliepė pora Harvardo absolventų. 

— Taip, dėkui jums. Jis su žmona Ebe, kaip mūsų svečiai, šį savait- 
galį apsistoję „Peabody“. Mičas baigs tarp penkių geriausiųjų iš trijų šim- 
tų ir yra daug kur pageidaujamas. Bet mes norime jo čia. Žinau, jūs su juo 
dar pasikalbėsite prieš išvykstant. Šį vakarą jis pietaus su Lamaru ir Kėja 
Kvinais, o rytoj vakare — pas mane namuose. Visi kviečiami dalyvauti. 

Mičas sutrikęs šypsojosi partneriams, kol ponas Lambertas rentavo 
apie firmos didybę. Jam baigus, visi toliau įniko valgyti, Ruzveltui atne- 
šus duonos apkepo ir kavos. 


Mėgstamasis Kėjos restoranas buvo prabangi Rytų Memfio prie- 
bėga jauniems pasiturintiesiems. Visur kabėjo vazonai su paparčiais, 
muzikos automatas grojo vien septintojo dešimtmečio melodijas. Saldus 
romo kokteilis su citrinos sultimis patiektas aukštuose suvenyriniuose 
stikluose. 

— Vieno gana, — perspėjo Kėja. 

— Iš manęs nekokia gėrovė. 

Užsisakiusios tos dienos kremu įdarytų plikytų pyragaičių, jiedvi 
gurkšnojo kokteilį. 

— Mičas mėgėjas išgerti? 

— Labai retai. Juk jisai sportuoja, todėl labai rūpinasi savo fizine 
forma. Kartkartėmis išgeria alaus ar taurę vyno, nieko stipresnio. O kaip 
Lamaras? į 

— Maždaug taip pat. Alų iš tikrųjų atrado teisės fakultete, bet jis 
vargsta dėl antsvorio. Firma šnairai žiūri į mėgėjus išgerti. 

— Puiku, bet koks jų reikalas? 

— Mat alkoholis ir teisininkai tiek pat eina kartu kaip kraujas ir 
vampyrai. Daugelis teisininkų geria kaip šiaučiai, ir alkoholizmas — jų 
profesijos rykštė. Manau, tai prasideda dar universitete. Vanderbilte 
visada būdavo koks vienas, nepaleidžiantis iš rankos alaus bokalo. Tik- 
riausiai tas pat ir Harvarde. Darbe daug įtampos, o tai reiškia ir daug 

kaušalo. O tie vyrukai anaiptol nėra absoliutūs blaivininkai, bet stengiasi 
tą dalyką kontroliuoti. Sveikas teisininkas — našus teisininkas. Vėlgi, 
pelnas. 

— Turbūt tame yra prasmės. Mičas sako, kad pas juos nebūna 
darbuotojų kaitos. 

— Taip, gana pastovu. Per septynerius metus, kai mes čia, neprisi- 
menu, kad kas nors būtų išėjęs. Pinigai dideli, ir vadovybė labai žiūri, ką 
nusamdyti. Nenori tokių, kurie iš pinigingų šeimų. 

— Kažin ar visai pagaunu mintį. 

— Nenorima samdyti teisininkų, turinčių kitų pajamų šaltinių. 
Pageidaujama jaunų ir alkanų. Tai lojalumo klausimas. Jeigu visi tavo 
pinigai atiteka iš vieno šaltinio, tuomet šiam būsi labai lojalus. Firma 
reikalauja ypatingo lojalumo. Lamaras sako, pas juos nėra nė kalbų apie 
tai, kad galėtum išeiti kur nors kitur. Visi patenkinti: arba jau pralobę, 
arba juda ta kryptimi. Ir jeigu kuris nors panorėtų išeiti, kitoje firmoje 
nerastų tiek daug pinigų. Mičui pasiūlys tiek, kiek reikės, kad tik jus 
prisiviliotų. Jie labai didžiuojasi, kad moka daugiau negu kiti. 

— Kodėl firmoje nėra moterų teisininkių? 

— Sykį mėginta priimti. Buvo tikra kalė, nuolatos kėlė firmoje 
šurmulį. Daugelis teisininkių nuolat pašiaušusios nugarą, šoka dėl visko 
ginčytis ir įrodinėti savo tiesą. Sunku su jomis. Lamaras sako, kad mo- 
teris bijomasi priimti, nes paskui, jeigu nepasiteisins darbe, bus sunku ją 
išvyti, neduodant teigiamo atsiliepimo ir visa kita. 

Atnešė pyragaičius, pakartoti kokteilį jiedvi atsisakė. Šimtai pro- 
fesinio jaunimo rinkosi po daugybe paparčių, ir restorane įsitvyrojo 
šventinė atmosfera. Iš muzikos automato švelniai suokė Smokis Ro- 
binsonas“. 

— Man kilo nuostabi mintis, — pareiškė Kėja. — Pažįstu vieną 
nekilnojamojo turto agentę. Paskambinkim jai ir važiuojam pasižiūrėti 
namų. 

— Kokių namų? 

— Tau ir Mičui. Naujausiam „Bendini, Lambert 8 Locke“ ben- 


dradarbiui. Ji galės parodyti kelis pagal jūsų kišenę. 


* William „Smokey“ Robinson (g. 1940) — soul stiliaus dainininkas ir kompozito- 


rius. 

— Dar nežinau, kokia ta mūsų kišenė. 

— Sakyčiau, nuo šimto iki šimto penkiasdešimties tūkstančių. 
Paskutinis iki jūsų bendradarbis nusipirko Oukgrouve ir, kiek žinau, jis 
paklojo apie tiek. 

Pasilenkusi į priekį, Ebė bemaž pašnabždom paklausė: 

— O kiek kas mėnesį sudarys įmokos? 

— Nežinau. Bet judu išgalėsite. Apie tūkstantį, gal šiek tiek dau- 
giau. | 

Ebė išpūtė į ją akis ir gurktelėjo seilę. Maži butai Manhatane nuo- 
mojami dvigubai brangiau. 

— Paskambinkime jai. 


Kaip ir reikėjo tikėtis, Roiso Maknaito kabinetas buvo aukščiau- 
sios klasės, su nuostabiu reginiu, viename iš labiausiai vertinamų ketvir- 
to aukšto kampų, koridoriumi kiek toliau nuo Natano Loko. Lamaras 
atsiprašęs pasišalino, ir vadovaujantysis partneris pakvietė Mičą atsi- 
sėsti prie nedidelio posėdžių stalo šalia sofos. Sekretorė išsiųsta atnešti 
kavos. 

Maknaitas pasiteiravo jį apie ligšiolinius apsilankymo įspūdžius, ir 
Mičas pasisakė esąs sužavėtas. 

— Mičai, noriu patikslinti kai kurias mūsų pasiūlymo detales. 

— Taip, žinoma. 

— Pagrindinė alga — aštuoniasdešimt tūkstančių per pirmuosius 
metus. Išlaikius advokatūros egzaminus jums bus pakelta penkiais tūks- 
tančiais dolerių. Ne premijinių, bet algos. Egzaminas vyksta kažkada 
rugpjūtį, ir didžiumą vasaros rengsitės jam. Pas mus rengiami nuosavi 
advokatūros studijų kursai, ir jums daug padės kai kurie partneriai. 
Rengsitės pagrindinai darbo laiku, tai yra firmos sąskaita. Kaip žinote, 
dauguma firmų pristato tave prie darbo ir tikisi, kad mokslui aukosi savo 
laiką. Pas mus kitaip. Nė vienas šios firmos bendradarbis per advokatū- 
ros egzaminą nėra susikirtęs, ir mes nesibaiminame, kad jūs sulaužysite 
tradiciją. Iš pradžių aštuoniasdešimt tūkstančių, paskui, po šešių mėne- 
sių, aštuoniasdešimt penki. Kai būsite išdirbęs metus, jums bus pakelta 
iki devyniasdešimties tūkstančių, be to, kiekvieną gruodį gausite premi- 
jas, susietas su pelnu ir su tuo, kaip pasirodėte dirbdamas ankstesnius 

dvylika mėnesių. Pernai vidutinė bendradarbių premija buvo devyni 
tūkstančiai. Kaip žinote, juridinėse firmose labai retai su bendradarbiais 
dalijamasi pelnu. Bus kokių klausimų dėl algos? 

— O kaip po antrų metų? 

— Pagrindinė jūsų alga kils apie dešimčia procentų per metus iki 
tapsite partneriu. Nei algos padidėjimas, nei premijos nėra garantuoti. 
Priklausys nuo to, kaip dirbsite. 

— Gana teisinga. 

— Kaip žinote, mums labai svarbu, kad jūs nusipirktumėte namą. 
Tai suteikia daugiau pastovumo ir prestižo, o mums tie dalykai labai 
rūpi, ypač dėl bendradarbių. Firma užtikrina mažaprocentę hipotekos 
paskolą trisdešimčiai metų su fiksuotomis įmokomis, negrąžinamomis, 
jeigu po kelerių metų sumanytum parduoti. Sandėris sudaromas vieną 
kartą, tik pirmam namui įsigyti. Po to esi paliekamas verstis pats savo 
galva. 

— Kokio dydžio įmokos? 

— Kuo mažesnės — vien tokios, kad neiškiltų nemalonumų su 
mokesčių inspekcija. Dabartinė rinkos kaina — apie dešimt, dešimt su 
puse procento. Mes galėsime išrūpinti jums už septynis aštuonis pro- 
centus. Mat atstovaujame kai kuriems bankams, ir šie mums pagelbsti. 
Su tokia alga jūs be vargo galėsite pretenduoti į paskolą. Po teisybei, 
jeigu reikės, firma pasirašys kaip laiduotoja. 

— Labai didžiadvasiška, pone Maknaitai. 

— Mums tas svarbu. Ir iš sandėrio neprarandame nė kiek pinigų. 
Kai tik susirasite namą, viską imsis tvarkyti mūsų nekilnojamojo turto 
skyrius. 

— O BMW? 

Ponas Maknaitas susijuokė. 

— Šitaip pradėjome maždaug prieš dešimt metų ir pamatėme, kad 
mašina — puiki paskata. Jūs išsirenkate automobilį, vieną iš tų mažes- 
niųjų, mes jį įsigyjame išperkamąja nuoma trejiems metams ir įteikiame 
jums raktelius. Taip pat apmokame už registracijos numerius, draudimą, 
priežiūrą. Tretiems metams pasibaigus, jūs galite jį išsipirkti iš nuomo- 
jančios kompanijos nuosaikia rinkos kaina. Kaip ir dėl namo, sandėris 
vienkartinis. 


— Labai gundoma. 

— Mes žinome. — Ponas Maiknmaitas pasižiūrėjo į bloknotą. — 
Taip pat užtikriname visai šeimai pilną medicininę ir stomatologinę 
pagalbą. Nėštumo atveju, sveikatos patikrinimams, ortodontinėms ka- 
bėms, viskam kitam. Visiškai apmokama firmos. 

Mičas linktelėjo, tačiau tai jam nepadarė įspūdžio. Visur taip. 

— Mes turime pensijų planą, kuriam nėra lygių. Už kiekvieną 
jūsų investuotą į fondą dolerį, firma prideda du, jeigu tik investuojate 
bent dešimt procentų savo pagrindinio atlyginimo. Tarkime, jūs pra- 
dedate aštuoniasdešimčia tūkstančių ir pirmus metus atidedate pensijai 
aštuonis tūkstančius. Firma primeta dar šešiolika, tad po pirmų metų 
jau turite padėjęs dvidešimt keturis tūkstančius. Pavedėme juos tvarkyti 
finansų profesionalui iš Niujorko, ir pernai mūsų pensijų fondas padi- 
dėjo devyniolika procentų. Neblogai. Investuokite dvidešimt metų, ir 
keturiasdešimt penkerių išeidamas į pensiją jūs jau milijonierius. Tik 
su viena sąlyga: jeigu norėsite juos atsiimti anksčiau nei per dvidešimt 
metų, prarasite viską, išskyrus įdėtus pinigus, be iš jų pelnytų pajamų. 

— Skamba gana žiauriai. 

— Ne, veikiau didžiadvasiškai. Raskite man kitą firmą ar kom- 
paniją, kuri prie vieno jūsų dolerio pridurtų du. Kiek žinau, tokių nėra. 
Šitaip mes pasirūpiname savimi. Daugelis mūsų partnerių pasitraukia 
į pensiją penkiasdešimties, kai kurie keturiasdešimt penkerių. Pas mus 
nėra privalomos amžiaus ribos išeiti į pensiją, ir kai kurie dirba perko- 
pę šešiasdešimt; ar septyniasdešimtį. Kiekvienam savas laikas. Mes tik 
paprasčiausiai siekiame užtikrinti gerą pensiją, kad žmogus galėtų pats 
rinktis, kada jam išeiti. 

— Kiek turite jau išėjusių į pensiją partnerių? 

— Apie dvidešimt. Kartkartėmis juos čia pamatysite. Mėgsta ateiti 
priešpiečių, o kai kurie pasilieka ir kabinetą. Ar Lamaras kalbėjo apie 
atostogas? 

— Taip. 

— Gerai. Reikia rezervuotis anksti, ypač dėl Veilio ir Kaimanų. Jūs 
susimokate už kelionę lėktuvu, bet kooperatiniuose kotedžuose gyvena- 
te nemokamai. Mes ten turime daug reikalų, retkarčiais pasiųsime jus 
ten dienai ar dviem, ir viską nurašysime į savo sąskaitą. Tos kelionės ne- 
laikomos atostogomis, o jūs turėsite jas kasmet ar panašiai. Mes sunkiai 
dirbame, Mičai, ir vertiname poilsį. 


Mičas pritariamai linktelėjo ir įsivaizdavo save saulės nutviekstame 
Karibų paplūdimyje, gurkšnojantį piža co/ada* ir spoksantį į panas su 
siaurikių bikiniais. 

— Ar Lamaras minėjo apie premiją naujokams? 

— Ne, bet skamba patraukliai. 

— Atėjusiajam dirbti pas mus į firmą įteikiame penkių tūkstančių 
dolerių čekį. Pageidaujame, kad didžiumą jų išleistų naujiems drabu- 
žiams įsigyti. Po septynerių metų, praleistų su džinsais ir flaneliniais 
marškiniais, jūsiškės kostiumų atsargos veikiausiai menkos, ir mes tai 
suprantame. Išvaizda mums labai svarbi. Laukiame iš savo advokatų, 
kad rengtųysi elegantiškai ir konservatyviai. Aprangos normos nenusta- 
tytos, bet pats susivoksite kas kaip. 

Jis pasakė penkis tūkstančius dolerių? Drabužiams? Šiuo metu 
Mičas turėjo du kostiumus ir vienu iš jų vilkėjo dabar. Jis išsaugojo ramų 
veidą, nenusišypsojo. 

— Bus dar kokių klausimų? 

— Taip. Stambiosios firmos liūdnai garsėja kaip prakaito sunkyk- 
los, kuriose naujieji bendradarbiai apverčiami įkyriomis parengtinės 
informacijos paieškomis ir bent trejiems metams uždaromi į kokią nors 
biblioteką. Manęs tai nevilioja. Nesu prieš atlikti savąją informacijos pa- 
ieškų dalį ir suprantu, kad kurį laiką užimsiu žemiausią padėtį. Bet ne- 
noriu rinkti informaciją ir rašyti suvestines visai firmai. Norėčiau dirbti 
su tikrais klientais ir tikromis jų problemomis. 

Ponas Maknaitas įdėmiai klausėsi ir laukė su jau iš anksto surepe- 
tuotu atsakymu. 

— Suprantu, Mičai. Jūs teisus, stambiosiose firmose tai tikrai pro- 
blema. Bet tik ne čia. Pirmus tris mėnesius beveik nieko kita neveiksite, 
tik rengsitės advokatūros egzaminui. Jį išlaikęs, imsitės teisės praktikos. 
Būsite priskirtas kuriam nors partneriui, ir jo klientai taps jūsų klientais. 
Atliksite didžiumą informacijos paieškų jam ir, aišku, sau pačiam, be 
to, kartkartėmis būsite paprašytas patalkinti kuriam nors kitam kolegai 
rengti bylos santrauką ar rinkti informaciją. Norime, kad jūs jaustumėtės 
laimingas. Didžiuojamės, kad pas mus nulinė kadrų kaita, ir visada su- 
tinkame imtis papildomų žygių, kad žmogaus karjera klostytųsi sėkmin- 


* Romo, kokoso riešutų kremo ir ananasų sulčių kokteilis. 


gai. Jeigu jums nesiseks sutarti su partneriu, kuriam būsite priskirtas, 
mes surasime kitą. Jeigu pamatysite, kad jums nepatinka darbas su mo- 
kesčiais, leisime jums išbandyti vertybinių popierių ar bankininkystės 
sritį. Pats nuspręsite. Firma netrukus investuos į Mičą Makdirą daug 
pinigų, todėl norime, kad jo darbas būtų produktyvus. 

Mičas gurkšnojo kavą ir mąstė, ko dar paklausti. Ponas Maknaitas 
žvilgtelėjo į savo pasižymėtų dalykų sąrašą. 

— Mes apmokame visas persikėlimo į Memtį išlaidas. 

— Daug nesusidarys. Tik už vieną išsinuomotą nedidelį sunkve- 
žimį. 

— Dar kas nors, Mičai? 

— Ne, sere. Nieko daugiau nesugalvoju. 

Sąrašas sulankstytas ir įkištas į aplanką. Partneris pasidėjo abi al- 
kūnes ant stalo ir palinko į priekį. 

— Mičai, mes nemygame, bet norime išgirsti atsakymą kuo grei- 
čiau. Jeigu nuspręsite pasukti kur kitur, mums teks tęsti susitikimus su 
kitais pretendentais. Tai ilgai užtruks, o mes pageidautume, kad naujas 
žmogus pradėtų dirbti ne vėliau kaip nuo liepos pirmos. 

— Dešimt dienų jums pakaks? 

— Puiku. Tarkime, duosite atsakymą iki kovo 30-osios? 

— Žinoma, bet susisieksiu su jumis dar anksčiau. — Mičas atsi- 
sveikino ir išėjo. Už durų, koridoriuje, jo jau laukė Lamaras. Juodu sutarė 
susitikti septintą pietų. 


Penktame Bendinio pastato aukšte teisininkų kabinetų nebuvo. 
Partnerių valgomasis ir virtuvėlė užėmė vakarinį galą, per vidurį ėjo keli 
sandėliavimui skirti nedažyti kambariai, šiuo metu nenaudojami, užra- 
kinti ir tušti, o likusį aukšto trečdalį tvėrė stora betoninė siena, kurios 
centre metalinės durelės su skambučio mygtuku šalia ir stebėjimo vaizdo 
kamera viršuje vėrėsi į mažą patalpą. Joje ginkluotas apsaugininkas ser- 
gėjo duris ir stebėjo vidaus ryšio monitorių ekranus, išdėstytus per visą 
sieną. Toliau koridorius zigzagais vingiavo labirintu ankštų kabinetėlių 

ir darbo patalpėlių, kur kažkokie tipai slapta plušėjo, sekdami ir rinkda- 
mi informaciją. Nuo išorinio pasaulio langai buvo izoliuoti ne tik dažų 
sluoksnio, bet ir sandarių nuleidžiamųjų užuolaidų, tad saulės spinduliui 
prasiskverbti į šią tvirtovę nebuvo nė menkiausios galimybės. 

Didžiausia iš tų paprastų kamarėlių priklausė Devašeriui, sau- 
gos tarnybos viršininkui. Plikas sienas puošė vienintelis sertifikatas, 
liudijantis pasiaukojamą trisdešimtmetę jo tarnybą Naujojo Orleano 
policijos valdybos detektyvu. Tai buvo kresnas, su nežymiu pilvuku 
vyras, tvirtais pečiais, plačia krūtine, didžiule, visiškai apvalia galva, 
kurios veide šypsena pasirodydavo labai nenorom. Prasegta suglamžytų 
marškinių apykaklė, laimė, nors tiek nevaržė išsipūtusio kaklo judesių. 
Ant drabužių gembės kabojo storas poliesterio kaklaraištis ir smarkiai 
padėvėta sportinė striukė. 

Pirmadienio rytą po Makdirų apsilankymo Oliveris Lambertas 
sustojo priešais metalines dureles, dusyk nuspaudė skambučio mygtuką 
ir laukė, kol jam atidarys, žvelgdamas į vaizdo kamerą virš jų. Galiausiai, 
saugos sistemos patikrintas, buvo įsileistas ir siauru koridoriumi nu- 
skubėjo tiesiai į užgrioztą Devašerio kabinetą. Buvęs detektyvas išpūtė 
į švarutėlę peleninę cigaro dūmus ir nustūmė į visas puses popierius, 
padarydamas ant rašomojo stalo laisvą plotelį. 

— Labryt, Oli. Turbūt nori pasikalbėti apie Makdirą. 

Devašeris — vienintelis Bendinio pastate tiesiai į akis vadindavo 
jį Oliu. 

— Taip, tarp kitų dalykų ir apie jį. 

— Ką gi, vaikinas smagiai praleido laiką, firma padarė jam įspūdį, 
Memfis patiko, taip, ir tikriausiai priims pasiūlymą. 

— Kur buvo tavo žmonės? 

— Viešbutyje mes turėjome kambarius iš abiejų pusių jo numerio, 
kuriame, aišku, buvo įrengtos „blakutės“, kaip ir limuzine, telefone ir taip 
toliau. Kaip visada, Oli. 

— Konkrečiau. 

— Gerai. Ketvirtadienį vėlai vakare juodu įsiregistravo ir iškart 
atsigulė miegoti. Kalbėtasi mažai. Penktadienį vakare jis papasakojo jai 
viską apie firmą, kabinetus, žmones, pasakė, kad tu išties malonus žmo- 
gus. Pamaniau, tau patiks. 

— Toliau. 

— Papasakojo jai apie prašmatnų valgomąjį ir savo trumpus prie- 
špiečius su partneriais. Smulkiai nušvietė jai pasiūlymą, ir abu džiūgavo. 
Pasiūlymas kur kas geresnis už kitus. Ji trokšta namo su įvaža, plytelė- 
mis klotu taku, medžiais ir galiniu kiemu. Jis pasakė, kad galėsianti tokį 
turėti. 

— Kokių nors problemų dėl firmos? 

— Tikrai ne. Pakomentavo, kad joje nėra juodaodžių ir moterų, bet 
neatrodo, kad jam tai rūpėtų. 

— O kaip žmona? 

— Peržavėta. Jai patinka miestas, be to, gerai sutarė su Kvino žmo- 
na. Penktadienį popiet abi važiavo pasižiūrėti namų, ir pora jai patiko. 

— Tu žinai jų adresus? 

— O kaipgi, Oli. Šeštadienio rytą juodu išsikvietė limuziną ir ap- 
važiavo visą miestą. Limuzinas paliko didžiulį įspūdį. Mūsų vairuotojas 
stengėsi laikytis atokiau nuo prastų rajonų, ir juodu dar pasižvalgė namų. 
Manau, vieną išsirinko. Ist Medoubruko 1231. Jis laisvas. Nekilnojamo- 
jo turto agentė Betsė Bell šį su jais apžiūrėjo. Prašo šimtą keturiasde- 
šimt, bet kainą nuleis. Mat reikia jį iškišti. 

— Ta miesto dalis nebloga. Kokio senumo namas? 

— Dešimties penkiolikos metų. Plotas — trys tūkstančiai kvad- 
ratinių pėdų. Toks nelyginant kolonijinio stiliaus. Ganėtinai geras ir 
vienam iš tavo berniukų, Oli. 

— Tu tikrai Žinai, kad jie to ir nori? 

— Bent kol kas. Kalbėjosi, kad galbūt po mėnesio čia sugrįš pasi- 
dairyti dar kokių. Gal reikėtų juos vėl čia atskraidinti, kai tik panorės. 
Juk tai normali procedūra, tiesa? 

— Taip. Mes tai sutvarkysime. O ką kalbėjo dėl algos? 

— Abu tiesiog pritrenkti. Didžiausia iš iki šiol pasiūlytųjų. Juo- 
du kalbėjosi ir kalbėjosi apie pinigus. Algą, pensiją, paskolą hipotekai, 
BMW, premijas, apie viską. Negali tuo patikėti. Tie vaikai turbūt tikrai 
be cento kišenėje. 

— Tokie ir yra. Kaip manai, užkabinome jį, a? 

— Kurgi ne. Sykį jis pasakė, kad firma galbūt ir ne tokia prestižinė 
kaip, tarkim, Volstrite, bet teisininkai tokie pat kvalifikuoti, o kaip žmo- 
nės — kur kas malonesni. Manau, jis priims pasiūlymą, taip. 

— Nieko neįtaria? 

— Tikrai ne. Kvinas, matyt, jam pasakė laikytis kuo atokiau nuo 
Loko kabineto. Mat vyrukas persakė žmonai, kad niekas ten neįžengia, 
tik kelios sekretorės ir kai kurie partneriai. Bet tuoj pat pridūrė Kviną 
pasakius, kad Lokas ekscentrikas ir ne itin linkęs į draugystes. Tačiau 
nemanau, kad jam kilo koks nors įtarimas. Tik ji pasakė mananti, kad 
firma kišasi į ne savo reikalus. 

— Pavyzdžiui kokius? 

— Asmeninius dalykus. Dėl vaikų, žmonų darbo ir taip toliau. Ji 
atrodė šiek tiek susierzinusi, bet, aš manau, tai buvo tik pastebėjimas. 
Šeštadienio rytą pareiškė Mičui, kad tebūsianti prakeikta, jeigu leisianti 
šutvei teisininkų jai nurodinėti, kada dirbti ir kada gimdyti vaikus. Bet 
nemanau, kad tai būtų problema. 

— Ar jisai suvokia, kokia pastovi bus ši darbovietė? 

— Regis, taip. Neužsiminta, kad gal pabandyti kelerius metus, o 
paskui keltis kur kitur. Manau, jisai suprato, apie ką kalbama. Nori tapti 
partneriu — kaip ir jie visi. Sėdi ant ledo ir geidžia pinigų. 

— O kaip dėl pietų mano namuose? 

— Nors kiek nervinosi, bet jiems buvo smagu. Tavo namas padarė 
didelį įspūdį. Ir tikrai liko sužavėti tavo žmona. 

— Seksas? 

— Kasnakt. Panašu, kad medaus mėnuo jiems tebesitęsia. 

— Ką juodu lovoje darė ? 

— Juk mes negalėjome matyti, nepamiršk. Sprendžiant iš garsų, 
viskas normaliai, jokių išsidirbinėjimų. Vis pagalvodavau, kaip tu mėgsti 
žiūrėti nuotraukas, ir priekaištavau sau, kodėl dėl senuko Olio neįrengė- 
me kelių vaizdo kamerų. 

— Užsičiaupk, Devašeri. 

— Galbūt kitą kartą. 

Abu nutilo, kol Devašeris sklaidė bloknotą. Paskui jis užspaudė į 
peleninę cigarą ir nusišypsojo sau. 

— Apskritai, — tarė, — santuoka tvirta. Juodu atrodo labai artimi 
vienas kitam. Tavo vairuotojas sakė, kad visą savaitgalį laikėsi susikibę už 
rankų. Per tris dienas nė vieno šiurkštesnio žodžio. Neblogai, a? Bet kas 
aš toks, kad spręsčiau? Pats buvau vedęs tris kartus. 

— Tai galima suprasti. O kaip juodu dėl vaikų? 


42 


— Gal po poros metų. Ji nori iš pradžių kiek padirbėti, tik paskui 
pastoti. 

— Kokia tavo nuomonė apie tą vyrioką? 

— Puiki, labai padorus jaunikaitis. Taip pat labai daug siekiantis. 
Manau, jis užsivedęs ir nesustos, kol neatsidurs pačiame viršuje. Sutiks 
rizikuoti, prasilenkti su kai kuriomis taisyklėmis, jeigu reikės. 

Olis nusišypsojo. 

— Kaip tik tą ir norėjau išgirsti. 

— Du telefono skambučiai. Abu jos motinai į Kentukį. Nieko 
ypatinga. 

— O kaip jo šeima? 

— Visai neužsiminta. 

— Ir apie Rėjų nė žodžio? 

— Mes tebeieškome, Oli. Duok mums laiko. 

Devašeris užvertė Makdiro bylą ir atsivertė kitą, kur kas storesnę. 
Lambertas pasitrynė smilkinius ir įbedė akis į grindis. 

— Kokios paskutinės žinios? — tyliai paklausė jis. 

— Ne itin geros, Oli. Esu įsitikinęs, kad Hodžas ir Kozinskis dabar 
veikia išvien. Praeitą savaitę FTB, gavęs orderį, atliko kratą Kozinskio 
namuose. Surado ten mūsų pasiklausymo įrangą. Pasakė jam, kad na- 
muose pilna „blakučių“, bet, aišku, jie nežinojo, kieno tai darbas. Praeitą 
penktadienį Kozinskis papasakojo apie tai Hodžui, kai juodu slėpėsi 
trečio aukšto bibliotekoje. Netoliese buvo mūsų įtaisyta „blakutė“, tad 
pavyko pagauti kai kurias pokalbio nuotrupas. Nedaug, bet žinome, kad 
juodu kalbėjosi apie įrengtą pasiklausymą. Abu įsitikinę, kad visur pa- 
slėptos „blakutės“, ir įtaria mus. Kalbėjosi labai atsargiai. 

— Kodėl FTB varginosi dėl kratos orderio? 

— Geras klausimas. Veikiausiai, atsižvelgdami į mus. Kad viskas 
atrodytų teisėta ir kaip pridera. Jie mus gerbia. 

— Kuris agentas ten buvo? 

— Taransas. Matyt, jis vadovauja tyrimui. 

— Geras? 

— Neblogas. Jaunas, žalias, pernelyg stropus, tačiau kompetentin- 
gas. Nors mūsų žmonėms neprilygsta. 

— Ar dažnai jis kalbėjosi su Kozinskiu? 

— Negali žinoti. Jie nujaučia, kad mes pasiklausome, tad visi iš- 

ties atsargūs. Turime informacijos apie keturis susitikimus per praėjusį 
mėnesį, bet aš įtariu, kad jų buvo daugiau. 

— Kiek jis išplepėjo? 

— Viliuosi, nedaug. FTB vis dar kovoja su šešėliu. Paskutinis po- 
kalbis, kurį mes įrašėme, įvyko prieš savaitę, ir Kozinskis daug nepasakė. 
Yra išsigandęs. Jie labai jį spaudžia, bet nedaug ką teišgauna. Vyriokas dar 
neapsisprendęs bendradarbiauti. Jie patys jį susirado. Bent mes taip ma- 
nome. Gerokai jų papurtytas, jau buvo belinkstąs į sandėrį. Tačiau dabar 
susvyravo. Bet tebepalaiko su jais kontaktą, ir dėl to man neramu. 

— Ar jo žmona žino? 

— Nemanau. Mato, kad vyras elgiasi kažkaip keistai, bet jis teisi- 
nasi, kad kalta įtampa darbe. 

— O kaip Hodžas? 

— Kiek žinome, dar nesikalbėjo su fibiais. Tik, sakyčiau, daug kal- 
basi arba kuždasi su Kozinskiu. Hodžas vis sakosi baisiai bijąs FTB, kad 
šis žaidžia negarbingai, apgaudinėja ir nekelia pasitikėjimo. Be Kozins- 
kio jis nežengs nė žingsnio. 

— Kas, jeigu Kozinskis bus pašalintas? 

— Hodžas taps nauju žmogumi. Bet nemanau, kad mes iki to pri- 
ėjome. Velniai rautų, Oli, jis ne koks nors užkietėjęs galvažudys, stojantis 
skersai kelio, o labai malonus jaunas žmogus, turintis vaikučių ir visa 
kita. 

— Tavo jautrumas tiesiog pribloškia. Turbūt manai, kad man tai 
bus smagu. Po šimts, juk faktiškai užauginau tuos vaikinus. 

— Na, tad sudrausmink juos, kol dar tai nenuėjo per toli. Niujorkas 
tampa vis labiau įtarus, Oli. Jie pradeda daug klausinėti. 

— Kas tokie? 

— Lazarovas. 

— Ką jiems pasakei, Devašeri? 

— Viską. Toks mano darbas. Tavęs poryt laukia Niujorke, kad 
smulkiau informuotum. 

— Ko jie nori? 

— Atsakymų. Ir planų. 

— Planų dėl ko? 

— Preliminarių planų, kaip pašalinti Kozinskį, Hodžą ir Taransą, 
jeigu prisireiktų. 


— Taransą! Tu išprotėjai, Devašeri? Negalime pašalinti faro. Čia 
atsiųs kariuomenę. 

— Lazarovas kvailas, Oli. Pats tai žinai. Jis idiotas, bet nemanau, 
kad turėtume jam tą pasakyti. 

— Manau, pasakysiu. Nuvyksiu į į Niujorką ir pasakysiu, kad jis 
visiškas kvailys. 

— Padaryk taip, Oli. Padaryk. 

Oliveris Lambertas pašoko iš vietos ir pasuko į duris. 

— Stebėk Makdirą dar mėnesį. 

— Žinoma, Oli. Kertu lažybų, jisai sutiks. Nesijaudink. 


Mazda parduota už du šimtus dolerių ir už didžiumą pinigų tuojau 
pat išsinuomotas nedidelis „U-Haul“ kompanijos* krovininis furgonas, 
kuris turės būti sugrąžintas Memfio nuomos agentūros skyriuje. Pusė 
baldų buvo išdalyta kitiems arba išmesta. Pakrautame furgone liko 
šaldytuvas, lova, drabužių spinta, komoda, mažas spalvotas televizorius, 
dėžės su indais, drabužiais bei visokiu šlamštu ir sena sofa, kuri pasiimta 
grynai iš sentimentų ir naujoje vietoje ilgai neišbus. 

Ebė laikė ant rankų jų neveislinį šunėką Girdą, o Mičas sėdėjo 
prie vairo, gindamas furgoną per Bostoną į pietus, vis toliau į pietus, 
pažadėtojo geresnio gyvenimo link. Tris dienas juodu važiavo šalutiniais 
keliais, grožėdamiesi kaimiškų kraštovaizdžiu, pritardami transliuoja- 
moms per radiją dainoms, nakvojo pigiuose moteliuose ir kalbėjosi apie 
namą, BMW, naujus baldus, vaikus, tą laiką, kai nieko nebestigs. Pro 
nuleistus kabinos langų stiklus vėjas glostė jų veidus, furgonui įsibėgėjus 
iki maksimalaus, bemaž keturiasdešimt penkių mylių per valandą, grei- 
čio. Kartą, kažkur jau Pensilvanijoje, Ebė nedrąsiai užsiminė, kad galbūt 
juodu galėtų pakeliui užsukti į Kentukį, stabtelti ir trumpai aplankyti 
jos šeimą. Mičas nutylėjo, tačiau pasirinko maršrutą per abi Karolinas ir 


* Žinoma kompanija, besiverčianti sunkvežimių, krovininių furgonų ir kitų trans- 
porto priemonių kroviniams gabenti nuoma. 


Džordžiją, nėsyk nerizikuodamas priartėti mažiau kaip du šimtus mylių 
iki Kentukio ribos. Ebė su tuo susitaikė. 

Ketvirtadienio rytą juodu atvyko į Memtį ir, kaip žadėta, juodas 
BMW-318i stovėjo po stogine, lyg čia jam ir būtų buvus vieta. Mičas 
spoksojo į automobilį, Ebė — į namą. Veja prieš jį vešėjo žalia ir dailiai 
nukirpta. Gyvatvorės prižiūrėtos. Medetkos — pačiame žydėjime. 

Kaip ir žadėta, raktai buvo padėti po kibiru sandėliuke. 

Pirmiausia išbandę naująjį BMW ir kiek juo pavažiavę čia pat 
kieme, juodu puolė krauti iš furgono daiktus, kol kaimynai nespėjo pa- 
matyti, kokia skurdi atsivežta manta. Paskui furgoną nuvarė į nuomos 
agentūros skyrių ir darsyk išbandė BMW. 

Po vidudienio atvyko interjero dizainerė — ta pati, kuri turėjo 
įrengti ir jo kabinetą — su kilimų, dažų, grindų dangos, užuolaidų, port- 
jerų, tapetų pavyzdžiais. Sumanymą dėl dizainerio Ebė laikė šiek tiek 
juokingu, ypač po jųdviejų turėtojo Harvarde butuko, bet nesipriešino. 
Mičui tuojau pat tie dalykai pakyrėjo, jis atsiprašė ir išėjo vėl išbandyti 
BMW. Važiavo medžiais apsodintomis, tykiomis, ūksmingomis šio 
mikrorajono gatvelėmis, kur dabar ir pats gyvens. Šypsojosi dviračiais 
lakstantiems berniūkščiams, kurie sustodavo ir švilptelėdavo, pamatę 
jo naująjį automobilį. Pamojo paštininkui, žengiančiam šaligatviu ir 
prakaituojančiam nuo savojo krepšio sunkenybės. Štai jis, Mičelas I. 
Makdiras, dvidešimt penkerių metų, savaitė, kai baigęs teisės fakultetą, 
atvyko čia. 

Trečią abu nusekė paskui dizainerę į prabangią baldų parduotuvę, 
kur vedėjas mandagiai informavo, kad ponas Oliveris Lambertas jau vis- 
ką sutvarkęs dėl kredito, jeigu taip jiems tiks, ir faktiškai suma neribota, 
galį viską pirkti ir finansuoti. Juodu tuojau pat nusipirko baldus visam 
namui. Kartkartėmis Mičas raukėsi ir du kartus vetavo dėl pernelyg 
brangių dalykų, bet paradui vadovavo Ebė. Dizainėrė kelis kartus pagyrė 
jos nuostabų skonį, paskui pažadėjo pasimatyti su Miču pirmadienį, kai 
ateisianti įrengti jo kabinetą. Puiku, atsakė jis. 


Pasidėję ant kelių miesto planą, juodu leidosi ieškoti Kvinų bu- 
veinės. Per pirmąjį apsilankymą Ebė namą buvo mačiusi, bet dabar 
nebepajėgė prisiminti, kaip šį rasti. Pasirodė, kad jis — kažkur miesto 

dalyje, besivadinančioje Čikaso Gardensas. Atmintyje jai liko medžiais 
apaugusios valdos su didžiuliais namais ir profesionaliai suplanuotais 
priešais fasadą kiemais. Juodu pastatė savo automobilį įvažoje, už naujo 
ir seno mersedesų. 

Tarnaitė mandagiai linktelėjo, bet nenusišypsojo. Nuvedė juodu į 
svetainę ir paliko. Name buvo tamsu ir tyku — nei vaikų, nei kokių nors 
balsų, nieko. Abu grožėjosi baldais ir laukė, tyliai murmėdamiesi, paskui 
imdami nekantrauti. Taip, sutarė jie, juk buvo pakviesti šįvakar šeštą, 
sau burbtelėjo, kad šitaip nesielgiama. Vis dėlto juodu toliau laukė. 

Iš koridoriaus išniro Kėja ir pasistengė nusišypsoti, nors akys buvo 
užbrinkusios ir stiklinės, kampučiuose nuvarvėjęs blakstienų tušas. 
Skruostais nesutramdomai riedėjo ašaros, prie burnos jį laikėsi nosinai- 
tę. Apkabinusi Ebę atsisėdo greta ant sofos ir kandžiodama nosinaitę 
pravirko garsiau. 

Mičas atsiklaupė priešais ją. 

— Kėja, kas atsitiko? 

Dar labiau sukandusi dantimis nosinaitę, ji papurtė galvą. Ebė 
spustelėjo jai kelį, Mičas paplekšnojo kitą. Abu baimingai ją stebėjo, 
tikėdamiesi blogiausia. Lamaras? Vaikai? 

— Įvyko tragedija, — tyliai kūkčiodama pratarė ji. 

— Kokia? — paklausė Mičas. 

Ji nusišluostė akis ir giliai atsiduso. 

— Šiandien žuvo du firmos tarnautojai: Martis Kozinskis ir Džo 
Hodžas. Mes buvome labai artimi. 

Mičas atsisėdo ant kavos staliuko. Prisiminė Martį Kozinskį iš 
antrojo apsilankymo balandį. Buvo prisidėjęs prie Lamaro ir Mičo, kai 
juodu susitiko priešpiečių Krantinės gatvėje. Netrukus jau turėjo tapti 
partneriu, bet atrodė ne per daugiausia tuo sužavėtas. O Džo Hodžo 
mintyse atgaminti Mičas niekaip neįstengė. 

— Kas atsitiko? — paklausė jis. 

Kėja liovėsi raudojusi, bet ašaros tebeplūdo skruostais. Vėl nusi- 
šluosčiusi veidą, ji pažvelgė į jį. 

— Nieko tikra nežinome. Jie buvo Didžiajame Kaimane, nardė su 
akvalangu. Kateryje kažkas sprogo, ir mes manome, kad jie nuskendo. 


47 


Lamaras sako, kad detalės šykščios. Prieš kelias valandas įvyko firmos 
susirinkimas, ir visiems apie tai pranešta. Lamaras vos parsigavo namo. 

— Kur jis? 

— Prie baseino. Laukia jūsų. 

Jis sėdėjo baltame metaliniame lauko krėsle prie stalelio po nedi- 
deliu skėčiu, kelios pėdos nuo baseino krašto. Šalimais, prie gėlių lysvės, 
tarškėjo ir šnypštė besisukinėjantis lietaus purkštuvas, švirkšdamas van- 
denį idealiu puslankiu, aprėpiančiu stalą, skėtį, krėslą ir Lamarą Kviną. 
Pastarasis buvo visas šlapias. Vanduo varvėjo jam nuo nosies, ausų ir 
plaukų. Mėlyni medvilniniai marškiniai ir vilnonės kelnės kiaurai per- 
mirkę. Buvo basas — be batų ar kojinių. 

Sėdėjo nejudėdamas, sulig kiekvienu nauju purslų pliūpsniu nė 
nekrūptelėdamas. Buvo praradęs pojūčius. Jo dėmesį laikė prikaustęs 
kažkoks daiktas toliau prie gyvatvorės. Šalia krėslo, balutėje ant betono, 
stovėjo neatidarytas „Heineken“ butelis. 

Mičas apžvelgė galinio kiemo veją — iš dalies ir dėl to, kad įsi- 
tikintų, jog kaimynai nemato. Šie ir negalėjo matyti. Aštuonių pėdų 
aukščio kiparisų gyvatvorė užtikrino visišką privatumą. Apėjęs baseiną, 
jisai sustojo sauso ploto pakraštyje. Lamaras jį pastebėjo, linktelėjo, pa- 
mėgino išspausti iš savęs silpną šypseną ir pamojo į kitą šlapią krėslą. 
Mičas prisitraukė šį kelias pėdas toliau ir atsisėdo kaip tik tada, kai čia 
pat nukrito nauja vandens užtvara. 

Lamaro žvilgsnis vėl sugrįžo prie gyvatvorės ir to kažkokio daikto 
tolumoje. Tartum amžinybę juodu taip sėdėjo, klausydamiesi ošiančio 
purkštuvo. Kartkartėmis Lamaras palinguodavo galvą ir mėgindavo 
kažką sumurmėti. Mičas sutrikęs šypsojosi, nežinodamas ką, jeigu išvis 
reikia, pasakyti. 

— Lamarai, man labai gaila, — galop jis ryžosi. 

Šis, įvertinęs jo pastangas, pakėlė galvą. 

— Man irgi. 

— Norėčiau ką nors pasakyti. 

Atplėšęs žvilgsnį nuo gyvatvorės, jis pakreipė galvą šonu į Mičą. 
Visiškai šlapi plaukai krito jam ant akių: paraudusių ir iškankintų. 
Spoksodamas jis laukė, kol praeis kitas vandens ratas. 

— Žinau. Bet nėra ką pasakyti. Man gaila, kad tai atsitiko dabar, 
šiandien. Jaučiame, kad nepajėgsime užsiimti valgiu. 

— Mažiausiai turėtumėte dėl to rūpintis. Ką tik praradau apetitą. 

— Prisimeni juos? — paklausė Lamaras nupūsdamas sau nuo lūpų 
vandens lašus. 

— Prisimenu Kozinskį, Hodžo — ne. 

— Martis Kozinskis buvo vienas geriausių mano draugų. Jis — iš 
Čikagos. Pradėjo dirbti firmoje trejais metais anksčiau už mane ir jam 
jau buvo priėjusi eilė netrukus tapti partneriu. Puikus teisininkas, juo 
visi žavėjomės, į jį kreipdavomės patarimo. Turbūt buvo geriausias dery- 
bininkas firmoje. Labai šaltas ir nepasiduodantis jokiam spaudimui. 

Jis nusišluostė antakius ir įbedė žvilgsnį į žemę. Kai vėl prašneko, 
vanduo lašėjo jam nuo nosies apsunkindamas tarti žodžius. 

— Trys vaikučiai. Jo dvynukės mėnesį vyresnės už mūsų sūnų, jie 
visada kartu žaisdavo. — Lamaras užsimerkė, prikando lūpą ir pravirko. 

Mičas panoro išeiti, stengėsi nežiūrėti į savo draugą. 

— Man labai gaila, Lamarai. Labai gaila. 

Po kelių minučių verksmas liovėsi, bet vanduo — ne. Mičas ap- 
žvelgė plačią veją akimis ieškodamas išorinio čiaupo, kurį galėtų užsukti. 
Dusyk kaupė drąsą paklausti, ar išjungti purkštuvą, ir dusyk nusprendė, 
kad pajėgs išverti, jeigu Lamaras ištveria. Galbūt tai padeda. Jis pasižiū- 
rėjo į laikrodį. Po pusantros valandos sutems. 

— Nelaimingas atsitikimas? — galiausiai paklausė Mičas. 

— Mums nedaug tepasakyta. Jie nardė su akvalangu, ir kateryje 
įvyko sprogimas. Nardymo katerio kapitonas irgi žuvo. Vietinis, iš salų. 
Dabar dedamos pastangos pargabenti kūnus. 

— Kur buvo jų žmonos? 

— Laimė, namie. Kelionė buvo dalykinė. 

— Niekaip neįsivaizduoju Hodžo. 

— Džo buvo aukštas blondinas, ne itin kalbus. Iš tokių, kuriuos 
susitinki, bet neprisimeni. Baigęs Harvardą, kaip ir tu. 

— Kokio amžiaus? 

— Abu su Marčiu trisdešimt ketverių. Būtų tapęs partneriu po 
Marčio. Juodu buvo labai artimi. Manau, mes visi artimi, ypač dabar. 

Visa dešimčia pirštų jis nusibraukė nuo kaktos atgal plaukus, atsi- 
stojo ir nuėjo ten, kur sausa. Nuo jo marškinių apačios ir kelnių atvartų 
srūte sruvo vanduo. Atsidūręs greta Mičo, nematančiomis akimis įsi- 
spoksojo į medžių viršūnes kaimynystėje. 

— Kaip BMW? 

— Nuostabus. Automobilis tiesiog puikus. Dėkui, kad jį jau ra- 
dau. 

— Kada atvykote? 

— Šįryt. Nuvažiavau juo jau tris šimtus mylių. 

— Ar interjero dizainerė pasirodė? 

— Aha. Abi su Ebe išleido visą mano kitų metų algą. 

— Nair puiku. Ir namas geras. Džiaugiamės, kad tu čia, Mičai. Tik 
apgailestauju dėl aplinkybių. Judviem čia patiks. 

— Neatsiprašinėk. 

— Aš vis dar tuo netikiu. Esu visas nustėręs, paralyžiuotas. Krūp- 
čioju nuo minties, kad teks susitikti su Marčio žmona ir vaikučiais. Ver- 
čiau tegul mane nuplaks rimbu, nei eisiu ten. 

Pasirodė moterys, žengdamos per lentinę terasą ir žemyn laiptais 
prie baseino. Kėja surado čiaupą, ir vandens purkštuvas nurimo. 


Palikę Čikaso Gardensą, juodu kartu su transporto srautu važiavo 
vakarų kryptimi, miesto centro ir besileidžiančios saulės link. Laikėsi 
susiėmę už rankų, bet mažai kalbėjo. Mičas atidarė stoglangį ir nuleido 
langų stiklus. Ebė, pasiraususi dėželėje su senomis kasetėmis, susirado 
Springstiną. Stereomagnetofonas veikė puikiai. Pro lekiančio upės link 
nedidelio tviskančio automobilio langus liejosi „Alkanos širdies“ garsai. 
Kartu su prieblanda Memfį prislėgė lipni, tvanki vasaros drėgmė. Atgijo 
softbolo“* aikštės — komandos storulių, apsitempusių poliesterio trum- 
pikėmis ir citriniškai žaliais bei Auorescuojančiai geltonais marškinėliais 
brėžė baltas linijas ir rengėsi kovai. Sausakimši paauglių automobiliai 
pildė aikšteles prie greitojo maisto užeigėlių, kur buvo galima išgerti 
alaus, paplepėti ir apžiūrinėti priešingos lyties atstovus. Mičas pradėjo 
šypsotis. Mėgino pamiršti apie Lamarą, Kozinskį ir Hodžą. Ir ko gi liū- 
dėti? Jie ne jo draugai. Žinoma, gaila šeimų, bet juk iš tikrųjų nepažinojo 
tų žmonių. O jis, Mičelas I. Makdiras, vargšas vaikis be šeimos šaknų, 
turėjo daug dėl ko jaustis laimingas. Graži žmona, naujas namas, naujas 


* Beisbolo atmaina, pritaikyta žaisti vaikams, moterims iš šiaip mėgėjams. 

automobilis, naujas darbas, naujutėlaitis Harvardo diplomas. Šviesus 
protas ir tvirtas kūnas, nepriaugąs svorio ir nereikalaująs daug miego. 
Aštuoniasdešimt tūkstančių per metus — kol kas. Po dvejų metų galėtų 
pasiekti šešiaženklius skaičius, tik reikia dirbti devyniasdešimt valandų 
per savaitę. Vieni juokai! 

Jis įsuko į savitarnos degalinę ir prisipylė penkiolika galonų benzi- 
no. Kontorėlėje susimokėjo ir nusipirko šešių skardinėlių paką „Miche- 
lob“ alaus. Ebė čia pat dvi atidarė, ir BMW vėl įnėrė į transporto srautą. 
Mičas dabar suvisai šypsojosi. 

— Gal kur užkąskime? — pasiūlė. 

— Nesame tinkamai apsirengę, — suabejojo ji. 

Jis nužvelgė ilgas rusvas jos kojas. Ebė segėjo baltu medvilniniu, 
kelių nesiekiančiu sijonu, vilkėjo balta, per visą priekį užsagstoma pa- 
laidine. Jis — su šortais, brezentiniais bateliais ir išblukusiais juodais 
sportiniais marškinėliais. 

— Su tokiomis kojomis kaip tavo, mudu įsileistų į bet kurį Niu- 
jorko restoraną. 

— Gal į „Rendezvous“? Ten, atrodo, rengiamasi paprastai. 

— Puiki mintis. 

Juodu susimokėjo už vietą automobilių aikštelėje ir nuėjo du kvar- 
talus iki siauro skersgatvio. Ant atviros ugnies kepamos mėsos kvapas 
mišo su vasaros šiluma ir tvyrojo it ūkas žemai prie šaligatvio. Aromatas 
švelniai skverbėsi į nosį, burną ir akis, versdamas gurkčioti skrandį. Dū- 
mai vertėsi į skersgatvį iš orlaidžių, pravestų po žeme į masyvias krosnis, 
kur buvo kepami nuostabūs kiaulienos šonkauliukai — geriausias mies- 
to restoranas, garsėjantis gaminamais ant atviros ugnies pasaulinės kla- 
sės mėsos kepsniais. „Rendezvous“ buvo įsikūręs žemiau gatvės lygmens 
po senoviniu raudonų plytų pastatu, kuris jau prieš dešimtmečius būtų 
buvęs nugriautas, jeigu ne įžymusis nuomininkas jo rūsyje. 

Ten visada būdavo pilna lankytojų ir ilga eilė laukiančiųjų prie 
durų, bet ketvirtadieniais, regis, verslas nevykdavo taip gyvai. Juodu buvo 
nuvesti per didžiulę panašią į olą salę ir pasodinti prie staliuko, užtiesto 
raudona languota staltiese. Eidami juto susmigusius į juos žvilgsnius. 
Visada žvilgsniai. Kai Ebė Makdir it modelis ant podiumo slysdavo pro 
šalį, vyrai liaudavosi valgę ir sustingdavo su šonkauliukais tarp dantų. 
Bostone dėl jos, žengiančios šaligatviu, sustodavo transportas. Įkandin 

skriejantys švilpesiai ir susižavėjimo šūksniai buvo neatskiriama jų gyve- 
nimo dalis. Jos vyras prie to priprato ir didžiavosi savo gražia žmona. 

Priešais juos išdygo piktas juodasis su raudona prikyšte. 

— Taigi, sere? — griežtai pareikalavo jis. 

Valgiaraščiai, išdėlioti ant stalų, buvo visiškai nereikalingi. Šonkau- 
liukai, šonkauliukai ir šonkauliukai. 

— Dvi pilnas porcijas, lėkštę sūrio ir ąsotį; alaus, — metė jam 
Mičas. 

Padavėjas nieko neužsirašė, tik apsisuko ir suriko įėjimo į virtuvę link: 

— Duokit dvi pilnas, sūrį, ąsotį! 

Jam nuėjus, Mičas čiuptelėjo po staliuku Ebę už šlaunies. Ji tekš- 
telėjo jam per ranką. 

— Tu graži, — pagyrė jis. — Kada tau paskutinį kartą tai sakiau? 

— Maždaug prieš dvi valandas. 

— Prieš dvi valandas! Koks aš begalvis! 

— Daugiau taip nedaryk. 

Jis vėl sučiupo jai už šlaunies ir paglostė kelį. Šįsyk ji leido ir gun- 
domai jam nusišypsojo: skruostuose susiformavo duobutės, prieblandoje 
blykstelėjo dantys, švelnumu suspindo rusvos akys. Tamsiai kaštoniniai 
lygūs jos plaukai dailiai krito kelis colius žemiau pečių. 

Padavėjas atnešė alų ir be žodžių pripylė du bokalus. Ebė nugėrė 
gurkšnelį ir surimtėjo. 

— Kaip manai, Lamarui viskas gerai? — paklausė. 

— Nežinau. Iš pradžių pamaniau, kad jis girtas. Jaučiausi it idiotas, 
ten sėdėdamas ir žiūrėdamas, kaip jis mirksta. 

— Vargšelis. Kėja sakė, kad laidotuvės veikiausiai vyks pirmadienį, 
jeigu tik bus suspėta laiku pargabenti kūnus. 

— Kalbėkimės apie ką nors kitką. Nemėgstu laidotuvių, jokių lai- 
dotuvių, net jei dalyvauju jose vien iš pagarbos ir nepažįstu mirusiojo. Iš 
laidotuvių jau turiu kai kurios nemalonios patirties. 

Atnešti šonkauliukai. Paduoti popierinėse lėkštėse ant aliuminio 
folijos, kad ant staltiesės neužtikštų taukų. Pėdos ilgio gabalą skrudintų 
šonkauliukų, gausiai užlietų firminiu padažu, supo nedaug garnyro iš 
kopūstų salotų ir troškintų pupelių. Juodu kibo valgyti pirštais. 

— O apie ką norėtum kalbėti? — pasidomėjo Ebė. 

— Apie tai, kad laikas būtų pastoti. 

— Maniau, ketinome kelerius metelius palūkėti. 

— Taip, bet, manau, iki to laiko turėtume stropiai praktikuotis. 

— Praktikavomės pakeliui nuo Bostono iki čia kiekviename mo- 
telyje. 

— Žinau, bet ne mūsų naujajame name. — Mičas atskyrė pirštais 
du šonkauliukus, apsitėkšdamas padažu akis. 

— Juk tik šįryt įsikėlėme. 

— Žinau. Ko gi mes laukiame? 

— Mičai, kalbi, lyg visai tau neskirčiau dėmesio. 

— Taip ir yra nuo šio ryto. Siūlau tuo užsiimti šįvakar, kai tik par- 
važiuosime namo, kažką panašaus į mūsų naujojo būsto krikštynas. | 

— Pažiūrėsim. 

— Sutarta? Pasisuk, matai ten tą berną? Gali nusilaužti sprandą, 
stengdamasis pamatyti bent kiek kažkieno šlaunytės. Turėčiau nueiti ir 
ištarkuoti jam subinę. 

-- Taip, sutarta. Nesirūpink dėl tų bernų. Jie spokso į tave. Laiko 
tave apsukruoliu. 

— Labai sąmojinga. 

Mičas švariai nugraužė savuosius šonkauliukus ir sudorojo pusę jos 
porcijos. Kai nebeliko alaus, jis apmokėjo sąskaitą, ir juodu užlipo laiptais 
į skersgatvį, paskui nuėjo prie automobilio. Mičas atidžiai vairavo per 
miestą, ir pagaliau pamatė gatvės pavadinimą, kurį atpažino iš daugelio 
savo šios dienos pasivažinėjimų. Po dviejų klaidingų posūkių galų gale 
pataikė į Medoubruko alėją ir surado pono ir ponios Makdirų būstą. 

Pagrindiniame miegamajame ant grindų dar tebebuvo sukrauti 
lovų rėmai ir spyruokliniai čiužiniai, saupami kažkokių dėžių. Girdas, 
nulindęs po lempa, nuo grindų stebėjo juodu praktikuojantis. 


Po keturių dienų, tada, kai būtų turėjęs sėsti naujoje darbovietėje 
prie savo rašomojo stalo, Mičas ir daili jo žmona prisidėjo prie likusių 
trisdešimt devynių firmos narių ir šių dailių žmonų atiduoti paskutiniąją 
pagarbą Martinui S. Kozinskiui. Katedra buvo pilnut pilnutėlė. Oliveris 
Lambertas prie karsto išrėžė tokią gražią ir jaudinamą kalbą, kad net 
Mičelui Makdirui, kuris buvo palaidojęs tėvą ir brolį, nejučia šiurpo oda. 
Matydama našlę ir vaikus, Ebė apsiašarojo. 

Vėliau tą pačią dieną visi vėl susirinko Rytų Memfio presbiterijonų 
bažnyčioje atsisveikinti su Džozefu M. Hodžu. 


Kai lygiai pusę devynių, kaip ir buvo sutarta, Mičas atvyko į kon- 
torą, mažame laukiamajame prie Roiso Maknaito kabineto žmonių ne- 
buvo. Atsikrenkštęs ir sukosčiojęs, jis ėmė nekantriai laukti. Iš už dviejų 
dokumentų spintų pasirodė nusenusi mėlynų plaukų sekretorė ir susi- 
raukė jo pusėn. Pamatęs, kad nėra laukiamas, jis prisistatė ir paaiškino, 
turįs susitikti su ponu Maknaitu šio paties paskirtu laiku. Nusišypsojusi, 
ji prisistatė Luiza, asmenine pono Maknaito sekretore jau trisdešimt 
vieneri metai. Kavos? Taip, linktelėjo jis, juodos. Ji trumpam dingo ir 
grįžo su puodeliu ir lėkštute, paskui per vidaus telefoną pranešė savo bo- 
sui ir pasiūlė Mičui atsisėsti. Dabar jį atpažino — kažkuri kita sekretorė 
vakar per laidotuves buvo jai parodžiusi. 

Ji atsiprašė už tvyrančią niūrią atmosferą. Niekam nėra noro dirbti, 
paaiškino, turės praeiti kažkiek dienų, kol viskas vėl stos į vėžes. Anie 
buvo tokie malonūs jaunikaičiai. Suskambo telefonas, ji į ragelį pasakė, 
kad ponui Maknaitui svarbus posėdis ir jo negalima trukdyti. Sučirškė 
dar vienas skambutis, nukėlusi ragelį sekretorė pasiklausė ir palydėjo 
Mičą į vadovaujančiojo partnerio kabinetą. 

Įėjusį Mičą pasveikino Oliveris Lambertas ir Roisas Maknaitas, 
kurie tuojau pat pristatė jį dar dviem partneriams — Viktorui Miliga- 
nui ir Eiveriui Tolarui. Visi sėdėjo apie nedidelį posėdžių stalą. Luiza 
išsiųsta atnešti dar kavos. Miliganas buvo mokesčių skyriaus vadovas, o 
keturiasdešimt vienerių Tolaras — vienas iš jaunesnių firmos partnerių. 

— Mičai, atsiprašome už tokią slogią pradžią, — pirmasis pra- 
šneko Maknaitas. — Esame jums dėkingi, kad vakar dalyvavote laido- 
tuvėse, ir apgailestaujame, kad pirmoji jūsų, kaip mūsiškės firmos nario, 
diena buvo tokia liūdna. 

— Jaučiau, kad negaliu nenueiti į laidotuves. 

— Mes labai didžiuojamės jumis ir esame numatę dėl jūsų didelių 
planų. Ką tik praradome du geriausius savo teisininkus, kurie užsiėmė 

vien mokesčiais, todėl iš jūsų prašysime daugiau. Mums visiems teks 
kiek sunkiau dirbti. 

Jėjo Luiza, nešina padėklu su kava — sidabrinis kavinukas, plonu- 
čio porceliano puodeliai ir lėkštutės. 

— Mes labai liūdime, — įsijungė į pokalbį Oliveris Lambertas. — 
Tad prašome suprasti. 
kažkokius užrašus bloknote. 

— Mičai, regis, mes apie tai jau kalbėjomės. Šioje firmoje kiekvie- 
ną bendradarbį priskiriame partneriui, kuris jam vadovauja ir padeda. 
Tie santykiai labai svarbūs. Stengiamės parinkti partnerį, su kuriuo 
būtų galima sutarti ir glaudžiai dirbti. Ir dažniausiai pasirodome teisūs. 
Beje, kai kada buvome suklydę. Nesutampa charakteriai ar dar kas, bet 
kai taip atsitinka, mes paprasčiausiai bendradarbį priskiriame prie kito 
partnerio. Jūsų partneris bus Eiveris Tolaras. 

Mičas sutrikęs nusišypsojo savo naujajam partneriui. 

— Jis tiesiogiai jums vadovaus, visos bylos ir aplankai, prie kurių 
dirbsite, bus jo. Iš esmės visas darbas bus susijęs su mokesčiais. 

— Puiku. 

— Kol dar nepamiršau, norėčiau, kad šiandien kartu pavalgytume 
priešpiečius, — atsiliepė Tolaras. 

— Be abejo, — sutiko Mičas. 

— Paimk mano limuziną, — pasiūlė ponas Lambertas. 

— Kaip tik ketinau paprašyti, — apsidžiaugė Tolaras. 

— O kada aš gausiu limuziną? — paklausė Mičas. 

Visi nusišypsojo — regis, buvo dėkingi, kad jis kiek išsklaidė slogią 
atmosferą. 

— Maždaug po dvidešimties metų, — atsakė Lambertas. 

— Ką gi, galiu palaukti. 

— Kaip BMW? — paklausė Viktoras Miliganas. 

— Nuostabus. Nuvažiuos dvidešimt penkis tūkstančius mylių be 
techninio aptarnavimo. 

— Įsikraustėte sklandžiai? 

— Taip, viskas puiku. Be galo vertiname visokeriopą firmos pa- 
galbą. Pasijutome labai pageidaujami, ir mudu su Ebe nepaprastai jums 


dėkingi. 

Maknaitas surimtėjo ir vėl nukreipė akis į bloknotą. 

— Kaip jums jau sakiau, Mičai, advokatūros egzaminas — visų 
svarbiausia. Duodame jums šešias savaites jam pasiruošti ir visaip jums 
padėsime. Pas mus yra nuosavi parengiamieji kursai, kuriuos veda mūsų 
partneriai. Bus aprėptos visos egzamino sritys, jūsų pažangą atidžiai ste- 
bėsime mes visi, ypač Eiveris. Bent pusė kiekvienos jūsų darbo dienos, taip 
pat didžiuma laisvalaikio, bus skiriama egzamino medžiagos peržiūrai. Nė 
vienas šios firmos bendradarbis niekada nėra neišlaikęs egzamino. 

— Nenoriu būti pirmasis. 

— Jeigu susikirsite, atimsime BMW, — šyptelėjo Tolaras. 

— Jūsų sekretorė bus panelė Nina Haf. Dirba firmoje jau aštuoneri 
metai. Šiek tiek įnoringa, nėra itin į ką pažiūrėti, bet labai sumani. Teisės 
išmano daug ir linkusi duoti patarimus, ypač naujesniems advokatams. 
Tik nuo jūsų priklausys, ar gebėsite ją laikyti savo vietoje. Jeigu jums ne- 
siseks su ja sutarti, surasime kitą. 

— Kur bus mano kabinetas? 

— Antrame aukšte, koridoriumi toliau nuo Eiverio. Interjero di- 
zainerė šiandien popiet atvyks parinkti rašomąjį stalą ir kitus baldus. 
Kiek įmanoma, sekite jos patarimais. 

Lamaras irgi buvo įsikūręs antrame aukšte ir šiuo metu ta mintis 
ramino. Prisiminė jį prie baseino, kiaurai permirkusį, verkiantį ir kažką 
nerišliai murmantį. 

Vėl prašneko Maknaitas: 

— Mičai, deja, per jūsų pirmąjį apsilankymą čionai pamiršau kai 
ką aptarti. 

Kiek padelsęs, Mičas galiausiai paklausė: 

— Gerai, ką gi? 

Partneriai įdėmiai stebėjo Maknaitą. 

— Mes niekada neleisdavome bendradarbiui pradėti savo karjerą 
slegiamam studentiškų paskolų. Kur kas geriau, jei rastumėte kitų da- 
lykų, dėl ko rūpintis, ir kitų būdų, kam išleisti savo pinigus. Kiek esate 
skolingas? 

Mičas nugėrė kavos ir greitai sumetė. 

— Beveik dvidešimt tris tūkstančius. 

— Rytoj rytą visų pirmiausia pateikite tuos paskolų dokumentus 
ant Luizos rašomojo stalo. 

— Jūs, ee... norite pasakyti, kad firma padengs paskolas? 

— Tokia mūsų strategija. Nebent prieštarautumėte. 

— Nė kiek. Tiesiog nežinau, ką ir pasakyti. 

— Nieko ir nesakykite. Pastaruosius penkiolika metų šitaip elgė- 
mės dėl kiekvieno bendradarbio. Tik atneškite Luizai popierius. 

— Labai didžiadvasiška, pone Maknaitai. 


— Taip, iš tikrųjų. 


Kol limuzinas lėtai slinko per vidudienio piko mašinomis užgrūs- 
tas gatves, Eiveris Tolaras be paliovos kalbėjo. Mičas primenąs jam patį 
save, pasakė. Vargšą bernioką iš nusigyvenusių namų, užaugintą globos 
šeimų pietvakariniame Teksase ir po vidurinės mokyklos išmestą į gat- 
ves. Jis dirbęs naktinę pamainą avalynės fabrike, kad išgalėtų susimokėti 
už dvimetį koledžą. Akademinė stipendija atvėrė duris į Teksaso uni- 
versitetą, kurį baigė su pagyrimu, ir tada padavė pareiškimus į vienuo- 
lika teisės fakultetų, galiausiai pasirinkdamas Stanfordo universitetą. Šį 
baigė antruoju kurse ir atmetė visų stambiųjų Vakarų pakrantės firmų 
pasiūlymus. Norėjęs darbo su mokesčiais, vien su mokesčiais ir niekuo 
daugiau. Oliveris Lambertas jį nusamdė prieš šešiolika metų, kai firmoje 
nedirbo nė trisdešimties teisininkų. 

Turėjo žmoną ir du vaikučius, bet apie šeimą pasakojo mažai. 
Kalbėjo apie pinigus — savo aistrą, kaip pats vadino. Pirmas milijonas 
jau padėtas į banką. Iki antrojo — dveji metai. Kai bruto keturi šimtai 
tūkstančių per metus — ilgai netruks. Jo specialybė — sudarinėti kom- 
panijas supertankeriams pirkti. Savo srityje esąs geriausias ir dirbąs po 
tris šimtus už valandą, šešiasdešimt, kartais septyniasdešimt valandų per 
savaitę. 

Mičas pradėsiąs nuo šimto baksų už valandą, bent penkias valandas 
per dieną, kol išlaikysiąs advokatūros egzaminą ir gausiąs licenciją. Tada 
iš jo bus tikimasi aštuonių valandų per dieną, po šimtą penkiasdešimt už 
valandą. Valandinės sąskaitos klientams — firmos gyvavimo pagrindas. 
Viskas sukasi apie jas. Nuo to, kaip darbuotojas jas apiformina, priklau- 
so viskas: pažanga karjeroje, algos priedai, premijos, išlikimas, sėkmė. 
Ypač naujokų. Greičiausias kelias į papeikimą — tai aplaidžiai tvarkyti 

kasdien išrašomas klientams valandines sąskaitas. Eiveris nepajėgė pri- 
siminti tokio papeikimo. Atsainiai žiūrėti į tokias sąskaitas — firmos 
nariui tiesiog negirdėtas dalykas. 

Bendradarbių pelnomų honorarų vidurkis — šimtas septyniasde- 
šimt penki už valandą. Partneriams — trys šimtai. Iš poros savo klientų 
Miliganas imdavo po keturis šimtus už valandą, o Natanas Lokas sykį 
gavo penkis šimtus už valandą, atlikęs kažkokią manipuliaciją su mokes- 
čiais, sukeičiant aktyvus keliose užsienio šalyse. Penki šimtai baksų už 
valandą! Mėgaudamasis šia mintimi Eiveris suskaičiavo — penki šimtai 
už valandą, padauginus iš penkiasdešimt valandų per savaitę, tariant, kad 
dirbi penkiasdešimt savaičių per metus! Štai kaip šiame versle daromi 
pinigai. Nusisamdai šutvę teisininkų, dirbančių pagal valandinius hono- 
rarus, ir galiausiai sukuri dinastiją. Kuo daugiau teisininkų samdaisi, tuo 
daugiau partneriai tau neša pinigų. 

Išrašinėdamas sąskaitas nebūk aplaidus, perspėjo jis. Tai pirmoji 
išlikimo taisyklė. Jeigu išsibaigs bylos, už kurias būtų galima išrašinėti 
valandines sąskaitas, nedelsiant tepranešąs jam. Savo kabinete jis, Ei- 
veris, turįs jų užtektinai. Kiekvieno mėnesio dešimtą dieną, per vienus 
iš savo išskirtinių priešpiečių, partneriai apžvelgia ankstesnio mėnesio 
sąskaitas. Tai didelis ceremonialas. Roisas Maknaitas perskaito kiekvie- 
no teisininko pavardę, paskui bendrą pagal jo išrašytų sąskaitų uždirbtą 
sumą. Partneriai tarp savęs smarkiai lenktyniauja, tačiau gera dvasia. Juk 
galų gale visi turtėja, tiesa? Taigi viskas labai motyvuota. O dėl bendra- 
darbių, tai tam, kurio rodikliai žemiausi, nieko nepasakoma, nebent taip 
tęsiasi antrą mėnesį iš eilės. Oliveris Lambertas kada nors probėgšmais 
jam apie tai užsimins. Už išrašytas besaikiai dideles valandines sąskaitas 
bendradarbis gali tikėtis premijų. Per karjerą honorarais uždirbtų pinigų 
suma — pagrindinis faktorius, siekiant partnerystės. Taigi nežiūrėk į tą. 
dalyką atsainiai, darsyk perspėjo jis. Visada tai turi būti užvis svarbiausia 
— po to, kai išlaikysi advokatūros egzaminą, žinoma. 

Advokatūros egzaminas — įkyrybė, sunkus išmėginimas, kurį 
privalu iškęsti, ritualas žengiant toliau į priekį ir nieko kita, ko turėtų 
baimintis bet kuris Harvardo absolventas. Tik susitelk į kartojimo kur- 
sus, pasakė jis, ir pasistenk prisiminti viską, ko neseniai išmokai teisės 
fakultete. 

Limuzinas įsuko į šalutinę gatvę tarp dviejų aukštų pastatų ir su- 

stojo priešais nedidelį tentą, nutiestą skersai visą šaligatvį iki juodų me- 
talinių durų. Pasižiūrėjęs į laikrodį, Eiveris vairuotojui paliepė: 

— Sugrįžkite mūsų antrą. 

„Dvi valandos priešpiečiams, — pagalvojo Mičas. — Per šeši šim- 
tai dolerių, skaičiuojant laiku, kiek uždirbtum pagal išrašytas sąskaitas. 

+ Koks nuostolis!“ 

Klubui „Manhatanas“ priklausė viršutinis, dešimtas, aukštas biurų 
pastato, kuris paskutinį kartą buvo pilnutinai užimtas tik šeštojo dešimt- 
mečio pradžioje. Eiveris atsiliepė apie tą statinį kaip apie landynę, bet 
tuoj pat pasiskubino nurodyti, kad klubas — pati prašmatniausia visame 
mieste priešpiečių ir pietų priebėga. Čia siūlomas puikus maistas išskir- 
tinai tik baltiesiems pasiturintiems vyrams prabangioje aplinkoje. Ga- 
įmonių vadovams, verslininkams, vienam kitam politikui, keliems aris- 
tokratams. Paauksuotas liftas nesustodamas užkėlė pro apleistus biurus 
iki elegantiško dešimto aukšto. Metrdotelis kreipėsi į poną Tolarą vardu, 
pasiteiravo apie gerus savo draugus Oliverį Lambertą ir Nataną Loką 
ir pareiškė užuojautą dėl ponų Kozinskio ir Hodžo netekties. Eiveris 
padėkojo jam ir pristatė naujausią firmos narį. Kampe laukė pamėgtasis 
pono Tolaro staliukas. Mandagių manierų juodaodis padavėjas Elis įtei- 
kė svečiams valgiaraščius. 

— Per priešpiečius firmoje neleidžiama gerti alkoholio, — paaiški- 
no Eiveris, atsiversdamas valgiaraštį. 

— Aš ir negeriu per priešpiečius. 

— Tai gerai. Ko pageidausi? 

— Arbatos, su ledu. 

— Šaltos arbatos su ledu jam, — pasakė Eiveris padavėjui. — O 
man atneškite Bombėjaus martinio su ledukais ir trim alyvuogėmis. 

Mičas prikando liežuvį ir šyptelėjo, pasislėpęs už savojo valgiaraščio. 

— Per daug pas mus taisyklių, — sumurmėjo Eiveris. 

Po pirmo martinio sekė antrasis, bet Tolaras apsiribojo tais dviem. 
Valgį jis užsakė abiem. Kažkokios keptos žuvies — ypatingojo tos die- 
nos patiekalo. Turįs rūpintis savo svoriu, paaiškino jis. Taip pat kasdien 
užsiiminėjąs sveikatingumo klube, savajame sveikatingumo klube. Pa- 
kvietė Mičą ateiti paprakaituoti drauge. Galbūt po advokatūros egzami- 
no. Nuskambėjo įprasti klausimai apie futbolą koledže ir standartiniai 
pasikuklinimai dėl savo puikumo šioje srityje. 


Mičas pasiteiravo jį apie vaikus. Eiveris atsakė, kad jie gyvena su 
savo motina. 

Žuvis pasirodė žaloka, o keptos bulvės — dar per kietos. Mičas 
knebinėjo šakute po savo lėkštę, pamažu valgė salotas ir klausėsi jam 
priskirtąjį partnerį pasakojant apie daugelį čia esančių žmonių. Antai 
prie to didelio stalo sėdi meras su kažkokiais japonais. Šalimais prie 
kito staliuko — vienas iš firmos bankininkų. Buvo kitų kolegų, įtakingų 
teisininkų, tipų iš korporacijų. Visi valgė godžiai ir kartu jausdami savo 
vertę, kaip būdinga tokiems galingiems žmonėms. Atmosfera vyravo 
konservatyvi. Pasak Eiverio, kiekvienas klubo narys — įdomi figūra, 
įtakinga ir savo srityje, ir mieste. Eiveris čia jautėsi kaip namie. 

Abu atsisakė deserto ir paprašė kavos. Mičas bus laukiamas savo 
darbo vietoje kasryt devintą, paaiškino Eiveris užsirūkydamas brangų 
cigarą. Sekretorės ateina pusę devynių. Darbas nuo devynių iki penkių, 
bet aštuonių valandų per dieną niekas nedirba. Asmeniškai jis būnąs 
kontoroje jau aštuntą ir retai kada išeinąs prieš šešias. Galėtų sau skai- 
čiuoti kasdien po dvylika sąskaitinių valandų, nesvarbu kiek faktiškai 
valandų dirbtų. Dvylika per dieną, penkios dienos per savaitę, po tris 
šimtus už valandą penkiasdešimt savaičių. Devyni šimtai tūkstančių do- 
lerių per metus! Pagal laiką, apmokamą sąskaitomis! Toks jo tikslas. Pra- 
eitais metais sąskaitomis sudaręs septynis šimtus tūkstančių, bet būta kai 
kurių asmeninių problemų. Firmai nerūpi, ateis Mičas šeštą ar devintą 
ryto, svarbu, kad darbas būtų atliktas. 

— Kada atrakinamos durys? — paklausė Mičas. 

Kiekvienas turi raktą, paaiškino Eiveris, tad gali ateiti ir išeiti kada 
tinkamas. Kontrolė griežta, bet apsaugininkai pripratę prie darboholikų. 
Apie kai kurių teisininkų darbo įpročius tiesiog sklando legendos. Vik- 
toras Miliganas, kai buvo jaunesnis, dirbdavo po šešiolika valandų per 
dieną, septynias dienas per savaitę, kol galiausiai tapo partneriu. Tada 
liovėsi dirbęs sekmadieniais. Patyręs širdies infarktą atsisakė ir šeštadie- 
nių. Daktaras jam nustatė dešimties valandų per dieną, penkias dienas 
per savaitę darbo režimą, ir nuo tol žmogus nebesijaučia laimingas. 
Martis Kozinskis žinojo visų durininkų vardus. Buvo iš tų, kurie atei- 
davo devintą ryto, nes norėdavo papusryčiauti su vaikučiais. Ateidavo 
devintą ir išeidavo vidurnaktį. Natanas Lokas tvirtina negalįs dirbti, kai 

susirenka sekretorės, todėl jis ateina šeštą. Pradėti vėliau, anot jo, būtų 
gėda. Ir štai — Žmogus šešiasdešimt vienerių, turi dešimt milijonų, o 
dirba nuo šešių ryto iki aštuonių vakaro penkias dienas per savaitę, taip 
pat pusę šeštadienio. Jeigu išeitų į pensiją, numirtų. 

Niekas netikrina laiko, paaiškino partneris. Ateik ir išeik kada tin- 
"kamas. Tik atlik darbą. 

Mičas pasakė supratęs. Šešiolika valandų per dieną nebus naujiena. 

Eiveris pagyrė jo naują kostiumą. Egzistuoja nerašytos aprangos 
normos, ir akivaizdu, kad Mičas jas perprato. Eiveris turįs siuvėją, seną 
korėjietį Pietų Memfyje, rekomenduos jį, kai Mičas jau išgalės. Pusantro 
tūkstančio už kostiumą. Mičas pažadėjo palūkėti metus ar dvejus. 

Atsiprašęs, judviejų pokalbį pertraukė kažkoks vienos iš stambes- 
niųjų firmų advokatas. Išsakė Eiveriui užuojautą dėl žuvusių kolegų ir 
pasiteiravo apie jų šeimas. Pernai jis dirbęs kartu su Džo Hodžu prie 
vienos bylos, ir dabar tiesiog negalįs patikėti. Eiveris supažindino jį su 
Miču. Dalyvavęs laidotuvėse, pasakė. Abu laukė, kad trukdytojas pa- 
sitrauktų, bet šis be galo be krašto klejojo, kaip apgailestaująs. Buvo 
matyti, kad trokšta detalių. Eiveris jokių nepasakė, ir galiausiai įkyruolis 
pasišalino. 
sikvepią, žmonių mažėjo. Eiveris pasirašė ant sąskaitos, ir metrdotelis 
palydėjo juodu iki durų. Vairuotojas kantriai laukė prie limuzino. Mičas 
Įsiropštė į galą ir atsidrėbė ant minkštos odinės sėdynės. Važiuodamas 
stebėjo pastatus ir transporto eismą. Žvelgė į skubančius karštais šaligat- 
viais pėsčiuosius ir mąstė, kiek jų yra matę iš vidaus limuziną ar „Man- 
hatano“ klubą. Kiek jų per dešimtį metų taps milijonieriais? Jis šypsojosi 
jausdamasis puikiai. Harvardas liko kažkur toli, už tūkstančių mylių. Ir 
jokių studentiškų paskolų. Kentukis — tiesiog kitame pasaulyje. Praeitis 
pamiršta. Jis pasiekė savo. 


Kabinete jo laukė interjero dekoratorė. Atsiprašęs Eiveris pakvietė 
Mičą už valandos užeiti pas jį — metas pradėti darbą. Moteriškė atsi- 
nešė katalogus su biuro baldų ir kitais pavyzdžiais. Jis paprašė patarti, 
pasistengė išklausyti kuo dėmesingiau, o paskui pasakė visiškai pasitikįs 
jos skoniu — galinti parinkti, kas atrodys tinkama. Jai patiko solidus 

vyšnios medžio rašomasis stalas be stalčių, aukštomis atkaltėmis odiniai 
krėslai su ranktūriais ir labai brangus rytietiškas kilimas. Mičas pagyrė, 
kad šis nuostabus. 

Jai išėjus, Mičas atsisėdo prie senojo rašomojo stalo, kuris atro- 
dė dar kuo puikiausiai ir būtų jam tikęs, bet buvo laikomas naudotu 
ir nepakankamai geru naujajam „Bendini, Lambert ė< Locke“ firmos 
bendradarbiui. Kabinetas buvo penkiolikos iš penkiolikos pėdų ploto, 
su dviem šešių pėdų aukščio langais, išeinančiais į šiaurę ir žvelgiančiais 
tiesiai į antrą seno pastato priešais aukštą. Vaizdas nekoks. Vis dėlto, 
perkreipus kaklą, buvo galima pamatyti šiaurės vakaruose šiek tiek upės. 
Sienos tinko plokščių, plikos. Dekoratorė buvo parinkusi kai kurių 
meno kūrinių. Jis nusprendė, kad siena priešais rašomąjį stalą, už krėslų, 
bus skirta jo savimeilei tenkinti — ant jos turės būti kabinami įrėminti 
diplomai ir kiti pasižymėjimo ženklai. Kaip bendradarbiui, kabinetas 
didelis. Kur kas didesnis nei tie narveliai, į kuriuos Niujorke ir Čikagoje 
nugrūdami naujokai. Porai metų pakaks ir tokio. Paskui į kitą — su gra- 
žesniu reginiu. O dar vėliau — kampinis kabinetas, vienas iš tų, kuriuose 
sėdi galingieji. 

Į duris pasibeldė panelė Nina Haf ir prisistatė esanti paskirta jo 
sekretore. Nina buvo apkūni moteris, keturiasdešimt penkerių, ir vos 
tik užmetęs į ją žvilgsnį nesunkiai galėjai suprasti, kodėl iki šiol liko 
neištekėjusi. Akivaizdu, kad neturėdama šeimos, kurią reikėtų išlaiky- 
ti, visus uždirbtus pinigus ji leido drabužiams ir kosmetikai, bet tai nė 
kiek nepadėjo. Mičas tylomis nusistebėjo, kodėl ji neinvestuoja į fitneso 
konsultantą. Be užuolankų ji iškart jam pareiškė dirbanti firmoje jau 
aštuoneri su puse metų ir žinanti viską, kas žinotina apie raštvedybą. 
Jeigu jam kiltų kokių klausimų, tegul tik į ją kreipiasi. Pastaruoju metu 
dirbusi mašininkių skyriuje ir džiaugiasi, kad atsirado galimybė grįžti į 
bendrąsias sekretorės pareigas. Jis linktelėjo, tartum visiškai suprantąs. 
Ji paklausė, ar jis žino, kaip dirbama su diktofonais. Taip, patvirtino jis. 
Po teisybei, pernai atliko praktiką vienoje stambioje, su trim šimtais 
darbuotojų, Volstrito firmoje, kuri buvo įsigijusi naujausią biurų techno- 
logiją. Bet jeigu jam iškiltų problemų, pasiteiraus jos, pažadėjo. 

— Kuo vardu jūsų žmona? — paklausė ji. 

— Kodėl taip svarbu? — klausimu į klausimą atrėmė jis. 

— Mat, kai ji paskambins, norėčiau žinoti jos vardą, kad galėčiau 
pasirodyti jai per telefoną išties maloni ir draugiška. 

— Ebė. 

— Kokią mėgstate kavą? 

— Juodą, bet susitaisysiu ją pats. 

— Aš ne prieš išvirti jums kavos. Tai įeina į pareigas. 

— Susitaisysiu pats. 

— Visos sekretorės taip daro. 

— Jeigu bent sykį imsitės mano kavos, pasistengsiu, kad jus išsiųs- 
tų į korespondencijos skyrių laižyti pašto ženklų. 

— Pas mus pašto ženklus klijuoja automatas. Ar Volstrite juos 
laižo? 

— Tai tik toks posakis. 

— Ką gi, įsiminiau jūsų žmonos vardą, ir mudu išsiaiškinome dėl 
kavos, tad, manau, esu pasirengusi pradėti. 

— Rytoj rytą. Būkite čia pusę devynių. 

— Taip, bose. — Ji išėjo, Mičas sau nusišypsojo. „Smarki bobikė, 
bet su ja bus smagu.“ 

Užsuko Lamaras. Vėlavo susitikti su Natanu Loku, bet eidamas 
pro šalį norėjo pasitikrinti, kaip jo draugui sekasi. Buvo patenkintas, kad 
jųdviejų kabinetai arti vienas kito. Vėl atsiprašė už praėjusio ketvirtadie- 
nio pietus. Taip, jiedu su Kėja ir vaikučiais atvažiuos septintą apžiūrėti 
naujojo namo ir baldų. 


Hanteris Kvinas buvo penkerių. Jo sesutė Holė — septynerių. 
Abu sėdėjo prie naujutėlaičio valgomojo stalo ir kaip puikiai išauklėti 
vaišinosi spagečiais, deramai nesiklausydami aplinkui sklandančių su- 
augusiųjų kalbų. Ebė nenuleido nuo jų akių ir svajojo apie savo pačios 
mažylius. Mičui atrodė jie mieli, bet per daug nesužavėjo. Mintyse jam 
tebesisuko praėjusios dienos įvykiai. 

Moterys greitai pavalgė ir nuėjo apžiūrėti baldų bei pasišnekėti 
apie tai, kaip juos perstatyti. Vaikai išsivedė į kiemą Girdą. 

— Esu šiek tiek nustebęs, kad tave priskyrė Tolarui, — šluostyda- 
masis servetėle lūpas prašneko Lamaras. 


— Kodėl gi? 

— Regis, jis niekada anksčiau neprižiūrėjo bendradarbio. 

— Dėl kokios nors ypatingos priežasties? 

— Tikrai ne. Jis — puikus vyras, bet ne itin komandinis žaidėjas. 
Veikiau iš individualistų. Linkęs dirbti vienas. Tarp jo ir žmonos yra 
kažkokių nesutarimų, kalbama, kad juodu gyvena atskirai. Bet jis užsi- 
daręs, viską laiko savyje. 

Mičas nustūmė nuo savęs lėkštę ir nugėrė atšaldytos arbatos. 

— Geras teisininkas? 

— Taip, labai geras. Jie visi geri, jeigu geba tapti partneriais. Dau- 
gelis jo klientų — turtuoliai su milijonais, kuriuos stengiasi nukišti į 
slėpyklas nuo mokesčių. Jo specialybė — steigti ribotos atsakomybės 
kompanijas. Nemažai tokių slėpyklų yra rizikingos, ir jis garsėja tuo, kad 
nebijo galimų pavojų, o vėliau apsiima kovoti su mokesčių inspekcija. 
Kone visi jo klientai — stambūs lošėjai, nevengiantys rizikuoti. Tau teks 
gerokai paplušėti renkant parengtinę informaciją, kaip apeiti mokesčių 
įstatymus. 

— Pusę priešpiečių jis mokė, kaip išrašinėti klientams sąskaitas. 

— O, tai labai svarbu. Nuolat jauti spaudimą išrašinėti jas vis di- 
desnes ir didesnes. Nieko kita mes neturime parduoti, tik savo laiką. Kai 
išlaikysi advokatūros egzaminą, tavo išrašomas sąskaitas kas savaitę per- 
žiūrinės Tolaras ir Roisas Maknaitas. Viskas suvedama į kompiuterius, 
ir jie iki cento galės paskaičiuoti tavo įdirbį. Pirmus šešis mėnesius iš ta- 
vęs bus tikimasi nuo trisdešimties iki keturiasdešimties valandinių sąs- 
kaitų per savaitę. Paskui porą metų — penkiasdešimties. Kol jie pradės 
svarstyti dėl tavo partnerystės, kažkiek metų pastoviai privalėsi sudaryti 
per savaitę šešiasdešimt valandinių sąskaitų. Joks dar dirbantis partneris 
neišrašo per savaitę sąskaitų mažiau kaip už šešiasdešimt valandų — ir 
daugelį jų maksimalia kaina. 

— Nemažai valandų. | 

— Taip tik atrodo, bet įspūdis apgaulingas. Daugelis gerų teisi- 
ninkų geba dirbti aštuonias ar devynias valandas per dieną, o pateikti 
sąskaitų už dvylika. Tai vadinama išpūtimu. Ne visai garbinga kliento 
atžvilgiu, bet visi taip daro. Stambiosios firmos buvo sukurtos išpučiant 
bylas. Šitoks tas žaidimas. 

— Skamba neetiškai. 

— O kaip advokatai, besivaikantys greitukes ir siūlantys savo pa- 

slaugas nukentėjusiesiems avarijose? Neetiška ir kvaišalų srities advoka- 
tui imti honorarą grynaisiais, jeigu jis turi pagrindo manyti, kad pinigai 
purvini. Daug dalykų neetiški. O gydytojas, kuris apžiūri per dieną 
šimtus pacientų su medicininiu draudimu? Arba tas, kuris atlieka nerei- 
kalingą operaciją? Kai kurie iš pačių neetiškiausių žmonių, kuriuos gy- 
venime man pasitaikė sutikti — tai mano paties klientai. Lengva išpūsti 
bylą, kai tavo klientas — multimilijonierius, norintis apgauti valdžią ir 
trokštantis, kad tu padarytum tai teisiškai. Mes visi taip darome. 

— Ar to mokoma? 

— Ne. Galima sakyti, pats išmoksti. Pradedi dirbdamas ilgas, be- 
protiškas valandas, bet šitaip amžinai nepajėgsi. Tad renkiesi lengviausią 
kelią. Patikėk manimi, Mičai, kai padirbėsi pas mus metus, pats žinosi, 
kaip dirbti dešimt valandų, o sąskaitų pateikti už dvigubai tiek. Tartum 
koks šeštasis pojūtis, kurį teisininkai įgyja. 

— Ką dar aš įgysiu? 

Lamaras subarškino ledukais savo arbatos stiklinėje ir kiek pa- 
mąstė. 

— Šiek tiek ciniškumo. Šis verslas tave veikia. Mokydamasis teisės 
fakultete buvai kupinas kilnių idėjų apie tai, koks turėtų būti teisininkas. 
Kovotojas už asmens teises; konstitucijos gynėjas; engiamųjų globėjas; 
savo klientų principų užtarėjas. Paskui, po šešių mėnesių praktikos, 
suvoki, kad mes — ne kas kita, kaip tik samdomi banditai. Giname 
interesus — tų, kurie pasiūlo aukščiausią kainą, prieinami bet kam, 
kiekvienam sukčiui, kiekvienam nedorėliui, turinčiam užtektinai pinigų 
mūsų nežmoniškiems honorarams apmokėti. Niekas tavęs nebesukrečia. 
Ši profesija turėtų būti garbinga, bet sutiksi tiek daug nesąžiningų tei- 
sininkų, kad tau norėsis viską mesti ir susirasti dorą darbą. Taip, Mičai, 
tapsi ciniku. Ir tai liūdina, tikrai. 

— Šiame mano karjeros etape neturėtum taip kalbėti. 

— Viską atlygina pinigai. Stebėtina, kiek gali ištverti katorgiško 
darbo už du šimtus tūkstančių per metus. 

— Katorgiško? Kalbi taip, kad baisu darosi. 

— Apgailestauju. Nėra taip blogai. Praėjus; ketvirtadienį mano 
požiūris į gyvenimą iš esmės pasikeitė. 

— Nori apžiūrėti namą? Jis nuostabus. 


— Galbūt kita kartą. Tik pasikalbėkime. 

Žadintuvas po nauja lempa ant naujo staliuko prie lovos pratrūko 
skambėti penktą ryto ir buvo kaipmat nutildytas. Dar visiškai neišsi- 
budinęs, Mičas nukėblino per tamsų namą prie kiemo durų, kur jo ne- 
kantraudamas laukė Girdas. Išleido jį laukan ir pasuko į dušą. Po dvide- 
šimties minučių miegamajame po apklotais susirado žmoną, pabučiavo 
ją atsisveikindamas. Ebė nė nesureagavo. 

Gatvės dar buvo tuščios, ir kontorą jis pasiekė per dešimt minučių. 
Buvo pasiryžęs darbo dieną pradėti pusę šešių, nebent kas nors įstengtų 
ji pranokti; tuomet atvažiuosiąs penktą, pusę penkių ar bet kada, kad tik 
būtų pirmas. Miegas — bala nematė. Bus iš tų teisininkų, kuris į Ben- 
dinio Pastatą atvyksta pirmas — šiandien ir kasdien, iki taps partneriu. 
Jeigu kitiems tam prireikė dešimties metų, jis sugebės per septynerius. 
Taps jauniausiu partneriu per visą firmos istoriją, buvo nusprendęs jis. 

Laisvą automobilių aikštelę prie Bendinio Pastato supo dešimties 
pėdų aukščio vielų tinklo tvora, vartus sergėjo apsaugininkas. Tarp gel- 
tonai užbrėžtų linijų buvo ir vieta, skirta Mičui: purškiamaisiais dažais 
užrašyta jo pavardė. Sustojęs prie vartų, jis laukė. Iš tamsos išniręs uni- 
formuotas apsaugininkas prisiartino prie automobilio vairuotojo pusės 
durelių. Mičas paspaudė mygtuką, nuleido langą ir padavė plastikinę 
kortelę su savo nuotrauka. 

— Jūs tikriausiai būsite naujas, — spėjo apsaugininkas, paėmęs 
leidimo kortelę. 

— Taip. Mičas Makdiras. 

— Moku skaityti. Būčiau turėjęs atpažinti pagal automobilį. 

— O jūs kuo vardu? 

— Dačas Hendriksas. Trisdešimt metų tarnavau Memfio policijos 
valdyboje. 

— Malonu susipažinti, Dačai. 

— Aha. Ir man taip pat. Ankstokai pradedate, a? 


Mičas nusišypsojo ir atsiėmė leidimą. 

— Ne. Maniau, visus jau rasiu. 

Dačas prisivertė irgi nusišypsoti. 

— Ne, jūs pirmasis. Netrukus pasirodys ponas Lokas. 

Vartai atsidarė ir Dačas pamojo jam važiuoti į aikštelę. Mičas rado 
ant asfalto baltais dažais užrašytą savo pavardę ir pastatė švarutėlaitį 
BMW, vienut vieną trečioje eilėje nuo pastato. Pasiėmęs nuo užpa- 
kalinės sėdynės tamsiai raudoną ungurio odos lagaminėlį, visai tuščią, 
švelniai užtrenkė automobilio dureles. Kitas apsaugininkas laukė prie 
tarnybinio įėjimo. Mičas prisistatė jam ir stebėjo atrakinamas duris. Pa- 
sižiūrėjo į laikrodį. Lygiai pusė šešių. Jam palengvėjo ant širdies — vadi- 
nasi, toks metas ganėtinai ankstyvas. Visi kiti tebemiega. 

Savo kabinete spragtelėjęs jungiklį, jis uždegė šviesą, pasidėjo 
ant laikino rašomojo stalo lagaminėlį, ir koridoriumi patraukė į kavos 
kambarį, pakeliui uždeginėdamas šviesas. Kavos aparatas buvo vienas 
iš tų didesniųjų, su daugybe svirtelių, degiklių, puodukų ir be kur nors 
matomos instrukcijos, kaip jais naudotis. Berdamas iš pakelio kavos į 
filtrą, jis minutėlę tyrinėjo aparatą. Į vieną iš angų viršuje įpylė vandens 
ir nusišypsojo, kai reikiamoje vietoje pradėjo varvėti. 

Viename jo kabineto kampe stovėjo trys kartoninės dėžės, pilnos 
knygų, aplankų, bloknotų ir paskaitų konspektų, sukauptų per ankstes- 
nius trejus studijų metus. Užkėlęs pirmąją ant rašomojo stalo, jis ėmėsi 
iškrauti turinį, pagal pobūdį skirstydamas atskiromis krūvelėmis. 

Po dviejų puodelių kavos trečioje dėžėje aptiko rengimosi advoka- 
tūros egzaminui medžiagą. Nuėjo prie lango ir atidarė žaliuzes. Lauke 
tebebuvo tamsu. Netikėtai tarpduryje išdygo kažkokia figūra. 

— Labą rytą! 

Mičas staiga apsisuko nuo lango ir išpūtė akis į atėjusįjį. 

— Išgąsdinote mane. — Jis giliai atsikvėpė. 

— Atleiskite. Aš — Natanas Lokas. Regis, mudu dar nepažįstami. 

— Mičas Makdiras. Naujasis bendradarbis. 

Juodu paspaudė vienas kitam ranką. 

— Taip, žinau. Atsiprašau, kad nesusitikau su jumis anksčiau. Per 
ankstesnius jūsų apsilankymus buvau apsivertęs darbu. Lyg mačiau jus 
pirmadienį laidotuvėse. 

Mičas linktelėjo, nors tikrai žinojo, kad arčiau kaip šimtą jardų 
nuo Natano Loko niekada nestovėjo. Antraip būtų'jį įsiminęs. Tas 

akis — šaltas tamsias akis, supamas tokių pat tamsių raukšlelių. Plaukai 
baltai žili, reti viršugalvyje ir tankesni ties ausimis. Šių baltumas ryškiai 
kontrastavo su visu jo veidu. Jam kalbant, akys susiaurėdavo ir juodi vyz- 
džiai pradėdavo nuožmiai žioruoti. Grėsmingos akys. 

— Galbūt ir taip, — sutiko Mičas, pasijutęs nejaukiai, žvelgdamas į 
tokį nemalonų veidą, kokio iki šiol nebuvo regėjęs. — Galbūt ir taip. 

— Matau, anksti keliatės. 

— Taip, sere. 

— Ką gi, gera, kad esate pas mus. 

Natanas Lokas pasitraukė nuo slenksčio ir dingo. Mičas iškišo 
galvą į koridorių, paskui uždarė duris. „Nieko nuostabaus, kad jį laiko 
ketvirtame aukšte, toli nuo visų“, — pagalvojo Mičas. Dabar jisai supra- 
to, kodėl nesusitiko su Natanu Loku prieš pasirašydamas darbo sutartį. 
Būtų galėjęs persigalvoti. Veikiausiai slėpė jį nuo visų pretendentų. Be 
jokios abejonės, šis žmogus kelia patį grėsmingiausią, blogą lemiantį 
įspūdį, kokį kada nors Mičas jautęs. „Tos akys, — vėl tarė sau, užsikel- 
damas kojas ant stalo ir gurkšnodamas kavą. — Tos akys!“ 


Kaip Mičas ir tikėjosi, prisistačiusi pusę devynių, Nina atnešė šio 
to užkąsti. Pasiūlė Mičui spurgų, ir jis paėmė dvi. Sekretorė tuoj pat pa- 
siteiravo, gal jis norėtų, kad rytais visada ji atneštų ko nors pavalgyti, ir 
Mičas atsakė manąs, kad būtų labai miela. 

— Kas čia? — paklausė ji parodydama į šūsnis aplankų ir konspek- 
tų ant rašomojo stalo. 

— Toks mūsų šios dienos planas. Reikia visa tai sutvarkyt ir su- 
klasifikuoti. 

— Nieko nediktuosite? 

— Kol kas ne. Po kelių minučių susitinku su Eiveriu. Reikia visą tą 
jaukalą kur nors tvarkingai sudėlioti. 

— Kaip įdomu, — metė ji išeidama kavos. 

Eiveris Tolaras laukė su storu, išsipūtusiu aplanku, kurį įteikė 
Mičui. 

— Čia Kepso byla. Dalis jos. Mūsų klientas — Sonis Kepsas. 
Dabar gyvena Hiustone, bet užaugo Arkanzase. Vertinamas apie tris- 
dešimčia milijonų, ir visus juos, iki paskutinio cento, laiko tvirtai savo 

rankose. Prieš numirdamas tėvas paliko sūnui seną baržų liniją, o jis 
pavertė šią į didžiausią visoje Misisipės upėje buksyravimo paslaugų 
kompaniją. Dabar jo laivai ar geldos, kaip pats vadina, plaukioja po 
visą pasaulį. Mes tvarkome aštuoniasdešimt procentų jo juridinių rei- 
kalų, viską, išskyrus bylinėjimusis teismuose. Dabar jis nori įsteigti dar 
vieną ribotos atsakomybės kompaniją, kad galėtų įsigyti naują tankerių 
Notilę, nusipirkdamas ją iš kažkokio Honkonge mirusio kino šeimos. 
Kepsas paprastai pasiskiria save vyriausiuoju partneriu ir pritraukia dar 
kokius dvidešimt penkis ribotų įgaliojimų partnerius, kad būtų su kuo 
dalytis rizika ir galėtų sujungti kapitalus. Šis sandoris vertinamas apie 
šešiasdešimt penkiais milijonais. Esu jau padėjęs jam kurti kelias ribotos 
atsakomybės kompanijas, ir jos visos skirtingos, visos gudriai sugalvotos. 
Beje, su juo itin sunku turėti reikalų. Yra pedantiškas ir tariasi išmanąs 
daugiau už mane. Jums neteks su juo kalbėtis. Po teisybei, niekas, iš- 
skyrus mane, su juo čia nesikalba. Šiame aplanke — dalis paskutinės 
kompanijos dokumentacijos, kurią jam tvarkiau. Tarp kitų dalykų jame 
yra ir išankstiniai apmatai, šalių susitarimas steigti kompaniją, ketinimų 
protokolai, pareiškimai dėl įnešamo kapitalo ir pati ribotos atsakomybės 
kompanijos sutartis. Perskaityk kiekvieną žodį. Paskui norėsiu, kad pa- 
rengtum sutartį dėl šios naujos įmonės. 

Aplankas Mičo rankose staiga pasunkėjo. Ko gero, pusė šešių 
— nepakankamai anksti. 

Partneris tęsė: 

— Pasak Kepso, turime apie keturiasdešimt dienų, taigi jau atsi- 
liekame nuo grafiko. Martis Kozinskis talkino man prie šios štai by- 
los, — jis parodė į kitą storą aplanką priešais save ant stalo, — ir kai tik 
ją peržiūrėsiu, atiduosiu tau. Bus kokių klausimų? 

— O kaip parengtinės medžiagos paieška? 

— Daugiausia čia einamoji informacija, bet tau reikės ją atnaujinti. 
Pernai Kepsas uždirbo devynis milijonus, bet mokesčių sumokėjo elge- 
tos trupinius. Jis nemėgsta mokėti mokesčių ir laiko mane asmeniškai 
atsakingą už kiekvieną centą, kurį tenka atiduoti valstybei. Žinoma, 
viskas teisėta, bet, mano nuomone, tas darbas kelia didžiulę įtampą. Su- 
mažinant mokesčių išlaidas, ant kortos statomos milijoninės investicijos 
ir santaupos. Šį sandorį kruopščiai tikrins bent trijų šalių vyriausybės, 
tad būk atidus. 

Mičas pasklaidė dokumentus. 

— Kiek valandų per dieną man prie to dirbti? 

— Kiek įmanoma daugiau. Žinau, svarbu ir advokatūros egzami- 
nas, bet nemažiau svarbu ir Sonis Kepsas. Pernai jis už teisines paslaugas 
sumokėjo mums bemaž pusę milijono. 

— Pasistengsiu padaryti. 

— Aš tuo neabejoju. Kaip jau sakiau, tavo įkainis — šimtas dolerių 
už valandą. Nina šiandien aptars su tavimi laiko registraciją. Prisimink, 
nebūk aplaidus dėl sąskaitų. 


— Kaipgi galėčiau užmiršti? 


Penktame aukšte Oliveris Lambertas ir Natanas Lokas stovėjo 
priešais metalines duris žvelgdami į vaizdo kamerą virš jų. Kažkas 
garsiai trakštelėjo, ir durys atsivėrė. Apsaugininkas linktelėjo. Devašeris 
laukė jų savo kabinete. 

— Labą rytą, Oli, — tyliai pasisveikino jis nekreipdamas dėmesio 
į kitą partnerį. 

— Kas nauja? — griežtai metė Lokas. Jis irgi nežiūrėjo į Devašerį. 

— Iš kur? — ramiai paklausė Devašeris. 

— Iš Čikagos. 

— Ten labai nerimaujama, Natai. Nepaisant, ką jūs manote, jie ne- 
mėgsta teptis rankų. Ir, jeigu atvirai, jie tiesiog nesupranta, kodėl turėtų 
taip daryti. 

— K turite omenyje? 

— Jie užduoda kai kurių sunkių klausimų, pavyzdžiui, kodėl mes 
patys negalime sudrausminti savo Žmonių. 

— Ir ką jiems sakote? 

— Kad viskas tvarka. Nuostabu. Puikioji Bendinio firma solidi. 
Informacijos nuotėkiai užkimšti. Reikalai vyksta kaip paprastai. Jokių 
problemų. 

— Kiek jie padarė žalos?— paklausė Oliveris Lambertas. 

— Nesame tikri. Ir niekada nebūsime tikri, bet nemanau, kad jie su 
kuo nors kalbėjo. Buvo nusprendę kalbėti, dėl to jokių abejonių, bet ne- 
manau, kad jau kalbėjo. Iš gana patikimo šaltinio sužinojome, kad FTB 

agentai buvo pakeliui į salą, kai tai atsitiko, tad manome, kad tuodu 
ketino per tą susitikimą viską iškloti. 

— Iš kur žinote? — paklausė Lokas. 

— Baikite, Natai. Turime savų šaltinių. Be to, visur saloje mūsų 
žmonės. Žinokite, mes gerai dirbame. 

— Matyt. 

— Buvo kokių keblumų? 

— Ne, ne. Profesionaliai atlikta. 

— Kaip ten pasimaišė vietinis? 

— Kitaip negalėjome, Oli. Viskas turėjo atrodyti natūraliai. 

— O kaip vietos valdžios pareigūnai? 

— Kokie ten pareigūnai? Sala mažutė, rami, Oli. Pernai pas juos 
buvo viena žmogžudystė ir keturi nelaimingi atsitikimai nardant su ak- 
valangais. Ten į tai žiūrima tik kaip į dar vieną nelaimingą atsitikimą. 
Trys per nelaimę nuskendusieji. 

— O kaip FTB? — paklausė Lokas. 

— Nežinau. 

— Maniau, turite šaltinį. 

— Turime. Bet nesiseka jo surasti. Nuo vakar iš jo jokios žinios. 
Mūsų žmonės tebėra saloje ir nepastebėjo nieko neįprasta. 

— Ar ilgai ten liksite? 

— Porą savaičių. 

— Kas, jeigu pasirodys FTB? — paklausė Lokas. 

— Tikrai atidžiai juos stebėsime. Pamatysime lipančius iš lėktuvo 
ir nuseksime iki pat viešbučio numerių. Galime netgi įstatyti į jų telefo- 
nus „blakutes“. Žinosime, ką jie valgo pusryčiams ir apie ką kalba. Pri- 
skirsime po tris savo vyrukus prie kiekvieno iš jų ir net žinosime, kada 
eina į tualetą. Nėra ką jiems ten surasti, Natai. Sakiau, darbas švarus, 
labai profesionalus. Jokių įkalčių. Nusiraminkite. 

— Mane pykina nuo viso to, Devašeri, — pyktelėjo Lambertas. 

— Manai, man malonu, Oli? O ką mums daryti? Sėdėti ir laukti, 
kol jie imtų kalbėti? Liaukis, Oli, mes visi žmonės. Nenorėjau to, bet 
Lazarovas pasakė — reikia. Jei nori su Lazarovu pasiginčyti — pirmyn. 
Paskui ras ir tavo kūną kur nors plūduriuojantį. O tuodu vaikinai buvo 
sumanę kažką negera. Juk galėjo laikyti liežuvį už dantų, važinėti savai- 

siais prašmatniais automobiliūkščiais ir vaidinti svarbius teisininkus. Bet 
ne, jiems reikėjo tapti šventeivomis. 

Lokas užsirūkė cigaretę ir išpūtė didelį dūmų debesį Devašerio 
link. Minutėlę trejetas sėdėjo tylomis, kol dūmai nusėdo ant rašomojo 
stalo. Devašeris piktai sužioravo į Juodąsias Akis, bet nieko nepasakė. 

Oliveris Lambertas atsistojo ir įbedė žvilgsnį į pliką sieną šalia 
durų. 

— Kodėl norėjai mus pamatyti? — pagaliau paklausė. 

Devašeris giliai atsikvėpė. 

— Čikaga nori, kad visų ne partnerių namų telefonuose būtų įtai- 
sytos „blakutės“. | 

— Sakiau tau, — metė Lokui Lambertas. 

— Man ne itin patinka, bet jie primygtinai reikalauja. Ten, viršuje, 
labai nervinasi ir nori papildomai apsidrausti. Negali jų smerkti. 

— Nemanai, kad nueinama šiek tiek per toli? — paklausė Lam- 
bertas. 

— Aha, tai visiškai nereikalinga. Bet Čikaga taip nemano. 

— Kada? — paklausė Lokas. 

— Per ateinančią savaitę ar panašiai. Prireiks kelių dienų. 

— Pas visus? 

— Taip. 

— Net ir pas Makdirą? 

— Taip. Net ir pas Makdirą. Manau, Taransas vėl pamėgins, ir 
šįsyk gali pradėti nuo pačios apačios. 

— Šįryt susipažinau su juo, — pareiškė Lokas. — Atvyko į darbą 
anksčiau už mane. 

— Penkios trisdešimt dvi, — patikslino Devašeris. 


Teisės fakulteto konspektai nukelti ant grindų ir po visą rašomąjį 
stalą paskleista Kepso byla. Nina atnešė jam priešpiečių sumuštinį su 
vištienos salotomis, ir jis valgė, tuo pat metu skaitydamas, o ji šlamštą 
nuo grindų dėliojo į spintą. Netrukus po pirmos atėjo Volis Hadsonas 
arba Dž. Volteris Hadsonas, kaip buvo parašyta firminiame blanke, 
padėti jam rengtis advokatūros egzaminui. Hadsonas specializavosi 
kontraktų srityje. Dirbo firmoje jau penkerius metus ir buvo vienintelis 

iš Virdžinijos, o tai vyrukui atrodė keista, nes, jo nuomone, Virdžinijos 
universiteto teisės fakultetas — geriausias šalyje. Pastaruosius dvejus 
metus jis kūrė naują priešegzamininį kartojimo kursą — tą dalį, kurioje 
buvo kalbama apie kontraktus — ir labai troško ant ko nors jį išbandyti. 
Kaip tik pasitaikė Makdiras. Jis įteikė Mičui sunkų, susegtą trim vieli- 
niais žiedais, bent keturių colių storio ir sveriantį maždaug tiek pat kaip 
ir Kepso byla, konspektą. 

Egzaminas truks keturias dienas, bus trijų dalių, paaiškino Volis. 
Pirmą dieną — keturių valandų pasirinktinių atsakymų testas iš etikos. 
Rengtis tai daliai jam padės Džilas Vonas, vienas iš firmos partnerių, 
etikos reikalų žinovas. Antrą dieną — aštuonių valandų žinių patikra, 
paprasčiausiai žinoma kaip „daugiavalstijinė“: apimanti didžiumą įsta- 
tymų, bendrų visoms valstijoms. Tai irgi pasirinktinių atsakymų testas, 
o klausimai labai klaidinantys. Po to — sunkiausia. Trečia ir ketvirta 
diena, kiekviena po aštuonias valandas, aprėps penkiolika pagrindinių 
materialinės teisės sričių. Kontraktai, Vieningasis komercinis kodeksas, 
nekilnojamasis turtas, civiliniai ieškiniai dėl žalos atlyginimo, šeimyniniai 
santykiai, testamentai, paveldėjimo klausimai, mokesčiai, kompensacijos 
darbuotojams, konstitucinė teisė, federalinių teismų procedūra, baudžia- 
masis procesas, korporacijos, kompanijos, draudimas, skolininko ir kre- 
ditoriaus santykiai. Visi atsakymai turės būti išplėstinių rašinių pavidalu, 
o klausimai bus suformuluoti daugiausia Tenesio valstijos įstatymų pa- 
grindu. Firma yra parengusi visų šių penkiolikos dalių kartojimo planą. 

— Kalbate apie penkiolika tokių? — paklausė Mičas, kilstelėda- 
mas konspektą. 

Volis nusišypsojo. 

— Taip. Mes labai nuodugnūs. Niekas iš firmos ligi šiol nesusi- 
kirto... 

— Žinau, žinau. Nenoriu būti pirmasis. 

— Visai medžiagai pakartoti mudu susitikinėsime ateinančias še- 
šias savaites bent po kartą. Kiekviena konsultacija truks apie dvi valan- 
das, tad atitinkamai susiplanuokite laiką. Siūlyčiau trečiadieniais, trečią. 

— Rytą ar popiet? 

— Popiet. 

— Puiku. 

— Kaip žinote, kontraktai ir Vieningasis komercinis kodeksas 

glaudžiai susiję, tad į šią medžiagą aš įtraukiau ir pastarąjį. Mes aptar- 
sime abu dalykus, bet tam prireiks daugiau laiko. Paprastai advokatūros 
egzaminas perkrautas komercinėmis transakcijomis. Iš šių problemų su- 
formuluoti klausimai, į kuriuos reikia atsakyti išplėstiniais rašiniais, tad 
šis konspektas labai svarbus. Į jį įtraukiau tikrus ankstesniųjų egzaminų 
klausimus su pavyzdiniais atsakymais. Skaityti bus labai įdomu. 

— Aš jau nekantrauju. 

— Kitai savaitei perskaitykite pirmus aštuoniasdešimt puslapių. 
Rasite kai kuriuos klausimus, į kuriuos turėsite atsakyti raštu. 

— Namų užduotis? B 

— Tikrai taip. Įvertinimą jums pateiksiu po savaitės. Labai svarbu 
praktikuotis šiais klausimais kas savaitę. 

— Ko gero, dar sunkiau, negu teisės fakultete. 

— Svarbiau negu teisės fakultete. Mes labai rimtai į tai žiūrime. 
Pas mus sudaryta komisija jūsų pažangai — nuo dabar iki sėsite prie 
egzamino stalo — kontroliuoti. Labai atidžiai jus stebėsime. 

— Kas įeina į komisiją? 

— Aš, Eiveris Tolaras, Roisas Maknaitas, Randalas Danbaras ir 
Kendalas Mehanas. Kiekvieną penktadienį susitiksime įvertinti jūsų 
pažangą. 

Volis išsitraukė iš lagaminėlio ir padėjo ant stalo mažesnį, raštų 
formato lapų sąsiuvinį. 

— Čia jūsų dienynas. Į jį kasdien žymėsite valandas, sugaištas pa- 
sirengti egzaminui, ir nagrinėtus dalykus. Kiekvieno penktadienio rytą, 
prieš komisijos posėdį, aš ateisiu jo pasiimti. Bus dar klausimų? 

— Daugiau nieko nesugalvoju. — Mičas padėjo sąsiuvinį ant Kep- 
so bylos aplanko. 

— Gerai. Pasimatome kitą trečiadienį, trečią. 

Jam išėjus, mažiau nei po dešimties sekundžių į kabinetą įžengė 
Randalas Danbaras, nešinas storu konspektu, stebėtinai panašiu į tą, 
kurį paliko Volis. Faktiškai buvo toks pat, tik kiek plonesnis. Danbaras 
vadovavo nekilnojamojo turto skyriui ir būtent jis gegužę tvarkė namo, 
kuriame dabar gyveno Makdirai, pardavimo-pirkimo dokumentus. Jis 
įteikė Mičui konspektą, ant kurio buvo užrašyta Neki/nojamojo turto 
teisė, ir paaiškino, kad svarbiausia egzamino dalis — jo sritis. Viskas 
susiveda į nekilnojamąjį turtą, pasakė jis. Per pastaruosius dešimt metų 

pats kruopščiai parengęs tą medžiagą ir prisipažino, kad dažnai galvojęs 
išspausdinti ją kaip autoritetingą veikalą nuosavybės teisės ir finansavi- 
mo klausimais. Jam reikėtų susitikti su Miču bent valandą per savaitę, 
pageidautina antradieniais popiet. Valandą Randalas postringavo apie 
tai, kad egzaminas prieš trisdešimt metų, kai pats jį laikė, buvo kitoks. 

Kendalas Mehanas pridūrė kai ką nauja. Norėjo susitikinėti šešta- 
dieniais rytmetį. Anksti, tarkim, pusę aštuonių. 

— Be problemų, — sutiko Mičas paimdamas konspektą ir padėda- 
mas šalia kitų. Šis buvo apie konstitucinę teisę, Kendalo labai mėgstamą, 
nors, kaip pats prisipažino, retai kada tenka praktiškai ja naudotis. Tai 
pati svarbiausia egzamino dalis ar bent tokia buvo prieš penkerius metus 
kai pats jį laikęs. Dar mokydamasis Kolumbijos universiteto paskutinia- 
me kurse paskelbė Co/umbia Law Review straipsnį apie Pirmąja pataisa 
garantuojamas teises*. Jo kopija yra konspekte, jeigu tik būtų įdomu 
Mičui perskaityti. Mičas pažadėjo bemaž tuoj pat taip ir padaryti. 

Procesija tesėsi per visą popietę, pusė firmos narių užsuko pas 
Mičą į kabinetą palikdami ant stalo konspektus, namų darbo užduotis ir 
reikalaudami kassavaitinių susitikimų. Nemažiau kaip šeši jam priminė, 
kad niekada nepasitaikė, kad kuris nors firmos bendradarbis neišlaikytų 
egzamino. 

Kai penktą sekretorė su juo atsisveikino, mažas rašomasis stalas 
buvo nuklotas tiek kartojimo konspektų, kad jų pakaktų dešimties žmo- 
nių firmos darbui užstrigdyti. Nebeturėdamas jėgų kalbėti, Mičas tik 
nusišypsojo Ninai ir vėl įniko į kontraktinę teisę pagal Volį. Po valandos 
jam šmėstelėjo galvoje mintis, kad reikėtų ko nors užkąsti. Paskui, pir- 
mąsyk per dvylika valandų, prisiminė Ebę. Paskambino jai. 

— Aš čia kiek užtruksiu, mieloji. 

— Betgi jau gaminu pietus. 

— Palik ant viryklės, — galbūt kiek per trumpai nukirto jis. 

Stojo pauzė. 

— O kada grįši namo? — paklausė ji, pamažu, kruopščiai rinkda- 
ma žodžius. 

— Po kelių valandų. 

* Pirmojoje JAV Konstitucijos pataisoje, įeinančioje į Teisių bilį, kalbama apie 


religijos pasirinkimo ir išpažinimo, kalbos ir spaudos, susirinkimų ir teisės kreiptis į 
vyriausybę dėl skriaudų atitaisymo laisves. 

— Po kelių valandų?! Tu jau ten pusę paros. 
— Tiesa, bet man dar daug darbo. 

— Juk tai tavo pirmoji diena. 

— Nepatikėtum, jeigu tau papasakočiau. 
— Tau viskas gerai? 

— Kuo puikiausia. Parvažiuosiu vėliau. 


Užvedamo variklio burzgesys pažadino Dačą Hendriksą, ir jis pa- 
šoko ant kojų. Atidarė vartus ir laukė, kol paskutinis automobilis paliks 
aikštelę. Šis sustojo ties juo. 

— Labą vakarą, Dačai, — pasisveikino Mičas. 

— Tik dabar išvažiuojate? 

— Aha, buvo daug darbo. 

Dačas pasišvietė žibintuvėliu į riešą ir pasitikrino laiką. Pusė dvy- 
likos. 

— Ką gi, atsargiai važiuokite. 

— Aha. Po kelių valandų pasimatysime. 

BMW įsuko į Krantinės gatvę ir nurūko naktin. „Po kelių valandų, 
— pagalvojo Dačas. — Tie naujokėliai iš tiesų keisti. Aštuoniolika, dvi- 
dešimt valandų per dieną, šešias dienas per savaitę. Kartais ir septynias. 
Visi trokšta tapti garsiausiais pasaulio teisininkais ir užkalti milijoną do- 
lerių pernakt. Kartais dirba kiaurą parą, miega prie savo rašomųjų stalų.“ 
Visa tai jau matęs. Bet jie ilgai netvers. Žmogaus organizmas nepritai- 
kytas tokiam išnaudojimui. Po pusmečio jie nuleidžia garą ir grįžta prie 
penkiolikos valandų per dieną, šešias dienas per savaitę. Paskui penkias 
su puse, po dvylika valandų. 

Daugiau nei pusę metų niekas nepajėgia dirbti šimtą valandų per 
savaitę. 


Viena sekretorė rausėsi po dokumentų spintą ieškodama kažko, ko 
Eiveriui skubiai prireikė. Kita sekretorė stovėjo priešais jo rašomąjį stalą 

su stenografijos bloknotu rankoje, kartkartėmis užsirašinėdama padik- 
tuotas instrukcijas, kai jis liaudavosi šaukęs į telefono ragelį ir imdavo 
klausytis to, kuris kalbėdavo kitame linijos gale. Telefono aparate mirk- 
sėjo trys raudonos švieselės. Kai Eiveris vėl prabildavo į ragelį, sekretorės 
pradėdavo keistis kandžiomis replikomis. Mičas nedrąsiai įėjo į kabinetą 
ir sustojo prie durų. 

— Nurimkite! — užrėkė Eiveris ant sekretorių. 

Besirausiančioji po dokumentų spintą triukšmingai užstūmė stal- 
čių ir nuėjo prie kitos spintos, pasilenkė ir ištraukė apatinį stalčių. Kitai 
sekretorei Eiveris spragtelėjo pirštais, parodė į savo stalinį kalendorių ir 
neatsisveikinęs padėjo telefono ragelį. 

— Kas šiandien man numatyta? — paklausė išsitraukdamas kaž- 
kokią bylą iš spintelės prie rašomojo stalo. 

— Dešimtą ryto susitikimas mieste su Valstybinės mokesčių ins- 
pekcijos atstovais. Pirmą — susitikimas su Natanu Loku dėl Spinozos 
bylos. Pusę keturių — partnerių posėdis. Rytoj jūs visą dieną užimtas 
mokesčių teisme ir šiandien turite tam ruoštis. 

— Puiku. Viską atšaukite. Užsakykite bilietą lėktuvu į Hiustoną 
šeštadienį popiet ir atgalinį pirmadieniui — pirmadienį anksti ryte. 

— Taip, sere. 

— Mičai! Kur Kepso byla? 

— Pas mane ant rašomojo stalo. 

— Kiek nuveikei? 

— Beveik viską perskaičiau. 

— Teks įjungti aukščiausią pavarą. Čia man skambino Sonis Kep- 
sas. Nori susitikti šeštadienį rytą Hiustone ir reikalauja susitarimo dėl 
ribotos atsakomybės kompanijos steigimo apytikrių apmatų. 

Mičui iš nervų sutraukė tuščią skrandį. Jeigu tik teisingai prisime- 
na, susitarimą sudaro šimtas keturiasdešimt su kažkiek puslapių. 

— Tik apytikrių apmatų, — pakartojo Eiveris parodydamas į sek- 
retorę. 

— Be problemų. — Mičas pasistengė, kad jo balsas nuskambėtų 
kuo labiau savimi pasitikinčiai. — Gal bus ir ne visai tobulas, bet pa- 
rengsiu apytikrius apmatus. 

— Man jų reikia iki šeštadienio vidudienio kaip įmanoma tobu- 
lesnių. Liepsiu vienai savo sekretorių, kad parodytų Ninai, kaip surasti 

kompiuterio atmintyje susitarimų formas. Nereikės tiek daug diktuoti ir 
spausdinti. Žinau, tai nedora, bet iš Sonio Kepso padorumo nelauk. Jis 
labai reiklus. Pasakė man, kad sandoris turi būti baigtas per dvidešimt 
dienų, antraip išvis neįvyks. Viskas priklauso nuo mūsų. 

— Padarysiu. 

— Susitinkame rytą aštuoniomis, ir pasižiūrėsime, kiek pasistū- 
mėjome į priekį. — Eiveris nuspaudė vieną iš mirksinčių švieselių ir 
pradėjo ginčytis į ragelį. 

Grįžęs į savo kabinetą, Mičas susirado Kepso bylą po penkiolika 
konspektų sąsiuvinių. Pro duris įkišo galvą Nina. 

— Oliveris Lambertas nori jus matyti. 

— Kada? 

— Kaip galima greičiau. 
norėtų baigti. 

— Ar tai negali palaukti? 

— Nemanau. Ponas Lambertas paprastai nieko nelaukia. 

— Aišku. 

— Verčiau eikite. 

— Kojjis nori? 

— Jo sekretorė nepasakė. 

Jis apsivilko švarką, pasitaisė kaklaraištį ir nuskubėjo laiptais į ket- 
virtą aukštą, kur jau laukė pono Lamberto sekretorė. Prisistačiusi infor- 
mavo jį dirbanti firmoje trisdešimt vienerius metus. Po teisybei, buvusi 
antra pono Entonio Bendinio nusamdyta sekretorė po to, kai šis atsikėlė 
į Mem4. Ji — Ida Renfro, bet visi kreipiasi į ją „ponia Ida“ — įleido 
Mičą į didelį kabinetą ir uždarė paskui save duris. 

Oliveris Lambertas stovėjo už rašomojo stalo. Pamatęs Mičą, nu- 
siėmė skaitomuosius akinius, šiltai nusišypsojo ir pasidėjo ant žalvarinio 
laikiklio pypkę. 

— Labą rytą, Mičai, — švelniai, neskubiai prašneko, lyg laikas 
jam nieko nereikštų. — Sėskimės štai ten. — Jis pamojo į sofą. — Gal 
kavos? 

— Ne, dėkui. 

Mičas nugrimzdo į sofą, o partneris atsisėdo dviem pėdom toliau ir 
trim — aukščiau, į kietą krėslą su ranktūriais. Mičas atsisagstė švarką ir 

pamėgino nusiraminti. Užsikėlė koją ant kojos ir pažvelgė į savo naujuo- 
sius firminius pusbačius. Du šimtai baksų. Bendradarbiui viena valanda 
triūso šioje pinigų kalykloje. Vėl pamėgino nusiraminti. Bet jautė paniką 
Eiverio balse ir matė neviltį jo akyse, kai šis laikė prie ausies telefono 
ragelį ir klausėsi to tipo Kepso kitame linijos gale. Štai: tik antra darbo 
diena, o plyšta galva, maudžia skrandį. 

Ponas Lambertas iš viršaus nušvito viena iš gražiausių savo šypse- 
nų, nuoširdžia ir tėviška: atėjo metas kažkokiam pamokymui. Vilkėjo 
akinamai baltais grynos medvilnės, pagal užsakymą siūtais marškiniais 
su mažute tamsaus šilko varlike, ši jam teikė išmintingo žmogaus išvaiz- 
dą. Kaip visada jo įdegis buvo tamsesnis už įprastą Memfio vidurvasariui 
bronzinį rausvumą, o dantys blykčiojo it deimantai. Šešiasdešimtmetis 
modelis. 

— Tik pora dalykų, Mičai, — prašneko jis. — Suprantu, jūs jau 
labai užsivertęs darbais. 

— Taip, sere, labai. 

— Panika — stambios juridinės firmos gyvenimo būdas, ir tokie 
klientai kaip Sonis Kepsas gali įvaryti skrandžio opą. Bet klientai — tai 
viskas, ką mes turime, todėl dėl jų ir galuojamės. 

Mičas šypsojosi ir kartu raukėsi. 

— Taigi dvejetas dalykų, Mičai. Pirma, aš ir mano žmona norime, 
kad judu su Ebe šeštadienį kartu su mumis papietautumėte. Mes gana 
dažnai išsirengiame kur nors papietauti ir džiaugiamės, kai neatsisako 
dalyvauti ir draugai. Kartais ir aš pats mėgstu pasisukinėti po virtuvę, 
tad vertinu gerą valgį bei gėrimus. Paprastai viename iš savo pamėgtųjų 
restoranų mes rezervuojamės didelį stalą, pasikviečiame draugus ir pra- 
leidžiame vakarą prie devynių patiekalų valgio ir rinktinių vynų. Ar judu 
su Ebe šeštadienį laisvi? 

— Žinoma. 

— Ten irgi bus Kendalas Mehanas, Volis Hadsonas, Lamaras Kvi- 
nas su žmonomis. 

— Mielai priimame kvietimą. 

— Puiku. Mėgstamoji mano vieta — „Pas Žiustiną“. Tai senas 
prancūziškas restoranas su neprilygstama virtuve ir įspūdingu vynų pa- 
sirinkimu. Tarkime, šeštadienį septintą? 


— Atvyksime. 

— Antra, mums reikia kai ką aptarti. Neabejoju, jau apie tai žinote, 
bet verta priminti. Mums tai labai svarbu. Žinau, Harvarde jus mokė, 
kad tarp teisininko ir jo kliento egzistuoja konfidencialūs santykiai. 
Tie santykiai yra neliečiami, ir niekas negali priversti atskleisti to, ką 
jums papasakoja klientas. Viskas griežtai įslaptinta. Nusižengsime savo 
etikai, jeigu kalbėsimės apie savo kliento reikalus. Tas taikoma kiek- 
vienam teisininkui, be išimties, bet šioje firmoje mes žiūrime į šiuos 
profesinius santykius labai rimtai. Su niekuo nesikalbame apie kliento 
reikalus: nei su kitais teisininkais, nei su savo antromis pusėmis, nei 
tarp savęs. Paprastai mes nekalbame apie tai namuose, ir mūsų žmonos 
yra išmokusios nieko neklausinėti. Kuo mažiau pasakai, tuo tau geriau. 
Ponas Bendinis laikėsi nepaprasto slaptumo ir to paties mokė mus. 
Niekada neišgirsite, kad šios firmos narys už šio pastato sienų bent už- 
simintų apie kliento pavardę. Štai kaip rimtai į tai žiūrime. 

„Kur jis kreipia? — paklausė savęs Mičas. — Bet kuris antrakursis 
teisės studentas galėtų išdrožti tokią kalbą.“ 

— Aš suprantu, pone Lambertai, dėl manęs jums nėra ko rūpintis. 

— „Per atsirišusius liežuvius pralaimimos bylos teismuose“ — toks 
buvo pono Bendinio devizas, ir jis taikė šį viskam. Mes paprasčiausiai 
neaptarinėjame savo kliento reikalų su niekuo, taip pat ir su savo žmo- 
nomis. Esame labai tylūs, uždari, ir mums tai patinka. Susitiksite mieste 
su kitais teisininkais, ir anksčiau ar vėliau jie paklaus ko nors apie mūsų 
firmą arba apie kokį klientą. Mes nekalbame, suprantate? 

— Be abejo, pone Lambertai. 

— Gerai. Mes labai didžiuojamės jumis, Mičai. Iš jūsų išeis didis 
teisininkas. Ir labai turtingas. Taigi iki šeštadienio. 

Ponia Ida turėjo Mičui žinutę. Tuoj pat esąs reikalingas ponui To- 
larui. Jis padėkojo jai ir nulėkė žemyn laiptais, koridoriumi prošal savo 
kabineto į didįjį kampinį. Dabar ten bruzdėjo jau trys sekretorės, kažką 
kuždėdamos viena kitai, o jų bosas šaukė į telefono ragelį. Susiradęs 
saugią vietą ant kėdės prie durų, Mičas stebėjo vykstantį cirką. Moterys 
traukė iš spintų aplankus ir bloknotus murmėdamos tarp savęs kažkokia 
nesuprantama Mičui kalba. Kartkartėmis Eiveris spragtelėdavo pirštais 
ir parodydavo šen ar ten, ir tada jos it išgąsdinti triušiai puldavo blaškytis 
po kabinetą. 

Po kelių minučių jis trenkė ant svirtelės ragelį, vėlgi neatsisveiki- 
nęs, ir piktai sužioravo akimis į Mičą. 

— Vėl Sonis Kepsas. Tie kinai reikalauja septyniasdešimt penkių 
milijonų, ir jisai sutiko mokėti. Ribotos atsakomybės partnerių bus ne 
dvidešimt penki, o keturiasdešimt vienas. Turime dvidešimt dienų, ant- 
raip sandoris neįvyks. 

Priėjusios dvi sekretorės kiekviena padavė Mičui po storų storiau- 
sią aplanką. 

— Susidorosi? — bemaž pašaipiu balsu paklausė Eiveris. Sekreto- 
rės SUŽiuro Į jį. 

— Be abejo, susidorosiu. Čia viskas? 

— Užtektinai. Noriu, kad iki šeštadienio prie nieko kito nedirb- 
tum, tik prie šios bylos, aišku? 

— Taip, bose. 

Savo kabinete jis nukėlė nuo rašomojo stalo ir sukrovė į kampą 
rengimosi egzaminui medžiagą, iš viso penkiolika konspektų, ir tvarkin- 
gai išdėliojo priešais save Kepso bylą. Giliai atsidusęs, pradėjo skaityti. Į 
duris kažkas pasibeldė. 

— Kas ten? 

Vidun įkišo galvą Nina. 

— Baisiai nemalonu jus trukdyti, bet atvyko nauji baldai. 

Kažką neaiškiai sumurmėjęs, jis pasitrynė smilkinius. 

— Galbūt porą valandų galėtumėte padirbėti bibliotekoje. 

— Galbūt. 

Juodu vėl supakavo Kepso bylą ir pernešė penkiolika konspektų į 
koridorių, kur laukė du stambūs juodieji su išrikiuotomis griozdiškomis 
kartoninėmis dėžėmis ir rytietišku kilimu. 

Nina nusekė paskui jį į antro aukšto biblioteką. 

— Antrą turėjau susitikti su Lamaru Kvinu ir rengtis egzaminui. 
Paskambinkite jam ir atšaukite. Pasakykite, kad paaiškinsiu vėliau. 

— Antrą jums buvo numatyta susitikti su Džilu Vonu, — pri- 
minė ji. 

— Irgi atšaukite. 

— Betgi jis partneris. 

— Atšaukite. Vėliau atsigriebsiu. 

— Tai neišmintinga. 

— Tik darykite, kaip sakau. 
— Jūs bosas. 
— Dėkui. 


Tapetuotoja pasirodė esanti žema, raumeninga, pagyvenusi, bet 
pratusi prie sunkaus darbo ir nuostabiai kvalifikuota moteriškutė. Jau 
keturiasdešimt metų, paaiškino ji Ebei, klijuojanti brangiausius tapetus 
puikiausiuose Memfio namuose. Nors tarškėjo be atvangos, bet laiko 
veltui neleido. Tiksliai it chirurgas karpė popierių juostomis, paskui 
tepė klijus kaip tikra menininkė. Kol klijai džiuvo, išsiėmusi iš savo odi- 
nio įrankių diržo kišenėlės ruletę matavo likusią pliką valgomojo dalį. 
Murmėjo sau po nosimi kažkokius skaičius, kurių Ebė niekaip nepajėgė 
iššifruoti. Nustačiusi ilgį ir plotį keturiose skirtingose vietose, tapetuo- 
toja viską patikėdavo savo atminčiai. Pasilipusi kopėtėlėmis, nurodydavo 
Ebei paduoti jai tapetų ruloną, kurio raštas kuo puikiausiai atitikdavo. 
"Tvirtai prispausdavo šį prie sienos ir šimtąjį kartą pakomentuodavo, 
koks puikus, koks brangus popierius, kaip ilgai laikysis ir gražiai atrodys. 
Taip pat ir spalva jai patinkanti. Nuostabiai dera prie užuolaidų ir kili- 
mo. Ebei jau seniai pabodo dėkoti. Tik linksėjo ir žvilgčiojo į laikroduką. 
Metas pradėti gaminti pietus. 

Kai visa siena buvo išklijuota, Ebė pareiškė, kad jau laikas baigti 
ir paprašė tapetuotoją grįžti kitą rytą devyniomis. Moteriškė sutiko ir 
ėmė tvarkyti savo paliktą jaukalą. Jai buvo mokama po dvylika dolerių 
už valandą, grynaisiais, todėl buvo linkusi sutikti bemaž su viskuo. Ebė 
grožėjosi kambariu. Jiedvi užbaigsiančios jį rytoj, ir tuomet su tapetais 
bus viskas, liks dar įrengti du vonios kambarius ir darbo kabinetą. Da- 
žytojams numatyta pradėti ateinančią savaitę. Tapetų klijai, dar neiš- 
džiūvusio židinio atbrailos lakas ir nauji baldai, visi kartu skleidė malonų 
šviežumo aromatą. Visai kaip naujame name. 

Atsisveikinusi su tapetuotoja, Ebė nuėjo į miegamąjį, išsirengė 
nuoga ir atsigulė skersai lovos. Paskui prisitraukė telefoną ir paskambi- 
no savo vyrui. Trumpai šnektelėjusi su Nina sužinojo, kad jis posėdyje 
ir kurį laiką dar užtruks. Nina pažadėjo, kad jis paskambinsiąs jai. Ebė 
ištiesė savo ilgas, įskaudusias kojas ir pasimasažavo pečius. Virš jos, pa- 
lubėje, pamažu sukosi didžiulio ventiliatoriaus mentės. Galų gale Mičas 

juk vis tiek grįš. Kurį laiką dirbs po šimtą valandų per savaitę, paskui 
sutrumpins iki aštuoniasdešimties. Nieko, ji gali palaukti. 

Po valandos ji prabudo ir pasibaisėjusi iššoko iš lovos: jau beveik 
šešios! Veršiena piccata*! Ji greitai užsitempė išeiginius chaki spalvos 
šortus ir įsinėrė į baltus marškinėlius. Nubėgo į virtuvę, kuri jau buvo be- 
veik baigta remontuoti: likę tik kai kur kitą savaitę padažyti ir pakabinti 
užuolaidas. Susiradusi itališkos kulinarijos knygoje receptą, tvarkingai 
išsidėliojo ant virtuvės darbastalio būtinus produktus. Kol Mičas mokėsi 
teisės fakultete, juodu mažai valgydavo tikros mėsos, kartkartėmis tik 
kokį mėsainio kepsnį. O kai ji pati gamindavo, tai dažniausiai vištieną 
vienaip ar vištieną kitaip. Daugiausia abu maitindavosi sumuštiniais ir 
karštomis dešrelėmis. 

Tačiau dabar, kai taip staiga juodu užgriuvo gerovė, atėjo metas 
mokytis gaminti valgį. Pirmą savaitę Ebė kas vakarą suruošdavo ką nors 
nauja, ir juodu valgydavo, kai jis parvažiuodavo namo. Ji planavo patie- 
kalus, studijavo kulinarijos knygas, eksperimentavo su padažais. Nežinia 
kodėl, bet Mičui patiko itališkas maistas. Jau išbandžius ir patobulinus 
spagečius ir kiaulieną su ca57e//ini“, atėjo metas veršienai picca/a. Muš- 
tuvu ji išmušė veršienos gabalėlius iki reikiamo storio, paskui pavoliojo 
miltuose su druska ir pipirais. Užkaitė puodą vandens ilgiesiems maka- 
ronams. Pripylė stiklinę „Chablis“ vyno ir įjungė radiją. Nuo priešpiečių 
dusyk skambino į kontorą, bet jis nerado laiko pats jai paskambinti. Vėl 
buvo beskambinanti, bet persigalvojo — nereikia. Dabar jo eilė. Pietūs 
bus sutaisyti, ir juodu pavalgys, kai tik jis parvažiuos namo. 

Veršienos gabalėlius tris minutes ji paskrudino karštame aliejuje, 
kol mėsa suminkštėjo, paskui išėmė. Į keptuvę su aliejumi supylė vyną ir 
citrinos sultis, palaukė, ko! pradėjo virti. Maišydama, kad padažas sutirš- 
tėtų, sugrąžino į ją veršieną, dar pridėjo grybų, artišokų ir sviesto. Viską 
uždengė ir paliko lėtai troškintis ant silpnos ugnies. 

Pakepino kumpio, supjaustė pomidorus, išvirė makaronus ir dar 
pripylė stiklinę vyno. Iki septynių pietūs buvo gatavi: kumpis, salotos su 
pomidorais ir žubeftini“"*, veršiena picca/a ir duona su česnaku orkaitėje. 


* Pikantiški veršienos muštiniai (i/a/.). 
** Labai plonučiai ilgi makaronai (+/. „plaukelių“ storio). 
*** Plonų vamzdelių pavidalo makaronai (7£.). 

Mičas taip ir nepaskambino. Ji nusinešė vyną į terasą ir pasidairė po ga- 
linį kiemą. Iš po krūmų atbėgo Girdas. Kartu su juo Ebė nuėjo gerą ga- 
balą kiemo apžiūrinėdama veją ir stabtelėdama po dviem išsikerojusiais 
ąžuolais. Tarp storesnių didesniojo šakų kur ne kur dar matėsi vaikiško 
namelio liekanos. Kamiene buvo įrėžti inicialai. Nuo kito ąžuolo šakos 
karojo virvagalys. Ji surado guminį sviedinuką, pametėjo ir stebėjo, kaip 
šuo jį vaikosi. Vis klausėsi, gal išgirs pro virtuvės langą suskambant te- 
lefoną. Tas tylėjo. 

Girdas pastyro ir suurzgė ant kažko kaimynystėje. Iš už puikiai pri- 
žiūrėtos bukmedžių gyvatvorės apie gretimą terasą išniro ponas Raisas. 
Nuo nosies jam kapnojo prakaito lašai, marškiniai buvo kiaurai permir- 
kę. Jis nusiėmė žalias pirštines ir kitapus vielų tinklo tvoros pastebėjo po 
medžiu Ebę. Nusišypsojo. Pažvelgė žemyn į rudas jos kojas ir dar plačiau 
išsišiepė. Prakaituotu dilbiu nusišluostė kaktą ir patraukė prie tvoros. 

— Kaip gyvuojate? — paklausė sunkiai pūškuodamas. Tankūs žili 
jo plaukai buvo šlapi nuo prakaito ir lipo prie kiaušo. 

— Tiesiog puikiai, pone Raisai. O jūs? 

— Karšta. Turbūt koks šimtas laipsnių“. 

Ebė iš lėto nuėjo prie tvoros šnektelti. Jau savaitę pastebėdavo jį 
spoksant, bet neėmė į galvą. Kaimynui mažų mažiausia septyniasdešimt, 
taigi veikiausiai nepavojingas. Tegul sau spokso. Be to, jis — nors gyvas, 
alsuojantis, prakaituojantis žmogus, gebantis bent kiek bendrauti. Nuo 
tada, kai Mičas išvažiavo prieš auštant, ji neturėjo su kuo, išskyrus tape- 
tuotoją, pakalbėti. 

— Jūsų veja atrodo puikiai, — pagyrė ji. 

Jis vėl pasišluostė kaktą ir nusispjovė ant žemės. 

— Puikiai? Jūs tai vadinate „puikiai“? Jai vieta žurnale. Mano valda 
nusipelno „metų sodo“ vardo, bet niekaip to nesulaukiu. Kur jūsų vyras? 

— Kontoroje. Ilgai dirba. 

— Jau beveik aštuonios. Rytą jis išvažiavo turbūt prieš patekant 
saulei. Pusę septynių išeinu pasivaikščioti, ir jo jau nebuvo. Kas jam? 

— Mėgsta darbą. 

— Jeigu turėčiau tokią žmoną kaip jūs, sėdėčiau namie. Neprisi- 
versčiau ją palikti. 


* Pagal Farenheitą, t. y. apie 389 C. 

Ebė nusišypsojo iš komplimento. 

— Kaip laikosi ponia Rais? 

Jis susiraukė, paskui išrovė iš tvoros piktžolę. 

— Ne per geriausiai, deja. Ne per geriausiai. — Seniokas nusuko 
akis į šalį ir tvirtai sučiaupė lūpas. Ponia Rais lėtai merdėjo nuo vėžio. 
Juodu neturėjo vaikų. Jai likę gyventi metus, pasakė daktarai. Daugių 
daugiausia. Jie pašalino beveik visą skrandį, bet dabar navikas įsimetė 
į plaučius. Moteris svėrė devyniasdešimt svarų ir retai teatsikeldavo iš 
lovos. Per pirmąjį Ebės ir Mičo apsilankymą už tvoros, kalbėdamas apie 
ją ir apie tai, kad po drauge nugyventų penkiasdešimt vienerių metų liks 
vienas, kaimynas apsiašarojo. — Ne, nenorima man pripažinti „mėnesio 
sodo“ vardo. Ne ta miesto dalis. Visada šis vardas atitenka tiems turtuo- 
liams, išgalintiems nusamdyti sodo darbininkus, kurie viską padaro, kol 
patys sėdi prie baseino ir gurkšnoja kokteilį. Juk gerai atrodo, a? 

— Tiesiog neįtikimai. Kiek kartų per savaitę veją kerpate? 

— Tris ar keturis. Priklausomai nuo lietaus. Norite, kad kirpčiau 
jūsiškę? 

— Ne. Tegul Mičas ją kerpa. 

— Panašu, kad jis neturi laiko. Aš stebėsiu, ir jeigu prireiks bent 
kiek patvarkyti, ateisiu. 

Ebė pasisuko ir pažvelgė į virtuvės langą 

— Girdite telefoną? — paklausė pajudėdama eiti. Ponas Raisas 
parodė pirštu į savo klausos aparatą. 

Paskubom atsisveikinusi, ji nubėgo į namą. Vos tik palietė ragelį, 
telefonas nutilo. Jau buvo pusė devynių, beveik sutemę. Ebė pati pa- 
skambino į kontorą, bet niekas neatsiliepė. Galbūt Mičas jau važiuoja 
namo. 


Valandą iki vidurnakčio suskambo telefonas. Jei ne šis ir lengvas 
knarkimas, antro aukšto kabinete būtų buvę visiškai tylu. Užkeltos ant 
naujo rašomojo stalo ir sukryžiuotos per čiurnas kojos aptirpo dėl ne- 
pakankamos kraujotakos. Likęs kūnas patogiai drybsojo minkštame 
odiniame vadybininko krėsle, kiek susmukęs į vieną šoną ir protarpiais 
iškvėpdamas gilaus įmygio garsus. Kepso byla buvo paskleista po visą 

stalo viršų, o vienas, matyt, labai svarbus dokumentas, tvirtai prispaus- 
tas ranka prie pilvo. Ant grindų šalia rašomojo stalo ir šūsnies doku- 
mentų iš Kepso bylos stovėjo batai, tarp šių styrojo maišelis nuo bulvių 
traškučių. 

Po tuzino skambučių Mičas sujudėjo, paskui pačiupo telefono ra- 
gelį. Išgirdo jame savo žmonos balsą. 

— Kodėl nepaskambinai? — šaltai, tačiau ir šiek tiek susirūpinusi, 
paklausė ji. 

— Atleisk. Užmigau. Kuris metas? — Jis pasitrynė akis stengda- 
masis sutelkti žvilgsnį į savo laikrodį. 

— Vienuolika. Galėjai paskambinti. 

— Aš ir skambinau. Niekas neatsiliepė. 

— Kada? 

— Tarp aštuonių ir devynių. Kur buvai? 

Ji neatsakė, tik kiek luktelėjusi pati paklausė: 

— Tai važiuoji namo? 

— Ne. Turiu dirbti visą naktį. 

— Visą naktį? Juk negali tiek ilgai dirbti, Mičai. 

— Žinoma, galiu. Čia nuolat taip pasitaiko. Iš tavęs to laukia. 

— O aš laukiu tavęs, Mičai. Ir mažų mažiausia bent galėjai pa- 
skambinti. Pietūs dar orkaitėje. 

— Atleisk. Be galo spaudžia terminai, ir praradau laiko nuovoką. 
Atsiprašau tavęs. 

Ragelyje trumpam stojo tyla — Ebė svarstė, ar priimti atsipra- 
šymą. 

— Ar tai taps įpročiu, Mičai? 

— Ko gero. 

— Aišku. Kada, manai, galėtum parsirasti namo? 

— Tau baugu? 

— Ne, nebaugu. Einu gultis. 

— Parvažiuosiu apie septynias nusiprausti po dušu. 

— Kaip miela. Jeigu miegosiu, nežadink manęs. — Ji padėjo ragelį. 
Kiek paspoksojęs į savąjį, Mičas irgi padėjo jį ant svirtelės. 

Penktame aukšte saugos agentas su ausinėmis ant galvos sukrizeno. 

— „Nežadink manęs“. Gražu, — tarė sau nuspausdamas kompiu- 

terizuoto magnetofono mygtuką. Stuktelėjo tris kitus mygtukus ir pra- 
šneko į mažutį mikrofoną: 

— Ei, Dačai ten, prabusk. 

Dačas atsibudo ir palinko prie vidaus telefono. 

— Aha, kas? 

— Markusas iš viršaus. Regis, mūsų vaikinas ketina likti pernakt. 

— Kokia jo problema? 

— Šiuo metu — žmona. Pamiršo paskambinti į namus, o ji sutaisė 
jam išties puikią vakarienę. 

— O, kaip gaila. Mes jau girdėję tai anksčiau, ar ne? 

— Aba, visi naujokėliai pirmą savaitę taip elgiasi. Šiaip ar taip, jis 
pasakė jai, kad iki ryto negrįš namo. Tad gali toliau sau miegoti. 

Markusas suspaudinėjo kelis mygtukus ir vėl įniko į žurnalą. 


Ebė laukė, iki saulės kraštelis suspindo tarp ąžuolų. Gurkšnojo 
kavą, laikė ant rankų šunį ir klausėsi tylių pamažėle bundančio gyveni- 
mo kaimynystėje garsų. Miegojo tik protarpiais. Karštas dušas nepadėjo 
nuvyti nuovargio. Ji vilkėjo baltu frotiniu chalatu, vienu iš priklausančių 
jam, ir daugiau niekuo. Šlapius plaukus buvo glotniai sušukavusi atgal. 

Trinktelėjo automobilio durelės, ir šuo nukreipė snukį namo gilu- 
mon. Ji išgirdo jį atsidarant virtuvės duris, o dar po kelių sekundžių atsi- 
vėrė ir sustumiamosios durys, išeinančios į terasą. Jis pasidėjo apsiaustą 
ant suolelio šalia durų ir atskubėjo prie jos. 

— Labą rytą, — tarė, paskui atsisėdo kitapus pintinio stalelio. 

Ji apsimestinai nusišypsojo. 

— Ir tau labą rytą. 

— Anksti atsikėlei. — Jisai stengėsi, kad skambėtų draugiškai, bet 
nesisekė. 

Ji vėl nusišypsojo ir nugėrė kavos. 

Giliai atsidusęs, jis pažvelgė per kiemą. 

— Matau, vis dar pyksti dėl tos nakties. 

— Tikrai ne. Nejaučiu nuoskaudos. 

— Sakiau tau, kad apgailestauju, ir tai tiesa. Sykį mėginau pa- 
skambinti. 

— Galėjai vėl pamėginti. 

— Prašau, nesiskirk su manimi, Ebe. Prisiekiu, daugiau tai nepasi- 
kartos. Tik nepalik manęs. 

Jai pavyko nuoširdžiai šyptelti. 

— Baisiai atrodai. 

— Kas po chalatu? 

— Nieko. 

— Pažiūrėkim. 

— Kodėl tau nenusnūdus? Atrodai suvargęs. 

— Dėkui. Bet devintą turiu susitikti su Eiveriu. Dešimtą — irgi. 

— Nejau jie mėgina tave nugalabyti jau pirmą savaitę? 

— Taip, bet jiems nepavyks. Esu pernelyg kietas. Einam į dušą. 

— Aš jau buvau. 

— Nuoga? 

— Taip. 

— Papasakok. Kiekvieną smulkmeną. 

— Jeigu būtum parvažiavęs namo deramą valandą, nesijaustum 
nuskriaustas. 

— Neabejoju, taip atsitiks dar ne kartą, brangioji. Bus daugybė 
naktų, kurias turėsiu prasėdėti prie darbo. Nesiskundei, kai teisės fakul- 
tete mokydavausi ištisą parą. 

— Tai buvo visai kas kita. Ištvėriau teisės fakultetą, nes žinojau, kad 
greit bus pabaiga. Bet dabar tu teisininkas ir toks ilgai liksi. Tai būdinga 
šiai profesijai? Ar tu visada dirbsi po tūkstantį valandų per savaitę? 

— Ebe, tai mano pirmoji savaitė. 

— Dėl to man ir neramu. Bus tik blogiau. 

— Tikrai taip. Tokia ši profesija, Ebe. Žudikiškas verslas, kuriame 
silpnus suėda, o stiprūs praturtėja. Tai maratonas. Kuris ištveria, laimi 
auksą. 

— Ir prie finišo juostelės krenta negyvas. 

— Aš tuo netikiu. Tik savaitė, kai čia atsikėlėme, ir tu jau nerimauji 
dėl mano sveikatos. 

Gurkšnodama kavą ji glostė šunį. Atrodė graži. Nors ir pavargusių 
akių, be kosmetikos ir šlapiais plaukais, atrodė graži. Jis atsistojo, užėjo 
jai už nugaros ir pabučiavo į skruostą. 

— Myliu tave, — sukuždėjo. 

Ji sulaikė jo ranką sau ant peties. 

— Eik į dušą. O aš paruošiu pusryčius. 

Stalas buvo padengtas tiesiog puikiai. Iš spintos Ebė ištraukė savo 
močiutės porcelianą, kuris naujajame name buvo naudojamas pirmą 
kartą. Sidabrinėse žvakidėse degė žvakės. Krištolo stiklinėse — greip- 
frutų sultys. Lėkštėse — sulankstytos lininės servetėlės, derančios su 
staltiese. Nusiprausęs po dušu, Mičas susisupstė nauju škotišku pledu, 
įžengė į valgomąjį ir švilptelėjo iš nuostabos. 

— Kokia proga? 

— Ypatingi pusryčiai ypatingam vyreliui. 

Jis atsisėdo grožėdamasis porcelianu. Uždengtame sidabriniame 
dubenyje laukė šiltas valgis. 

— Ką pagaminai? — paklausė Mičas, sučepsėdamas lūpomis. 

Ji parodė pirštu į dubenį, ir nukėlęs dangtį jis pažiūrėjo vidun. 

— Kas čia? 

— Veršiena piccara. 

— Kas taip? 

— Veršiena piccaža. 

Mičas pasižiūrėjo į laikrodį. 

— Maniau, dabar pusryčių metas. 

— Vakare pagaminau pietums, bet siūlau tau valgyti dabar. 

— Veršieną picca/a pusryčių? 

Ji tvirtai nusišypsojo ir linktelėjo galvą. 

Jis vėl pažvelgė dubens vidun ir sekundėlę ar dvi analizavo situaciją. 

— Kvepia nuostabiai, — galiausiai tarė. 


Šeštadienio rytas. Mičas ilgai miegojo ir nuvyko į kontorą tik prieš 
septynias. Jis nenusiskuto, mūvėjo džinsais, vilkėjo senais per visą prie- 
kį užsagstomais marškiniais ir avėjo minkštais odiniais mokasinais, be 
kojinių. Teisės fakulteto apranga. 

Susitarimas Kepsui spausdintas ir kažkiek kartų perspausdintas 
penktadienį vakare. Mičas dar kai ką peržiūrėjo bei pataisė, ir Nina iki 

aštuonių vėl surinko tekstą kompiuteryje. Darydamas prielaidą, kad ji 
mažai ar visai nedalyvauja visuomenės gyvenime, nesivaržė paprašyti ją 
padirbėti iki vėlumos. Nina pareiškė neimanti į galvą dėl viršvalandžių, 
tad jis tuoj pat pasiūlė padirbėti ir šeštadienio rytą. 

Ji atvyko devintą, apsitempusi džinsais, kurie būtų tikę ir stambiam 
futbolo gynėjui. Mičas padavė jai susitarimą, visus du šimtus šešis pus- 
lapius su savo naujausiais pataisymais, ir paprašė perspausdinti ketvirtą 
kartą. Dešimtą turįs susitikti su Eiveriu. 

Šeštadieniais kontora atrodydavo kiek kitaip. Visi bendradarbiai, 
beje, ir daugelis partnerių, taip pat keletas sekretorių, sėdėdavo savo 
vietose. Kadangi klientų nebūdavo, griežtai nereikalauta laikytis įpras- 
tinių aprangos normų. Sukinėjosi tiek džinsuotųjų, kad jų užtektų su- 
organizuoti kaubojų komandą galvijams ginti. Jokių kaklaraiščių. Kai 
kurie iš stropesniųjų mūvėjo dailiomis apretuotomis laisvomis kelnėmis 
ir tiek krakmolytais marškiniais, jog, atrodė, jiems vaikščiojant tie su- 
trūkinės. 

Bet įtampa niekur nedingo, bent Mičelui I. Makdirui, naujausiajam 
bendradarbiui. Jis atšaukė ketvirtadienio, penktadienio ir šeštadienio su- 
sitikimus su repetitoriais, padedančiais rengtis advokatūros egzaminui. 
Penkiolika konspektų sąsiuvinių dulkėjo lentynoje primindami, kad jis 
iš tikrųjų gali tapti pirmuoju firmos bendradarbiu, susikirtusiu per ad- 
vokatūros egzaminą. 

Dešimtą valandą ketvirtas pataisytas variantas buvo baigtas, ir 
Nina, ceremoningai padėjusi jį ant Mičo rašomojo stalo, išėjo į kavos 
kambarį. Susitarimas dabar buvo išaugęs iki dviejų šimtų devyniolikos 
puslapių. Mičas po keturis kartus perskaitė kiekvieną naują įterptą žodį 
ir išnagrinėjo mokesčių įstatymų išlygas, kol viską įsiminė, paskui nu- 
žygiavo koridoriumi į Tolaro kabinetą ir padėjo susitarimo projektą ant 
stalo. Viena sekretorė kimšo į milžinišką portfelį popierius, jo bosas 
kalbėjosi telefonu. 

— Kiek puslapių? — padėjęs ragelį paklausė Eiveris. 

— Per du šimtus. 

— Gana įspūdinga. Kiek tai dar žalia? 

— Nelabai. Nuo vakar ryto parengtas ketvirtas peržiūrėtas varian- 
tas. Viskas bemaž tobula. 

— Pažiūrėsim. Perskaitysiu lėktuve, paskui perskaitys Kepsas, su 

didinamuoju stiklu. Jeigu ras bent vieną klaidą, valandą kels pragarą ir 
grasins nemokėti. Kiek tam suėjo valandų? 

— Nuo trečiadienio — penkiasdešimt keturios su puse. 

— Žinau, spaudžiau tave, todėl atsiprašau. Turėjai sunkią pirmą 
savaitę. Bet klientai kartais kietai myga, ir ne pirmas sykis, kai mes lau- 
žomės sprandus dėl kažkokio tipo, kuris moka po du šimtus dolerių už 
valandą. Toks verslas. | 

— Nieko tokio. Šiek tiek atsilikau su medžiagos advokatūros egza- 
minui kartojimu, bet atsigriebsiu. 

— Ar tas mažas pašlemėkėlis Hadsonas tave kamuoja? 

— Ne. 

— Jeigu tau įkyri, man tik pasakyk. Dirba čia vos penkerius metus 
ir vaidina profesorių. Įsivaizduoja esąs tikras akademikas. Aš ne itin jį 
mėgstu. 

— Jis — ne problema. 

Eiveris įsidėjo susitarimą į portfelį. 

— Kur kitų dokumentų projektai? 

— Parengiau kiekvieno tik labai apytikrius apmatus. Juk sakėte, 
turime dar dvidešimt dienų. 

— Taip, bet neverta atidėlioti. Kepsas pradeda visko reikalauti 
anksčiau galutinių terminų. Tu rytoj dirbi? 

— Neplanavau. Tiesą sakant, žmona kažkiek zurzė, kad nueitume 
į bažnyčią. 

Eiveris palingavo galva. 

— Žmonos išties mėgsta stoti mums skersai kelio, tiesa? — Pasakė, 
nesitikėdamas atsakymo. 

Mičas ir neatsakė. 

— Baikime su Kepsu iki ateinančio šeštadienio. 

— Puiku. Be problemų, — sutiko Mičas. 

— Ar mudu kalbėjomės apie Koker-Henksą? — paklausė Eiveris 
rausdamasis po vieną bylą. 

— Ne. 

— Štai. Koker-Henksas — stambus bendrasis rangovas iš Kanzas 
Sičio. Turi kontraktų visoje šalyje už kokį šimtą milijonų. „Holloway 
Brothers“ grupė iš Denverio siūlosi nupirkti Koker-Henksą. Jie nori ap- 
simainyti kai kuriais vertybiniais popieriais, aktyvais, kontraktais ir dar 

primesti kažkiek grynųjų. Gana sudėtingas sandoris. Susipažink su byla, 
aptarsime antradienio rytą, kai aš sugrįšiu. 

— Kiek turime laiko? 

— Trisdešimt dienų. 

Byla nebuvo tokia stora kaip Kepso, bet vis tiek įspūdinga. 

— Trisdešimt dienų, — sumurmėjo Mičas. 

— Sandoris vertinamas aštuoniasdešimčia milijonų, ir mes nusi- 
griebsime du šimtus gabalų honorarais. Neblogai, a? Kassyk, kai pa- 
žiūrėsi tą bylą, priskaičiuok apmokamą valandą. Dirbk prie jos, kai tik 
ištaikysi laiko. Po teisybei, jeigu važiuojant į darbą tau šmėstels galvoje 
Koker-Henkso pavardė, irgi priskaičiuok valandą. Šiuo atveju sąskaitas 
galima kelti iki dangaus. 

Eiveris mėgavosi mintimi apie klientą, kuris mokės nesvarbu, kad 
ir kiek būtų pareikalauta. Mičas atsisveikino ir grįžo į savo kabinetą. 


Maždaug tada, kai buvo išgerti kokteiliai ir juodu tyrinėjo vynų 
sąrašą bei klausėsi Oliverį Lambertą lyginant niuansus, subtilybes ir 
skirtumus kiekvieno iš prancūziškųjų vynų, maždaug tada, kai Mičas ir 
Ebė suprato, kad kur kas mieliau abu namie valgytų picą ir žiūrėtų tele- 
vizorių, du vyriškiai pritaikytu raktu atsirakino blizganųį BMW, stovintį 
aikštelėje prie restorano „Pas Žiustiną“, ir pateko į jo vidų. Abu vilkėjo 
kostiumais su kaklaraiščiais ir atrodė niekuo neišsiskiriantys. Kaip nie- 
kur nieko vyriškiai nurūko per miestą prie naujojo ponų Makdirų namo. 
Pastatė BMW ten, kur ir buvo šio vieta — po stogine. Vairuotojas išsi- 
ėmė iš kišenės kitą raktą, ir dvejetas įsmuko į namą. Girdą iškart uždarė 
prausykloje į spintutę. 

Ant valgomojo stalo padėjo nedidelį odinį lagaminėlį. Abu vyriš- 
kiai užsitempė ant rankų vienkartines plonas gumines pirštines ir pasi- 
ėmė po žibintuvėlį. 

— Pirma patvarkome telefonus, — pasiūlė vienas. 

Patamsyje juodu darbavosi sparčiai. Nuo virtuvės telefono at- 
jungtas ir padėtas ant stalo ragelis, išsuktas ir ištyrinėtas mikrofonėlis. Į 
ragelio įdubą prie klijų prispaustas ir dešimt sekundžių tvirtai palaikytas 
vietoje miniatiūrinis, ne didesnis už raziną, automatinis radijo siųstuvė- 
lis. Kai klijai sustandėjo, mikrofonėlis įsuktas atgal į ragelį, šis prijungtas 

prie telefono, kuris vėl pakabintas ant virtuvės sienos. Balsai arba signa- 
lai bus persiunčiami į mažą imtuvą, įtaisytą palėpėje, o dar galingesnis 
siųstuvas, esantis kartu su imtuvu, siųs signalus per miestą į anteną ant 
Bendinio Pastato stogo. Kaip energijos šaltinį naudodamos kintamosios 
srovės linijas, mažosios „blakutės“ telefonuose veiks, kiek reikės. 

— Dabar imamės darbo kambario. 

Lagaminėlį perkėlė ant sofos. Virš jos atlošo į rumbelį tarp sienos 
panelių juodu įkalė vinį, paskui tuojau pat ją ištraukė. Į susidariusią sky- 
lutę atsargiai įstatytas plonas, dvidešimtosios colio skersmens ir colio 
ilgio juodas cilindras, kuris įtvirtintas užtepus lašelį juodos epoksidinės 
dervos. Mikrofonėlis liko nematomas. Į sandūrą tarp panelio plokščių 
švelniai įtaikytas laidas, plonumo sulig žmogaus plauku, ir nuvestas į 
lubas. Šis irgi bus prijungtas prie imtuvo palėpėje. 

Tokie pat mikrofonėliai paslėpti kiekvieno miegamojo sienose. 
Susiradę pagrindiniame koridoriuje ištempiamąsias kopėčias, vyriškiai 
užlipo į palėpę. Vienas išėmė iš lagaminėlio imtuvą su siųstuvu, o kitas 
vargais negalais pratempė iš sienų laidus. Ištraukęs susuko juos visus 
kartu ir apvyniojęs izoliacija nutiesė į kampą, kur jo sėbras dėjo siųstuvą 
į seną kartotinę dėžę. Vienas kintamosios srovės laidas atskirtas ir pri- 
jungtas prie įrenginio, kad šis turėtų energijos maitinimą ir galėtų siųsti 
signalus. Colį virš stogo dangos iškišta mažutė antena. 

Troškiame tamsios palėpės karštyje kvėpuoti jiems darėsi vis sunkiau. 
Siųstuvui pritaikytas mažas plastikinis korpusas nuo seno radijo, paskui 
aplinkui juodu išmėtė izoliacijos ir senų skarmalų. Kampas buvo atokus 
ir mažai tikėtina, kad kas nors atkreips į jį dėmesį mėnesius ar net galbūt 
metų metus. O jeigu ir būtų atkreiptas dėmesys, viskas atrodytų tik kaip 
bevertis šlamštas. Galėtų būti surinktas ir išmestas, nieko neįtarus. Sekun- 
dėlę juodu pasigrožėjo savo darbu, paskui kopėčiomis nulipo apačion, kur 
kruopščiai panaikino paliktus pėdsakus ir per dešimt minučių viską baigė. 

Girdą išleidę iš spintelės, vyriškiai nutykino į stoginę, kur stovėjo 
automobilis. Greitai atbulomis juodu išvažiavo iš kiemo ir nuskriejo 
nakties tamson. 

Kai į stalą buvo paduota kepta palometa*, BMW jau stovėjo 
aikštelėje prie restorano. Vairuotojas pasigraibė po kišenes ir susirado 


* Lot. Palometa simillans — šiltųjų vandenų jūrų žuvis, naudojama maistui. 

raktą nuo kaštoninio jaguaro, priklausančio ponui Kendalui Mehanui, 
advokatui. Abu technikai užrakino BMW ir persėdo į jaguarą. Mehanai 
gyveno kur kas arčiau už Makdirus, sprendžiant pagal namo planą dar- 
bas ilgai netruks. 

Penktame Bendinio Pastato aukšte, Markusas spoksojo į prietaisų 
skydą su mirksinčiomis švieselėmis ir laukė kokio nors signalo iš Ist 
Medoubruk 1231. Pietų pobūvis baigėsi prieš pusvalandį ir atėjo me- 
tas klausytis. Blausiai sužibo mažutė geltona lemputė. Jis užsidėjo ant 
galvos ausines ir nuspaudė įrašymo mygtuką. Laukė. Šalia kodo Makd6 
pradėjo žybsėti žalia lemputė. „Blakutės“ iš miegamojo sienos. Signalai 
stiprėjo, balsai, iš pradžių silpni, tapo aiškiai girdimi. Markusas pastip- 
rino garsą ir klausėsi. 

— Džilė Mehan — kalė, — sakė moteris, ponia Makdir. — Kuo 
daugiau išgeria, tuo labiau darosi kalė. 

— Manding, ji iš kažkokių mėlynkraujų, — atsakė ponas Makdiras. 

— Vyras tai visai nieko, bet ji — akiplėša, — tęsė ponia Makdir. 

— Tu pasigėrei? — paklausė ponas Makdiras. 

— Beveik. Noriu pasimylėti. 

Markusas dar pastiprino garsą ir palinko prie mirksinčių švieselių. 

— Nusirenk, — pareikalavo ponia Makdir. 

— Jau kurį laiką to nedarėme, — priminė ponas Makdiras. 

Markusas atsistojo ir palinko virš jungiklių ir lempučių. 

— O kas kaltas? — paklausė ji. 

— Aš nepamiršau kaip. Kokia tu graži. 

— Lovon, — sukomandavo ji. 

Markas iki pat galo pasuko rankenėlę, pažymėtą GARSAS. Šypsojosi 
į lemputes, alsuodamas vis sunkiau. Mėgo tuos bendradarbius, ką tik po 
universiteto ir kupinus energijos. Šypsojosi klausydamasis, kaip anuodu 
mylisi. Užsimerkė ir nebetramdė savo vaizduotės. 


Per dvi savaites Kepso krizė laimingai baigėsi. Daugiausia tai buvo 
nuopelnas naujausio firmos bendradarbio, dar nė neišlaikiusio advo- 

katūros egzamino, bet dirbusio po aštuoniolika valandų per dieną ir 
tiek pasinėrusio į teisės praktiką, jog netgi neėmė to į galvą. Liepą jisai 
sąskaitomis priskaičiuodavo vidutiniškai po penkiasdešimt devynias va- 
landas per savaitę — dar nelicencijuotam advokatui tai firmos rekordas. 
Kasmėnesiniame posėdyje Eiveris didžiuodamasis pranešė partneriams, 
kad kaip naujokas Makdiras dirba puikiai. Vaikino dėka Kepso sandoris 
baigtas tris dienas anksčiau numatyto termino. Iš viso dokumentai su- 
darė keturis šimtus puslapių, ir visi jie — tobuli, visi Makdiro kruopščiai 
parengti juodraštiniai variantai kelis kartus perrašyti. Koker-Henkso 
reikalas bus užrauktas per savaitę, irgi Makdiro dėka, ir firma uždirbs 
netoli ketvirčio milijono. Tas vaikis — mašina. 

Oliveris Lambertas išsakė susirūpinimą dėl jo mokslo. Advokatū- 
ros egzaminas mažiau nei po trijų savaičių, ir visiems aišku, kad Mak- 
diras nespės pasirengti. Liepą jis atšaukė pusę kartojimo konsultacijų ir 
dienyne užregistravo vos dvidešimt valandų. Eiveris patikino, kad nėra 
ko nerimauti, jo vaikinas nenuvils. 

Likus penkiolikai dienų iki egzamino, Mičas galiausiai nusiskundė. 
Egzaminas tikrai bus neišlaikytas, paaiškino Eiveriui per priešpiečius 
„Manhatano“ klube, jam rengtis reikia laiko. Daug laiko. Per ateinančias 
dvi savaites galėtų paskubomis iškalti ir per šikinės plauką išlaikyti. Bet 
turįs būti paliktas ramybėje. Jokių galutinių terminų. Jokių kritinių ap- 
linkybių. Jokių sėdėjimų pernakt, meldė jis. Eiveris atidžiai išklausė ir 
atsiprašė. Pažadėjo ateinančias dvi savaites jį pamiršti. Mičas padėkojo. 


Pirmąjį rugpjūčio pirmadienį pagrindinėje pirmo aukšto biblio- 
tekoje sušauktas firmos susirinkimas. Didžiausioji iš keturių bibliotekų 
buvo skirta kaip tik tokiems susirinkimams — reprezentacinė vieta. 
Pusė teisininkų susėdo ant kėdžių apie senovinį vyšnios medžio posė- 
džių stalą, likusieji stovėjo šalia lentynų su storomis, oda įrištomis teisės 
knygomis, kurios dešimtmečiais nebuvo atverstos. Dalyvavo visi firmos 
nariai, net Natanas Lokas. Pastarasis šiek tiek pavėlavo ir dabar stovėjo 
prie durų. Su niekuo nepersimetė nė žodžiu, niekas ir į jį nežiūrėjo. Tik 
Mičas kartais vogčiomis žvilgtelėdavo į Juodąsias Akis. 

Nuotaika buvo niūri. Nė vienos šypsenos. Lydimos Oliverio Lam- 
berto, vidun įžengė Beta Kozinski ir Laura Hodž. Jos pasodintos salės 

priekyje, priešais sieną, ant kurios kabojo du gedulingu šydu uždengti 
portretai. Abi laikėsi už rankų ir mėgino šypsotis. Atsistojęs nugara į 
sieną, ponas Lambertas nužvelgė negausius susirinkusiuosius. 

Prašneko tyliai, kupinu simpatijos ir užuojautos sodriu baritonu. Iš 
pradžių kalbėjo beveik pašnabždomis, bet balsas buvo toks stiprus, jog 
kiekvienas garsas ir kiekvienas skiemuo kuo aiškiausiai sklido per salę. 
Užmetęs žvilgsnį į abi našles, pareiškė, kaip jie visi liūdi ir kaip jomis bus 
pasirūpinta, kol firma gyvuos. Kalbėjo apie Marų ir Džo, apie pirmuo- 
sius kelerius jų metus firmoje, apie svarbią jų veiklą bendram labui, apie 
didžiulę tuštumą, kurią paliko jų mirtis. Kalbėjo apie tai, kaip jie mylėjo 
savo šeimas, kokie buvo atsidavę namų židiniui. 

Žmogus akivaizdžiai turėjo oratoriaus talentą, kalbėjo iš anksto 
nesusimąstydamas, koks bus kitas sakinys. Našlės tyliai verkė ir šluostėsi 
akis. Paskui sušniurkščiojo ir kai kurie iš artimesniųjų draugų — Lama- 
ras Kvinas ir Dugas Ternis. 

Ganėtinai išsikalbėjęs, Lambertas nudengė Martino Kozinskio 
portretą. Jaudinama akimirka. Ištryško dar daugiau ašarų. Čikagos uni- 
versiteto teisės fakultete bus įsteigta jo vardo stipendija. Firma išskirs 
patikos fondą jo vaikų mokslui. Šeima bus pasirūpinta. Beta prikando 
lūpą, tramdėsi, bet pravirko dar garsiau. Visko patyrę, užsigrūdinę, kieti 
kaip nagas didžiosios Bendinio firmos tarpininkai greitomis gurkė seiles 
ir vengė vienas kito akių. Tik Natanas Lokas liko nė kiek nesujaudintas. 
Savo skvarbiomis it lazeriai akimis žioravo į sieną ir nekreipė dėmesio 
į ceremoniją. 

Paskui atidengtas Džo Hodžo portretas. Panaši biografija, panaši 
stipendija, panašus patikos fondas. Mičas buvo girdėjęs, kad keturi mėne- 
siai iki savo mirties Hodžas apsidraudė gyvybę dviem milijonais dolerių. 

Pasibaigus gedulingosioms panegirikoms, Natanas Lokas nepa- 
stebimai išnyko pro duris. Teisininkai apspito našles, tyliai ramindami ir 
glėbesčiuodami. Mičas tų moterų nepažinojo, tad neturėjo ką pasakyti. 
Nuėjęs arčiau įsižiūrėjo į portretus. Šalia Kozinskio ir Hodžo atvaizdų 
buvo dar trys, kiek mažesni, bet tiek pat oriai atrodantys. Jo dėmesį pa- 
traukė vienas moters portretas. Žalvarinėje plokštelėje po šiuo įrašas: 
„Alisa Naus, 1948-1977“. 

— Ji buvo klaida, — pašnibždėjo Eiveris, žengtelėjęs prie savojo 
bendradarbio. 


— Ką turite omenyje? — paklausė Mičas. 

— Tipiška moteris teisininkė. Atėjo dirbti iš Harvardo, baigusi 
pirmąja kurse, ir arogantiška dėl to, kad buvo moteris. Įsivaizdavo, kad 
kiekvienam vyrui terūpi seksas ir kad jos gyvenimo pašaukimas — pa- 
naikinti diskriminaciją pagal lytį. Kalė, kokiai nerastum lygių. Po pusės 
metų visi pradėjome jos neapkęsti, bet niekaip negalėjome atsikratyti. 
Du partnerius privertė anksti išeiti į pensiją. Dėl savo širdies priepuolio 
Miliganas vis dar tebekaltina ją. Mat jis buvo priskirtas jai vadovauti 
partneris. | 

— Ar gera buvo teisininkė? 

— Labai gera, bet neįmanoma buvo įvertinti jos talentų. Dėl visko 
tuoj šokdavo ginčytis. 

— Kas jai nutiko? 

— Autoavarija. Žuvo per girtą vairuotoją. Išties tragiška. 

— Firmoje ji buvo pirma moteris? | 

— Taip, ir paskutinė, nebent mus patrauktų į teismą. 

Mičas kryptelėjo galva į kitą portretą. 

— O kas šis? 

— Robertas Lemas. Buvo geras mano draugas. Baigęs teisę Atlan- 
tos Emorio universitete. Apie trejus metus anksčiau manęs. 

— Kas jam nutiko? 

— Niekas nežino. Buvo prisiekęs medžiotojas. Vieną žiemą drauge 
medžiojome Vajominge briedžius. 1972-aisiais Arkanzase jis medžiojo 
elnius ir netikėtai dingo. Surado jį po mėnesio kažkokioje griovoje su 
kulkos skyle galvoje. Autopsijos metu nustatyta, kad kulka įėjo pro pa- 
kaušį ir nunešė bemaž visą veidą. Daryta prielaida, kad šauta iš didelio 
nuotolio galingu šautuvu. Veikiausiai nelaimingas atsitikimas, bet mes 
taip ir nesužinosime. Niekaip neįsivaizduoju, kad kas nors būtų norėjęs 
nužudyti Bobį Lemą. 

Paskutinis portretas buvo Džono Mikelo, 1950-1984. 

— Kas jam nutiko? — sušnabždėjo Mičas. 

— Turbūt tragiškiausias atvejis iš visų. Ir šiaip jis nebuvo stiprios 
sveikatos, o dar atsiliepė įtampa. Daug gėrė, be to, įjunko į kvaišalus. Jį 
paliko žmona, skyrybos vyko aršiai. Firmai buvo nesmagu. Po dešimties 
darbo čionai metų jis pradėjo baimintis, kad nebetaps partneriu. Įniko 
dar labiau gerti. Išleidome nemenką kapitalą jo gydymui, smegenų sun- 

kikams, viskam. Bet niekas nepadėjo. Jį apėmė depresija, mintys apie 
savižudybę. Parašė septynių puslapių atsisveikinimo laišką ir ištaškė sau 
smegenis. 

— Baisu. 

— Tikrai taip. 

— Kur jį surado? 

Eiveris atsikrenkštė ir apžvelgė salę. 

— Tavo kabinete. 

— Ką?! 

— Taip, bet jis išvalytas. 

— Juokaujate! 

— Ne, aš rimtai. Tai atsitiko prieš daug metų, paskui kabinetas 
naudotas kitų. Viskas gerai. 

Mičas neteko žado. 

— Juk nesi prietaringas, a? — Eiveris bjauriai nusiviepė. 

— Žinoma, ne. 

— Turbūt derėjo tau pasakyti, bet tai ne toks dalykas, apie kurį 
reiktų kalbėti. 

— Galėčiau pasikeisti kabinetą? 

— Žinoma. Tik susikirsk per advokatūros egzaminą ir tau duosime 
vieno iš tų teisininkų padėjėjų kabinetą pusrūsyje. 

— Jeigu susikirsiu, tai tik per jus. 

— Taip, bet juk nesusikirsi? 

— Jeigu jūs galėjote išlaikyti, galiu ir aš. 


Nuo penkių iki septynių ryto Bendinio Pastate buvo tuščia ir tyku. 
Natanas Lokas atvyko apie šešias, bet nuėjo tiesiai į savo kabinetą ir užsi- 
rakino duris. Septintą pradėjo rinktis bendradarbiai, buvo girdėti jų bal- 
sai. Iki pusės aštuonių beveik visi jau sėdėjo savo vietose, išskyrus kelias 
sekretores. Aštuntą koridoriais zujo žmonės, kaip paprastai viešpatavo 
chaosas. Susikaupti darėsi sunku. Vis kas nors sutrukdydavo. Be paliovos 
pypsėjo telefonai. Iki devynių visi teisininkai, jų padėjėjai, klerkai ir sek- 
retorės arba plušėjo prie savo stalų, arba buvo žinoma, kur jie yra. 

Mičas brangino ankstyvųjų valandų ramybę. Jis atsuko savo Ža- 
dintuvą trisdešimt minučių atgal ir pradėjo budinti Dačą penktą, o ne 

pusę šešių. Susitaisęs du puodelius kavos, bastėsi tamsiais koridoriais, 
spragsėdamas šviesos jungikliais ir apžiūrinėdamas pastatą. Kartkartė- 
mis, giedrą rytą, jisai stovėdavo Lamaro kabinete prie lango ir stebėdavo 
brėkštant dieną viršum galingosios Misisipės apačioje. Skaičiuodavo 
baržas, tvarkingai sukabintas lynais paskui vilkikus, pamažu pūškuo- 
jančius prieš upės srovę. Sekdavo akimis sunkvežimius, tolumoje slen- 
kančius tiltu. Tačiau daug laiko negaišdavo. Diktuodavo laiškus, bylų 
santraukas, apibendrinimus, memorandumus ir šimtus kitų dokumentų 
Ninai išspausdinti ir Eiveriui peržiūrėti. Kaldavo, rengdamasis advoka- 
tūros egzaminui. 

Kitą rytą po ceremonijos dėl mirusiųjų teisininkų, Mičas užklydo 
į pirmo aukšto biblioteką pasiieškoti kažkokio traktato ir vėl jo dėmesį 
patraukė tie penki portretai. Nuėjęs prie sienos sustojo ir žvelgė į juos 
prisimindamas išgirstus iš Eiverio trumpus nekrologus. Per dvidešimt 
metų penki žuvę teisininkai. Pavojinga dirbti vieta. Jis užsirašė į blokno- 
tą jų pavardes ir mirties datas. Buvo jau pusė šešių. 

Koridoriuje kažkas sujudėjo, ir Mičas metėsi į dešinę. Pamatė, kad 
tamsoje jį stebi Juodosios Akys. Šis žengtelėjo į priekį prie durų ir piktai 
sužioravo akimis į Mičą. 

— Ką čia veikiate? — griežtai paklausė. 

Mičas sustojo priešais jį ir pamėgino nusišypsoti. 

— Labas rytas. Rengiuosi advokatūros egzaminui. 

Lokas žvilgtelėjo į portretus, paskui vėl įbedė akis į Mičą. 

— Aišku. Kodėl taip susidomėjote jais? 

— Tiesiog smalsu. Pasirodo, šioje firmoje būta kažkiek ir tragedijų. 

— Jie visi mirę. Tikra tragedija nutiks, jeigu neišlaikysite advoka- 
tūros egzamino. 

— Tikiuosi išlaikyti. 

— O aš girdėjau kitaip. Partneriai susirūpinę dėl to, kaip jūs ren- 
giatės. 

— Ar jie susirūpinę ir dėl sąskaitų, kurių tiek daug išrašau firmos 
vardu? 

— Nevaidinkite gudručio. Jums pasakyta, kad užvis svarbiau- 
sia — advokatūros egzaminas. Nelicencijuotas darbuotojas šiai firmai 
bevertis. 

Mičui ant liežuvio sukosi bent keletas šmaikščių atsakymų, bet nu- 

tylėjo. Lokas pasitraukė į koridorių ir prašapo. Grįžęs į savo kabinetą, 
Mičas paslėpė lapelį su pavardėmis ir datomis stalčiuje ir atsivertė kons- 
titucinės teisės konspektą. 

Šeštadienį po advokatūros egzamino Mičas nenuvažiavo į konto- 
rą, tik išėjęs į kiemą visą rytą kapstėsi po gėlių lysves ir laukė. Baigus 
rekonstrukciją, namą ne gėda buvo parodyti žmonėms, ir pirmi svečiai, 
žinoma, turėjo būti žmonos gimdytojai. Ebė savaitę tvarkėsi, viską bliz- 
gino, ir dabar atėjo metas. Ji patikino, kad tėvai ilgai neužsibus, daugių 
daugiausia — keletą valandų. Jis pažadėjo būti kaip įmanydamas malo- 
nesnis. 

Mičas nuplovė ir išvaškavo abu naujuosius automobilius ir dabar 
tie atrodė lyg ką tik iš demonstracijų salės. Veja nukirpta vieno ber- 
niūkščio iš tos pačios gatvės. Ponas Raisas mėnesį barstė trąšų, ir dabar 
žolė atrodė „it golfo ridenimo aikštelės“, kaip jis mėgo sakyti. 

Jie atkako vidudienį, ir Mičas nenorom paliko gėlių lysves. Šyp- 
sodamasis pasisveikino ir atsiprašė turįs eiti nusiprausti. Matė, kad jie 
jaučiasi nesmagiai, ir buvo tuo patenkintas. Jis ilgai stovėjo po dušu, kol 
Ebė aprodinėjo jiems kiekvieną baldą ir kiekvieną col; sienos apmuša- 
lų. Šie dalykai padarė Sazerlandams įspūdį. Menki dalykai visada daro 
įspūdį. Jie ilgai aptarinėjo tai, kas yra arba ko nėra pas kitus. Ebės tėvas 
— prezidentas nedidelio apygardos banko, pastaruosius dešimt metų 
balansuojančio ant žlugimo ribos. Motina — pernelyg geros nuomonės 
apie save, kad dirbtų, visą gyvenimą, kuriame nebuvo ko siekti, siekė iš- 
kilti visuomenėje. Savo protėvius ji kildino iš kažkokios Senojo pasaulio 
šalies karališkųjų namų, ir tai visada darydavo įspūdį Kentukio valstijos 
Deinsboro kalnakasiams. Kai gyslomis teka tiek daug mėlyno kraujo, jai 
neliko nieko kita, kaip tik gerti karštą arbatą, lošti bridžą, kalbėti apie 
savo vyro pinigus, smerkti tuos, kuriems ne taip pasisekė gyvenime, ir 
nenuilstamai darbuotis sodininkystės klube. Jos vyras buvo menkysta, 
pašokantis vos tik žmonai viauktelėjus ir gyvenantis nuolatinėje baimė- 


je, kad neužpykdytų savo antrosios pusės. Abu drauge jie savo dukrai 

nuo pat gimimo kalė į galvą, kad turinti būti geriausia už visus, siekti 
visko, kas geriausia, ir, kas užvis svarbiausia, ištekėti už paties geriausio. 
Maištaudama jų duktė ištekėjo už vargšo bernioko, neturinčio net šei- 
mos, išskyrus kuoktelėjusią motiną ir nusikaltėlį brolį. 

— Puiki vietelė, Mičai, — tarė ponas Sazerlandas stengdamasis 
pralaužti ledus. 

Jie sėdėjo prie priešpiečių stalo perdavinėdami vienas kitam pa- 
tiekalus. 

— Dėkui. — Daugiau nieko, tik „dėkui“. Jis susitelkė į valgį. Per 
priešpiečius jie nesulauks iš jo šypsenų. Kuo mažiau jis kalbės, tuo labiau 
jos tėvai jausis sutrikę. Norėjo, kad jie jaustųsi nesmagiai, prasikaltę, ne 
vietoje. Norėjo, kad prakaituotų ir jaudintųsi. Juk patys nusprendė boi- 
kotuoti jųdviejų vestuves. Tai jie metė akmenį, ne jis. 

— Viskas čia taip miela, — išliejo savo jausmus jo pusėn uošvė. 

— Dėkui. 

—- Mes taip tuo didžiuojamės, mama, — pridūrė Ebė. 

Tuoj pat pokalbis pakrypo į namo pertvarką. Vyrai valgė tylomis, 
o moterys vis čiauškėjo ir čiauškėjo apie tai, ką dekoratorė padarė 
tame ar aname kambaryje. Kartkartėmis Ebė iš paskutiniųjų stengėsi 
užpildyti pokalbio pertrūkius bet kokiais atėjusiais į galvą žodžiais. 
Mičui bemaž buvo jos gaila, bet jis vis tiek laikė akis nudūręs į stalą. 
Besitvenkiančią valgomajame įtampą, atrodė, būtum galėjęs pjaustyti 
sviestiniu peiliu. 

— Taigi susiradai darbą? — paklausė dukterį ponia Sazerland. 

— Taip. Nuo pirmadienio pradedu dirbti. Mokysiu trečiaklasius 
Šventojo Andrejaus episkopalinėje mokykloje. 

— Už mokytojavimą daug nemoka, — leptelėjo jos tėvas. 

„Jis vis toks pat“, — pagalvojo Mičas. 

— Pinigai man nerūpi, tėti. Esu mokytoja. Ši profesija man pati 
svarbiausia pasaulyje. Jeigu būčiau troškusi pinigų, būčiau įstojusi į me- 
dicinos fakultetą. 

— Trečiaklasius, — pakartojo motina. — Toks mielas amžius. Ne- 
trukus jūs užsigeisite vaikučių. 

Mičas jau nusprendė, kad jeigu kas nors ir trauks tuos žmones nuo- 
latos ; Memfį, tai tik vaikaičiai. Ir todėl taip pat nusprendė galįs palūkėti 
kuo ilgiau. Niekada jam nėra tekę būti arti vaikų. Neturėjo nei dukte- 

rėčių nei sūnėnų, išskyrus galbūt kelis nežinomus, Rėjaus išbarstytus po 
šalį. Taigi nejautė potraukio vaikams. 

— Galbūt po kelerių metų, mama. 

„Kai galbūt jie abu bus jau mirę“, — pagalvojo Mičas. 

— Juk tu nori vaikų, tiesa, Mičai? — paklausė uošvė. 

— Galbūt po kelerių metų. 

Ponas Sazerlandas nustūmė nuo savęs lėkštę ir užsirūkė cigaretę. 
Rūkymo tema prieš jos gimdytojams atvykstant svarstyta nesyk. Mičas 
norėjo, kad jo namuose visiškai būtų uždrausta rūkyti, ypač šiems žmo- 
nėms. Juodu karštai susiginčijo, ir Ebė laimėjo. 

— Kaip advokatūros egzaminas? — pasiteiravo uošvis. 

„Tai jau įdomiau“, — pagalvojo Mičas ir atsakė: 

— Grynas vargas. 

Ebė nervingai kramtė kąsnį. 

— Kaip manai, išlaikei? 

— Tikiuosi. 

— Kada žinosi? 

— Po keturių ar šešių savaičių. 

— Kiek laiko jis truko? 

— Keturias dienas. 

— Kai čia įsikėlėme, jis nieko kita neveikė, tik mokėsi ir dirbo. Šią 
vasarą jo kaip ir nemačiau, — pasiskundė Ebė. 

Mičas nusišypsojo žmonai. Kad jo beveik nebūdavo namie, jau 
tapo opia jųdviejų pokalbių tema, ir dabar buvo linksma išgirsti ją lin- 
kusią atleisti. 

— O kas, jeigu neišlaikysi? — paklausė jos tėvas. 

— Nežinau. Apie tai nepagalvojau. 

— Ar tau pakels atlyginimą, jeigu išlaikysi? 

Mičas nusprendė elgtis maloniai, kaip ir buvo pažadėjęs žmonai. 
Bet buvo sunku. 

— Taip, gražiai pakels ir nusimato nebloga premija. 

— Kiek firmoje teisininkų? 

— Keturiasdešimt. 

— Keturiasdešimt. 

— Dieve brangus! — nustebo ponia Sazerland ir užsirūkė cigare- 
tę. — Tiek nėra nė visoje Deino apygardoje. 

— Kur tavo kontora? — paklausė uošvis. 

— Miesto centre. 

— Galime ją pamatyti? — smalsavo uošvė. 

— Galbūt kada nors kitą sykį. Šeštadieniais ji lankytojams už- 
daryta. — Savo paties atsakymas Mičą pralinksmino. „Lankytojams 
uždaryta. Lyg būtų muziejus.“ 

Pajutusi artinantis katastrofą, Ebė prašneko apie bažnyčią, prie 
kurios juodu prisijungė. Šioje keturi tūkstančiai parapijiečių, sporto 
salė ir boulingo takelis. Ji dainuojanti chore ir mokanti aštuonmečius 
sekmadieninėje mokykloje. Mičas nueinąs, kai nesėdi darbe, bet beveik 
visus sekmadienius jis dirbęs. 

— Džiaugiuosi, kad susiradote savo bažnyčią, Ebe, — šventeiviškai 
įsiterpė jos tėvas. Jau daugelį metų sekmadieniais jis vadovavo maldoms 
Deinsboro pirmoje metodistų bažnyčioje, o kitas šešias savaitės dienas 
nenuilstamai atsidėdavo goduliui ir finansinėms machinacijoms. Tiek 
pat pastoviai, bet slapčia, jis mėgo viskį ir moteris. 

Pokalbis užstrigo, stojo nejauki tyla. Uošvis užsirūkė dar vieną ci- 
garetę. „Rūkyk, senuk, — pagalvojo Mičas. — Rūkyk toliau.“ 

— Desertą valgykime terasoje, — pasiūlė Ebė ir ėmėsi rinkti nuo 
stalo indus. 

Jie pagyrė, koks Mičas geras sodininkas, ir jis prisiėmė nuopelnus. 
Tas pats kaimynystės berniokas apgenėjo medžius, išravėjo piktžoles, 
apkarpė gyvatvores ir padailino terasos kraštus. Mičas tik tiek buvo ti- 
kęs, kad išpešdavo vieną kitą piktžolę ir susemdavo šuns išmatas. Taip 
pat mokėjo elgtis su sodo purkštuvu, bet dažniausiai tą darbą palikdavo 
ponui Raisui. 

Ebė atnešė braškių tortą ir kavos. Ji bejėgiškai žvelgė į vyrą, bet šis 
neišdavė savo jausmų. 

— Išties puiki vietelė, — trečią kartą pakartojo jos tėvas apžvelgda- 
mas galinį kiemą. Mičas aiškiai matė savo uošvio protą įtemptai dirbant: 
lyginant jų namą su kitais kaimynystėje ir nesitveriant smalsumu. Kiek 
gi ši vieta kainavo, velniai rautų? Štai ką jis trokšta žinoti. Kiek įmokėta? 
Kiek reikės mokėti kas mėnesį? Viską pešios iš jo po trupinėlį, kol pats 
kaip nors išsiaiškins tuos klausimus. 

— Viskas čia taip miela, — dešimtą kartą pakartojo jos motina. 

— Kada namas pastatytas? — paklausė uošvis. 

Mičas pasidėjo ant stalo lėkštelę ir atsikrenkštė. Nujautė, kad iki 
to prieis. 

— Maždaug prieš penkiolika metų, — atsakė jis. 

— Kiek kvadratinių pėdų? 

— Apie tris tūkstančius, — nervingai atsakė Ebė. Mičas piktai į ją 
dėbtelėjo. Jo savitvarda nyko. 

— Miela kaimynystė, — pridūrė motina mėgindama gelbėti padėtį. 

— Nauja paskola ar prisiėmėte ankstesniąją? — paklausė uošvis, 
lyg kalbėtųsi su paskolos prašytoju, turinčiu silpnas garantijas. 

— Nauja paskola, — atsakė Mičas ir laukė. 

Ebė irgi laukė, melsdamasi. 

Bet ponas Sazerlandas nelaukė, negalėjo laukti: 


— Kiek už jį paklojote? 

Mičas giliai atsikvėpė ir buvo besižiojąs atsakyti: „Labai daug“, bet 
Ebė jį aplenkė: 

— Ne itin daug, tėti, — tvirtai tarė susiraukdama. — Mes gebame 
tvarkyti savo pinigus. 


Prikąsdamas liežuvį Mičas įstengė nusišypsoti. 

Ponia Sazerland atsikėlė nuo stalo. 

— Eime pasivažinėti, gerai? Noriu pamatyti upę ir tą naują pira- 
midę, kurią šalia jos pastatė“. Gerai? Nagi, Haroldai. 

Haroldas troško daugiau informacijos apie namą, bet žmona jau 
tampė jį už alkūnės. 

— Puiki mintis, — sutiko Ebė. 

Sėdę į blizganųų naują BMW, jie išvažiavo pasižiūrėti upės. Ebė 
paprašė tėvų naujame automobilyje nerūkyti. Mičas vairavo tylėdamas 
ir stengdamasis būti malonus. 

Į kabinetą įpuolė Nina su šūsnimi popierių ir tėškė juos ant stalo 
priešais savo bosą. 


* Kalbama apie 1991 m. Memfyje pastatytą 20 000 vietų piramidės pavidalo spor- 
to areną, kuri taip ir vadinama „Piramide“. 

— Reikia jūsų parašų, — griežtu tonu pareiškė ir padavė jam ra- 


šiklį. 

— Kas čia? — paklausė Mičas, pareigingai raitydamas parašą. 

— Neklausinėkite. Pasitikėkite manimi. 

— „Landmark Partners“ susitarime aptikau neteisingai parašytą 
žodį. 


— Tai kompiuteris. 

— Gerai. Pasirūpinkite, kad sutaisytų kompiuterį. 

— Ilgai šįvakar dirbsite? 

Mičas permetė akimis dokumentus ir kiekvieną pasirašė. 

— Nežinau. O kas? 

— Atrodote pavargęs. Kodėl jums neparvažiavus namo anksčiau, 
tarkime, kokią dešimtą ar pusę vienuoliktos, ir bent kiek nepailsėjus? 
Jūsų akys pradeda atrodyti kaip Natano Loko. 

— Labai juokinga. 

— Skambino jūsų žmona. 

— Po minutėlės jai paskambinsiu. 

Baigus jam pasirašinėti, Nina vėl susirinko į krūvą laiškus ir doku- 
mentus. 

— Jau penkios. Aš išeinu. Pirmo aukšto bibliotekoje jūsų laukia 
Oliveris Lambertas. 

— Oliveris Lambertas! Laukia manęs? 

— Kaip pasakiau. Nebus nė penkių minučių, kai skambino. Sakė, 
labai svarbu. 

Pasitaisęs kaklaraištį, Mičas nuskubėjo koridoriumi, žemyn laip- 
tais ir nerūpestingai įžengė į biblioteką. Apie posėdžių stalą sėdėjo 
Lambertas, Eiveris ir tartum kone visi kiti firmos partneriai. Buvo čia ir 
visi bendradarbiai, stovintys už partnerių. Vieta galustalėje palikta laisva 
— kažko dar laukiama. Salėje tvyrojo kone iškilminga tyla. Niekas nesi- 
šypsojo. Nors ir stovėjo arti, Lamaras vengė į jį pažiūrėti. Eiveris atrodė 
sutrikęs, tartum jaustųsi nesmagiai. Volis Hadsanas sukiojo savo varlikės 
galą ir pamažu lingavo galva. 

— Sėskitės, Mičai, — rimtai pakvietė ponas Lambertas. — Turime 
su jumis kai ką aptarti. 

“ Dugas Ternis uždarė duris. 
Mičas atsisėdo ir ieškojo akimis bent kokio ženklo, kuris nuramin- 

tų. Nė vieno. Partneriai prisislinko krėslais arčiau jo, glaudžiau susispies- 
dami. Bendradarbiai apsupo jį ir rūsčiai žvelgė iš viršaus. 

— Koks reikalas? — nedrąsiai paklausė jis, bejėgiškai žvelgdamas į 
Eiverį. Kakta išrasojo smulkiais prakaito lašeliais, širdis daužėsi it kūjis. 
Stigo kvapo. 

Oliveris Eiveris užsikvempė ant stalo krašto ir nusiėmė skaito- 
muosius akinius. Susiraukė, lyg jam nuoširdžiai būtų nemalonu tai, ką 
tuojau ištars. 

— Mums ką tik paskambino iš Nešvilio, Mičai, ir mes norime apie 
tai su jumis pasikalbėti. 

Egzaminas. Advokatūros egzaminas. Advokatūros egzaminas. Is- 
torija sukurta. Didžiosios Bendinio firmos bendradarbis galų gale per 
advokatūros egzaminą susimovė. Mičas piktai pažvelgė į Eiverį ir norėjo 
surikti: „Tai vis per jus!“ Eiveris gnaibėsi antakius lyg ištiktas migrenos 
ir vengė susidurti su juo akimis. Lambertas įtariai apžvelgė kitus partne- 
rius ir vėl pasisuko į Makdirą. 

— Mes ir baiminomės, kad taip įvyks, Mičai. 

Jis norėjo ką nors pasakyti, paaiškinti, kad yra nusipelnęs darsyk 
pabandyti, kad po pusės metų vėl bus egzaminas ir tada puikiai šį išlai- 
kysiąs, kad jų nebenuvilsiąs. Jam sumaudė paširdžiuos. 

— Taip, sere, — nuolankiai pratarė jis sugniuždytas. 

Lambertas žingtelėjo artyn smogti paskutinį kirtį. 

— Šiaip mes neturėtume žinoti tokių dalykų, bet savi žmonės iš 
Nešvilio mums pranešė, kad per advokatūros egzaminą jūsų įvertinimas 
aukščiausias. Sveikinu, advokate. 

Salėje nugriaudėjo juokas ir sveikinantys šūksniai. Visi susibūrė 
aplinkui, spaudė jam ranką, plekšnojo per nugarą ir juokėsi. Eiveris me- 
tėsi prie jo su nosinaite ir nušluostė kaktą. Kendalas Mehanas pastatė 
ant stalo tris butelius šampano ir pradėjo šaudyti kamščiais. Pradėta 
pilstyti ratu į plastikines taures. Galiausiai Mičas lengviau atsikvėpė ir 
nusišypsojo. Vienu mauku išlenkė šampaną, ir jam pripilta vėl. 

Švelniai apsikabinęs Mičą per pečius, Oliveris Lambertas pra- 
šneko: 

— Mičai, mes labai didžiuojamės jumis. Šitai reikalauja nedidukės 
premijos. Štai firmos čekis dviem tūkstančiams dolerių, įteikiu jį kaip 
mažą atlygį už tokį pasiekimą. 

Pritariantys šūksniai ir aplodismentai. 

— Žinoma, tai tik priedas prie svariai padidinto uždarbio, kurio ką 
tik nusipelnėte. 

Dar daugiau pritariamų šūksnių ir aplodismentų. 

Mičas paėmė čekį, bet į jį nė nepažvelgė. 

Iškėlęs ranką, ponas Lambertas pareikalavo tylos. 

— Nuo firmos norėčiau jums įteikti dovaną. 

Lamaras padavė jam įvyniotą į rusvą popierių paketėlį. Ponas 
Lambertas nuplėšė popierių ir numetė ant stalo. 

— Čia plokštelė, kurią mes parengėme, numatydami šią dieną. 
Kaip matote, tai bronzinė firmos biuvaro kopija, kuriame įrėžtos mūsų 
visų pavardės. Taip pat, kaip matote, Mitčelo I. Makdiro pavarde papil- 
dyta firminė antraštė viršuje. 

Stovėdamas Mičas droviai priėmė dovaną. Jo veidas vėl atgavo 
spalvą — šampanas padėjo pasijausti geriau. 

— Dėkui, — lėtai ištarė jis. 


Po trijų dienų Memfio laikraštyje paskelbtos advokatūros egza- 
miną išlaikiusių teisininkų pavardės. Ebė išsikirpo straipsnį iškarpų 
albumui ir nusiuntė kopijas tėvams bei Rėjui. 

Trys kvartalai nuo Bendinio Pastato, tarp Krantinės gatvės ir 
Paupio prospekto, netoliese upės, Mičas buvo aptikęs delikatesinę 
— tamsią, vos pastebimą užeigėlę. Joje būdavo mažai lankytojų, o į stalą 
dažniausiai tiekamos riebios karštos dešrelės su aštriu pomidorų padažu. 
Jis mėgo šią vietą, nes, išsmukęs iš darbo, valgydamas galėdavo greitomis 
perskaityti dokumento korektūrą. Dabar, jau tapęs visaverčiu bendra- 
darbiu, išgalėjo per priešpiečius suvalgyti karštą dešrelę ir tuo pat metu 
įskaičiuoti į sąskaitą šimtą penkiasdešimt dolerių už valandą. 

Savaitę po to, kai jo pavardė pasirodė laikraštyje, Mičas sėdėjo 
vienas prie staliuko tuščios delikatesinės gilumoje ir stiprinosi karšta 
dešrele skaitydamas colio storumo verslo planą. Graikas, šios įstaigėlės 
savininkas, snūduriavo prie kasos aparato. 

Įėjęs vidun kažkoks žmogus prisiartino prie Mičo staliuko ir su- 
stojo nuo jo per kelis žingsnius, išsitraukė vaisinės kramtomosios gumos 
plokštelę ir pradėjo vynioti nuo jos popierėlį, stengdamasis daryti tai 

kuo garsiau. Kai tapo akivaizdu, kad į jį nekreipiama dėmesio, vyriškis 
priėjo prie pat staliuko ir atsisėdo. Mičas žvilgtelėjo viršum raudonai 
languotos staltiesės ir pasidėjo dokumentą greta atšaldytos arbatos. 

— Galiu jums kuo nors padėti? — paklausė. 

Nepažįstamasis paskersavo į prekystalį, žvilgtelėjo į laisvus staliu- 
kus ir apsidairė už savęs. 

— Jūs — Makdiras, taip? 

Akcentas bruklinietiškas, dėl to nebuvo jokių abejonių. Mičas 
atsargiai jį tyrinėjo. Apie keturiasdešimties, trumpai, kariškai šonuose 
nukirpti plaukai ir žilas jų kuokštas krintantis bemaž iki antakių. Kos- 
tiumas — trijų dalių, su liemene, tamsiai mėlynas, beveik devyniasde- 
šimties procentų poliesterio medžiagos. Kaklaraištis — pigi šilko imita- 
cija. Nors ir nekoks puošeiva, bet tam tikro tvarkingumo nenuneigsi. Ir 
šiokio tokio įžūlumo. 

— Aha. O jūs? — paklausė Mičas. 

Vyriškis pasigraibė kišenėje ir išsitraukė ženklelį. 

— Taransas, Veinas Taransas, specialusis FTB agentas. — Jis kils- 
telėjo antakius laukdamas atsakymo. 

— Sėskitės, — pakvietė Mičas. 

— Jūs ne prieš? 

— Norite mane apieškoti? 

— Kol kas ne. Tik norėjau su jumis susipažinti. Pamačiau jūsų 
pavardę laikraštyje ir sužinojau, kad pas „Bendini, Lambert ėt Locke“ 
jūs — naujas. 

— Kodėl tai turėtų dominti FTB? 

— Mes tą firmą labai atidžiai stebime. 

Karštai dešrelei su aštriu pomidorų padažu Mičas staiga prarado 
apetitą ir nustūmė lėkštę į stalo vidurį. Į arbatą plastikiniame puodelyje 
įsibėrė dar šiek tiek saldiklio. 

— Pageidautumėte ko nors gerti? — paklausė jis. 

— Ne, dėkui. 

— Kodėl stebite Bendinio firmą? 

Taransas nusišypsojo ir pasižiūrėjo į graiką. 

— Šiuo metu tikrai negaliu jums to pasakyti. Turime savų prie- 
žasčių, bet atėjau kalbėtis ne apie tai. Noriu su jumis susipažinti ir per- 
spėti. 

— Perspėti? 

— Taip, perspėti dėl firmos. 

— Aš klausausi. 

— Trys dalykai. Pirmas — niekuo nepasitikėkite. Toje firmoje nėra 
nė vieno, su kuriuo galėtumėte atvirauti. Prisiminkite. Tai vėliau taps 
svarbu. Antras — kiekvienas žodis, kurį tariate namie, darbe, savo kabi- 
nete arba dar kur nors kitur pastate, tikriausiai yra slapta įrašinėjamas. 
Jie galbūt pasiklauso jūsų ir nuosavame automobilyje. 

Mičas spoksojo išplėtęs akis ir atidžiai klausėsi. Taransas tuo 
džiaugėsi. 

— O trečias? — paklausė Mičas. 

— Trečias — pinigai ant medžių neauga. 

— Gal paaiškintumėte tiksliau? 

— Dabar negaliu. Manau, mudu labai susidraugausime. Noriu, kad 
pasitikėtumėte manimi ir suprantu, jog turėsiu pelnyti jūsų pasitikėjimą. 
Tad nenoriu pernelyg skubėti. Mes negalime susitikti jūsų ar mano 
darbe, taip pat negalime kalbėtis telefonu. Tad kartkartėmis aš pats jus 
susirasiu. O tuo tarpu prisiminkite šiuos tris dalykus ir būkite atsargus. 

Taransas atsistojo ir siekė savo piniginės. 

— Štai jums vizitinė kortelė. Antroje pusėje — mano namų telefo- 
no numeris. Skambinkite tik iš taksofono. 

Mičas tyrinėjo kortelę. 

— Kodėl turėčiau jums skambinti? 

— Kurį laiką nereikės. Bet kortelę pasilikite. 

Mičas įsidėjo ją į marškinių kišenėlę. 

— Ir dar kai kas, — vėl prašneko Taransas. — Matėme jus Hodžo 
ir Kozinskio laidotuvėse. Liūdna, tikrai liūdna. Jų mirtys nebuvo nelai- 
mingi atsitikimai. — Susikišęs rankas į kišenes, jis pažvelgė iš viršaus į 
Mičą ir nusišypsojo. 

— Aš nesuprantu. 

Taransas pajudėjo durų link. 

— Prie progos paskambinkite man, bet būkite atsargus. Prisimin- 
kite, jie klausosi. 

Kelios minutės po keturių supypsėjo automobilio signalas, ir Dačas 
pašoko ant kojų. Nusikeikęs nuėjo priešpriešiais priekinių žibintų. 

— Velniai rautų, Mičai. Dar tik keturios. Ką čia veikiate? 

— Atleiskite, Dačai. Nesimiega. Bjauri naktis. 

Vartai atsidarė. 

Iki pusės aštuonių jis pridiktavo tiek, kad Ninai užteks darbo dviem 
dienoms. Kai ji sėdėdavo įbedusi nos; į kompiuterio monitorių, mažiau 
niurzgėdavo. Artimiausias jo tikslas buvo tapti pirmuoju firmos bendra- 
darbiu, kuriam pagrįstai būtų priskirta antra sekretorė. 

Aštuoniomis jis atsidūrė Lamaro kabinete ir įsitaisė laukti: gurkš- 
nojo kavą, skaitydamas vienos sutarties korektūrą. Lamaro sekretorei 
pasakė, kad dirbtų savo darbą ir nekreiptų į jį dėmesio. Jo draugas atvyko 
penkiolika po aštuonių. 

— Mudviem reikia pasikalbėti, — uždaręs duris prašneko Mičas. 
Jeigu Taransas nemeluoja — kabinetas prikaišiotas „blakučių“ ir jųdviejų 
pokalbis įrašinėjamas. Jis nelabai žinojo, kuo tikėti. 

— Matyt, kažkas rimta, — spėjo Lamaras. 

— Ar kada nors girdėjai apie tokį tipą, pavarde Taransas. Veinas 
"Taransas? 

— Ne. 

— Jis iš FTB. 

Lamaras užsimerkė. 

— FTB, — sumurmėjo jis. 

— Būtent. Turėjo ženklelį ir visa kita. 

— Kur su juo susitikai? 

— Jisai susirado mane Lanskio delikatesinėje, Sąjungos aveniu. 
Žinojo, kas aš toks, kad neseniai priimtas. Sakosi žinąs apie firmą viską. 
Esame išties atidžiai stebimi. 

— Ar pasakei Eiveriui? 

— Ne. Tik tau, daugiau niekam. Nežinau, ką daryti. 

Lamaras nukėlė telefono ragelį. 

— Reikia pasakyti Eiveriui. Manau, taip yra pasitaikę ir anksčiau. 

— Kas dedasi, Lamarai? 

Lamaras pasikalbėjo su Eiverio sekretore pasakydamas, kad reika- 
las labai skubus. Po kelių sekundžių atsiliepė Tolaras. 

— Turime problemėlę, Eiveri. Vakar su Miču mėgino užmegzti 
kontaktą FTB agentas. Mičas dabar mano kabinete. 

Minutėlę Lamaras klausėsi, paskui pasigręžė į Mičą: 

— Jis paprašė nepadėti ragelio, skambina Lambertui. 

— Kaip suprantu, tai gana rimta. 

— Taip, bet nesijaudink. Viskas išaiškės. Taip buvo atsitikę ir anks- 
čiau. 

Lamaras, prispaudęs ragelį arčiau ausies, klausėsi nurodymų, pa- 
skui padėjo ant svirtelės. 

— Po dešimties minučių mus kviečia pas Lambertą į kabinetą. 

Eiveris, Roisas Maknaitas, Oliveris Lambertas ir Natanas Lokas 
jau laukė. Kai Mičas įžengė į kabinetą, nervindamiesi stovėjo aplink ne- 
didelį posėdžių stalą ir stengėsi atrodyti ramūs. 

— Sėskitės, — trumpai pasiūlė Lokas, dirbtinai šyptelėdamas. — 
Norime, kad viską mums papasakotumėte. 

— Kas tai? — Mičas parodė pirštu į magnetofoną stalo viduryje. 

— Kad ko nors nepraklausytumėme, — paaiškino Lokas ir pamojo 
į kėdę. Mičas atsisėdo ir pažvelgė per stalą į Juodąsias Akis. Eiveris atsi- 
sėdo tarp jųdviejų. Visi tylėjo. 

— Gerai. Vakar valgiau priešpiečius Lanskio delikatesinėje, Sąjun- 
gos aveniu. Tas tipas prieina ir atsisėda priešais mane prie staliuko. Žino 
mano pavardę. Parodo ženklelį ir prisistato Veinu Taransu, specialiuoju 
FTB agentu. Pasižiūriu į ženklelį — tikras. Pasako norėjęs susitikti, nes 
turime susipažinti. Firmą jie stebi labai atidžiai ir pataria niekuo ne- 
pasitikėti. Paklausiu kodėl, o jis atsako dabar neturįs laiko aiškinti, bet 
padarysiąs tai vėliau. Nežinau, ką pasakyti, tad tik klausausi. Jis pažada 
užmegzti su manimi kontaktą vėliau ir atsistoja išeiti, dar pasakydamas, 
kad jie matę mane per laidotuves. Priduria, kad Kozinskio ir Hodžo 
mirtys nebuvo nelaimingi atsitikimai. Ir palieka mane. Visas pokalbis 
truko mažiau nei penkias minutes. 

Juodosios Akys veriamai žvelgė į Mičą, dėmėdamasis kiekvieną 
žodį. 

— Ar kada nors anksčiau matėte tą žmogų? 

— Niekada. 

— Kam jau papasakojote? 

— Tik Lamarui. Šiandien iš pat ryto. 

— Savo žmonai? 

— Ne. 

— Noriu žinoti kiekvieną žodį, kas buvo pasakyta, — griežtai pa- 
reikalavo Lokas. 

— Papasakojau jums viską, kiek prisimenu. Nepajėgiu pažodžiui 
atgaminti. 

— Tikrai? 

— Leiskite minutėlę pagalvoti. — Kai ką Mičas norėtų pasi- 
laikyti sau. Bet žvelgdamas į Juodąsias Akis suprato, kad Lokas įtaria 
daugiau. — Taip, štai dar kas: jis sakė matęs mano pavardę laikraštyje ir 
suprato, kad aš čia naujas. Tik tiek. Viską nušviečiau. Kalbėjomės labai 
trumpai. 

— Pasistenkite prisiminti viską, — mygo Lokas. 

— Paklausiau, gal norėtų tokios kaip mano arbatos. Jis atsisakė. 

Magnetofonas išjungtas, ir partneriams tartum šiek tiek atlėgo. 
Lokas nuėjo prie lango. 

— Mičai, mes turėjome nemalonumų su FTB, taip pat ir su Vals- 
tybine mokesčių inspekcija. Tai tęsiasi jau kažkiek metų. Kai kurie mūsų 
klientai — stambūs lošėjai — turtingi žmonės, užkalantys milijonus, 
išleidžiantys milijonus ir trokštantys mokesčių mokėti mažai arba visai 
nemokėti. Siekdami legaliai jų išvengti, moka mums tūkstančius dolerių. 
Mes garsėjame kaip labai agresyvūs, linkę rizikuoti, jeigu klientai taip 
nurodo. Čia kalbame apie labai prityrusius verslininkus, kurie supranta 
riziką. Už mūsų kūrybingumą jie brangiai moka. Kai kurios mūsų su- 
galvotos priedangos ir būdai nurašyti pinigus kelia abejonių Valstybinei 
mokesčių inspekcijai. Jau dvidešimt metų kovojame su ja teismuose dėl 
iškeltų mokestinių ieškinių. Todėl tie žmonės mūsų nemėgsta, o mes 
nemėgstame jų. Kai kurie mūsų klientai ne visada pasižymi pačia aukš- 
čiausia etika, todėl jais domisi FTB, stengdamasis kaip nors prisikabinti. 
Pastaruosius trejus metus kabinosi ir prie mūsų. O Taransas — naujokas, 
trokštantis pričiupti kokią garsenybę. Čia dar mažiau kaip metai, o jau 
tapo rakštimi subinėje. Jums nevalia daugiau su juo kalbėtis. Vakarykštis 
trumpas judviejų pokalbis veikiausiai buvo įrašinėjamas. Tas žmogus 
pavojingas, itin pavojingas, žaidžia negarbingai, ir ilgai netruks, kol jūs 
patirsite, kad daugelis fedų žaidžia negarbingai. 

— Kiek iš jūsų klientų buvo nuteista? 

— Nė vieno. Ir prieš Valstybinę mokesčių inspekciją mes esame 
laimėję nemažai bylų. 

— O kaip Kozinskis ir Hodžas? 

—- (Geras klausimas, — atsakė Oliveris Lambertas. Mes nežinome, 
kas įvyko. Iš pradžių atrodė, kad nelaimingas atsitikimas, bet nesame 
tikri. Kateryje kartu su Marčiu ir Džo buvo vietinis salų gyventojas. Ka- 
pitonas ir kartu nardymo instruktorius. Tenykščiai valdžios pareigūnai 
dabar mums sako, kad jis buvo svarbiausioji grandis kvaišalų prekybos 
grandinėje, einančioje iš Jamaikos, ir sprogimas galbūt buvo nutaikytas 
į jį. Žinoma, jis žuvo. 

— Nemanau, kad kada nors sužinosime, — pridūrė Roisas Mak- 
naitas. — Tenykštė policija nėra tokia įgudusi. Nutarėme globoti jų 
šeimas, ir mūsų akimis tai buvo nelaimingas atsitikimas. Atvirai kalbant, 
mes nelabai žinome, kaip tą reikalą tvarkyti. 

— Niekam apie tai nė žodžio, — nurodė Lokas. — Laikykitės kuo 
toliau nuo Taranso, ir jeigu jis vėl su jumis mėgins susitikti, tuojau pat 
mums praneškite. Supratote? 

— Taip, sere. 

— Nepasakokite net savo žmonai, — pridūrė Eiveris. 

Mičas linktelėjo. 

Į Oliverio Lamberto veidą sugrįžo tėviška šiluma. Jis nusišypsojo ir 
pasukiojo tarp pirštų savo skaitomuosius akinius. 

— Mičai, žinome, gali būti baugu, bet esame prie to jau pripratę. 
Palikite tą reikalą tvarkyti mums. Pasitikėkite mumis. Mes nebijome 
pono Taranso, FTB, Valstybinės mokesčių inspekcijos ar dar ko nors, 
nes nepadarėme nieko bloga. Šią firmą Entonis Bendinis sukūrė sunkiu 
darbu ir talentu, nesileisdamas į etikos kompromisus. Ir mes visi taip iš- 
mokyti. Kai kurie mūsų klientai — ne šventieji, bet nė vienas teisininkas 
negali diktuoti savo klientui moralės normų. Nenorime, kad jūs dėl to 
rūpintumėtės. Laikykitės nuo to tipo kuo toliau — jis labai labai pavo- 
jingas. Jeigu suteiksite pagrindą, jis su;žūlės ir taps galvos skausmu. 

Lokas nukreipė į Mičą savo kreivą pirštą: 

— Tolesni kontaktai su Taransu sukels pavojų jūsų ateičiai šioje 
firmoje. 

— Suprantu, — linktelėjo Mičas. 

— Jis supranta, — patvirtino Eiveris gindamas savo globotinį. 
Lokas rūščiai nužvelgė Tolarą. 

— Taigi tik tiek norėjome pasakyti, Mičai, — baigė pokalbį ponas 
Lambertas. — Būkite atsargus. 

Mičas ir Lamaras skubiai išsidangino pro duris ir susirado arti- 
miausią laiptinę. 

— Susisiekite su Devašeriu, — metė Lokas Lambertui, kuris iš- 
kart puolė prie telefono. Po poros minučių dvejetas vyresniųjų partnerių 
buvo įsileisti ir sėdėjo priešais apgrioztą Devašerio stalą. 

— Klausėtės? — be įžangos paklausė Lokas. 

— Žinoma, klausiausi, Natai. Girdėjome kiekvieną bernioko žodį. 
Jūs gerai tai sutvarkėte. Manau, jis išgąsdintas ir bėgs nuo Taranso. 

— O kaip Lazarovas? 

— Teks jam pasakyti. Juk bosas. Negalime apsimesti, kad nieko 
neatsitiko. 

— Ką jie darys? 

— Nieko rimta. Mes stebėsime bernioką kiaurą parą ir klausysimės 
visų jo telefono skambučių. Ir lauksime. Jis nesijudins iš vietos. Tegul 
Taransas veikia. Jis vėl susiras Makdirą, ir kitą sykį mes būsime ten. 
Stenkitės užlaikyti bernioką pastate kuo ilgiau. Kai jis išeis, praneškite 
mums, jeigu galėsite. Nemanau, kad būtų taip blogai, tikrai. 

— Kodėl jiems reikėjo pasirinkti Makdirą? — paklausė Lokas. 

— Spėju, nauja strategija. Prisiminkite, Kozinskis ir Hodžas pa- 
tys pas juos nuėjo. Galbūt prikalbėjo daugiau, negu manėme, nežinau. 
Galbūt jie įsivaizduoja, kad Makdiras labiau pažeidžiamas, nes ką tik po 
mokslų ir kupinas naujoko idealizmo. Ir etikos — kaip, tarkim, mūsų 
etiškasis draugužis Olis. 

— Užsičiaupk, Devašeri. 

Šis liovėsi šypsojęsis ir prikando lūpą, nurijo repliką ir pažvelgė į 
Loką: 

— Žinote, koks kitas žingsnis, tiesa? Jeigu Taransas nesiliaus, tas 
idiotas Lazarovas vieną dieną man paskambins ir lieps jį pašalinti. Nu- 
tildyti. Įgrūsti į statinę, o šią išmesti į Įlanką. O kai taip įvyks, visi jūs, 
garbūs ponai, anksti pasiprašysite į pensiją ir paliksite šalį. 

— Lazarovas neišdrįstų smogti FTB agentui. 

— Ak, tai būtų kvailas ėjimas, bet juk Lazarovas ir yra kvailys. 

Jis labai nerimauja dėl padėties čionai. Dažnai skambina ir uždavinėja 
visokius klausimus. Aš jam visaip atsakinėju. Kartais jis klausosi, kartais 
keikiasi. Kartais sako, turįs pasikalbėti su valdyba. Bet jeigu lieps išdan- 
ginti į aną pasaulį Taransą, tai mes jį ir išdanginsime. 

— Nuo viso to mane pradeda pykinti, — atsiduso Lambertas. 

— Ir dar kaip supykins, Oli. Tik tegul vienas iš tavo „Gucci“ mo- 
kasinais avinčių advokatėlių susibičiuliauja su Taransu, ir tave ne tik 
pykins, bus velniškai blogiau. Taigi siūlau — jūs, vyručiai, taip užverskite 
Makdirą darbu, kad jis neturėtų laiko nė pagalvoti apie Taransą. 

— Dieve mano, Devašeri, jis dirba dvidešimt valandų per parą. 
Nuo pirmos dienos užsiplieskė kaip ugnis ir vis dar neužgeso. 

— Tik nenuleiskite nuo jo akių. Pasakykite Lamarui Kvinui, kad 
pasistengtų dar artimiau su juo susidraugauti. Kad berniokas, jeigu 
brandintų galvoje kokių nors minčių, galėtų jam atsiverti. 

— Gerai sugalvojote, — pagyrė Lokas ir pažvelgė į Olį: — Kaip 
reikiant pasišnekėkime su Kvinu. Jis artimiausias su Makdiru, galbūt 
gebėtų dar labiau suartėti. 

— Klausykite, vyručiai, — toliau savo mintį rutuliojo Devaše- 
tis, — Makdiras šiuo metu išgąsdintas. Jis nepajudės iš vietos. Jeigu 
Taransas vėl jį susiras, pasielgs taip pat, kaip ir šiandien. Nubėgs tiesiai 
pas Lamarą Kviną. Jis mums jau parodė, kuo pasitiki. 

— Ar praėjusią naktį pasisakė žmonai? — paklausė Lokas. 

— Dabar mes pertikriname įrašus. Užtruks apie valandą. Turime 
mieste tiek daug tų sumautų „blakučių“, kad reikia šešių kompiuterių, jei 
nori ką nors išsiaiškinti. 


Stovėdamas Lamaro kabinete prie lango, Mičas žvelgė laukan ir 
atsargiai rinko žodžius. Pasakė nedaug. Tarkime, Taransas buvo teisus. 
Tarkime, viskas įrašinėjama? 

— Tau jau geriau? 

— Aha. Manau, tame esama logikos. 

— Atsitikdavo taip ir anksčiau, visai kaip sakė Lokas. 

— Kam? Prie ko mėginta prieiti? 

— Nepamenu. Regis, lyg prieš trejus ar ketverius metus. 

— Bet tu nepameni, prie ko? 

— Ne. Argi tai svarbu? 

— Tiesiog norėčiau žinoti. Nesuprantu, kodėl jiems reikėjo pasi- 
rinkti mane, vieną iš keturiasdešimties teisininkų, naują žmogų, kuris 
mažiausiai žino apie firmą ir jos klientus. Kodėl mane? 

— Nežinau, Mičai. Klausyk, kodėl tau nepadarius, kaip patarė Lo- 
kas? Pamėgink apie tai pamiršti ir venk to tipo Taranso. Tu neprivalai 
su juo kalbėtis, kol neparodys teismo orderio. Kai vėl pasirodys, pasakyk, 
kad nešdintųsi velniop. Jis pavojingas. 

— Aha, turbūt tu teisus. — Mičas prisivertė nusišypsoti ir pasuko 
į duris. — Kvietimas rytoj vakarą pietų tebegalioja? 

— Žinoma. Kėja ketina kepti mėsą ant grotelių, valgysime prie 
baseino. Per daug nesiankstinkite, tarkime, apie pusę aštuonių. 

— Ką gi, iki pasimatymo. 

Apsaugininkas pašaukė jį pavarde, apieškojo ir nuvedė į didelę erd- 
vią patalpą, dalijamą eilės mažučių kabinų, kuriose pro storų metalinių 
grotų pertvarą kalbėjo ir šnabždėjo lankytojai. 

— Keturioliktas numeris, — pasakė apsaugininkas bakstelėdamas 
pirštu. Mičas nuėjo į nurodytą kabiną ir atsisėdo. Po minutėlės kitoje 
grotinės pertvaros pusėje, tarp skiriamųjų sienelių, pasirodė Rėjus ir taip 
pat atsisėdo. Jeigu ne randas Rėjaus kaktoje ir keletas raukšlelių apie 
akis, brolius galėtum palaikyti dvyniais. Abu šešių pėdų ir dviejų colių 
ūgio, tokio pat — maždaug šimto aštuoniasdešimties svarų — svorio, 
abiejų šviesiai rudi plaukai, mažos mėlynos akys, aukšti skruostikauliai ir 
stambūs smakrai. Jiems visada sakyta, kad šeimoje būta indėniško krau- 
jo, bet per ilgus metus anglies šachtose tamsi oda išbluko. 

Mičas nesilankė Braši Mauntene trejus metus. Trejus metus ir tris 
mėnesius. Jau aštuoneri metai, kai kiekvieną mėnesį juodu dusyk apsi- 
keisdavo laiškais. 

— Kaip tavoji prancūzų? — galiausiai paklausė Mičas. Daugybės 
testų rezultatai atskleidė nepaprastą Rėjaus gabumą kalboms. Dvejus 
metus jis atitarnavo Vietname kaip vertėjas iš tenykštės kalbos. Perkeltas 

į Vokietiją, per pusmetį puikiai išmoko kalbėti vokiškai. Ispanų kalbai 
prireikė ketverių metų, bet ją buvo priverstas mokytis iš žodyno kalėji- 
mo bibliotekoje. Naujausias jo tikslas — prancūzų. 

— Manau, kalbu laisvai, — atsakė Rėjus. — Būnant čia, sunku 
pasakyti. Trūksta praktikos. Matyt, pas juos į mokymo programas pran- 
cūzų neįtraukta, tad daugelis čionykščių brolių moka tik vieną kalbą. 
Prancūzų neabejotinai pati gražiausia iš visų. 

— Lengva? 

— Ne tokia lengva kaip vokiečių. Žinoma, išmokti vokiškai buvo 
lengviau, nes ten gyvenau, visi aplink ja kalbėjo. Ar žinojai, kad mūsiškę 
kalbą penkiasdešimčia procentų įtakojo vokiečių kalba — per senąją 
anglų? 

— Ne, to nežinojau. 

— Tai tiesa. Anglų ir vokiečių — pirmos eilės pusseserės. 

— Kokios ketini imtis po to? 

— Tikriausiai italų. Tai romanų kalba, kaip ir prancūzų, ispanų ir 
portugalų. O galbūt rusų. Arba graikų. Čia skaičiau apie graikų salas. 
Ketinu netrukus tenai nuvykti. 

Mičas nusišypsojo. Iki lygtinos laisvės broliui — mažų mažiausia 
dar septyneri metai. 

— Tu manai, aš juokauju, taip? — paklausė Rėjus. — Ketinu iš čia 
išsigauti, Mičelai, ir gana greitai. 

— Ką sugalvojai? 

— Negaliu kalbėti. Bet prie to dirbu. 

— Nedaryk to, Rėjau. 

— Išėjus man reikės kai kurios pagalbos ir nemažai pinigų, kad ga- 
lėčiau išsidanginti iš šalies. Tūkstančio pakaktų. Galėtum tai sutvarkyti, 
a? Tavęs neapkaltins įsivėlus. 

— Argi mūsų nepasiklauso? 

— Kartais. 

— Tad pasikalbėkime apie ką nors kitką. 

— Žinoma. Kaip laikosi Ebė? 

— Puikiai. 

— Kur ji? 

— Kaip tik šiuo metu — bažnyčioje. Norėjo kartu atvažiuoti, bet 
pasakiau jai, kad negaus leidimo tave pamatyti. 


— Norėčiau ją pamatyti. Iš tavo laiškų supratau, kad judviem išties 
gerai sekasi. Naujas namas, automobiliai, užmiesčio klubas. Labai tavimi 
didžiuojuos. Velniai rautų, per dvi Makdirų kartas tu pirmasis bent šio 
to pasiekęs. 

— Mūsų tėvai buvo geri žmonės, Rėjau. Jiems nepasitaikė progų ir 
labai nesisekė. Jie stengėsi dėl mūsų, kiek galėjo. 

Rėjus šyptelėjo ir nukreipė akis į šalį. 

— Aha, turbūt taip. Ar kalbėjaisi su mama? 

— Senokai. 

— Ji vis dar Floridoje? 

— Manau, taip. 

Juodu nutilo ir tyrinėjo savo pirštus susimąstydami apie motiną. 
Prisiminimai daugiausia buvo skaudūs. Būta ir laimingesnių laikų, kai 
juodu dar buvo maži, o tėvas — gyvas. Po jo mirties ji taip ir nebeatsi- 
gavo, ir žuvus Rasčiui, tetos ir dėdės įkišo ją į psichiatrinę. 

Rėjus pakėlė ranką ir po metalinius juodu skiriančių grotų strype- 
lius ėmė vedžioti pirštą, akimis jį sekdamas. 

— Pasikalbėkime apie ką nors kitką. 

Mičas pritariamai linktelėjo. Buvo tiek daug apie ką pasikalbėti, 
tačiau viskas įstrigę praeityje. Nieko kita bendra juodu neturi, tik praeitį, 
o šios geriausia neliesti. 

— Kažkuriame savo laiške užsiminei, kad vienas buvęs tavo kame- 
ros draugelis dabar dirba Memfyje privačiu detektyvu. 

— Edis Lomaksas. Devynerius metus tarnavo Memfyje faru, kol 
buvo pasodintas už išprievartavimą. 

— Už išprievartavimą? 

— Aha. Jam čia buvo sunku. Šioje vietoje į prievartautojus nekaip 
žiūrima. Farų nekenčia. Jį kone užmušė, bet aš užsistojau. Jis jau apie 
treji metai, kai laisvėje. Man vis rašo. Daugiausia užsiima tyrimais, susi- 
jusiais su skyrybomis. 

— Telefonų knygoje yra jo numeris? 

— 969-3838. Kodėl tau jo reikia? 

— Turiu draugelį teisininką, kurio žmona trankosi, o jis niekaip 
negali jos pagauti. Tas vyriokas geras specas? 

— Labai geras, bent pats taip sakosi. Jis jau užsidirbo šiek tiek 
pinigų. 

— Galiu juo pasitikėti? 

— Tu juokauji? Pasakyk, kad esi mano brolis, ir jis dėl tavęs bet ką 
nugalabys. Jis padės man iš čia išsigauti, tik pats to dar nežino. Galėtum 
jam apie tai užsiminti. 

— Tu verčiau patylėtum. 

Už Mičo nugaros praėjo apsaugininkas. 

— Trys minutės, — metė jis. 

— Ką tau atsiųsti? — paklausė Mičas brolį. 

— Iš tiesų galėtum padaryti paslaugą, jeigu tau nesunku. 

— Ko tik nori. 

— Nueik į knygyną ir paieškok man vieną iš tų į kasetę įrašytų 
kursų, kaip per dvidešimt keturias valandas išmokti kalbėti graikiškai. Ir 
dar būtų neblogai graikų-anglų kalbų žodyną. 

— Išsiųsiu kitą savaitę. 

— O gal ir italų? 

— Be problemų. 

— Dar neapsisprendžiau, kur man pasiduoti — į Siciliją ar Grai- 
kijos salas. Todėl jaučiuosi tiesiog draskomas perpus. Klausiau apie tai 
kalėjimo dvasininką, bet jis menkai tepadėjo. Galvoju nueiti pasitarti pas 
kalėjimo viršininką. Kaip tu manai? 

Mičas susijuokė ir palingavo galvą. 

— O kodėl ne į Australiją? 

— Puiki mintis. Atsiųsk man juostelių su australų kalba ir žo- 
dyną. 

Abu nusijuokė, paskui vėl surimtėjo. Atsargiai stebėjo vienas kitą 
laukdami, kol apsaugininkas pasakys, kad laikas baigti. Mičas žvilgtelėjo 
į randą brolio kaktoje ir pagalvojo apie begalę barų ir muštynių, kurios 
neišvengiamai baigdavosi nužudymais. Savigyna, vadino tai Rėjus. 
Metų metais Mičas norėjo išplūsti Rėjų, kad elgiasi taip kvailai, bet 
pyktis praėjo. Dabar tik troško apkabinti brolį, parsivežti namo ir padėti 
jam susirasti darbą. 

— Nesigailėk manęs, — atspėjo jo mintis Rėjus. 

— Ebė nori tau parašyti. 

— Būtų malonu. Aš vos beprisimenu ją, mažą Dansboro mer- 
gaičiukę, beslampinėjančią apie savo tėčio banką Pagrindinėje gatvėje. 


Pasakyk jai, kad atsiųstų, man savo nuotrauką. Ir norėčiau judviejų 
namo nuotraukos. Tu — per šimtą metų pirmasis iš Makdirų, įsigijęs 
nekilnojamojo turto. 

— Turiu eiti. 

— Noriu tave kai ko paprašyti. Manau, tau reikia susirasti mamą, 
tiesiog įsitikinti, ar ji dar gyva. Dabar, kai tu jau baigęs mokslus, būtų 
gražu ištiesti jai ranką. 

— Aš apie tai galvojau. 

— Pagalvok dar, gerai? 


— Žinoma. Pasimatysime po maždaug mėnesio. 


Devašeris užsitraukė cigarą ir išpūtė iš plaučių dūmus oro valytuvo 
link. 

— Mes suradome Rėjų Makdirą, — išdidžiai pranešė jis. 

— Kur? — paklausė Olis. 

— Valstijos Braši Maunteno kalėjime. Prieš aštuonerius metus 
nuteistas už antrojo laipsnio žmogžudystę" penkiolikai metų be teisės 
būti išleistam į laisvę lygtinai. Tikrasis vardas — Raimondas Makdiras. 
Trisdešimt vienerių. Be šeimos. Trejus metus tarnavo armijoje. Iš jos at- 
leistas dėl nederamo elgesio. Tikras nevykėlis. 

— Kaip jį suradai? 

— Vakar jį aplankė jaunesnysis broliukas. O mes kaip tik šį sekė- 
me. Prisimeni, stebėjimas kiaurą parą. 

— Kaltinamojo nuosprendžio protokolas neįslaptintas. Privalėjote 
jį surasti anksčiau. 

— Būtume ir suradę, Oli, jeigu tai būtų pasirodę svarbu. Bet nėra 
svarbu. Mes dirbame savo darbą. 

— Penkiolika metų, a? Ką jis nužudė? 

— Įprastas reikalas. Keletas girtų susikerta bare dėl moters. Tačiau 
be ginklų. Policijos ir autopsijos protokoluose parašyta, kad jis dusyk 
trenkė aukai kumščiais ir sulaužė kaukolę. 

— Kodėl demobilizuotas dėl nederamo elgesio? 

— Šiurkščiausias nusižengimas subordinacijai. Be to, jis užpuolė 


* T. y. žmogžudystė lengvinančiomis aplinkybėmis. 

karininką. Nesuprantu, kaip išvengė karo tribunolo. Matyt, jo charak- 
teris bjaurus. 

— Tu teisus, tai nesvarbu. Ką dar žinai? 

— Nedaug. Mes jo namus pasiklausome, tiesa? Savo žmonai apie 
Taransą jis neužsiminė. Faktiškai mes klausomės to vaikio kiaurą parą, 
ir apie Taransą jis neužsiminė niekam. | 

Olis nusišypsojo ir pritariamai linktelėjo. Didžiavosi Makdiru. Kas 
per teisininkas. 

— O kaip seksas? 

— Mes tegalime klausytis, Oli. Bet klausomės išties įdėmiai. Ne- 
manau, kad per dvi savaites juodu bent sykį tuo užsiėmė. Jis čia sėdi 
kasdien po šešiolika valandų, kaip darboholikas kęsdamas naujokėlio 
advokato rutiną, kurią jūs, vyručiai, užkrovėte. Atrodo, jai jau pradeda 
nusibosti. Galbūt tai įprastas naujokėlio žmonos sindromas. Dažnai 
skambina savo motinai — anos sąskaita, kad jis nesužinotų. Pasakoja 
mamelei, kad jis keičiasi ir visus kitokius niekus. Mano, kad jis galą gaus 
taip dirbdamas. Štai ką mes girdime. Taigi neturiu jokių nuotraukų, Oli, 
ir man labai gaila, nes žinau, kaip tu jas mėgsti. Kai tik pasitaikys proga, 
padarysime dėl tavęs kelias nuotraukas. 

Olis piktai dėbsojo į sieną, tačiau tylėjo. 

— Klausyk, Oli, manau, turėtumėme išsiųsti vaikį kartu su Eiveriu 
į Didįjį Kaimaną kokiais nors reikalais. Pasižiūrėk, gal pavyktų tai su- 
tvarkyti. 

— Be problemų. Galiu paklausti kodėl? 

— Ne dabar. Vėliau sužinosi. 


Pastatas stovėjo toje Memfio centro dalyje, kur nuomos kaina buvo 
ne per didžiausia, per porą kvartalų nuošaliau nuo modernių bokštų iš 
stiklo ir plieno, sugrūstų vienas prie kito, lyg Memfyje trūktų žemės. 
Prikalta prie durų lentelė skelbė, kad Edžio Lomakso, privataus tyrėjo, 
kontorą galima rasti viršuje. Priėmimo valandos — tik pagal išankstinį 
susitarimą. Viršutiniame aukšte iškaba prie kitų durų reklamavo atlie- 
kamus visokiausių rūšių tyrimus — dėl skyrybų, nelaimingų atsitikimų, 
dingusių giminaičių, stebėjimo. Telefonų knygos skelbime taip pat 
paminėta ir policinė ekspertizė, bet ne vien tik tokia profesinė veikla. 


Dar išvardyta pasiklausymas, kontrapriemonės prieš tokį, vaikų globa, 
fotografavimas, parodymai teisme, balso charakteristikų analizė, akty- 
vų buvimo vietos nustatymas, draudiminiai ieškiniai ir antrosios pusės 
ikivedybinės praeities apžvalgos besituokiantiesiems. Laiduojama, ap- 
drausta, licencijuota ir klientams prieinama dvidešimt keturias valandas 
per parą. 

Tokia gausybė konfidencialių paslaugų Mičui padarė įspūdį. Susi- 
tikti buvo paskirta penktą popiet, bet jis atvyko kelias minutes anksčiau. 
Dailios figūros platininė blondinė su aptemptu odiniu sijonėliu ir pri- 
derintais prie šio aukštais juodais batais pasiteiravo jo pavardės ir paro- 
dė į oranžinį plastikinį krėslą prie lango. Edis atsirasiąs po minutėlės. 
Apžiūrėjęs krėslą ir pastebėjęs ant šio ploną dulkių sluoksnį bei kelias 
lyg riebalines dėmes, Mičas atsisakė nuo pasiūlymo sėstis, teisindama- 
sis skaudama nugara. Blondinė, kaip paskui paaiškėjo Temė, gūžtelėjo 
pečiais, vėl ėmė kramtyti gumą ir spausdinti kažkokį dokumentą; Mi- 
čas spėliojo, ar tai ikivedybinė ataskaita, o gal stebėjimo suvestinė arba 
klientui siūlomas kontrapriemonių planas. Peleninė ant jos rašomojo 
stalo buvo pilna nuorūkų su rožinių lūpų dažų žymėmis. Kaire ranka 
spausdindama, dešiniąja akimirksniu ir tiksliai ji išsitraukė iš pakelio ci- 
garetę ir įsikišo tarp lipnių lūpų. Su stebėtina judesių koordinacija kažką 
kaire ranka spragtelėjo, ir prie laibos, neįtikėtinai ilgos išlaisvintosios 
cigaretės galo šoktelėjo liepsna. Liepsnai išnykus, lūpos apie styrantį 
tarp jų plonytėlį strypelį instinktyviai susispaudė ir sutvirtėjo. Temė 
giliai, visu kūnu, užsirūkė. Tuo pat metu, kai ji žūtbūt stengėsi pripildyti 
savo plaučius dūmų, raidės rinkosi į žodžius, žodžiai — į sakinius, saki- 
niai — į pastraipas. Galiausiai, kai koks colis cigaretės pakibo pelenais, 
Temė gurktelėjo, blizgančiais raudonais nagais išsiėmė iš lūpų dailią 
popieriaus lazdutę ir galingai iškvėpė. Dūmai nuvilnijo į dėmėto tinko 
lubas ir sujudino jau ten esantį debesį, sukdamiesi apie kabantį fAuo- 
rescencinį šviestuvą. Ji užsikosėjo — sausai, suerzintai. Nuo kosulio jos 
veidas paraudo, pilnos krūtys sušokčiojo, kratydamosios pavojingai arti 
rašomosios mašinėlės klavišų. Sekretorė sugriebė šalia stovintį puodelį, 
kažko atsigėrė, paskui vėl įsistatė į lūpas cigaretės filtrą ir toliau suskato 
barškinti tekstą. 

Po poros minučių Mičas pradėjo baimintis, kad neapsinuodytų 
anglies viendeginiu. Pastebėjęs skylutę lango stikle, kurį kažkodėl vorai 


Jar nebuvo užtraukę savo tinklu, jis nuėjo bemaž prie pat apdriskusios, 
dulkinos užuolaidos ir pabandė kvėpuoti pro tą angelę. Jam pasidarė 
bloga, o už nugaros vėl pratrūko sausas, švilpiantis kosulys. Mičas pa- 
mėgino atidaryti langą, bet keli sluoksniai suskilinėjusių dažų tvirtai 
laikė šį vietoje. 

"Tuo metu, kai jam pradėjo svaigti galva, rašomoji mašinėlė ir ko- 
sulys nutilo. 

— Jūs teisininkas? 

Mičas atsigręžė nuo lango ir pažvelgė į sekretorę. Dabar ji sėdėjo 
ant savo rašomojo stalo krašto, užsikėlusi koją ant kojos — juodas odinis 
sijonėlis buvo nusislinkęs gerokai aukščiau kelių — ir gurkšnojo dietinę 
pepsikolą. 

— Taip. 

— Stambioje firmoje? 

— Taip. 

— Taip ir maniau. Supratau iš jūsų kostiumo, madingų, tvarkin- 
gai užsagstytų marškinių ir turkiško rašto kaklaraiščio. Visada atskiriu 
stambių firmų teisininkus nuo tų skurdeivų, besisukinėjančių miesto 
teisme. 

Dūmai palengva sklaidėsi, ir Mičui kvėpuoti tapo lengviau. Jis 
grožėjosi jos kojomis, šiuo metu demonstruojamomis kaip tik taip, kad 
negalėtum nesigrožėti. Dabar Temė apžiūrinėjo jo batus. 

— Kostiumas jums patiko, a? 

— Matau, nemažai už jį paklojote. Ir už kaklaraištį. Nesu tikra tik 
dėl marškinių ir batų. 

Mičas tyrinėjo jos odinius aulinius, kojas, sijoną, ankštą megztuką, 
aptempiantį stambias krūtis, ir mėgino sugalvoti kokį nors komplimen- 
tą. Mėgaudamasi šiais ją vertinančiais nuo kojų ligi krūtinės žvilgsniais, 
Temė vėl truktelėjo gurkšnelį pepsikolos. 

Kai dėmesio jai jau buvo gana, kryptelėjo galva į Edžio duris: 

— Dabar galite įeiti. Edis jūsų laukia. 

Detektyvas kalbėjosi telefonu, bandydamas įtikinti kažkokį vargšą 
senioką, kad šio sūnus iš tikrųjų homoseksualas. Labai aktyvus homo- 
seksualas. Edis pamojo į medinę kėdę, ir Mičas atsisėdo. Du kabineto 
langai buvo plačiai atdari, ir jis lengviau atsikvėpė. 

Pasidygėjęs Edis pridengė delnu telefono ragelį. 

— Jis verkia, — sušnabždėjo Mičui, kuris paslaugiai nusišypsojo, 
lyg būtų pralinksmintas. 

Lomaksas avėjo mėlynus driežo odos, smailais galais aulinukus, 
dėvėjo „Levi's“ džinsus ir gerai iškrakmolytus persiko spalvos marški- 
nius, ganėtinai prasegtus, kad matytųsi tamsūs krūtinės plaukai ir dvi 
storos auksinės grandinėlės, iš kurių ant vienos kabojo lyg ir turkis. 
Akivaizdu, kad buvo Tomo Džonso, Hamperdinko ar kokio kito iš tų 
gauruotagalvių, tamsiaakių dainininkų vešliomis žandenomis ir tvirtais 
smakrais gerbėjas. 

— Aš turiu fotografijas, — pasakė detektyvas ir trūktelėjo sau nuo 
ausies ragelį, kai seniokas sukliko. Jis ištraukė iš vieno aplanko penkias 
žvilgančias vidutinio formato nuotraukas ir pastūmė per stalą Mičui. 
Taip, jose — homoseksualai, kad ir kas tokie anie būtų. Edis išdidžiai 
jam nusišypsojo. Nuogi vyrų kūnai užfiksuoti kažkur scenoje, panašu, 
kad kažkokiame žydrųjų klube. Mičas padėjo jas ant stalo, paskui nu- 
kreipė akis į langą. Fotografijos buvo aukštos kokybės, spalvotos. Kad 
ir kas jas darė, turėjo būti tame klube. Mičas prisiminė kaltinimą dėl 
išprievartavimo. Faras, nuteistas kalėti už išprievartavimą. 

Lomaksas trenkė ragelį ant svirtelės. 

— Taigi jūs — Mičelas Makdiras! Malonu susipažinti. 

Juodu per stalą paspaudė vienas kitam ranką. 

— Man taip pat, — atsakė Mičas. — Sekmadienį mačiausi su 
Rėjumi. 

— Jaučiuosi, lyg pažinočiau jus jau daug metų. Atrodote visai kaip 
brolis. Rėjus man taip ir sakė. Viską apie jus papasakojo. Turbūt iš jo 
žinote ir apie mane. Buvęs policininkas. Nuteistas. Už išprievartavimą. 
Ar jis paaiškino, kad išprievartavimas buvo toks, kaip apibrėžiama pagal 
įstatymą, kad ta mergina buvo septyniolikos, bet atrodė kaip dvidešimt 
penkerių, ir kad aš buvau pakištas? 

— Minėjo. Rėjus daug nekalba. Pats žinote. 

— Velniškai puikus bernas. Esu jam skolingas už savo gyvybę, 
tikrai, nemeluoju. Manęs vos neužmušė kalėjime, kai sužinojo, kad 
aš — buvęs faras. Jis užstojo, ir net juočkiai atsitraukė. Jis gali gerai už- 
vožti, kai nori. 

— Rėjus — visa mano šeima, kokią turiu. 

— Aba, žinau. Kai kažkiek metų sėdi kartu vienoje ankštoje kame- 
roje, sužinai beveik viską. Jis valandų valandas kalbėdavo apie jus. Kai 
mane lygtinai išleido į laisvę, jūs tik rengėtės stoti į teisės fakultetą. 

— Šių metų birželį jį baigiau ir įsidarbinau Bendinio, Lamberto ir 
I Loko firmoje. 

— Niekada apie tokią negirdėjau. 

— Ta firma Krantinės gatvėje, užsiima mokesčiais ir korporaci- 
jomis. 

— Aš atlieku besiskiriantiems teisininkams daug nešvaraus darbo. 
Sekimas, fotografijos, panašios į šias, ir apskritai renku purvą, kurį būtų 
galima pateikti teisme. — Jis kalbėjo greitai, trumpais kapotais žodžiais 
ir sakiniais. Kaubojiški jo batai buvo atsargiai užkelti ant stalo tartum 
parodai. — Be to, kai kuriems advokatams medžioju bylas. Jeigu ap- 
tinku gerą autoavariją ar galimą ieškinį dėl asmeninės žalos atlyginimo, 
dairausi, kas man daugiau užmokės. Štai kaip nusipirkau šį pastatą. Štai 
iš kur pinigai — iš kompensacijų už asmeninę žalą. Tie advokatai ima 
keturiasdešimt procentų nuo išieškotos sumos. Keturiasdešimt procen- 
tų! — Jis pasidygėdamas palingavo galva, lyg negalėtų patikėti šiame 
mieste iš tikrųjų gyvenant ir kvėpuojant oru tokius godžius teisininkus. 

— Jūs dirbate pagal valandinį atlygį? — paklausė Mičas. 

— Trisdešimt baksų, plius pridėtinės išlaidos. Praeitą naktį šešias 
valandas prasėdėjau savo minivene prie „Holiday Inn“ motelio, laukda- 
mas, kol mano klientės vyras paliks su savo kekšele numerį, kad galėčiau 
padaryti daugiau nuotraukų. Šešias valandas! Šimtas aštuoniasdešimt 
baksų už tai, kad zulinau subinę vartydamas nešvankius žurnalus ir 
laukdamas. Taip pat pateikiau jai sąskaitą ir už pietus. 

Mičas įdėmiai klausėsi, lyg ir pats trokštų taip daryti. 

Pro duris vidun įkišo galvą Temė ir pasakė išeinanti. Iš už jos plūs- 
telėjo sudvisęs oras, ir Mičas pasižiūrėjo į langus. Sekretorė užtrenkė 
duris. 

— Puiki mergiotė, — pakomentavo Edis. — Turi nesklandumų su 
savo vyru. Jis sunkvežimio vairuotojas ir įsivaizduoja esąs Elvis. Užsiaugi- 
no ilgus juodus it anglis plaukus, susirišo juos kuodu aukštyn tartum an- 
ties uodega, užsileido ilgas lyg avino gaurai žandenas. Nešioja tuos storų 
auksinių rėmelių saulės akinius, kokius turėdavo Elvis. Kai jis nėra kelyje, 

sėdinėja kur nors prie savo furos, klausosi Elvio albumų ir kartais eina 
pasižiūrėti tų pasibaisėtinų filmų. Juodu atsikėlė gyventi čionai iš Ohajo, 
kad tas pajacas galėtų būti arčiau Karaliaus kapo. Spėkit, kuo jis vardu. 

— Visai nenumanau. 

— Elvis. Elvis Aronas Hemphilas. Po Karaliaus mirties teisiškai 
pasikeitė vardą. Prastuose miesto naktiniuose klubuose įsijaučia mėg- 
džiodamas savo stabuką. Vieną vakarą mačiau jį. Vilkėjo glaudžiai ap- 
temptu baltu parašiutininko kombinezonu, prasegtu iki pat bambos. Tai 
būtų dar gerai, jeigu ne jo pilvas, išsikišęs ir atrodantis it išblukęs arbū- 
zas. Liūdnokas vaizdas. O jo balsas tiesiog juokingas, skamba lyg kokio 
nusenusio indėnų vado, dainuojančio prie stovyklos laužo. 

— Na ir kokia bėda? 

— Moterys. Jūs nepatikėsite, kiek tų pakvaišusiųjų dėl Elvio apsi- 
lanko šiame mieste. Būriais plūsta pasižiūrėti to juokdario, vaidinančio 
Karalių. Jos mėto jam savo kelnaites, dideles kelnaites, skirtas sunkioms, 
plačioms storašiknėms, o jis šluostosi tomis kaktą ir sviedžia atgal. Šau- 
kia jam savo kambarių viešbučiuose numerius, ir mes įtariame, kad jis 
sliūkina ir mėgina vaidinti didį eržilą, visai kaip Elvis. Kol kas jo dar 
nenutvėriau. 

Mičas nesugalvojo ką atsakyti. Kvailai šypsojosi, lyg ta istorija būtų 
išties neįtikėtina. Lomaksas, regis, skaitė jo mintis. 

— Turite nemalonumų dėl žmonos? 

— Ne. Nieko panašaus. Man reikia kai kurios informacijos apie 
keturis žmones. Trys iš jų mirę, vienas — gyvas. 

— Įdomu. Aš klausausi. 

Mičas išsitraukė iš kišenės užrašus. 

— Manau, tai bus griežtai konfidencialu. 

— Be abejo, be abejo. Taip pat konfidencialu, kaip ir jūsų firmoje. 

Mičas sutikdamas linktelėjo, bet pagalvojo apie Temę ir jos Elvį. 
Įdomu, kodėl Lomaksas papasakojo jam tą istoriją? 

— Privalo būti konfidencialu. 

— Aš taip ir sakiau. Galite manimi tikėti. 

— Trisdešimt baksų už valandą? 

— Kaip jums — dvidešimt. Juk jums mane nurodė Rėjus, prisi- 
menate? 

— Esu jums dėkingas. 

— Kas tie žmonės? 

— Trys mirusieji — teisininkai, kadaise dirbę mūsų firmoje. Ro- 
bertas Lemas žuvo per nelaimingą medžioklės atsitikimą kažkur Ar- 
kanzase. Kalnuose. Jo pasigesta maždaug po dviejų savaičių. Buvo rastas 
su kulka galvoje. Atlikta autopsija. Tik tiek žinau. Alisa Naus žuvo per 
autoavariją čionai, Memtyje. Džonas Mikelas 1984-aisiais nusižudė. 
Kūnas rastas jo kabinete. Greta gulėjo pistoletas ir raštelis. 

— Tai viskas, ką žinote? 

— Tik tiek. 

— Kas jus domina? 

— Noriu kuo daugiau sužinoti, kaip tie žmonės mirė. Kokios ap- 
linkybės siejosi su kiekvieno jų mirtimis? Kas jas tyrė? Visus klausimus, 
į kuriuos neatsakyta, ir įtarimus. 

— Ką jūs įtariate? 

— Šiuo metu — dar nieko. Man tik smalsu. 

— Jums daugiau negu smalsu. 

— Gerai, daugiau negu smalsu. Bet kol kas apsistokime prie to. 

— Sutinku. Kas ketvirtasis? 

— Toks Veinas Taransas. Čionai, Memfyje, FTB agentas. 

— FTB! 

— Tai jums kliūtis? 

— Taip, kliūtis. Farų atvejais imu po keturiasdešimt už valandą. 

— Be problemų. 

— Ką norite sužinoti? 

— Patikrinkite jį. Kiek laiko jis jau čia? Ar ilgai dirba agentu? Ko- 
kia jo reputacija? 

— Tai nesunku. 

Mičas sulankstė lapelį ir įsikišo į kišenę. 

— Kiek tai užtruks? 

— Apie mėnesį. 

— Puiku. 

— Kaip, sakėte, vadinasi jūsų firma? 

— „Bendini, Lambert 8< Locke“. 

— Tie du vyrukai, kurie vasarą žuvo... 


— Dirbo firmoje. 


— Yra kokių nors įtarimų? 

— Ne. 

— Tik šiaip paklausiau. 

— Klausykite, Edi. Turite būti labai atsargus. Neskambinkite man 
į namus ar į kontorą. Po mėnesio pats su jumis susisieksiu. Įtariu, kad 
esu labai atidžiai sekamas. 

— Kieno? 


— Norėčiau žinoti. 

Žiūrėdamas į kompiuterio spaudinį, Eiveris nusišypsojo. 

— Spalį tu išrašei sąskaitų už šešiasdešimt vieną valandą per sa- 
vaitę. 

— Man regis, šešiasdešimt keturias, — mėgino jį pataisyti Mičas. 

— Pakankamai gerai ir šešiasdešimt viena. Tikrai, pas mus dar nie- 
kada pirmametis bendradarbis per mėnesį nepasiekdavo tokio didelio 
vidurkio. Viskas teisėta? 

— Nė kiek neišpūsta. Po teisybei, būčiau galėjęs įvaryti ir daugiau. 

— Kiek valandų per savaitę dirbi? 

— Tarp aštuoniasdešimt penkių ir devyniasdešimties. Jeigu norė- 
čiau, sąskaitų galėtų būti už septyniasdešimt penkias valandas. 

— Nepatarčiau, bent kol kas. Gali sukilti šioks toks pavydas. Jau- 
nesnieji bendradarbiai tave labai atidžiai stebi. 

— Norite, kad sulėtinčiau tempą? 

— Žinoma, ne. Šiuo metu mudu su tavimi darbais atsilikę mėnesį. 
Man tik neramu dėl tokių ilgų valandų. Šiek tiek neramu, štai ir viskas. 
Daugelis bendradarbių pradeda užsiplieksdami kaip ugnis — aštuonias- 
dešimties ir devyniasdešimties valandų savaitėmis, bet po poros mėne- 
sių atvėsta. Nuo šešiasdešimt penkių iki septyniasdešimties — paprastai 
maždaug toks vidurkis. Bet, atrodo, tu — nepaprastai ištvermingas. 

— Man daug miego nereikia. 

— O ką tavo žmona apie tai mano? 

— Kodėl tai taip svarbu? 

— Ji nepyksta dėl tokių ilgų valandų? 

Mičas veriamai nužvelgė Eiverį ir sekundėlę prisiminė kivirčą pra- 
citą naktį, kai parvažiavo namo pietų be trijų minučių dvyliktą. Abu jie 
valdėsi, tačiau susikirto aršiau, nei kada nors iki šiol, ir atrodė, kad tokių 
kivirčų bus dar daugiau. Nė vienas nenorėjo bent kiek nusileisti kitam. 
Ebė pasakė besijaučianti artimesnė kaimynui ponui Raisui negu savo 
vyrui. 

— Ne,ji mane supranta. Pažadėjau jai, kad per dvejus metus tapsiu 
partneriu ir išeisiu į pensiją dar neturėdamas trisdešimties. 

— Panašu, kad stengiesi tą pažadą įvykdyti. 

— Juk jūs nesiskundžiate, a? Praeitą mėnesį kiekviena valanda, už 
kurią išrašiau sąskaitą, buvo išeikvota dėl kurios nors iš jūsų bylų, bet 
neatrodė, kad labai jaudintumėtės versdamas mane persidirbti. 

Eiveris padėjo spaudinį ant spintelės šalia savo rašomojo stalo ir 
susiraukė į Mičą: 

— Aš tik nenoriu, kad tu perdegtum ar apleistum reikalus namie. 

Atrodė keista gauti patarimą apie santuoką iš žmogaus, palikusio 
savo žmoną. Mičas pažvelgė į Eiverį su tokia panieka, kokią tik įstengė 
sutelkti. 

— Nesirūpinkite dėl to, kas dedasi mano namuose. Turėtumėte 
džiaugtis, kad gerai sukuosi čia. 

Eiveris pasilenkė per stalą. 

— Klausyk, Mičai, aš ne per daug tikęs tokiems dalykams. Tai eina 
iš aukščiau. Lambertas ir Maknaitas nerimauja, kad tu pernelyg smar- 
kiai save varai. Turiu omenyje, kasryt atvyksti į darbą penktą, kai kada 
net sekmadieniais. Smarkoka, Mičai. 

— Ką jie pasakė? 

— Ne kažin ką. Tiki ar ne, Mičai, bet tiems žmonės tikrai rūpi tavo 
paties ir tavo šeimos reikalai. Jie nori laimingų teisininkų su laimingo- 
mis žmonomis. Jeigu viskas gerai, tuomet ir darbas našus. Lambertas 
ypač tėviškas. Po poros metų jis ketina išeiti į pensiją ir mėgina per tave 
ir kitus jaunus žmones dar kartą išgyventi savo šlovės metus. Jeigu per- 
nelyg daug klausinėja ar duoda kai kurių pamokymų, žiūrėk į tai ramiai. 
Jis užsitarnavo teisę čionai būti visų senelis. 

— Pasakykite jiems, kad man viskas gerai, Ebei gerai, abu mes 
laimingi ir aš darbuojuosi iš peties. 

— Puiku, kai dabar tas nebekliūva, tavo žiniai, mudu kitą savaitę 
vykstame į Didįjį Kaimaną. Sonio Kepso ir trijų kitų klientų įgaliotas 
turiu susitikti su kai kuriais tenykščiais bankininkais. Daugiausia reika- 
lai, bet mes visada randame laiko ir nardymui su akvalangu ar kvėpuo- 
jamuoju vamzdeliu. Pasakiau Roisui Maknaitui, kad man esi reikalingas 
ir tu, jis pritarė šiai kelionei. Sutiko, kad tau turbūt neprošal bent kiek 
pailsėti ir atsigauti. Nori vykti? 

— Be abejo. Tik esu šiek tiek nustebęs. 

— Vykstame su reikalais, taigi be žmonų. Lambertui mažumėlę 
neramu, kad namie gali iškilti problemų. 

— Manau, ponui Lambertui pernelyg rūpi, kas dedasi mano na- 
muose. Pasakykite jam, kad valdau padėtį. Jokių problemų. 

— Taigi vyksti? 

— Žinoma, vykstu. Kiek ten užtruksime? 

— Porą dienų. Apsistosime viename iš firmos kooperatinių kote- 
džų. Kitame galbūt gyvens Sonis Kepsas. Stengiuosi gauti firmos lėktu- 
vą, bet galbūt teks skristi komerciniu reisu. 

— Man tas pat. 


Tik du keleiviai „Cayman Airways“ 727-ajame reise iš Majamio 
buvo su kaklaraiščiais, ir po pirmos nemokamos romo punšo porcijos 
Eiveris nusirišo savąjį ir įsikišo į švarko kišenę. Punšas keleiviams buvo 
išdalytas gražių stiuardesių — rusvų kaimaniečių mėlynomis akimis ir 
mielomis šypsenomis. Moterys tenai puikios, ne vieną sykį kartojo Ei- 
veris. 

Mičas sėdėjo prie lango ir stengėsi slėpti pirmos savo kelionės už 
šalies ribų jaudulį. Bibliotekoje jis buvo susiradęs knygą apie Kaima- 
nų salas. Jų yra trys: Didysis Kaimanas, Mažasis Kaimanas ir Kaiman 
Brakas. Dvi mažesniosios netankiai gyvenamos ir retai lankomos. 
Didžiajame Kaimane aštuoniolika tūkstančių gyventojų, dvylika tūks- 
tančių registruotų korporacijų ir trys šimtai bankų. Dvidešimt procentų 
gyventojų baltieji, dvidešimt — juodieji, likę šešiasdešimt — neaišku 
kokie, ir jiems tai nerūpėjo. Sostinė Džordžtaunas pastaraisiais metais 

tapo tarptautiniu mokesčių rojumi, su bankininkais tokiais pat slap- 
tingais kaip ir šveicarų. Čia nebuvo pajamų, korporacijų, pelno nuo 
kapitalo, nekilnojamojo turto ar dovanojimo mokesčių. Kai kurioms 
kompanijoms ir investicijoms buvo suteikiamos garantijos, kad penkias- 
dešimt metų jos nebus apmokestinamos. Salos — britams priklausanti 
teritorija su nepaprastai stabilia vyriausybe. Įplaukos iš importo muitų 
ir turizmo finansavo viską, kas buvo būtina valdžiai. Salose neegzistavo 
nusikaltimai ar nedarbas. 

Didysis Kaimanas — dvidešimt trijų mylių ilgio ir vietomis iki 
aštuonių pločio, bet iš oro sala atrodė kur kas mažesnė, kaip nedidukė 
uola, supama skaidraus, satyrinio vandens. 

Lėktuvas nutūpė bemaž lagūnoje, tik paskutinę sekundę iš vandens 
išnirusi siaura asfalto juosta suspėjo pasigauti ratus. Išlipę iš lėktuvo ke- 
leiviai būriu pražygiavo muitinės kontrolę. Juodaodis berniokas sugriebė 
Mičo krepšius ir kartu su Eiverio daiktais sumetė į 1972-ųjų laidos for- 
do LTD bagažinę. Mičas dosniai apdovanojo jį arbatpinigiais. 

— Septynių Mylių paplūdimys! — sukomandavo Eiveris taksistui, 
išlenkdamas likutį romo punšo iš gautos lėktuve plastikinės taurelės. 

— Taip, mielasis, — dainuojamai nutęsė tas ir palikdamas asfalte 
padangų pėdsakus, šovė Džordžtauno link. Per radiją trenkė regį. Tak- 
sistas kratėsi, lingavo ir pirštais barbeno į vairą nepaliaujamą ritmą. Jis 
važiavo ne ta kelio puse, bet taip elgėsi ir visi kiti. Mičas nugrimzdo į 
apsitrynusią sėdynę ir užsikėlė koją ant kojos. Automobilyje nebuvo oro 
kondicionieriaus, jei neskaitytum atdarų langų. Tvankus drėgnas tropi- 
kų oras pūtė jam į veidą, kedeno plaukus. Buvo gera. 

Salos paviršius buvo lygus, keliu į Džordžtauną riedėjo daugybė 
mažų, dulkėtų europietiškų automobilių, motorolerių ir dviračių. Namai 
— nedideli, vienaukščiai, skardiniais stogais ir dailiai nudažyti įvairiomis 
spalvomis. Vejos priešais juos — mažutėlės, su reta žole, bet tvarkingai iš- 
šluotos. Artėjant prie miesto namai ėmė tapti parduotuvėmis — dviejų ir 
trijų aukštų karkasiniais pastatais, po kurių tentais būriavosi besislepian- 
tys nuo saulės turistai. Vairuotojas staiga pasuko, ir jie atsidūrė komerci- 
nėje miesto dalyje, grūste prigrūstoje šiuolaikiškų bankų pastatų. 

Eiveris ėmėsi ekskursijų gido vaidmens: 

— Tie bankai — iš viso pasaulio: Vokietijos, Prancūzijos, Didžio- 
sios Britanijos, Kanados, Ispanijos, Japonijos, Danijos. Net iš Saudo 

Arabijos ir Izraelio. Pagal paskutinius paskaičiavimus — per trys šimtai. 
Sala tapusi tikru mokesčių rojumi. Čionykščiai bankininkai nepaprastai 
santūrūs. Prieš juos šveicarų bankininkai atrodo plepiai. 

Intensyvioje transporto spūstyje taksi greitis sulėtėjo, ir švelnus 
vėjelis pro langą liovėsi glamonėjęs. 

— Matau daug Kanados bankų, — nusistebėjo Mičas. 

— Antai ten po dešinei — „Karališkasis Monrealio bankas“. Tu- 
rime jame būti rytoj, dešimtą ryto. Didžiuma mūsų reikalų čia siesis su 
Kanados bankais. 

— Ar dėl kokios nors ypatingos priežasties? 

— Jie labai saugūs ir tylūs. 

Judri gatvė sukosi ir baigėsi į kitą. Už sankryžos horizonte pasi- 
matė žaižaruojanti Karibų jūros žydrynė. Įlankoje išmetęs inkarą stovėjo 
kruizinis laivas. 

— Kiaulių Gardo įlanka, — paaiškino Eiveris. — Prieš tris šimtus 
metų joje piratai švartuodavo savo laivus. Pats Juodabarzdis* užklysdavo 
į šias salas, jose paslėpė ir savo prisiplėštą grobį. Prieš kelerius metus 
dalis jo rasta oloje, į rytus nuo čia, netoliese Bodentauno. 

Mičas linktelėjo, lyg tikėtų šia sakme. Vairuotojas užpakalinio 
vaizdo veidrodėlyje šypsojosi. 

Eiveris nusišluostė nuo kaktos prakaitą. 

— Ši vieta visada traukė piratus. Kadaise Juodabarzdį, nūnai — šių 
laikų piratus, kurie sudaro korporacijas ir čia slepia savo pinigus. Tiesa, 
mielasis? 

— Taip, mielasis, — atsakė taksistas. 

— O štai — Septynių Mylių paplūdimys, — parodė ranka Eiveris. 
Vienas iš gražiausių ir žinomiausių pasaulyje. Tiesa, mielasis? 

— Tiesa, mielasis. 

— Smėlis — baltas kaip cukrus. Šiltas, skaidrus vanduo. Šiltos, 
gražios moterys. Tiesa, mielasis? 

— Taip, mielasis. 

— O šįvakar „Palmėse“ rengiamos vaišės po atviru dangumi? 

— Taip, mielasis. Šeštą valandą. 


* Karibų regione siautėjusio anglų pirato Edvardo Tyčo (Edvard Teach) pravardė. 
Britų karo jūrų laivyno pajėgų 1718 metais buvo nukautas. 

— Tai mūsų kooperatinės valdos kaimynystėje. „Palmės“ — po- 
puliarus viešbutis, pati gyviausia vieta visame paplūdimyje. 

Stebėdamas slenkančius pro šalį viešbučius, Mičas šypsojosi. 
Prisiminė pokalbį Harvarde, kai Oliveris Lambertas pamokslavo apie 
tai, kaip firma nepalankiai žiūri į skyrybas ir lakstymą paskui moteris. 
Ir gėrimą. Galbūt Eiveris praleido pro ausis tuos pamokslus. O gal- 
būt — ne. 

Kooperatiniai kotedžai buvo Septynių Mylių paplūdimio viduryje, 
kito tokio paties komplekso ir „Palmių“ kaimynystėje. Kaip jo ir tikėtasi, 
firmai priklausantys namai buvo erdvūs ir prabangiai įrengti. Eiveris 
pasakė, kad už kiekvieną būtų galima gauti mažų mažiausia po pusę 
milijono, bet jie neparduodami. Ir nenuomojami. Yra tam, kad teiktų 
šventą prieglobstį pavargusiems nuo darbo „Bendini, Lambert x Loc- 
ke“ firmos teisininkams. Ir kai kuriems itin svarbiems klientams. 

Iš balkono prie antro aukšto miegamojo Mičas stebėjo po žaiža- 
ruojančią jūrą plaukiojančias be aiškaus tikslo valteles. Saulė buvo be- 
pradedanti leistis, ir nedidelės bangelės atspindėjo jos spindulius į visas 
puses. Kruizinis laivas lėtai tolo nuo salos. Dešimtys žmonių vaikštinėjo 
po paplūdimį, spardė smėlį, taškėsi vandenyje, vaikėsi smėlinius krabus, 
gėrė romo punšą ir Jamaikos alų „Red Stripe“. Nuo „Palmių“ vėjas at- 
nešdavo ritmingus Karibų muzikos taktus. Viešbučio baras lauke, deng- 
tas nendrių stogu, it magnetas traukė poilsiautojus. Iš žolinės trobelės 
šalimais žmonės nuomojosi nardymo įrangą, katamaranus ir tinklinio 
sviedinius. 

Pasipuošęs ryškiais oranžinių ir geltonų gėlių rašto šortais, į bal- 
koną atėjo Eiveris. Jo kūnas buvo lieknas ir tvirtas, nė kiek neapdribęs. 
Memfyje jam priklausė dalis sveikatingumo klubo akcijų, tad kasdien 
eidavo ten mankštintis. Matyt, klubas turėjo ir kažkiek vietų soliariumą. 
Mičui visa tai padarė įspūdį. 

— Kaip tau mano apranga? — paklausė Eiveris. 

— Labai puiki. Jums tinka. 

— Jeigu norėtum, turiu dar vienus tokius. 

— Ne, dėkui. Liksiu su savais Vakarų Kentukio koledžo sportiniais 
šortais. 

Eiveris nugėrė iš taurelės ir apžvelgė vaizdą. 

— Jau lankiausi čia dešimtis kartų ir vis tiek lieku sužavėtas. Gal- 
voju, kai išeisiu į pensiją, įsikursiu čia. 

— Būtų miela. Galėtumėte vaikštinėti po paplūdimį ir vaikytis 
smėlinius krabus. 

— Ir lošti domino, gerti „Red Stripe“. Ar kada esi gėręs tokį alų? 

— Kiek prisimenu, ne. 

— Einam, išgersime. 

Lauko baras vadinosi „Romagalviai“ ir buvo pilnas ištroškusių 
turistų ir kelių vietinių, sėdinčių drauge apie medinį stalą ir lošiančių 
domino. Eiveris prasibrovė pro spūstį ir grįžo su dviem alaus buteliais. 
Abu atsisėdo šalia domino lošėjų. 

— Manau, išėjęs į pensiją tą ir veiksiu. Atvyksiu čia ir pelnysiuos 
duonai, lošdamas domino. Ir gersiu „Red Stripe“. 

— Geras alus. 

— O kai atsibos domino, svaidysiu strėlytes. — Jis kryptelėjo galva 
į vieną kampą, kur grupė girtų anglų svaidė į taikinio lentą strėlytes ir 
keikėsi. — O kai atsibos strėlytės, na, kas žino, ką veiksiu. Atleisk. — Ei- 
veris atsistojo ir pasuko prie stalo terasoje, kur ką tik atsisėdo dvi panos 
su siaurikių bikiniais. Jis prisistatė, ir jos pakvietė jį prisėsti. Mičas užsi- 
sakė dar vieną butelį alaus, o paskui išėjo į paplūdimį. Tolumoje matėsi 
Džordžtauno bankų pastatai. Jis patraukė jų link. 


Patiekalai išdėlioti ant sulankstomųjų stalų aplink baseiną. Keptas 
ant grotelių jūrų ešerys, ryklio mėsos gabaliukai ir palometa nuo atviros 
ugnies, skrudintos krevetės, vėžliai, austrės, omaras ir raudonasis ešerys. 
Viskas iš jūros ir viskas šviežia. Svečiai spietėsi apie staliukus ir vaišinosi, 
o padavėjai zujo pirmyn ir atgal išnešiodami galonus romo punšo. Išsi- 
rinkę valgius, žmonės sėdosi prie staliukų kieme, iš kur vėrėsi vaizdas į 
„Romagalvius“ ir jūrą apačioje. Instrumentus derino regio orkestrėlis. 
Saulė pasislėpė už debesies, o paskui paniro už horizonto. 

Mičas nusekė paskui Eiverį pro bufetą ir toliau, kaip buvo galima 
tikėtis, prie staliuko, kur laukė dvi moterys. Paaiškėjo, kad jos — seserys, 
abi netoli trisdešimties, išsiskyrusios, apygirtės. Viena iš jų, Kerė, buvo 
užsidegusi dėl Eiverio, o kita, Džulija, iškart pradėjo šaudyti akimis į 
Mičą. Kažin, pagalvojo jis, ką Eiveris joms pasakė. 


134 


— Matau, jūs vedęs, — šnibžtelėjo Džulija prisislinkdama arčiau jo. 

— Taip, ir laimingai. 

Ji nusišypsojo, lyg priimtų iššūkį. Eiveris ir jo moteriškutė pamerkė 
vienas kitam. Mičas pasičiupo stiklą su punšu ir išmaukė vienu gurkšniu. 

Knebinėdamas šakute valgį, jis mąstė apie nieką kitą, tik apie Ebę. 
Būtų sunku paaiškinti, jeigu to prireiktų. Pietūs su dviem žaviomis, be- 
veik nuogomis moterimis. Visai būtų neįmanoma paaiškinti. Pokalbis 
prie stalo sunkiai rezgėsi, o Mičas nė nesirengė pagelbėti. Padavėjas pa- 
statė ant stalo didelį ąsotį, ir tas kaipmat buvo ištuštintas. Eiveris tapo 
nepakenčiamas. Papasakojo, kad Mičas žaidė Niujorko „Gigantuose““, 
turi du supertaurės žiedus. Užkaldavo po milijoną baksų per metus, ta- 
čiau dėl kelio traumos turėjo baigti futbolininko karjerą. Mičas tik purtė 
galvą ir toliau gėrė. Džulija leipo dėl jo ir prisislinko dar arčiau. 

Orkestrėlis užgrojo garsiau, atėjo metas šokti. Pusė publikos 
plūstelėjo ; medinę šokių aikštelę po dviem medžiais: tarp baseino ir 
paplūdimio. 

— Šokim! — sušuko Eiveris ir pastvėrė savąją paną. Juodu nu- 
bėgo tarp staliukų ir netrukus pasimetė besitampančių ir strakaliojančių 
turistų minioje. 

Mičas pajuto Džuliją prisislenkant dar arčiau, paskui jos ranka 
atsidūrė jam ant šlaunies. 

— Nori šokti? — paklausė ji. 

— Ne. 

— Gerai. Ir aš ne. O ką norėtum veikti? — Ji trynėsi krūtimis į jo 
bicepsus ir vos iš už kelių colių apdovanojo jį gundoma šypsena, kokią 
tik gebėjo nutaisyti. 

— Nieko. — Jis nustūmė jos ranką. 

— Ak, baik. Paišdykaukime. Tavo žmona niekada nesužinos. 

— Klausyk, tu labai miela, bet su manimi tuščiai gaišti laiką. Dar 
anksti. Suspėsi pakabinti tikrą eržilą. 

— Koks tu sąmojingas. 

Ranka vėl sugrįžo į ankstesnę vietą, ir Mičas giliai atsikvėpė. 

— Kodėl tu nedingsti? 

— Atleisk. — Ranka pasitraukė. 


* „New York Giants“ — amerikietiško futbolo profesionalų lygos komanda. 

— Pasakiau, dink. 

Ji atsitraukė. 

— Kas tau yra? 

— Bjauriuosi užkrečiamomis ligomis. Dink! 

— Kodėl pats nedingsti? 

— Puiki mintis. Manau, aš dingsiu. Smagu buvo kartu papietauti. 

Mičas pasiėmė stiklą su romo punšu ir prasibrovė pro šokėjus iki 
baro. Užsisakė „Red Stripe“ ir atsisėdo tamsiame terasos kampe. Paplū- 
dimys priešais jį buvo jau ištuštėjęs. Vandens paviršiumi pamažu slin- 
ko dešimtys laivų žiburėlių. Jam už nugaros skambėjo „Basų vaikinų“ 
grupės garsai ir Karibų nakties juokas. „Smagu, — mąstė jis, — bet su 
Ebe būtų dar smagiau.“ Galbūt juodu ateinančią vasarą čionai atvyksią 
atostogauti. Jiems reikia pabūti drauge, toli nuo namų ir darbo. Tarp 
jųdviejų atsirado atstumas — atstumas, kurio jis nepajėgia apibūdinti. 
Atstumas, apie kurį abu nenori kalbėti, bet jaučia. Atstumas, kuris jam 
kelia baimę 

— Į ką taip žiūri? — Nuo netikėtai šalia nuskambėjusio balso jis 
krūptelėjo. Ji atėjo prie staliuko ir prisėdo greta. Čionykštė — tamsios 
odos ir mėlynomis ar šviesiai rudomis akimis. Tamsoje neįmanoma buvo 
įžiūrėti. Bet buvo gražios — šiltos ir nesidrovinčios. Tamsūs banguojan- 
tys plaukai sušukuoti atgal krito bemaž iki juosmens. Mergina — eg- 
zotiškas mišinys juodosios, baltosios rasės ir galbūt lotynų amerikiečių 
kraujo. O galbūt dar ir kitokio. Viršutinę jos kūno dalį dengė baltas bi- 
kinis, labai giliai iškirptas ir vos dengiantis pilnas krūtis, apatinę — ilgas, 
ryškiaspalvis sijonas, skeltas iki juosmens ir leidžiantis pamatyti bemaž 
viską, kai ji atsisėdo, užsikeldama koją ant kojos. Jokio apavo. 

— Po teisybei, į nieką, — atsakė Mičas. 

Ji buvo jauna, kai vaikiškai nusišypsodavo, suboluodavo dailūs 
dantys. 

— Iš kur tu? 

— Iš Valstijų. 

Ji nusišypsojo, paskui prunkštelėjo. 

— Ir taip aišku, kad iš ten. Bet iš kurios Valstijų vietos? — minkšta, 
švelni, tiksli, užtikrinta Karibų regiono anglų kalbos tartis. 

— Iš Memfio. į 

— Daug žmonių čionai atvyksta iš Memfio. Daug nardytojų. 

— Tu čia gyveni? — paklausė jis. 

— Taip. Visą gyvenimą. Mano motina — vietinė, tėvas — iš An- 
gijos. Dabar jo nėra, grįžo ten, iš kur atvyko. 

— Išgertum ko nors? 

— Taip. Romo su sodos vandeniu. 

Mičas nuėjo prie baro ir laukė, kol bus supilstyti gėrimai. Pašir- 
džiuos maudė kažkoks nervingas jaudulys. Juk jis dar galėtų smukti į 
tamsą, pradingti minioje ir susirasti kelią į kotedžą, kur būtų saugu. 
Galėtų užsirakinti duris ir skaityti knygą apie tarptautinį mokesčių rojų. 
Gana nuobodu. Be to, ten jau Eiveris su savo mažąja karštuole. Toji 
mergina nepavojinga, kuždėjo jam išgertas romas ir alus. Juodu išmesią 
po porą taurelių ir palinkėsią vienas kitam labos nakties. 

Jis grįžo su gėrimais ir atsisėdo priešais merginą, kaip įmanydamas 
toliau. Terasoje juodu buvo vieni. 

— Tu nardytojas? — paklausė ji. 

— Ne. Tikėsi ar netikėsi, bet atvykau čia su reikalais. Esu teisinin- 
kas, ir rytą turiu susitikti su keliais bankininkais. 

— Ilgai čia būsi? 

— Porą dienų. — Jis stengėsi būti mandagus, bet kalbėti trumpai. 
Kuo mažiau pasakys, tuo bus saugiau. Ji persikeitė kojas ir nusišypsojo. 
Mičui pasidarė silpna. 

— Kiek tau metų? — paklausė jis. 

— Dvidešimt, o mano vardas Eilina. Esu jau pakankamai suau- 
gusi. 

— O aš — Mičas. — Jam sutraukė skrandį, galva svaigo. Jis greitai 

Mergina stebėjo jį su ta pačia gundančia šypsena. 

— Tu labai gražus. 

„Kaip sparčiai tai stumiasi į priekį. Nagi, šalčiau, — paliepė jisai 
sau, — tik šalčiau.“ 

— Dėkui. 

— Tu — sportininkas? 

— Šioks toks. Kodėl klausi? 

— Atrodai panašus į sportininką. Labai raumeningas ir tvirtas. 
Nuo to, kaip ji pabrėžė „tvirtas“, jam vėl sutraukė skrandį. Grožėjosi jos 

kūnu ir bandė sugalvoti kokį nors komplimentą, kuris nenuskambėtų 
kaip užuomina. „Išmesk tai iš galvos,“ — įtikinėjo save. 

— Kur tu dirbi? — paklausė jis kreipdamas į ne tokias geidulingas 
sritis. 

— Juvelyrinėje parduotuvėje, pardavėja. 

— Kur gyveni? 

— Džordžtaune. O kur tu apsistojęs? 

— Čia pat, kooperatinių kotedžų kvartale. — Jis kryptelėjo galva 
ton pusėn, ir mergina pasižiūrėjo į kairę. Ji nori pamatyti tą kvartalą, 
nurmnanė jis. 

Eilina vėl nugėrė iš taurelės. 

— Kodėl nesilinksmini drauge su kitais? 

— Ne itin mėgstu pasilinksminimus. 

— Patinka paplūdimys? 

— Gražus. 

— Dar gražesnis mėnesienoje. — Vėl ta pati šypsena. 

Jis nesumojo, ką į tai atsakyti. 

— Paplūdimiu mylią nuo čia yra geresnis baras. Pasivaikščioki- 
me, — pasiūlė ji. 

— Kad nežinau, reikėtų jau grįžti. Iki ryto dar turiu padirbėti. 

Mergina nusijuokė ir atsistojo. 

— Kaimanuose niekas taip anksti neužsidaro namie. Einam. Aš 
tau skolinga romą. 

— Ne. Verčiau nereikia. 

Ji sugriebė Mičą už rankos, ir jis nusekė paskui ją iš terasos į pa- 
plūdimį. Juodu žingsniavo tylėdami, kol „Palmių“ jau nebesimatė, o 
muzikos garsai vis labiau silpo. Mėnulis aukštai danguje dabar spindėjo 
šviesiau, paplūdimyje nebuvo nė gyvos dvasios. Mergina kažką atkabino 
ir nusisegė sijoną, likdama beveik be nieko, vien su virvele apie juosmenį 
ir kita — besileidžiančia jai tarp kojų. Ji susuko sijoną ir uždėjo Mičui 
ant sprando, paskui paėmė jį už rankos. 

Kažkas viduje ragino: bėk. Sviesk į vandenyną alaus butelį. Nu- 
mesk sijoną ant smėlio. Ir bėk kaip velnias. Bėk į kotedžą. Užsirakink 
duris. Užsidaryk langus. Bėk! Bėk! Bėk! 

O kažkas sakė: atsipalaiduok. Juk tai visai nepavojinga pramoga. 
Išgerk dar kelias taureles. Jeigu kas nors atsitiks, mėgaukis tuo. Niekas 

nesužinos. Memfis už tūkstančio mylių. Eiveris nesužinos. O ką Eiveris? 
Ką šis galėtų pasakyti? Visi taip daro. Sykį anksčiau taip buvo atsitikę, 
kai dar mokėsi koledže, kai dar buvo nevedęs, bet jau susižadėjęs. Tada 
jis vertė kaltę alui, kurio per daug išgėrė, bet nieko, liko gyvas ir be žy- 
mesnių randų. Laikas viskuo pasirūpino. Ebė taip ir nesužinojo. 

Bėk! Bėk! Bėk! 

Juodu nužingsniavo mylią, bet jokio baro arti nebuvo matyti. Paplū- 
dimyje tapo tamsiau. Mėnulį patogiai paslėpė debesys. Nuo pat „Roma- 
galvių“ pakeliui nepasitaikė nė vieno žmogaus. Ji nusitempė jį už rankos 
prie dviejų plastikinių paplūdimio kėdžių, stovinčių prie pat vandens. 

— Pailsėkime, — pasiūlė mergina. 

Mičas išbaigė alų. 

— Tu neitin kalbus, — papriekaištavo ji. 

— O ką man sakyti? 

— Ar tau aš atrodau graži? 

— Labai graži. Ir tavo gražus kūnas. 

Ji sėdėjo ant savo kėdės krašto ir taškė pėdomis vandenį. 

— Einam paplaukioti. 

— Aš... ee... iš tiesų neturiu ūpo. 

— Nagi, Mičai. Aš mėgstu vandenį. 

— Tu eik. Aš pasižiūrėsiu. 

Ji atsiklaupė šalia Mičo ant smėlio ir pakėlė į jį veidą — buvo vos 
per kelis colius nuo jo. Paskui ranka lėtai siekė sau už sprando ir atsi- 
segė bikinio liemenėlę — ši nukrito, labai pamažu. Jos krūtys, dabar lyg 
gerokai padidėjusios, atsidūrė ant jo kairio dilbio. 

Pakėlusi nuo smėlio bikinio liemenėlę, padavė jam. 

— Palaikyk, kol maudysiuos. — Medžiagos skiautelė buvo švelni, 
balta ir nesvėrė ne milijoninės dalies uncijos. Mičas liko lyg suparaly- 
žiuotas, jo kvėpavimas, vos prieš kelias sekundes apsunkintas ir trūkčio- 
jantis, dabar tartum visai liovėsi. 

Eilina pamažu nuėjo į vandenį. Iš užpakalio balta virvelė beveik 
nieko nedengė. Ilgi, tamsūs, nuostabūs jos plaukai krito iki pat juos 
mens. Ji įbrido ligi kelių, paskui atsigręžė į krantą. 

— Eikš, Mičai. Vanduo tiesiog nuostabus. 

Ji blykstelėjo akinama šypsena, ir Mičas negalėjo jos nematyti. 
Jis glostė bikinio liemenėlę suvokdamas, kad tai paskutinė jo galimy 

bė pabėgti. Bet jautėsi apsvaigęs ir nusilpęs. Tam, kad pabėgtų, reikėjo 
daugiau jėgų, negu jis veikiausiai pajėgtų sutelkti. Norėjo tik sėdėti, ir ji 
galbūt nueis. Galbūt nuskęs. Galbūt iškils potvynio banga ir nusineš ją 
jūron. 

— Eikš, Mičai. 

Jis nusivilko marškinius ir įbrido į vandenį. Ji šypsodamasi stebėjo, 
o kai Mičas atsidūrė greta, paėmė už rankos ir nusivedė giliau. Apsivijo 
jo kaklą rankomis, ir juodu bučiavosi. Jis susirado virveles. Juodu vėl pa- 
sibučiavo. 

Staiga ji atšlijo ir be žodžių pasuko į krantą. Mičas lydėjo ją akimis. 
Atsisėdusi ant smėlio tarp dviejų kėdžių, ji nusimovė apatinę bikinio 
dalį. Mičas paniro po vandeniu, ir, regis, amžinybę laikė suturėjęs kvapą. 
Kai išniro į paviršių, ji sėdėjo atsilošusi, alkūnėmis remdamasi į smėlį. Jis 
apžvelgė paplūdimį ir, aišku, nieko nepamatė. Kaip tik šią akimirką mė- 
nulis pasislėpė už kito debesies. Arti nebuvo nei katerio, nei katamarano, 
nei valties, nei plaukiko, nei nardytojo — nieko, nė daikto ar žmogaus, 
kurie judėtų vandens paviršiumi. 

— Negaliu to daryti, — sumurmėjo jis pro sukąstus dantis. 

— Ką pasakei, Mičai? 

— Negaliu to daryti! — riktelėjo jis. 

— Bet aš tavęs noriu. 

— Negaliu to daryti. 

— Nagi, Mičai. Niekas nesužinos. 

Niekas nesužinos. Niekas nesužinos. Jis pamažu nuėjo prie jos. 
Niekas nesužinos. 


Vežančio teisininkus į Džordžtauną taksi gale tvyrojo visiška tyla. 
Juodu vėlavo. Pramiegojo ir liko be pusryčių. Nė katras nesijautė itin 
gerai. Eiveris atrodė ypač suvargęs — paraudusiomis akimis ir blyškaus 
veido, nesiskutęs. 

Taksistas transporto spūstyje sustojo prie „Karališkojo Monrealio 
banko“. Karštis ir drėgmė jau dusino. 

Randolfas Osgudas, bankininkas, pasirodė esąs tipiškas konservaty- 
vus britas — tamsiai mėlynas dvieilis kostiumas, raginių rėmelių akiniai, 
plati blizganti kakta ir smaila nosis. Pasisveikino su Eiveriu kaip su senu 

draugu ir prisistatė Mičui. Juodu buvo nuvesti į erdvią kontorą antrame 
aukšte su vaizdu į Kiaulių Gardo įlanką. Ten laukė dvi tarnautojos. 

— Ko jums tiksliau reikia, Eiveri? — pro nosį paklausė Osgudas. 

— Pirma pradėkime nuo kavos. Man reikia visų Sonio Kepso, Elo 
Košijos, Dolfo Hembos, „Ratzlaft Partners“ ir „Green Group“ sąskaitų 
suvestinių. 

— Taip, ir kiek toli atgalios norėtumėte siekti? 

— Pusę metų. Kiekvienos sąskaitos. 

Osgudas spragtelėjo pirštais vienai tarnautojai. Ši išskubėjo ir grįžo 
su padėklu kavos ir tešlainių. Kita tarnautoja pasirengė užsirašinėti. 

— Be abejo, Eiveri, mums reikės kiekvieno iš tų klientų leidimo ir 
įgaliojimo advokatui. 

— Viskas yra jūsų archyvuose, — atsakė Eiveris iškraudamas savo 
lagaminėlį. 

— Taip, bet jų galiojimo laikas jau pasibaigęs. Mums reikia dabar- 
tinių. Kiekvienai sąskaitai. 

— Puiku. — Eiveris pastūmė per stalą aplanką. — Visi jie čia. 
Dabartiniai. — Jis pamerkė akį Mičui. 

Tarnautoja paėmė aplanką ir paskleidė ant stalo dokumentus. 
Kiekvienas iš jų buvo atidžiai ištyrinėtas abiejų tarnautojų, paskui paties 
Osgudo. Teisininkai gurkšnodami kavą laukė. 

Osgudas nusišypsojęs tarė: 

— Atrodo, visi tvarkingi. Mes pateiksime ataskaitas. Ko dar jums 
reikia? 

— Reikia įsteigti tris korporacijas. Dvi Soniui Kepsui ir vie- 
ną — „Green Group“. Laikysimės įprastos procedūros. Bankas veiks 
kaip įregistruotas agentas ir taip toliau. 

— Parengsiu reikiamus dokumentus. — Osgudas žvilgtelėjo į vie- 
ną tarnautoją. — Ko dar? 

— Kol kas viskas. 

— Puiku. Ataskaitos turėtų būti po pusvalandžio. Prisidėsite prie 
manęs priešpiečių? 

— Atleiskite, Randolfai. Turiu atsisakyti. Mudu su Miču jau anks- 
čiau įsipareigoję. Galbūt rytoj. 

Mičas nieko nežinojo apie ankstesnį įsipareigojimą, bent apie tokį, 
į kurį būtų įveltas. 

— Galbūt, — sutiko Osgudas ir kartu su tarnautojomis paliko 
kontorą. 

Eiveris uždarė duris ir nusivilko švarką, paskui nuėjęs prie lango 
vėl nugėrė kavos. 

— Atleisk, Mičai, už praeitą naktį. Labai apgailestauju. Nusigėriau 
ir nieko nebemąsčiau. Negerai, kad pastūmėjau tą moterį prie tavęs. 

— Atsiprašymas priimtas. Tegul daugiau taip neatsitinka. 

— Neatsitiks. Pažadu. 

— Tavoji buvo gera? 

— Manau, taip. Ne kažkiek atsimenu. Ką veikei su jos seseria? 

— Ji liepė man dingti. Patraukiau į paplūdimį ir mažumėlę pasi- 
vaikštinėjau. 

Eiveris atsikando tešlainį ir pasišluostė lūpas. 

— Žinai, gyvenu nuo žmonos atskirai. Po kokių metų mudu turbūt 
skirsimės. Aš stengiuos daug nesiafišuoti, nes skyrybos gali tapti bjau- 
rios. Firmoje galioja nerašyta taisyklė — ką mes veikiame už Memfio 
ribų, lieka už Memfio ribų. Supranti? 

— Liaukitės, Eiveri. Juk žinote, kad aš neprasitarsiu. 

"mong Žinau, žinau. 

Mičas džiaugėsi išgirdęs nerašytą taisyklę, nors rytą atsibudo 
jausdamasis saugiai, nes tarėsi padaręs tobulą nusikaltimą. Mąstė apie 
ją lovoje, duše, taksi, ir dar dabar jam buvo sunku į ką nors susitelkti. 
Kai juodu pasiekė Džordžtauną, pagavo save besižvalgant į juvelyrines 
parduotuves. 

— Noriu kai ko paklausti, — pratarė Mičas. 

Dorodamas tešlainį, Eiveris linktelėjo galva. 

— Kai prieš kelis mėnesius Oliveris Lambertas, Maknaitas ir 
kiti mane samdė, kelis kartus buvau perspėtas, kad firmoje nepalankiai 
žiūrima į skyrybas, moteris, kaušalą, narkotikus. Svarbiausia — sunkus 
darbas ir pinigai. Štai kodėl sutikau priimti pasiūlymą. Jau mačiau sunkų 
darbą ir pinigus, bet dabar regiu kitus dalykus. Kur jūs klydote? O gal 
visi firmoje taip elgiasi? 

— Man nepatinka tavo klausimas. 

— Žinojau, kad nepatiks. Bet norėčiau išgirsti atsakymą. Nusipel- 
nau jo. Jaučiuosi, lyg būčiau suklaidintas. 

— Tad ką ketini daryti? Išeiti, nes aš nusigėriau ir pergulėjau su 
kekše? 

— Aš ir negalvoju išeiti. 

— Gerai. Ir nereikia. 

— Bet turiu teisę išgirsti atsakymą. 

— Tvarka. Gana teisinga. Firmoje aš didžiausias šelmis, ir visi 
aršiai mane užsipuls, kai užsiminsiu apie skyrybas. Kartkartėmis laks- 
tau paskui moteris, bet niekas apie tai nežino. Arba bent negali manęs 
pagauti. Neabejoju, taip elgiasi ir kiti partneriai, bet jų irgi neįmanoma 
pagauti. Ne visi, bet keletas. Daugelio santuokos labai patvarios, ir jie 
amžinai ištikimi savo žmonoms. Aš visada buvau blogiukas, bet mane 
kentė, nes esu talentingas. Kolegos žino, kad per priešpiečius, o kartais ir 
darbe, išgeriu, žino, kad nusižengiu kai kurioms iš jų nustatytų šventųjų 
taisyklių, bet vis tiek padarė mane partneriu, nes esu jiems reikalingas. 
O dabar, kai tapau partneriu, nelabai ką jie begali padaryti. Nesu aš toks 
jau blogas, Mičai. 

— Aš taip ir nesakiau. 

— Bet nesu ir tobulybė. Dauguma iš jų kitokie, patikėk. Jie — ma- 
šinos, robotai. Gyvena, valgo ir miega dėl „Bendini, Lambert < Locke“. 
O aš mėgstu šiek tiek pasilinksminti. 

— Taigi jūs išimtis... 

— O ne taisyklė, taip. Ir dėl to neatsiprašinėju. 

— Aš ir nereikalauju, kad atsiprašinėtumėte. Tik noriu aiškumo. 

— Ar pakankamai aišku? 

— Taip. Visada žavėjausi jūsų tiesumu. 

— O aš žaviuosi tavo disciplinuotumu. Tik tvirtas vyras gali likti 
ištikimas savo žmonai, kai praeitą naktį buvo tokių pagundų. Aš nesu 
toks tvirtas. Ir nenorėk, kad būčiau. 

Pagundos. Per priešpiečius jis ketino apžiūrėti juvelyrines parduo- 
tuves. 

— Klausykite, Eiveri, nesu koks nors šventeiva, ir nesu papiktintas. 
Ne man teisti — visą gyvenimą pats buvau teisiamas. Tik buvau sutrikęs 
dėl taisyklių, štai ir viskas. 

— Taisyklės niekada nekinta. Jos išlietos betonu. Iškaltos granite. 
Įrėžtos akmenyje. Pažeisk jų per daug, ir būsi išvytas. Arba pažeidinėk 
jų kiek nori, tik niekada nesiduok pagaunamas. 

— Gana teisinga. 

Į kontorą įžengė Osgudas ir grupelė tarnautojų, nešini kompiute- 
rių spaudiniais ir šūsnimis dokumentų. Viską išdėliojo ant stalo abėcė- 
line tvarka. 

— Tai turėtų jus užimti kokią dieną ar apie tiek. — Osgudas dirb- 
tinai nusišypsojo, spragtelėjo pirštais, ir tarnautojos pasišalino. — Būsiu 
savo kabinete, jeigu manęs prireiktų. 

— Taip, dėkui. — Eiveris pasilenkė ties pirmu dokumentų kom- 
plektu. Mičas nusivilko švarką ir pasilaisvino kaklaraištų. 

— Ką gi mes čia veikiame? — paklausė jis. 

— Du dalykus. Pirma, peržiūrėsime įnašus į visas tas sąskaitas. 
Pirmiausia mus domina uždirbtos palūkanos, kokiu procentu, kiek ir 
taip toliau. Atliksime kiekvienos sąskaitos apytikrį auditą, kad galė- 
tume įsitikinti, jog palūkanos eina ten, kur ir turėtų eiti. Pavyzdžiui, 
Dolfas Hemba siunčia savo palūkanas į devynis bankus Bahamuose. 
Tai kvaila, bet dėl to jis jaučiasi laimingas. Be to, neįmanoma niekam, 
išskyrus mane, susekti. Šiame banke jis turi apie dvylika milijonų, tad 
verta pasidomėti dalykų padėtimi. Galėtų padaryti tą pats, bet jaučiasi 
geriau, jeigu už jį tą atliksiu aš. Kai du šimtai penkiasdešimt už valandą, 
nesu prieš. Patikrinsime kiekvienoje sąskaitoje šio banko mokamas pa- 
lūkanas. Procentai kinta priklausomai nuo daugybės faktorių. Skirtingai 
kiekviename banke. Tai geras būdas, kad jie išliktų sąžiningi. 

— Maniau, jie sąžiningi. 

— Taip, bet tai bankininkai, prisimink. Tu žiūri čia iš arti į trisde- 
šimt sąskaitų, ir išvykdami mes žinosime tikslų balansą, uždirbtas palū- 
kanas ir kur šios eina. Antra, mes turime inkorporuoti tris kompanijas į 
Kaimanų jurisdikciją. Tai gana nesunkus teisinis darbas, ir jį būtų galima 
atlikti Memfyje. Bet klientai mano, kad tą padaryti privalome atvykę 
čionai. Prisimink, turime reikalą su žmonėmis, investuojančiais milijo- 
nus. Dėl kelių tūkstančių honorarams teisininkams jie nesijaudina. 

Mičas sklaidė kompiuterio spaudinį iš Hembos šūsnies. 

— Kas per tipas tas Hemba? Nesu apie jį girdėjęs. 

— Turiu daug klientų, apie kuriuos nesi girdėjęs. Hemba — stam- 
bus Arkanzaso fermeris, vienas stambiausių valstijos žemvaldžių. 

— Dvylika milijonų dolerių? 

— Tiek vien šiame banke. 

— Vadinasi, augina daug medvilnės ir sojos pupelių. 

— Jis turi, sakykim taip, ir kitų verslų. 

— Pavyzdžiui? 

— Apie tai tikrai negaliu kalbėti. 

— Legalių ar nelegalių? 

— Pasakykime, kad jis įvairiuose Karibų bankuose nuo Valstybinės 
mokesčių inspekcijos slepia dvidešimt milijonų plius palūkanas. 

— O mes jam padedame? 

Eiveris paskleidė dokumentus viename stalo gale ir įniko tikrinti 
įrašytus duomenis. Mičas stebėjo jį ir laukė atsakymo. Tyla slėgė vis 
labiau ir tapo aišku, kad jokio atsakymo nebus. Mičas galėjo jį spausti, 
bet kaip vienai dienai jau uždavė pakankamai Klausimų. Tad pasiraitojo 
rankoves ir ėmėsi darbo. 


Vidudienį jis sužinojo apie ankstesnį Eiverio įsipareigojimą. 
Trumpo pasimatymo kooperatiniame bute jo laukė moteriškutė. Eiveris 
pasiūlė, kad juodu padarytų poros valandų pertrauką, ir užsiminė Mičui 
apie kavinę miesto centre — ten galėtų pavalgyti priešpiečius. 

Užuot ieškojęs kavinės, per keturis kvartalus nuo banko Mičas 
susirado Džordžtauno biblioteką. Antrame aukšte jis buvo nukreiptas 
į periodikos skyrių, kur aptiko lentyną su senais salos dienraščio Dai/y 
Caymanian numeriais. Panaršęs pusmetį atgalios, išsitraukė birželio 
27-osios egzempliorių. Pasitiesė šį ant stalelio prie lango su vaizdu į 
gatvę apačioje. Nejučia žvilgtelėjo pro jį laukan, paskui sužiuro įdėmiau. 
Pastebėjo gatvėje žmogų, kurį vos prieš kelias minutes buvo matęs prie 
banko. Sėdėjo prie vairo seno, aplamdyto geltono mažutės ševrolė, 
pastatytos siaurame skersgatvėlyje priešais biblioteką. Kresnas, tam- 
siaplaukis, svetimšališkos išvaizdos tipas, vilkintis akį rėžiančiais žalios 
bei oranžinės spalvų marškiniais, veidą slepiantis po pigiais turistiniais 
saulės akiniais. 

Ta pati ševrolė su tuo pačiu vairuotoju stovėjo priešais dovanų 
parduotuvę šalia banko, o dabar, vos po kelių minučių, jau atsidūrusi už 
keturių kvartalų prie bibliotekos. Kažkoks čionykštis ant dviračio stab- 
telėjo ties automobiliu ir paėmė iš vairuotojo cigaretę. Pastarasis pirštu 

parodė jam į biblioteką. Čionykštis atrėmė dviratį į namo sieną ir greitai 
perėjo gatvę. 

Mičas sulankstė laikrašųį ir įsikišo į vidinę švarko kišenę, paskui 
nuėjo tarp lentynų eilių, susirado Na/iona/ Geographic ir atsisėdo prie 
vieno staliuko. Vartė žurnalą ir atidžiai klausėsi: girdėjo čionykštį užli- 
pant laiptais, prisiartinant, kai, matyt, pastebėjo jį, užeinant už nugaros, 
tartum stabtelint lyg žvilgtelti, ką taip susidomėjęs skaitąs, paskui vėl 
nutrinksint laiptais apačion. Mičas kiek palūkėjo, paskui sugrįžo prie 
lango. Čionykštis ėmė iš žmogaus prie ševrolė vairo dar vieną cigaretę ir 
kažką kalbėjo, paskui užsirūkė, sėdo ant dviračio ir nuvažiavo. 

Mičas išskleidė priešais save ant stalelio laikraštį ir permetė akimis 
pirmajame puslapyje straipsnį stambia antrašte apie du amerikiečius 
teisininkus ir jų nardymo instruktorių, vakar žuvusius per mįslingą ne- 
laimingą atsitikimą. Jis viską įsidėmėjo ir padėjo laikraštį atgal į vietą. 

Ševrolė tebestovėjo, kur stovėjusi. Mičas praėjo pro šalį, nužings- 
niavo vieną kvartalą ir pasuko banko link. Parduotuvių rajonas buvo 
ankštai įspraustas tarp bankų pastatų ir Kiaulių Gardo įlankos. Siaurose 
gatvelėse grūdosi turistai — pėsti, ant motorolerių ir išsinuomotuose 
nedidukuose automobiliuose. Jis nusivilko švarką ir įnėrė į sportinių 
marškinėlių parduotuvę, kurios antrame aukšte buvo alinė, užlipo laip- 
tais ir užsisakęs kokos atsisėdo balkone. 

Po kelių minučių tas čionykštis su dviračiu jau sėdėjo prie baro, 
gurkšnojo „Red Stripe“ ir iš už ranka surašyto spausdintomis raidėmis 
valgiaraščio žvalgėsi po salę. 

Siurbčiodamas kolą Mičas apmetė akimis apačioje kunkuliuojančią 
gatvės spūstį. Ševrolė nė ženklo, bet jis žinojo ją esant kažkur netoliese. 
Pastebėjo kitapus gatvės kitą žmogų spoksant į jį, paskui dingstant. Šio 
vietoje atsirado moteris. Nejau jam paranoja? Paskui už dviejų kvartalų 
iš už kampo išsuko matytasis ševrolė ir lėtai pajudėjo jo link. | 

Mičas nulipo į sportinių marškinėlių parduotuvę ir nusipirko sau- 
lės akinius, tada išėjo į gatvę. Sparčiai nužingsniavęs kvartalą, staiga nėrė 
į tamsų skersgatvį, nubėgo juo iki gretutinės gatvės ir įpuolė į kažkokią 
dovanų parduotuvę. Išsigavo iš jos pro užpakalines duris, vėl į kitą skers- 
gatvį. Pamatė didelę drabužių parduotuvę, skirtą turistams, ir smuko 
vidun pro šonines duris. Kurį laiką pro vitrinos langą įdėmiai stebėjo 
gatvę. Lentynos buvo nukrautos visokiausių spalvų šortais ir marški- 

niais — tokios aprangos vietiniai nepirktų, bet amerikiečiai mėgo. 
Mičas išliko konservatyvus: išsirinko baltus šortus ir raudoną per galvą 
velkamą nertinį, taip pat susirado šiaudinius sandalus — tokius, kurie 
derintųsi prie jam patikusios skrybėlės. Pardavėja kikendama palydėjo 
Ji į persirengimo kabiną. Pakeliui jis darsyk užmetė akį į gatvę. Nieko 
įtartina. Drabužiai tiko, ir jis paklausė pardavėją, ar galėtų porai valandų 
kur nors pas juos palikti savo kostiumą ir batus. „Mielai, be problemų,“ 
— sutiko mergina. Jisai sumokėjo grynaisiais, įbruko jai dešimtinę ir pa- 
prašė iškviesti taksi. Pardavėja pagyrė, kad atrodąs labai dailiai. 

Mičas nervindamasis stebėjo gatvę, kol atvažiavo taksi. Tada šovė 
per šaligatvį ant užpakalinės sėdynės. 

— Ebankso nardymo centras, — nurodė jis. 

— Toloka, mielasis. 

Mičas metė jam per sėdynę dvidešimt dolerių. 

— Važiuok. Ir stebėk savo veidrodėlyje. Jeigu pamatysi ką nors 
sekant iš paskos, pasakyk man. 

Taksistas pasičiupo banknotą. 

— Gerai, mielasis. 

Po savo naująja skrybėle Mičas sėdėjo žemai įsmukęs ant sėdynės, 
kol vairuotojas brovėsi Šedon Roudu iš prekybinio kvartalo, paskui pro 
Kiaulių Gardo įlanką pasuko į rytus ir, aplenkęs Raudonąją įlanką, iš- 
važiavo iš Džordžtauno į Bodentauno kelią. 

— Nuo ko sprunkate, mielasis? 

Mičas nusišypsojo ir nuleido savo pusės langą. 

— Nuo Valstybinės mokesčių inspekcijos. — Jam tai pasirodė są4- 
mojinga, bet taksistas liko suglumęs. Juk salose nėra jokių mokesčių, nei 
jų surinkėjų, prisiminė Mičas. Toliau juodu važiavo tylėdami. 

Pasak laikraščio, nardymo inspektorius Filipas Ebanksas, buvo 
Bario Ebankso, nardymo centro savininko, sūnus. Kai žuvo, teturėjo 
devyniolika. Visi trys nuskendo, kateryje įvykus kažkokiam sprogimui. 
Labai mįslingam sprogimui. Kūnai rasti aštuoniasdešimties pėdų gylyje 
su visa akvalanginio nardymo įranga. Nebuvo jokių sprogimo liudinin- 
kų, ir niekas negalėjo paaiškinti, kodėl jis įvyko dvi mylios nuo kranto, 
rajone, kuriame paprastai nenardoma. Straipsnyje parašyta, kad liko 
daug neatsakytų klausimų. 

Bodentaunas pasirodė esąs kaimelis, iki jo nuo Džordžtauno — 
dvidešimt minučių kelio automobiliu. Nardymo centras buvo įsikūręs 
pietinėje gyvenvietės pusėje, aptvertame paplūdimio ruože. 

— Niekas mūsų neseka? — paklausė Mičas. 

Taksistas papurtė galvą. 

— Gerai padirbėta. Štai keturiasdešimt baksų. — Mičas pasižiūrė- 
jo į laikrodį. — Dabar beveik pirma. Gali čia būti pusę trijų? 

— Lengvai, mielasis. 

Kelias baigėsi paplūdimio pakraštyje baltos uolienos automobilių 
aikštele, kuriai paunksnę teikė dešimtys karališkųjų palmių. Centro prie- 
kyje stovėjo Didžiuoju Namu vadinamas platus dviejų aukštų pastatas 
skardiniu stogu ir su išoriniais laiptais, vedančiais į antro aukšto vidurį. 
Namą, nudažytą šviesiai mėlynai su dailiais baltais apvadais, kažkiek 
slėpė pakrantės vijokliai ir tropikų lelijos. Rankiniu būdu kaldinti or- 
namentai dažyti rausvai. Tvirtos medinės langinės — gelsvai žalios. Pa- 
state glaudėsi Ebankso nardymo centro kontora ir valgykla. Po dešinei 
palmės retėjo ir apie Didįjį Namą žemyn vingiavo siauras važiuojamasis 
keliukas, nusileidžiantis į atvirą baltos uolienos plotą, jo abiejose pusėse 
grupavosi po kokią dešimtį nendrių stogais trobelių, kur apsistodavo 
nardytojai. Nuo trobelių daugybė lentinių takų vedė į svarbiausią centro 
vietą — lauko barą šalia vandens. 

Mičas patraukė baro link, kur skambėjo jau pažįstami regio garsai 
ir juokas — panašiai kaip „Romagalviuose“, tik be tokios spūsties. Po 
kelių minučių barmenas Henris atnešė Mičui „Red Stripe“. 

— Kur Baris Ebanksas? — paklausė Mičas. 

Henris kryptelėjo galva vandenyno link ir grįžo prie baro. Pusę 
mylios nuo kranto kateris slinko ramiu vandens paviršiumi nardymo 
centro link. Mičas valgė mėsainį su sūriu ir žiūrėjo į domino lošėjus. 

Kateris prisišliejo prie prieplaukos tarp baro ir didesnės iš trobelių 
su ranka dažytu užrašu lange NARDYMO DISPEČERINĖ. Iššokę iš katerio 
nardytojai, nešini krepšiais su įranga, visi be išimties patraukė į barą. Prie 
katerio stovintis kresnas, sausas raumeningas vyriškis šūkčiojo įsakymus 
denio jūreiviams, iškraunantiems ant tiltelio tuščius akvalangų balionus. 
Balta beisbolininko kepuraitė, buvo beveik visi jo drabužiai: na, dar iš 
priekio jo tarpukojį dengė mažutis juodos medžiagos kapšelis, kiek iš- 

platėjantis ant užpakalio. Sprendžiant iš rudos sudiržusios jo odos, tur- 
būt penkiasdešimties metų, ne ką daugiau. Žvilgtelėjęs į įrangos sandėlį, 
kažką šūktelėjęs nardymo instruktoriams ir jūreiviams, vyriškis pasuko 
į barą. Nekreipdamas dėmesio į publiką, nuėjo prie šaldytuvo, išsiėmė 
butelį „Heineken“ alaus, atsikimšo ir išlenkė ilgą gurkšnį. 

Barmenas pasilenkė jam prie ausies, kažką pasakė ir kryptelėjo 
galva Mičo pusėn. Vyriškis atsidarė antrą „Heineken“ butelį ir pasuko 
prie Mičo staliuko. 

— Manęs ieškojote? — paklausė nė kiek nenusišypsodamas, be- 
maž piktai. 

— Jūs — ponas Ebanksas? 

— Taip, aš. Ko jums reikia? 

— Norėčiau kelias minutes pasikalbėti su jumis. 

Jis nugėrė iš butelio alaus ir nusuko akis į vandenyną. 

— Labai neturiu laiko. Už keturiasdešimties minučių išplaukia 
kateris su nardytojais. 

— Vadinuosi Mičas Makdiras. Esu teisininkas iš Memfio. 

Ebanksas skvarbiai jį nužvelgė mažomis rudomis akimis. Mičas 
pagavo jo dėmesį. 

— Taigi? 

— Taigi tie du vyrai, žuvę kartu su jūsų sūnumi, buvo mano drau- 
gai. Iš jūsų teatimsiu vos kelias minutes. 

Ebanksas atsisėdo ant taburetės, pasiremdamas alkūnėmis į stalą. 

— Ne per labiausiai mėgstu šitą temą. 

— Suprantu. Apgailestauju. 

— Policija mane perspėjo su niekuo apie tai nesikalbėti. 

— Viskas liks tik tarp mudviejų. Prisiekiu. 

Ebanksas prisimerkęs žvelgė į spindinčią vandens žydrynę. Jo 
veide ir rankose buvo likę gyvenimo jūroje randai — gyvenimo šešias- 
dešimties pėdų gelmėje, vedžiojant nardymo naujokus po koralų rifus ir 
nuskendusius laivus. 

— Ką norite žinoti? — paklausė jau švelnesniu balsu. 

— Ar galime pasikalbėti kur nors kitur? 

— Žinoma. Pasivaikštinėkime. — Išeidamas jis pamojo Henriui 
ir kažką pasakė sėdintiems apie stalą nardytojams. Juodu pasuko į pa- 
krantę. 

— Norėčiau pasikalbėti apie tą nelaimingą atsitikimą, — pasakė 
Mičas. 

— Galite klausinėti. Bet aš galbūt ne į viską atsakysiu. 

— Kas sukėlė sprogimą? 

— Nežinau. Galbūt oro kompresorius. Galbūt kuras. Nieko tikra 
nežinome. Kateris buvo smarkiai sudarkytas, ir atsakymus į daugelį 
klausimų nusinešė ugnis. 

— Tas kateris buvo jūsų? 

— Taip, vienas iš mano mažesniųjų, trisdešimties pėdų ilgio. Jūsų 
draugai nusisamdė jį rytui. 

— Kur buvo rasti kūnai? 

— Aštuoniasdešimt pėdų po vandeniu. Be kokių nors įtartinų po- 
žymių, išskyrus tai, kad neaptikta nudegimų ar kitų sužalojimų, kurie 
rodytų juos patekus į sprogimo židinį. Spėju, kaip tik todėl teisėsaugos 
organams kilo didelių įtarimų. 

— Iš autopsijų nustatyta, kad jie nuskendo. 

— Taip, nuskendo. Bet jūsų draugai buvo su visa akvalangininkų 
įranga, vėliau ją ištyrinėjo vienas manųjų nardymo instruktorių. Veikė 
puikiausiai. Abu buvo geri nardytojai. 

— O kaip jūsų sūnus? 

— Jis buvo ne su visa ekipuote, bet plaukiojo kaip žuvis. 

— Kur įvyko sprogimas? 

— Buvo numatyta, kad jie nardys palei susiformavusių rifų grandi- 
nę ties Rodžerio dūžties kyšuliu. Sala jums pažįstama? 

— Ne. 

— Tai maždaug ties Rytų įlankos pakrante, už Šiaurrytinio kyšulio. 
Jūsų draugai dar niekada nebuvo ten nardę, ir mano sūnus pasiūlė pamė- 
ginti. Mes gerai pažinojome jūsų draugus. Buvo prityrę nardytojai ir į tą 
reikalą žiūrėjo rimtai. Jie visada norėdavo kateryje būti vieni, nesvarbu, 
kiek kainuotų jo nuoma. Ir visada norėdavo, kad kaip nardymo instruk- 
torius juos lydėtų Filipas. Mes nežinome, ar prie Kyšulio jie jau buvo 
bent kartą pasinėrę po vandeniu. Suliepsnojęs kateris rastas dvi mylios 
nuo kranto, toli nuo bet kurios iš mūsų įprastų nardymo vietų. 

— Gal katerį nuplukdė srovės? 

— Neįmanoma. Jeigu būtų kas nors atsitikę varikliui, Filipas būtų 
pranešęs per radiją. Mūsų įranga šiuolaikinė, ir visi nardymo instruk- 


150 


toriai palaiko ryšį su nardymo dispečerine. Sprogimas niekaip negalėjo 
įvykti prie Kyšulio. Niekas jo nei matė, nei girdėjo, o juk visada ten kur 
nors netoli būna žmonių. Antra, šiuose vandenyse pažeistas kateris ne- 
pralėjo nevaldomas nudreifuoti dvi mylias į jūrą. O svarbiausia, prisimin- 
kite, kūnai rasti ne kateryje. Tarkime, taip, katerį nuplukdė srovė, tačiau 
kaip tada jūs paaiškinsite, kad aštuoniasdešimties pėdų gylyje buvo nu- 
plukdyti kūnai? Jie aptikti dvidešimties metrų atstumu nuo katerio. 

— Kas juos aptiko? 

— Mano žmonės. Mes išgirdome pranešimą per radiją, ir aš pa- 
siunčiau komandą. Žinojome, kad tai mūsų kateris, ir mano žmonės 
pradėjo nardyti. Per kelias minutes aptiko kūnus. 

— Suprantu, sunku apie tai kalbėti. 

Ebanksas išbaigė alų ir numetė butelį į medinę šiukšliadėžę. 

— Taip, tikrai. Bet laikas maldo skausmą. Kodėl jūs taip domitės? 

— Jų šeimoms kilo daug klausimų. 

— Užjaučiu jas. Pernai susipažinau su jų žmonomis. Visi praleido 
pas mus savaitę. Tokie malonūs žmonės. 

— Ar galėjo taip būti, kad jie paprasčiausiai tyrinėjo naują terito- 
riją, kai tai atsitiko? 

— Taip, galbūt. Bet mažai tikėtina. Iš mūsų katerių pranešama apie 
judėjimą iš vienos nardymų vietos į kitą. Tokia įprasta tvarka. Be išimčių. 
Esu išvijęs vieną instruktorių už tai, kad nepranešė prieš plaukdamas 
kitur. Mano sūnus buvo geriausias nardymo instruktorius saloje. Už- 
augo šiuose vandenyse. Jis niekada nepamiršdavo pranešti apie katerio 
judėjimą jūroje. Juk tai taip paprasta. Policija mano, kad būtent taip ir 
atsitiko, nes juk turi pareikšti kokią nors nuomonę. Tik šitaip gali viską 
paaiškinti. 

— O ką aiškina apie kūnus? 

— Niekaip negali paaiškinti. Jiems paprasčiausiai atrodo, kad tai 
dar vienas nelaimingas atsitikimas nardant. 

— Ar tai buvo nelaimingas atsitikimas? 

— Manau, ne. 

Sandalai jau pritrynė pūsles, ir Mičas juos nusiavė. Juodu apsisuko 
ir patraukė atgal, centro pastatų link. 

— Jeigu ne nelaimingas atsitikimas, tai kas tada? 


151 


Ebanksas žengdamas stebėjo lėtai į smėlį užslenkančias vandenyno 
bangeles. Pirmą kartą jis nusišypsojo. 

— O kokios kitos prielaidos? 

— Memfyje sklando gandas, kad tai gali būti susiję su kvaišalais. 

— Papasakokite man apie tą gandą. 

— Esame girdėję, kad jūsų sūnus aktyviai veikė kvaišalų kontra- 
bandos grandinėje, ir galbūt tądien jis išplaukė kateriu į jūrą su tiekėju, 
o ten įsiplieskė kivirčas, kuriame pasimaišė mano draugai. 

Ebanksas vėl nusišypsojo ir papurtė galvą. 

— Tik ne Filipas. Kiek žinau, jis niekada nevartojo kvaišalų, ir 
tikrai žinau, kad jais neprekiavo. Pinigai jo nedomino. Tik moterys ir 
nardymas. . 

— Tikrai negalėjo taip būti? 

— Ne, negalėjo. Niekada negirdėjau tokio gando ir abejoju, ar 
Memfyje galėtų daugiau žinoti. Mūsų sala maža, iki šiol tikrai jau bū- 
čiau apie tai išgirdęs. Visiška netiesa. 

Daugiau nebeliko ką pasakyti, ir juodu sustojo šalia baro. 

— Noriu kai ko jus paprašyti, — vėl prašneko Ebanksas. — Būkit 
malonus, nieko apie tai neužsiminkite jų šeimoms. Negaliu įrodyti, kad 
tai, ką žinau — tiesa, tad bus geriausia, jei niekam nepasakosite. Ypač 
šeimoms. 

— Aš niekam nepapasakosiu. O jus paprašysiu niekam neužsimin- 
ti apie mudviejų pokalbį. Kas nors galbūt galėjo mane sekti iki čia ir pra- 
dės klausinėti, kokiu tikslu lankiausi. Pasakykite, kad mudu kalbėjomės 
apie nardymą. 

— Kaip pageidaujate. 

— Mudu su žmona ateinantį pavasarį ketiname čia atostogauti. 
Tikrai pasistengsiu jus susirasti. 

Šventojo Andrejaus episkopalinė mokykla buvo įsikūrusi už to 
paties pavadinimo bažnyčios, gyvenamojo Memfio rajono viduryje, tan- 
kiai medžiais apsodintame ir puikiai prižiūrėtame penkių akrų Žemės 

sklype. Protarpiais, ten, kur gebenės nežinia kodėl buvo pasirinkusios 
šliaužti kita kryptimi, švietė baltų ir geltonų sienų ploteliai. Simetriškos 
cilės apkarpytų buksmedžių rėmino plytelėmis klotus takus ir nedidelę 
žaidimų aikštelę. Vienaukštis L raidės pavidalo korpusas ramiai glau- 
dėsi senų ąžuolų paunksnėje. Vertinama dėl savo išskirtinumo, privati 
Šv. Andrejaus mokykla buvo pati brangiausia Memfyje, su klasėmis nuo 
vaikų darželio iki šeštosios. Pasiturintieji tėvai ką tik gimusius vaikus 
įrašydavo į laukiančiųjų eilę. 

Mičas sustabdė BMW automobilių aikštelėje tarp bažnyčios ir 
mokyklos. Tamsiai raudonas Ebės pežo kaip niekur nieko stovėjo trimis 
vietomis toliau. Matyt, Ebė jo dar nelaukė. Lėktuvas atskrido valandą 
anksčiau, ir jis užvažiavo į namus persirengti kuo nors tinkamesniu teisi- 
ninkui. Pasimatys su ja, paskui — vėl į kontorą prie savo rašomojo stalo 
kelioms valandoms po šimtą penkiasdešimt už vieną. 

Jis norėjo pasimatyti su ja čia, mokykloje, iš anksto nepranešęs. 
Užklupti netikėtai. Priešpriešiniu manevru. Pasakysiąs — sveika, kaip 
tavęs pasiilgau. Nekantravęs greičiau pamatyti, tad užvažiavęs į mokyklą. 
Užtruksiąs neilgai, po ano nutikimo paplūdimyje svarbiausia tik prisi- 
liesti, pajusti ją, išgirsti tariant kelis žodžius. Nejau ji galėtų atspėti vien 
tik į jį pažvelgusi? Galbūt išskaitytų iš jo akių? Arba pastebėtų šiokią 
tokią įtampą jo balse? Ne, jeigu bus užklupta netikėtai. Ne, jeigu jausis 
pamaloninta šio apsilankymo. 

Jisai sėdėjo gniauždamas delnais vairą ir spoksodamas į jos auto- 
mobilį. Idiotas! Visiškas kvailys! Kodėl jis nepabėgo? Reikėjo papras- 
čiausiai mesti ant smėlio jos sijoną ir nešdintis velniop kiek kojos neša. 
Bet, žinoma, jis taip nepadarė. Pasakė sau, po šimts, juk niekas nesu- 
žinos. Tad dabar jam telieka atsainiai gūžtelti pečiais ir tarti — velniai 
rautų, juk visi taip daro. 

Lėktuve jis kūrė planus. Pirma, palauks iki vėlios nakties ir pasa- 
kys jai tiesą. Nemeluos, visai nenorėjo gyventi mele. Prisipažins ir pa- 
pasakos jai, kaip viskas atsitiko. Galbūt ji supras. Ką gi, bet kuris vyras 
— velniai rautų, faktiškai kiekvienas vyras būtų neatsispyręs pagundai. 
Kitas jo ėjimas priklausys nuo jos reakcijos. Jeigu ji laikysis šauniai ir 
parodys nors kruopelytę užuojautos, jis pasakys, kad labai gailisi, ak, 
kaip labai gailisi, ir tai niekada daugiau nebepasikartos. Jeigu ji visiš- 
kai sugniuš, jis maldaus, tikra to žodžio prasme maldaus atleidimo ir 


prisieks Biblija, kad tai buvo klaida, kurios niekada daugiau nebedarys. 
Pasakys, kaip ją myli ir dievina, tik tegul suteikia jam dar vieną šansą. O 
jeigu ji pradės krautis daiktus, jis veikiausiai tuo momentu suvoks, kad 
nereikėjo pasipasakoti. 

Neigti. Neigti. Neigti. Harvarde baudžiamąją teisę jam dėstęs pro- 
fesorius buvo radikalas, pavarde Moskovicas. Jis susikūrė sau reputaciją 
gindamas teroristus, samdytus žudikus ir vaikų tvirkintojus. Jo gynybos 
teorija buvo paprasta: Neigti! Neigti! Neigti! Niekada nepripažinti nė 
vieno fakto ar daiktinio įrodymo, kurie liudytų kaltę. 

Jis prisiminė Moskovicą, kai jie nutūpė Majamyje, ir pradėjo mąs- 
tyti apie Planą B, kuriam įgyvendinti reikėjo to netikėto apsilankymo 
mokykloje ir romantiškų pietų vėlai vakare jos mėgstamajame restorane. 
Ir neužsiminti apie nieką kita, tik apie sunkų darbą Kaimanuose. Jis ati- 
darė automobilio dureles, prisiminė jos gražų, šypsantį, patiklų veidą ir 
pajuto į gerklę kylant šleikštulį. Giliai skrandyje tvaksėjo kažkoks bukas 
maudulys. Glostomas vėlyvo rudens vėjelio, Mičas lėtais žingsniais nu- 
ėjo prie paradinių mokyklos durų. 

Koridoriuje — nė gyvos dvasios, tylu. Po dešinei buvo mokyklos 
direktoriaus kabineto durys. Mičas minutėlę palaukė koridoriuje, pa- 
laukė, kad jį kas nors pamatytų, bet niekas nepasirodė. Jis tyliai patraukė 
pirmyn, kol už trečių klasės durų pagaliau išgirdo nuostabų savo žmonos 
balsą. Kai jis įkišo galvą pro duris ir nusišypsojo, Ebė kaip tik aiškino 
vaikams daugybos lentelės gudrybes. Ji sustingo, paskui sukikeno. Atsi- 
prašė vaikų, liepė jiems likti savo vietose ir skaityti kitą puslapį, o pati 
išėjo į koridorių, uždarydama paskui save duris. 

— Ką tu čia veiki? — paklausė kai jis čiupo ją ir prispaudė prie 
sienos. Ebė nervingai apsidairė į abu koridoriaus galus. 

— Pasiilgau tavęs, — neįtikinamai atsakė jis ir gerą minutę laikė 
ją it meškos glėbyje. Bučiavo kaklą ir mėgavosi jos kvepalų aromatu. Ir 
tada atmintyje vėl šmėstelėjo ana mergina. Kodėl tu, niekšo gabale, ne- 
pabėgai? į 

— Kada grįžai? — paklausė ji taisydamasi plaukus ir vėl žvilgtelė- 
dama į abu koridoriaus galus. 

— Maždaug prieš valandą. Atrodai nuostabiai. 

Jos akys sudrėko. Tos žavingos doros akys. 

— Kaip kelionė? 

— Nieko. Pasiilgau tavęs. Visai neįdomu, kai tavęs nėra šalia. 

Ji nusišypsojo plačiau nukreipdama žvilgsnį kiek į šalį. 

— Aš irgi tavęs pasiilgau. 

Susikibę už rankų, juodu nuėjo paradinių durų link. 

— Norėčiau šįvakar pasimatymo, — pasakė jis. 

— Tu nedirbi? 

— Ne, nedirbu. Einu su savo žmona į jos mėgstamą restoraną. 
Mudu valgysime, gersime brangų vyną ir sėdėsime iki vėlumos, o pas- 
kui, grįžę namo, išsirengsime nuogai. 

— Tikrai tu manęs pasiilgai. — Ji vėl pabučiavo jį, į lūpas, paskui 
nužvelgė koridorių. — Bet verčiau danginkis iš čia, kol kas nors nepa- 
matė. 

Niekieno nepamatyti juodu greitai pasiekė paradines duris. 

Atsidūręs vėsiame ore, Mičas giliai atsikvėpė ir sparčiai nužings- 
niavo prie savo automobilio. Pavyko. Jis žvelgė į tas akis, laikė ją glėbyje 
ir bučiavo kaip visada. Ji nieko neįtarė. Buvo sujaudinta, net susigrau- 
dinusi. 


Devašeris nekantriai žingsniavo po kabinetą ir nervindamasis čiul- 
pė cigarą. Atsisėdo į nuzulintą savo sukiojamąjį krėslą ir mėgino susi- 
kaupti prie atmintinės, paskui pašoko ant kojų ir vėl suskato žingsniuoti. 
Lamberto sekretorei. Dar kiek pažingsniavo. 

Galiausiai, septyniolika minučių pavėlavęs, Olis buvo praleistas 
apsaugos ir įžengė į Devašerio kabinetą. 

Stovėdamas už rašomojo stalo, Devašeris rūsčiai nužvelgė Olį. 

— Vėluojies! 

— Buvau labai užsiėmęs, — atsakė Olis sėsdamasis į apšiurusį 
dirbtinės odos krėslą. — Kas tokio svarbaus? 

Rūstus Devašerio veidas išsyk persimainė į suktą, nedorą šypseną. 
Teatrališkai atidaręs rašomojo stalo stalčių, jis išdidžiai metė Oliui ant 
kelių didelį manilinį voką. 

— Vienas geriausių mūsų kada nors atliktų darbų. 

Atidaręs voką, Lambertas su nuostaba įsispoksojo į nespalvotas 
aštuonių iš dešimties colių formato fotografijas. Kiekvieną atidžiai iš- 

tyrinėjo laikydamas bemaž sau prie pat nosies, įsimindamas mažiausią 
smulkmeną. Devašeris, patenkintas savimi, jį stebėjo. 

Lambertas darsyk peržiūrėjo visas fotografijas, jo alsavimas pa- 
sunkėjo. 

— Tiesiog negaliu patikėti. 

— Aha. Mes taip ir manėme. 

— Kas ta mergina? — paklausė Olis tebespoksodamas. 

— Vietinė prostitutė. Neblogai atrodo, tiesa? Mes ja dar nesinau- 
dojome, bet, galime kirsti lažybų, šis kartas ne paskutinis. 

— Noriu su ja susitikti, ir kuo greičiau. 

— Jokių problemų. Aš taip ir įsivaizdavau, kad norėsi. 

— Negaliu patikėti. Kaip jai pavyko? 

— Iš pradžių atrodė sunku. Pirmai merginai jis liepė dingti. Eiveris 
pasiėmė tą antrąją, bet jūsiškis vaikinas prasidėti su jos drauge nė kiek 
nepanoro. Išėjo ir patraukė į tą mažutį barą paplūdimyje. Kaip tik tada 
ir pasirodė mūsų mergina. Ji — profė. 

— Kur buvo jūsų žmonės? 

— Visur aplinkui. Štai tos darytos iš už palmės, maždaug aštuo- 
niasdešimties pėdų atstumu. Neblogai išėjo, ar ne? 

— Labai geros. Premijuokite fotografą. Kiek laiko juodu raičiojosi 
po smėlį? 

— Ilgokai. Labai tiko vienas kitam. 

— Manau, jis kaip reikiant pasismagino. 

— Mums pasisekė. Paplūdimyje daugiau nieko nebuvo, ir laikas 
ištaikytas puikiai. 

Lambertas iškėlė vieną fotografiją aukštyn, sau prieš akis. 

— Padarysi komplektą dėl manęs? — paklausė iš už jos. 

— Būtinai, Oli. Žinau, kaip tu mėgsti tokius dalykus. 

— Maniau, Makdiras pasirodys tvirtesnis. 

— Jis tvirtas, bet tik žmogus. Be to, ne koks nors mėmė. Nesame 
tikri, bet, manome, kad kitą dieną per priešpiečių metą suprato, kad jį 
sekame. Atrodė įtarus ir suskato blaškytis po parduotuvių rajoną, paskui 
dingo. Valandą pavėlavo susitikti banke su Eiveriu. 

— Kur galėjo jis būti? 

— Nežinome. Stebėjome jį vien iš smalsumo, nieko rimta. Po 

šimts, ką gali žinoti, gal sėdėjo kokiame nors bare. Bet jis tiesiog pra- 
smego kaip skradžiai žemę. 

— Atidžiai stebėkite. Man jis kelia rūpestį. 

Devašeris pamojavo ore kitu voku. 

— Nesirūpink, Oli. Dabar jį turime! Dėl mūsų net eitų žudyti, 
jeigu tik žinotų apie tuos paveikslėlius. 

— O kaip Taransas? 

— Niekur nė ženklo. Makdiras niekam apie jį neprasitarė — bent 
niekam iš tų, kurių pasiklausome. Taransą kartais sunku susekti, bet, 
manau, kol kas jis laikosi nuošaly. 

— Nepraraskite budrumo. 

— Dėl manęs nesirūpink, Oli. Esi teisininkas, advokatas, didelis 
ponas ir turi tuos paveikslėlius. Tu vadovauji firmai. O aš — saugos 
tarnybai. 

— Kaip reikalai Makdirų namuose? 

— Ne per geriausi. Dėl kelionės ji laikėsi labai šaltai. 

— K veikė pasilikusi viena? 

— Na, ji ne tokia, kad sėdėtų užsidariusi namie. Du vakarus ji ir 
Kvino žmona ėjo pavalgyti į porą tų jupių* lindynių. Paskui į kiną. Vieną 
vakarą praleido su savo drauge mokytoja. Šiek tiek vaikštinėjo po krau- 
tuves. Be to, dažnai skambino savo motinai, anos sąskaita. Matyt, tarp 
mūsų vaikino ir jos gimdytojų nėra karštos abipusės meilės, ir vargšelė 
stengiasi kaip nors tai pataisyti. Jiedvi su mamele labai artimos, ir jai iš 
tiesų skaudu, kad jie negali būti viena didelė šeima. Ji nori per Kalėdas 
nuvykti pas savuosius į Kentukį, bet baiminasi, kad jis nebus tuo itin 
sužavėtas. Tarp jų esama daug trinties. Daug povandeninių srovių. Ji 
skundžiasi mamelei, kad jis pernelyg daug dirba, o toji atsako, kad nori 
prieš juos pasipuikuoti. Man visa tai nepatinka, Oli. Bloga atmosfera. 

— Klausykis toliau. Mes mėginome jį pristabdyti, bet tas vyrio- 
kas — mašina. 

— Aba, žinau, kai šimtas penkiasdešimt už valandą, jūs norite sulė- 
tinti jo tempą. Kodėl visus savo bendradarbius nepasodinate prie keturias- 


* Šitaip niekinamai vadinami sėkmingai darantys karjerą jauni verslininkai, ko- 
mersantai, finansininkai ir kitų profesijų žmonės [angl. yfoung)+u(rban)+p(rofessional) 
— „jauni miesto profesionalai“). 

dešimties valandų darbo savaitės, tada jie turėtų daugiau laiko skirti savo 
šeimoms. Galėtumėte sumažinti sau algą, parduoti jaguarą ar abu, įkeisti 
savo žmonos briliantus, galbūt dar parduoti savo prašmatnią rezidenciją ir 
nusipirkti kuklesnį namuką kur nors netoliese užmiesčio klubo. 

— Užsičiaupk, Devašeri. 

Oliveris Lambertas išlėkė iš kabineto trenkdamas durimis. Deva- 
šeris net paraudo nuo savo spigaus juoko, paskui, likęs kabinete vienas, 
užrakino fotografijas dokumentų spintoje. „Mičelai Makdirai, — tarė 
sau, plačiai šypsodamasis, — dabar tu mūsų.“ 

Dvi savaitės iki Kalėdų, penktadienį, baigdama vidudienį pamoką, 
Ebė atsisveikino su mokiniais ir paliko mokyklą šventinių atostogų lai- 
kotarpiui. Pirmą valandą ji pastatė automobilį aikštelėje, pilnoje volvų, 
BMW, sabų bei tokių pat pežo, ir per šaltą lietų nuskubėjo į lankytojų 
prisigrūdusį žiemos sodą, kur jauni pasiturintieji rinkdavosi tarp augalų 
valgyti kremu įdarytų ispaniškų pyragaičių, /ūjižas* ir juodųjų pupelių 
sriubos. Šiais metais tai buvo labiausiai Kėjos Kvin mėgstama vieta, ir 
per mėnesį jiedvi čia antrą kartą susitarė susitikti priešpiečių. Kaip visa- 
da Kėja vėlavo. 

Jų draugystė dar tik buvo bepradedanti megztis. Iš prigimties at- 
sargi, Ebė niekada neskubėdavo bičiuliautis su nepažįstamu žmogumi. 
Per trejus metus Harvarde ji taip ir nesusirado draugių, užtat išmoko 
būti nuo nieko nepriklausoma. Praleidusi pusmetį Memfyje, susipažino 
su keliomis galimomis draugėmis bažnyčioje ir viena — mokykloje, bet 
liko apdairi. 

Iš pradžių Kėja Kvin labai stengėsi susidraugauti. Ji iškart tapo 
ekskursijų gide, vaikščiojimų po parduotuves konsultante ir netgi būs- 
to dekoratore. Bet Ebė laikėsi atsargiai, sulig kiekvienu apsilankymu 
vis po trupėlį daugiau sužinodama ir atidžiai stebėdama savo naująją 


* Užkandis iš marinuotos mėsos (jautienos, vištienos, žuvies ar antienos), keptos 
ant grotelių virš atviros ugnies ir pateikiamas į s ortiljoje (isp. amerikiečių). 
t grotelių tvi g pateiki į stalą tortiljoje (isp kiečių 


draugę. Juodu su Miču kelis kartus buvo pakviesti pas Kvinus į namus 
vaišių. Abi moterys matydavosi per firmos rengiamus pietus ir oficialius 
priėmimus, bet visada tarp žmonių. Jiedvi keturis kartus turėjo progą 
pasidžiaugti viena kitos draugija per ilgus priešpiečius tuo metu madin- 
giausiose vietose, lankomosiose jaunų ir gražių Memfio „Gold Master- 
Card“ turėtojų. Kėja pastebėdavo automobilius, namus ir drabužius, bet 
apsimesdavo, kad jai tai nerūpi. Mat troško tapti drauge, artima drauge, 
kuriai galima viską patikėti ir atsiverti. Ebė laikėsi atokiai, tik pamažu 
prisileisdama ją arčiau savęs. 

Kiek žemiau staliuko, prie kurio sėdėjo Ebė, pirmame lygmenyje 
šalia baro, kur susigrūdę stoviniavo ir gurkšnojo laukiantieji, kol atsilais- 
vins staliukai, riogsojo šeštojo dešimtmečio muzikos automato kopija. 
Po dešimties minučių ir dviejų sugrotų Rojaus Orbisono* plokštelių iš 
spūsties prie paradinių durų išniro Kėja. Vos tik atsidūrusi viduje, ji pa- 
žvelgė trečio lygmens link. Ebė nusišypsojo ir jai pamojo. 

Jiedvi apsikabino, deramai pakštelėjo viena kitą į skruostus, nepa- 
likdamos lūpdažio žymės. 

— Atleisk, kad pavėlavau, — atsiprašė Kėja. 

— Viskas gerai. Aš pripratusi. 

— Kiek žmonių, — nusistebėjo Kėja dairydamasi aplink. Čia visa- 
dos būna pilna liaudies. — Taigi jau po mokyklos? 

— Taip. Prieš valandą. Laisva iki sausio 6-osios. 

Abi pasigrožėjo viena kitos apranga ir pasidžiaugė, kad atrodo 
lieknos ir apskritai gražios bei jaunos. 

Kalbos tema išsyk tapo parduotuvės, išpardavimai ir vaikai, kol at- 
neštas vynas. Ebė užsisakė troškintų krevečių su česnakų padažu, o Kėja 
pasirinko visada čia esančių, jau išbandytų pyragėlių su brokoliais, keptų 
ant paparčių lapų. 

— Ką planuoji Kalėdoms? — paklausė Kėja. 

— Dar nieko. Norėčiau nuvykti į Kentukį pasimatyti su saviškiais, 
bet bijau, kad Mičas nenorės. Porą kartų užsiminiau, bet jis nuleido ne- 
girdom. 

— Vis dar nemėgsta tavo tėvų? 


* Roy Kelton Orbison (1936—1988) — amerikiečių dainininkas, dainų kūrėjas, gita- 
ristas, rokenrolo pionierius, kurio muzikos įrašai buvo populiarūs keturis dešimtmečius, 

— Niekas nepasikeitė. Tiesą sakant, apie juos nesikalbame. Ne- 
žinau, kaip tą būtų galima išspręsti. 

— Manyčiau, labai atsargiai. 

— Aha, ir su didele kantrybe. Mano tėvai buvo neteisūs, bet vis 
dėlto man jie reikalingi. Skaudu, kai vienintelis, kada nors mylėtas vyras 
negali pakęsti mano tėvų. Kasdien meldžiuosi mažo stebuklo. 

— Atrodo, tau reikia didelio stebuklo. Ar jis dirba taip sunkiai, 
kaip Lamaras sako? 

— Nežinau, ar žmogus galėtų dirbti dar sunkiau. Kasdien nuo pir- 
madienio iki penktadienio po aštuoniolika valandų, šeštadieniais — aš- 
tuonias, o kadangi sekmadienis — poilsio diena, kontoroje jisai sėdi tik 
penkias ar šešias valandas. Sekmadieniais šiek tiek laiko skiria ir man. 

— Nejaugi girdžiu balse neviltį? 

— Daug nevilties, Kėja. Aš buvau kantri, bet padėtis tik blogėja. 
Pradedu jaustis tartum našlė. Pabodo miegoti ant kanapos ir laukti, kol 
jis grįš namo. 

— Juk ir esi jam dėl maisto ir sekso, a? 

— Kad taip būtų. Jaučiasi pernelyg pavargęs seksui. Tai jam ne- 
besvarbiausia. Ir kalbu apie žmogų, kuris anksčiau buvo niekada nepa- 
sotinamas. Noriu pasakyti, kai jis studijavo teisės fakultete, mudu vos 
nenubaigdavome vienas kito, mylėdamiesi pernakt. O dabar, jeigu sykį 
per savaitę, tai man pasisekė. Jis parvažiuoja namo, pavalgo, jeigu dar 
turi energijos, ir krenta į lovą. Jeigu iš tikrųjų man pasiseka, tai šnekteli 
kokias kelias minutes, kol atsijungia. Kėja, aš baisiai ilgiuosi normalaus 
suaugusiųjų žmonių pokalbio. Septynias valandas per dieną mokau aš- 
tuonmečius, ir trokštu žodžių, kurie turėtų daugiau nei tris skiemenis. 
Mėginu Mičui tai paaiškinti, o jis jau miega. Ar tau teko patirti tą pat 
su Lamaru? 

— Taip, kažką panašaus. Pirmus metus jis dirbo po septyniasde- 
šimt valandų per savaitę. Manau, jie visi taip dirba. Tai lyg koks įšventi- 
nimas į broliją. Ritualas, kuriuo turi įrodyti savo vyriškumą. Bet daugelis 
po metų išsikvepia, ir sutrumpina darbo laiką iki šešiasdešimties *ar 
šešiasdešimt penkių valandų. Vis tiek dirba sunkiai, bet ne kamikadzių 
režimu, kaip naujoko metais. 

— Ar Lamaras dirba kiekvieną šeštadienį? 

— Didžiumą šeštadienių, po kelias valandas. Niekada sekmadie- 
niais. Aš to tvirtai išsireikalavau. Žinoma, jeigu labai spaudžia terminai 
ar yra mokesčių deklaracijų pateikimo sezonas, tuomet jie dirba kiaurą 
parą. Turbūt Mičas juos glumina. 

— Jis nė kiek nesulėtina tempo. Faktiškai dirba kaip apsėstasis. 
Kartais grįžta namo tik prieš aušrą. Tuomet greitai nusiprausia po dušu 
ir — atgal į kontorą. 

— Lamaras sako, kad jis ten jau tapo legenda. 

Ebė nugėrė vyno ir pažvelgė per turėklą žemyn į barą. 

— Kaip puiku. Esu ištekėjusi už legendos. 

— Ar negalvojate apie vaikus? 

— Tam reikia sekso, prisimeni? 

— Baik, Ebe, juk dar nėra taip blogai. 

— Aš kol kas nepasirengusi vaikams. Man nesisektų būti vieniša 
motina. Myliu savo vyrą, bet šiuo gyvenimo etapu jis tikriausiai turėtų 
kokį baisiai svarbų susitikimą ir paliktų mane vieną gimdykloje. Su 
aštuonis centimetrus prasiplėtusiu gimdos kakleliu. Apie nieką kita jis 
negalvoja, tik apie tą prakeiktą juridinę firmą. 

Kėja siekė per staliuką ir švelniai paėmė Ebės ranką. 

— Viskas bus gerai, — paguodė ji su tvirta šypsena ir išmintingo- 
mis akimis. — Pirmi metai — sunkiausi. Toliau taps lengviau, patikėk. 

Ebė nusišypsojo. 

— Atleisk man. 

Padavėjas atnešė valgius, ir jiedvi užsisakė dar vyno. Krevetės čirš- 
kėjo sviesto ir česnakų padaže, skleisdamos nuostabų aromatą. Šaltas 
pyragėlis vienišas gulėjo ant salotų su menku pomidorų padažo lašeliu. 

Kėja įsidėjo į burną brokolio rutulėlį ir lėtai kramtė. 

— Žinai, Ebe, firmoje skatinama turėti vaikų. 

— Man nerūpi. Kaip tik šiuo metu nemėgstu firmos. Ji — mano 
konkurentė, ir aš smarkiai jai pralaimiu. Tad man nusispjaut, ko firmos 
vadovybė nori. Jie neplanuos už mane šeimos. Nesuprantu, kodėl yra 
taip suinteresuoti dalykais, kurie visai ne jų reikalas. Ta vieta kažkuo 
mane baugina, Kėja. Negaliu pasakyti, kuo būtent, bet nuo tų žmonių 
man šiurpsta oda. 

— Jie nori matyti teisininkus laimingus, su patvariomis šeimomis. 

— O aš noriu susigrąžinti savo vyrą. Jie yra beatimantys jį iš manęs, 

taigi šeima nėra tokia jau patvari. Jeigu jie nebus taip užsisėdę jam ant 
sprando, galbūt mes galėtume gyventi normaliai, kaip ir visi kiti, ir turėti 
pilną kiemą vaikučių. 

Atnešė vyną, tačiau krevetės šalo. Ebė jas knebinėjo pamažu ir 
gurkšnojo vyną. Kėja ieškojo kokios nors ne tokios jautrios temos. 

— Lamaras sakė, kad praeitą mėnesį Mičas buvo nuvykęs į Kai- 
manus? 

— Taip. Tris dienas buvo ten su Eiveriu. Grynai dėl reikalų, ar bent 
taip sako. Esi ten buvusi? 

— Kasmet. Graži vieta su nuostabiais paplūdimiais ir šilta jūra. 
Kiekvienais metais nuvykstame ten birželį, kai vaikams baigiasi mokslo 
metai. Firmai priklauso du didžiuliai kooperatiniai kotedžai, tiesiog pa- 
čiame paplūdimyje. 

— Mičas nori ten paatostogauti kovą, kai man mokykloje nebus 
pamokų. 

— Būtinai vykite. Kol dar neturėjome vaikų, mes nieko kita ten 
neveikėmėe, tik gulinėjome paplūdimyje, gėrėme romą ir mylėjomės. Iš 
dalies dėl to firma ir apmoka už kotedžus, o jeigu jums pasiseks — ir už 
kelionę lėktuvu. Dirbama sunkiai, užtat suprantama, kad būtinas geras 
poilsis. 

— Neminėk man firmos, Kėja. Nenoriu girdėti, ką jie mėgsta ar ko 
nemėgsta, ką daro ar ko nedaro, ką skatina ar ko neskatina. 

— Reikalai pasitaisys, Ebe, pažadu tau. Privalai suprasti, kad 
mudviejų vyrai — labai geri teisininkai, bet niekur kitur neuždirbtų 
tiek pinigų. Tu ir aš važinėtume naujais biuikais, o ne naujais pežo ir 
mersedesais. 

Ebė perpjovė perpus krevetę, šakute pavoliojo po sviesto su česna- 
kais padažą, paskui įsidėjo vieną gabalėlį į burną ir nustūmė nuo savęs 
lėkštę. Vyno taurė jau buvo tuščia. 

— Žinau, Kėja, žinau. Bet gyvenimas — ne vien tik didelis kiemas 
aplink namą ir pežo. Regis, niekas čionai to nesupranta. Prisiekiu, mes 
tikrai buvome laimingesni, kai gyvenome Kembridže dviejų kambarių 
studentiškame butuke. y 

— Judu čia dar tik keli mėnesiai. Galop Mičas sulėtins tempą, ir 
gyvenimas jums stos į normalias vėžes. Netrukus po galinį kiemą lakstys 
mažieji Makdirai, ir nespėsi nė sumoti, kai Mičas taps partneriu. Patikėk 

manimi, Ebe, viskas susitvarkys. Judu išgyvenate tarpsnį, kokį mes visi 
išgyvenome, ir nieko — ištvėrėme. 
— Dėkui, Kėja, iš visos širdies tikiuosi, kad tu teisi. 


Parkas buvo nedidelis, du ar trys akrai ant skardžio viršum upės. 
Patrankų eilė ir dvi bronzinės statulos, pastatytos įamžinti atminimui 
tų narsių konfederatų, kurie kovojo, stengdamiesi apginti upę ir miestą. 
Po monumentu kažkokiam generolui ir jo žirgui glaudėsi prasigėręs 
valkata. Kartotinė dėžė ir suplyšusi dygsniuota antklodė menkai tetei- 
kė prieglobsčio nuo smelkiančio šalčio ir mažų gurvuolėlių į ledukus 
virstančių lietaus lašų. Penkiasdešimt jardų žemiau, Paupio prospektu, 
plūdo vakarinis transporto srautas. Buvo jau tamsu. 

Mičas nuėjo prie patrankų eilės ir sustojo žvelgdamas į upę ir tiltus, 
vedančius į Arkanzasą. Aukščiau užsitraukęs lietpalčio užtrauktuką ir 
pasikėlęs iki ausų apykaklę, pasižiūrėjo į laikrodį. Laukė. 

Už šešių kvartalų vos įžiūrimas dunksojo Bendinio Pastatas. Pa- 
likęs automobilį miesto centre, viename garaže, Mičas atvažiavo čionai 
su taksi. Buvo tikras, kad jo niekas nesekė. Vis laukė. 

Pučiantis nuo upės ledinis vėjas įraudino veidą, sukeldamas prisi- 
minimus apie žiemas Kentukyje, kai greta nebeliko gimdytojų. Apie šal- 
tas, nuožmias žiemas — vienišas, kupinas nykulio. Jis nešiojo kažkieno 
kito paltus, perleistus kokio pusbrolio ar draugo, ir šie niekada nebūdavo 
ganėtinai šilti. Nuodėvos. Mičas nuvijo šias mintis. 

Šąlantis lietus perėjo į šlapdribą, mažučiai ledo trupinėliai lipo jam 
prie ausų ir brazdėjo aplinkui, atšokdami nuo plytelių klojinio. Jis vėl 

Sudunksėjo žingsniai — patrankų link skubiai žengė kažkokia 
figūra. Kad ir kas ten buvo, stabtelėjo, paskui pamažu prisiartino. 

— Mičas? — Edis Lomaksas, apsirengęs džinsais ir ilgu triušių 
kailiukų paltu. Su tankiais ūsais ir balta kaubojiška skrybėle jis atrodė 
kaip tas šaunus vyrukas iš cigarečių reklamos. „Marlboro“ Žmogus. 

— Aha, aš. 

Lomaksas priėjo dar arčiau, iš kitos patrankų pusės. Abu stovėjo it 
konfederatų sargybiniai, stebintys upę. 


— Jūsų nesekė? — paklausė Mičas. 
ų P 


— Ne, nemanau. O jus? 

— lrgi ne. 

Mičas žvelgė į Paupio prospektu skriejančius automobilius ir to- 
liau — upės link. Lomaksas susigrūdo rankas giliai į kišenes. 

— Pastaruoju metu kalbėjotės su Rėjumi? — paklausė detektyvas. 

— Ne. — Trumpas atsakymas tartum davė pašnekovui suprasti: 
„Stoviu čia per šlapdribą ne tam, kad paplepėčiau apie šį bei tą“. — Ką 
sužinojote? — paklausė Mičas neatsigręždamas. 

Lomaksas užsirūkė cigaretę, ir dabar jis iš žikryjų tapo „Marlboro“ 
Žmogumi. 

— Apie tuos tris teisininkus suradau mažai informacijos. Alisa 
Naus žuvo 1977-aisiais per autoavariją. Policijos protokole rašoma, kad 
į ją trenkėsi girtas vairuotojas, bet gana keista — tas vairuotojas taip ir 
nesurastas. Avarija įvyko trečiadienį apie vidurnaktį. Ji dirbo kontoro- 
je iki vėlumos ir važiavo namo. Gyveno rytinėje pusėje, Sikamor Vju 
priemiestyje, ir apie mylią nuo savo kooperatinio buto kaktomuša su- 
siduria su vienatoniu pikapu. Tai atsitiko Naujojo Londono kelyje. Ji 
vairavo prašmatnų nediduką fiatą, ir šis buvo sudaužytas į skeveldras. 
Jokių liudininkų. Kai atvažiavo farai, sunkvežimaitis rastas tuščias. 
Vairuotojo — nė pėdsako. Patikrinti registracijos numeriai. Paaiškėjo, 
kad sunkvežimaitis prieš tris dienas pavogtas Sent Luise. Jokių pirštų 
atspaudų, nieko. 

— Ieškota pirštų atspaudų? 

— Aha. Pažįstu tyrėją, kuriam buvo pavestas šis reikalas. Kilo 
visokių įtarimų, bet visiškai neturėta kuo remtis. Kadangi ant kabinos 
grindų aptiktas sudužęs viskio butelis, nuspręsta, kad avariją padarė gir- 
tas vairuotojas, ir byla nutraukta. 

— Autopsija buvo atlikta? 

— Ne. Jos mirties priežastis abejonių nekėlė. 

— Skamba įtartinai. 

— Dargi labai. Visų trijų mirtys įtartinos. Robertas Lemas me- 
džiojo elnius Arkanzase. Jis ir keli draugai turėjo įsikūrę stovyklą Ozar- 
kų kalnuose, Izardo apygardoje. Jie tenai nuvykdavo du ar tris kartus per 
metus, kai stodavo medžioklės sezonas. Rytą medžioję aplinkiniuose 
miškuose, visi sugrįžo į trobelę, tik Lemo nesulaukta. Dvi savaites ieš- 
kota, ir jis surastas griovoje, perpus uždengtas lapais. Užmuštas vienu 

šūviu į galvą, ir maždaug tiek težinoma. Savižudybės versija atmesta, bet 
paprasčiausiai nebuvo jokių įkalčių, nuo kurių būtų buvę galima pradėti 
tyrimą. 

— Taigi jis buvo nužudytas? 

— Matyt, taip. Autopsijos metu nustatyta, kad kulka įėjo per kau- 
kolės pagrindą ir išeidama ištaškė kone visą veidą. Savižudybė niekaip 
neįmanoma. 

— Galėjo būti nelaimingas atsitikimas. 

— Galbūt. Galėjo gauti kulką, kuri buvo skirta elniui, bet mažai 
tikėtina. Buvo rastas tolokai nuo stovyklos, vietovėje, kurioje retai me- 
džiojama. Lemo draugai sakė negirdėję, nei matę kitų medžiotojų tą 
rytą, kai jis dingo. Pasikalbėjau su šerifu, kuris dabar nebe šerifas, ir jis 
įsitikinęs, kad tai buvo žmogžudystė. Tvirtina, kad kūnas akivaizdžiai 
uždengtas lapais tyčia. 

— Viskas? 

— Aha, dėl Lemo. 

— O dėl Mikelo? 

— Gana liūdna. Jis nusižudė 1984-aisiais, trisdešimt ketverių metų 
amžiaus. Nusišovė į dešinį smilkinį iš „Smith £< Wesson“, 357. Paliko 
ilgoką atsisveikinamąjį laišką, kuriame rašė viliąsis, kad buvusi žmona 
jam atleis, ir panašius niekus. Atsisveikino su savo vaikais ir motina. Iš- 
ties jaudinama. 

— Parašytas jo ranka? 

— Ne visai. Buvo išspausdintas mašinėle, bet tai nenuostabu — jis 
nemažai spausdindavo. Turėjo savo kabinete „IBM Selectric“ — laiškas 
išėjęs iš jos. Jo braižas buvo siaubingas. 

— Tad kas įtartina? 

— Ginklas. Savo gyvenime jis niekada nebuvo pirkęs ginklo. Nie- 
kas nežino, iš kur šis atsirado. Nei registracijos, nei serijos numerio, nie- 
ko. Vienas iš jo draugų firmoje neva sakė, kad Mikelas jam lyg prisipa- 
žino, jog įsigijo ginklą, norėdamas apsisaugoti. Tam draugui atrodė, kad 
jis turėjo kažkokių emocinių problemų. 

— Ojūs ką manote? 

Lomaksas numetė nuorūką į ledėjantį ant plytelių klotinio lietų, 
apsigaubė burną delnais ir papūtė į juos. 

— Nežinau. Negaliu patikėti, kad teisininkas, kurio darbo sri- 
tis — mokesčiai ir kuris nieko neišmano apie ginklus, galėtų nusipirkti 
revolverį be registracijos ar serijos numerio. Jeigu toks žmogus užsigeis- 
tų įsigyti ginklą, jis paprasčiausiai nueitų į ginklų parduotuvę, užpildytų 
popierius ir nusipirktų dailų, spindinųį naują daikčiuką. O tas pistoletas 
buvo bent dešimties metų senumo, jo numeris — panaikintas profesio- 
nalo. 

— Farai atliko tyrimą? 

— Tiesą sakant, ne. Byla užvesta ir iškart nutraukta. 

— Jis pasirašė laišką? 

— Taip, bet nežinau, kas patvirtino parašo autentiškumą. Po sky- 
rybų jo žmona grįžo gyventi į Baltimorę. 

Mičas užsisegė viršutinę lietpalčio sagą ir nusikratė nuo apykaklės 
ledukus. Šąlanti šlapdriba pasmarkėjo ir klotinio plyteles padengė ledas. 
Nuo patrankų vamzdžių nukaro varvekliai. Transporto eismas Paupio 
prospektu sulėtėjo, nes ratai pradėjo slysti ir buksuoti. 

— Taigi ką manote apie mūsiškę firmelę? — paklausė Mičas ste- 
beilydamas į upę tolumoje, 

— Pavojinga vieta dirbti. Per pastaruosius penkiolika metų jie ne- 
teko penkių teisininkų. Ne itin geras saugumo rodiklis. 

— Penkių? 

— Jeigu įskaitysite Hodžą ir Kozinskį. Turiu informacijos šaltinį, 
kuris tvirtina, kad ir dėl jų liko kai kurių neatsakytų klausimų. 

— Nenusamdžiau jūsų aiškintis dėl tų dviejų. 

— O aš ir nereikalauju už juos užmokesčio. Man buvo smalsu, štai 
ir viskas. 

— Kiek esu jums skolingas? 

— Šešiasdešimt penkis. 

— Mokėsiu grynaisiais. Ir jokių įrašų knygose, gerai? 

— Man tinka. Labiau mėgstu grynuosius. 

Mičas nusuko žvilgsnį nuo upės į aukštus pastatus, stūksančius už 
trijų kvartalų. Jis jau sušalo, bet neskubėjo pasišalinti. Lomaksas akies 
kampučiu jį stebėjo. 

— Turite kokių problemų, drauguži, a? — galiausiai paklausė. 

— Taip manote? 

— Aš tenai nedirbčiau. Tai yra, nežinau visko, ką jūs žinote, bet 
spėju, kad žinote kur kas daugiau, negu pasakote. Juk stovime čia 
šlapdriboje, nes nenorime, kad kas nors pamatytų. Negalime kalbėtis 
telefonu. Negalime susitikti jūsų kontoroje. O dabar jūs nenorite susi- 
tikti ir mano kontoroje. Manote, kad esate visą laiką sekamas. Sakote 
man būti atsargiam ir dairytis už savęs, nes gali sekti ir mane. Toji firma 
neteko penkių teisininkų, kurie žuvo labai įtartinomis aplinkybėmis, ir 
jūs elgiatės taip, lyg dabar būtų jūsų eilė. Aha, sakyčiau, turite problemų. 
Didelių problemų. 

— Kas dėl Taranso? 

— Vienas geriausių FTB agentų; perkeltas čionai prieš dvejus 
metus. 

— Iš kur? 

— Iš Niujorko. 

Girtuoklis nusirito iš po bronzinio žirgo ir nudribo ant plytelių 
klotinio. Suniurnėjo, svyrinėdamas atsistojo, pasiėmė savo kartoninę 
dėžę bei antklodę ir nudūlino miesto centro link. Lomaksas staigiai ap- 
sisuko ir sunerimęs jį stebėjo. 

— Tai tik valkata, — konstatavo Mičas. Abu lengviau atsikvėpė. 

— Nuo ko slapstomės? — paklausė Lomaksas. 

— Kad aš žinočiau. 

Lomaksas įdėmiai tyrinėjo jo veidą. 

— Manau, žinote. 

Mičas nutylėjo. 

— Klausykite, Mičai, mokate man ne už tai, kad velčiausi į jūsų 
reikalus. Suprantu. Bet nuojauta man kužda, kad esate įklimpęs į bėdą ir, 
manau, jums reikia draugo, tokio, kuriuo galėtumėte pasitikėti. Aš galiu 
padėti, jeigu prireiktų. Nežinau, kas tie blogiukai, bet esu įsitikinęs, kad 
jie labai pavojingi. 

— Dėkui, — tyliai pratarė Mičas nežiūrėdamas į Lomaksą, lyg 
šiam būtų metas pasišalinti ir palikti jį kuriam laikui darganoje viską 
apmąstyti. 

— Dėl Rėjaus Makdiro šokčiau į tą upę, ir tikrai galiu padėti jo 
jaunesniajam brolužiui. 

Mičas nežymiai linktelėjo, bet vėl nutylėjo. Lomaksas užsirūkė kitą 
cigaretę ir nuspardė ledą nuo savo prašmatnių driežo odos batų. 


— Šiaip ar taip, skambinkite man bet kuriuo metu. Ir būkite ap- 
dairus. Jie kažkur tyko ir viskam pasiryžę. 

Miesto centre, ten, kur susikerta Medisono aveniu ir Kuperio gatvė, 
seni dviaukščiai pastatai buvo renovuoti į viengungių barus, girdyklas, 
dovanų parduotuves ir keletą gerų restoranų. Ši sankryža buvo žinoma 
kaip Obertono aikštė ir paties aktyviausio Memfio naktinio gyvenimo 
vieta. Teatras ir knygynas teikė jai papildomą kultūrinį štrichą. Siaura 
juosta, skirianti priešingas Medisono aveniu eismo kryptis, iš abiejų pu- 
sių buvo apsodinta medžiais. Savaitgaliais čia būdavo triukšminga nuo 
koledžų studentų ir jūrininkų iš Karo laivyno bazės, bet paprastų savaitės 
dienų vakarais — tyku, restoranai nors ir pilni, bet ne kimšte prikimšti 
lankytojų. „Pas Poletę“ — žavi prancūziška vietelė baltame tinkuotame 
pastate garsėjo savo vynais, desertais ir švelniu dainininko, sėdinčio prie 
„Steinway“ fortepijono, balsu. Kartu su gerove atsirado ir kreditinių kor- 
telių kolekcijos, Makdirai savosiomis naudojosi geriausių miesto restora- 
nų paieškoms. Iki šiol „Pas Poletę“ buvo jų mėgstamiausia vieta. 

Mičas sėdėjo baro kampe, gėrė kavą ir žvilgčiojo į paradines duris. 
Jis atėjo šiek tiek per anksti, kaip ir buvo suplanavęs. Prieš tris valandas 
jai paskambino ir paklausė, ar galėtų juodu susitikti pasimatymui sep- 
tintą. Ji paklausė kodėl, ir jis pažadėjo paaiškinsiąs vėliau. Nuo kelionės 
į Kaimanus žinojo esąs kažkieno sekamas, stebimas, pasiklausomas. Per 
pastarąjį mėnesį atsargiai kalbėdavo telefonu, pagaudavo save auto- 
mobilyje žvalgantis į užpakalinio vaizdo veidrodėlį, netgi namuose itin 
rinkdavosi žodžius. Kažkas stebi ir klausosi, jis dėl to neabejojo. 

Iš šalčio pro duris įpuolė Ebė ir apsidairė po patalpą, akimis ieš- 
kodama savo vyro. Šis pasitiko ją priešais barą ir pakštelėjo į skruostą. 
Ji nusivilko paltą, ir juodu nusekė paskui metrdotelį į pagrindinę salę 
prie mažo staliuko eilėje tokių pačių, kur visos vietos buvo užpildytos 
— žmonės sėdėjo tiek ankštai, kad galėjo girdėti, kas kalbama greta. 
Mičas žvalgėsi, gal kur pamatys kok; kitą laisvą staliuką, bet nebuvo nė 
vieno. Tad padėkojo metrdoteliui ir atsisėdo priešais savo žmoną. 

— Kokia proga? — įtariai paklausė ji. 

— Arreikia kokios nors priežasties, kad galėčiau papietauti su savo 
žmona? 

— Taip. Pirmadienis, septinta valanda vakaro, o tu ne kontoroje. 
Matyt, išties ypatinga proga. 

Padavėjas, prasispraudęs tarp jų ir gretimo staliuko, paklausė, ar 
ponai pageidautų ko nors išgerti. Taip, dvi taures baltojo vyno, užsakė 
Mičas ir vėl apsidairė po valgomąją salę. Pagavo žvilgčiojant jų pusėn 
kažkokį poną, sėdintį vieną penkiais staliukais toliau. Veidas jam pasi- 
rodė matytas. Kai Mičas vėl pasižiūrėjo, tas veidas pasislėpė už valgia- 
raščio. 

— Kas per reikalas, Mičai? 

Jis padėjo savo ranką ant josios ir susiraukė. 

— Ebe, turime pasikalbėti. 

Jos ranka kiek krūptelėjo, šypsena dingo. 

— Apie ką? 

Jis pritildė balsą: 

— Apie kai ką labai rimta. 

Ji giliai atsiduso. 

— Gal palaukim, kol atneš vyno. Ko gero, man jo prireiks. 

Mičas vėl žvilgtelėjo į pasislėpus; už valgiaraščio veidą. 

— Negalime čia kalbėtis. 

— Tai kodėl čia atėjome? 

— Klausyk, Ebe, juk žinai, kur tualetų patalpos? Kai išeini iš salės, 
tiesiai koridoriumi ir paskui po dešinei? 

— Taip, žinau. 

— Koridoriaus gale yra atsarginis išėjimas. Jis atsiveria į šoninę 
gatvelę už restorano. Noriu, kad eitum neva į tualetą, paskui išsmuktum 
pro tas duris. Aš lauksiu prie jų gatvelėje. 

Ji tylėjo. Klausėsi nuleidusi antakius ir prisimerkusi, kiek pakreipta 
dešinėn galva. 

— Tikėk, manimi, Ebe. Paaiškinsiu vėliau. Susitiksime lauke ir 
rasime kitą vietą, kur pavalgyti. Čia negaliu kalbėti. 

— Tu mane gąsdini. 

— Prašau tave, — tvirtai pasakė jis, spusteldamas jai ranką. — Vis- 
kas gerai. Aš atnešiu tau paltą. 


Ji atsistojo, pasiėmė rankinuką ir paliko salę. Mičas per petį sker- 
savo į kažkur matytą vyriškį, kuris staiga atsistojo ir pasveikino prisi- 
artinusią prie jo staliuko kažkokią pagyvenusią moterį. Išeinančios Ebės 
jis nepastebėjo. 

Gatvelėje už restorano Mičas užmetė Ebei ant pečių paltą ir pa- 
mojo ranka rytų pusėn. 

— Aš tau paaiškinsiu, — kažkelintą sykį jis pakartojo. Nužengę 
šimtą pėdų gatvele, jie pasuko tarp dviejų pastatų ir atsidūrė priešais 
paradines „Bombėjaus dviračių klubo“ duris. Tai buvo viengungiams 
skirtas baras su gera virtuve ir muzikantų atliekamais bliuzais. Mičas 
ir parodė į kampinį staliuką vienos gilumoje. 

— Aną, — pasakė jis padavėjui. 

Mičas atsisėdo nugara į sieną, veidu į valgomąją salę ir įėjimą. 
Kampe buvo tamsu. Staliuką apšvietė žvakės. Juodu vėl užsisakė vyno. 

Ebė sėdėjo nejudėdama, stebėjo savo vyrą, sekė kiekvieną jo judesį 
ir laukė. 

— Ar prisimeni tokį vaikiną, Riką Ekliną iš Vakarų Kentukio? 

— Ne, — atsakė ji bemaž nepajudindama lūpų. 

— Jis žaidė beisbolą, gyveno bendrabutyje. Manau, gal kokį kartą 
buvai ji susitikusi. Labai simpatiškas bernas, krintantis į akį, geras stu- 
dentas. Regis, kilęs iš Bouling Grino. Mes nebuvome itin geri draugai, 
bet pažinojome vienas kitą. 

Ji papurtė galvą ir toliau klausėsi. 

— Na, jis baigė metais anksčiau už mus ir išvyko toliau mokytis į 
Veik Forestą. Dabar jis dirba FTB. Čionai, Memfyje. — Mičas atidžiai 
ją stebėjo norėdamas pamatyti, kokį įspūdį padarys „FTB“. Nepadarė 
jokio. — O šiandien aš valgau priešpiečius Oblijo karštų dešrelių už- 
kandinėje, Pagrindinėje gatvėje, kai nežinia iš kur prie manęs prisi- 
artina Rikas ir sako man „Sveikas!“. Lyg būtume susitikę grynai per 
atsitiktinumą. Šnektelime kelias minutes, prisistato dar vienas agentas, 
toks Taransas ir atsisėda prie mūsų. Nuo tada, kai išlaikiau advokatūros 
egzaminą, jis susimedžiojo mane antrąsyk. 

— Antrą?.. 

— Taip. Nuo rugpjūčio. 

— Ir jie... FTB agėntai? 


— Taip, su ženkleliais ir viskuo. Taransas — agentas veteranas iš 
Niujorko. Čia jau beveik antri metai. Eklinas — naujokas, perkeltas į 
Mem prieš tris mėnesius. 

— Ko jiems reikia? 

Atnešė vyną, ir Mičas apsidairė po klubą. Tolimajame kampe ant 
nedidelės pakylos instrumentus derino orkestrėlis. Baras perpildytas be 
atvangos tarp savęs besišnekučiuojančių, dailiai apsirengusių karjeros 
specialistų. Padavėjas parodė pirštu į jųdviejų dar neatverstą valgiaraštį. 

— Vėliau, — šiurkščiai metė Mičas. — Ebe, nežinau, ko jiems 
reikia. Pirmą kartą mane pasigavo, išsyk po to, kai mano pavardė kaip 
išlaikiusiojo advokatūros egzaminą buvo išspausdinta laikraštyje. — Jis 
nugėrė vyno ir smulkiai atpasakojo apie pirmą pokalbį su Taransu Lans- 
kio delikatesinėje, Sąjungos aveniu, apie perspėjimą, kuo nepasitikėti ir 
kur nekalbėti, apie savo susitikimą su Loku, Lambertu ir kitais partne- 
riais. Paaiškino jų versiją, kodėl FTB taip domisi firma ir pasakė aptaręs 
tai su Lamaru ir tikįs kiekvienu Loko ir Lamberto žodžiu. 

Ebė gaudė kiekvieną jo žodį, bet pati dar neklausinėjo. 

— O šiandien, kai aš nekreipdamas į nieką dėmesio doroju ilgų 
ilgiausią dešrelę, tas bernas, su kuriuo kartu lankiau koledžą, prieina 
prie manęs ir pasako, kad jie, FTB, tikrai žino, kad mano telefonai pa- 
siklausomi, kad mano namai pilni „blakučių“ ir kad „Bendini, Lambert 
6c Locke“ firmoje žinoma, kada aš nusičiaudėju ar tuštinuosi. Tik pa- 
galvok, Ebe, Rikas Eklinas buvo perkeltas čionai po to, kai aš išlaikiau 
advokatūros egzaminą. Gražus sutapimėlis, a? 

— Bet ko gi jiems reikia? 

— Nesako. Kol kas dar negali. Nori, kad jais tikėčiau ir visi tie pa- 
našūs banaliukai. Nežinau, Ebe. Visai nenumanau, ką jie medžioja. Bet 
kažkodėl pasirinko mane. 

— Pasakei Lamarui apie tą apsilankymą? 

— Ne, dar niekam nepasakiau. Tik tau. Ir neketinu kam nors pa- 
sakyti. 

Ji gurkštelėjo vyno. 

— Mūsų telefonai pasiklausomi? 

— Pasak FTB. Bet iš kur jie žino? 

— Jie nekvaili, Mičai. Jeigu FTB man sakytų, kad mano telefonai 
pasiklausomi, tikėčiau jais. O tu tiki? 


— Nežinau, kuo tikėti. Lokas ir Lambertas kalbėjo taip sklandžiai 
ir įtikinamai aiškindami, kaip firma kovoja su Valstybine mokesčių 
inspekcija ir FTB. Noriu jais tikėti, bet pernelyg daug nesutapimų. Tar- 
kime, firma turi kokį turtingą klientą, tamsią asmenybę, nusipelnančią 
FTB patikros, bet kodėl jie pasirenka mane, naujokėlį, žinantį mažiau- 
siai, ir pradeda sekioti iš paskos? Ką gi aš žinau? Dirbu prie bylų, kurias 
kas nors kitas man paveda. Neturiu nuosavų klientų. Darau, kas man 
liepiama. Kodėl nesiima kurio nors iš partnerių? 

— Galbūt jie nori iš tavęs žinių apie klientus. 

— Niekaip. Juk aš teisininkas ir esu prisiekęs saugoti klientų pa- 
slaptis. Viskas, ką žinau apie klientą — griežtai konfidencialu. Fedai tai 
žino. Niekas nesitiki, kad teisininkas kalbėtų apie savo klientus. 

— Matei kokius nors nelegalių sandorių dokumentus? 

Jis pabraškino krumpliais ir apsidairė po salę, paskui nusišypsojo. 
Išgertas vynas pradėjo po truputėlį veikti. 

— Man nevalia atsakinėti į tokius klausimus, net jeigu juos užduo- 
di tu, Ebe. Bet atsakau — ne. Dirbau prie dvidešimties Eiverio klientų 
bylų, o kartais prie kai kurių kitų, bet nepastebėjau nieko įtartina. Man 
kilo keletas klausimų dėl Kaimanuose matytų banko sąskaitų, bet nieko 
rimta. — Kaimanuose! Jam sumaudė skrandį, kai prisiminė tą merginą 
paplūdimyje. Pasidarė bloga. 

Netoliese lūkuriavo padavėjas, įsmeigęs žvilgsnį į jų valgiaraštį. 

— Dar vyno, — metė Mičas parodydamas į jųdviejų taures. 

Ebė pasilenkė į priekį, prie pat žvakių, ir atrodė išsigandusi. 

— Gerai, kas klausosi mūsų telefonų? 

— Tariant, kad jų klausomasi, visai nenumanau. Per pirmą susiti- 
kimą, rugpjūtį, Taransas leido suprasti, kad kažkas iš firmos. Bent taip aš 
supratau. Jis perspėjo niekuo firmoje nepasitikėti ir kad viskas, ką kalbu, 
gali būti klausomasi ir įrašinėjama. Tada pamaniau, kad tai daro jie. 

— O ką apie tai pasakė ponas Lokas? 

— Nieko. Jam apie tai nepapasakojau. Kelis dalykus nutylėjau. 

— Kažkas klausosi mūsų telefonų ir įrengęs mūsų namuose „bla- 
kutes“? 

— Ir galbūt mūsų automobiliuose. Rikas Eklinas šiandien ypač 
tai pabrėžė. Vis man kartojo nekalbėti nieko, ko nenorėčiau, kad būtų 


įrašyta. 


— Mičai, negaliu patikėti. Kodėl juridinė firma turėtų taip elgtis? 

Jis pamažu papurtė galvą ir žvilgtelėjo į savo tuščią vyno taurę. 

— Visai nenumanau, vaikuti. Visai. 

Padavėjas pastatė ant stalo dvi naujas vyno taures ir stovėjo susi- 
dėjęs už nugaros rankas. 

— Teiksitės užsisakyti ? — paklausė jis. 

— Po kelių minučių, — atsakė Ebė. 

— Pašauksime jus, kai apsispręsime, — pridūrė Mičas. 

— Tu tuo tiki, Mičai? 

— Manau, kažkiek tiesos yra. Tačiau dar ne pabaiga. 

Ji pamažu sunėrė rankas ant stalo ir su neslepiama baime įsistebei- 
lijo į vyrą. Jis papasakojo jai apie Hodžą ir Kozinskį, pradėdamas nuo 
Taranso delikatesinėje, paskui pereidamas prie Kaimanų, kur buvo seka- 
mas, ir susitikimą su Ebanksu. Persakė jai viską, ką išgirdo iš Ebankso. 
Paskui dar pridūrė apie Edį Lomaksą ir Alisos Naus, Roberto Lemo ir 
Džono Mikelo mirtis. 

— Praradau apetitą, — pareiškė ji, kai jis baigė. 

— Ir aš. Bet jaučiuosi geriau, kai dabar tu žinai. 

— Kodėl nepapasakojai man anksčiau? 

— Maniau, viskas praeis. Tikėjausi, kad Taransas paliks mane ra- 
mybėje ir ras ką nors kitą, kurį galėtų kankinti. Bet jis neatšoks. Štai ko- 
dėl Rikas Eklinas buvo perkeltas į Memfį. Kad apdorotų mane. Buvau 
FTB pasirinktas užduočiai, apie kurią nieko nežinau. 

— Man silpna. 

— Turime būti atsargūs, Ebe. Privalome ir toliau gyventi taip, lyg 
nieko neįtartume. 

— Aš tuo netikiu. Sėdžiu čia klausydamasi tavęs, bet vis tiek ne- 
tikiu tuo, ką man pasakoji. Tai nerealu, Mičai. Tikiesi iš manęs, kad 
gyvenčiau name, pilname „blakučių“, su pasiklausomais telefonais, kai 
kažkas kažkur girdi kiekvieną mūsų žodį. 

— Gali sugalvoti ką nors geriau? 

— Aha. Nusamdykime tą Lomaksą, kad patikrintų mūsų namus. 

— Apie tai jau mąsčiau. Bet jeigu jis ką nors aptiks? Pagalvok apie 
tai. Kas, jeigu mes tikrai žinosime, kad po visus namus išvedžioti laidai? 
Kas tada? Kas, jeigu jisai pažeis kurį nors iš tų įstatytų daikčiukų? Tie 


tipai, kad ir kas jie, po šimts, yra, žinos, kad mes žinome. Pernelyg pa- 
vojinga, bent kol kas. Galbūt vėliau. 

— Tai beprotiška, Mičai. Turbūt turėsime išbėgti į kiemą už namo, 
kai norėsime pasikalbėti. 

— Žinoma, ne. Galėsime naudotis kiemuku priešais namą. 

— Šiuo momentu nevertinu tavojo humoro jausmo. 

— Atleisk. Klausyk, Ebe, kurį laiką elkimės natūraliai ir kantriai. 
Taransas mane įtikino, kad yra nusiteikęs rimtai, ir neketina manęs pa- 
miršti. Sustabdyti jo negaliu. Jis mane susiras, prisimink. Manau, jie 
mane seka ir tyko pasaloje. Kol kas labai svarbu, kad toliau elgtumėmės 
įprastai. 

— Įprastai? Tik pagalvok, šiuo metu mudu ir taip ne kažkiek na- 
muose kalbamės. Man jų gaila, jeigu jie tikisi išgirsti reikšmingą dialogą. 
Aš daug kalbuosi su Girdu. 

Palikdamas paskui save įdrėkusią žemę, sniegas išnyko gerokai 
prieš Kalėdas: tradiciškai Pietuose žiemos atostogų metu vyrauja pilkas 
dangus ir šalti lietūs. Per pastaruosius devyniasdešimt metų Memfis 
buvo matęs tik dvejas baltas Kalėdas, šiame šimtmetyje daugiau tokių 
žinovai nepranašavo. 

Kentukyje sniego nestokojo, bet keliai buvo nuvalyti. Susikrovusi 
daiktus, ankstų Kalėdų rytą Ebė paskambino savo tėvams. Ji atvažiuo- 
janti, pasakė, bet viena. Šie atsakė esą nusivylę ir pasiūlė, kad galbūt ji 
liktų namie, jeigu kelionė sukelia kokių nors keblumų. Ebė tvirtai laikėsi 
savo: juk važiuoti tereiks dešimt valandų, mašinų kelyje būsią nedaug ir 
ji atsirasianti pas juos iki tamsos. 

Mičas buvo labai nekalbus. Išsiskleidęs šalia Kalėdų eglutės ant 
grindų laikraštį, dėjosi įnikęs į kažkokį straipsnį, kol ji nešiojosi į auto- 
mobilį mantą. Šuo slėpėsi netoliese po kėde, lyg laukdamas sprogimo. 
Ant kanapos gulėjo tvarkingai išdėliotos jų kalėdinės dovanos: drabu- 
žiai, kvepalai ir albumai, o jai — dar ir ilgi lapių kailiniai. Pirmą sykį per 

jaunos santuokos laiką atsirado užtektinai pinigų, kuriuos buvo galima 
leisti Kalėdoms. 

Persimetusi per ranką kailinius, ji priėjo prie laikraščio. 

— Aš jau važiuoju, — pasakė ji švelniai, tačiau tvirtai. 

Jis pamažu atsistojo ir pažvelgė ; ją. 

— Gaila, kad negali kartu važiuoti, — pridūrė Ebė. 

— Galbūt kitais metais. — Tai buvo melas, ir abu tą žinojo. Bet 
nuskambėjo gerai. Kaip pažadas. — Būk atsargi. 

— Prižiūrėk mano šunį. 

— Mums viskas bus gerai. 

Suėmęs už pečių, jis pabučiavo ją į skruostą, paskui pažvelgė ir nu- 
sišypsojo. Vis dėlto, kokia ji graži. Kur kas gražesnė nei tada, kai juodu 
susituokė. Dvidešimt ketverių, atrodė pagal savo amžių, bet metai jai 
buvo tik į naudą. 

Abu nuėjo į stoginę, jis padėjo jai įsėsti į automobilį. Juodu vėl pa- 
sibučiavo, ir ji atbuline eiga išvarė pežo iš kiemo. 

„Linksmų Kalėdų! — palinkėjo jisai sau. — Linksmų Kalėdų!“ 
— palinkėjo ir šuniui. 


Valandą praspoksojęs į sienas, jis įsimetė į BMW dvi apatinių dra- 
bužių pamainas, pasisodino Girdą šalia ant priekinės sėdynės ir paliko 
miestą. Kelias valstijas jungiančiu 55-uoju greitkeliu iš Memfio pasuko į 
pietus, Misisipės link. Kelias buvo tuščias, bet Mičas vis nenuleido akių 
nuo užpakalinio vaizdo veidrodėlio. Tiksliai kas valandą šuo suinkšdavo, 
ir Mičas sustodavo šalikelėje — jeigu tik būdavo įmanoma, tik įveikęs 
įkalnę. Susirasdavo guotą medžių, kur galėtų slėptis ir stebėti eismą 
kelyje, o tuo metu Girdas atlikinėdavo savo šuniškus reikalus. Nieko 
įtartina nepastebėjo. Po penkių stabtelėjimų Mičas įsitikino, kad niekas 
jo neseka. Matyt, ir anie nusprendė per Kalėdas pailsėti. 

Po šešių valandų jis pasiekė Mobilį, o dar po dviejų perkirto įlanką 
ties Pensakola ir pasuko į Floridą, Smaragdinės pakrantės link. 98-asis 
greitkelis driekėsi per pakrantės miestukus Navarą, Fort Volton Bičą, 
Destiną ir Sandestiną. Pro šalį skriejo grupelės kooperatinių kotedžų ir 
motelių, mylias besitęsiantys prekybos kvartalai, paskui — virtinės ne- 
beveikiančių pramogų parkų ir pigių parduotuvėlių, prekiaujančių spor- 

tiniais marškinėliais ir dabar daugiausiai uždarytų bei apleistų nuo pat 
Darbo dienos* šventės. O po to sekdavo kelios mylios, niekuo aplinkui 
neužstatytos: jokios gyvenvietės, tik baugulį keliantis vaizdas baltų kaip 
sniegas tuščių paplūdimių ir tviskantys smaragdiniai Meksikos įlankos 
vandenys. Ryčiau Sandestino greitkelis toldamas nuo pakrantės siaurėjo, 
ir valandą Mičas važiavo vienui vienas dviejų eismo juostų plentu, ne- 
matydamas nieko daugiau aplinkui, tik miškus ir kartkartėmis pasitai- 
kančias savitarnos degalines ar pernakt veikiančias smulkių būtiniausių 
prekių parduotuvėles, kur buvo galima greitai apsipirkti. 

Jau temstant jis nusileido nuo aukštos kalvos ir pamatė kelio 
ženklą, skelbiantį, kad priekyje, už aštuonių mylių — Panama Siti Bi- 
čas. Plentas vėl grįžo prie pakrantės ir čia šakojosi siūlydamas rinktis: 
aplinkkelį į šiaurę ar vaizdingą maršrutą, vadinamą Stebuklų Ruožu, 
tiesiai priekyje. Mičas pasirinko vaizdingąjį maršrutą palei paplūdimį 
— kelio ruožas penkiolika mylių driekėsi šalia vandens ir iš abiejų 
pusių buvo apstatytas kooperatinėmis valdomis, pigiais moteliais, 
gyvenamųjų priekabų kvartalais, atostoginiais kotedžais, greito maisto 
užkandinėmis ir sportinių marškinėlių parduotuvėlėmis. Tai ir buvo 
Panama Siti Bičas. 

Begalė kooperatinių valdų buvo tuščios, bet prie vienos kitos sto- 
vėjo automobiliai, ir Mičas spėjo, kad kai kurios šeimos per Kalėdas 
atostogauja paplūdimyje — mėgaujasi šiltų orų Kalėdomis. Bent jos 
yra drauge, pasakė sau. Šuo amtelėjo, ir juodu sustojo šalia tilto į jūrą, 
kur žmonės iš Pensilvanijos, Ohajo ir Kanados meškeriojo ir spoksojo į 
tamsius vandenis. 

BMW lėtai slinko Stebuklų Ruožu. Girdas stovėjo pasidėjęs 
priekines kojas ant durelių: iškišęs snukį pro langą, stebėjo vaizdus, 
kartkartėmis aplodamas prie kokio nors šlakbetonio motelio blyksinčią 
neoninę iškabą, siūlančią nakvynę už pigią kainą. Per Kalėdas Stebuklų 
Ruože užsidarydavo bemaž viskas, išskyrus vieną kitą atkaklią kavinukę 
ir motelį. 

Mičas sustojo pasipildyti benzino prie kiaurą parą veikiančios 
„Texaco“ degalinės. Jos aptarnautojas pasirodė nepaprastai draugiškas. 


* Valstybinė šventė Jungtinėse Valstijose, pažymima kasmet pirmąjį rugsėjo pir- 
madienį kaip nedarbo diena. 

— San Luji gatvė? — paklausė Mičas. 

— Taip, taip, — su akcentu atsakė aptarnautojas ir parodė ranka 
vakarų kryptimi. — Prie antro šviesoforo sukite į dešinę. Paskui pirmas 
posūkis į kairę. Tai ir bus San Luji gatvė. 

Tai buvo priemiesčio rajonas, jį sudarė gausybė be jokios tvarkos 
sustatytų senutėlių namukų ant ratų. Taip, ant ratų, bet buvo akivaizdu, 
kad dešimtmečius jie nejudinti iš vietos. Gyvenamosios priekabos su- 
grūstos arti viena prie kitos lyg domino trinkelių eilės. Atrodė vos keli 
coliai skiria trumpas, siauras prievažas, prigrūstas senų pikapų ir surū- 
dijusių sodo baldų. Gatvelės užgrioztos pastatytų automobilių — laužo 
arba apleistų. Prie gyvenamųjų priekabų stovėjo į jų kablius atremti mo- 
tociklai ir dviračiai, o beveik iš po kiekvieno namuko kyšojo žoliapjovių 
rankenos. Užrašas ženkle skelbė šią vietą esant pasitraukusiųjų į pensiją 
gyvenviete — „San Pedro kvartalas — pusė mylios iki Smaragdinės pa- 
krantės“. Veikiau tai buvo lūšnynas ant ratų ar kažkas panašaus į statybų 
aikštelę, pilną vagonėlių darbininkams. 

Mičas susirado San Luji gatvę ir staiga pradėjo nervintis — ji 
buvo vingiuojanti ir siaura, nustatyta dar mažesnėmis ir prastesnėmis 
gyvenamosiomis priekabomis nei kiti „pensininkų būstai“. Jis važiavo iš 
lėto, neramiai akimis sekdamas namukų numerius ir pastebėdamas, kiek 
daug; prie jų pritvirtinta kitų valstijų registracijos lentelių. Gatvė buvo 
tuščia, neskaitant pastatytų ir apleistų automobilių. 

Paaiškėjo, kad San Luji gatvės nr. 486 — vienas mažiausių ir se- 
niausių namukų, ne ką didesnis už turistinę priekabą. Kažkada originali 
jo spalva buvo sidabrinė, bet dažai suskeldėjo ir nusilaupė, stogą dengė 
sluoksnis tamsiai žalių pelėsių, nusileidžiančių kone iki pat langų vir- 
šaus. Užuolaidėlių ant jų nebuvo. Vieno lango virš kablio ienos stiklas 
buvo sutrūkinėjęs ir sutvirtintas, kad neiškristų, pilka izoliacine juostele. 
Mažas dengtas prieangis supo vienintelį įėjimą. Durys žiojėjo atlapos, 
pro kabančią ant jų ploną užuolaidą Mičas pajėgė įžiūrėti mažo spalvoto 
televizoriaus ekraną ir pro šį praslenkantį kažkokio vyriškio siluetą. 

Ne to jam reikėjo. Taip susiklostė, kad jis niekada nebuvo susitikęs 
su antruoju savo motinos vyru ir dabar buvo netinkamas metas. Gailė- 
damasis, kad atvažiavo, jis pajudėjo automobiliu iš vietos. 

Ruože susirado pažįstamą „Holiday Inn“ iškabą. Motelis buvo tuš- 
čias, bet atdaras. Mičas patraukė automobilį nuo plento ir įsiregistravo 


kaip Edis Lomaksas iš Deinsboro, Kentukio valstijos. Sumokėjo grynai- 
siais už vienvietį kambarį su vaizdu į vandenyną. 


Panama Siti Bičo telefono knygoje buvo įvardytos trys Ruožo 
„Vaflinės“. Atsigulęs skersai motelio lovos, Mičas surinko pirmą nume- 
rį. Nieko nepešė. Surinko antrąjį ir vėl paprašė pakviesti prie telefono 
Evą Einsvort. Minutėlę, jam pasakyta. Jis padėjo ragelį. Buvo valanda 
iki vidurnakčio, taigi jo miegota dvi valandos. 

Atvažiuoti iki „Holiday Inn“ taksi truko dvidešimt minučių: taksis- 
tas pradėjo aiškinti, kad namie kartu su žmona, vaikučiais ir giminaičiais 
mėgavęsis kalakuto likučiais, kai paskambino dispečeris, o juk šiandien 
Kalėdos, jis tikėjęsis pabūti su savo šeima ir bent vieną dieną per metus 
negalvoti apie darbą. Mičas numetė jam per priekinės sėdynės atlošą 
dvidešimtinę ir paprašė nutilti. 

— Kas yra „Vaflinėje“, žmogau? — nesiliovė taksistas. 

— Tik važiuok. 

— Vaflių, taip? — Taksistas nusijuokė ir kažką sau sumurmėjo. 
Paskui pagarsino radiją ir susirado savo mėgstamą soul muzikos stotį. 
Užmetė akį į veidrodėlį, apsidairė pro langus, švilptelėjo ir paklausė: 

— Kas užnešė jus čionai per Kalėdas? 

— Kai ko ieškau. 

— Ko? 

— Moters. 

— Kaip ir mes visi. Kokios nors konkrečiai? 

— Senos draugės. 

— Ji — „Vaflinėje“? 

— Taip manau. 

— Ojūs ne koks nors privatus seklys ar panašiai? 

— Ne. 

— Man atrodo labai įtartina. 

— Gal galėtum važiuoti netauškėdamas? 

„Vaflinė“ buvo nedidelis, stačiakampis, panašus į dėžę pastatas. Vi- 
duje — kokia dešimtis staliukų ir ilgas prekystalis priešais atviros ugnies 
krosnį su grotelėmis: viskas buvo gaminama klientų akivaizdoje. Viena 
siena palei staliukus beveik visa iš didžiulių veidrodinio stiklo langų, 

pro juos lankytojai, vaišindamiesi vafliais su pekano riešutais ir kumpiu, 
galėjo grožėtis Ruožu ir kooperatiniais kotedžais tolumoje. Maža auto- 
mobilių aikštelė buvo beveik pilna, ir Mičas nurodė taksistui įsisprausti 
Į tuščią tarpą prie pat pastato. 

— Jūs neišlipate? — paklausė taksistas. 

— Ne. Neišjunk taksometro. 

— Žmogau, man keista. 

— Tau bus užmokėta. 

— Čia tai jūs teisus. 

Mičas pasilenkė į priekį ir padėjo rankas ant priekinės sėdynės at- 
lošo. Kol jis tyrinėjo lankytojus viduje, taksometras tyliai tiksėjo. Giliau 
įsmukęs į sėdynę, taksistas tik purtė galvą, tačiau vien iš smalsumo ste- 
bėjo, kas bus toliau. 

Kampe prie staliuko, šalia cigarečių automato, stori turistai ilgais 
marškiniais, baltomis kojomis ir juodomis puskojinėmis gėrė kavą ir 
kalbėjosi žvilgčiodami į valgiaraštį. Vienas, kaip atrodė, jų vadas, su ne- 
užsagstytais marškiniais, stora auksine grandinėle, nukarusia virš krūti- 
nės plaukų, vešliomis žilomis žandenomis ir „Filių“* beisbolo kepuraite, 
kažkelintą kartą pasižiūrėjo grotelių krosnies link, akimis ieškodamas 
padavėjos. 

— Matote ją? — paklausė taksistas. 

Mičas neatsakė, tik palinko į priekį ir susiraukė. Ji išdygo iš nežinia 
kur ir stovėjo prie staliuko su pieštuku ir bloknotėliu užsakymams už- 
sirašyti rankose. Vadas pasakė kažką juokinga, ir storuliai prie staliuko 
nusijuokė. Ji nė nenusišypsojo, tik užsirašinėjo į bloknotėlį. Smulkutė ir 
daug liesesnė. Beveik per liesa. Juoda ir balta padavėjos uniforma gulėjo 
gražiai prigludusi prie figūros aptempdama siaurą taliją. Žili plaukai 
standžiai sutraukti atgal ir paslėpti po firmine „Vaflinės“ kepuraite. 
Buvo penkiasdešimt vienerių, ir iš tolo atrodė kaip tik pagal savo amžių. 
Nė kiek ne prasčiau. Daili. Baigusi užsirašinėti, pagriebė iš jų rankų val- 
giaraštį, tarstelėjo kažką mandagaus, bemaž šyptelėjo, paskui dingo. Ji 
guviai sukinėjosi tarp staliukų pilstydama kavą, padavinėdama kečupo 
buteliukus ir šūkčiodama užsakymus į virtuvę. 

Mičas nusiramino. Taksometras pamažu tiksėjo. 


* Šitaip vadinama Filadelfijos beisbolo profesionalų komanda. 

— Tai ji? — paklausė taksistas. 

— Taip. 

— Ir kas dabar? 

— Nežinau. 

— Na, juk mes suradome ją, ar ne? 

Mičas sekė jos judesius ir tylėjo. Ji įpylė kavos vienam žmogui sė- 
dinčiam atskirai. Šis kažką pasakė, ir ji nusišypsojo. Nuostabia, malonia 
šypsena. Šypsena, kurią jis matė tūkstančius kartų, nakties tamsoje ste- 
beilydamas į lubas. Jo motinos šypsena. 

Pradėjo kristi lengvas rūkas, kas dešimt sekundžių švysčiojantys 
valytuvai vis nubraukdavo drėgmę nuo priekinio stiklo. Buvo beveik 
vidurnaktis. Kalėdos. 

Taksistas nervingai barbeno pirštais į vairą ir muistėsi. Dar giliau 
įsmuko į sėdynę, paskui ėmė perjunginėti radijo stotis. 

— Kiek dar čia sėdėsime? 

— Neilgai. 

— Žmogau, tai nenormalu. 

— Tau bus užmokėta. 

— Žmogau, pinigai dar ne viskas. Juk Kalėdos. Namie vaikučiai, 
svečiuojasi giminės, reikia užbaigti kalakutą ir vyną, o aš čia sėdžiu prie 
„Vaflinės“, kad jūs galėtumėte spoksoti pro langą į kažkokią senę. 

— Ji — mano motina. 

— Jūsų kas?! 

— Girdėjai. 

— Žmogau, o žmogau. Ko aš dar neregėjau. 

— Gal užsičiauptum, gerai? 

— Gerai. Nepasikalbėsite su ja? Šiaip ar taip, juk Kalėdos, o jūs 
suradote savo mamutę. Turite nueiti pas ją, a? 

— Ne. Ne dabar. 

Mičas atsilošė sėdynėje ir pažvelgė į tamsų paplūdimį kitapus 
plento. 

— Važiuojam. 


Išaušus apsirengęs džinsais ir nertiniu, be kojinių ir batų, jis išsi- 
vedė Girdą pasivaikštinėti paplūdimiu. Juodu ėjo į rytus, tenlink, kur iš 

už horizonto jau kilo pirmoji oranžinė žara. Bangos lėtai lūžo trisdešimt 
jardų nuo kranto ir neskubėdamos ritosi ant smėlio — vėsaus ir drėgno. 
(šiedrame danguje sklandė daugybė krykštaujančių žuvėdrų. Girdas 
narsiai įbėgo į jūrą, paskui, kai atsirito kita baltų putų banga, skubiai 
atsitraukė. Namų šuniui begalinę smėlio ir vandens platybę buvo būtina 
ištyrinėti. Jis nubėgo šimtą jardų į priekį pirma Mičo. 

Po dviejų mylių juodu pasiekė tiltą į jūrą, masyvią betono kons- 
trukciją, nusitęsiančią nuo kranto du šimtus pėdų. Girdas, dabar be- 
baimis, užlėkė ant jo ir nubėgo prie kibirėlio su masalu šalia dviejų vyrų, 
stovinčių it statulos ir spoksančių žemyn į vandenį. Mičas už jų nuėjo 
į tilto galą, kur koks dešimtis meškeriotojų kartkartėmis persimesdavo 
vienu kitu žodžiu laukdami, kol sušokčios jų valai. Šuo pasitrynė į Mičo 
koją ir sustingo. Iš už horizonto suspindo saulės kraštelis, ir mylių my- 
lias aplinkui vandens paviršius sužėrėjo, akimirksniu virsdamas iš juodo 
į žalią. 

Mičas užsikvempė ant turėklo, visas drebėdamas nuo vėsaus vėjo. 
Basos jo pėdos sušalo ir pašiurpo. Abiem kryptimis paplūdimiu tęsėsi 
mylios viešbučių ir kooperatinių kotedžų, ramiai laukiančių naujos die- 
nos. Paplūdimyje nebuvo matyti nė vieno žmogaus. Už kažkiek mylių į 
jūrą šovėsi kitas tiltas. 

Meškeriotojai kalbėjosi trumpais, tiksliais žodžiais, kaip būdinga 
atvykėliams iš šiaurinių valstijų. Mičas pasiklausė pakankamai ilgai, 
kad sužinotų, jog žuvis nekimba. Jis tyrinėjo akimis jūrą. Žvelgdamas 
į pietryčius, mąstė apie Kaimanus ir Ebanksą. Ir mirksnį prisiminė tą 
merginą, paskui ji išnyko iš galvos. Kovą jis grįš į salas paatostogauti 
su žmona. Velniop tą merginą. Tikriausiai jos nebepamatys. Nardys su 
Ebanksu ir pamėgins susidraugauti. Juodu gers prie jo baro „Heineken“ 
ir „Red Stripe“ alų ir kalbės apie Hodžą ir Kozinskį. Išsiaiškins, kas jį 
seka. Dabar, kai Ebė tapo bendrininke, jam padės. 


Vyriškis laukė patamsyje šalia „Lincoln Town Car“ limuzino, ner- 
vingai vis pasižiūrėdamas į laikrodį ir užmesdamas akį į blausiai apšvies- 
tą šaligatvį, išnykstantį priešais pat pastatą. Antrame šio aukšte šviesa 
užgeso. Po minutėlės privatus seklys išniro iš pastato ir pasuko linkolno 
link. Vyriškis nuėjo jo pasitikti. 


— Jūs — Edis Lomaksas? — neramiai paklausė jis. 

Lomaksas sulėtino žingsnius, paskui sustojo. Juodu atsidūrė vienas 
priešais kitą. 

— Aha. O kas jūs? 

Buvo šalta ir drėgna. Vyriškis laikė rankas kišenėse ir drebėjo. 

— Elas Kilberis. Man reikia pagalbos, pone Lomaksai. Labai rei- 
kia. Sumokėsiu jums tuojau pat grynaisiais, kad ir kiek paprašysite. Tik 
padėkite. 

— Jau vėlu, drauguži. 

— Prašau. Aš turiu pinigų. Tik sakykite kainą. Turite man padėti, 
pone Lomaksai. — Jis iš kairiosios kelnių kišenės išsitraukė ritinį bank- 
notų ir stovėjo, pasirengęs-skaičiuoti. 

Lomaksas pažvelgė į pinigus, paskui per petį atsigręžė atgal. 

— Kas per problema? 

— Mano žmona. Už valandos ji turi susitikti su savo meilužiu 
pietinio Memfio motelyje. Žinau kambario numerį ir visa kita. Man tik 
reikia, kad važiuotumėte su manimi ir nufotografuotumėte juos įeinan- 
čius ir išeinančius. 

— Iš kur jus tai žinote? 

— Pasiklausiau jos pokalbių telefonu. Ji kartu su tuo vyru dirba, ir 
man kilo įtarimų. Aš turtingas, pone Lomaksai, ir man būtina laimėti 
skyrybų bylą. Sumokėsiu iškart jums tūkstantį grynaisiais. — Jis greitai 
atskaičiavo dešimt banknotų ir juos atkišo. 

Lomaksas paėmė pinigus. 

— Gerai. Tik nueisiu pasiimti fotoaparato. 

— Prašau, paskubėkite. Viskas grynaisiais, gerai? Jokių sąskaitų. 

— Man tinka. — Lomaksas nuėjo atgal į pastatą. 

Po dvidešimties minučių linkolnas lėtai įriedėjo į perpildytą au- 
tomobilių aikštelę priešais „Days Inn“ motelį. Kilberis parodė pirštu į 
vieną antro aukšto langą iš galinės motelio pusės. Paskui į laisvą vietą 
automobiliui pastatyti šalia rudo ševrolė miniveno. Lomaksas atbulom 
rodį ir dar kartą pakartojo Lomaksui, koks esąs dėkingas už jo paslaugas. 
Lomaksas pagalvojo apie pinigus. Tūkstantis baksų už dviejų valandų 
darbą. Neblogai. Jis išsiėmė fotoaparatą, įdėjo juostelę ir nustatė apšvie- 
timą. Kilberis nervindamasis jį stebėjo šaudydamas akimis nuo fotoapa- 

rato į kambario langą kitapus automobilių aikštelės. Atrodė įskaudintas. 
Kalbėjo apie savo žmoną ir nuostabius jųdviejų metus drauge, ir kodėl, 
» kodėl ji šitaip elgiasi? 

Lomaksas klausėsi ir laikydamas rankose parengtą fotoaparatą 
stebėjo sustatytų automobilių eiles priešais save. 

Jis nepamatė, kaip rudojo miniveno durelės vos trys pėdos jam už 
nugaros tyliai, pamažu atsidarė. Salone esantis žmogus juodu golfu ir 
juodomis pirštinėmis sėdėjo žemai pasilenkęs ir laukė. Kai automobilių 
aikštelėje tapo ramu, jis iššoko iš miniveno, atplėšė užpakalines kairią- 
sias linkolno dureles ir tris kartus iššovė Edžiui į pakaušį. Prislopintų 
(duslintuvo šūvių lauke nesigirdėjo. 

Jau negyvas, Edis sukniubo ant vairo. Kilberis iššoko iš linkolno, 
įnėrė į miniveną ir nurūko kartu su samdytuoju žudiku. 

Po trijų dienų tremties iš savųjų šventovių, po dienų, už kurias 
nebuvo išrašomos sąskaitos, po nieko neveikimo, kalakutienos, kumpio 
ir spanguolių padažo dienų, taip pat ir žaislų, kuriuos dar reikėdavo 
surinkti, pailsėję ir atjaunėję „Bendini, Lambert ė< Locke“ firmos teisi- 
ninkai sugrįžo į Krantinės gatvės tvirtovę su nauja energija kibti į darbą. 
Iki pusės aštuonių automobilių aikštelė jau buvo pilna. Patogiai įsitaisę 
prie sunkių rašomųjų stalų, teisininkai galonais maukė kavą, meditavo 
palinkę virš laiškų, kitos korespondencijos ir dokumentų, padrikai ir pa- 
šėlusiu greičiu murmėjo į diktofonus. Šūkčiojo nurodymus sekretorėms, 
jaunesniesiems tarnautojams, savo padėjėjams ir vienas kitam. Korido- 
riuose ir prie kavos puodelių nuskambėjo keletas mandagių „Kaip Kalė- 
dos?“ Tokios nereikšmingos kalbelės laikytos pigiomis, už kurias sąskai- 
tų nepateiksi. Rašomųjų mašinėlių tarškesys, vidaus telefonų skambučiai 
ir sekretorių balsai — viskas darniai susiliejo į šlovingą gaudesį: pinigų 
kalykla atsigavo nuo Kalėdų nuobodulio. Oliveris Lambertas vaikštinėjo 
koridoriais, patenkintas šypsojosi ir klausėsi, vien tik klausėsi garsų, kaip 
valandomis kaupiamas turtas. 

Vidudienį Lamaras įžengė į kabinetą ir pasilenkė per stalą. Mičas 
sėdėjo įsigilinęs į sandorį dėl naftos ir dujų Indonezijoje. 

— Priešpiečių? — paklausė Lamaras. 

— Ne, dėkui, nespėju su darbais. 

— Argi taip ne mums visiems? Pamaniau, gal nubėgtume į Kran- 
tinės gatvės delikatesinę užkąsti ko nors aštresnio. 

— Aš pasuoju. Dėkui. 

Lamaras žvilgtelėjo per petį į duris ir prisilenkė arčiau, lyg norėtų 
pasidalyti nepaprasta naujiena. 

— Žinai, kokia šiandien diena, ar ne? 

— Dvidešimt aštunta. 

— Teisingai. Ir žinai, kas dedasi kiekvienų metų gruodžio dvide- 
šimt aštuntą? 

— Tau paleidžia vidurius. 

— Taip. O kas dar? 

— Gerai, pasiduodu. Kas? 

— Kaip tik šiuo momentu visi partneriai susirinkę penkto aukšto 
valgomajame priešpiečių su kepta antim ir prancūzišku vynu. 

— Vyno, priešpiečiams? 

— Taip. Mat ypatinga proga. 

— Na? 

— Valandą jie valgys, paskui Ruzveltas ir Džesė Frensis pasišalins 
ir Lambertas užrakins duris. Supranti, tada partneriai liks vieni. Tik 
partneriai. Ir Lambertas jiems įteiks finansinę metų ataskaitą. Joje išvar- 
dyti visi partneriai ir prie kiekvienos pavardės yra skaičius, rodantis, kiek 
per metus jie sudarė sąskaitinių valandų. O kitame puslapyje — gryno 
pelno ir išlaidų suvestinė. Paskui, pagal įdirbį, jie pasidalija pyragą! 

Mičas gaudė kiekvieną žodį. 

— Ir? 

— Ir pernai pyrago gabalą sudarė vidutiniškai trys šimtai trisde- 
šimt tūkstančių. Tikimasi, kad šiais metais jis bus dar įspūdingesnis. 
Kasmet padidėja. 

— Trys šimtai trisdešimt tūkstančių, — lėtai pakartojo Mičas. 

— Taip. Ir tai tik vidutiniškai. Lokas gaus beveik milijoną. Netoli 
nuo jo atsiliks Viktoras Miliganas. 

— O kaip mes? 

— Mes irgi gausime. Bet tik menką gabalėlį. Pernai jis vidutiniškai 
»uidarė devynis tūkstančius. Priklausomai nuo tavo čionai išbūto laiko ir 
įdirbio. 

— Galime nueiti pažiūrėti? 

— Jie neparduos bilieto net pačiam prezidentui. Tai turėtų būti 
slaptas posėdis, bet mes visi apie jį žinome. Į dienos pabaigą pradės 
sunktis Žinios. 

— Kada jie balsuoja, ką paskirti nauju partneriu? 

— Normaliomis aplinkybėmis tai būtų padaryta šiandien. Bet 
pasak gandų, naujas partneris šiais metais gali būti nepaskirtas — dėl 
Marčio ir Džo. Manding, dabar buvo Marčio eilė, paskui — Džo. Ko 
gero, jie gali metus ar dvejus palūkėti. 

— Taigi kas kitas eilėje? 

Lamaras atsitiesė ir išdidžiai nusišypsojo. 

— Skaičiuojant nuo šios dienos, už metų, drauge mano, aš tapsiu 
„IBendini, Lambert < Locke“ partneriu. Dabar mano eilė, tad šiais me- 
tais nestok man skersai kelio. 

— O aš girdėjau, kad partneriu taps Masengilas — žmogus, baigęs 
| larvardą, galėčiau pridurti. 

— Masengilas neturi šansų. Ateinančias šenkiasdešimai dvi savaites 
ketinu sudaryti sąskaitų už šimtą keturiasdešimt valandų kiekvieną sa- 
viitę, ir tie vyriokai mane maldaus, kad tapčiau jų partneriu. Aš sėdėsiu 
ketvirtame aukšte, o Masengilas keliaus į pusrūsį pas mūsų padėjėjus. 

— Aš statau pinigus už Masengilą. 

— Jis — liurbis. Aš jį apšoksiu. Einam, suvalgysime po dubenį 
aštraus troškinio. 

— Dėkui, bet turiu dirbti. 

Lamaras išstypino iš kabineto prasilenkdamas tarpduryje su Nina, 
nešina šūsnimi popierių. Padėjo šiuos ant apjaukto stalo kampo. 

— Einu priešpiečių. Reikia ko nors? 

— Ne. Dėkui. Taip, dietinės kolos. 

Per priešpiečius koridoriuose tapdavo tyku — sekretorės palikdavo 
pastatą ir patraukdavo į miesto centrą, kur netoliese buvo dešimtys ka- 
vinukių ir delikatesinių. Šiandien, kai pusė teisininkų penktame aukšte 
skaičiavo savo pinigus, švelnus komercijos gaudesys trumpam nutrūko. 


Mičas susirado ant Ninos darbo stalo paliktą obuolį ir jį pasivalė. 
Paskui atsivertė Valstybinės mokesčių inspekcijos taisyklių vadovą, pa- 
dėjo ant stovinčio už Ninos stalo kopijavimo aparato ir nuspaudė žalią 
mygtuką — SPAUSDINTI. Užsidegė raudona perspėjamoji lemputė ir 
suspindo pranešimas: ĮVESKITE BYLOS NUMERĮ. Jis kiek atsitraukė ir 
pažvelgė į aparatą. Taip, šis iš naujųjų. Šalia mygtuko sPAUsDINTI buvo 
kitas — APEITI. Jis bedė nykščiu į šį. Mašina pratrūko šaižiai kaukti ir 
visas pultas mygtukų sužibo ryškiai raudonai. Jis bejėgiškai apsidairė ap- 
link, tačiau nieko arti nepamatė ir kaip paklaikęs pasičiupo naudojimo 
instrukciją. 

— Kas čia dedasi? — kažkas griežtai paklausė per kopijavimo 
aparato kauksmą. 

— Nesuprantu! — sušuko Mičas mojuodamas instrukcija. 

Lela Pointer, sekretorė, per sena, kad eitų kur nors iš pastato prieš- 
piečių, siekė ranka už mašinos ir spragtelėjo jungiklį. Sirena nutilo. 

— Kas per velnias? — šnopuodamas nusistebėjo Mičas. 

— Ar jums nepasakė? — taip pat griežtai paklausė sugriebdama 
instrukciją ir padėdama šią atgal į vietą. Nuožmiomis mažutėmis savo 
akimis gręžė jį akimis, lyg sugavusi jo ranką savo rankinuke. 

— Aišku, ne. Koks reikalas? 

— Turime naują kopijavimo sistemą, — išdidžiai pro nosį ji pra- 
dėjo skaityti paskaitą. — Įrengta dieną po Kalėdų. Privalu įvesti į kodą 
bylos numerį, kol mašina pradės veikti. Sekretorė turėjo jums pasakyti. 

— Vadinasi, tas daiktas nekopijuos, kol aš nesuspaudinėsiu dešim- 
ties skaičių numerio? 

— Visiška tiesa. 

— O kaip apskritai darytis kopijas, jeigu tai dokumentas ne iš 
konkrečios bylos? 

— Neįmanoma. Ponas Lambertas sako, kad mes prarandame per- 
nelyg daug pinigų kopijoms, už kurias neišrašomos sąskaitos. Taigi nuo 
šiol kiekviena kopija automatiškai įskaičiuojama į kokio nors kliento 
bylos sąskaitą. Pirma suspaudinėjate numerį. Mašina automatiškai už- 
registruoja kopijų skaičių, siunčia į centrinį terminalą, o ten įrašoma į 
kliento sąskaitą. 

— O jeigu prireikia asmeninių kopijų? 

Visiškai netekusi kantrybės, Lela pakraipė galvą. 

— Negaliu patikėti, kad sekretorė jums nepasakė. 

— Na, ji nepasakė, tai kodėl jūs nepadedate? 

— Jūs turite savo asmeninį keturių skaičių prieigos numerį. 
Kiekvieno mėnesio pabaigoje iš jūsų bus išskaičiuojama už asmenines 
kopijas. 

Linguodamas galvą Mičas spoksojo į mašiną. 

— Kurių galų tą prakeikta signalizacijos sistema? 

— Ponas Lambertas sako, kad po mėnesio signalizacija bus at- 
jungta. O kol kas ji reikalinga dėl tokių žmonių kaip jūs. Jis labai rimtai 
) tai žiūri. Sako, kad mes prarasdavome tūkstančius per neįtrauktas į 
sąskaitas kopijas. 

— Teisybė. Ir, spėju, pastate pakeisti visi kopijavimo aparatai. 

Ji patenkinta nusišypsojo. 

— Taip, visi septyniolika. 


— Dėkui. — Mičas sugrįžo į savo kabinetą ieškoti bylos numerio. 


Tądien trečią šventė penktame aukšte baigėsi džiugiai. Gerokai 
praturtėję bei šiek tiek įkaušę, partneriai vienas po kito vorele paliko val- 
pomąjį ir nusileido laiptais į savo kabinetus. Eiveris, Oliveris Lambertas 
i Natanas Lokas perėjo trumpuoju koridoriumi iki saugos tarnybos 
sienos ir nuspaudė mygtuką. Devašeris jų jau laukė. 

Pamojo į krėslus savo kabinete ir pakvietė sėstis. Lambertas kiek- 
vieną apdalijo hondurišku ranka suktu cigaru, visi užsirūkė. 

— Ką gi, matau, mes šventiškos nuotaikos, — nusiviepė Devaše- 
ris. — Kokia suma? Vidutiniškai po tris šimtus devyniasdešimt tūks- 
tančių? 

— Kaip tik taip, Devašeri, — patvirtino Lambertas. — Metai buvo 
l1bai geri. — Jis pamažu papsėjo cigarą ir pūtė dūmų žiedus į lubas. 

— Ir visi puikiai atšventėme Kalėdas? — paklausė Devašeris. 

— Ką jūs turite omenyje? — griežtai pareikalavo Lokas. 

— Linksmų Kalėdų ir jums, Natai. Tik porą dalykų. Prieš dvi die- 
nas Naujajame Orleane susitikau su Lazarovu. Kaip žinote, jis nešvenčia 
Kristaus gimimo. Supažindinau jį su naujausia padėtimi čionai, ypač pa- 
brėždamas apie Makdirą ir FTB. Patikinau jį, kad po pirmo susitikimo 
(laugiau kontaktų nebuvo. Jis ne visai tuo patikėjo ir pasakė pasitikrinsiąs 

per savo šaltinius Biure. Nežinau, ką tai reiškia, bet kas aš toks, kad klau- 
sinėčiau? Nurodė man ateinančius šešis mėnesius sekti Makdirą kiaurą 
parą. Pasakiau jam, kad mes jau maždaug taip ir darome. Jis nenori, kad 
daugiau pasikartotų tas pat, kas su Hodžu ir Kozinskiu. Tuomet jam tai 
buvo labai nemalonu. Makdiras neturi palikti miesto firmos reikalais, 
jeigu jo nelydės bent du iš mūsiškių. 

— Po dviejų savaičių jis vyksta į Vašingtoną, — priminė Eiveris. 

— Kokiu tikslu? 

— Į Amerikos mokesčių institutą. Ten turės dalyvauti keturių 
dienų seminare, kurį išklausyti reikalaujame iš visų savo naujųjų bendra- 
darbių. Jam tai pažadėta, ir jeigu komandiruotė bus atšaukta, vaikinas 
gali ką nors įtarti. 

— Jau rugsėjį jam ten užsakėme vietą, — pridūrė Olis. 

— Pažiūrėsiu, ar pavyks tai suderinti su Lazarovu, — pasakė De- 
vašeris. — Pateikite man datas, lėktuvų reisus ir viešbutį, kuriame rezer- 
vuotas numeris. Jam tai nepatiks. 

— Kas įvyko per Kalėdas? — paklausė Lokas. 

— Ne itin daug. Jo žmona išvažiavo į Kentukį pas saviškius. Ji vis 
dar ten. Makdiras pasiėmė šunį ir nuvažiavo į Panama Siti Bičą Flo- 
ridoje. Manome, nuvyko pasimatyti su savo mamele, bet nesame tikri. 
Praleido vieną naktį „Holiday Inn“ motelyje šalia paplūdimio. Tik jis 
ir šuo. Gana nuobodu. Paskui nuvažiavo į Birmingemą, kur apsistojo 
dar viename „Holiday Inn“, o tada, vakar anksti rytą nuvažiavo į Braši 
Maunteną aplankyti brolio. Nekalta kelionė. 

— Ką jis pasakė savo žmonai? — paklausė Eiveris. 

— Nieko, kiek galime spręsti. Sunku viską nugirsti. 

— Ką dar jūs sekate? — paklausė Eiveris. 

— Pasiklausome jų visų, taip sakant, retkarčiais. Be Makdiro, kitų 
tikrų įtariamųjų neturime, ir jis tik dėl Taranso. Šiuo metu viskas ramu. 

— Jis privalo vykti į Vašingtoną, Devašeri, — atkakliai laikėsi savo 
Eiveris. 

— Gerai, gerai. Suderinsiu su Lazarovu. O jis privers mus pasiųsti 
stebėjimui penkis žmones. Kas per idiotas. 

„Ernio oro uosto baras“ buvo iš tikrųjų netoliese oro uosto. Mičas 
usirado jį iš trečio karto ir pastatė savo BMW tarp dviejų visais ketu- 
1iais ratais varomų visureigių, kurių padangos ir priekiniai žibintai buvo 
aplipę pridžiūvusiu purvu. Automobilių aikštelėje stovėjo daug tokių 
tiansporto priemonių. Apsidairęs aplink, jis instinktyviai nusirišo kakla- 
raištį. Buvo beveik vienuolikta. Nudažytuose prabangaus baro — gilaus, 
ilpo ir tamsaus — languose blykčiojo spalvingos alaus reklamos. 

Jis darsyk pasižiūrėjo į raštelį — tiesiog norėdamas pasitikrinti: 
„Brangusis pone Makdirai, būkite malonus, vėlai šį vakarą atvažiuokite 
«usitikti su manimi į „Ernio barą“ Vinčesterio gatvėje. Reikalas liečia 
I'4lį Lomaksą. Labai svarbu. Temė Hemphil, jo sekretorė.“ 

Parvažiavęs namo, raštelį rado prisegtą prie virtuvės durų. Prisimi- 
nė ją iš to vieno apsilankymo pas Ed; kontoroje, tada lapkrių. Prisiminė 
aptemptą odinį sijonėlį, didžiules krūtis, išblukintus plaukus, ryškiai 
1udonai dažytas lipnias lūpas ir besirangančius iš jos nosies dūmus. 
Prisiminė pasakojimą ir apie jos vyrą Elvį. 

Durys atsidarė nesunkiai, ir jis įsmuko vidun. Kairiąją salės pusę 
užėmė eilė biliardo stalų. Prieblandoje, pro tirštus dūmus jis įžvelgė 
pilumoje nedidelę šokių aikštelę. Po dešinei tęsėsi ilgas Laukinių Va- 
kirų pobūdžio baras, prie jo susispietę kaubojai ir šių merginos gėrė iš 
ilgakaklių butelių „Budweiser“. Regis, niekas jo nė nepastebėjo įėjus. Jis 
preitai prasigavo į baro galą ir užsirangė ant aukštos taburetės. 

— Ilgakaklį „Budą“, — pasakė barmenui. 

Temę jis pamatė anksčiau už alų. Ji sėdėjo ant pilnutėlio kitų lan- 
kytojų suolo šalia biliardo stalų ir laukė. Buvo apsirengusi aptemptais 
(Ižinsais, išblukusiais denimo medžiagos marškiniais ir įmantriais rau- 
donais aukštakulniais. Plaukai švytėjo ką tik atnaujinta baltuma. 

— Dėkui, kad atėjote, — pasakė jam į veidą. — Sėdžiu čia jau ke- 
turias valandas. Nesugalvojau, kaip kitaip jus susirasti. 

Mičas linktelėjo ir nusišypsojo, tartum sakytų: „Viskas gerai. Pa- 
sielgėte teisingai“. 

— Kas atsitiko? — paklausė jis. 

Ji apsidairė aplink. 

— Mums reikia pasikalbėti, bet tik ne čia. 

— O kur siūlote? 

— Gal pasivažinėjam? 

— Gerai, bet ne mano automobiliu. Tai būtų, hm, ne pati geriausia 
mintis. 

— Aš turiu automobilį. Nors ir senas, bet tiks. 

Mičas susimokėjo už alų ir nusekė įkandin jos, durų link. Prie pat 
jų sėdintis vyriokas kaubojaus drabužiais nusišaipė: 

— Tai bent. Pasirodo kostiumuotas bernas ir pakabina ją per tris- 
dešimt sekundžių. 

Nusišypsojęs jam, Mičas išskubėjo pro duris. Tarp masyvių purvą 
vagojančių mašinų atrodantis it nykštukas, stovėjo gerokai nuvažinėtas 
folksvagenas golfas. Ji atrakino dureles, ir Mičas, dvilinkai susikūprinęs, 
įsispraudė ant užgriozdintos sėdynės. Temė penkis kartus numynė akce- 
leratorių ir pasuko uždegimo raktelį. Kol variklis užsivedė, Mičas sėdėjo 
sulaikęs kvapą. 

— Kur norėtumėte važiuoti? — paklausė ji. 

„Kur niekas mūsų nematytų“, — pagalvojo Mičas. 

— Jums pačiai spręsti. 

— Jūs vedęs, tiesa? 

— Taip. O jūs? 

— Irgi. Mano vyras nesuprastų, kas dabar čia vyksta. Štai kodėl 
pasirinkau tą skylę. Mes niekada ten nesilankome. 

Paskutinį sakinį ji ištarė taip, lyg abu su savo vyru būtų nepakantūs 
raudonsprandžių* landynių kritikuotojai. 

— Nemanau, kad ir mano žmona suprastų. Tačiau jos nėra mieste. 

Temė vairavo oro uosto link. 

— Kai ką sugalvojau. — Ji tvirčiau apgniaužė delnais vairą. Ner- 
vinosi. 

— Ką norėjote pasakyti? — paklausė Mičas. 

— Na, jūs girdėjote apie Edį. 

— Taip. 

— Kada paskutinįsyk matėtės su juo? 

— Susitikome apie dešimt dienų iki Kalėdų. Galima sakyti, tai 
buvo slaptas susitikimas. 

— Taip ir maniau. Jis nieko nesižymėjo apie jums atliekamą darbą. 


* Taip JAV Pietuose vadinami kaimo prasčiokai (nuo darbo laukuose pasilenkus 
įdegusiais saulėje sprandais). 

Uausuikė, kad jūs taip prašėte. Man daug nepasakojo. Bet mudu su Edžiu, 
na, Mes... €€... buvome... artimi. 

Mičas nesugalvojo, ką atsakyti. 

— Tai yra, mudu buvome labai artimi. Suprantate, ką turiu ome- 
nyje? 

Mičas kažką suniurnėjo ir nugėrė iš ilgakaklio. 

— Ir jis papasakodavo man dalykus, kuriuos, spėju, neturėjo pasa- 
koti. Minėjo, kad jūsų atvejis išties keistas, kad kai kurie jūsiškės firmos 
teisininkai mirė įtartinomis aplinkybėmis. Ir kad jūs visąlaik manėte, jog 
vsute kažkieno sekamas ir pasiklausomas. Kaip juridinei firmai tai gana 
neįprasta. 

„Tai tiek to konfidencialumo“, — pagalvojo Mičas. 

— Iš tikrųjų taip. 

Ji padarė posūkį, atsidūrė vedančioje į orą uostą magistralėje ir lei- 
dosi kažkiek akrų ploto, užstatyto ištisai automobiliais, link. 

— Ir kai jis baigė darbą dėl jūsų, sykį man pasakė, tik sykį, lovoje, 
kad mano esąs sekamas. Tai buvo trys dienos iki Kalėdų. Paklausiau, kie- 
no.Jis atsakė nežinąs, bet užsiminė apie jūsų atvejį ir kad tai kažkaip susi- 
jų su tais pačiais žmonėmis, kurie seka ir jus. Apskritai, nedaug tepasakė. 

Ji pastatė automobilį trumpalaikio stovėjimo sekcijoje, netoli ter- 
minalo. 

— Kas kitas būtų galėjęs jį sekti? — paklausė Mičas. 

— Niekas. Edis buvo geras tyrėjas, nepalikdavo pėdsako. Noriu 
pasakyti, jis kadaise buvo faras, be to, sėdėjo kalėjime. Gatvėse veikdavo 
labai sumaniai. Jam mokėdavo už tai, kad sektų žmones ir rinktų apie 
juos purvą. O jo paties niekas nėra sekęs. Niekada. 

— Tad kas jį nužudė? 

— Tas, kuris jį sekė. Laikraštyje nušviesta taip, lyg jis būtų šnipinė- 
jęs kokį turtuolį ir todėl išsiųstas anapus. Bet tai netiesa. 

Staiga, nežinia iš kur, jos rankoje atsirado ilga cigaretė su filtru ir 
prie šios galo blykstelėjo liepsnelė. Mičas nuleido langą. 

— Ne prieš, jei užsirūkysiu? — paklausė ji. 

— Ne, tik pūskite dūmus pro ten. — Jis pamojo į jos pusėje esantį 
langą. 

— Kad ir kaip ten būtų, aš bijau. Edis buvo įsitikinęs, kad jus se- 
kantys Žmonės itin pavojingi ir itin gudrūs. Labai prityrę, taip jis pasakė. 

Ir jeigu jie nužudė jį, kas bus man? Galbūt jie:mano, kad aš kažką žinau. 
Nuo tos dienos, kai jį nužudė, nėjau į kontorą. Ir neketinu ten grįžti. 

— Jumis dėtas, taip pat elgčiausi. 

— Nesu kvaila. Dirbau jam dvejus metus ir daug ko išmokau. Esa- 
ma daug pakvaišėlių. Visokių matėme. 

— Kaip jis buvo nušautas? 

— Jis turėjo draugą Žmogžudysčių skyriuje. Tas žmogus man kon- 
fidencialiai pasakė, kad Edžiui tris kartus šauta į pakaušį, įrėmus 22-ojo 
kalibro pistoletą. Ir neturima už ko nusitverti. Pasakė, kad atlikta labai 
švariai, profesionaliai. 

Mičas išbaigė ilgakaklį ir padėjo butelį ant grindų, greta pustuzinio 
tuščių alaus skardinėlių. „Atlikta labai švariai, profesionaliai“. 

— Kažkokia nesąmonė, — toliau kalbėjo ji. — Nesuprantu, kaip 
kas nors galėjo pritykinti už Edžio, kažkaip įsmukti ant užpakalinės sė- 
dynės ir tris kartus iššauti į pakaušį? Ir jis net neketino ten važiuoti. 

— Galbūt užmigo ir buvo užpultas iš pasalų? 

— Ne. Kai dirbdavo naktimis, jis stengdavosi viską atlikti kaip 
galima greičiau. Būdavo labai užsivedęs. 

— O kontoroje nėra jokių užrašų? 

— Turite omenyje — apie jus? 

— Taip, apie mane. 

— Abejoju. Nemačiau nieko raštu. Jis sakė, kad jūs taip norėjote. 

— Tiesa, — patvirtino Mičas, lengviau atsikvėpdamas. 

Jie stebėjo šiaurės link pakylantųį boingą 727. Vibravo visa auto- 
mobilių aikštelė. 

— Aš iš tiesų bijau, Mičai. Galiu tave vadinti Miču? 

— Žinoma. Kodėl ne? 

— Manau,jis nužudytas dėl to, ką dirbo tau. Tik taip galėjo būti. Ir 
jeigu jį nužudė už tai, kad kažką sužinojo, tikriausiai bus padaryta išvada, 
kad ir aš tą pat žinau. Kaip manai? 

— Nedrįsčiau spėlioti. 

— Galėčiau kuriam laikui dingti. Mano vyras mažumėlę nakti- 
niuose klubuose uždarbiauja, bet mums būtų nesunku pajudėti iš vietos, 
jeigu prireiktų. Jam dar visko nepapasakojau, bet turbūt teks. Kaip ma- 
nai? 

— Kur judu vyktumėte? 

— Į Litl Roką, Sent Luisą, Nešvilį. Šiuo metu jis neturi darbo, tad, 
manau, mes galime kilnotis iš vietos į vietą. — Ji nutilo ir užsirūkė kitą 
« Ipparetę. 

„Atlikta labai švariai, profesionaliai“, — pakartojo sau Mičas. 
Važvelgė į Temę ir pamatė ant jos skruosto nuriedėjusią ašarėlę. Mo- 
teriškutė nebjauri, bet metai baruose ir naktiniuose klubuose atsiima 
»1vo. Jos veido bruožai tvirti, ir jeigu ne peroksidu išblukinti plaukai ir 
pernelyg daug makiažo, ji būtų netgi kažkiek patraukli kaip savo amžiui. 
Apie keturiasdešimties, spėjo jis. 

Ji giliai užsitraukė cigaretę ir iškvėpė debesį dūmų, kurie plūstelėjo 
pro golfuko langą laukan. 

— Turbūt mudu sėdime toje pačioje valtyje, ar ne? Noriu pasakyti, 
medžioja mus abu. Jie nužudė visus tuos teisininkus, dabar Edį, netru- 
kus ateis ir mūsų eilė. 

„Netramdyk savęs, mažyte, tik išklok viską. Palengvės.“ 

— Klausyk, štai kaip padarykime. Mums reikia palaikyti ryšį. Tu 
negali man skambinti telefonu, ir niekas neturi matyti mūsų drauge. 
Mano žmona viską žino, jai papasakosiu ir apie šį mūsų trumpą susiti- 
kimą. Dėl jos nesijaudink. Sykį per savaitę man rašyk ir pranešinėk, kur 
esi. Kuo vardu tavo motina? 

— Dorisė. 

— Gerai. Toks bus tavo kodinis vardas. Viską, ką man siųsi, pasi- 
rašinėk Dorise. 

— Ar jie skaito ir tavo paštą? 

— Tikriausiai taip, Dorise, tikriausiai taip. 

Vakarop, penktą valandą, Mičas išjungė savo kabinete šviesą, pasi- 
ėmė abu lagaminėlius ir stabtelėjo prie Ninos stalo. Prispaudusi petimi 
prie ausies telefoną, ji spausdino mašinėle. Pamačiusi jį, ištraukė iš stal- 
čiaus voką. 

— Čia patvirtinimas, kad jums rezervuota vieta viešbutyje „Capital 
Iilton“, — pasakė ji į ragelį. 

— Kas padiktuota — ant mano rašomojo stalo, — savo ruožtu 
informavo ją Mičas. — Iki pirmadienio. 

Jis užlipo laiptais į ketvirtą aukštą, kuriame Eiveriui priklausė 
kampinis kabinetas. Ten vyko nedidelė sumaištis. Viena sekretorė kimšo 
aplankus į masyvų lagaminą, kita pakeltu tonu kalbėjo Eiveriui, o šis 
kažkam šaukė į telefono ragelį. Teisininko padėjėjas pirmajai sekretorei 
bėrė įsakymus. 

Eiveris trenkė telefono ragelį į vietą. 

— Pasirengęs?! — griežtai paklausė Mičą. 

— Laukiu jūsų, — atsakė šis. 

— Niekaip nerandu Grinmarko bylos, — piktai metė viena sekre- 
torė Eiverio padėjėjui. 

— Ji buvo kartu su Rokonio byla, — nurodė tas. 

— Man nereikia Grinmarko bylos! — užriko Eiveris. — Kiek 
kartų turiu jums sakyti?! Jūs ką, kurčia?! 

Sekretorė piktai nuvėrė žvilgsniu Eiverį: 

— Ne, aš girdžiu labai gerai. Ir aiškiai girdėjau, kaip sakėte: „Įdė- 
kite Grinmarko bylą.“ 

— Limuzinas laukia, — įsiterpė kita sekretorė. 

— Man nereikia tos prakeiktos Grinmarko bylos! — suriko Ei- 
veris. 

— O Rokonio? — paklausė padėjėjas. 

— Taip! Taip! Dešimtą kartą jums sakau! Man reikia Rokonio 
bylos! 

— Ir lėktuvas laukia, — priminė ta kita sekretorė. 

Vienas lagaminėlis užtrenktas ir šiaip taip užrakintas. Eiveris rau- 
sėsi po krūvą dokumentų ant rašomojo stalo. 

— Kur Fenderio byla? Kur apskritai visos mano bylos? Kodėl aš 
niekada negaliu surasti reikalingos bylos? 

— Štai Fenderis, — pasakė pirmoji sekretorė kimšdama aplanką į 
kitą lagaminėlį. 

Eiveris pasitikrino popieriaus lapelyje su sąrašu. 

— Gerai. Taigi turiu čia visas — Fenderio, Rokonio, „Cambridge 
Partners“, „Greene Group“, Sonio Kepso ir Otakio, „Burton Brothers“, 
„Galveston Freight“ ir Makveido? 

— Taip, taip, taip, — patvirtino pirmoji sekretorė. 

— Visos yra, — pridūrė padėjėjas. 

— Netikiu. — Eiveris pasičiupo švarką. — Einam! — Jis išžirglio- 
jo pro duris lydimas sekretorių, padėjėjo ir Mičo. Mičas nešė du lagami- 
nėlius, padėjėjas — taip pat du, sekretorė — vieną. Kita sekretorė užsi- 
rašinėjo į bloknotėlį Eiverio iš eigos bloškiamus įsakymus ir nurodymus, 
kuriuos norėjo, kad būtų įvykdyti, iki jis grįš. Visa palyda su savo vadu 
vos sutilpo į mažą lifto kabiną leistis į pirmą aukštą. Gatvėje sukruto 
vairuotojas — atidarė dureles, į bagažinę sukrovė lagaminus. 

Mičas ir Eiveris įkrito ant užpakalinės sėdynės. 

— Nusiraminkite, Eiveri, — patarė Mičas. — Juk trims dienoms 
vykstate į; Kaimanus. Nagi, nusiraminkite. 

— Teisybė, teisybė. O darbo pasiėmiau visam mėnesiui. Klientai 
šaukia reikalaudami nudirti man kailį, grasina teisiniais ieškiniais už 
profesinę nekompetenciją. Aš du mėnesius vėluoju, o štai tu išvyksti 
keturioms nuobodžioms dienoms į mokesčių seminarą Vašingtone. 
Puikiai ištaikei laiką, Makdirai, tiesiog puikiai. 

Eiveris atsidarė bariuką ir susitaisė gėrimą. Mičas atsisakė. Limu- 
zinas slinko Paupio prospektu, įsiliejęs į piko valandos transporto srautą. 
Po trijų gurkšnių džino partneris giliai atsiduso. 

— Tęsti mokslų. Kas per anekdotas, — suniurnėjo jis. 

— Kai buvote naujokas ir jūs tai darėte. Ir jeigu neklystu, ne taip 
seniai savaitę sėdėjote tame tarptautiniame mokesčių seminare, kuris 
buvo surengtas Honolule. O gal pamiršote? 

— Tai buvo darbas. Grynai darbas. Vežiesi kartu savo bylas? 

— Žinoma, Eiveri. Iš manęs tikimasi, kad aštuonias valandas per 
dieną klausysiuosi seminaro, jame turėsiu perprasti naujausias mokesčių 
įstatymų pataisas, kurias mums nuleido Kongresas, o laisvu laiku — su- 
darysiu po penkias sąskaitines valandas. 

— Po šešias, jeigu gali. Mes atsiliekame su darbu, Mičai. 

— Mes visada atsiliekame, Eiveri. Įsipilkite dar. Jums būtina atsi- 
palaiduoti. 

— Atsipalaiduosiu „Romagalviuose“. 

Mičas prisiminė barą, „Red Stripe“ alų, domino lošėjus, strėlyčių 
svaidytojus ir taip — siaurikių bikinukus. Ir tą merginą. 

— Tu pirmą sykį skrendi „Lear“ lėktuvu? — paklausė Eiveris, jau 
šick tiek nusiraminęs. “ 


— Taip. Jau septyni mėnesiai, kai dirbu čia, ir tik dabar pamatysiu 
tą lėktuvą. Jeigu būčiau tai žinojęs pernai kovą, būčiau nuėjęs dirbti į 
Volstritą. 

— "Tu netinki Volstritui. Žinai ką tie žmonės ten daro? Jų firmo- 
je — trys šimtai teisininkų, aišku? Ir kasmet jie nusamdo po trisdešimt 
naujų bendradarbių, galbūt daugiau. Kiekvienas nori ten dirbti, nes 
tai — Vostritas, aišku? O maždaug po mėnesio visi trisdešimt sukvie- 
čiami į vieną didelį kabinetą ir informuojami, kad iš jų tikimasi, jog 
penkerius metus dirbs po devyniasdešimt valandų per savaitę, o praėjus 
penkeriems metams pusės naujokų ten nebebus. Bendradarbių kaita ne- 
įtikėtina. Jie nuvaro naujokus kone mirtinai, mokėdami už valandą po 
šimtą penkiasdešimt, patys užkala gražaus pinigo, o paskui išspiria juos 
lauk. Štai kas yra Volstritas. Ir mažiesiems vaikinams niekada nelemta 
išvysti firmos lėktuvo. Arba firmos limuzino. Tau tikrai pasisekė, Mičai. 
Kasdien turėtum dėkoti Dievui, kad tave pasikvietėme į mielą senučiukę 
„Bendini, Lambert X Locke“ kontorą. 

— Devyniasdešimt valandų — vienas juokas. Man praverstų po- 
ilsis. 

— Tau bus atlyginta. Ar girdėjai, kokia pernai buvo mano premija? 

— Ne. 

— Keturi šimtai aštuoniasdešimt penki tūkstančiai. Neblogai, a? 
Ir tai tik premija. 

— Man išmokėjo šešis tūkstančius. 

— Laikykis prie manęs, ir visai netrukus žaisi aukštesnėje lygoje. 

— Aha, bet pirma turiu tobulinti savo juridinį išprusimą. 

Po dešimties minučių limuzinas įsuko į įvažą, vedančią prie angarų 
eilės. „Memfio oro tarnyba“ — skelbė užrašas. Aptakios formos sidabri- 
nis „Lear 55“ lėtai riedėjo terminalo pastato link. 

— Štai jis, — parodė Eiveris. 

Lagaminai ir kitas bagažas buvo greitai pakrauti į lėktuvą, ir po ke- 
lių minučių gautas leidimas kilti. Mičas užsisegė saugos diržą ir grožėjo- 
si prabangia odos bei vario salono apdaila, kuriai nepašykštėta pinigų. Jis 
ir nesitikėjo, kad bus kaip nors prasčiau. Eiveris susitaisė dar vieną džino 
su toniku porciją ir taip pat spragtelėjo saugos diržo sagtimi. 


Po valandos ir penkiolikos minučių „Lear“ pradėjo leistis į Tarp- 
tautinį Baltimorės-Vašingtono oro uostą. Kai kiek pariedėjęs lėktuvas 
sustojo, Eiveris ir Mičas išlipo į degutbetonio dangos aikštelę ir atidarė 
bagažo dureles. Eiveris parodė pirštu į laukiantį prie vartų uniformuotą 
vyriškį: 

— Ten tavo vairuotojas. Eik paskui jį. Per maždaug keturiasdešimt 
minučių jis nuveš tave į „Capital Hilton“. 

— Vėl limuzinu? — paklausė Mičas. 

— Aha. Volstrite šitaip dėl tavęs nešokinėtų. 

Juodu paspaudė vienas kitam ranką, ir Eiveris įlipo atgal į lėktuvą. 
Kurą papildyti truko pusvalandį. Kai „Lear“ pakilo ir pasuko į pietus, 
lliveris vėl užmigo. 

Po trijų valandų lėktuvas nutūpė Džordžtauno oro uoste, Didžia- 
jame Kaimane. Nesustojęs ties terminalu, jis nuriedėjo prie mažutėlio 
angaro, kur liks pernakt. Saugumo tarnybos pareigūnas laukė Eiverio su 
jo bagažu, kad palydėtų jį pro terminalą ir paskui pro muitinės skyrių. 
Atlikę įprastą techninę lėktuvo apžiūrą po skrydžio, pilotas ir jo padėjė- 
jas irgi buvo palydėti pro terminalą. 

Po vidurnakčio šviesos mažučiame angare išjungtos, ir pustuzinis 
grakščių lėktuvėlių paskendo tamsoje. Tada šoninėje sienoje atsidarė 
vienos durys, ir vidun įžengė trejetas vyrų, iš kurių vienas buvo Eive- 
ris. Visi sparčiai nuėjo prie „Lear 55“. Eiveris atidarė bagažo skyrių, ir 
trejetas paskubom iškrovė dvidešimt penkias sunkias kartonines dėžes. 
Nuo drėgno tropikų karščio angaras iš vidaus buvo it orkaitė. Srūdami 
prakaitu, jie darbavosi tylomis, kol visos dėžės atsidūrė ant grindų. 

— Turėtų būti dvidešimt penkios. Suskaičiuokite, — įsakė Eiveris 
raumeningam čionykščiam su marškinėliais ir pistoletu prie šlaunies. 
Kitas vyriškis, su lentele popieriams prisegti rankoje, įdėmiai stebėjo 
lyg koks sandėlio priėmėjas. Lašindamas ant dėžių prakaitą čionykštis 
greitai suskaičiavo. 

— Taip. Dvidešimt penkios. 

— Kiek? — paklausė žmogyus, laikantis lentelę su prisegtu popie- 
riumi. 

— Šeši su puse milijono. 

— Visi grynaisiais? 


— Visi grynaisiais. JAV doleriais. Šimtinėmis ir dvidešimtinėmis. 
Kraunam. 

— Kur jie keliaus? 

— Į „Kvebeko banką“. Ten mūsų jau laukia. 

Patamsy jie kiekvienas sugriebė po dėžę ir nuėjo prie šoninių durų, 
kur laukė dar vienas bendras su „Uzi“ automatu. Dėžės sukrautos į iš- 
klerusį furgoną, ant jo šonų kreivomis raidėmis buvo užrašyta KAIMANŲ 
PRODUKCIJA. “Sandėlio priėmėjas“ prie furgono vairo pajudėjo nuo 
angaro Džodžtauno centro link, ginkluotieji čionykščiai sėdėjo greta, 
pasirengę šaudyti. 


Dalyvių registracija prasidėjo prie įėjimo į Šimtmečio salę beletaže. 
Mičas atvyko anksti, užsiregistravo, pasiėmė sunkų seminaro medžiagos 
konspektą su užrašyta jo pavarde ir įėjo vidun. Jis pasistengė susirasti 
vietą netoli erdvios salės vidurio. Dalyvių registracija, ribojama dviem 
šimtais, buvo nurodyta lankstinuke. Padavėjas atnešė kavos, ir Mičas 
išskleidė priešais save Washington Post. Naujienose dominavo straips- 
niai apie numylėtuosius „Raudonodžius““, jie vėl pateko į Super Taurės 
finalą. 

Salė pamažu pildėsi — mokestinės teisės specialistai iš visos šalies 
rinkosi sužinoti, kas nauja mokesčių įstatymuose, kurie mažne kasdien 
keisdavosi. Kelios minutės prieš devynias netardamas nė žodžio, greta 
Mičo atsisėdo švarus ir tvarkingas, berniukiškos išvaizdos advokatas. 
Mičas žvilgtelėjo į jį ir vėl įsikniaubė į laikraštį. Kai salė tapo sausakimša, 
moderatorius visus pasveikino ir pristatė pirmą pranešėją — vieną tokį 
kongresmeną iš Oregono, Rūmų biudžeto pakomitečio pirmininką. Kai 
jis atėjo į tribūną valandiniam, kaip buvo numatyta, pranešimui, advo- 
katas Mičui iš kairės prisilenkė arčiau ir atkišo ranką: 

— Sveikas, Mičai, — sušnabždėjo jis. — Aš — Grantas Harbiso- 
nas, FTB. — Ir padavė Mičui vizitinę kortelę. 

Kongresmenas pradėjo kalbą sąmojumi, bet jo Mičas neišgirdo. 
Pakėlęs prie krūtinės, jis tyrinėjo kortelę. Ne toliau kaip trys pėdos nuo 
jo sėdėjo penki žmonės. Salėje jis nieko nepažinojo, bet būtų nemalonu, 


* Angl. „Redskins“ — Vašingtono amerikietiškojo futbolo profesionalų komanda. 

įcigu kas nors pamatytų, kad jo rankoje — FTB kortelė. Po penkių mi- 
nučių Mičas metė į Harbisoną sutrikus; žvilgsnį. 

Tas sušnabždėjo: 

— Man reikia kelias minutes su jumis pasikalbėti. 

— Kas, jeigu aš neturiu laiko? — paklausė Mičas. 

Agentas iš savojo seminaro konspekto ištraukė baltą paprastą voką 
ir padavė Mičui. Kaip ir vizitinę kortelę pakėlęs voką sau prie krūtinės, 
Mičas žvilgtelėjo vidun. Parašyta ranka. Tik lapo viršuje, smulkiu, tačiau 
imponuojančiu šriftu buvo išspausdinti paprasti žodžiai: „FTB direkto- 
riaus kanceliarija“ 

Laiškutis skambėjo taip: 


Brangusis pone Makdirai, 

Per priešpiečius kelias minutes norėčiau šnektelti su jumis. 
Prašom klausyti, ką jums nurodys agentas Harbisonas. Tai ilgai 
neužtruks. Džiaugiamės, kad sutinkate bendradarbiauti. 

Dėkui, 

F.DENTONAS VOILZAS, 

Direktorius 


Mičas sulankstė laiškutį, įkišo atgal į voką ir iš lėto įsidėjo į savąjį 
konspektą. „Džiaugiamės, kad sutinkate bendradarbiauti.“ FTB direkto- 
rius. Jisai suvokė, kaip svarbu šiuo momentu neprarasti savitvardos, išsau- 
poti nepakitusį, ramų veidą, lyg tai būtų paprasčiausias dalykas. Bet įbe- 
dęs žvilgsnį į grindis priešais save, jis abiem rankom trynėsi smilkinius. 
Paskui, pajutęs svaigulį, užsimerkė. FTB. Sėdi šalia jo! Direktorius ir 
velniai žino kas dar. Tikriausiai kur nors netoliese sukinėjasi ir Taransas. 

Staiga salė pratrūko juoku nuo kongresmeno pasakyto ypatingo 
s41mojaus. Harbisonas greitai prisilenkė prie Mičo ir sukuždėjo: 

— Susitiksime po dešimties minučių vyrų tualete, koridoriuje už 
kampo. 

Agentas paliko savo konspektus ant stalelio ir tebegriaudėjant 
salėje juokui išėjo. 

Mičas atsivertė pirmą konspekto dalį ir apsimetė studijuojąs me- 
(žiagą. Kongresmenas smulkiai nušvietė savo narsią kovą, siekiant ap- 
saugoti mokesčių landas turtingiesiems ir tuo pat metu suverčiant naštą 


ant dirbančiųjų klasės pečių. Jam bebaimiškai vadovaujant, pakomitetis 
atsisakė pritarti įstatymo projektui, kuriuo numatyta apriboti mokesčių 
lengvatas naftos ir dujų paieškoms. Kapitolijaus kalvoje jis nors ir vienas 
toks, bet atstoja visą armiją. 

Palaukęs penkias minutes, paskui — dar penkias, Mičas pradėjo 
kosėti. Jam neva prireikė atsigerti vandens. Tad prisidengęs delnu burną, 
prasispraudė tarp krėslų į salės galą ir pro užpakalines duris išsmuko į 
koridorių. Harbisonas vyrų tualete jau dešimtą kartą plovėsi rankas. 

Mičas nuėjo prie kriauklės šalimais jo ir atsuko šalto vandens 
čiaupą. 

— Ką jūs, vaikinai, sumanėte? — paklausė jis. 

Harbisonas veidrodyje pažvelgė į Mičą. 

— Aš tik vykdau įsakymus. Direktorius Voilzas pageidauja asme- 
niškai su jumis susitikti, ir mane atsiuntė jus pristatyti. 

— Ir ko gi galėtų jis norėti? 

— Nenorėčiau atimti iš jo duonos, bet, manau, tai gana svarbu. 

Mičas atsargiai apsidairė po tualeto patalpą. Nieko daugiau čia 
nebuvo. 

— O kas, jeigu aš neturiu laiko su juo susitikti? 

Harbisonas užsuko čiaupą ir nukratė rankas į kriauklę. 

— Susitikimas neišvengiamas, Mičai. Taigi nežaiskime katės ir pe- 
lės. Kai jūsų seminariuke bus paskelbta priešpiečių pertrauka, gatvėje, po 
kairei nuo pagrindinio įėjimo, pamatysite taksi, numeris 8667. Jis nuveš 
jus į Vietnamo karo veteranų memorialą, ir mus tenai rasite. Privalote 
būti atsargus. Dvejetas jų atsekė jus čionai iš Memfio. 

— Dvejetas kieno? 

— Vaikinų iš Memfio. Tik darykite, kaip mes sakome, ir jie nič- 


nieko nesužinos. 


Moderatorius padėkojo antram pranešėjui, mokestinės teisės pro- 
fesoriui iš Niujorko universiteto, ir paleido visus priešpiečių. 

Mičas nieko nepasakė taksistui. Šis trūktelėjo iš vietos it maniakas, 
ir netrukus juodu jau važiavo įsimaišę į intensyvų miesto transporto 
srautą. Po penkiolikos minučių taksi sustojo netoli Memorialo. 

— Dar neišlipkite, — valdingai nurodė jam taksistas. Mičas liko 
sėdėti automobilyje. Dešimt minučių jis nejudėjo ir nepratarė nė žodžio. 
(raliausiai šalia taksi stabtelėjo baltas fordas „Escort“ ir pasignalizavo. 
Paskui nuvažiavo. 

Žvelgdamas tiesiai priešais save, taksistas nurodė: 

— Gerai. Eikite prie Sienos. Maždaug po penkių minučių jie ten 
jus susiras. 

Mičas išlipo ant šaligatvio, ir taksi nurūko. Susikišęs rankas į vilno- 
nio palto kišenes, jis iš lėto nuėjo prie Memorialo. Smarkūs šiaurės vėjo 
gūsiai gainiojo į visas puses nukritusius lapus. Drebėdamas nuo šalčio, 
Mičas pasikėlė iki ausų palto apykaklę. 

Vienišas piligrimas sustingęs sėdėjo invalido vežimėlyje ir stebeili- 
jo į Sieną. Jis buvo užklotas šilta dygsniuota antklode. Po pernelyg dide- 
le maskuojama berete jo akis slėpė aviatoriaus akiniai. Jisai sėdėjo bemaž 
pačiame Sienos gale, ties pavardėmis žuvusiųjų 1972-aisiais. Sekdamas 
datas, Mičas žengė plytelėmis klotu taku, iki atsidūrė prie invalido veži- 
mėlio. Staiga užmiršęs apie čia esantį Žmogų, jis akimis naršė pavardžių 
stulpelius. 

Pradėjo giliau kvėpuoti, jausdamas kojas ir skrandį apimantį sun- 
kulį. Pamažu jis slinko žvilgsniu žemyn. Ir štai — beveik pačioje apa- 
čioje dailiomis raidėmis dalykiškai įrėžta, visai kaip ir kitų pavardės kiek 
aukščiau ar žemiau: Rastis Makdiras. 

Prie pat monumento, keli coliai žemiau jo brolio pavardės, gulėjo 
nuvirtęs ant šono sušalusių ir nuvytusių gėlių krepšelis. Mičas atsargiai 
Ji pastatė ir atsiklaupė priešais Sieną. Perbraukė pirštais juodame granite 
išgraviruotas brolio vardo ir pavardės raides. Rastis Makdiras. Aštuo- 
niolikos metų — amžinai. Septynios savaitės Vietname, kol užlipo ant 
paslėptos žemėje minos. Žuvo iškart, buvo pranešta jiems. Anot Rėjaus, 
visada taip pranešama. Mičas nusibraukė ištryškusią ašarėlę ir atsitiesė, 
žvelgdamas išilgai Sienos. Pagalvojo apie penkiasdešimt aštuonis tūks- 
tančius šeimų, joms irgi buvo pranešta, kad mirtis įvyko žaibiškai ir kad 
niekas tenai nekentėjo. 

— Mičai, jie laukia. 

Jis apsisuko ir pažvelgė į žmogų invalido vežimėlyje, vienintelę 
gyvą būtybę, kurią apskritai čia matė. Aviatoriaus akiniai, nukreipti į 
sieną, nė nekrustelėjo. Mičas apsidairė į visas puses. 


201 


— Nusiraminkite, Mičai. Mes sandariai uždarėme visą šią vietą. 
Jie nestebi. 

— O kas jūs toks? — paklausė Mičas. 

— Tik vienas iš komandos. Privalote mumis tikėti, Mičai. Direk- 
torius turi jums pasakyti kai ką svarbaus. Galbūt jo žodžiai išgelbės jums 
gyvybę. 

— Kur jis? 

Žmogus invalido vežimėlyje pasuko galvą ir pažvelgė plytelių taku 
tolyn. 

— Eikite ta kryptimi. Jie susiras jus. 

Mičas dar kiek pažiūrėjo į savo brolio pavardę, užėjo už invalido 
vežimėlio ir leidosi žingsniuoti, pamažu, lūkuriuodamas, susikišęs ran- 
kas giliai į kišenes. Už jo jau liko trijų kareivių skulptūra. Penkiasdešimt 
jardų nuo šio monumento iš už vieno medžio išlindo Veinas Taransas ir 
ėmė žingsniuoti greta jo. 

— Tik nesustokite, eikite, — paragino jis. 

— Kodėl aš nenustebau, jus čia pamatęs? — įgėlė jam Mičas. 

— Eikite, eikite. Mes žinome apie bent du galvažudžius iš Mem- 
fio, atskridus čia pirma jūsų. Jie apsistojo tame pačiame viešbutyje, greta 
jūsų numerio. Bet iki čia jūsų neatsekė. Manau, pametė jus iš akių. 

— Kas per velniava dedasi, Taransai? 

— Tuoj sužinosite. Tik eikite, nesustokite. Bet nusiraminkite, nie- 
kas jūsų nestebi, tik koks dvidešimt mūsų agentų. 

— Dvidešimt? 

— Aha. Mes šią vietą uždarėme aklinai. Pasistengėme, kad tie 
šunsnukiai iš Memfio čia nepasirodytų. Nesitikiu jų pamatyti. 

— Kas jie tokie? 

— Direktorius paaiškins. 

— Kodėl įsivėlęs direktorius? 

— Pernelyg daug klausinėjate, Mičai. 

— O jūs per mažai atsakinėjate. 

"Taransas parodė pirštu į dešinę. Juodu išsuko iš plytelių tako ir pa- 
traukė prie sunkaus betoninio suolo, netoliese į nedidelę giraitę vedančio 
pėsčiųjų tiltelio. Ivenkinio vanduo buvo užšalęs, padengtas baltu ledu. 

— Sėskimės, — nurodė Taransas. Juodu atsisėdo. Per tiltelį jų link 

artinosi du žmonės. Mičas iškart atpažino žemesnįjį — Voilzą. FTB 
„irektorius prie trijų prezidentų — F. Dentonas Voilzas. Garsėjantis 
«10 nuožmumu, ryžtingomis kalbomis, sunkia ranka tramdantis nu- 
sikalstamumą. 

Kai tuodu atsidūrė prie suolo, Mičas pagarbiai atsistojo. Voilzas 
atkišo šaltą ranką. Į Mičą žvelgė tas pats stambus apvalus veidas, žino- 
mas visam pasauliui. Juodu pasisveikino ir prisistatė pavardėmis. Voilzas 
pamojo į suolą. Taransas ir kitas agentas nuėjo ant tiltelio ir ten stovėjo, 
tyrinėdami horizontą. Pažvelgęs per tvenkinį tolyn, Mičas pamatė už 
šimto jardo stovinčius prie medžio dar du vyrus, be abejo agentus, su 
vienodais juodais, kariško kirpimo lietpalčiais ir trumpai kirptais plau- 
kais. 

Voilzas atsisėdo visai greta Mičo, jųdviejų keliai lietėsi. Minkšta 
ruda fetrinė skrybėlė, kiek pakreipta į šoną, dengė jo stambią pliką galvą. 
Mažų mažiausia jam duotum septyniasdešimt metų, bet tamsiai žalios 
akys blykčiojo įdėmiai ir, regis, pastebėdavo viską. Abu jie nejudėdami 
sėdėjo ant šalto suolo, giliai susikišę rankas į paltus. 

— Dėkui, kad atėjote, — pradėjo Voilzas. 

— Neatrodė, kad galėčiau rinktis. Jūs, žmonės, atkaklūs. 

— Taip. Tai mums labai svarbu. 

Mičas giliai atsiduso. 

— Ar bent kiek įsivaizduojate, koks esu sutrikdytas ir išgąsdintas? 
Visiškai nieko nesuprantu. Norėčiau, kad paaiškintumėte, sere. 

— Pone Makdirai, galiu jus vadinti Miču? 

— Žinoma. Kodėl ne? 

— Puiku. Mičai, aš nesišvaistau žodžiais. Ir tai, ką tuoj pasakysiu, 
tikriausiai jus sukrės. Būsite pasibaisėjęs. Galbūt nepatikėsite manimi. 
Išet patikinu jus, viskas, ką išgirsite — tiesa, ir jūsų padedami galime 
išgelbėti jums gyvybę. 

Mičas įsitempė ir laukė. 

— Mičai, nė vienas teisininkas niekada nepasitraukė iš jūsiškės 
juridinės firmos gyvas. Trys bandė ir buvo nužudyti. Du ketino pa- 
sitraukti, ir mirė praėjusią vasarą. Jeigu tik teisininkas stoja dirbti į 
„Bendini, Lambert £ Locke“ firmą, jis niekada iš jos neišeina, nebent 
į pensiją, ir tai tik laikydamas liežuvį už dantų. O tuomet, kai jie pasi- 
traukia į pensiją, jau būna velti į konspiraciją ir negali kalbėti. Firma turi 

penktame aukšte stiprią sekimo tarnybą. Jūsų namuose ir automobilyje 
įrengtos „blakutės“. Jūsų telefono skambučių pasiklausoma. Po jūsų ra- 
šomąjį stalą ir kabinetą irgi išvedžioti laidai. Faktiškai kiekvienas žodis, 
kurį tariate, yra girdimas ir penktame aukšte įrašinėjamas. Jie seka jus, 
o kartais ir jūsų žmoną. Kol mes čia kalbamės, jie yra Vašingtone. Ma- 
tote, Mičai, ta firma — daugiau nei firma. Ji — labai stambaus verslo 
padalinys, labai pelningo verslo. Žinoma, — nelegalaus. Partneriai nėra 
firmos savininkai. 

žvelgė į užšalusį tvenkinį. 

— Matote, Mičai, juridinė „Bendini, Lambert R Locke“ firma 
priklauso Morolto nusikaltėlių šeimai Čikagoje. Mafijai. Gaujai. Tai jie 
ten iš viršaus komanduoja. Ir štai kodėl mes čia. — Jis tvirtai spustelėjo 
Mičui kelį ir visai iš arti pažvelgė į akis. — Tai mafija, Mičai, ir ji velniš- 
kai nepaiso įstatymų. 

— Netikiu tuo, — ištarė jis suakmenėjęs iš baimės. Balsas nuskam- 
bėjo silpnai ir plonai. 

Direktorius nusišypsojo. 

— Taip, jūs tikite, Mičai. Taip, taip. Jau kurį laiką kažką įtarėte. Štai 
kodėl kalbėjotės Kaimanuose su Ebanksu. Štai kodėl nusamdėte tą nie- 
kam tikusį privatų detektyvą ir pakišote jį nužudyti tiems berniukams iš 
penkto aukšto. Jūs žinote, kad firma pašvinkusi, Mičai. 

Mičas pasviro į priekį ir pasirėmė alkūnėmis į kelius. Stebeilijo į 
žemę tarp savo batų. 

— Netikiu tuo, — vėl silpnai sumurmėjo jis. 

— Kiek mums žinoma, apie dvidešimt penki procentai jų klien- 
tų — ar derėtų pasakyti jūsų klientų — yra padorūs. Toje firmoje esama 
kai kurių gerų teisininkų, ir jie turtingiems klientams atlieka darbą, susi- 
jusį su mokesčiais ir vertybiniais popieriais. Tai labai geras fasadas. Dau- 
gelis bylų, prie kurių iki šiol dirbote, buvo nepažeidžiančios įstatymų. 
Štai kaip jie veikia. Priima naujoką, apipila jį pinigais, nuperka BMW, 
namą, visą kitą muziką, vaišina vynu ir pietumis, nusiunčia į Kaimanus 
ir verčia trinti savo subinę prie išties visai įstatymams nenusižengiančių 
juridinių dalykų. Tikri klientai. Darbas tikram teisininkui. Taip tęsiasi 
kelerius metus, ir naujokas ničnieko neįtaria, tiesa? Puiki firma, puikūs 
kolegos. Pinigų netrūksta. Ei, viskas nuostabu. Paskui, po penkerių ar 

«erių metų, kai pinigai tikrai geri, kai jiems priklauso jūsų namo hipo- 
teka, kai turite žmoną ir vaikučių, o viskas atrodo taip saugu, jie numeta 
bombą, atskleisdami tiesą. Kelio išeiti nebėra. Tai mafija, Mičai. Tie 
»wonės nežaidžia vaikiškų žaidimų: Nužudys kurį nors iš jūsų vaikų ar 
»moną, jiems tas pat. Jūs uždirbate daugiau pinigų, negu galėtume gauti 
kur nors kitur. Jus šantažuoja, nes turite šeimą, į kurią gaujai nusispjaut. 
V iipi ką jūs darote, Mičai? Pasiliekate. Negalite išeiti. Pasilikęs uždirba- 
tv milijoną ir pasitraukiate jaunas į pensiją, o jūsų šeimos niekas neliečia. 
Įigu panorėsite išeiti, jūsų portretas kabės pirmo aukšto bibliotekoje. 
Jie labai moka įtikinėti. 

Mičas pasitrynė smilkinius, jį pradėjo krėsti drebulys. 

— Klausykite, Mičai, žinau, jūs turbūt turite tūkstantį klausimų. 
Lierai. Tad aš tik toliau kalbėsiu ir papasakosiu, ką žinau. Tie penki mirę 
teisininkai norėjo išeiti, kai sužinojo tiesą. Mes taip ir nepasikalbėjome 
su jais, nes prieš septynerius metus dar nieko apie firmą nežinojome. 
Joje veikiama puikiai — tyliai ir nepaliekant jokio pėdsako. Pirmieji trys 
veikiausiai tik norėjo išeiti, taigi ir išėjo. Karstuose. Hodžas ir Kozinskis 
buvo kitokie. Pamėgino susisiekti su mumis, tad per metus kelis kartus 
su jais susitikome. Kozinskiui jie numetė tą bombą po to, kai jau buvo 
«lirbęs firmoje septynerius metus. Jis papasakojo Hodžui. Metus juodu 
kuždėjosi tarp savęs. Kozinskis netrukus jau turėjo tapti partneriu ir 
norėjo išeiti anksčiau, nei tai įvyks. Taigi jis ir Hodžas padarė lemtin- 
„4 sprendimą pasitraukti. Juodu taip ir neįtarė, kad pirmieji trys buvo 
nužudyti, arba bent niekada mums apie tai neužsiminė. Į Memfį mes 
pasiuntėme Veiną Taransą jų užverbuoti. Taransas — organizuoto nu- 
sikalstamumo specialistas iš Niujorko. Taransas ir tiedu užmegė išties 
plaudžius kontaktus, kai Kaimanuose tai nutiko. Tie žmonės Memfyje 
tikrai puikiai veikia. Niekada to nepamirškite. Jie turi pinigų ir nusamdo 
geriausius. Taigi, kai nužudė Hodžą ir Kozinskį, nusprendžiau prisikasti 
iki firmos. Jeigu mums pavyktų ją išardyti, galėtume pateikti kaltinimus 
visiems žymesniems Morolto šeimos nariams. Tokių galėtų būti penki 
šimtai. Dėl mokesčių vengimo, pinigų plovimo, reketo, dėl visko, ko tik 
nori. Tai galėtų sunaikinti Morolto šeimą ir būtų vienas iš skaudžiausių 
smūgių organizuotam nusikalstamumui per pastaruosius trisdešimt 
metų. Ir, Mičai, viskas slypi tylios Bendinio frmelės Memfyje bylose. 

— Kodėl pasirinktas Memfis? 


— A, geras klausimas. Kas įtartų mažą Memfio, Tenesio valsti 
joje, firmą? Ten mafija aktyviai nesireiškia. Tai tykus, mielas, taikingas 
paupio miestas. Tiek pat būtų galėjęs būti Daremas, Topeka ar Vičita 
Folsas. Bet jie pasirinko Memf. Mat šis pakankamai didelis, kad būtų 
galima paslėpti keturiasdešimties teisininkų firmą. Pasirinkta puikiai. 

— Norite pasakyti, kad kiekvienas partneris... — Mičas nebaigė. 

— Taip, kiekvienas partneris žino ir žaidžia pagal taisykles. Mes 
įtariame, kad žino ir daugelis bendradarbių, bet sunku pasakyti. Tiek 
daug mes dar nežinome, Mičai. Aš negaliu paaiškinti, kaip firma veikia 
ir kas viskam vadovauja. Bet mes neabejotinai įtariame, kad joje — daug 
nusikalstamos veiklos. 

— Pavyzdžiui? 

— Mokesčių apgaulės. Jie atlieka Morolto šutvei visą darbą, su- 
sijusį su mokesčiais. Kasmet sutvarko dailutes, deramai atrodančias 
mokesčių deklaracijas, kuriose nurodama tik maža dalis pelno. Plauna 
pinigus kaip pasiutę. Už purvinus pinigus steigia legalius verslus. Tas 
bankas Sent Luise, jų didysis klientas, kaip jis ten vadinasi? 

— „Commercial Guaranty“. 

— Taip, būtent. Jis priklauso mafijai. Firma jam atlieka visą teisinį 
darbą. Moroltas kasmet susigriebia apie tris šimtus milijonų iš lošimų, 
kvaišalų, loterijų, visko. Viską grynaisiais, tiesa? Didžiuma to keliauja į 
Kaimanus. Kaip iš Čikagos tai juda į salas? Galite pasakyti? Lėktuvu, 
mes spėjame. Tas paauksuotas „Lear“, kuriuo čionai atvykote, maždaug 
kartą per savaitę skraido į Džordžtauną. 

Mičas sėdėjo tiesus ir stebėjo Taransą, kuris dabar stovėjo ant tilte- 
lio, bet nieko negalėjo girdėti. 

— Tada kodėl jūs nepareiškiate kaltinimų ir viso to nesugriaunate? 

— Negalime. Bet tai padarysime, užtikrinu jus. Jau paskyriau 
šiam projektui įgyvendinti penkis agentus į Memfį, o trys dirba čionai, 
Vašingtone. Mes pričiupsime juos, Mičai, pažadu jums. Bet mums rei- 
kia turėti ką nors viduje. Jie labai gudrūs ir nestokoja pinigų. Taip pat 
nepaprastai atsargūs ir nedaro klaidų. Esu įsitikinęs, kad mums būtina 
pagalba — jūsų ar kurio nors kito iš firmos. Mums reikia kopijų — bylų, 
bankinių įrašų, galybės dokumentų. O jas galima gauti tik iš vidaus. 
Kitaip neįmanoma. 

— Ir pasirinktas aš? 

— Ir pasirinktas jūs. Jeigu atsisakysite, galėsite žengti savo keliu, 
užkalti daug pinigų ir apskritai tapti sėkmingu teisininku. Bet mes vis 
tiek savo pastangų neatsisakysime. Lauksime kito naujo bendradarbio 
ir mėginsime prie jo prieiti. Ir jeigu tai neišdegs, ką gi, teks pasirinkti 
kurį nors iš vyresnių bendradarbių — drąsų žmogų, pasiryžusį tam, kas 
teisinga. Kurią nors dieną mes surasime savo žmogų, Mičai, ir tada ap- 
kaltinsime jus kartu su visais kitais. Pasodinsime jūsų sėkmingai pratur- 
tėjusią subinę už grotų. Taip atsitiks, sūneli, patikėkite manimi. 

Šią akimirką, sėdėdamas čia, ant šio suolo, Mičas juo patikėjo. 

— Pone Voilzai, man šalta. Gal pasivaikštinėkime? 

— Žinoma, Mičai. 

Jie pamažu nuėjo į taką ir pasuko Vietnamo karo memorialo link. 
Mičas žvilgtelėjo sau per petį. Taransas ir kitas agentas atsilikę sekė 
paskui juos. Dar vienas, vilkintis tamsiai rudai, sėdėjo įtarus kiek toliau 
priekyje: ant suolo palei taką. 

—- Kas buvo Entonis Bendinis? — paklausė Mičas. 

— Jis 1930-aisiais vedė vieną iš Morolto dukterų. Taigi senio 
žentas. Tada jie veikė Filadelfijoje, ten įsikūrė ir jis. Paskui, penktajame 
dešimtmetyje, kažkodėl buvo pasiųstas į Mem$; įsteigti kontorą. Tačiau, 
kiek mes žinome, jis buvo labai geras teisininkas. 

Mičo galvą užplūdo aibė klausimų, į kuriuos knietėjo gauti atsaky- 
mus. Jis stengėsi atrodyti ramus, gebantis tvardytis, skeptiškas. 

— O Oliveris Lambertas? 

— Ak, šis — tikras aristokratas. Idealus vyresnysis partneris, 
kuriam tiesiog pasitaikė sužinoti apie Hodžą ir Kozinskį, ir planus 
šiuos pašalinti. Kitą sykį, kai pamatysite kontoroje poną Lambertą, 
pasistenkite prisiminti, jis — šaltakraujis žmogžudys. Žinoma, kitaip 
Jis negalėjo. Jeigu būtų nesutikęs bendradarbiauti, kur nors būtų rastas 
plūduriuojantis pilvu į viršų. Jie visi tokie, Mičai. Pradėjo visai kaip 
jūs. Jauni, gabūs, ambicingi, paskui staiga, vieną gražią dieną pasijunta 
įklimpę iki ausų ir neturį kur dėtis. Tad įsitraukia į žaidimą, dirba iki 
devinto prakaito, velniškai puikiai geba slėptis už gražaus fasado ir suda- 
ryti respektabilios nedidukės juridinės firmos įspūdį. Kasmet ar panašiai 
jie samdosi gabų jauną teisės fakulteto absolventą, užaugus; skurde, be 
kokių nors šeimos pinigų, bet užtat su žmona, trokštančia mažylių, api- 
pila pinigais ir šitaip jį užverbuoja. 


Mičas pagalvojo apie pinigus, didžiulę algą, mokamą mažutės 
Memfio firmos, automobilį, mažaprocentę paskolą namui įsigyti. Jis tai- 
kėsi patekti į Volstritą, o nuėjo šunkeliu, suviliotas pinigų. Tik pinigų. 

— O Natanas Lokas? 

Direktorius nusišypsojo. 

— Lokas — kita istorija. Kilęs iš skurdžios čikagiečių šeimos ir 
jau dešimties metų lakstė vykdydamas senio Morolto pavedimus. Visą 
gyvenimą buvo banditas. Vargais negalais baigė teisės fakultetą, ir senis 
pasiuntė jį į pietus dirbti pas Entonį Bendinį, baltarankiame šeimos nu- 
sikalstomos veiklos padalinyje. Visada buvo senio numylėtinis. 

— Kada Moroltas mirė? 

— Prieš vienuolika metų, sulaukęs aštuoniasdešimt aštuonerių. 
Liko du jo sūnūs — Mikis „Plepys“ ir Džojus „Kunigas“. Mikis gyvena 
Las Vegase ir jo vaidmuo šeimos versle ribotas. Bosas — Džojus. 

Plytelių takas kirtosi su kitu tokiu pat. Po kairei, tolumoje į dan- 
gų, kovodamas su aršiu vėju, stiebėsi Vašingtono monumentas. Takas į 
dešinę vedė prie Sienos. Dabar į ją spoksojo grupelė žmonių, ieškančių 
savo sūnų, vyrų ar draugų pavardžių. Mičas pasuko tenlink. Abu žengė 
pamažu. 

Mičas tyliai prašneko: 

— Nesuprantu, kaip firma gali atlikti tiek daug nelegalaus darbo 
kad nė šuo nesulotų. Juk joje dirba tokia daugybė sekretorių, klerkų, 
teisininkų padėjėjų. 

— Taikliai pastebėta, į tai ir aš negaliu iki galo atsakyti. Manome, 
kad ji veikia kaip dvi firmos: viena legaliai — su naujais bendradarbiais, 
dauguma sekretorių ir kitu pagalbiniu personalu. O purviną dabą atlieka 
vyresnieji bendradarbiai ir partneriai. Hodžas ir Kozinskis ketino su- 
teikti mums nemažai informacijos, bet taip to ir nepadarė. Sykį Hodžas 
pasakė Taransui, kad pusrūsyje sėdi grupė teisininkų padėjėjų, kurių jis 
nepažįsta ir kurie dirba tiesiogiai Lokui, Miliganui, Maknaitui ir ke- 
liems kitiems partneriams, ir niekas gerai nežino, ką jie iš tikrųjų veikia. 
Sekretorės žino viską, ir mes manome, kad kai kurios iš jų veikiausiai 
irgi yra įsitraukusios į tą reikalą. Jeigu taip, tai neabejoju, jos pernelyg 
gerai apmokamos ir pernelyg įbaugintos, kad kalbėtų. Pats pagalvokite, 
Mičai. Jeigu dirbate ten, gaudamas gerus pinigus, visokias lengvatas, ir 

žinote, kad jeigu per daug klausinėsite, plepėsite, atsidursite upėje, kaip 
Igtumėtės? Laikytumėte liežuvį už dantų ir imtumėte pinigus. 

Juodu sustojo prie Sienos pradžios, toje vietoje, kur juodas granitas, 
prasidėjęs nuo žemės, tęsėsi 246 pėdas, kol bemaž stačiu kampu perėjo į 
antrą eilę tokių pačių plokščių. Už šešiasdešimt pėdų kažkokia pagyve- 
nusiųjų pora žvelgė į sieną ir tyliai verkė, arti susiglaudę, kad būtų šilčiau 
ir kad palaikytų vienas kitą. Motina pasilenkė ir atrėmė Sienos papėdėje 
įrėmintą nespalvotą fotografiją. Greta šios tėvas padėjo dėžutę nuo batų, 
su daugybe atminimo daikčiukų iš vidurinės mokyklos laikų: futbolo 
rungtynių programėlės, klasės nuotraukos, meilės laiškučiai, žiedai rak- 
tams suverti ir auksinė grandinėlė. Juodu pravirko garsiau. 

Mičas nusisuko nugara į Sieną ir pažvelgė į Vašingtono monu- 
mentą. Direktorius stebėjo jo akis. 

— Tad ką turiu daryti? — paklausė Mičas. 

— Visų pirma — tylėti. Jeigu pradėsite klausinėti, jūsų gyvybei 
gali iškilti pavojus. Taip pat ir jūsų žmonos. Artimiausioje ateityje ne- 
planuokite vaikučių. Jie — lengvi taikiniai. Geriausia vaidinti naivuolį, 
lyg viskas būtų nuostabu ir jūs ketintumėte tapti žymiausiu pasaulio 
teisininku. Antra, privalote apsispręsti. Ne dabar, bet netrukus. Privalote 
apsispręsti, bendradarbiausite su mumis ar ne. Jeigu pasirinksite mums 
padėti, mes, žinoma, pasistengsime, kad nesigailėtumėte. Jeigu ne — 
mes toliau stebėsime firmą, kol nuspręsime užmegzti kontaktą su kitu 
bendradarbiu. Kaip sakiau, vis tiek vieną kurią dieną rasime ryžtingą 
žmogų ir pričiupsime tuos šunsnukius. Ir nusikalstama Morolto šeima, 
tokia, kokią ją žinome, nustos egzistavusi. Mes apsaugosime jus, Mičai, 
ir galėsite niekada gyvenime daugiau nebedirbti. 

— Gyvenime? Ar amžinoje baimėje, jei išvis pavyks išlikti gyvam. 
Esu girdėjęs apie liudytojus, kuriuos FTB neva paslėpė. Po dešimties 
metų, rengiantis važiuoti į darbą, sprogsta automobilis, atbulom varo- 
mas iš kiemo. Kūno gabalai išmėtomi po tris kvartalus aplinkui. Mafija 
nepamiršta, direktoriau. Kas kas, bet jūs tai žinote. 

— Taip, nepamiršta, Mičai. Bet pažadu, jūs ir jūsų žmona būsite 
apsaugoti. 

— Dabar verčiau grįžkite, arba jie ką nors įtars. Taransas palaikys 
su jumis ryšį. Pasitikėkite juo, Mičai. Jis stengiasi išgelbėti jums gyvybę. 


Turi visus įgaliojimus veikti mano vardu. Jeigu ką nors jums sakys, žino- 
kite, tai mano žodžiai. Jam suteikta teisė derėtis. 

— Dėl ko derėtis? 

— Dėl sąlygų, Mičai. Dėl to, ką mes jums duosime mainais už jūsų 
nuveiktą darbą. Norime susemti Morolto šeimą, ir jūs galite pristatyti ją 
į mūsų rankas. Pasakykite savo kainą, ir vyriausybė, veikianti per FTB, 
sumokės. Žinoma, sveiko proto ribose. Ir tai mano žodis, Mičai. — Lėtai 
žingsniuodami palei sieną, juodu atsidūrė prie agento invalido vežimė- 
lyje. Voilzas ištiesė ranką. — Klausykite, toje pat vietoje, kur atvažiavote, 
jūsų laukia taksi, numeris 1073. Vairuotojas tas pats. Dabar jau verčiau 
eikite. Mes daugiau nebesusitiksime, bet po poros savaičių Taransas su 
jumis užmegs kontaktą. Pagalvokite apie tai, ką pasakiau. Neįtikinėkite 
savęs, kad firma nenugalima ir veiks amžinai, nes aš jai to neleisiu. Mes 
imsimės veiksmų jau artimiausioje ateityje, pažadu jums. Labai tikiuosi, 
kad būsite mūsų pusėje. 

— Nesuprantu, ką aš turiu daryti. 

— Taransas yra parengęs žaidimo planą. Daug priklausys nuo jūsų 
ir nuo to, ką sužinosite, kai jau būsite įsipareigojęs. 

— Įsipareigojęs? 

— Kaip tik taip, Mičai. Kai įsipareigosite, kelio atgal nebeliks. Jie 
geba būti negailestingesni, nei bet kuri kita organizacija pasaulyje. 

— Kodėl pasirinkote mane? 

— Turėjome ką nors pasirinkti. Ne, netiesa. Pasirinkome jus, nes 
esate pakankamai ryžtingas, kad nuo jų pasitrauktumėte. Neturite 
šeimos, neskaitant žmonos. Niekas jūsų nesaisto, nėra giminės šaknų. 
Išskyrus Ebę, visi kiti, kuriems buvote neabejingas, jus skaudino. Jūs 
pats save išugdėte ir todėl išmokote kliautis vien savo jėgomis ir būti 
nepriklausomas. Jums firma nereikalinga. Galite ją palikti. Ne pagal 
savo metus esate užsigrūdinęs ir tvirtas. Ir pakankamai protingas, kad 
tai jums pavyktų, Mičai. Nesiduosite pagaunamas. Štai kodėl jus pa- 
sirinkome. Viso geriausio, Mičai. Dėkui, kad atėjote. O dabar verčiau 
grįžkite. 

Voilzas apsisuko ir sparčiai nužingsniavo tolyn. Sienos gale laukė 
Taransas. Greitai kilstelėjęs ranką, jis atsisveikino su Miču, lyg tartų: „Iki 
— bent kol kas.“ 

Privalomai stabtelėjęs Atlantoje, „Delta“ avialinijų „DC-9“ nurū- 
pė per šaltą lietų Tarptautiniame Memfio oro uoste, ir kiek pariedėjęs 
sustojo prie 19-ųjų vartų. Grūsdamiesi vienas per kitą greitai išlipo 
daiktais apsikrovę verslo klasės keleiviai. Mičas nešėsi tik lagaminėlį 
ir žurnalą Esguire*. Pamatė Ebę, laukiančią šalia taksofonų ir suskato 
cnergingai brautis pro minią. Numetęs lagaminėlį ir žurnalą prie sienos, 
stipriai apkabino žmoną. Keturios dienos Vašingtone atrodė lyg mėnuo. 
Juodu bučiavosi ir bučiavosi švelniai kuždėdami vienas kitam. 

— Surengsime pasimatymą? — paklausė jis. 

— Pietūs jau ant stalo, vynas šaldytuve, — atsakė ji. Susiėmę už 
rankų, juodu stūmėsi kartu su minia per keleivių salę atsiimti bagažo. 

Jis tyliai prašneko: 

— Mudviem reikia pasikalbėti, bet namie negalima. 

Ji stipriau suspaudė jo ranką. 

— O? 

— Taip. Iš tikrųjų mudviem reikia rimtai pasikalbėti. 

— Kas nutiko? 

— Turiu daug ką pasakyti. 

— Kažkodėl pradedu jaudintis? 

— Tik atrodyk šaltakraujiška. Šypsokis. Mus stebi. 

Ji nusišypsojo ir žvilgtelėjo į dešinę. 

— Kas stebi? 

— Tuojau paaiškinsiu. 

Mičas staiga truktelėjo ją kairėn. Juodu kirto per plūstančių žmo- 
nių srautą ir įnėrė į apytamsę baro salę, sausakimšą verslininkų, geriančių 
alkoholį, žiūrinčių pakabintą virš bufeto televizorių ir laukiančių savųjų 
reisų. Ką tik atsilaisvino nedidelis apvalus staliukas, nustatytas tuščiais 


* JAV ir Didžiojoje Britanijoje leidžiamas žurnalas vyrams apie madą, sportą ir 
visokias įvairenybės, skirtas 20-40 metų amžiaus skaitytojams, analogiškas žurnalui 
moterims „Cosmopolitain“. 


alaus bokalais, juodu atsisėdo nugaromis į sieną — taip, kad matytųsi 
baras ir toliau keleivių salė. Sėdėjo arti susiglaudę, kitas staliukas buvo 
vos už trijų pėdų nuo jų. Mičas įdėmiai stebėjo duris ir tyrinėjo kiekvie- 
no įeinančiojo veidą. 

— Kiek mes čia sėdėsime? — paklausė Ebė. 

— O kas? 

Ji išsinėrė iš lapės kailinių ir sulanksčiusi padėjo juos ant kėdės at- 
kaltės kitapus staliuko. 

— Ko gi tu vis taip žiūrinėji? 

— Kol kas tik šypsokis. Vaizduok, kad išties labai manęs pasiilgai. 
Nagi, pabučiuok mane. — Jis pakštelėjo ją į lūpas, ir juodu nusišypsojo 
vienas kitam. Paskui pabučiavo ją į skruostą, ir vėl nukreipė žvilgsnį 
durų link. Atskubėjęs prie staliuko padavėjas nurinko bokalus. Juodu 
užsisakė vyno. | 

Ji nusišypsojo. 

— Kaip kelionė? 

— Nuobodybė. Visas keturias dienas po aštuonias valandas pra- 
tybos. Po pirmos dienos vos radau jėgų išeiti iš viešbučio. Šešių mėnesių 
kursas apie mokesčių įstatymų pataisas suspaustas į trisdešimt dvi va- 
landas. 

— Miesto kiek nors pamatei? 

Jis nusišypsojo ir svajingai pažvelgė į ją. 

— Pasiilgau tavęs, Ebe. Labiau, nei anksčiau ko nors gyvenime. 
Myliu tave. Tu nuostabi, tiesiog pritrenkianti. Man nepatinka keliauti 
vienam ir pabusti svetimoje viešbučio lovoje be tavęs. Ir turiu papasakoti 
tau kai ką siaubinga. 

Jos šypsena dingo. Jis pamažu apsidairė po barą. Prie prekystalio 
trimis eilėmis sustoję žmonės šūkavo, stebėdami „Knickers“ ir „Lakers“ 
rungtynes. Salėje staiga tapo triukšmingiau. 

— Aš tau papasakosiu apie tai, — tęsė jis. — Bet labai gali būti, 
kad kas nors kaip tik šiuo metu čionai mus stebi. Jie mūsų negirdės, bet 
gali stebėti. Kartkartėmis vis nusišypsok, nors ir bus sunku. 

Atneštas vynas, ir Mičas pradėjo pasakoti nieko nepraleisdamas. Ji 
įsiterpė tik sykį. Jis papasakojo jai apie Entonį Bendinį ir senį Moroltą, 
paskui apie Nataną Loką, užaugusį Čikagoje, apie Oliverį Lambertą ir 


vaikinus penktame aukšte. 


212 


Ebė nervingai gurkšnojo vyną ir narsiai stengėsi atrodyti kaip nor- 
mali žmona, pasiilgusi savo vyro ir dabar be galo susidomėjusi klausantis 
jo įspūdžių apie mokesčių įstatymų seminarą. Stebėjo žmones prie baro 
prekystalio, šiek tiek nugerdavo vyno ir kartkartėmis nusišypsodavo 
Mičui, kol jis pasakojo apie plaunamus pinigus ir nužudytuosius teisi- 
ninkus. Visa smelkiama baimės kvėpavo pašėlusiai tankiai, bet klausėsi 
ir vaidino. 

Padavėjas atnešė dar vyno, spūstis prie baro retėjo. Valandą pra- 
kalbėjęs, Mičas baigė visai pakuždom: 

— Ir Voilzas pasakė, kad Taransas po poros savaičių mane susiras, 
kad išsiaiškintų, ar sutinku bendradarbiauti. Tada atsisveikino ir nuėjo. 

— Ir tai dėjosi antradienį? — paklausė ji. 

— Taip. Pačią pirmą dieną. 

— O kitas dienas ką veikei? 

— Mažai miegojau, mažai valgiau, beveik visąlaik vaikščiojau 
skaudančia galva. 

— Jaučiu, ir man įsiskaudės. 

— Atleisk, Ebe. Norėjau tuoj pat parskristi namo ir tau papasakoti. 
"Tris dienas buvau sukrėstas. 

— Dabar aš sukrėsta. Netikiu tuo, Mičai. Tai lyg koks blogas sap- 
nas, tik dar blogiau. 

— Ir čia tik pradžia. FTB tikrai nejuokauja. Antraip, kodėl pats 
direktorius susitiko su manimi, nereikšmingu teisininku naujokėliu iš 
Memfio, per penkiolikos laipsnių“ šaltį ant betoninio parko suolo? Jis 
paskyrė šiam reikalui penkis agentus Memfyje ir tris — Vašingtone, 
ir pasakė negailėsią pinigų, kad tik prisikastų iki firmos. Taigi jeigu 
aš tylėsiu, numosiu į juos ranka, toliau dirbsiu kaip doras ir ištikimas 
„Bendini, Lambert ė< Locke“ firmos narys, vieną dieną jie pasirodys su 
arešto orderiais ir visus išsitemps. O jeigu nuspręsiu bendradarbiauti, 
mudu su tavimi po to, kai įduosiu fedams firmą, gausime vidur nakties 
palikti Memfį ir išvykti gyventi, tarkim, į Boizį, Aidaho valstijoje, kaip 
ponas ir ponia Vilbur Geitsai. Turėsime užtektinai pinigų, tačiau dirbsi- 
me, kad niekam nesukeltume įtarimų. Po plastinės operacijos įsitaisysiu 
autokrautuvo vairuotoju kokiame nors sandėlyje, o tu galėsi dalį dienos 


* Pagal Farenheitą, t. y. apie -99 C. 

dirbti vaikų darželio auklėtoja. Mudu turėsime du, galbūt tris, vaikučius 
ir kasnakt melsimės, kad žmonės, kurių niekada nepažinojome, laikytų 
liežuvį už dantų ir užmirštų apie mus. Kiekvieną dieną ir kiekvieną va- 
landą gyvensime liguistoje baimėje, kad mūsų nesurastų. 

— Puiku, Mičai, tiesiog puiku. — Ji iš paskutiniųjų stengėsi ne- 
pravirkti. 

Jis nusišypsojo ir apsidairė po salę. 

— Turime ir trečią pasirinkimą. Galime išeiti pro šias duris, nu- 
sipirkti du bilietus į San Diegą, slapčia kirsti sieną ir visą likusį savo 
gyvenimą maitintis tortiljomis. 

— Einam. 

— Bet tikriausiai mus seks. Kai turiu tokią laimę, Tichuanoje mūsų 
lauks Oliveris Lambertas su savo galvažudžių būriu. Taigi neišdegs. Tik 
šiaip kilo tokia mintis. 

— O kaip Lamaras? 

— Nežinau. Jis čia dirba jau šešerius ar septynerius metus, tad 
turbūt žino. Eiveris — partneris, taigi neabejotinai yra įsitraukęs į tą 
konspiraciją. 

— O Kėja? 

— Kas žino? Labai tikėtina, kad nė vienai iš žmonų nieko neži- 
noma. Keturias dienas apie tai mąsčiau, Ebe. Nuostabus fasadas. Firma 
atrodo taip, kaip ir turėtų atrodyti. Bet ką galėtų apkvailinti. Noriu pa- 
sakyti, kad nei tu, nei aš arba bet kuris kitas pretendentas, eidamas į 
darbą pas juos, negalėtų nė pagalvoti apie tokią veiklą? Viskas puikiai 
pridengta. Tik dabar apie tai žinoma fedams. 

— Ir fedai tikisi, kad už juos atliksi purviną darbą? Kodėl jie pasi- 
rinko tave, Mičai? Juk firmoje — keturiasdešimt teisininkų. 

— Kaip tik todėl, kad aš nieko apie tai nežinojau. Buvau jiems 
patogus taikinys. FTB nėra tikri, kada partneriai pritrenkia tuo netikė- 
tumu bendradarbius, tad negali rizikuoti palenkti į savo pusę kurį nors 
kitą. Kaip tik taip pasitaikė, kad aš buvau naujas žmogus firmoje, taigi jie 
paspendė spąstus iškart po to, kai išlaikiau advokatūros egzaminą. 

Ebė prikando lūpą ir tramdė ašaras. Per salės prieblandą ji nema- 
tančiu žvilgsniu įsistebeilijo į duris. 

— Jie klausosi viską, ką mudu kalbame, — pratarė ji. 

— Ne. Tik kiekvieną telefono skambutį ir pokalbių namuose bei 

automobiliuose. Mes laisvai galime bendrauti čia ar daugelyje restoranų, 
be to, visada dar lieka terasa. Bet siūlau nuo stumdomųjų durų pasi- 
traukti kuo toliau. O dar geriau, dėl didesnio saugumo, nutykinti už 
sandėliuko ir ten kuždėtis. 

— Ir tu dar mėgini juokauti? Tikiuosi, ne. Dabar ne metas juo- 
kams. Esu tokia išsigandusi, pikta, sutrikusi, tiesiog kraustausi iš proto ir 
nežinau, ko griebtis. Bijau kalbėti nuosavame name, saugausi, tardama į 
telefoną kiekvieną žodį, nors ir skambina apsirikus numeriu. Kassyk, kai 
sučirkia telefonas, krūpteliu ir spoksau į jį. O dabar dar tai. 

— Tau reikia išgerti dar taurę vyno. 

— Man reikia dešimt taurių. 

Mičas sugriebė jos riešą ir stipriai spustelėjo. 

— Palūkėk minutėlę. Matau pažįstamą veidą. Nesidairyk į šonus. 

Ji sulaikė kvapą. 

— Kur? 

— Kitoje baro pusėje. Šypsokis ir žiūrėk į mane. 

Prie baro prekystalio ant aukštos taburetės sėdėjo ir įdėmiai žiūrėjo 
į televizoriaus ekraną gražiai įdegęs blondinas ryškiai mėlynu ir baltu 
slidininko nertiniu. Lyg ką tik nuo kalnų šlaitų. Bet Mičas kažkur Va- 
šingtone jau buvo matęs tą įdegį ir šviesias garbanas bei ūsus. Atidžiau 
įsižiūrėjo tą vyriškį. Ant jo veido nuo televizoriaus ekrano krito melsva 
šviesa. Mičas slypėjo tamsoje. Vyriškis pakėlė alaus bokalą, kiek padve- 
jojo, ar gerti, paskui — šit! — metė žvilgsnį į kampą, kuriame susiglaudę 
sėdėjo Makdirai. 

— Neapsirinki? — pro sukąstus dantis paklausė Ebė. 

— Taip, jis buvo Vašingtone, tik nepamenu kur. Po teisybei, mačiau 
jį dusyk. 

— Jis vienas iš jų? 

— Iš kur man žinoti? 

— Einam iš čia. 

Mičas paliko ant stalo dvidešimt dolerių, ir juodu patraukė iš oro 
uosto. 


Sėdęs prie žmonos pežo vairo, jis greitai perkirto trumpalaikio sau- 
gojimo automobilių aikštelę, susimokėjo prižiūrėtojui ir nurūko miesto 


centro link. Penkias minutes juodu važiavo tylomis, paskui ji prisilenkė 
jam prie ausies ir sukuždėjo: 

— Galime kalbėtis? 

Mičas papurtė galvą. 

— Na, kaip orai, kol manęs nebuvo? 

Ebė užvertė aukštyn akis ir pažvelgė pro savo pusės langą. 

— Šalta, — atsakė ji. — Šiąnakt greičiausiai pasnigs. 

— Visą savaitę Vašingtone šalo. 

Ebė atrodė pritrenkta tokios žinios. 

— Nesnigo? — paklausė pakėlusi antakius ir išplėtusi akis, lyg su- 
žavėta pokalbiu. 

— Ne. Tik plikas šaltis. 

— Koks sutapimas! Šalta ir čia, ir ten. 

Mičas tyliai sau susijuokė. Miestą aplenkiančiu greitkeliu, kuris 
jungė kelias valstijas, juodu vėl važiavo tylomis. 

— Taigi kas laimės supertaurę? — paklausė jis. 

— „Naftininkai““ 

— Tu taip manai, a? Aš už „Raudonodžius“. Vašingtone vien apie 
tai ir tekalbėta. 

— Vaje, vaje. Turbūt tikrai įdomus miestas. 

Vėl tyla. Ebė atbula plaštaka prisidengė burną ir sutelkė dėmesį 
į priekyje važiuojančių automobilių galines šviesas. Šitokią išgąsčio 
akimirką, jis sutiktų išbandyti laimę ir Tichuanoje. Jos vyras, baigęs tre- 
čiuoju savo kurse (Harvarde!), tas, kuriam Volstritas tiesė raudoną kili- 
mą, tas, kuris būtų galėjęs įsidarbinti bet kur, bet kurioje firmoje, stojo 
tarnauti... mafijai! Ir jeigu tie žmonės turi įrėžę savo diržuose penkių 
nužudytų teisininkų pavardes, tikrai nedvejos ir dėl šeštojo. Jos vyro! 
Paskui jai galvoje ėmė suktis daugybė pokalbių su Kėja. Firma skati- 
nanti turėti vaikučių. Firma leidžianti žmonoms dirbti, bet ne amžinai. 
Firma nepriimanti į darbą nieko su šeimos pinigais. Firma reikalaujanti 
sau ištikimybės. Firmoje mažiausia darbuotojų kaita palyginti su visa 
šalimi. Nieko nuostabaus. 

Mičas atidžiai stebėjo žmoną. Dvidešimt minučių po to, kai juodu 


* Angl. „Ihe Oilers“ — Hiustono amerikietiškojo futbolo profesionalų komanda. 


216 


paliko oro uostą, pežo buvo pastatytas stoginėje greta BMW. Susiėmę 
už rankų, juodu nuėjo į įvažos galą. 

— Mičai, tai beprotiška. 

— Taip, tačiau tiesa. Nuo to neištrūksi. 

— Ką darom? 

— Nežinau, vaikuti. Bet turime apsispręsti greitai, ir nevalia su- 
klysti. 

— Man baisu. 

— Aš pats apniktas siaubo. 


Taransas ilgai nelaukė. Savaitę po to, kai atsisveikindamas prie Sie- 
nos pamojo Mičui, pastebėjo jį skubiai žengiantį per šaltį link Federali- 
nės administracijos rūmų šiaurinėje Pagrindinės gatvės dalyje, už aštuo- 
nių kvartalų nuo Bendinio Pastato. Taransas du kvartalus sekė paskui jį, 
paskui įnėrė į kavinukę su dviem langais, žvelgiančiais į gatvę arba alėją, 
kaip ta buvo vadinama. Memfyje automobilių eismas Pagrindine gatve 
buvo draudžiamas. Asfaltas padengtas plytelėmis, kai bulvaras liovėsi 
buvęs gatve ir paverstas tipišku Amerikos viduriui prekybos kvartalu. 
Vienur kitur beverčiai ir sunykę medžiai stiebėsi iš plytelių dangos, ties- 
dami į pastatų langus savo plikas šakas. Nuo vieno iki kito alėjos galo 
slampinėjo alkoholikai ir miesto valkatos, kaulydami pinigų ir maisto. 

Atsisėdęs prie lango, Taransas stebėjo Mičą dingstant Federalinės 
administracijos rūmuose. Jis užsisakė kavos su glaistyta šokoladu spurga 
ir pasižiūrėjo į laikrodį — lygiai dešimta ryto. Šiuo laiku, pagal iškabintą 
rūmų vestibiulyje tvarkarašų, Makdiras dalyvauja trumpame parengti- 
niame Mokesčių teismo posėdyje. Šis turėtų trukti labai neilgai — taip 
Taransą informavo teismo raštininkas. Taigi jis laukė. 

Bet teismuose niekas nevyksta greitai. Po valandos, arčiau prisi- 
lenkęs prie lango, Taransas vis dar tyrinėjo tolumoje einančius pavienius 
žmones. Staiga jis išmaukė jau trečią puodelį kavos, paliko ant stalo du 
dolerius ir atsistojo pasislėpęs tarpduryje. Mičas artinosi kita puse alėjos. 
Taransas nuskubėjo jam priešpriešiais. 

Pamatęs jį, Mičas sekundėlę sulėtino žingsnius. 

— Sveiki, Mičai. Ne prieš, jeigu kiek paėjėsiu kartu su jumis? 


— Taip, prieš, Taransai. Jums neatrodo, kad tai pavojinga? 

Abu sparčiai žingsniavo nežiūrėdami vienas į kitą. 

— Matote ten tą parduotuvę? — Taransas parodė į dešinę. — Man 
reikia batų. 

Juodu įnėrė į „Dono Pango avalynės namus“. Taransas nuėjo į 
ankštos parduotuvėlės gilumą ir sustojo tarp dviejų eilių netikrų „Ree- 
boks“ po 4,99 dolerio už dvi poras. Mičas nusekė įkandin jo ir išsirinko 
dešimto numerio sportbačius. Donas Pangas ar kažkuris kitas korėjietis 
įtariai nenuleido nuo jųdviejų akių, bet nieko nesakė. Pro lentynų tarpus 
abu stebėjo paradines duris. 

— Vakar man paskambino direktorius, — tyliai, nejudindamas 
lūpų, prašneko Taransas. — Teiravosi apie jus. Pasakė, kad metas jums 
apsispręsti. 

— Pasakykite jam, kad aš vis dar galvoju. 

— Ar vaikinams kontoroje pasakėte? 

— Ne, aš vis dar galvoju. 

— Tai gerai. Nemanau, kad turėtumėte jiems pasakyti. — Jis 
padavė Mičui vizitinę kortelę. — Pasilaikykite. Kitoje pusėje — du 
numeriai. Skambinkite bet kuriuo iš jų, bet tik iš taksofono. Atsilieps 
autoatsakiklis, tad tik palikite žinutę ir tiksliai pasakykite, kada ir kur su 
jumis susitikti. 

Mičas įsidėjo kortelę į kišenę. 

Staiga Taransas pasilenkė žemiau. 

— Kas?! — reikliai paklausė Mičas. 

— Atrodo, mus pagavo. Ką tik pamačiau pro vitriną praeinant kaž- 
kokį pečiūką ir žvilgtelint vidun. Klausykitės, Mičai, ir klausykitės ma- 
nęs įdėmiai. Tuojau pat kartu su manimi išeikite į gatvę, ir kai tik mudu 
pasirodysime duryse, surikite, kad dingčiau iš kur atėjęs, ir nustumkite 
mane nuo savęs. Aš suvaidinsiu, lyg norėčiau jus suturėti, o jūs leiskitės 
bėgti savo kontoros link. 

— Per jus mane nužudys, Taransai. 

— Tik darykite, kaip sakiau. Kai tik pasieksite kontorą, praneškite 
apie šį nutikimą partneriams. Pasakykite, kad aš užspeičiau jus į kampą, 
bet jūs atsikratėte manęs kaip įmanydamas greičiau. 

Lauke Mičas pastūmė jį stipriau, negu reikėjo, ir suriko: 

— Nešdinkitės velniop! Ir palikite mane ramybėje! — Jis nubėgo 


du kvartalus iki Sąjungos aveniu, ir tik prieš pat Bendinio Pastatą sulėti- 
no žingsnius. Užsuko į vyrų tualetą pirmame aukšte, kad atgautų kvapą. 
"en, žiūrėdamasis į veidrodį, dešimt kartų giliai atsikvėpė. 

Eiveris kalbėjosi telefonu, kurio korpuse mirksėjo dar dvi laukimo 
lemputės. Ant sofos sėdėjo sekretorė su bloknotėliu rankoje, pasirengusi 
užsirašinėti užgriūsiančią įsakymų laviną. Mičas pažvelgė į ją ir paprašė: 

— Gal malonėtumėte trumpam išeiti. Man reikia pasikalbėti su 
Išiveriu vienu du. 

Sekretorė atsistojo, Mičas palydėjo ją ir uždarė duris. 

Eiveris atidžiai jį nužvelgė ir padėjo telefono ragelį. 

— Kas per reikalas? — paklausė jis. 

Mičas liko stovėti prie sofos, kur ką tik sėdėjo sekretorė. 

— FTB ką tik mane pasigavo grįžtantį iš Mokesčių teismo. 

— Po perkūnais! Kas toks ten buvo? 

— Tas pats agentas. Tipas, pavarde Taransas. 

Tebekalbėdamas Eiveris vėl nukėlė telefono ragelį. 

— Kur tai atsitiko? 

— Prekybiniame kvartale. Šiaurinėje Sąjungos aveniu dalyje. Ėjau 
sau vienas, paskendęs mintyse. 

— Ar tai pirmas kontaktas nuo ano karto? 

— Taip. Iš pradžių neatpažinau to tipo. 

Eiveris prašneko į ragelį: 

— Čia Eiveris Tolaras. Man nedelsiant būtina pasikalbėti su Oli- 
veriu Lambertu... Na ir kas, kad kalba telefonu. Pertraukite jį, tuojau 
pat. 

— Kas dedasi, Eiveri? — paklausė Mičas. 

— Sveikas, Oliveri. Čia Eiveris. Atleisk, kad pertraukiau. Pas mane 
kabinete Mičas Makdiras. Prieš kelias minutes jį grįžtantį iš Federalinės 
administracijos rūmų prekybiniame kvartale užkalbino FTB agentas... 
Ką? Taip, jis ką tik atėjo pas mane į kabinetą ir viską papasakojo... Gerai, 
būsime už penkių minučių. — Jis padėjo ragelį. — Nusiramink, Mičai. 
Mums teko su tuo susidurti ir anksčiau. 

— Žinau, Eiveri, bet aš niekaip negaliu suprasti. Kodėl jie prisi- 
kabino prie manęs? Juk aš firmoje pats naujausias žmogus. 

— Norima įbauginti, Mičai. Paprastų paprasčiausiai. Nieko dau- 
giau, kaip tik norima įbauginti. Sėskis. 

Mičas nuėjo prie lango ir pažvelgė į upę tolumoje. Eiveris — šal- 
takraujis melagis. Dabar tuoj prasidės įprastos banalybės: „jie tik kabi- 
nėjasi prie mūsų“. Nusiramink, Mičai, nusiramink? Kai aštuoni FTB 
agentai priskirti užsiimti firma, o pats direktorius, ponas Dentonas Voil- 
zas, kasdien prižiūri tą reikalą? Nusiraminti? Juk jis ką tik buvo pagautas 
pigioje batų parduotuvėje besikuždantis su FTB agentu. O dabar yra 
priverstas elgtis taip, lyg būtų nieko nenutuokiantis pastumdėlis, į kurį 
nusitaikiusios piktosios federalinės valdžios jėgos. Norima įbauginti? 
Tai kodėl jis buvo sekamas to pečiūko, kai keliavo kaip visada į teismo 
rūmus? Atsakyk man, Eiveri. 

— Tu išsigandęs, tiesa? — paklausė Eiveris apsikabindamas jį per 
pečius ir taip pat pažvelgdamas pro langą. 

— Tiesą sakant, nelabai. Praeitą kartą Lokas viską paaiškino. Aš 
tik noriu, kad jie paliktų mane ramybėje. 

— Tai rimta, Mičai. Nežiūrėk į tai pernelyg lengvai. Einam, pasi- 
kalbėsime su Lambertu. | 

Mičas nusekė paskui Eiverį koridoriumi. Duris jiems atidarė ir vėl 
uždarė kažkoks nepažįstamas žmogus juodu kostiumu. Lambertas, Na- 
tanas Lokas ir Roisas Maknaitas stovėjo prie nedidelio posėdžių stalo, 
ant kurio vėl buvo padėtas magnetofonas. Mičui pasiūlyta sėstis priešais 
jį. Juodosios Akys atsisėdo pirmininkaujančiojo vietoje, stalo gale, ir 
rūsčiai nužvelgė Mičą. 

Prašneko grėsmingai susiraukęs, beje, kabinete niekas nesišypsojo. 

— Mičai, ar Taransas arba kuris nors kitas iš FTB buvo susitikęs 
su jumis po to pirmo susitikimo rugpjūtį? 

— Ne. 

— Tikrai? 

Mičas trenkė delnu į stalą. 

— Po šimts! Juk pasakiau — ne! Kodėl jums manęs neprisaikdi- 
nus? 

Lokas buvo apstulbintas. Jie visi buvo apstulbinti. Pusę minutės 
tvyrojo slogi, įtempta tyla. Mičas įbedė žvilgsnį į Juodąsias Akis, kuris 
šiek tiek atsitraukė, lyg niekur nieko nežymiai linktelėdamas galva. 

Lambertas, visada diplomatas, tarpininkas, nusprendė įsikišti: 

— Klausykite, Mičai, mes suprantame, kaip tatai baugu. 

— Tikrai, velniškai baugu. Ir man tai nepatinka. Aš į nieką ne- 

sikišu, devyniasdešimt valandų per savaitę trinu čia savo subinę, vien 
stengdamasis tapti geru teisininku ir firmos partneriu, o kažkodėl vis 
sulaukiu tų vyrukų iš FTB apsilankymų. Nagi, sere, norėčiau išgirsti kai 
kuriuos atsakymus. 

Lokas nuspaudė raudoną magnetofono mygtuką. 

— Po minutėlės apie tai pasikalbėsime. Pirma jūs mums papasa- 
kokite viską, kas nutiko. 

— Labai paprasta, pone Lokai. Dešimtą nuėjau į Federalinės 
administracijos rūmus, iškviestas teisėjo Koferio dėl Malkolmo Delani 
bylos. Ten užtrukęs apie valandą, sutvarkiau reikalą. Tada iš Federalinės 
administracijos rūmų patraukiau atgal į mūsų kontorą — galėčiau pri- 
durti, paskubomis, mat lauke apie dvidešimt laipsnių*. Nespėjau nu- 
žengti kokį kvartalą ar du šiaurine Sąjungos aveniu dalimi, kai nežinia 
iš kur išdygsta tas tipas Taransas, sugriebia mane už alkūnės ir įsitempia 
į kažkokią parduotuvę. Vos nevožiau jam į snukį, bet, šiaip ar taip, juk 
jis — FTB agentas. Ir nenorėjau sukelti skandalo. Viduje jis man pasako 
norįs minutėlę pasikalbėti. Aš išsiplėšiau iš jo ir puoliau prie durų. Jis 
leidosi man iš paskos, bandė sugriebti, bet aš jį nustūmiau. Tada par- 
bėgau čionai, nuėjau tiesiai pas Eiverį ir jam papasakojau. Štai ir viskas. 
Žodis žodin, viskas. 

— Apie ką jis norėjo pasikalbėti? 

— Nežinau, nesuteikiau jam progos, pone Lokai. Neketinu kalbė- 
tis su jokiu FTB agentu, nebent pagal teismo nurodymą. 

— Jūs tikras, kad tai tas pats agentas? 

— Taip manau. Iš pradžių jo neatpažinau. Nuo praėjusio rugpjūčio 
nebuvau matęs. Kai atsidūrėme parduotuvėje, jis pakišo man savo žen- 
klelį ir vėl pasisakė pavardę. Ir tada aš pabėgau. 

Lokas nuspaudė kitą mygtuką ir atsilošė krėsle. Už jo nugaros 
Lambertas šiltai nusišypsojo: 

— Klausykite, Mičai, jau praeitą kartą jums tai paaiškinome. Tie 
tipai vis labiau įžūlėja. Vos prieš mėnesį jie bandė kalbinti Džeką Ol- 
dričą, kai šis priešpiečiavo viename Antrosios gatvės kepsnių bariuke. 
Mes nelabai žinome, ko jie siekia, bet Taransas visai kraustosi iš proto. 
Tiesiog stengiamasi įkyrėti. 


* Pagal Farenheitą, t. y. apie -7 9C. 


Mičas sekė jo lūpas judant, bet mažai ką girdėjo. Kol Lambertas 
kalbėjo, jis mąstė apie Kozinskį ir Hodžą, dailias jų žmonas ir vaikučius, 
matytus laidotuvėse. 

Juodosios Akys atsikrenkštė. 

— Reikalas rimtas, Mičai. Bet mes neturime ko slėpti. Verčiau 
eikvotų laiką tirdami mūsų klientus, jeigu šiuos įtaria pažeidžiant įsta- 
tymus. Mes — teisininkai. Galime atstovauti žmonėms, kurie mėgina 
apeiti įstatymus, bet patys nesame padarę nieko bloga. Visa tai mus 
glumina. 

Mičas nusišypsojo ir skėstelėjo rankomis. 

— Ką norite, kad daryčiau? — nuoširdžiai paklausė jis. 

— Jūs nieko negalite padaryti, Mičai, — atsakė Lambertas. — Tik 
laikykitės nuo to vyrioko kuo toliau ir jį išvydęs bėkite šalin. Jeigu jis 
vien žvilgtelės į jus, tuojau pat mums praneškite. 

— Kaip tik taip jis ir pasielgė, — pabandė jį apginti Eiveris. 

Mičas stengėsi atrodyti kuo labiau apgailėtinai. 

— Galite eiti, Mičai,— baigė pokalbį Lambertas. — Ir nuolat mus 
informuokite. 

Iš kabineto Mičas išėjo vienas. 


Nesiklausydamas partnerių, Devašeris vaikštinėjo už savo rašomo- 
jo stalo. 

— Jis meluoja. Sakau jums, jis meluoja. Tas kalės vaikas meluoja. 
Žinau, jis meluoja. 

— Ką jūsų žmogus matė? 

— Mano žmogus matė kai ką kitaip. Šiek tiek kitaip. Bet tikrai 
kitaip. Jis sako, kad Makdiras ir Taransas tartum abejingais veidais įsuko 
į batų parduotuvę. Taransas nė kiek fiziškai negrasino. Visai negrasino. 
Taransas prieina, juodu kalbasi, ir abu lyg šaute įšauna į tą parduotuvę. 
Mano žmogus sako, kad jie nulenda į jos gilumą ir užtrunka ten tris, gal- 
būt keturias minutes. Paskui kitas iš mūsų vyrukų praeina pro parduo- 
tuvę, pasižiūri vidun ir nieko nepamato. Be abejo, jie pastebėjo mūsiškį, 
nes po kelių sekundžių abu išlekia pro duris į gatvę, Makdiras stumia 
aną ir šaukia. Kažkas čia ne taip, sakau jums. 

— Ar Taransas sugriebė jį už alkūnės ir jėga įsitempė į parduotu- 
vę? — pamažu, tiksliai tardamas žodžius, paklausė Natanas Lokas. 

— Po šimts, ne. Čia ir esmė. Makdiras įėjo savo noru, ir kai tvirti- 
na, kad buvo sugriebtas to tipo už alkūnės, meluoja. Mano žmogus sako 
manąs, kad juodu būtų užtrukę ten viduje ilgiau, jeigu nebūtų pamatę 
mūsų. 

— Bet dėl to nesate tikras, — toliau aiškinosi Natanas Lokas. 

— Velniai rautų, nesu tikras. Juk jie nepasikvietė manęs į parduo- 
tuvę. — Devašeris vis vaikštinėjo, o partneriai sėdėjo įbedę akis į grindis. 
Jis išsivyniojo cigarą ir įsistatė į aptukusią burną. 

Galiausiai Oliveris Lambertas prašneko: 

— Klausyk, Devašeri, labai galimas daiktas, kad Makdiras sako 
tiesą, o tavo žmogus apsiriko. Juk galėjo taip būti. Manau, Makdiras nu- 
sipelno, kad abejonė bylotų jo naudai. 

Devašeris sukrenkštė ir nuleido tuos žodžius negirdom. 

— Ar žinote apie dar kokį nors susitikimą nuo praeito rugpjū- 
čio? — paklausė Roisas Maknaitas. 

— Nežinome, bet tai nereiškia, kad juodu nesikalbėjo, juk taip? 
Mes nežinojome ir apie anuos dviejus, kol jau tapo bemaž per vėlu. Ne- 
įmanoma susekti kiekvieno jų ėjimo. Neįmanoma. — Jis vis vaikštinėjo 
pirmyn ir atgal palei savo spintelę su dokumentais, aiškiai kažką giliai 
apmąstydamas. — Turiu su juo pasikalbėti, — galiausiai pareiškė. 

— Su kuo? 

— Su Makdiru. Metas mudviem šiek tiek šnektelėti. 

— Apie ką? — nervingai paklausė Lokas. 

— Tik palikite tą reikalą man. Nesikiškite. 

— Manau, dar kiek per anksti, — suabejojo Lokas. 

— O man nė motais, ką jūs manote. Jeigu jūs, juokdariai, būtumėte 
atsakingi už saugumą, jau visi seniai tupėtumėte už grotų. 


Užsidaręs duris, Mičas sėdėjo savo kabinete ir spoksojd į lubas. 
Kažkur galvos apačioje buvo bekylanti migrena, jį pykino. Į duris kažkas 
pasibeldė. 

— Prašom, — negarsiai ištarė jis. 

Vidun įkišo galvą Eiveris, paskui atėjo prie rašomojo stalo. 

— Kaip dėl priešpiečių? 

— Ne, dėkui. Nesu alkanas. 

Partneris susikišo rankas į kelnių kišenes ir šiltai nusišypsojo. 

— Klausyk, Mičai, žinau, kad esi susirūpinęs. Padarom pertrauką. 
Dabar turiu lėkti į centrą su kai kuo susitikti. Kodėl mums nesusiėjus 
pirmą „Manhatano“ klube? Ilgai pasėdėsime prie priešpiečių ir viską 
aptarsime. Užsakiau tau limuziną. Lauks gatvėje prie durų be ketvirčio 
pirmą. 

Lyg sujaudintas tokio rūpesčio, Mičas prisivertė išspausti iš savęs 
silpną šypseną. 

— Žinoma, Eiveri. Kodėl ne. 

— Gerai. Pasimatom pirmą. 

Be ketvirčio pirmą Mičas atidarė paradines duris ir per šaligatvį 
nuėjo prie limuzino. Vairuotojas iššokęs atlapojo dureles, ir Mičas įkrito 
vidun. Ten jo laukė kompanija. 

Patogiai įsitaisęs ant galinės sėdynės, kampe, sėdėjo plikas storulis, 
besiveržiančiu iš marškinių apykaklės, apdribusiu galingu sprandu. Jis 
atkišo ranką. 

— Devašeris, Mičai. Malonu su jumis susipažinti. 

— Gal ne į tą limuziną įsėdau? — suabejojo Mičas. 

— Į tą. Į tą. Nusiraminkite. 

Automobilis pajudėjo nuo šaligatvio. 

— Kuo galiu jums padėti? — paklausė Mičas. 

— Galite kiek pasiklausyti. Mums reikia šnektelti. 

Vairuotojas įsuko limuziną į Paupio prospektą ir leidosi važiuoti 
Ernando de Soto tilto link. 

— Kur mes važiuojame? — sunerimo Mičas. 

— Truputėlį pasivažinėsime. Nusiraminkite, sūneli. 

„Taigi aš šeštasis, — pagalvojo Mičas. — Taigi taip. Ne, palūkėk 
minutėlę. Jie žudo kur kas išradingiau.“ 

— Mičai — galiu jus vadinti Miču? 

— Žinoma. 

— Puiku, Mičai. Aš vadovauju firmos saugumo tarnybai ir... 

— Kodėl firmai reikalinga saugumo tarnyba? 

— Tik klausykitės manęs, sūneli, ir aš tuoj paaiškinsiu. Senio 
Bendinio dėka firma turi išskirtinę saugumo programą. Žmogelis buvo 

pasimaišęs dėl saugumo ir slaptumo. Mano darbas — saugoti firmą, ir, 
jeigu atvirai, mes labai susirūpinę dėl to FTB reikalo. 

— Ir aš taip pat. 

— Taip. Mes manome, kad FTB siekia infiltruoti į firmą savo 
žmogų ir surinkti informaciją apie kai kuriuos klientus. 

— Apie kuriuos klientus? 

— Kelis piniguočius, kurių priedangos nuo mokesčių abejotinos. 

Mičas linktelėjo žvelgdamas į upę apačioje. Jie jau buvo Arkanzase, 
Memfio pastatų apybrėžos dangaus fone vis labiau tolo. Devašeris trum- 
pam nutilo. Sėdėjo it varlė, susinėręs rankas ant pilvo. Mičas laukė, kol 
jam paaiškėjo, kad pokalbio pertrūkiai ir nesmagi tyla Devašerio nė kiek 
nejaudina. Kelios mylios už upės vairuotojas išsuko limuziną iš jungian- 
čios valstijas magistralės į nelygų apygardos kelią, lanku sukantį atgal 
į rytus, paskui susirado žvyrkelį, mylią nusitęsiantį per žemus pupelių 
laukus paupyje. Staiga kitapus upės vėl pasimatė Memfio pastatai. 

— Kur mes važiuojame? — kiek sunerimęs paklausė Mičas. 

— Atsipalaiduokite. Noriu kai ką jums parodyti. 

„Kapavietę“, — pagalvojo Mičas. 

Limuzinas sustojo ant skardžio dešimt pėdų aukščiau smėlio ruo- 
žo palei krantą. Iš čia vėrėsi įspūdinga miesto panorama. Buvo matyti 
Bendinio Pastato stogas. 

— Pasivaikštinėkime, — pasiūlė Devašeris. 

— Kur? 

— Eime. Viskas bus gerai. — Devašeris atidarė savo pusės dureles 
ir nuėjo prie užpakalinio buferio. Mičas pamažu nusekė paskui jį. 

— Kaip sakiau, Mičai, mums labai neramu dėl šio kontakto su 
FTB. Jeigu pradėsite su jais kalbėtis, tie kvailiai dar labiau su;žūlės ir 
nežinia ko griebsis. Labai svarbu, kad su jais nesikalbėtumėte. Niekada. 
Supratote? 

— Taip. Supratau jau po pirmojo susidūrimo rugpjūtį. 

Devašeris staiga apsisuko, mažne susiremdamas su Miču nosimis, 
ir bjauriai nusišypsojo. 

— Turiu kai ką, kas privers jus būti su mumis atviram. — Iš savo 
sportinio švarko kišenės jis išsitraukė manilinį voką. 

— Pasižiūrėkite, kas viduje, — nusišiepė jis ir paėjėjo į šalį. 

Pasirėmęs į limuziną, Mičas nervindamasis atidarė voką. Viduje 


225 


buvo keturios nespalvotos, aštuonių iš dešimties colių formato fotogra- 
fijos, labai ryškios. Paplūdimys. Mergina. 

— O Dieve! Kas jas padarė? — šūktelėjo Mičas. 

— Koks skirtumas? Juk čia jūs, ar ne? 

Abejonių dėl to, kas nuotraukose, nekilo. Jisai suplėšė fotografijas į 
skutelius ir numetė Devašeriui po kojomis. 

— Kontoroje jų turime užtektinai, — ramiai pareiškė Devaše- 
ris. — Visą pluoštą. Nenorime jomis pasinaudoti, bet dar vienas trum- 
pas pokalbėlis su ponu Taransu ar kokiu kitu fibiu, ir mes nusiųsime 
jūsų žmonai. Kaip jums tai patiktų, Mičai? Įsivaizduokite savo dailiąją 
žmonelę, einančią išsiimti iš pašto dėžutės Redbook* bei katalogų ir 
randančią tą keistą jai adresuotą voką. Pamėginkite apie tai pagalvoti, 
Mičai. Kitą sykį, kai judu su Taransu nuspręsite pirktis plastikinius ba- 
tus, prisiminkite mus, Mičai. Mat mes stebėsime. 

| — Kas dar apie jas žino? 

— Aš ir fotografas, o dabar ir jūs. Niekas daugiau firmoje nežino, 
ir neketinu kam nors pasakoti. Bet jeigu vėl bandysite vedžioti mus už 
nosies, spėju, per priešpiečius jos bus leidžiamos iš rankų į rankas. Aš 
žaidžiu kietai, Mičai. 

Mičas atsirėmė į bagažinę ir pasitrynė delnais smilkinius. Priėjęs 
Devašeris atsistojo greta jo. 

— Paklausykite, sūneli. Esate labai gabus jaunikaitis, pakeliui į 
didelius baksus. Nesumaukite sau karjeros. Atkakliai dirbkite, žaiskite 
pagal mūsų taisykles, pirkitės naujus automobilius, statykitės didesnius 
namus ir taip toliau. Paprasčiausiai kaip visi kiti. Nesistenkite tapti did- 
vyriu. Aš nenoriu pasinaudoti nuotraukomis. 

— Gerai, gerai. 

Septyniolika dienų ir septyniolika naktų sudrumsti Mičo ir Ebės 
Makdirų gyvenimai ramiai stūmėsi į priekį, nesikišant Veinui Taransui 


* „Raudonoji knyga“ — 1903 m. įsteigtas žurnalas, skirtas jaunoms, daugiausiai 
ištekėjusioms moterims apie sportą, fitnesą, mitybą ir kt. įvairius klausimus. 

ar kuriam nors iš šio bendrų. Vėl viskas grįžo į įprastas vėžes. Kiekvieną 
savaitės dieną Mičas dirbo po aštuoniolika valandų ir palikdavo kon- 
torą vien tam, kad parvažiuotų namo. Priešpiečius valgydavo prie savo 
rašomojo stalo. Eiveris siųsdavo su visokiais pavedimais ar įregistruoti 
teisme prašymus, dalyvauti posėdžiuose kitus bendradarbius. Mičas 
retai tepalikdavo savo penkiolikos iš penkiolikos pėdų ploto šventovę, 
kur, buvo tikras, Taransas jo nepasieks. Jis nelabai numanė kas tokie, bet 
neabejotinai kažkokia šutvė itin domėjosi jo veiksmais. Tad tūnodavo 
prie rašomojo stalo, dažniausiai užsirakinęs duris, stropiai dirbdamas, 
kaip pašėlęs išrašinėdamas sąskaitas už sugaištas valandas ir stengdama- 
sis pamiršti, kad pastate yra penktas aukštas ir kad šiame tūno šlykštus 
niekšelis Devašeris, turintis rinkinį fotografijų, galinčių sugriauti jo 
gyvenimą. 

Sulig kiekviena nauja diena, kurią niekas nenutikdavo, Mičas vis 
labiau užsidarydavo savo slėptuvėje ir vis labiau vylėsi, kad tas paskutinis 
epizodas korėjiečio batų parduotuvėje galbūt išgąsdino Taransą arba 
galbūt šis buvo išvytas iš darbo. Galbūt Voilzas paprasčiausiai pamirš tą 
operaciją ir Mičas galės laimingai tęsti savo turtėjimo kelią, tapti part- 
neriu ir pirkti viską, kas paklius po akimis. Deja, deja. 

Ebei namai tapo kalėjimu, nors galėjo kada panorėjusi įeiti ir iš- 
eiti. Ji ilgiau dirbo mokykloje, dažniau vaikščiojo po parduotuves ir 
bent kartą per dieną užsukdavo į bakalėjos krautuvėlę. Stebėdavo visus 
žmones, 0 ypač vyriškius tamsiais kostiumais, pasižiūrinčius į ją. Ne- 
šiodavo juodus saulės akinius, — net ir per lietų, — kad nesimatytų jos 
akių. Vėlai vakare, viena pavalgiusi ir jo laukdama, spoksodavo į sienas, 
atsispirdama pagundai jas ištyrinėti. Telefonus būtų galima patikrinti 
su didinamuoju stiklu. Juk laidai ir mikrofonai negalėtų būti nematomi, 
sakydavo sau. Nesyk pagalvodavo susirasti knygą apie tokias priemones 
— tai jai padėtų šias atpažinti. Bet Mičas pasakė to nedaryti. Name tų 
daikčiukų pilna, ir bet kuri pastanga juos surasti galėtų sukelti katastro- 
fiškas pasekmes. 

Tad ji tylomis slankiojo po nuosavus namus jausdamasi prievartau- 
jama ir žinodama, kad ilgai taip tęstis negalės. Abu suprato, kaip svarbu 
jiems dėtis, kad viskas atrodytų normalu, kad balsai skambėtų normaliai. . 
Juodu stengėsi įprastai kalbėtis, kaip praleidę dieną, apie kontorą, apie 
jos mokinius, apie orus, apie šį bei tą. Bet pokalbiai būdavo negyvi, daž- 


nai abiem tekdavo prisiversti, balsuose skambėdavo įtampa. Kai Mičas 
studijavo teisės fakultete, juodu mylėdavosi dažnai ir padūkusiai; dabar 
tą malonumą iš savęs faktiškai buvo atėmę. Juk kažkas klausėsi. 

Įpročiu tapo pasivaikščiojimai po kvartalą vidur nakties. Kas vaka- 
rą, greitomis suvalgę po sumuštinį, juodu persimesdavo surepetuotomis 
frazėmis apie būtinumą prasimankštinti ir patraukdavo į gatvę. Susikibę 
rankomis vaikštinėjo šaltyje kalbėdamiesi apie firmą ir FTB, taip pat 
apie tai, kuria linkme pasukti, visada sutikdami dėl viena: kelio ištrūkti 
nėra. Jokio. Taip tęsėsi septyniolika dienų ir septyniolika naktų. 

Aštuoniolikta diena atnešė kai ką nauja. Dirbęs be jokios pertrau- 
kos penkiolika su puse valandos (po du šimtus už vieną) iki devynių 
vakaro, Mičas pasijuto išsekęs ir nusprendė važiuoti namo. Kaip papra- 
stai, jis perėjo antro aukšto koridoriais ir laiptais užlipo į trečiąjį. Lyg 
šiaip sau patikrino visus kabinetus norėdamas pasižiūrėti, ar kas nors 
dar dirba. Trečiame aukšte — nė gyvos dvasios. Tada vėl laiptais pasi- 
kėlė į ketvirtąjį ir perėjo plataus koridoriaus stačiakampiu, lyg ko nors 
ieškodamas. Visur buvo tamsu, tik Roiso Maknaito kabinete degė šviesa 
— partneris užsisėdėjo darbe iki vėlumos. Mičas nepastebėtas prasmu- 
ko koridoriumi pro jo duris. Eiverio kabineto durys buvo uždarytos. 
Jis paklibino rankeną. Užrakinta. Mičas nuėjo toliau bibliotekos link, 
lyg ieškoti kažkokios knygos, kurios jam nereikėjo. Jau dvi savaites taip 
lyg niekur nieko apžiūrinėdamas patalpas, jis neaptiko niekur koridorių 
palubėje ar virš kabinetų durų uždaros sistemos vaizdo kamerų. Jie tik 
klausosi, nusprendė Mičas. Matyti negali. 

Prie automobilių aikštelės vartų Mičas atsisveikino su Daču Hen- 
driksu ir išvažiavo namo. Ebė taip anksti jo nelaukė. Jis tyliai atsirakino 
duris iš automobilių stoginės ir įsmukęs į virtuvę uždegė šviesą. Ebė, 
matyt, miegamajame. Iš virtuvės iki šio reikėjo pereiti darbo kambarėlį 
ir nedidelę priemenę, kur stovėjo švediškas stalelis su slankiojamuoju 
viršumi, ant kurio Ebė palikdavo dienos paštą. Jis tyliai padėjo ant sta- 
lelio lagaminėlį ir pamatė didelį rudo popieriaus voką, ant kurio juodu 
fAomasteriu buvo užrašyta: Ebei Makdir. Be atgalinio adreso. Storomis 
juodomis raidėmis buvo pakrevezoti žodžiai: FOTOGRAFIJOS — NESU- 
LENKTI. Iš pradžių jam apmirė širdis, paskui užėmė kvapą. Sugriebė 
voką. Šis buvo atplėštas. 

Kakta išrasojo storais prakaito lašais. Burna išdžiuvo. Jis nepajėgė 
nuryti seilių. Krūtinėje širdis atgijo pašėlusiais kūjo dūžiais. Įkvėpti ir 
iškvėpti orą sekėsi sunkiai, skausmingai. Pajuto gerklėje šleikštulį. Pa- 
mažu, laikydamas rankoje voką, Mičas atsitraukė atatupstas nuo stalelio. 
Ji lovoje, pagalvojo jis. Įskaudinta, pasiligojusi, priblokšta ir pikta kaip 
velnias. Mičas nusišluostė kaktą ir pamėgino suimti save į rankas. „Pasi- 
tik tai kaip vyras“, — tarė sau. 

Ji gulėjo lovoje, skaitė knygą, kartu įsijungusi ir televizorių. Šuo 
buvo kieme už namo. Mičas pravėrė duris, ir Ebė pašoko, ištikta siaubo. 
Pamačiusi įsibrovėlį mažne sukliko, bet pagaliau atpažino. 

— Kaip tu išgąsdinai mane, Mičai! 

Jos akys žibėjo baime, paskui linksmumu. Bet ašarų jose nebuvo. 
Atrodė puikiai, kaip įprastai. Nei skausmo. Nei pykčio. Jis nepajėgė iš- 
tarti nė žodžio. 

— Kodėl tu namie? — griežtai paklausė ji atsisėsdama lovoje, da- 
bar jau šypsodamasi. 

Šypsodamasi? 

— Juk, regis, čia gyvenu, — silpnai ištarė jis. 

— Kodėl nepaskambinai? 

— Ar privalau skambinti prieš parvažiuodamas. — Jis kvėpavo jau 
bemaž normaliai. Ji — kaip visada! 

— Būtų miela. Eikš, pabučiuosi mane. 

Jis pasilenkė per lovą ir pabučiavo žmoną, paskui padavė jai voką. 

— Kas čia? — paklausė nerūpestingai. 

— Tai tu pasakyk. Adresuotas man, bet viduje nieko nėra. Ničnie- 
ko. — Ji užvertė knygą ir padėjo ant naktinio stalelio. 

Ničnieko! Jis nusišypsojo ir vėl ją pabučiavo. 

— Laukei iš ko nors fotografijų? — paklausė jis lyg nieko nenu- 
manytų. 

— Kiek žinau, nė. Matyt, klaida. 

Jis bemaž girdėjo šią akimirką penktame aukšte Devašerį juokian- 
tis. Storasis šunsnukis ten kažkur tamsiame kambaryje, pilname laidų ir 
aparatūros, stovi su ištemptomis ant masyvios it boulingo rutulys galvos 
ausinėmis ir leipsta iš juoko. 

— Keista, — pakomentavo Mičas. Ebė užsitempė džinsus ir pa- 

rodė pirštu kieman. Mičas linktelėjo. Signalas paprastas: tik greitas dūris 
pirštu ar kryptelėjimas galva terasos link. 

Mičas padėjo voką priemenėje ant stalelio ir sekundėlę palytėjo 
pakrevezotas ant jo žymes. Veikiausiai Devašerio braižas. Bemaž girdėjo 
aną juokiantis. Įsivaizdavo riebų jo veidą ir bjaurią šypseną. Fotografijos 
turbūt buvo perdavinėtos iš rankų į rankas aplinkui stalą per priešpie- 
čius partnerių valgomajame. Įsivaizdavo Lambertą ir Maknaitą, netgi ir 
Eiverį, sužavėtus vėpsančius prie kavos ir deserto. 

Tegul sau džiaugiasi nuotraukomis, kad juos kur galai! Tegul sau 
džiaugiasi likusiais keliais puikios, turtingos ir laimingos savo juridinės 
karjeros mėnesiais. 

Jisai sugriebė einančią pro šalį Ebę. 

— Kas pietums? — Klausimas buvo skirtas tiems, kurie šiuo metu 
klausėsi. 

— Kodėl mums kur nors nenuėjus? Turėtume atšvęsti, kai tu taip 
anksti namie. 

Juodu perėjo per darbo kambarį. 

— Gera mintis, sutiko Mičas. Abu išsmuko pro užpakalines duris 
per terasą į tamsą. 

— Kas atsitiko? — paklausė Mičas. 

— Šiandien tau atėjo laiškas iš Dorisės. Rašo esanti Nešvilyje, bet 
vasario dvidešimt septintą grįšianti į Memfį. Jai reikia tave pamatyti. 
Labai svarbu. Laiškas labai trumpas. 

— Dvidešimt septintą! Juk tai vakar. 

— Žinau. Spėju, ji jau mieste. Įdomu, ko ji nori. 

— Taip, ir man įdomu, kur ji. 

Taip pat parašė, kad jos vyras turi čia mieste angažementą. 

— Gerai. Ji mus susiras, — tarė Mičas. 


Natanas Lokas uždarė savo kabineto duris ir pamojo Devašeriui į 
nedidelį posėdžių stalą netoli lango. Tuodu nekentė vienas kito ir visai 
nesistengė dėtis širdingais. Bet reikalai lieka reikalais, o įsakymus abu 
gauną iš to paties žmogaus. 

— Lazarovas norėjo, kad pasikalbėčiau su jumis prie keturių 
akių, — pasakė Devašeris. — Pastarąsias dvi dienas mačiausi su juo Las 

Vegase. Jis labai nerimauja. Jie visi nerimauja, Lokai, ir jis pasitiki čia 
jumis labiau, nei kuriuo nors kitu. Ir mėgsta jus labiau negu mane. 

— Galima jį suprasti, — atsakė Lokas nenusišypsodamas. Juodu- 
mos ribuliai apie jo akis susitraukė, žvilgsnis įdėmiai nuvėrė Devašerį. 

— Šiaip ar taip, jis nori, kad mes aptartume kelis dalykus. 

— Aš klausausi. į 

— Makdiras meluoja. Juk žinote, kaip Lazarovas visada girdavosi 
turįs FTB viduje kurmį. Na, aš niekada juo netikėjau, ir dabar netikiu, 
bent didesne dalimi. Bet, pasak Lazarovo, jo šaltinėlis sako, kad kai 
Makdiras tada sausį lankėsi Vašingtone, ten įvyko kažkas panašaus į 
slaptą susitikimą tarp FTB sunkiasvorių ir jūsų berniuko. Ten buvo 
mūsų žmonės, ir jie nieko nematė, tačiau juk neįmanoma ką nors sekti 
ištisą parą taip, kad nebūtum pastebėtas. Visai galimas daiktas, kad jis 
galėjo trumpam kur nors išsprukti, mums nežinant. 

— Jūs tuo tikite? 

— Nesvarbu, ar aš tuo tikiu. Tuo tiki Lazarovas, štai į ką būtina 
atsižvelgti. Kad ir kaip ten būtų, jis man liepė sudaryti parengtinį planą, 
kaip tuo vaikinu ...ee... pasirūpinti. 

— Velniai rautų, Devašeri! Juk negalime nuolat šalinti žmones. 

— Tik parengtinį planą, nieko rimta. Pasakiau Lazarovui, kad 
manau, jog tai gerokai per anksti ir būtų klaida. Bet jie labai susirūpinę, 
Lokai. 

— Taip negali tęstis, Devašeri. Galų gale, velniai rautų, juk reikia 
galvoti ir apie firmos reputaciją! Pas mus mirčių nuo nelaimingų atsi- 
tikimų daugiau negu naftos gręžiniuose! Žmonės pradės kalbėti. Pa- 
sieksime tokį tašką, kai joks sveiko proto teisės fakulteto absolventas 
nenorės čia įsidarbinti. 

— Nemanau, kad turėtumėte dėl to jaudintis. Lazarovas nusprendė 
užšaldyti naujų darbuotojų samdymą. Liepė man tai jums pasakyti. Jis 
taip pat nori žinoti, kiek mūsų bendradarbių likę dar nesupažindinti. 

— Regis, penki. Nagi, paskaičiuokime. Linčas, Sorelas, Bantinas, 
Majersas ir Makdiras. 

— Išmeskite iš galvos Makdirą. Lazarovas įsitikinęs, kad tas žino 
kur kas daugiau, nei mes manome. Jūs tikras, kad kiti keturi nieko ne- 
žino? 

Lokas kiek pagalvojo, kažką tylomis sau po nosimi murmėdamas. 

— Na, mes jiems nepasakėme. Jūs, vyručiai, klausotės ir stebite. Ką 
išgirstate? 

— Iš tų keturių — nieko. Kalba ir elgiasi taip, lyg ničnieko neįtar- 
tų. Galite juos išvyti? 

— Išvyti juos! Juk tai teisininkai, Devašeri. Teisininkų neišvejama. 
Jie — lojalūs firmos tarnautojai. 

— Firma keičiasi, Lokai. Lazarovas nori, kad būtų išvyti tie, ku- 
rie nieko nenutuokia, ir kad nebūtų samdoma naujų. Akivaizdu, fibiai 
pakeitė strategiją, taigi metas ir mums keistis. Lazarovas nori sustatyti 
vežimus ratu gynybai ir užkaišioti visas skyles, pro kurias nuteka infor- 
macija. Negalime vien sėdėti ir laukti, kol jie surankios mūsų vaikinus. 

— Išvyti juos, — pakartojo Lokas negalėdamas patikėti. — Ši fir- 
ma dar niekada neišvijo teisininko. 

— Labai jaudinama, Lokai. Penkiais atsikratėme, bet niekada nė 
vieno neišvijome. Išties gražu. Turite tam mėnesį, tad jau pradėkite gal- 
voti, kokią pasakysite priežastį. Siūlau, kad vienu metu išvytumėte visus 
keturis. Pasakykite, kad praradote stambią sąskaitą ir todėl mažinate 
darbuotojų skaičių. 

— Mes turime klientus, o ne sąskaitas. 

— Gerai, puiku. Stambiausias jūsų klientas liepia jums išvyti Lin- 
čą, Sorelą, Bantiną ir Majersą. Taigi pradėkite kurti planą. 

— Kaipgi išvyti tuos keturis, paliekant Makdirą? 

— Ką nors sugalvokite, Natai. Turite mėnesį. Atsikratykite jų ir 
nebesamdykite naujų vaikinų. Lazarovas nori nedidelio kompaktiško 
darinio, kur visais būtų galima pasitikėti. Jis išsigandęs, Natai. Išsigan- 
dęs ir įsiutęs. Man nė nereikia jums sakyti, kas galėtų atsitikti, jeigu kuris 
nors iš jūsiškių vaikinų pradėtų viską pasakoti fedams. 

— Ne, galite nesakyti. O ką jis ketina daryti su Makdiru? 

— Kol kas daugiau nieko, tik tą pat. Mes pasiklausome ištisą parą, 
ir vaikis niekada neužsiminė nė žodžio savo žmonai ar kam nors kitam. 
Nė žodžio! Jis dusyk buvo užspeistas Taranso, ir apie abu tuos inciden- 
tus pranešė jums. Aš vis tebemanau, kad antras susitikimas buvo šiek 
tiek įtartinas, tad mes elgiamės labai atsargiai. Kita vertus, Lazarovas at- 
kakliai tvirtina, kad būta susitikimo Vašingtone. Jis mėgina pasitikrinti. 
Pasakė, kad jo šaltiniai Vašingtone nedaug ką žino, bet jie rausia. Jeigu 
Makdiras iš tikrųjų ten susitiko su fibiais ir apie tai jums nepranešė, tai 

neabejoju, kad Lazarovas nurodys man veikti greitai. Štai kodėl jis nori 
parengtinio plano Makdirui išsiųsdinti anapus. 

— Kaip ketinate tai padaryti? 

— Dar per anksti. Daug apie tai negalvojau. 

— Juk žinote, kad po dviejų savaičių jisai su žmona vyks dviem sa- 
vaitėm į Kaimanus atostogauti. Apsistos, kaip įprasta, viename iš mūsų 
kooperatinių kotedžų. 

— Mes to tenai dar kartą nebedarysime. Pernelyg įtartina. Lazaro- 
vas man nurodė pasistengti, kad ji pastotų. 

— Makdiro žmona? 

— Aha. Jis nori, kad juodu tųrėtų kūdikį, šitaip atsirastų nedidukas 
svertas. Ji vartoja piliules, tad turime įsilaužti ir pasiimti dėželę — pa- 
keisti jas panašiomis, bet neveiksmingomis. 

Didelės juodos akys kiek prigeso liūdesiu ir nukrypo į langą. 

— Kas gi, po velniais, dedasi, Devašeri? — tyliai paklausė jis. 

— Netrukus čia įvyks permainų, Natai. Atrodo, fedai nepaprastai 
susidomėjo, taip ir taikosi įkirsti. Kurią nors dieną vienas iš jūsų ber- 
niukų užkibs ant jauko, ir jums visiems teks vidur nakties nešdintis iš 
miesto. 

— Netikiu tuo, Devašeri. Bet kuris čia dirbantis teisininkas būtų 
kvailys, jeigu dėl kelių fedų pažadų rizikuotų savo ir šeimos gyvybe. Ne- 
tikiu, kad taip gali atsitikti. Vaikinai pernelyg gudrūs ir uždirba pernelyg 
daug pinigų. 


— Viliuosi, kad jūs teisus. 

Atsirėmęs į galinę lifto kabinos sieną, patalpų nuomos agentas iš 
užpakalio grožėjosi juodu odiniu mini sijonėliu. Sekė žvilgsniu žemyn 
iki šio krašto gerokai aukščiau kelių, kur prasidėjo juodų šilkinių kojinių 
siūlės, besileidžiančios iki juodų aukštakulnių. Įmantrių, su raudonais 
kaspinėliais batų priekyje. Žvilgsnis pamažu nuslinko vėl aukštyn 
— siūlėmis, odiniu sijonėliu, stabtelėjo pasigrožėti aptemptais apvalu- 
mais, paskui kilo dar aukščiau, iki raudono kašmyro nertinio, kuris iš jo 

pozicijos leido pamatyti nedaug, bet kita pusė buvo gana įspūdinga, kaip 
jo pastebėta dar vestibiulyje. Kiek žemiau menčių krintantys plaukai 
dailiai kontrastavo su raudonu nertiniu. Jis žinojo, kad šie išblukinti, bet 
sudėk viską kartu — tą šviesumą, odinį mini sijonėlį, siūles, įmantrius 
aukštakulnius, aptemptą nertinį, iš priekio gaubianti tuos dalykus, — jis 
tikrai neatsisakytų tokios moters. Būtų gerai paimti ją kur nors pastate. 
Jai tik reikia nedidelės kontoros. Dėl kainos būtų galima derėtis. 

Liftas sustojo. Durelės atsidarė, ir jis nusekė paskui ją siauru kori- 
doriumi. 

— Štai ten, — parodė jis spragtelėdamas jungikliu ir uždegdamas 
šviesą. Kampe, aplenkęs ją, įkišo raktą į senutėlių medinių durų spy- 
ną. — Tik du kambariai, — paaiškino spragtelėdamas dar vieną šviesos 
jungiklį. — Apie du šimtai kvadratinių pėdų. 

Ji nuėjo tiesiai prie lango. 

— Reginys visai nieko, — pažvelgusi tolyn konstatavo Temė. 

— Taip, gražus reginys. Kilimas naujas. Sienos perdažytos pernai 
rudenį. Tualetas — koridoriaus gale. Puiki vietelė. Per praėjusius aštuo- 
nerius metus visas pastatas renovuotas. — Kalbėdamas jis vis spoksojo į 
juodų kojinių siūles. 

— Neblogai, — patvirtino Temė konkrečiai nesureaguodama į 
nieką, ką jisai suminėjo, tik vis tebežvelgdama pro langą. 

— Kaip ši vieta vadinasi? 

— „Medvilnės biržos“ pastatas. Vienas iš seniausiųjų Memfyje. 
Adresas tikrai prestižinis. 

— O kiek prestižinė nuoma? 

Jis atsikrenkštė ir atsivertė aplanką, kurį nešėsi rankoje, bet nepasi- 
žiūrėjo į popierius. Dabar vėpsojo į jos aukštakulnius. 

— Na, kontora tokia nedidukė. Kam, sakėte, naudosite? 

— Sekretorės darbui. Esu laisvai samdoma sekretorė, teikiu pa- 
slaugas tiems, kuriems prireikia. — Nekreipdama į jį dėmesio, ji nuėjo 
prie kito lango. 

Jisai sekė kiekvieną jos judesį. 

— Aišku. O kuriam laikui ketinate išsinuomoti? 

— Pusei metų, su galimybe pratęsti dar metams. 

— Gerai, pusei metų galime išnuomoti už tris penkiasdešimt per 
mėnesį. 

Ji neišsigando, nei atsigręžė nuo lango. Išsinėrusi dešinę pėdą iš 
batelio, pasitrynė ja kairę blauzdą. Siūlė tęsėsi, pastebėjo jis, po kulnu ir 
per visą apačią pėdos, kurios pirštų nagai... raudoni! Kiek išrietusi kai- 
rėn užpakalį, Temė pasirėmė ant palangės. Aplankas jo rankoje pradėjo 
virpėti. 

— Mokėsiu du penkiasdešimt per mėnesį, — pareiškė ji auto- 
ritetingai. 

Jis atsikrenkštė. Nėra prasmės gobšauti. Mažučiai kambariai — 
negyvas plotas, niekam kitam nereikalingi ir kažkiek metų nenuomoti. 
Šiame pastate laisvai samdoma sekretorė galėtų praversti. Po šimts, ko 
gero, ir jam pačiam ji būtų neprošal. 

— Trys šimtai, bet ne mažiau. Pastatas labai paklausus. Šiuo metu 
užimta devyniasdešimt procentų patalpų. Trys šimtai per mėnesį, ir tai 
beveik už dyką. Iš tiek mes vos padengiame sąnaudas. 

Staiga ji atsisuko į jį, ir štai — šios visame gražume. Atsikišusios į 
jį, ankštai aptemptos kašmyru. 

— Skelbime rašyta, kad kontoros nuomojamos su visu apstaty- 
mu, — priminė ji. 

— Galėsime parūpinti baldus, — mielai sutiko jis trokšdamas pa- 
dėti. — Ko jums reikės? 

Ji apsidairė po patalpą. 

— Pageidaučiau rašomojo stalo su pristatomu sekreteru. Kelių kar- 
totekos spintukių. Poros kėdžių klientams. Nieko prašmatnaus. Kitam 
kambariui baldų nereikia. Ten pastatysiu kopijavimo aparatą. 

— Be problemų, — nusišypsojo jis. 

— Ir mokėsiu tris šimtus per mėnesį, kartu su baldais. 

— Gerai. — Jis atsivertė aplanką, išsiėmė tuščią nuomos sutarties 
blanką ir pasidėjęs ant sulankstomojo stalo pradėjo pildyti. — Jūsų pa- 
vardė? 

— Dorisė Grinvud. 

Dorisė Grinvud buvo jos motina, o pati ji anksčiau buvo Temė 
Inesa Grinvud, iki pasitaikė susitikti su Basteriu Hemphilu, kuris vė- 
liau tapo (teisiškai) Elviu Aronu Hemphilu, ir nuo tada jos gyvenimas, 
galima sakyti, ritosi pakalnėn. Jos motina gyveno Efingeme, Ilinojaus 
valstijoje. 

— Taip, Dorise. — Jis pasistengė nutaisyti lipšnų toną, lyg juodu 
jau būtų pradėję vadinti vienas kitą vardais ir kas sekundėlę taptų vis 
artimesni. — Namų adresas? 

— O kam jums to? — suirzo ji. 

— Na... ee... paprasčiausiai tokia informacija mums reikalinga. 

— Ne jūsų reikalas. 

— Gerai jau gerai. Nedarysim problemų. — Šioje nuomos blanko 
grafoje jis teatrališkai nubrėžė brūkšnį, paskui kiek padelsė. — Taigi pa- 
žiūrėkim. Įforminu nuo šiandien, kovo antros, pusei metų, iki rugsėjo 
antros. Taip? 

Ji linktelėjo ir užsirūkė cigaretę. 

Jis perskaitė kitą punktą. 

— Gerai, mes reikalaujame trijų šimtų dolerių užstato ir nuomos 
už pirmą mėnesį į priekį. 

Iš ankšto juodo odinio sijonėlio kišenės ji išsitraukė banknotų riti- 
nėlį. Atskaičiavusi šešias šimtines, padėjo ant stalo. 

— Kvitą, — pareikalavo ji. 

— Be abejo. — Jis toliau rašė. 

— Kuriame mes aukšte? — paklausė ji, vėl pasisukdama į langą. 

— Devintame. Po kiekvieno mėnesio penkioliktos dešimties pro- 
centų antkainis už pavėlavimą. Mes pasiliekame teisę bet kuriuo laiku 
įeiti į patalpas apžiūrai. Jų nevalia naudoti kokiems nors neteisėtiems 
tikslams. Jūs apmokate visus komunalinius patarnavimus ir draudimą 
už vidaus įrangą. Jums suteikiama viena vieta automobilių aikštelėje 
kitapus gatvės, ir štai du raktai. Bus dar klausimų? 

— Aha. Nieko, jeigu aš dirbsiu nefiksuotomis valandomis? Tai yra, 
išties iki vėlaus vakaro? 

— Nieko baisaus. Galite ateiti ir išeiti, kada tinkama. Sutemus ap- 
saugininkas prie Krantinės gatvės durų jus praleis. 

Temė įsikišo cigaretę tarp storai dažytų lūpų ir nuėjo prie stalo. 
Žvilgtelėjo į nuomos sutartį, kiek padvejojo, paskui pasirašė Dorise 
Grinvud. 

Jie užrakino patalpas, ir jis rūpestingai palydėjo ją koridoriumi iki 
lifto. 

Kitą dieną iki vidudienio buvo pristatyti bet kaip parinkti baldai, 
Dorisė Grinvud iš „Greenwood Services“ ant sekretorės stalo pagret pa- 

sidėjo išsinuomotus rašomąją mašinėlę ir telefoną. Sėdėdama priešais 
rašomąją mašinėlę, kiek pasukusi galvą kairėn, ji galėjo matyti pro langą 
transporto eismą Krantinės gatve. Į stalo stalčius sukrovė spausdinamąjį 
popierių, bloknotus, pieštukus ir kitus kanceliarinius reikmenis. Ant 
kartotekos spintukių ir stalelio tarp dviejų kėdžių, skirtų klientams, iš- 
dėliojo žurnalus. 

Į duris kažkas pasibeldė. 

— Kas ten? — paklausė ji. 

— Jūsų kopijavimo aparatas, — atsakė kažkieno balsas. 

Ji atrakino ir pravėrė duris. Į kambarį įsiveržė žemas, itin energin- 
gas žmogutis, pavarde Gordis, apsidairė aplink ir šiurkščiai paklausė: 

— Gerai, kur statyti? 

— Ten. — Temė pamojo į tuščią, aštuonių iš dešimties pėdų ploto 
kambarėlį be durų. Du jauni vyrai mėlynomis uniformomis įstūmė ve- 
žimėlį su kopijavimo aparatu. 

Gordis paklojo ant jos darbo stalo dokumentus. 

— Kaip šiai vietai, kopijavimo aparatas labai didelis. Kalbame apie 
devyniasdešimt kopijų per minutę, kartu su rūšiuokliu ir automatiniu 
pakrovimo mechanizmu. Puiki mašina. 

— Kur pasirašyti? — paklausė ji nekreipdama dėmesio į jo pliur- 
palus. 

Jis parodė rašikliu. 

— Pusę metų po du keturiasdešimt už mėnesį. Į tai įeina aptarna- 
vimas ir priežiūra, taip pat po penkis šimtus lapų popieriaus pirmus du 
mėnesius. Kokio pageidausite formato — standartinio ar pusinio? 

— Standartinio. 

— Pirmą įnašą sumokėti iki mėnesio dešimtos, tas pat ir likusius 
penkis mėnesius. Naudojimo instrukcija — ant padėklo. Paskambinkite 
man, jeigu kiltų kokių klausimų. 

Du aptarnaujantieji vaikinai spogino į aptemptus, abrazyvais nu- 
skalbtus džinsus ir raudonus aukštakulnius, paskui nenorom apleido 
kontorą. Gordis atplėšė ir padavė jai geltoną kvito kopijos lapelį. 

— Dėkui už sandėrį. 

Jiems išėjus, ji užrakino duris, paskui atsistojo prie lango šalia stalo 
ir pažvelgė Krantinės gatve šiaurėn. Už dviejų kvartalų, kitoje gatvės 
pusėje, buvo matyti ketvirtas ir penktas Bendinio Pastato aukštai. 


Jisai sėdėjo vienas, giliai įsikniaubęs nosimi į knygas ir dokumentų 
krūvas. Neturėjo laiko kolegoms, išskyrus Lamarą, ir gerai suvokė, kad 
jo uždarumas nelieka nepastebėtas. Todėl dirbo dar atkakliau. Galbūt 
jiems nekils įtarimų, jeigu jisai sąskaitomis dengs po dvidešimt valandų 
per dieną. Galbūt pinigai padės nuo jų apsisaugoti. 

Po priešpiečių baigdama darbą, Nina paliko jam dėželę šaltos 
picos. Ją suvalgė tvarkydamasis stalą, paskui paskambino Ebei. Pasakė 
važiuojąs aplankyti Rėjaus ir grįšiąs į Memfį sekmadienį vakare. Tada 
pro šonines duris išsmuko iš pastato į automobilių aikštelę. 

Pusketvirtos valandos Mičas skriejo 40-uoju, valstijas jungiančiu 
greitkeliu, vis žvilgčiodamas į užpakalinio vaizdo veidrodėlį. Nieko. Nė- 
syk nepamatė už savęs ko nors ypatinga. Matyt, paskambinta iš anksto, 
ir jo laukiama kur nors ten priekyje. Pasiekęs Nešvilį jisai staiga išsuko 
iš greitkelio miesto centro link. Nuolat pasižiūrėdamas į žemėlapį, kurį 
buvo pasibraižęs, nardė po transporto eismą, kur buvo įmanoma apsi- 
sukdavo atgalios ir apskritai — vairavo kaip pakvaišėlis. Pietinėje miesto 
pusėje greitai įnėrė į didžiulį daugiabučių kompleksą ir kurį laiką važi- 
nėjo tarp pastatų. Kvartalas buvo gana malonus. Automobilių aikštelės 
švarios, visur balti veidai. Visi be išimties. Jis pastatė ir užrakino BMW 
aikštelėje prie administracinio pastato. Taksofonas prie dengto baseino 
veikė. Jis užsisakė taksi, nurodydamas adresą už dviejų kvartalų, ir leidosi 
bėgti šalutine gatvele tarp namų. Suspėjo atsidurti vietoje kaip tik laiku 
— tuo pat metu atvažiavo ir taksi. 

— Į „Greyhound““* autobusų stotį, — nurodė taksistui. — Ir pa- 
skubėkite. Liko tik dešimt minučių. 

— Ramiau, drauguži. Iki ten tik šeši kvartalai. 

Mičas pasilenkė žemai ant galinės sėdynės ir stebėjo pro šalį va- 
žiuojančias mašinas. Taksistas vairavo nė kiek nesijaudindamas, pasitikė- 
damas savimi, ir po septynių minučių sustojo prie stoties. Mičas numetė 
per sėdynę jam dvi penkines ir nulėkęs į terminalą nusipirko vienos kryp- 
ties bilietą į Atlantą pusės penktos autobusu. Laikrodis ant sienos rodė 
minutę po pusės penkių. Kasininkė parodė pro švaistines duris: 


* Tarpmiestinių autobusų linijų kompanija. 

— Autobusas nr. 454. Po sekundėlės išvyksta. 

Vairuotojas, užtrenkęs bagažo skyriaus dureles, paėmė jo bilietą 
ir įlipo įkandin Mičo į autobusą. Pirmos trys eilės vietų buvo užimtos 
pagyvenusių juodųjų. Dar koks tuzinas keleivių sėdėjo išsibarstę salono 
gale. Mičas pamažu slinko praėjimu vis įsižiūrėdamas į veidus, bet ne- 
matė nė vieno, kuris kristų į akis. Užsiėmė vietą prie lango ketvirtoje 
eilėje nuo galo ir užsidėjo saulės akinius. Tada paskersavo atgal. Nieko. 
Velniai rautų! Gal įsėdo ne į tą autobusą? Jisai spoksojo pro užtamsintus 
langus, kol autobusas greitai įsiliejo į transporto srautą. Dabar šis sustos 
tik Noksvilyje. Galbūt jo lauks ten? 

Išvažiavus į valstijas jungiantįjį greitkelį ir vairuotojui pradėjus 
varyti autobusą kreiseriniu greičiu, staiga iš kažkur išdygo ir įsmuko ant 
sėdynės greta Mičo vyriškis mėlynais džinsais ir dryžuotais marškiniais. 
Taransas. Mičas lengviau atsikvėpė. 

— Kur buvote? — paklausė jis. 

— Tualete. Ar atsikratėte jų? — Taransas kalbėjo tyliai, visąlaik 
stebėdamas kyšančius virš sėdynių atlošų keleivių pakaušius. Niekas ne- 
siklausė. Niekas ir negalėjo jų girdėti. 

— Aš jų taip ir nemačiau, Taransai. Tad negaliu pasakyti, ar atsi- 
kračiau. Bet, manau, jie turėtų būti supermenai, kad šįsyk įstengtų sekti 
paskui mane. 

— Matėte terminale mūsų žmogų? * 

— Taip. Šalia taksofono, su raudona „Sakalų“* kepuraite. Juodaodį 
berną. 

— Jis. Būtų davęs ženklą, jeigu jie sektų. 

— Jis pamojo man, kad viskas tvarka. 

Po Mičigano universiteto beisbolininkų kepuraite Taranso veidą 
slėpė veidrodiniai saulės akiniai. Mičas užuodė gaivų vaisinės kramto- 
mosios gumos kvapą. 

— Lyg ir be įprastos uniformos, a? — be šypsenos įgėlė Mičas. — 
Ar Voilzas leido šitaip persirengti? 

— Pamiršau atsiklausti. Užsiminsiu jam apie tai rytą. 


— Sekmadienio rytą? 


* Angl. „Ihe Falcons“ — Atlantos amerikietiškojo futbolo profesionalų komanda. 

— Be abejo. Jis norės sužinoti apie mudviejų iškylėlę autobusu. 
Valandą prieš palikdamas miestą trumpai jį informavau. 

— Na, pirmiausia apie tai, kas svarbiausia. Kaip mano automobi- 
lis? 

— Už kelių minučių mūsiškiai jį paims ir prižiūrės. Kai jums pri- 
reiks, stovės jau Noksvilyje. Nesirūpinkite. 

— Nemanote, kad jie mus suras? 

— Niekaip. Niekas nesekė jūsų iš Memfio, taip pat mes nieko įtar- 
tina nepastebėjome ir Nešvilyje. Esate švarus kaip krištolas. 

— Atleiskite, kad nerimauju, bet po tos gėdingos nesėkmės batų 
parduotuvėje žinau, kad jums, vaikinai, nesvetimas bukumas. 

— Sutinku, tai buvo klaida. Mes... 

— Didelė klaida. Per ją galėjau patekti į aukų sąrašą. 

— Jūs ją ištaisėte. Daugiau tai nepasikartos. 

— Pažadėkite man, Taransai. Pažadėkite, kad niekas iš jūsiškių 
viešumoje prie manęs neprisiartins. 

Pažvelgęs praėjimu į priekį, Taransas linktelėjo galvą. 

— Ne, Taransai. Turiu tai išgirsti iš jūsų lūpų. Pažadėkite man. 

— Gerai jau gerai. Tai nebepasikartos. Pažadu. 

— Dėkui. Dabar galbūt galėsiu valgyti restorane be baimės, kad 
mane kas nors sugriebs už rankos. 

— Įrodėte savo tiesą. 

Pasiramsčiuodamas lazda praėjimu jų link brovėsi senas juodaodis, 
nusišypsojo ir nuklibikščiavo toliau. Trinktelėjo tualeto durys. Autobu- 
sas važiavo kairiąja eismo juosta, lenkdamas drausmingus vairuotojus. 

Taransas sklaidė žurnalą. Mičas žvelgė pro langą į kraštovaizdį. 
Vyriškis su lazda, baigęs savo reikalą, nukrypavo atgal, į ankstesnę vietą 
priekinėje eilėje. 

— Taigi kodėl pasirinkote šį autobusą? — versdamas puslapius 
paklausė Taransas. 

— Nemėgstu lėktuvų. Visada važiuoju autobusu. 

— Aišku. Nuo ko norėtumėte pradėti? 

— Voilzas sakė, kad esate parengęs žaidimo planą. 

— Taip. Man tik reikia pagrindinio žaidėjo. 

— Geri labai brangūs. 

— Mes turime pinigų. 

— Kainuos velniškai daugiau, negu jūs manote. Kaip suprantu, 
man teks atsižadėti keturiasdešimtmetės teisininko karjeros, per kurią 
uždirbčiau vidutiniškai, tarkime, po pusę milijono per metus. 

— Tai sudarys dvidešimt milijonų baksų. 

— Žinau. Bet galime derėtis. 

— Malonu girdėti. Jūs manote, kad dirbsite arba praktikuosite, 
kaip sakote, keturiasdešimt metų. Kažin ar tokia prielaida labai pagrįs- 
ta. Vien dėl juoko tarkime, kad per penkerius metus mes sunaikinsime 
firmą ir pareikšime kaltinimą jums ir visiems jūsų draugeliams. Ir kad 
mums pavyks pasiekti, jog jus nuteistų ir keleriems metams pasodintų 
už grotų. Ten ilgai jūsų nelaikys, nes esate iš tų baltadarbių ir, be abejo, 
jau girdėjote, kokios malonios vietos yra tos federalinės pataisos įstaigos. 
Bet, šiaip ar taip, prarasite savo licenciją, namą, gražuųį BMW. Ir galbūt 
žmoną. Kai išeisite iš kalėjimo, galėsite atidaryti privačią detektyvinių 
paslaugų kontorą, panašią į jūsų seno draugo Lomakso. Darbas nesun- 
kus, nebent suuostumėte ne tuos nešvarius baltinius. 

— Kaip jau sakiau, galime derėtis. 

— Gerai. Derėkimės. Kiek norite? 

— Už ką? 

Taransas užvertė žurnalą, pakišo šį po sėdyne ir išsitraukė kažkokį 
pigų romaną minkštu viršeliu. Apsimetė skaitąs. Mičas kalbėjo vos ju- 
dindamas lūpas ir nenuleisdamas akių nuo praėjimo. 

— Labai geras klausimas, — tyliai prašneko Taransas. Per tolimą 
dyzelinio variklio gaudesį jo balsas vos girdėjosi. — Ko mes iš jūsų 
norime? Geras klausimas. Pirma, turėsite atsisakyti savosios teisininko 
karjeros. Turėsite atskleisti savo klientų paslaptis ir duomenis. Žinoma, 
to pakanka, kad iš jūsų būtų atimta teisė verstis juridine praktika, bet 
tai nebeatrodys svarbu. Turime susitarti, kad atnešite mums firmą ant 
sidabrinio padėklo. Kai susitarsime, jeigu susitarsime, visa kita stos savo 
vieton. Antra, ir tai svarbiausia, turėsite suteikti mums pakankamai do- 
kumentacijos, kad galėtume apkaltinti kiekvieną firmos narį ir daugumą 
vadovaujančiųjų Morolto žmonių. Tie popieriai slypi tame Krantinės 
gatvės pastatėlyje. 

— Iš kur žinote? 

Taransas nusišypsojo. 

— Juk kovai su organizuotu nusikalstamumu mes leidžiame mili- 

jardus dolerių. Dvidešimt metų sekėme Moroltus. Turime toje šeimoje 
savų informatorių. Be to, kai ką spėjo pasakyti ir Hodžas su Kozinskiu, 
iki buvo nužudyti. Per menkai mus vertinate, Mičai. 

— Ir jūs manote, kad aš galėsiu išgauti tą informaciją? 

— Taip, advokate. Būdamas viduje jūs galite sudaryti bylą, kuri su- 
žlugdys firmą ir perlauš vienos iš stambiausių šalyje nusikaltėliškų šeimų 
stuburą. Turėsite padėti mums firmą kaip ant lėkštutės. Kur kieno ka- 
binetai? Visų sekretorių, klerkų, teisininkų padėjėjų pavardės. Kas dirba 
prie kokių reikalų? Kas aptarnauja kokius klientus? Vadovybės grandinė. 
Kas sėdi penktame aukšte? Kas ten vyksta? Kur saugomi dokumentai? 
Ar yra centrinis archyvas? Kiek viskas kompiuterizuota? Kiek suvesta į 
mikrofilmus? Svarbiausia, jūs turėsite tą medžiagą išnešti ir mums įteik- 
ti. Kai tik turėsime realią dingstį, mes užgriūsime nediduke armija ir vi- 
sus susemsime. Tačiau tai bus labai atsakingas žingsnis. Mums reikės jau 
turėti parengtą tvirtą bylą, kad galėtume užgriūti su kratos orderiais. 

— Tai viskas, ko jūs norite? 

— Ne. Jums teks duoti teisme parodymus prieš visus savo drauge- 
lius. Gali užsitęsti metų metus. 

Mičas giliai atsiduso ir užsimerkė. Autobusas sumažino greitį, pri- 
sivijęs vilkstinę namukų ant ratų, važiuojančia dviem eilėmis. Artinosi 
sutemos, ir lekiantys priešpriešine, vakarų krypties, greitkelio juosta au- 
tomobiliai vienas po kito užžiebdavo priekines šviesas. Duoti parodymus 
teisme! Apie tai jis nepagalvojo. Kai geriausiems baudžiamosios teisės 
advokatams mokami milijonai, teismo procesai gali tęstis amžinybę. 

"Taransas iš tiesų pradėjo skaityti kažkokį Luji Lamuro* roma- 
niūkštį minkštais viršeliais. Jis pasitaisė sau virš galvos lemputę — lyg 
tikras keleivis tikroje kelionėje. Trisdešimt mylių jiedviem nuvažiavus 
tylomis, be derybų, Mičas nusiėmė saulės akinius ir pažvelgė į Taransą. 

— Kuo man visa tai baigsis? 

— Turėsite daugybą pinigų — tiek, kiek visa tai yra verta. Jeigu 
turite bent kokį padorumo jausmą, kasdien galėsite drąsiai žvelgti į save 
veidrodyje. Galėsite gyventi bet kurioje šalies vietoje, žinoma, su pa- 
keistais asmens dokumentais. Surasime jums darbą, patvarkysime veidą, 
padarysime viską, ko norėsite, tikrai. 


* Louis L'Amour (1908-1988) — amerikiečių rašytojas, populiarių vesternų autorius. 

Mičas stengėsi žiūrėti į kelią, bet nepajėgė. Piktai nuvėrė akimis 
"aransą. 

— Padorumo jausmą? Daugiau niekada man apie tai neužsiminki- 
te, Taransai. Aš — nekalta auka, ir jūs tai žinote. 

Taransas kostelėjo gudriai nusišiepdamas. 

Kelias mylias juodu važiavo vėl tylomis. 

— O kaip mano žmona? 

— Aha, galite ją pasilikti. 

— Labai sąmojinga. 

— Atleiskite. Ji gaus viską, ko panorės. Kiek ji žino? 

— Viską. — Jis pagalvojo apie tą merginą paplūdimyje. — Na, 
beveik viską. 

— Mes jai surasime gerą darbą valstybės tarnyboje — Socialinės 
apsaugos sistemoje ar kur panorėsite. Nebus taip blogai, Mičai. 

— Bus nuostabu. Iki tada, kol kuris nors iš jūsų žmonių neprasižios 
ir netyčia ko nors neleptels kam nereikia. Ir jūs perskaitysite apie mane 
ar mano žmoną laikraštyje. Mafija nepamiršta, Taransai. Jie nuožmesni 
už dramblius. Ir geriau už jus saugo paslaptis. Jūs, vyručiai, praradote 
daug Žmonių, nesiginkite. 

— Aš ir nesiginsiu. Sutinku su jumis, kad jie geba būti labai išra- 
dingi, kai nusprendžia žudyti. 

— Dėkui. Tai kur aš vykstu? 

— Jums pačiam rinktis. Šiuo metu mes turime apie du tūkstančius 
liudininkų, gyvenančių įvairiausiose šalies vietose su naujomis pavardė- 
mis, naujais namais ir naujais darbais. Šansai aiškiai jūsų naudai. 

— Taigi aš turiu šansų? 

— Taip. Arba paimate pinigus ir sprunkate, arba vaidinate didį tei- 
sininką ir kertate lažybų, kad mums taip ir nepavyks infiltruotis į firmą. 

— Velniškas pasirinkimas, Taransai. 

— Taip. Džiaugiuosi, kad galite rinktis. 

Nusenusio juodojo su lazda bendrakeleivė kretėdama atsistojo 
iš vietos ir pradėjo šlepenti jų link. Eidama stvarstėsi už kiekvienos 
sėdynės atlošo. Jai prasivelkant pro šalį, Taransas prisilenkė dar arčiau 
Mičo ir iškart nutilo. Nedrįso kalbėti, kai čia pat buvo ta nepažįstamoji 
— mažų mažiausia devyniasdešimties, veikiausiai bemokslė ir nė kiek 
nekreipianti į Taransą dėmesio. 

Po penkiolikos minučių tualeto durys atsidarė, sugurgėjo nu- 
leidžiamas į „Greyhound“ autobuso gelmes vanduo. Senė nušlepeno į 
priekį ir vėl atsisėdo į savo vietą. 

— Kas toks Džekas Oldričas? — paklausė Mičas. Įtarė, kad nuo 
jo slepiama apie šį vyrioką, ir akies kampučiu įdėmiai stebėjo, kokia bus 
reakcija. Taransas pakėlė nuo knygos akis ir įsmeigė į sėdynę prieky 
savęs. 

— Pavardė girdėta, tik niekaip neprisimenu kur. 

Mičas vėl nusisuko į langą. Taransas žino. Mat nežymiai krūptelė- 
jo, be to, prieš atsakant, pernelyg greitai susiaurėjo jo akys. Mičas stebėjo 
priešpriešiais vakarų kryptimi lekiančias mašinas. 

— Taigi kas jis? 

— Nežinote? 

— Jeigu žinočiau, neklausčiau. 

— Jis dirba mūsų firmoje. Turėtumėte žinoti, Taransai. 

— Miestas knibžda teisininkų. Jūs turbūt pažįstate juos visus. 

— Pažįstu dirbančius mažutėje, tykioje „Bendini, Lambert 8 Loc- 
ke“ firmoje, kurią jūs, vyručiai, tyrinėjate jau septyneri metai. Oldričas 
dirba šeštus metus, ir prieš porą mėnesių FTB neva mėgino sueiti su juo 
į kontaktą. Tai tiesa? 

— Visiška nesąmonė. Kas jums tai pasakė? 

— Nesvarbu. Firmoje sklando tokie gandai. 

— Melas. Nuo rugpjūčio mes su niekuo, išskyrus jus, nesikalbėjo- 
me. Duodu žodį. Ir neketiname kalbėtis, žinoma, nebent jūs atsisakysite 
ir mes būsime priversti rasti ką nors kitą. 

— Jūs niekada nesikalbėjote su Oldriču? 

— Jau sakiau. 

Mičas linktelėjo ir pasiėmė žurnalą. Pusvalandį juodu važiavo tylė- 
dami. Galiausiai Taransas numetė į šalį savo romaną ir prašneko: 

— Klausykite, Mičai, po kokios valandos būsime Noksvilyje. Tu- 
rime užbaigti sandėrį, jeigu išvis ketiname jį sudaryti. Rytą direktorius 
Voilzas užduos aibę klausimų. 

— Kiek man sumokėsite? 

— Pusę milijono dolerių. 

Kiekvienas ne veltui duoną valgantis teisininkas žino, kad pirmą 
pasiūlymą privalu atmesti. Visada. Buvo matęs, kaip Eiveriui iš nuosta- 

bos atvimpa apatinė lūpa ir kaip šis pašėlusiai purto galvą, pasipiktinęs 
ir negalėdamas patikėti pirmaisiais pasiūlymais, nors tie ir būtų visai 
priimtini. Sekdavo priešpriešiniai pasiūlymai, o tiems — savo ruožtu 
irgi priešpriešiniai, toliau vėl derybos, bet visada pirmasis pasiūlymas 
būdavo atmetamas. 

Taigi purtydamas galvą ir šypsodamasis į langą, lyg kaip tik to ir 
būtų tikėjęsis, Mičas nesutiko su puse milijono. 

— Ar pasakiau ką nors linksma? — paklausė Taransas — ne teisi- 
ninkas ir ne derybininkas. 

— Tai juokinga, Taransai. Nejaugi manote, kad už pusę milijono 
baksų pasitrauksiu nuo aukso kasyklos. Atskaičius mokesčius, man ge- 
riausiu atveju liks trys šimtai tūkstančių. 

— O jeigu mes uždarysime aukso kasyklą ir pasiųsime visus jūsų 
avinčiuosius „Gucci“ batais apsukruolius į cypę? 

— Jeigu. Jeigu. Jeigu tiek daug žinote, kodėl ko nors nenuveikėte? 
Voilzas sako, kad jūs, vaikinai, stebite ir laukiate jau septyneri metai. Iš- 
ties gražu, Taransai. Ar jūs visada tokie guvūs? 

— Norite surizikuoti, Makdirai? Tarkime, mums prireiks dar 
penkerių metų, gerai? Po penkerių metų mes išardome tą landynę ir 
pasiunčiame jūsų subinę sėdėti cypėje. Tuo metu nebus jokio skirtumo, 
kiek mums ilgai tai truko, ar ne? Rezultatas bus toks pat, Mičai. 

— Man gaila. Maniau, mes deramės, ne grasiname. 

— Aš jums pasiūliau. 

— Pasiūlėte per mažai. Tikitės iš manęs, kad padėsiu sudaryti bylą, 
kuri suteiks jums galimybę pareikšti šimtus kaltinimų grupei šlykščiau- 
sių Amerikos nusikaltėlių — bylą, kuri gali kainuoti man gyvybę. Ir 
siūlote elgetiškus centus. Trys milijonai, mažų mažiausia. 

"Taransas nė nekrūptelėjo, net nesusiraukė. Pasitiko priešpriešinį 
pasiūlymą giedru, ramiu pokerio lošėjo veidu, ir Mičas, derybininkas, 
suprato, kad suma pašnekovo nepribloškė. 

— Tai daug pinigų, — tarė Taransas bemaž pačiam sau. — Regis, 
mes dar niekada tiek nemokėjome. 

— Bet galite sumokėti, tiesa? 

— Abejoju. Reikės pasikalbėti su direktoriumi. 

— Su direktoriumi! Maniau, dėl šio atvejo jums suteikti visi įgalio- 
jimai. Nejau kol sudarysime sandėrį mes vis lakstysime pas direktorių? 

— Ko dar norėtumėte? 

— Turiu mintyje dar kelis dalykus, bet reikia sutarti dėl pinigų. 

Senio su lazda, matyt, buvo silpni inkstai. Jis vėl atsistojo ir leidosi 
sunkiai klibikščiuoti į autobuso galą. Taransas ir vėl įniko į knygą. Mičas 
sklaidė seną „Field čc Stream“* egzempliorių. 


Be dviejų minučių aštuntą ties Noksviliu „Greyhound“ autobusas 
išsuko iš greitkelio. Taransas prisilenkė prie Mičo ir pakuždėjo: 

— Iš terminalo išeikite pro pagrindines duris. Prie balto fordo 
„Bronco“ pamatysite stovintį jauną vyriškį su oranžiniu Tenesio univer- 
siteto sportiniu treningu. Jis atpažins jus ir pašauks Džefriu. Kaip seni 
draugai paspauskite vienas kitam rankas ir įsėskite į „Bronco“. Jis nuveš 
prie jūsų automobilio. 

— Kur šis stovi? — pašnibždom paklausė Mičas. 

— Studentų miestelyje už bendrabučio. 

— Ar patikrino jį dėl „blakučių“? 

— Manau, taip. Paklauskite to vaikino. Jeigu jie sekė jus, kai pa- 
likote Memfį, šiuo metu jau gali ką nors įtarti. Turėtumėte važiuoti į 
Kukvilį. Jis apie šimtą mylių šiapus Nešvilio. Ten rasite „Holiday Inn“. 
Pernakvokite ir rytoj važiuokite pasimatyti su broliu. Mes irgi stebėsi- 
me, jeigu reikalai atrodys pašvinkę, pirmadienį iš ryto jus susirasiu. 

— Kada kitąsyk važinėsimės autobusu? 

— Antradienį jūsų žmonos gimtadienis. Užsisakykite vietas pas 
„Grizantį“, tai itališkas restoranas pakeliui į oro uostą. Lygiai devintą 
nueikite prie cigarečių automato bare, įmeskite šešias ketvirtines ir nu- 
sipirkite pakelį bet kokių. Lovelyje, kur iškris cigaretės, rasite ir mag- 
netofono juostelės kasetę. Nusipirkite vieną iš tų mažutėlių grotuvų, 
kuriuos su ausinėmis nešiojasi risnotojai, ir perklausykite juostelę savo 
automobilyje, bet tik ne namie, ir tikrai, po šimts, ne kontoroje. Naudo- 
kitės ausinėmis. Duokite pasiklausyti ir žmonai. Kasetėje išgirsite mano 
balsą, įvardysiu mūsų aukščiausią kainos ribą. Taip pat paaiškinsiu dar 
kelis dalykus. Kelis kartus perklausęs, kasetės atsikratykite. 


* „Laukas ir upokšnis“ — pagrindinai vyrams skirtas žurnalas apie medžioklę, 
žūklę, gyvenimą gamtoje. 

— Gana sudėtinga, jums neatrodo? 

— Taip, bet porą savaičių mums nederėtų kalbėtis. Jie stebi ir klau- 
sosi, Mičai. Ir daro tai labai gerai. Neužmirškite to. 

— Nesirūpinkite. 

— Koks buvo jūsų futbolo marškinėlių numeris vidurinėje mo- 
kykloje? 

— Keturioliktas. 

— O koledže? 

— Keturioliktas. 

— Gerai. Jūsų kodinis numeris bus 1-4-1-4. Ketvirtadienį vakare 
iš mygtukinio taksofono paskambinkite numeriu 757-6000. Atsilieps 
balsas, kuris atliks mažyčius formalumus, susijusius su jūsų kodiniu nu- 
meriu. Kai jūsų tapatybė bus išsiaiškinta, išgirsite mano balso įrašą, ir aš 
užduosiu jums virtinę klausimų. Nuo tada ir pradėsime. 

— Kodėl negaliu tik praktikuoti teisę? 

Autobusas pririedėjo prie terminalo platformos ir sustojo. 

— Aš važiuoju iki Atlantos, — pasakė Taransas. — Porą savaičių 
nesimatysime. Jeigu įvyktų kas nors netikėta, skambinkite vienu iš tų 
dviejų numerių, kuriuos jums daviau anksčiau. 

Mičas atsistojo praėjime ir pažvelgė į agentą iš viršaus. 

— Trys milijonai, Taransai. Nė centu mažiau. Jeigu jūs, vyručiai, 
pajėgūs leisti milijardus kovai su organizuotu nusikalstamumu, tikrai 
įstengsite surasti man tris milijonus. Ir, Taransai, aš turiu trečią variantą. 
Galiu vidur nakties dingti, išnykti ore. Jeigu taip atsitiks, jūs ir Moroltai 
galėsite kovoti vienas su kitu, kol užšals pragaras, o aš Karibuose lošių 
domino. 

— Žinoma, Mičai. Suloštumėte sykį ar du, bet jie surastų jus per 
savaitę. Ir ten mūsų nebus, kad galėtume jus apsaugoti. Iki, bičiuli. 

Mičas iššoko iš autobuso ir nėrė per terminalą. 

Antradienį, pusę devynių ryto, Nina sudėliojo dailiomis krūvelėmis 
visą tą jaukalą, kuriuo buvo apgrioztas jo rašomasis stalas. Jai patiko šis 

ankstyvo rytmečio ritualas įvesti tvarką ir planuoti jo darbo dieną. Pa- 
skirtų dalykinių susitikimų knyga gulėjo aiškiai matoma ant rašomojo 
stalo kampo. Nina ją atsivertė ir paskaitė. 

— Šiandien labai apkrauta diena, pone Makdirai. 

Sklaidydamas vieną bylą, Mičas mėgino nekreipti į ją dėmesio. 

— Kiekviena diena tokia. 

— Dešimtą jūs turite susitikti su ponu Mehanu jo kabinete dėl 
„Delta Shipping“ apeliacijos. 

— Tiesiog nekantrauju, — sumurmėjo Mičas. 

— Pusę dvylikos jūs laukiamas pas poną Tolarą dėl „Greenbriar“ 
likvidavimo, ir jo sekretorė man pranešė, kad tai gali užtrukti mažų ma- 
Žiausiai dvi valandas. 

— Kodėl dvi valandas? 

— Man mokama ne už tai, kad uždavinėčiau tokius klausimus, 
pone Makdirai. Jeigu taip daryčiau, mane atleistų iš darbo. Pusę keturių 
su jumis nori susitikti ponas Miliganas. 

— Dėl ko? 

— Vėlgi, pone Makdirai, man negalima uždavinėti tokių klausimų. 
O po penkiolikos minučių jūs turite nuvykti į Frenko Malholando kon- 
torą miesto centre. 

— Taip, žinau. Kur ji yra? 

— „Medvilnės biržos“ pastate. Už keturių ar penkių kvartalų 
Krantinės gatve iki susikirtimo su Sąjungos aveniu. Jūs šimtus kartų pro 
jį vaikščiojote. 

— Puiku. Kas dar? 

— Ar grįžtant po priešpiečių parnešti jums ko nors užkąsti? 

— Ne, nutversiu sumuštinį kur nors mieste. 

— K3 gi, tuo geriau. Ar Malholandui viskas parengta? 

Jis tik pamojo į sunkų juodą lagaminėlį, bet nieko neatsakė. Nina 
išėjo. Po kelių sekundžių išskubėjo ir Mičas: perlėkė koridorių, nulipo 
laiptais ir pro paradines duris išėjo į lauką. Kiek stabtelėjo po gatvės 
žibintu, paskui pasisuko ir sparčiai nužingsniavo miesto centro link. 
Juodąjį lagaminėlį nešėsi dešinėje rankoje, kitą, tamsiai raudoną ungurio 
odos ir kiek mažesnį — kairiojoje. Ženklas. 

Priešais žalią pastatą lentomis užkaltais langais jisai sustojo prie 

gaisrinio hidranto. Sekundėlę palūkėjo, paskui perėjo į kitą Krantinės 
gatvės pusę. Dar vienas ženklas. 

Devintame „Medvilnės biržos“ pastato aukšte Temė Grinvud iš 
„Greenwood Services“ pasitraukė nuo lango ir apsivilko švarkelį, paskui 
paliko kabinetą, užrakino duris ir nuėjusi prie lifto nuspaudė mygtuką. 
Ėmė laukti. Netrukus turėjo susitikti sa žmogumi, per kurį lengvai ga- 
lėtų būti nužudyta. 

Mičas įėjo į vestibiulį ir pasuko tiesiai prie liftų. Nieko krintančio 
į akis aplinkui nepastebėjo. Vaikštinėdami šnekučiavosi koks pustuzinis 
verslininkų. Kažkokia moteris tyliai kalbėjo taksofonu. Prie įėjimo iš 
Sąjungos aveniu stoviniavo apsaugininkas. Mičas nuspaudė lifto myg- 
tuką ir laukė, greta nieko nebuvo. Bet kai durys atsidarė, į liftą kartu 
su juo įžengė ir kažkoks jaunas, tvarkingos išvaizdos, „Merill Lynch“* 
tarnautoją primenantis tipas juodu kostiumu ir iš tolo baltumu spin- 
dinčiais marškinių apykaklės kampučiais. O Mičas tikėjosi, kad viršun 
kelsis vienas. 

Malholando kontora buvo septintame aukšte. Mičas nuspaudė 
septintą mygtuką ir apsimetė nematąs jauniklio juodu kostiumu. Kai lif- 
tas pajudėjo aukštyn, abu vyrai susikaupę stebėjo sumirksinčius virš durų 
skaičiukus. Mičas pasislinko į mažos kabinos galą ir pasidėjo sunkųjį 
juodą lagaminėlį ant grindų, sau prie dešinės kojos. Ketvirtame aukšte 
liftas sustojo, durys atsidarė ir į kabiną nervindamasi įžengė Temė. Jau- 
niklis žvilgtelėjo į ją. Šįsyk buvo apsirengusi stebėtinai konservatyviai. 
Paprasta, trumpa nertinė suknelė be gilios iškirptės. Jokių įmantrių 
aukštakulnių. Plaukai — šviesūs, su šiek tiek rausvu atspalviu. Jauniklis 
vėl žvilgtelėjo į ją ir nuspaudė mygtuką UŽDARYTI DURIS. 

Temė atsinešė į kabiną didoką juodą lagaminėlį — lygiai tokį pat 
kaip Mičo. Nežiūrėdama jam į akis, atsistojo šalia ir ramiai pastatė ant 
grindų savo lagaminėlį visai greta jo lagaminėlio. Septintame aukšte 
Mičas pasičiupo josios lagaminėlį ir išėjo iš lifto. Aštuntame aukšte ka- 
biną paliko ir dabišius jaunikaitis juodu kostiumu, o devintajame Temė 
pakėlė nuo grindų sunkųjį juodą lagaminėlį, prigrūstą „Bendini, Lam- 
bert cz Locke“ firmos bylų, ir nuskubėjo su juo į savo kontorą. Uždariusi 


* Viena stambiausių pasaulio finansų administravimo, kapitalo rinkų ir investicijų 
konsultavimo kompanijų. 

ir užrakinusi duris, ji greitai nusivilko švarkelį ir nuėjo į kitą kambarėlį, 
kur laukė parengtas kopijavimo aparatas. Bylų buvo septynios, kiekvie- 
na bent colio storumo. Ji tvarkingai visas išdėliojo ant sulankstomojo 
stalelio šalia kopijavimo aparato ir paėmė pirmąjį aplanką, pažymėtą 
„Koker-Henksas — Rytų Teksaso naftotiekiui“. Išlaisvino lapus iš 
aliumininio segtuvo ir rūpestingai sudėjo visą šūsnį dokumentų, raštų 
ir protokolų į automatinį pakroviklį. Nuspaudė mygtuką sPAUSDINTI ir 
stebėjo mašiną atliekant po dvi puikios kokybės kiekvieno egzemplio- 
riaus kopijas. 

Po pusės valandos septynios bylos sugrąžintos į lagaminėlį. Ke- 
turiolika naujų bylų buvo užrakintos nedegamoje dokumentų spintoje, 
paslėptoje mažoje kamarėlėje, kuri irgi užrakinta. Temė pasidėjo laga- 
minėlį prie durų ir ėmė laukti. 


Frenkas Malholandas buvo dešimties žmonių firmos, besispecia- 
lizuojančios bankininkystės ir vertybinių popierių srityje, partneris. Jo 
klientas, seniokas, įkūręs metalo dirbinių parduotuvių tinklą „Pasidaryk 
pats“, vienu metu turėjo sukaupęs aštuoniolikos milijonų vertės turtą, 
iki jo sūnus ir išdavikiška direktorių valdyba perėmė verslo kontrolę į 
savo rankas ir privertė jį pasitraukti į pensiją. Seniokas padavė ieškinį 
į teismą. Kompanija iškėlė priešpriešinį ieškinį. Visi bylinėjosi vieni su 
užstrigo. Dabar, kai teisininkai gerai pasipelnė ir jautėsi laimingi, atėjo 
metas derėtis dėl ginčo sureguliavimo. „Bendini, Lambert 8 Locke“ pa- 
konsultavo sūnų ir naująją valdybą dėl mokesčių, o prieš du mėnesius 
Eiveris pristatė Mičą kovojančiosioms šalims. Sudarytas planas pasiūlyti 
seniokui penkių milijonų vertės paprastųjų akcijų, konvertuojamųjų in- 
vesticinių čekių ir nedidelio kiekio obligacijų paketą. 

Malholandui šis planas nepatiko. Jo klientas nesąs godus, pakar- 
totinai aiškino, ir žinąs, kad niekada nebeatgaus kompanijos kontrolės. 
Savo kompanijos, prisiminkite. Bet penki milijonai — per mažai. Bet 
kurie bent kiek proto turį prisiekusieji būtų palankūs seniokui, ir net 
kvailam aišku, kad ieškinys vertas mažų mažiausia, na... mažų mažiausia 
dvidešimt milijonų! 

Valandą abiem stumdžius per Malholmo rašomąjį stalą vienas 

kitam propozicijas, pasiūlymus ir priešpriešinius pasiūlymus, Mičas 
padidino paketą iki aštuonių milijonų, bet senioko teisininkas pasakė, 
kad jo klientas galbūt pagalvotų apie penkiolika. Mičas mandagiai vėl 
susikrovė popierius į raudonąjį lagaminėlį, o Malholandas mandagiai jį 
palydėjo iki durų. Juodu susitarė kitą kartą pasimatyti po savaitės ir it 
geriausi draugai paspaudė vienas kitam ranką. 

Liftas sustojo penktame aukšte, ir į kabiną nerūpestingai įžengė 
Temė. Be Mičo nieko daugiau viduje nebuvo. Kai durys užsidarė, jis 
paklausė: 

— Būta keblumų? 

— Ne. Kopijos padarytos po dvi ir saugiai užrakintos. 

— Kiek truko? 

— Pusvalandį. 

Liftas vėl sustojo ketvirtame aukšte, ir Temė pasiėmė tuščiąjį 1a- 
gaminėlį. 

— Ryt vidudienį? — paklausė ji. 

— Taip, — atsakė jis. 

Durys atsidarė, ir ji išlipo į ketvirtą aukštą. Toliau jis vienas nusi- 
leido į vestibiulį, šis buvo tuščias, neskaitant to paties apsaugininko. Mi- 
čelas Makdiras, advokatas ir juriskonsultas, išskubėjo iš pastato, nešinas 
abiejose rankose po sunkų lagaminėlį, ir oriai sugrįžo į savo kontorą. 


Dvidešimt penktasis Ebės gimtadienis buvo švenčiamas gana slo- 
gia nuotaika. Prie blausios žvakės šviesos tamsiame „Grisanti“ restorano 
salės kamputyje juodu kuždėjosi ir stengėsi šypsotis vienas kitam. Bet 
sekėsi sunkiai. Šiuo metu kažkur restorane pas nematomą FTB agentą 
yra magnetofono juostelės kasetė, kurią jis lygiai devintą įkiš į cigarečių 
automatą prie baro, ir Mičas turįs ten atsidurti po kelių sekundžių ir ją 
pasiimti, nepamatytas ir nenutvertas blogiukų, kad ir kas tokie šie būtų, 
kad ir kaip atrodytų. Iš juostelės paaiškės, kiek grynųjų Makdirai galėtų 
tikėtis gauti į rankas mainais už parodymus teisme, o paskui ir nuolatinį 
slapstymąsi iki gyvenimo pabaigos. 

Juodu knebinėjo šakutėmis valgį, stengėsi šypsotis, kalbėtis be pau- 
zių, bet abu nervinosi ir vis žvilgčiojo į laikrodžius. Pietūs truko trumpai. 
Be penkiolikos devynios lėkštės jau buvo tuščios. Mičas atsikėlė nuo 


stalelio eiti į tualetą ir žingsniuodamas pro šalį mėgino ką nors įžiūrėti 
baro nišos prieblandoje. Cigarečių automatas stovėjo kampe, kaip tik 
ten, kur ir turėjo stovėti. 

Paskui juodu užsisakė kavos, ir lygiai devintą Mičas sugrįžo į barą, 
prie automato, kur nervindamasis įmetė šešias ketvirtines ir patraukė 
svirtelę ties „Marlboro Lights“ — Edžio Lomakso prisiminimui. Jis 
greitai siekė į lovelį, pasiėmė cigaretes ir apgraibom patamsyje surado 
magnetofono juostelės kasetę. Šalia automato suskambo taksofonas, ir 
Mičas krūptelėjo. Pasisukęs apžvelgė barą. Lankytojų daugiau nebuvo, 
išskyrus du vyriškius, prie prekystalio žiūrinčius į pakabintą, kiek aukš- 
čiau barmeno, televizorių. Iš tamsaus kampo atsklido jų girtas juokas. 

Ebė stebėjo kiekvieną savo vyro žingsnį ir judesį, kol jis vėl atsisėdo 
priešais ją. Tada kilstelėjo antakius: 

— Na? 

— Turiu. Kasetė kaip tavo dažniausiai naudojamo juodojo „So- 
ny“. — Mičas pamažu gurkšnojo kavą ir nekaltai šypsodamasis greito- 
mis apžvelgė pilnutėlę klientų valgomąją salę. Niekas nestebėjo. Niekam 
jie nerūpėjo. 

Priėjusiam padavėjui jis padavė čekį ir savąją „American Express“ 
kreditinę kortelę. 

— Mes skubame, — šiurkščiai metė jis. Padavėjas sugrįžo per ke- 
lias sekundes. Mičas pasirašė ant sąskaitos. 

BMW iš tikrųjų buvo pasiklausomas. Kimšte prikimštas „blaku- 
čių“. Prieš keturias dienas, kol Mičas važiavo autobusu, Taranso žmonės 
labai tyliai ir labai nuodugniai, su padidinamaisiais stiklais ištyrinėjo jo 
automobilį. Prikimštas profesionaliai, baisiai brangia įranga, suteikian- 
čia galimybę girdėti ir įrašinėti menkiausią nusičiaudėjimą ar kostelėji- 
mą. Bet „blakutėmis“ buvo galima tik klausytis ir įrašinėti, matyti — ne. 
Mičui atrodė labai miela, kad tie tipai tik klausosi, bet neseka BMW 
salone judesių. 

Šis išriedėjo iš aikštelės prie „Grisanti“, tačiau viduje sėdintieji ne- 
sikalbėjo. Ebė atsargiai atidarė nešiojamąjį magnetofoną ir įstatė kasetę. 
Paskui padavė Mičui ausines, kurias jis užsidėjo ant galvos. Ji nuspaudė 
mygtuką GROTI ir be konkretaus tikslo vairuodama valstijas jungiančio- 
jo greitkelio linkui stebėjo savo vyrą klausantis. 

Balsas buvo Taranso: „Sveikas, Mičai. Dabar antradienis, kovo 9-a, 
kažkiek po devynių vakaro. Linksmo gimtadienio jūsų dailiai žmonelei. 
Ši juostelė suksis apie dešimt minučių, ir patariu jums klausytis atidžiai, 
kartą ar du, paskui sunaikinti. Sekmadienį buvau susitikęs akis į akį su 
direktoriumi Voilzu ir apie viską jį glaustai informavau. Beje, smagu 
buvo pasivažinėti autobusu. Direktorius Voilzas labai patenkintas tuo, 
kaip viskas klostosi, bet mano, kad mudu per ilgai kalbėjomės. Jis linkęs 
sudaryti sandėrį, ir gana greitai. Labai tvirtai man paaiškino, kad mes 
dar niekada nemokėjome trijų milijonų ir neketiname tiek mokėti jums. 
Nors labai keikėsi, tačiau, kalbant trumpai drūtai, direktorius Voilzas 
pasakė, kad galėtume sumokėti jums milijoną grynaisiais, ne daugiau. 
Pinigai bus padėti į kurį nors Šveicarijos banką ir niekas, net Valstybinė 
mokesčių inspekcija, apie tai nežinos. Milijonas neapmokestinamų do- 
lerių. Tai geriausias mūsų pasiūlymas, ir Voilzas pasakė, kad galite eiti 
velniop, jeigu atsisakysite. Mes vis tiek pribaigsime tą frmelę — su jūsų 
pagalba ar be jos. 

Mičas niūriai šypsojosi spoksodamas į lekiančius pro šalį I-240 
greitkelio prievaža automobilius. Ebė stebėjo jį laukdama pamatyti kokį 
ženklą, signalą, krenkštelėjimą ar atodūsį — ką nors, kas rodytų geras ar 
blogas naujienas — ir tylėjo. 

Balsas juostelėje tęsė: „Mes jumis pasirūpinsime, Mičai. Turėsite 
teisę į FTB apsaugą bet kada, kai tik jums atrodys, kad ji yra reikalinga. 
Jeigu norėsite, galėsime nuolatos tikrinti, ar niekas jumis nesidomi. O 
jeigu po kelerių metų panorėsite persikelti į kitą miestą, mes tuo irgi pa- 
sirūpinsime. Jeigu norėsite kas penkerius metus keisti gyvenamąją vietą, 
apmokėsime visas su tuo susijusias išlaidas ir surasime abiem darbus. 
Gerus darbus — Karo veteranų administracijoje, Socialinėje apsaugoje 
ar Pašto tarnyboje. Voilzas sakė, kad mes net surastume gerai apmokamą 
darbą pas privatų vyriausybės užsakymus vykdant rangovą. Tik pasi- 
rinkite, Mičai, ir ta vieta bus jūsų. Žinoma, mes išrūpinsime jums ir jūsų 
žmonai naujus asmens tapatybės dokumentus, kuriuos galėsite keisti 
kasmet, jeigu pageidausite. Jokių problemų. O jeigu jums kiltų kokia 
geresnė mintis, mes įsiklausysime. Norite gyventi Europoje ar Australi- 
joje — tik pasakykite. Su jumis bus elgiamasi ypatingai. Žinau, žadame 
daug, Mičai, bet žiūrime į tai labai rimtai ir viską pasirengę patvirtinti 
raštu. Sumokėsime milijoną, neapmokestinamą, ir įkurdinsime jus, kur 

tik pasirinksite. Taigi toksai sandėris. O mainais už tai turėsite įduoti 
mums firmą ir Moroltus. Bet apie tai pasikalbėsime vėliau. Kol kas 
jums skirtas laikas baigiasi. Voilzas neduoda man ramybės, nekantrauja, 
tad viskas turi būti nuspręsta greitai. Paskambinkite man tuo numeriu 
ketvirtadienį, devintą vakaro, iš taksofono šalia vyrų tualeto „Hiustono“ 
restorone, jis Tuopų aveniu. Iki, Mičai.“ 

Jis perbraukė pirštu sau per gerklę, ir Ebė nuspaudė sToP mygtuką, 
paskui — ATSUKTI ATGAL. Mičas padavė ausines žmonai, ir ji pradėjo 
įdėmiai klausytis. 


Pasivaikščiojimas po parką atrodė nekaltas — šaltoje, vaiskioje 
mėnesienoje du įsimylėję balandėliai, susikibę už rankų žingsniuoja 
sau, nematydami nieko aplinkui. Juodu sustojo prie patrankos ir žvelgė 
į didingą upę, lėtai plaukiančią Naujojo Orleano link. Sustojo prie tos 
pačios patrankos, kur kadaise per vėjingą šlapdribą stovėjo velionis Edis 
Lomaksas ir perdavė Mičui vieno iš paskutiniųjų savo tyrimų ataskaitą. 

Laikydama rankoje kasetę, Ebė stebėjo upę apačioje. Buvo dusyk 
perklausiusi įrašą ir nesutiko palikti kasetę automobilyje, nes iš jo kas 
nors galėjo nugvelbti. Po savaičių tylos, o paskui kalbantis tik lauke, 
žodžius tarti darėsi sunku. 

— Žinai, Ebe, — galiausiai prašneko Mičas plekšnodamas medinį 
patrankos ratą, — aš visada troškau dirbti pašte. Kadaise turėjau dėdę, 
kuris buvo kaimo laiškanešys. Būtų smagu. 

Ši nevykusi pastanga suskelti sąmojų buvo rizikinga. Tačiau su- 
veikė. Padvejojusi kelias sekundes, Ebė susijuokė, ir jis matė, kad jai iš 
tikrųjų pasirodė juokinga. 

— Aha, o aš galėčiau šluoti grindis Karo veteranų ligoninėje. 

— Grindų tau šluoti nereiktų. Galėtum ligoniams padavinėti į 
lovas basonus, dirbti kokį nors reikšmingą, bet ne itin pastebimą darbą. 
Gyventume dailučiame baltame karkasiniame namuke Klevų gatvėje, 
Omahoje. Aš būčiau Harvis, o tu — Telma, be to, mums reikėtų trum- 
pos, nepretenzingos pavardės. 

— Po, — pasiūlė Ebė. 

— Nuostabu. Harvis ir Telma Po. Sutuoktiniai Po. Banke turėtu- 
me milijoną dolerių, bet negalėtume leisti nė cento, nes visi gyvenantieji 

Klevų gatvėje apie tai sužinotų, ir mudu taptume kitokie, o to mums 
mažiausiai reikia. 

— Man tektų pasidaryti plastinę nosies operaciją. 

— Betgi tavo nosis tobula. 

— Ebės — tobula, o Telmos? Jai reikėtų pataisyti, tu nemanai? 

— Taip, turbūt. — Tuoj pat pavargęs nuo humoro, jis nutilo. Ebė 
atsistojo prieky jo, ir Mičas uždėjo rankas jai ant pečių. Abu stebėjo iš 
lėto tempiant; po tiltu daugybę baržų vilkiką. Kartkartėmis koks debe- 
sėlis pritermdydavo mėnesieną, iš vakarų protarpiais atlėkdavo šalto vėjo 
gūsis ir kaipmat išblėsdavo. 

— Tu tiki Taransu? — paklausė Ebė. 

— Kuria prasme? 

— Tarkime, tu nieko nedarai. Ar tiki, kad kurią nors dieną jie įsi- 
skverbs į firmą? 

— Bijau netikėti. 

— Taigi paimame pinigus ir sprunkame? 

— Ebe, man šitaip lengviau — paimti pinigus ir sprukti. Už savęs 
nieko nepalieku. O tau — kas kita. Tu niekada nebepamatytum savo 
šeimos. 

— Kur mes pasuktumėme? 

— Nežinau. Bet likti šioje šalyje nenorėčiau. Fedais negalima 
visiškai pasitikėti. Kitoje šalyje jausiuos saugesnis, bet Taransui to ne- 
pasakysiu. 

— Koks kitas žingsnis? 

— Mes sukertame rankomis, tada greitai imamės rinkti pakanka- 
mai informacijos, kad tas laivas nuskęstų. Aš nežinau, ko jiems reikia, 
bet galiu tai surasti. Kai Taransui užteks medžiagos, mudu dingstame. 
Pasiimame pinigus, pasikeičiame nosis ir dingstame. 

— Kiek mums sumokės? 

— Daugiau negu milijoną. Dėl pinigų jie gudrauja. Galima derėtis. 

— Kiek mudu gausime? 

— Du milijonus, neapmokestinamų. Nė cento mažiau. 

— Arjie mokės? 

— Taip, bet iškyla kitas klausimas: ar mes juos paimsime ir spruk- 
sime. 

Ebei pasidarė šalta, ir jis užmetė jai ant pečių savo paltą, paskui 
tvirtai priglaudė prie savęs. 

— Pašvinkęs sandėris, Mičai, — tarė ji, — bet nors būsime kartu. 

— Vardas Harvis, ne Mičas. 

— Kaip manai, ar būsime saugūs, Harvi? 

— Čia nesame saugūs. 

— Man čia ir nepatinka. Jaučiuosi vieniša ir įbauginta. 

— Jau pavargau būti teisininku. 

— Tad paimam pinigus ir nešam subines. 

— Sutarta, Telma. 

Ebė atidavė jam kasetę. Kiek palaikęs rankoje, jis švystelėjo šią toli 
žemyn, už Paupio prospekto, upės link. Susikibę už rankų, jie greitai nu- 


ėjo per parką prie BMW, pastatyto Krantinės gatvėje. 

Tik antrą kartą per savo profesinę karjerą Mičas sulaukė garbės 
būti pakviestas į prašmatnųjį valgomąjį penktame aukšte. Eiveris paaiš- 
kino, kad visiems partneriams padarė nemažą įspūdį vasarį jo išrašytos 
sąskaitos už vidutiniškai septyniasdešimt vieną valandą per savaitę, taigi 
davo atsisakyti nė vienas bendradarbis, nepaisant numatytų planų, su- 
sitikimų, klientų, spaudžiančių terminų ir visų kitų labai svarbių ir itin 
lemtingų karjerai „Bendini, Lambert k Locke“ firmoje aspektų. Nie- 
kada per visą šios istoriją joks bendradarbis nebuvo atmetęs kvietimo 
į valgomąjį. Kiekvienas per metus susilaukdavo dviejų kvietimų. Buvo 
vedama griežta jų apskaita. 

Mičas turėjo dvi dienas tam pasirengti. Iš pradžių instinktyviai jam 
kilo noras atsisakyti, ir kai Eiveris pirmą sykį užsiminė apie priešpiečius, 
galvoje šmėstelėjo bent dešimt nevykusių pasiteisinimų. Valgyti, šypso- 
tis, šnekučiuotis ir broliautis su nusikaltėliais, kad ir kokie turtingi bei 
elegantiški tie būtų, kur kas mažiau patrauklu, nei dalytis viena lėkšte 
sriubos su benamiu prie autobusų stotelės. Bet pasakyti „ne“ reikštų įžū- 

liai sulaužyti tradiciją. Juo labiau kai viskas taip klostosi, o ir jo veiksmai 
ne vienam kelia įtarimų. 

Tad sėdėdamas nugara į langą, jis prisivertė šypsotis ir šneku- 
čiuotis su Eiveriu, Roisu Maknaitu ir, žinoma, su Oliveriu Lambertu. 
Žinojo, kad valgys prie to paties stalo su šiais trimis. Žinojo dvi dienas. 
Žinojo, kad bus atidžiai, tačiau neišsiduodant, jų stebimas, stengiantis 
aptikti bent kiek mažiau entuziazmo ar išryškėjusį cinizmą, arba be- 
viltiškumą. Tiesą sakant, bet ką. Jis žinojo, kad jie gaudys kiekvieną jo 
žodį, kad ir ką sakytų. Žinojo, kad pavargusius jo pečius apipils pagy- 
romis ir pažadais. 

Oliveris Lambertas buvo kerintis kaip niekada anksčiau. Septy- 
niasdešimt viena valanda per savaitę, ir dar vasarį, kaip bendradarbiui 
— firmos rekordas, pareiškė jis, Ruzveltui paduodant į stalą puikius 
šonkauliukus. Visi partneriai apstulbę ir sužavėti, tyliai aiškino jis ap- 
žvelgdamas dalyvaujančiuosius. Mičas prisivertė nusišypsoti ir atsipjovė 
gabalėlį porcijos. Kiti partneriai, apstulbę ar abejingi, tingiai šnekučia- 
vosi, susitelkę į valgį. Mičas suskaičiavo aštuoniolika aktyvių partnerių ir 
septynis pasitraukusius į pensiją — pastarieji, apsirengę laisvomis chaki 
kelnėmis ir nertiniais, atrodė atsipalaidavę. 

— Jūs stebėtinos ištvermės, Mičai, — pilna burna pagyrė Roisas 
Maknaitas. 

Mičas mandagiai linktelėjo. „Taip, taip, nuolat pasitelkiu savo iš- 
tvermę“, — pagalvojo jis. Kaip įmanydamas stengėsi negalvoti apie Džo 
Hodžą ir Martį Kozinskį, taip pat apie kitus tris mirusius teisininkus, 
įamžintus apačioje ant sienos. Bet nesisekė atitraukti minčių nuo tos 
merginos ant smėlio, ir jis vis savęs klausė, ar jie visi žino? Ar matė 
nuotraukas? Leido jas per rankas kurių nors iš tų nedidelių priešpiečių, 
kai prie stalo sėdėjo vien partneriai be jokių svečių, metu? Devašeris pa- 
žadėjo jų niekam nerodyti, tačiau ko vertas bandito pažadas? Žinoma, 
jie matė. Voilzas sakė, kad visi partneriai ir dauguma bendradarbių įsi- 
traukę į konspiraciją. 

Kaip žmogus be apetito, jis visai gerai susidorojo su patiektu valgiu. 
Net užsitepė sviesto ir surijo papildomą bandelę — vien tam, kad pasi- 
rodytų normaliu, visai nepraradusiu apetito. 

— Vadinasi, jūs su Ebe kitą savaitę vykstate į Kaimanus? Paklausė 
Oliveris Lambertas. 

— Taip. Mokykloje jai pavasario atostogos, ir prieš du mėnesius 
mes užsisakėme vietą viename iš firmos kotedžų. Labai laukiame to 
laiko. 

— Baisiai nekoks metas vykti, — nepatenkintas pareiškė Eive- 
ris. — Mes mėnesį atsiliekame su darbais. 

— Mes visada mėnesį atsiliekame, Eiveri. Tad ką reikš dar viena 
savaitė? Turbūt norite, kad pasiimčiau į ten ir bylas? 

— Nebloga mintis. Aš visada taip darau. 

— Nereikia, Mičai, — juokais užprotestavo Oliveris Lamber- 
tas. — Ši vieta be jūsų nesugrius. Abu su Ebe nusipelnėte savaitę pabūti 
vieni. 

— Jums ten patiks, — įsiterpė Roisas Maknaitas, lyg Mičas nie- 
kada nebūtų ten buvęs ir nebūtų atsitikęs paplūdimyje tas dalykas, lyg 
niekas nežinotų apie kokias nors fotografijas. 

— Kada išvykstate? — paklausė Lambertas. 

— Sekmadienį. Ankstį rytą. 

— Skrisite mūsiškiu „Lear“? 

— Ne. „Delta“ avialinijų tiesioginiu reisu. 

Lambertas ir Maknaitas greitomis apsimainė žvilgsniais, kurių 
Mičas neturėjo pastebėti. Nuo kitų staliukų irgi trumpam susmigo akys, 
kupinos smalsumo, — tai Mičas pagavo, vos tik įėjęs į valgomąjį. Juk ir 
buvo pakviestas tam, kad jį apžiūrinėtų. 

— Jūs nardote su akvalangu? — paklausė Lambertas, vis dar mąs- 
tydamas apie tai, kad pasirinktas „Delta“ reisas, o ne „Lear“. 

— Ne, bet ketiname pamėginti su vamzdeliu. 

— Šiauriniame salos gale, Romo kyšulyje, yra toks vyriokas Adria- 
nas Benčas, jis turi puikų nardymo centrą ir per savaitę jus išmokys, kad 
gautumėte nardytojo pažymėjimą. Savaitė bus nelengva, daug instruk- 
tažų, bet verta iškęsti. 

„Kitaip tariant, laikykis toliau nuo Ebankso“, — pagalvojo Mičas. 

— Kaip tas centras vadinasi? — paklausė jis. 

— „Romo kyšulio nardytojai“. Puiki vieta. 

Mičas mąsliai susiraukė, lyg mintyse dėmėdamasis pravartų pa- 
tarimą. Staiga Oliverį Lambertą apėmė liūdesys. 

— Būkite atsargus, Mičai. Nejučia mums vėl priminėte Martį ir 


Džo. 

Eiveris ir Maknaitas įbedė žvilgsnius į savo lėkštes, sekundės dalelę 
pagerbdami žuvusiųjų vaikinų atminimą. Nurijęs žodžius Mičas vos ne- 
nusišiepė Oliveriui Lambertui, tačiau išsaugojo ramų veidą ir netgi su- 
gebėjo atrodyti liūdįs drauge su visais. Martis ir Džo, jaunos jų našlės ir 
betėviai vaikai. Martis ir Džo, du jauni pasiturintys teisininkai, profesio- 
naliai nužudyti — pašalinti, kol dar nepradėjo kalbėti. Martis ir Džo, du 
daug žadantys rykliai, sudoroti saviškių. Voilzas patarė Mičui prisiminti 
Marų ir Džo kiekvienąsyk, kai tik matys Oliverį Lambertą. 

O dabar, vos už menkus milijoną baksų, iš jo laukiama, kad pada- 
rytų tai, ką rengėsi padaryti Martis ir Džo, tikėdamiesi likti nenutverti. 
Galbūt po metų šioje vietoje sėdės kitas naujas bendradarbis ir stebės 
nuliūdusius partnerius kalbant apie jaunąjį Mičelą Makdirą ir jo stebė- 
tiną ištvermę, ir koks velniškai puikus teisininkas iš jo būtų išėjęs, jeigu 
ne tas nelaimingas atsitikimas. Kiek dar jie nužudys? 

Jam reikia dviejų milijonų. Ir kelių kitų dalykų. 
pasibaigią — partneriai atsiprašinėdami stojosi nuo stalo, mestelėdavo 
vieną kitą žodį Mičui ir palikdavo valgomąjį. Jie didžiuojąsi juo, sakė. 
Ateityje tapsiąs šviesiausia jų žvaigžde. „Bendini, Lambert čt Locke“ 
ateityje. Jis šypsojosi ir jiems dėkojo. 


Maždaug tuo pat metu, kai Ruzveltas atnešė į stalą tortą su bana- 
niniu kremu ir kavą, Temė Grinvud iš „Greenwood Services“ pastatė 
savąjį purviną rudą golfuką už blizgančio pežo Šv. Andrejaus episko- 
palinės mokyklos automobilių aikštelėje, palikdama variklį neišjungtą. 
Žengusi keturis žingsnius, ji įstatė raktelį į pežo bagažinę ir iškėlė iš 
šios sunkų juodą lagaminėlį, paskui užtrenkė dangtį, vėl sėdo į golfuką 
ir nurūko. 

Stovėdama mokytojų poilsio kambaryje prie nedidelio lango ir iš 
lėto gurkšnodama kavą, Ebė žvelgė pro medžius ir toliau už stadiono į 
automobilių aikštelę. Savąjį pežo vos įstengė matyti. Ji nusišypsojo ir 
pasižiūrėjo į laikroduką. Dvylika trisdešimt, kaip ir planuota. 

Per vidudienio automobilių srautą Temė atsargiai brovėsi savo 
folksvagenu miesto centro link. Vairuoti labai vargina, kai visą laiką 
reikia žiūrėti į užpakalinio vaizdo veidrodėlį. Kaip ir paprastai, ji nematė 

iš paskos nieko įtartina. Pastatė golfuką jai paskirtoje vietoje kitapus 
gatvės priešais „Medvilnės biržos“ pastatą. 

Šioje partijoje buvo devynios bylos. Temė tvarkingai jas išdėliojo 
ant sulankstomojo stalelio ir suskato daryti kopijas. „Sigalas Partners“, 
„Lettie Plunk Trust“, „HandyMan Hardware“ ir dar dvi bylos buvo 
laisvai sutvirtintos plačia gumine juosta ir pažymėtos EIVERIO BYLOS. Ji 
padarė po dvi kiekvieno bylos lapo kopijas ir kruopščiai vėl sudėjo viską 
kartu. Į registracijos knygą įrašė datą, laiką ir kiekvienos bylos pavadi- 
nimą. Dabar jau buvo dvidešimt devyni įrašai. Mičas jai sakė, kad bylų 
būsią apie keturiasdešimt. Ji padėjo kiekvienos bylos vieną kopiją į už- 
rakinamą ir paslėptą kamarėlėje spintelę, paskui vėl sukrovė į lagaminėlį 
bylų originalus ir po vieną kiekvienos kopiją. 

Sekdama jo nurodymais, prieš savaitę nedideliame Vasaros aveniu 
saugojimo sandėlyje ji savo vardu išsinuomojo dvylikos iš dvylikos pėdų 
ploto sandėliavimo patalpą. Iki ten nuo centro buvo keturiolika mylių, ir 
važiuoti užtruko pusę valandos. Nuvykusi ji atsirakino patalpą numeris 
38C ir į kartoninę dėželę sudėjo kitas devynių bylų kopijas, paskui pa- 
krevezojo ant atverčiamojo viršaus datą. Tada padėjo dėželę ant grindų 
greta trijų kitų tokių pačių. 

Lygiai trečią ji įvairavo į mokyklos automobilių aikštelę, sustojo 
už pežo, atidarė šio bagažinę ir paliko lagaminėlį ten pat, iš kur buvo 
pasiėmusi. 

Keliomis sekundėmis vėliau pro paradines Bendinio pastato duris 
išžengė Mičas, pasirąžė, giliai įkvėpė į plaučius oro ir apsidairė į abi 
Krantinės gatvės puses. Nuostabi pavasario diena. Trim kvartalais šiau- 
riau ir devyniais aukštais aukščiau viename lange žaliuzės buvo užtrauk- 
tos. Ženklas. Gerai. Viskas einasi kuo puikiausiai. Nusišypsojęs patsai 
sau, jisai sugrįžo į savo kabinetą. 


Kitą rytą anksti, trečią valandą, Mičas išsiropštė iš lovos, tyliai užsi- 
tempė išblukusius džinsus, apsivilko Alanelinius marškinius, užsilikusius 
dar iš studijų teisės fakultete laikų, ir apsiavė baltas, pašiltintas kojines ir 
senus darbinius batus. Mat norėjo atrodyti kaip sunkvežimio vairuoto- 
jas. Netaręs nė žodžio, pabučiavo Ebę, kuri jau buvo atsibudusi, ir paliko 
namus. Ist Medoubruko gatvėje — nė gyvos dvasios, beje, kaip ir visose 

kitose, kuriomis jis gavosi iki valstijas jungiančiojo greitkelio. Tikriausiai 
tokią valandą niekas jo neseks. 

55-uoju greitkeliu jis nuvažiavo dvidešimt penkias mylias, iki Se- 
natobijos, Misisipės valstijoje. Judri, pernakt veikianti sunkvežimių po- 
stovio aikštelė, pažymėta numeriu 4-55, kokius šimtą jardų nuo keturių 
eismo juostų plento, švietė iš tolo. Atsargiai vingiuodamas tarp sunk- 
vežimių, Mičas prasibrovė iki aikštelės galo, kur nakčiai buvo išrikiuoti 
koks šimtas didžiulių vilkikų su krovininėmis puspriekabėmis, sustojo 
prie plovyklos ir ėmė laukti. Aplinkui kuro kolonėles lėtai manevravo 
koks tuzinas furų. 

Iš už kampo žengtelėjo juodaodis bernas su „Sakalų“ futbolo ke- 
puraite ir įbedė akis ; BMW. Mičas atpažino jį — tą patį FTB agentą, 
kuris pamojo jam tada Nešvilio autobusų terminale. Jis užgesino variklį 
ir išlipo iš automobilio. 

— Makdiras? — paklausė agentas. 

— Žinoma. Kas gi kitas? Kur Taransas? 

— Viduje, kabinoje prie lango. Jis laukia. 

Mičas atidarė automobilio dureles ir padavė agentui raktelius. 

— Kur jį nuvarysite? 

— Gabalėlį toliau keliu. Mes pasirūpinsime juo. Iš Memfio niekas 
jūsų nesekė. Nusiraminkite. 

Bernas atsisėdo į Mičo vietą, išvairavo tarp dviejų dyzelinio kuro 
kolonėlių ir pasuko greitkelio link. Nuo sunkvežimių postovio kavinu- 
kės slenksčio Mičas lydėjo akimis tolstantį savo mažąjį BMW. Buvo 
trečia valanda keturiasdešimt penkios minutės. 

Triukšminga salė dūzgė perpildyta apkūnių pusamžių vyrų, ge- 
riančių kavą ir valgančių pirktinius pyragus. Spalvotais krapštikliais jie 
rakinėjosi dantis ir kalbėjosi apie ešerių žūklę ir politiką savo paliktose 
vietose — daugelis garsiu nosiniu šiaurietišku akcentu. Iš automatinio 
patefono klykavo Merlis Hagardas“. 

Jaunasis teisininkas nedrąsiai brovėsi į salės gilumą, kol neapšvies- 
tame kampe pamatė pažįstamą veidą, paslėptą po aviatoriaus saulės aki- 
niais ir ta pačia Mičigano universiteto beisbolininkų kepuraite. Veidas 


* Merle Ronals Haggard (g. 1937) — kantri stiliaus dainininkas, gitaristas ir 
dainų kūrėjas. 

nusišypsojo. Taransas, laikydamas rankose valgiaraštį, stebėjo paradinės 
duris. Mičas įsmuko į kabiną. 

— Sveiki, mielasis drauguži, — prašneko Taransas.— Kaip sekasi 
sukioti sunkvežimio vairą? 

— Puikiai. Bet, manau, man labiau patinka autobusai. 

— Kitą sykį išbandysime traukinį ar dar ką nors. Dėl įvairumo. 
Leinis pasiėmė jūsų automobilį? 

— Leinis? 

— Juodukas švilpis. Žinote, jis — agentas. 

— Mudu nebuvome deramai supažindinti. Taip, jis pasiėmė mano 
automobilį. Kur jį varo? 

— Toliau greitkeliu. Grįš po kokios valandos. Iki penkių pasi- 
stengsime išleisti jus į kelią, kad prieš šešias spėtumėte į kontorą. Ne- 
norėtume sutrikdyti jūsų darbo dieną. 

— Ji jau ir taip nuėjo velniop. . 

Pusluošė padavėja, vardu Dotė, atkrypavusi pasiteiravo, ko juodu 
pageidautų. Tik kavos. Pro paradines duris vidun plūstelėjo naujas 
spiečius pavargusių vairuotojų, kurie užpildė visus kavinukės kampus. 
Merlis vos besigirdėjo. 

— Taigi kaip kontoros vaikinai? — linksmai paklausė Taransas. 

— Kuo puikiausiai. Kol mudu čia kalbamės, skaitliukas tiksi ir visi 
turtėja. Dėkui, kad paklausėte. 

— Niekis. 

— Kaip gyvuoja mano senas bičiulis Voilzas? — pasidomėjo Mičas. 

— Gerokai nekantrauja, iš tiesų. Šiandien man skambino jau du 
kartus ir dešimtą sykį pakartojo, kad nori išgirsti jūsų atsakymą. Sakė, 
kad jau turėjote užtektinai laiko ir panašiai. Patariau jam nusiraminti. 
Papasakojau apie. mudviejų mažutį šios nakties pasimatymą pakelėje, ir 
jis atsakančiai susijaudino. Kad iki galo būčiau tikslus, už keturių valan- 
dų turiu jam paskambinti. 

— Pasakykite jam, Taransai, kad už milijoną baksų neišdegs. Jūs, 
vaikinai, mėgstate girtis, kad kovai su organizuotu nusikalstamumu iš- 
leidžiate milijardus, tad, sakau, pametėkite šiek tiek ir mano pusėn. Ką 
federalinei valdžiai reiškia porą milijonų grynaisiais? 

— Taigi dabar jau porą milijonų? 

— Po šimts, visiškai teisingai, porą milijonų. Ir nė cento mažiau. 

Noriu milijono dabar ir milijono vėliau. Šiuo metu kopijuoju visas savo 
bylas ir už kelių dienų turėčiau baigti. Manau, bylos legalios. Jeigu kam 
nors jas perduosiu, iš manęs visam laikui bus atimta licencija verstis 
teisininko praktika. Tad kai jas perduosiu jums, noriu pirmojo milijono. 
Tiesiog vadinkime tai rankpinigiais. 

— Kaip reikėtų juos išmokėti? 

— Deponuoti į kokio nors Ciuricho banko sąskaitą. Tačiau detales 
aptarsime vėliau. 

Dotė stumtelėjo jiems ant stato dvi lėkšteles ir padėjo du nepri- 
derintus puodelius. Kavos įpylė iš trijų pėdų aukščio, taškydama į visas 
puses. 

— Pakartoti galėsite nemokamai, — burbtelėjo ji ir nuėjo. 

— O antrą milijoną? — paklausė Taransas nekreipdamas dėmesio 
į kavą. 

— Kai jūs, aš ir Voilzas nuspręsime, kad pateikiau jums pakanka- 
mai dokumentų, jog būtų galima pareikšti oficialius kaltinimus, tuomet 
gaunu pusę. Po to, kai paskutinį kartą būsiu davęs parodymus, gaunu 
kitą pusę. Tai nepaprastai teisinga, Taransai. 

— Taip, tikrai. Sandėris sutartas. 

Mičas giliai atsiduso, jį apėmė silpnumas. Sandėris. Kontraktas. 
Susitarimas. Toks, kurio niekada nebus galima suformuluoti raštu, bet 
vis tiek labai įpareigojantis. Jis nugėrė kavos, bet skonio nepajuto. Su- 
tarta dėl pinigų. Jis ant bangos. Taigi spausk toliau. 

— Ir dar vienas dalykas, Taransai. 

Pašnekovas palenkė žemiau galvą ir kiek pasisuko į dešinę. 

— Aha? 

Mičas prisilenkė arčiau, pasiremdamas ant stalo alkūnėmis. 

— Nekainuos nė cento, ir jūs, vyručiai, galėsite tai prasukti neiš- 
liedami prakaito. 

— Aš klausausi. 

— Mano brolis Rėjus sėdi Braši Mauntene. Dar septyneri metai, 
kol bus paleistas lygtinai. Noriu, kad jis iš ten išeitų. 

— Tai juokinga, Mičai. Mes daug galime, bet tikrai nepajėgūs pa- 
siekti, kad lygtinai būtų paleisti valstijos kaliniai. Federaliniai — galbūt, 
bet ne valstijos. Niekaip. 

— Klausykitės, Taransai, ir klausykitės manęs atidžiai. Jeigu aš 

leisiuos į kelią persekiojamas mafijos, tai tik su broliu. Tai nelyginant 
koksai sandėrio paketas. Ir aš žinau: jeigu direktorius Voilzas panorės 
ištraukti jį iš kalėjimo, tai ir ištrauks. Žinau. Taigi jūs, vyručiai, tik su- 
galvokite, kaip tą padaryti. 

— Betgi mes neturime galios kištis dėl valstijos kalinių. 

Mičas nusišypsojo ir vėl nugėrė kavos. 

— Juk Džeimsas Erlas Rėjus* pabėgo iš Braši Maunteno. Ir niekas 
iš išorės jam nepadėjo. 

— O, kaip puiku. Mes it komandosai šturmuojame kalėjimą ir iš- 
vaduojame jūsų brolį. Gražu. 

— Nevaidinkite prieš mane mulkio, Taransai. Dėl to nesiderėsime. 

— Gerai, gerai. Pažiūrėsiu, ką bus galima padaryti. Dar kas nors? 
Daugiau staigmenų? 

— Ne, tik keli klausimai dėl to, kur mes vyksime ir ką veiksime. 
Kur iš pradžių turėsime slėptis, kur — kai vyks teismo procesai? Kur 
gyvensime iki savo amžiaus galo? Štai tokie klausimėliai. 

— Galėsime tai aptarti vėliau. 

— K3 jums pasakė Hodžas ir Kozinskis? 

— Ne kažin ką. Mes turime užsivedę sąsiuvinį, gana storą sąsiuvi- 
nį, kuriame surinkome ir suindeksavome viską, ką žinome apie Morol- 
tus ir firmą. Daugiausia tai Moroltų mėšlas: jų organizacija, svarbiausieji 
žmonės, neteisėta veikla ir taip toliau. Kai pradėsime kartu dirbti, jums 
reikės visa tai perskaityti. 

— Be abejo, po to, kai aš gausiu savo pirmąjį milijoną. 

— Be abejo. Kada galėsime pamatyti jūsiškes bylas? 

— Maždaug po savaitės. Man pavyko nukopijuoti keturias bylas, 
kurios priklauso kai kam kitam. Tokių gali patekti į mano rankas dar 
kelios. 

— Kas daro kopijas? 

— Ne jūsų reikalas. 

"Taransas sekundėlę pagalvojo ir nuleido atsakymą negirdomis. 


* James Earl Ray (1928-1998) — vieno žymiausių kovotojo už žmogaus teises 
Amerikoje Martino Liuterio Kingo (Martin Luther King) žudikas 1969 m. nuteistas 99 
metams kalėti Braši Maunteno kalėjime ir 1977 m. iš ten pabėgęs kartu su kitais šešiais 
kaliniais, bet po trijų dienų sučiuptas ir grąžintas atgal, kur 70 metų amžiaus mirė nuo 
inkstų ligos. 

— Kiek bylų? 

— Tarp keturiasdešimties ir penkiasdešimties. Man tenka jas slap- 
ta išsinešti vienu kartu po kelias. Prie kai kurių dirbau aštuonis mėne- 
sius, prie kitų — tik kokią savaitę. Kiek galiu spręsti, visos jos — padorių 
klientų. 

— Su kiek tokių klientų pats asmeniškai susitikote? 

— Su dviem ar trim. 

— Jumis dėtas, nekirsčiau lažybų, kad jie visi padorūs. Hodžas 
mums papasakojo apie kai kurias fiktyvias bylas arba, kaip partneriai 
jas vadina, „prakaitą sunkiančiąsias“. Jos firmoje laikomos metų metus, 
ir kiekvienas naujas bendradarbis laužo į jas savo dantis. Bylos sunkios, 
prie kurių naujokėliai prasėdi šimtus darbo valandų, pasijausdami tikrais 
teisininkais. 

— „Prakaitą sunkiančiosios“? 

— Taip Hodžas pasakė. Toks žaidimas nesudėtingas. Jie suvilioja 
tave pinigais. Užverčia darbu, kuris atrodo nenusižengiantis įstatymams 
ir dažniausiai turbūt toks ir yra. Paskui, po kelerių metų, nejučia tampi 
konspiracijos dalimi. Tave įtraukia į liūną, iš kurio nėra kaip išsikapstyti. 
Net ir jums, Mičai. Pradėjote dirbti liepą, prieš aštuonis mėnesius, ir 
veikiausiai jau prisilietėte prie kai kurių nešvarių bylų. Jūs to nežinojote, 
neturėjote pagrindo įtarti. Bet jie jau supančiojo jus. 

— Du milijonai, Taransai. Du milijonai ir mano brolis. 

Taransas lėtai gurkšnojo drungną kavą ir, atsidūrus netoliese Dotei, 
metė akimis prie staliukų susigrūdusius sunkvežimių vairuotojus — visi 
rūkė cigaretes, gėrė kavą ir dalijosi paskalomis. 

Jis pasitaisė saulės akinius. 

— Taigi ką pasakyti ponui Voilzui? 

— Pasakykite, kad nesukirsime sandėrio, kol jis nesutiks ištraukti 
iš kalėjimo Rėjaus. Sandėrio nebus, Taransai. 

— Turbūt ką nors sugalvosime. 

— Neabejoju, kad jūs galite. 

— Kada išvykstate į Kaimanus? 

— Sekmadienį, anksti iš ryto. O kas? 

— Tiesiog smalsu, tik tiek. 

— Ką gi, norėčiau žinoti, kiek skirtingų grupių mane ten seks. 

Gal pernelyg daug prašau? Neabejoju, pritrauksime jų ten visą minią, o 
mudu su žmona, tiesą sakant, vylėmės turėti šiek tiek privatumo. 

— Apsistosite firmos kotedže? 

— Žinoma. 

— Užmirškite privatumą. Ten veikiausiai išvedžiota daugiau laidų 
negu telefonų komutatorinėje. Galbūt net yra ir vaizdo kamerų. 

— Paguodėte. Porą naktų mes galbūt praleisime Ebankso nardy- 
mo centre. Jeigu jūs, vaikinai, būsite kur nors netoliese, užsukite, išme- 
sime po taurelę. 

— Labai sąmojinga. Jeigu mes ten ir būsime, tai ne be priežasties. 
Ir jūs apie ją nežinosite. 

Taransas trim kąsniais sudorojo pyragėlį. Paskui paliko ant stalo du 
baksus, ir juodu nuėjo į tamsųjį sunkvežimių postovio aikštelės galą. Ke- 
lių akrų ploto purvinas asfalto klojinys vibravo nuo nuolatinio dyzelinių 
variklių gausmo. Abu sustoję tamsoje delsė. 

— Po kelių valandų kalbėsiuos su Voilzu, — prašneko Taransas. — 
Kodėl judviem su žmona rytoj nesusirengus į nedidukę šeštadienio po- 
pietės iškylėlę automobiliu? 

— Kur nors konkrečiai? 

— Aha. Trisdešimt mylių nuo čia į rytus yra toks miestukas Holi 
Springsas. Senas, su namais, statytais dar prieš Pilietinį karą ir prime- 
nantis konfederatų istoriją. Moterys mėgsta į ten važinėti ir apžiūrinėti 
senas rezidencijas. Atvažiuokite apie keturias, ir mes jus susirasime. 
Mūsų bičiulis Leinis vairuos ryškai raudoną ševrolė „Blazer“ su Tenesio 
valstijos registracijos numeriais. Sekite paskui jį. Mes surasime kur nors 
vietą pasikalbėti. 

— Ar saugu? 

— Pasitikėkite mumis. Jeigu ką nors pamatysime ar užuosime, 
dingsime. Pasivažinėkite po miestuką kokią valandą, ir jeigu nepama- 
tysite Leinio, nusipirkite sumuštinį ir grįžkite namo. Suprasite, kad jie 
buvo pernelyg arti. Mes nemėgstame rizikuoti. 

— Dėkui. Kokie šaunūs vyrukai! 

Iš už kampo pasirodė Leinis prie BMW vairo ir iššoko laukan. 

— Visur švaru. Nieko nematyti. 

— Gerai, — linktelėjo Taransas. — Pasimatom rytoj, Mičai. — 
Laimingo kelio. 

Juodu paspaudė vienas kitam ranką. 
— Dėl to nesiderėsime, Taransai, — priminė Mičas. 
“ — Galite vadinti mane Veinu. Iki rytojaus. 

Juodi audros debesys ir smarkus lietus jau seniai buvo išviję iš 
Septynių Mylių paplūdimio turistus, kai Makdirai, permirkę ir pavargę, 
atvyko į prabangų kooperatinį sudvejintą firmos kotedžą. Prie pat para- 
dinių durų per šaligatvį ir nedidelę veją Mičas privažiavo išsinuomotu 
džipu atbulom. Sekcija B. Kai pirmą sykį lankėsi, jis buvo apsistojęs 
sekcijoje A. Paaiškėjo, kad abi vienodos, išskyrus tik spalvą ir apdailą. 
Raktas tiko. Per dar smarkiau pilantį iš pratrūkusių debesų lietų, juodu 
griebė ir svaidė priemenėn savo bagažą. 

Atsidūrę viduje ir išsigelbėję nuo lietaus, atvykėliai išsipakavo daik- 
tus dideliame miegamajame, kurio balkonas išėjo į šiuo metu tuščią ir 
šlapią paplūdimį. Atsargiai rinkdamiesi žodžius, juodu apžiūrėjo namą, 
patikrindami visus kambarius ir sandėliuką. Šaldytuvą rado tuščią, bet 
užtat bare gėrimų netrūko. Mičas sutaisė du kokteilius su romu ir koka- 
kola — salų garbei. Atsisėdę prie pat balkono ir iškišę kojas į lietų, juodu 
stebėjo putojantį ir bangas į krantą genantį vandenyną. „Romagalviuo- 
se“ buvo tyku, pro lietaus šydą baras vos matėsi. Prie prekystalio sėdėjo 
du vietiniai, gėrė ir stebėjo jūrą. 

— Antai „Romagalviai“ — parodė su stiklu rankoje Mičas. 

— „Romagalviai“? 

— Pasakojau tau apie tą barą. Populiari vieta, ten turistai geria, o 
vietiniai lošia domino. 

— Aišku. — Ebei tai nepadarė įspūdžio. Nusižiovavusi ji giliau 
nugrimzdo į plastikinį krėslą ir užsimerkė. 

— O, kaip nuostabu, Ebe. Štai pirma mudviejų kelionė drauge iš 
tėvynės, mudviejų tikrasis medaus mėnuo, o tu užmiegi po dešimties 
minučių, kai pastatome kojas saloje. 

— Aš pavargusi, Mičai. Visą naktį, kol tu miegojai, kroviau daiktus. 

— Prikrovei aštuonis lagaminus — šešis sau ir du man. Sudėjai 
visus mūsų drabužius. Nestebėtina, kad visą naktį nemiegojai. 

— Nenoriu pristigti aprangos. 

— Pristigti? Kiek bikinukų įsidėjai? Dešimt? Dvylika? 

— Šešis. 

— Puiku. Po vieną dienai. Gal dabar kokiu nors apsivilk? 

— Ką? 

— Girdėjai. Apsivilk tuo mažučiu mėlynuoju, aukštai iškirptu ties 
šlaunimis ir pora virvelių iš priekio, sveriančiu pusę gramo ir kainavusį 
šešiasdešimt baksų. Kai su juo vaikščioji, sėdinukė taip ir linguoja. Noriu 
pamatyti. 

— Mičai, juk lyja. Atsigabenai mane čia, į tą salą, per lietų sezoną. 
Tik pasižiūrėk į tuos debesis. Tamsūs, stori ir visai nejudantys. Šią savai- 
tę man nereikės bikinio. 

Mičas nusišypsojo ir ėmė masažuoti jai kojas. 

— O man lietus patinka. Tiesą sakant, tikiuosi, kad lis visą savaitę. 
Tuomet galėsime niekur neiti. Gulėsime lovoje, gurkšnosime romą ir 
stengsimės vienas kitą priveikti. 

— Pribloškei mane. Nori pasakyti, kad iš tikrųjų trokšti mylėtis? Šį 
mėnesį jau vieną sykį tai darėme. 

— Dusyk. 

— Maniau, norėsi visą savaitę tik nardyti su vamzdeliu ir akvalangu. 

— Ne. Tikriausiai ten manęs jau laukia koks nors ryklys. 

Vėjas papūtė smarkiau, užliedamas balkoną vandeniu. 

— Einam, nusivilksime visus drabužius, — pakvietė Mičas. 


Po valandos audra pradėjo pamažėle slinkti tolyn. Lietus apsilpo 
pereidamas į švelnią dulksną, paskui ir suvis liovėsi. Dangus prašvie- 
sėjo — tamsūs žemi debesys paliko mažutėlę salą ir pasuko į šiaurės 
rytus, Kubos link. Nors buvo laikas saulei slėptis už horizonto, bet ji dar 
trumpam pasirodė. Paplūdimio kotedžai, sudvejinti namai, kooperatinės 
valdos ir viešbučių kambariai ištuštėjo — turistai patraukė per smėlį prie 
vandens. Į „Romagalvius“ kaipmat susigrūdo strėlyčių svaidytojai ir iš- 
troškę paplūdimio bastūnai. Vėl atsinaujino domino partijos — nuo tos 

vietos, kur buvo pertrauktos. Kaimynystėje, „Palmėse“, savo instrumen- 
tus suskato derinti regio orkestrėlis. ; 

Mičas ir Ebė be konkretaus tikslo žingsniavo vandens pakraščiu 
tolyn, apytikriai Džordžtauno link, tolyn nuo tos vietos, kur jis buvo su 
ana mergina. Kartkartėmis prisimindavo ją — ir fotografijas. Nuspren- 
dė, kad jos būta profesionalės, Devašerio apmokėtos, kad jį suviliotų ir 
užkariautų, viską fiksuojant paslėptiems fotoaparatams. Šįsyk nesitikėjo 
ją pamatyti. 

Lyg pagal duotą ženklą, muzika nutilo, vaikštinėjantieji po paplū- 
dimį sustingo ir įsistebeilijo, triukšmas „Romagalviuose“ aprimo — visų 
akys nukrypo stebėti, kaip saulė palies vandens paviršių. Pilki ir balti 
debesys — užsilikęs audros šleifas — prigludo prie horizonto ir grimz- 
do kartu su saule. Pamažu jie mainėsi oranžiniais, geltonais ir raudonais 
atspalviais, iš pradžių blankiais, paskui staiga suspindo skaisčiais tonais. 
Kelias trumpas akimirkas dangus tapo dailininko drobe, ant kurios saulė 
drąsiais potėpiais tėškė nuostabių spalvų rinkinį. Paskui skaisčiai oran- 
žinis kamuolys palietė vandens paviršių ir per kelias sekundes dingo. 
Debesys pajuodo ir išsisklaidė. Kaimanų saulėlydis. 


Labai baimingai ir atsargiai Ebė pamažu manevravo džipu per 
ankstyvo rytmečio transporto eismą parduotuvių rajone. Kilusiai iš 
Kentukio, jai dar niekada neteko bent kiek ilgiau vairuoti automobilio 
kairiąja kelio puse. Mičas jai pasakinėjo kryptį ir vis žvilgčiojo į už- 
pakalinio vaizdo veidrodėlį. Siauros gatvelės ir šaligatviai buvo kimšte 
prikimšti turistų, apžiūrinėjančių parduotuvių vitrinose neapmuitintas 
prekes — porcelianą, krištolą, kvepalus, fotoaparatus ir juvelyrinius 
dirbinius. 

Mičas parodė Ebei ranka į vos pastebimą šalutinę gatvelę, ir dži- 
pas tarp dviejų grupių turistų staigiai į ją įnėrė. Jis pabučiavo žmoną į 
skruostą. 

— Susitiksime čia pat penktą. 

— Būk atsargus, — perspėjo ji. — Aš užvažiuosiu į banką, paskui 
liksiu paplūdimyje ties mūsiškiu kotedžu. 

Jis užtrenkė dureles ir išnyko tarp dviejų parduotuvėlių. Skers- 
gatvis vedė į platesnę gatvę, išeinančią į Kiaulių Gardo įlanką. Mičas 


įnėrė į sportinių marškinėlių parduotuvę, ji buvo pilnutėlė pirkėjų, ant 
daugybės lentynų ir kabyklų puikavosi turistiniai marškinėliai, šiaudinės 
skrybėlės, saulės akiniai. Jis išsirinko akį rėžiančius margintus oranži- 
nėmis ir žaliomis gėlėmis marškinėlius, panamą ir po dviejų minučių iš 
parduotuvės įšoko ant galinės pravažiuojančio taksi sėdynės. 

— Į oro uostą, — metė jis. — Ir greitai. Žvalgykis atgal. Kas nors 
galbūt mus seks. 

Nieko neatsakęs taksistas prasigavo pro bankų pastatus ir išlėkė iš 
miesto. Po dešimties minučių sustojo priešais oro uosto terminalą. 

— Niekas nesekė? — paklausė Mičas traukdamasis iš kišenės pi- 
nigus. 

— Ne, mielasis. Keturi doleriai dešimt centų. 

Mičas numetė per sėdynę penkis ir greitai nuėjo į terminalą. „Cay- 
man Airways“ reisas į Kaiman Braką — lygiai devintą. Dovanų parduo- 
tuvėlėje Mičas nusipirko puodelį kavos ir pasislėpė tarp dviejų lentynų, 
prikrautų visokių suvenyrų. Stebėjo laukiamąją salę, tačiau nieko įtartina 
nepamatė. Žinoma, jis nenutuokė, kaip anie atrodo, bet aplinkui nepa- 
stebėjo nieko šniukštinėjant ar ieškant pasimetusių žmonių. Galbūt jie 
seka paskui džipą ar, dairydamiesi jo, naršo po parduotuvių rajoną. 

Už septyniasdešimt penkis Kaimanų dolerius jis turėjo iš anksto 
nusipirkęs bilietą į dešimtvietį trimotorį „Trislander“. Tą pat vakarą, kai 
juodu atvyko, Ebė iš taksofono rezervavo vietą. Paskutiniu įmanomu 
momentu jis iš terminalo nurisnojo degutbetonio dangos aikštelėn ir 
įlipo į lėktuvą. Pilotas užtrenkė ir užrakino dureles, ir lėktuvas nuriedėjo 
į kilimo-tūpimo taką. Daugiau lėktuvų aplinkui nesimatė. Dešinėje pu- 
sėje šmėstelėjo nedidukas angaras. 

Dešimt turistų grožėjosi tviskančia jūros žydruma ir per dvide- 
šimties minučių skrydį mažai kalbėjosi. Artėjant prie Kaiman Brako, 
pilotas, tapęs ekskursijų gidu, apsuko platų ratą apie mažutę salą. Ypač 
atkreipė keleivių dėmesį į aukštas uolas rytiniame jos gale, bemaž stat- 
menai krintančias į jūrą. Jei ne tos uolos, pasakė jis, sala būtų tokia pat 
plokščia kaip Didysis Kaimanas. Jis švelniai nutupdė lėktuvą ant siauros 
asfalto juostos. 

Šalia balto karkasinio pastatėlio su užrašytais ant visų jo šonų 
žodžiais oRO uosTAS laukė ir stebėjo sparčiai išsilaipinančius keleivius 
kažkoks dailus, pasitempusios išvaizdos baltosios rasės vyriškis. Tai buvo 

Rikas Eklinas, specialusis agentas. Jam nuo nosies kapnojo prakaitas, su- 
mirkę marškiniai lipo prie nugaros. Jis šiek tiek žengtelėjo į priekį. 

— Mičai, — tarė bemaž pačiam sau. 

Kiek padvejojęs, Mičas priėjo arčiau. 

— Automobilis priešais fasadą, — pranešė Eklinas. 

— Kur Taransas? — Mičas apsidairė aplink. 

— Laukia. 

— Automobilis su oro kondicionieriumi? 

— Deja, ne. Apgailestauju. 

Automobiliui trūko ne tik kondicionieriaus, bet ir variklio galios, 
signalinių šviesų. Tai buvo 1974-ųjų laidos fordas LTD, ir kol juodu va- 
žiavo dulkėtu keliu Eklinas paaiškino, kad paprasčiausiai Kaiman Brake 
nuomojamųjų automobilių ne kažkoks pasirinkimas. Ir Jungtinių Vals- 
tijų vyriausybė išsinuomojo automobilį vien todėl, kad jam ir Taransui 
nepavyko nusisamdyti taksi. Jiems dar pasisekė, kad per tokį trumpą 
laiką, iš anksto neužsisakę, susirado kambarį. 

Dailūs namukai stovėjo vis glaudžiau, pasimatė jūra. Juodu sustojo 
smėlėtoje automobilių aikštelėje prie įstaigėlės „Brako nardytojai“. Į 
vandenį driekėsi senutėlė prieplauka, prie jos glaudėsi išmetę inkarą 
visokiausių dydžių valtys ir kateriai. Paplūdimiu vakarų link dvi pėdos 
viršum smėlio rikiavosi kokia dešimtis nendriniais stogais trobelių, tei- 
kiančių prieglobstį nardytojams, atvykstantiems iš viso pasaulio. Šalia 
prieplaukos buvo įrengtas lauko baras, bevardis, bet, kaip visada tokie, su 
domino stalu ir strėlyčių taikiniu. Lėtai ir tyliai sukosi ant lubų tarp sijų 
pakabintų ventiliatorių didelės ąžuolinės ir bronzinės mentės, vėsinda- 
mos domino lošėjus ir barmeną. 

Prie staliuko sėdėjo Veinas Taransas, vienas, gėrė kokakolą ir 
stebėjo nardytojų kompaniją kraunant nuo prieplaukos į valtį gausybę 
vienodų geltonų balionų. Net kaip ir turistui, jo apranga klykte klykė. 
Tamsūs saulės akiniai geltonais rėmeliais, rudi šiaudiniai sandalai, aki- 
vaizdžiai visiškai nauji, juodos kojinės, dvidešimties rėksmingų spalvų 
ankšti havajietiški marškiniai ir auksaspalviai sportiniai šortai, labai seni 
ir trumpi, mažai tepridengiantys spindinčias, nesveikai baltas kojas po 
stalu. Jis pamojo kolos buteliu į dvi laisvas kėdes. 

— Dailūs marškiniai, Taransai, — su neslepiamu linksmumu pa- 
komentavo Mičas. 


— Dėkui. Ir paties tikrai nusipelno prizo. 

— Beje, ir gražus įdegis. 

— Aha, aha. Suprantate, turiu atrodyti kaip ir visi. 

Netoliese stoviniavo padavėjas, laukdamas, kol jie užsisakys. Ekli- 
nas paprašė kokakolos. Mičas — kokakolos su šlakeliu romo. Visi trys 
susidomėję stebėjo nardytojų katerį ir kraunamą į jį griozdišką įrangą. 

— Kas atsitiko Holi Springse? — galiausiai paklausė Mičas. 

— Atleiskite, mes niekuo negalėjome padėti. Jie sekė jus nuo pat 
Memifio ir turėjo du automobilius, laukiančius Holi Springse. 

— Ar prieš išvažiuodami jūs su žmona kalbėjotės apie išvyką? — 
paklausė Eklinas. 

— Regis, taip. Turbūt porąsyk namie užsiminėme apie tai. 

Eklinas atrodė patenkintas. 

— Jie tikrai buvo dėl jūsų pasirengę. Apie dvidešimt mylių iš pa- 
skos sekė mėlynas „Skylark“, paskui dingo. Tada mes ir atšaukėme su- 
sitikimą. | | 

Gurkšnodamas kolą prašneko Taransas: 

— Šeštadienį, vėlai vakare, „Lear“ pakilo iš Memfio ir tiesioginiu 
kursu pasuko į Didįjį Kaimaną. Manome, kad jame skrido du ar trys 
smogikai. Ankstų sekmadienio rytą lėktuvas iš ten pakilo ir grįžo į 
Memj. 

— Vadinasi, jie čia ir mus seka? 

— O kaipgi kitaip? Veikiausiai vienas ar du jų žmonės skrido tuo 
pačiu reisu kaip ir judu su Ebe. Galbūt vyrai, galbūt moterys, arba ir 
tie, ir tos. Galėjo būti koks nors juodasis švilpis arba kokia nors rytietė. 
Kas žino? Prisiminkite, Mičai, jie turi galybę pinigų. Du mes pažįstame. 
Vienas buvo Vašingtone tuo pat metu kaip ir jūs. Blondinas, apie ke- 
turiasdešimties, šešių pėdų ir colio ar dviejų ūgio, visai trumpai, bemaž 
kariškai kirptais plaukais, ir tikrai tvirtų, skandinaviškų bruožų. Juda 
greitai. Vakar matėme jį vairuojant raudoną fordą „Escort“, kurį gavo iš 
salos „Kokoso“ automobilių nuomos. 

— Regis, jį mačiau, — prisiminė Mičas. 

— Kur? — paklausė Eklinas. 

— Memfio oro uosto bare tą vakarą, kai sugrįžau iš Vašingtono. 
Pagavau jį stebint mane, ir tuo metu pamaniau lyg esu matęs tą žmogų 
Vašingtone. 


— Tai jis. Yra čia. 

— O kitas kas? 

— Tonis Verkleris, arba Dvitonis Tonis, kaip mes jį vadiname. 
Buvęs kalinys su įspūdinga nusikalstama praeitimi, daugiausia Čikagoje. 
Daug metų dirbo Moroltui. Sveria kokius tris šimtus svarų ir puikiai 
geba sekti žmones — niekas apie tokį nė nepagalvotų. 

— Vakar vakarą jis buvo „Romagalviuose“, — pridūrė Eklinas. 

— Vakar vakarą? Ir mes ten buvome vakar vakarą. 

Su didelėmis ceremonijomis nardytojų kateris pagaliau atsistūmė 
nuo prieplaukos ir pasuko į atvirus vandenis. Toliau už prieplaukos žve- 
jai burinėse valtelėse traukė tinklus, o buriuotojai kreipė nuo kranto savo 
ryškiaspalvius katamaranus jūron. Dieną pradėjusi pamažėle ir mieguis- 
tai, sala dabar visai išsibudino. Pusė pririštų prie prieplaukos laivų jau 
buvo išplaukę arba rengėsi išplaukti. 

— Na,o kada jūs, vaikinai, atsibeldėte į miestą? — paklausė Mičas 
gurkšnodamas savo gėrimą — labiau romą nei kokakolą. 

— Sekmadienio vakarą, — atsakė Taransas stebėdamas nardytojų 
katerį pamažu išnykstant tolumoje. 

— Vien iš smalsumo, kiek saloje jūsų žmonių? 

— Keturi vyrai, dvi moterys, — metė Taransas. Eklinas tapo ne- 
byliu, perleisdamas visą pokalbį savo vyresniajam. 

— Ir būtent kodėl jūs čia? — nesiliovė klausinėjęs Mičas. 

— Dėl kelių priežasčių. Pirmoji — norėjome pasikalbėti su jumis 
ir galutinai suderinti dėl mūsų mažučio sandėrio. Direktorius labai ne- 
kantrauja pasiekti susitarimą, kuris jus tenkintų. Antroji — norime juos 
stebėti ir išsiaiškinti, kiek čia yra tų smogikų. Per savaitę pamėginsime 
nustatyti jų tapatybes. Sala maža, todėl gera vieta sekti. 

— O trečioji — norėjote gražiai įdegti saulėje? 

Eklinas leido sau negarsiai sukikenti. Taransas nusišypsojo, paskui 
susiraukė. 

— Ne, ne visai taip. Esame čia dėl jūsų saugumo. 

— Mano saugumo? 

— Taip. Praeitą kartą, kai sėdėjau prie to paties staliuko, kalbėjausi 
su Džo Hodžu ir Marčiu Kozinskiu. Maždaug prieš devynis mėnesius. 
Jeigu tiksliau — dieną, iki abu buvo nužudyti. 

— Manote, kad ir aš būsiu nužudytas? 


— Ne. Dar ne. 

Mičas pamojo barmenui, kad atneštų dar išgerti. Domino lošėjai 
kaito, ir jisai stebėjo vietinius ginčijantis ir maukiant alų. 

— Klausykite, vaikinai, kol mes kalbame apie smogikus, kaip jūs 
anuos vadinate, jie veikiausiai sekioja mano žmoną po visą Didįjį Kai- 
maną. Kol negrįšiu pas ją, galima sakyti, visąlaik nervinsiuos. Na, kas dėl 
sandėrio? 

Taransas nusuko akis nuo jūros ir nardytojų katerių, įsistebeilyda- 
mas į Mičą. 

*— Dėl dviejų milijonų — tvarka, ir... 

— Žinoma tvarka, Taransai. Juk mes sutarėme dėl jų, ar ne? 

— Ramiau, Mičai. Mes išmokėsime milijoną, kai jūs perduosite 
mums visas savo bylas. Tada kelio atgal nebebus, kaip sakoma. Būsite 
įklimpęs iki pat kaklo. 

— Taransai, aš tą suprantu. Juk pats tai pasiūliau, prisimenate? 

— Tačiau tai tik lengvoji dalis. Mums iš tikrųjų nereikia jūsų bylų, 
nes jos švarios. Geros bylos. Legalios. Mums reikia blogųjų, Mičai, tokių, 
kurios suteiktų galimybę pareikšti oficialius kaltinimus. O prie tų bylų 
bus kur kas sunkiau prieiti. Bet kai tai padarysite, mes išmokėsime jums 
kitą pusę milijono. O likusią — kai baigsis paskutinis teismo procesas. 

— O mano brolis? 

— Pamėginsime. 

— To nepakanka, Taransai. Noriu įsipareigojimo. 

— Mes negalime pažadėti, kad įteiksime jums į rankas brolį. Po 
šimts, juk jam dar septyneri metai kalėti. 

— Bet jis — mano brolis, Taransai. Man nerūpi, ar jis žmogžudys 
maniakas, sėdintis mirtininkų flygelyje ir laukiantis savosios paskutinės 
vakarienės. Jis — mano brolis, ir jeigu aš jums reikalingas, išlaisvinkite jį. 

— Juk sakiau — pamėginsime, bet negalime įsipareigoti. Nėra tei- 
sinio, formalaus, įstatymiško būdo jį iš ten ištraukti, tad teks išmėginti 
kitas priemones. Kas, jeigu bėgantį jį nušaus? 

— Tik ištraukite jį iš ten, Taransai. 

— Pamėginsime. 

— Jūs panaudosite visą FTB galią ir išteklius, kad padėtumėte 
mano broliui pabėgti iš kalėjimo, taip, Taransai? 

— Duodu žodį. 

Mičas atsilošė į kėdės atkaltę ir nugėrė iš stiklinės didelį gurkšnį. 
Dabar sandėris galutinai sudarytas. Jis lengviau atsikvėpė ir nusišypsojo 
nuostabiosios Karibų jūros link. 

— Taigi kada gausime jūsiškes bylas? — paklausė Taransas. 

— Maniau, jums jų nereikia. Pernelyg švarios, prisimenate? 

— Mums tų bylų reikia, Mičai, nes kai jas turėsime, kartu su jomis 
turėsime savo rankose ir jus. Perdavęs mums bylas, taip sakant, atsižadė- 
jęs savo licencijos verstis teisės praktika, būsite įrodęs, ko esate vertas. 

— Už kokių dešimties ar penkiolikos dienų. 

— Kiek bylų? 

— Tarp keturiasdešimties ir penkiasdešimties. Mažesniosios — 
colio storumo. Didžiosios nesutilptų ant šio staliuko. Kontoroje negalė- 
jau naudotis kopijavimo aparatais, tai teko kiek kitaip pasitvarkyti. 

— Galbūt galėtume jums patalkinti kopijuojant, — pasiūlė Eklinas. 

— Turbūt ne. Jeigu prireiktų jūsų pagalbos, galbūt aš paprašysiu. 

— Kaip jas ketinate mums perduoti? — paklausė Taransas. Eklinas 
vėl atsitraukė. 

— Labai paprastai, Veinai. Kai turėsiu jas visas nukopijuotas ir kai 
tik gausiu milijoną ten, kur panorėsiu, įteiksiu jums raktą nuo vieno to- 
kio kambarėlio Memfio ribose. Galėsite jas susikrauti į pikapą. 

— Juk sakiau, kad pinigus pervesime į sąskaitą kokiame nors Švei- 
carijos banke, — priminė Taransas. 

— O dabar Šveicarijos banko sąskaitoje man jų nereikia, aišku? Aš 
diktuosiu pervedimo sąlygas, ir turės būti padaryta, kaip pasakysiu. Nuo 
šiol, vaikinai, tai mano kaklas kilpoje, ir kiek statyti lošime, skelbsiu aš. 
Bent jau didesnę dalį. 

Taransas nusišypsojo, krenkštelėjo ir nusuko akis į prieplauką. 

— Taigi nepasitikite šveicarais? 

— Tarkime, turiu omenyje kitą banką. Prisiminkite, Veinai, dirbu 
pinigų plovėjams, tad tapau pinigų slėpimo neapmokestinamose užjūrio 
sąskaitose specialistu. 

— Pažiūrėsime, ką bus galima padaryti. 

— Kada pamatysiu tą sąsiuvinį apie Moroltus? 

— Kai gausime iš jūsų bylas ir būsime išmokėję pirmąjį ratą. Kiek 
galėsime, jus informuosime, bet daugiausia būsite paliktas veikti sava- 


rankiškai. Mudu turėsime dažnai susitikinėti, ir tai, žinoma, bus gana 
pavojinga. Gali tekti dar kelis kartus pasivažinėti autobusu. 

— Gerai, bet kitą sykį aš sėdėsiu prie praėjimo. 

— Žinoma, žinoma. Kiekvienas, turintis du milijonus tikrai gali 
rinktis vietą „Greyhound“ autobuse. 

— Aš taip ilgai negyvensiu, kad man tai teiktų malonumą, Veinai. 
Juk pats žinote. 


Trys mylios nuo Džordžtauno, siaurame ir vingiuotame kelyje į Bo- 
dentauną, Mičas jį pamatė. Vyriškis gūžėsi pritūpęs už seno folksvageno 
„vabalo“ su atkeltu variklio skyriaus dangčiu, lyg jį būtų privertęs sustoti 
koks nors gedimas. Buvo apsirengęs kaip vietinis, be jokių turistinių 
įmantrybių. Lengvai jį palaikytum vienu iš britų, dirbančiu pagal savo 
vyriausybės paskyrimą arba banke. Gražiai įdegęs. Rankoje laikė kažkokį 
veržliaraktį ir tartum jį tyrinėjo, tuo pat metu stebėdamas kairiąja kelio 
puse pro šalį praburzgianųį „Mitsubishi“ džipą. „Skandinavas“. 

Jis neturėjo būti pastebėtas. 

Mičas instinktyviai sulėtino greitį iki trisdešimties mylių per 
valandą — palaukti jo. Ebė apsisuko ir stebėjo kelią. Siauras plentas į 
Bodentauną penkias mylias laikėsi kranto linijos, paskui šakojosi, ir van- 
denyno nebesimatė. Po kelių minučių žalias Skandinavo folksvagenas 
atlėkė iš už nedidelio posūkio. Makdiro džipas buvo gerokai arčiau, nei 
Skandinavas manė. Supratęs, kad buvo pamatytas, jisai staiga sulėtino 
greitį, paskui įsuko automobilį į pirmą baltais akmenimis grįstą keliuką, 
vedantį vandenyno link. 

Dešimtą valandą ryto Ebankso nardymo centro automobilių aikš- 
telė jau buvo apypilnė. Du rytmetinio nardymo kateriai išplaukė vos 
prieš pusvalandį. Makdirai greitai nuėjo į barą, kur Henris jau nešiojo 
alų ir cigaretes domino lošėjams. 

Baris Ebanksas, atsirėmęs į stulpą, prilaikanų nendrinį stogą, 
stebėjo du savo katerius išnykstant už salos kyšulio. Iš kiekvieno bus 
pasineriama du kartus, tokiose vietose kaip Bonės arka, Velnio grota, 
Edeno uola, Rodžerio Dūžties kyšulys. Ten jis nardęs tūkstančius kartų, 
vadovavęs povandeninėms ekskursijoms. O kai kurias iš tų vietų ir pats 
atradęs. 

Makdirai prisiartino, Mičas tyliai pristatė savo žmoną ponui 
Ebanksui, kuris elgėsi ne itin mandagiai, bet ir ne šiurkščiai. Visi pa- 
suko į nedidelę prieplauką, joje vienas denio jūreivis rengė išplaukti 
trisdešimties pėdų ilgio žvejybos katerį. Ebanksas pažėrė nesuprantamą 
virtinę komandų, bet jaunasis jūreivis buvo arba kurčias, arba nė kiek 
nebijojo savo boso. 

Mičas atsistojo greta Ebankso, dabar jau kapitono, ir parodė ranka 
į barą, už kokių penkiasdešimties jardų nuo prieplaukos. 

— Ar pažįstate visus tuos žmones bare? — paklausė jis. 

Ebanksas susiraukė į Mičą. 

— Jie bandė mane sekti. Tiesiog smalsu, — paaiškino Mičas. 

— Įprasta liaudis, — atsakė Ebanksas. — Pašaliečių nėra. 

— Šįryt nepastebėjote aplinkui kokių nors svetimų? 

— Klausykite, ši vieta pritraukia daug pašaliečių. Aš nevedu žurna- 
lo, kuriame registruočiau pašaliečius ir nuolatinius lankytojus. 

— Gal matėte storą amerikietį, raudonplaukį, bent trijų šimtų 
svarų svorio? 

Ebanksas papurtė galvą. Jūreivis atstūmė katerį atbulom nuo prie- 
plaukos, paskui nukreipė horizonto link. Ebė atsisėdo ant minkštai ap- 
mušto suolelio ir stebėjo nardymo centrą pamažu nykstant iš akių. Prie 
jos kojų gulėjo vinilinis maišas su dviem naujutėlaičiais komplektais 
plaukmenų, nardymo kaukių ir vamzdelių. Išvyka neva paplaukioti su 
vamzdeliais po vandeniu, galbūt ir šiek tiek pažvejoti, jeigu žuvys kibtų. 
Vyriausiasis sutiko pats juodu lydėti, bet tik ilgai Mičui įtikinėjus ir pa- 
sakius, kad jiems reikia pasikalbėti apie asmeninius dalykus. Privačiai, 
nes tai susiję su jo sūnaus žūtimi. 


Iš įstiklinto antro aukšto balkono Kaimano Kai paplūdimio va- 
sarnamyje Skandinavas stebėjo dvi kaukėtas galvas tai išnyrant, tai 
vėl dingstant po vandeniu aplink žvejybos katerį. Jis perdavė žiūronus 
Dvitoniui Toniui Verkleriui, bet šiam greitai nusibodo — sugrąžino 
juos savo bendrui. Žiūronus paėmė už Skandinavo stovinti įspūdinga 
blondinė juodu vientisa maudymosi kostiumėliu tokio kirpimo, kad lei- 
do pamatyti jos ilgas lieknas kojas bemaž iki krūtinės ląstos. Ją domino 
denio jūreivis. 


Tonis nusistebėjo: 

— Nieko nesuprantu. Jeigu jie rimtai kalbasi, kam tas bernas? Ku- 
riam galui pora nereikalingų ausų? 

— Galbūt jie kalbasi apie povandeninį plaukiojimą ir žūklę, — at- 
sakė Skandinavas. 

— Nežinau, — pakraipė galvą blondinė. — Ebanksui neįprasta 
gaišti laiką Žvejų kateryje. Jis mėgsta nardytojus su akvalangais. Matyt, 
esama rimtos priežasties, kad leistų dieną perniek su dviem naujokais, 
dar tik besimokančiais plaukioti su vamzdeliais po vandeniu. Kažkas čia 
ne taip. 

— Kas tas bernas? — paklausė Tonis. 

— Vienas iš jo pastumdėlių, — atsakė blondinė. — Tokių jis turi 
bent tuziną. 

— Galėtum su juo vėliau pasikalbėti? — paklausė Skandinavas. 

— Aha, — pritarė Tonis. — Parodyk jam kelis žalius, pakišk pa- 
uostyti „kokso“, ir kalbės. 

— Pabandysiu. 

— Kuo jis vardu? — paklausė Skandinavas. 

— Keitas Rukas. 


Keitas Rukas prišliejo katerį prie prieplaukos Romo kyšulyje. Mi- 
čas, Ebė ir Ebanksas išsiropštė ant tiltelio ir patraukė į paplūdimį. Keitas 
nebuvo pakviestas priešpiečių. Pasilikęs laive jis tingiai plovė denį. 

Baras „Sudužęs laivas“ tūnojo šimtą jardų toliau nuo jūros, gerai 
dengiamas pavienių ūksmingų medžių. Viduje buvo tamsu ir drėgna, 
languose įstatyti tinkleliai, palubėje girgždėjo ventiliatorių mentės. Čia 
nebuvo nei regio, nei domino, nei strėlyčių. Vidudienio lankytojai laikėsi 
tyliai, prie kiekvieno staliuko įsigilinę į savus pokalbius. 

Nuo jų trijų staliuko vėrėsi vaizdas į jūrą šiaurės pusėje. Visi užsi- 
sakė mėsainių su sūriu ir alaus — įprasto salai maisto. 

— Šis baras kitoks, — negarsiai pastebėjo Mičas. 

— Dargi labai, — sutiko Ebanksas.— Ir ne be pagrindo. Čia 
mėgsta susieiti kvaišalų prekeiviai, kuriems aplinkui priklauso daugelis 
gražių namų ir kooperatinių kotedžų. Atskrenda savo privačiais lėktu- 

vais, pasideda pinigus į daugybę mūsų puikių bankų ir kelias dienas pra- 
leidžia čia, tikrindami savo nekilnojamąjį turtą. 

— Miela kaimynystė. 

— Labai miela, tikrai. Jie turi milijonus ir bendrauja tik tarp savęs. 

Padavėja, stambi gerokai maišyta mulatė, nepratarusi nė žodžio 
trinktelėjo ant stalo tris butelius jamaikietiško „Red Stripe“. Ebanksas 
pasilenkė ant alkūnių į priekį, kiek nuleisdamas galvą — įprastas būdas 
kalbėtis „Sudužusiame laive“. 

— Taigi manote, kad jums pavyks pasitraukti? — paklausė jis. 

Mičas ir Ebė sutartinai irgi palinko į priekį, ir visų trijų galvos su- 
sitiko žemai ties viduriu stalo, kiek virš alaus. 

— Ne pasitraukti, bet pabėgti. Pabėgti, kiek kojos neša, kuo toliau. 
Ir man reikės jūsų pagalbos. 

Ebanksas kiek pagalvojo, kilstelėjo galvą ir gūžtelėjo pečiais. 

— Betgi ką turiu daryti? — Jis nugėrė pirmą gurkšnį alaus. 

Pirmoji ją pamatė Ebė. Tik moteris taip geba pastebėti kitą mote- 
rį, itin elegantiškai pakreipta galva besistengiančią nugirsti svetimą tylų 
pokalbį. Sėdėjo nugara į Ebanksą. Gryna blondinė, iš dalies besislepian- 
ti už pigių juodų guminių saulės akinių, dengiančių didžiumą veido. 
Stebėjo vandenyną ir klausėsi — šiek tiek per įdėmiai. Kai jų trijulė su- 
siglaudė arčiau, ji atsisėdo tiesiau ir sukluso ištempusi ausis. Prie staliuko 
dviem ji sėdėjo viena. 

Ebė suleido nagus į savo vyro šlaunį, ir prie jų staliuko tapo tylu. 
Juodai vilkinti blondinė dar kiek klausėsi, paskui nusigręžė, vėl susitelk- 
dama į stiklinę su gėrimu. 


Tos pačios savaitės Kaimane penktadienį Veinas Taransas pagerino 
savo aprangą. Dingo šiaudiniai sandalai, ankšti šortai ir ekstravagan- 
tiški saulės akiniai, kokius nešioja paaugliai. Kojos nebebuvo nesveikai 
blyškios, o skaisčiai rausvos, įdegusios neatpažįstamai. Po trijų dienų 
tropikų užkampyje, žinomame kaip Kaiman Brakas, jis ir Eklinas, veik- 
dami Jungtinių Valstijų vyriausybės vardu, peršoko į pigoką kambarį 
Didžiajame Kaimane — gana toli nuo Septynių Mylių paplūdimio, 
tad pėsčiomis iki jūros nukakti buvo sunku. Čia jie įsteigė vadavietę, iš 
kurios galėtų stebėti Makdirų ir kitų — jais besidominčių — Žmonių 


judėjimą. Tame „Kokoso“ motelyje, juodu dalijosi nedideliu kambariu 
su dviem viengulėmis lovomis ir šaltu dušu. Trečiadienio rytą užmezgę 
kontaktą su savo stebimuoju, Makdiru, pareikalavo kuo greičiau susi- 
tikti. Šis atsisakė — atseit esąs pernelyg užsiėmęs. Mat su žmona atsi- 
griebiąs už medaus mėnesį ir tokiam susitikimui neturįs laiko. Galbūt 
kiek vėliau, pridūrė jis. 

"Tuomet ketvirtadienį, vėlai vakare, kai Mičas ir Ebė „Švyturyje“ 
prie kelio į Bodentauną mėgavosi ant grotelių keptu jūros ešeriu, agen- 
tas Leinis, apsirengęs tokiu apdaru, kad tapo labai panašus į salos negrą, 
stabtelėjo prie jų staliuko ir perdavė griežtą įsakymą: Taransas reikalau- 
jąs susitikti. 

Viščiukus į; Kaimanų salas tekdavo importuoti, ir anaiptol ne 
pačius geriausius. Tik vidutiniškus, kuriuos valgydavo ne vietiniai salų 
gyventojai, bet amerikiečiai, toli nuo namų besiilgintys savo pagrindinio 
patiekalo. Pulkininkas Sandersas* velniškai vargo, kol išmokė salų mer- 
ginas, juodąsias ar beveik tokias, kepti viščiukus. Joms tai buvo svetima: 

Taigi taip atsitiko, kad specialusis agentas Veinas Taransas, kilęs 
iš Bronkso, suorganizavo trumpą slaptą susitikimą Didžiojo Kaimano 
franšizės restoranėlyje „Kentukio kepti viščiukai“, vieninteliame tokia- 
me salose. Jis manė, kad čia bus tuščia, tačiau apsiriko. 

Koks šimtas alkanų turistų iš Džordžijos, Alabamos, Teksaso ir 
Misisipės susikimšę salėje rijo itin paskrudintas šlauneles su kopūstų 
salotomis ir bulvytėmis, užpiltomis grietine. Tupele, žinoma, skaniau, 
bet ir čia pakenčiama. 

Sėdėdami sausakimšo restorano kabinoje Taransas ir Eklinas ne- 
nuleido akių nuo paradinių durų ir nervinosi. Dar ne per vėlu būtų 
atšaukti susitikimą. Čia tiesiog per daug liaudies. Galiausiai pro duris 
įėjo Mičas, atsistojo į ilgą eilę, paskui, gavęs raudoną dėželę su valgiu, 
nusinešė prie jų staliuko ir atsisėdo. Nepasisveikino, nepratarė nė žodžio. 
Suskato doroti trijų dalių patiekalą, už kurį sumokėjo 4.89 Kaimanų 
dolerius. Už importinį viščiuką. 

— Kur jūs buvote? — paklausė Taransas. 

Mičas įniko į šlaunelę. 


* Pulkininkas Sandersas (Sa74ers) iš Tupelo miestuko, Kentukio valstijoje, sukūręs 


280 


— Saloje. Kvaila čia susitikti, Taransai. 

— Mes žinome, ką darome. 

— Aka, kaip korėjiečio batų parduotuvėje. 

— Gudriai pasakyta. Kodėl nenorėjote pasimatyti su mumis tre- 
čiadienį? 

— Trečiadienį neturėjau laiko. Ir nenorėjau. Aš švarus, manęs ne- 
seka? 

— Žinoma, ne. Antraip Leinis prie durų būtų davęs ženklą. 

— Ši vieta mane verčia nervintis, Taransai. 

— Kodėl nuvykote pas Ebanksą? 

Mičas pasišluostė lūpas, tebelaikydamas rankoje pusiau apgraužtą 
šlaunelę. Mažoką šlaunelę. 

— Jis turi katerį. Norėjau pažvejoti ir paplaukioti po vandeniu su 
vamzdeliu, taigi mudu susitarėme. Kur jūs buvote, Taransai? Povandeni- 
niame laive sekiojote paskui mus aplinkui salą? 

— Ką pasakė Ebanksas? 

— O, jis moka daug žodžių. „Sveiki“. „Paduokit alaus“. „Kas mus 
seka?“. Krūvą žodžių. 

— Jie jus sekė, ar žinote? 

— Jie! Kas tokie jie? Jūsiškiai jie ar anų jie? Mane tiek sekioja, kad 
sukeliu transporto kamščius. 

— Blogiukai, Mičai. Tie iš Memfio, Čikagos ir Niujorko. Tie, ku- 
rie jus nužudys, jeigu nesiliausite gudrauti. 

— Esu sujaudintas. Vadinasi, jie mane sekė. Ir kur juos atvedžiau? 
Paplaukioti su vamzdeliu? Pažvejoti? Baikite, Taransai. Jie seka mane, 
jūs sekate juos, sekate mane, jie seka jus. Jeigu tik staigiai numinčiau 
stabdžius, man į užpakalį atsitrenktų dvidešimt nosių. Kodėl mes čia 
susitinkame, Taransai? Juk tiek prisigrūdę liaudies. 

Išvestas iš kantrybės, Taransas apsižvalgė aplink. 

Mičas uždarė dėželę, kurioje atsinešė viščiuką. 

— Klausykite, Taransai, aš nervinuosi ir praradau apetitą. 

— Nusiraminkite. Buvote švarus, kai vykote čia iš kotedžo. 

— Aš visada švarus, Taransai. Turbūt Hodžas ir Kozinkis irgi 
būdavo švarūs kaskart, kai kur nors pajudėdavo. Švarūs pas Ebanksą. 
Švarūs nardytojų kateryje. Švarūs per laidotuves. Aš išvykstu. 

— Gerai. Kada išskrenda jūsų lėktuvas? 


— Kodėl klausiat? Jūs, vyručiai, norite sekti man iš paskos? Seksite 
mane ar juos? Kas, jeigu jie seks jus? Kas, jeigu mes visi susimaišysime, 
ir aš pradėsiu sekti kiekvieną? 

— Liaukitės, Mičai. 

— Devynios keturiasdešimt rytą. Pamėginsiu rezervuoti jums vie- 
tą. Galėsite sėdėti prie lango, greta Dvitonio Tonio. 

— Kada gausim iš jūsų bylas? 

Mičas atsistojo su viščiuko dėžele. 

— Po kokios savaitės. Duokite man dešimt dienų ir, Taransai, dau- 
giau jokių susitikimų viešumoje. Prisiminkite, jie žudo teisininkus, o ne 
kvailus FTB agentus. 

Pirmadienį, aštuntą ryto, Oliveris Lambertas ir Natanas Lokas, 
įsileisti pro betoninės sienos duris, perėjo labirintą kamarėlių ir mažučių 
kabinetų. Devašeris jų jau laukė. Uždaręs už abiejų duris, pamojo į kė- 
des. Jo judesiai buvo ne per greičiausi, visą naktį nesėkmingai kovojus su 
degtine. Akys paraudę, sulig kiekvienu įkvėpimu galva plyšte plyšo. 

— Vakar Las Vegase kalbėjausi su Lazarovu. Kaip įmanydamas 
geriau jam paaiškinau, kodėl jūs, vaikinai, taip nenorite išvyti savo ke- 
turių teisininkų — Linčo, Sorelo, Bantino ir Majerso. Išdėsčiau visus 
pagrįstus jūsų motyvus. Jisai sakė pagalvosiąs, bet pareikalavo, po šimts, 
užtikrinti, kad per tą laiką visi keturi dirbtų vien tik prie švarių bylų. Ne- 
galima nė kiek rizikuoti, privalote atidžiai juos stebėti. 

— Jis išties mielas vyrukas, a? — sarkastiškai pakomentavo Olive- 
ris Lambertas. 

— O taip. Tikrai kerintis. Sakė, kad ponas Moroltas jau pusantro 
mėnesio kas savaitę klausinėja apie firmą. Jie visi ten nerimauja. 

— Ką jam pasakei? 

— Kad kol kas viskas saugu. Šiuo metu informacijos nuotėkiai už- 
kimšti. Nemanau, kad jis patikėjo. 

— O kaip Makdiras? 


— Praleido su žmona nuostabią savaitę. Ar kada nors esate ją matę 

su siaurikių bikiniu? Visą savaitę tokį nešiojo. Įstabu! Padarėme kelias 
nuotraukas, grynai dėl įdomumo. 

— Atėjau ne nuotraukų žiūrinėti, — nukirto Lokas. 

— Nekalbėkite taip. Jie visą dieną praleido su mūsų draugeliu 
Ebanksu — tik trise ir dar denio jūreivis. Išdykavo vandenyje, kiek 
žvejojo. Ir daug kalbėjosi. Apie ką — mes nežinome. Niekaip nepavyko 
atsidurti arčiau jų. Bet man tai labai įtartina, vyručiai. Labai įtartina. 

— Nematau dėl ko, — paprieštaravo Oliveris Lambertas. — Apie 
ką gi jie gali daugiau kalbėtis, jei ne apie žūklę, nardymą ir, žinoma, apie 
Hodžą ir Kozinskį? Ir jeigu kalbėjosi apie Hodžą ir Kozinskį, kas čia 
bloga? 

— Jis niekada nepažinojo Hodžo ir Kozinskio, Oliveri, — priminė 
Lokas. — Kodėl jį turėtų taip dominti jų mirtys? 

— Nepamirškite, — pridūrė Devašeris, — kad Taransas per pirmą 
susitikimą jam papasakojo, jog tos mirtys nebuvo atsitiktinės. Taigi jis 
dabar — Šerlokas Holmsas, ieškantis įkalčių. 

— Juk jų nesuras, a, Devašeri? 

— Po šimts, ne. Darbas atliktas puikiai. Ak, žinoma, liko kai kurių 
neatsakytų klausimų, bet Kaimanų policija tikrai nepajėgi į juos atsakyti. 
Nei mūsų vaikinas Makdiras. 

— Tai kodėl tu susirūpinęs? — paklausė Lambertas. 

— Nes Čikagoje jie susirūpinę, Oli, ir moka man tikrai gerus pini- 
gus, kad nuolat rūpinčiausi čionai. Ir kol fibiai nepaliks mūsų ramybėje, 
visi turi būti susirūpinę, aišku? 

— Ką dar jis veikė? 

— Įprastos atostogos Kaimanuose. Seksas, saulė, romas, šiek tiek 
vaikštinėjimo po krautuves ir grožėjimosi vietomis. Saloje turėjome tris 
savo žmones. Jie porą kartų buvo pametę jį iš akių, bet, tikiuosi, nieko 
rimta. Kaip visada sakydavau, negali sekti žmogaus septynias dienas per 
savaitę kiaurą parą, likdamas nepastebėtas. Tad kartais tekdavo veikti 
šalčiau. 

— Manote, Makdiras pradeda kalbėti? — paklausė Lokas. 

— Žinau, jis meluoja, Natai. Melavo dėl to nutikimo prieš mėnesį 
korėjiečio batų parduotuvėje. Jūs, vyručiai, nenorėjote manimi tikėti, bet 
esu įsitikinęs, kad jis užėjo į tą parduotuvę savo noru, turėdamas tikslą 
pasikalbėti su Taransu. Vienas iš mūsų žmonių padarė klaidą, prilindo 

per arti, taigi mažutis susitikimas iširo. Makdiro versija ne tokia, bet 
būtent taip ir atsitiko. Aha, Natai, aš manau, kad jis kalba. Galbūt susi- 
tinka su Taransu ir pasako šiam nešdintis velniop. Galbūt juodu drauge 
rūko žolytę. Nežinau. 


— Bet juk neturi nieko konkretaus, Devašeri, — papriekaištavo 
Olis. 

Smegenys brinko ir bjauriai spaudė kiaušą. Skausmas buvo toks, 
kad galėjai išprotėti. 


— Ne, Oli, nieko panašaus, jeigu Hodžą ir Kozinskį turi omenyje. 
Mes tuos vaikinus buvome įrašę į juostelę ir žinojome, kad jie tuoj tuoj 
prabils. Dėl Makdiro šiek tiek kitaip. 

— Be to, jis naujokas, — priminė Lokas. — Dirba teisininku aš- 
tuonis mėnesius ir dar nieko nežino. Tūkstantį valandų prasėdėjo prie 
prakaitą sunkiančiųjų bylų, ir vieninteliai klientai, su kuriais turėjo rei- 
kalą, buvo padorūs. Eiveris itin atsargus dėl bylų, prie kurių Makdiras 
prisiliesdavo. Mudu apie tai kalbėjomės. 

— Jis neturi ką papasakoti, nes nieko nežino, — pridūrė Olis. — 
Martis ir Džo žinojo velniškai daug, bet jie buvo čia dirbę jau kažkiek 
metų. O Makdiras nusamdytas neseniai. 

Devašeris atsargiai pasimasažavo smilkinius. 

— Vadinasi, nusamdėte kvailelį. Bet tarkime, kad FTB suuodžia, 
kas mūsų stambiausias klientas. Gerai. Galvokite kartu su manimi. Ir 
tarkime, Hodžas ir Kozinskis suteikė jiems užtektinai informacijos, kad 
būtų galima patvirtinti, kas būtent tas klientas. Suprantate, kur kreipiu? 
Ir, tarkime, fibiai papasakojo Makdirui viską, ką žino, kartu šiek tiek 
pagražindami. Staiga jūsų nieko neišmanantis naujokėlis tampa dideliu 
gudručiu. Ir labai pavojingu. 

— O kaip tą įrodysi? 

— Pradžiai, mes sustiprinsime stebėjimą. Ištisą parą seksime ir jo 
žmoną. Aš jau paskambinau Lazarovui ir pareikalavau daugiau žmonių. 
Pasakiau, kad mums reikia naujų veidų. Ryt vykstu į Čikagą supažindin- 
ti su viskuo Lazarovą ir galbūt poną Moroltą. Lazarovas mano, kad Mo- 
roltas turi priėjimą prie „kurmio“ Biuro viduje, kažkokio artimo Voilzui 
vyrioko, kuris parduos informaciją. Bet, reikia manyti, tai brangu. Jie 
nori viską apsvarstyti ir tada nuspręs, ką daryti toliau. 

— Pasakysite jiems, kad Makdiras kalba? — paklausė Lokas. 

— Pasakysiu, ką žinau ir ką įtariu. Bijau, kad jeigu tik sėdėsime 
rankas sudėję ir lauksime konkrečių faktų, gali būti per vėlu. Neabejoju, 
LLazarovas norės aptarti planus, kaip jį pašalinti. 

— Pirminius planus? — šiek tiek viltingai paklausė Olis. 

— Pirminis etapas jau praeityje, Oli. 


„Smėlio laikrodžio“ taverna Niujorke fasadu šliejasi prie Keturias- 
dešimt šeštosios gatvės, netoli sankryžos su Devintuoju aveniu. Maža 
tamsi „skylė sienoje“ su dvidešimt dviem vietomis išgarsėjo savo pra- 
bangiu valgiaraščiu ir tuo, kad kiekvienam patiekalui suvalgyti buvo nu- 
statyta penkiasdešimt devynių minučių riba. Ant sienų nelabai aukščiau 
staliukų kabojo balto smėlio laikrodžiai, tylomis skaičiuojantys sekundes 
ir minutes, kol tavernos laikininkė — padavėja — galiausiai priėjusi prie 
staliuko pateikdavo sąskaitą, duodama suprasti, kad metas užleisti vietą 
kitiems. Lankoma Brodvėjaus liaudies, paprastai ji būna sausakimša, o 
ištikimiausieji gerbėjai laukia prie durų. 

Lu Lazarovas mėgo „Smėlio laikrodį“: čia tvyrojo prieblanda ir 
buvo galima kalbėtis niekieno netrukdomam. Kalbėtis trumpai, neilgiau 
penkiasdešimt devynių minučių. Jis mėgo taverną, nes ši buvo ne Ma- 
žosios Italijos kvartale. Mat pats buvo ne italas ir nors dirbo siciliečiams, 
nebūtinai turėjo valgyti jų maistą. Mėgo ją, nes pirmus keturiasdešimt 
gyvenimo metų buvo praleidęs teatrinėje terpėje. Paskui pagrindinė 
korporacijos būstinė buvo perkelta į Čikagą, ir jis taip pat paskirtas ten. 
Bet reikalai versdavo jį bent dusyk per savaitę pasirodyti Niujorke, ir 
kai tekdavo susitikti su tokio pat rango atstovu iš kokios kitos šeimos, 
Lazarovas visada pasiūlydavo „Smėlio laikrodį“. Tubertinis buvo tokio 
pat rango, gal dargi šiek tiek aukštesnio. Nors ir nenorom, jisai sutiko 
pasimatyti „Smėlio laikrodyje“. 

Lazarovas atvyko pirmas. Neteko laukti, kol atsilaisvins staliukas. 
Mat iš patirties žinojo, kad apie ketvirtą popiet liaudies sumažėja, ypač 
ketvirtadieniais. Jis užsisakė taurę raudonojo vyno. Padavėja apvertė virš 
jo galvos smėlio laikrodį, ir lenktynės prasidėjo. Penkiasdešimt aštuone- 
rių metų, stambus, išsipūtusia krūtine ir didžiuliu pilvu, Lazarovas sėdė- 
jo prie staliuko salės priekyje, prie lango į gatvę, nugara į kitus staliukus 

ir sunkiai užsikvempęs ant raudonai languotos staltiesės stebėjo eismą 
Keturiasdešimt šeštąja. 

Laimė, Tubertinis neprivertė ilgai laukti — per jį nubyrėjo mažiau 
nei ketvirtadalis balto smėlio. Juodu mandagiai paspaudė vienas kitam 
ranką. Tubertinis niekinamai apžvelgė nedidukę it kišenę restorano salę, 
blykstelėjo dirbtinę šypseną Lazarovui ir nepatenkintas įvertino savo 
vietą prie lango. Sėdės nugara į gatvę, ir tai itin erzino. Taip pat ir buvo 
pavojinga. Bet jo automobilis su dviem saviškiais čia pat — lauke prie 
durų. Tad Tubertinis nusprendė laikytis taktiškai. Mikliai apėjęs mažu- 
tėlį staliuką, jis atsisėdo. 

Atrodė Tubertinis elegantiškai. Trisdešimt septynerių, paties se- 
nio Palumbo žentas, vedęs vienturtę jo dukterį. Šeimos narys. Dailiai 
lieknas ir įdegęs, trumpais juodais plaukais iki blizgesio suteptais želė ir 
suglostytais atgalios. Jis taip pat užsisakė raudonojo vyno. 

— Kaip laikosi mano bičiulis Džojus Moroltas? — paklausė vėl 
blykstelėdamas nepriekaištingai spindinčią šypseną. 5 

— Puikiai. O ponas Palumbas? 

:— Labai pasiligojęs ir irzlus. Kaip visada. 

— Prašom perduoti jam kuo geriausius mano linkėjimus. 

— Būtinai. 

— Tik vyno, — atsakė į jos nebylų klausimą Tubertinis. — Nieko 
nevalgysiu. 

Lazarovas pasižiūrėjo į valgiaraštį ir sugrąžino jai. 

— Troškintos juodžuvės ir dar taurę raudonojo. 

Tubertinis paskersavo pro langą į savo žmones automobilyje. Šie 
tartum snaudė. 

— Taigi, kas bloga atsitiko Čikagoje? 

— Nieko bloga neatsitiko. Mums tik reikia šiokios tokios informa- 
cijos, štai ir viskas. Girdėjome, žinoma, tai dar nepatvirtinta, kad turite 
labai patikimą žmogų kažkur giliai Biuro viduje, kažkur arti Voilzo. 

— Ir kas, jeigu turime? 

— Mums reikia iš to žmogaus kai kurios informacijos. Turime 
Įtariame, kad vienas iš mūsų darbuotojų galbūt veikia jiems, bet mums 
nesiseka jį nutverti. 

— O jeigu nutversite? 

— Išlupsime iš jo kepenis ir sušersime žiurkėms. 

— Rimtai, a? 

— Labai rimtai. Kažkokia nuojauta man sako, kad fedai nusitaikė 
į tą mažutį mūsų padalinį. Pradedame gerokai nervintis. 

— Tarkime, kad jis vardu Alfredas ir kad yra labai arti Voilzo. 

— Gerai. Mums reikia iš Alfredo labai paprasto atsakymo. Norime 
žinoti, — taip arba ne, — ar mūsų darbuotojas veikia išvien su fibiais. 

Pamažu gurkšnodamas vyną, Tubertinis stebėjo Lazarovą. 

— Alfredas ir yra trumpų atsakymų specialistas. Ypač tokių „taip“ 
arba „ne“. Dusyk juo pasinaudojome, tik kritiškiausiu atveju, ir abu kar- 
tus klausimas buvo toks: „Ar fedai lenda čia arba ten?“ Jis itin atsargus. 
Nemanau, kad suteiktų labai daug detalių. 

— Jo informacija tiksli? 

— Baisiai tiksli. 

— Jeigu taip, tai jis galėtų mums padėti. Jeigu išgirsime „taip“, 
veiksime atitinkamai. Jeigu — „ne“, tuomet mūsų darbuotojas liks šva- 
rus nuo įtarimų, ir viskas toliau tekės savo vaga. 

— Alfredas labai brangus. 

— Aš taip ir baiminaus. Kiek? 

— Na,jis Biure jau šešiolika metų, yra karjeros žmogus. Štai kodėl 
toks atsargus. Turi daug ką prarasti. 

— Kiek? 

— Pusė milijono. 

— Velnias! 

— Žinoma, iš transakcijos ir mes turime gauti nedidelį pelną. Galų 
gale juk Alfredas priklauso mums. 

— Nedidelį pelną? 

— Visai mažutį. Didžiuma eina Alfredui. Žinote, jis kalbasi su 
Voilzu kasdien. Jo kabinetas dviem durimis toliau. 

— Gerai. Mes sumokėsime. 

Tubertinis blykstelėjo kerinčią šypseną ir vėl nugėrė vyno. 

— Manau, jūs melavote, pone Lazarovai. Kalbėjote apie nediduką 
padalinį Memfyje. Juk tai netiesa, a? 

— Taip. 

— Kaip vadinasi tas padalinys? 

— Bendinio firma. 

— Senioko Morolto duktė ištekėjo už Bendinio. 

— Tikrai taip. 

— Kokia to darbuotojo pavardė? 

— Mičelas Makdiras. 

— (Gali užtrukti dvi ar tris savaites. Sunkiausia — susitikti su Al- 


fredu. 
— Taip. Bet pasistenkite kuo greičiau. 

Tykioje mažutėje Krantinės tvirtovėje pasirodyti žmonoms — ne- 
įprastas dalykas. Atėjusiosioms buvo sakoma, kad visada mielai laukia- 
mos, bet kviečiamos jos buvo retai. Taigi Ebė Makdir įžengė pro paradi- 
nes duris į priimamąjį nekviesta ir iš anksto nepranešusi. Tvirtino turinti 
būtinai pasimatyti su savo vyru. Priimamojo sekretorė paskambino į 
antrą aukštą Ninai. Po kelių sekundžių ši atskubėjo ir šiltai pasveikino 
savo boso žmoną. Mičas posėdyje, paaiškino ji. Jis nuolat prakeiktame 
posėdyje, atkirto Ebė. Iškvieskite jį! Abi greitai nuėjo į jo kabinetą, už- 
darė už savęs duris ir atsisėdo laukti. 

Mičas buvo liudininkas dar vienos iš sumaiščių, kurios visada lydė- 
davo Eiverį išsirengiant į kelionę. Sekretorės kliuvinėjo viena už kitos ir 
krovė lagaminus, o Eiveris šaukė į telefoną. Mičas su bloknotu rankoje 
sėdėdamas ant sofos viską stebėjo. Jį globojantis partneris turėjo dviem 
dienom išskristi į; Didįjį Kaimaną. Kalendoriuje balandžio 15-a grės- 
mingai artėjo kaip data, kai teks stoti prieš paskirtų sušaudyti kareivių 
komandą. Tenykščiuose bankuose buvo įrašų, kurie tapo itin pavojingi. 
Grynai darbo reikalai, tvirtino Eiveris. Penkias dienas kalbėjo apie ke- 
lionę, baimindamasis, keikdamasis, bet įsitikinęs, kad ji būtina. Skris 
„Lear“, kuris jau laukia, pasakė sekretorė. 

„Turbūt laukia su pinigų kroviniu“, — pagalvojo Mičas. 

Eiveris trenkė telefono ragelį ir pasičiupo švarką. Pro duris įėjusi 
Nina reikšmingai nužvelgė Mičą. 

— Pone Makdirai, atėjo jūsų žmona. Sako, neatidėliotinas reikalas. 

Sumaištis nuščiuvo. Mičas įsmeigė akis į Eiverį. Sekretorės ap- 
mirė. 

— Kas atsitiko? — paklausė Eiveris atsistodamas. 

— Ji laukia jūsų kabinete, — pasakė Nina. 

— Mičai, jau turiu eiti, — pareiškė Eiveris. — Ryt paskambinsiu. 
Tikiuosi, viskas gerai. 

— Žinoma. — Nieko daugiau nekalbėdamas, Mičas nusekė paskui 
Niną koridoriumi į savo kabinetą. Ebė sėdėjo ant rašomojo stalo krašto. 
Jis uždarė ir užrakino duris, paskui susirūpinęs pažvelgė į žmoną. 

— Mičai, turiu vykti namo. 

— Kodėl? Kas atsitiko? 

— Ką tik tėtis paskambino man į mokyklą. Viename mamos plau- 
tyje aptiko auglį. Rytoj operuoja. 

Jis giliai įkvėpė oro. 

— Man labai gaila. — Ebės nepalietė. Ji neverkė. 

— Turiu vykti. Mokykloje pasiėmiau neapmokamas atostogas. 

— Ilgam? — Klausimas nuskambėjo nervingai. 

Ji žvelgė pro jį į savigyros sieną su diplomais. 

— Nežinau, Mičai. Mums reikia kurį laiką pabūti atskirai. Šiuo 
metu esu pavargusi nuo daugelio dalykų ir noriu viską apgalvoti. Manau, 
taip bus geriau mums abiem. 

— Pasikalbėkime apie tai. 

— Mičai, tu pernelyg apsivertęs darbu, kad turėtum laiko kalbėtis. 
Šešis mėnesius bandžiau kalbėtis, bet tu manęs negirdėjai. 

— Ar ilgam išvažiuoji, Ebe? 

— Nežinau. Turbūt tai priklausys nuo mamos. Ne, priklausys nuo 
daugelio dalykų. 

— Baugini mane, Ebe. 

— Aš grįšiu, pažadu. Nežinau kada. Galbūt po savaitės. O gal po 
mėnesio. Man reikia išsiaiškinti kai kuriuos dalykus. 

— Per mėnesį? 

— Nežinau, Mičai. Man reikia šiek tiek laiko. Ir reikia pabūti su 
mama. 

— Tikiuosi, jai viskas bus gerai. Nuoširdžiai taip sakau. 

— Žinau. Dabar grįžtu namo šį bei tą susikrauti ir po kokios va- 
landos išvažiuosiu. 

— Gerai. Būk atsargi. 
— Myliu tave, Mičai. 
Jis linktelėjo ir sekė akimis ją atidarant duris. Juodu neapsikabino. 


Penktame aukšte technikas pervyniojo atgal juostelę ir nuspaudė 
skubaus iškvietimo mygtuką, tiesiogiai sujungiantį su Devašerio kabi- 
netu. Tas prisistatė bematant ir užsidėjo ant nepaprastai didžiulio savo 
kiaušo ausines. Kiek pasiklausė. 

— Persuk atgal, — pareikalavo. 

Tylomis klausėsi dar kelias sekundes. 

— Kada tai atsitiko? 

Technikas užmetė akį į prietaisų skydą su skaitmeniniu laikro- 
džiu. 

— Prieš dvi minutes ir keturiolika sekundžių. Jo kabinete, antrame 
aukšte. 

— Velnias! Velnias! Ji palieka jį, a? Prieš tai nekalbėta apie gyveni- 
mą atskirai ar skyrybas? 

— Ne. Būtumėte apie tai sužinojęs. Jiedu ginčydavosi dėl jo dar- 
boholiškos dienotvarkės ir dėl to, kad jis nemėgsta jos tėvų. Bet nieko 
panašaus nebūta. 

— Taip, taip. Pasitikrink pas Markusą, gal jis ką nors anksčiau 
girdėjo. Pertikrink juosteles, galbūt mes kažką praleidome. Velnias! 
Velnias! Velnias! 


Ebė išvažiavo į Kentukį, bet jo taip ir nepasiekė. Po valandos, va- 
kariau Nešvilio, ji paliko I-40 greitkelį ir pasuko 13-uoju plentu į šiaurę. 
Nieko nepastebėjo sekant iš paskos. Kartkartėmis važiavo aštuonias- 
dešimt, paskui — penkiasdešimt mylių per valandą greičiu. Vis nieko. 
Prie Klarkvilio miestuko, netoli Kentukio ribos, ji staigiai pasuko į rytus 
12-uoju plentu. Po valandos įvažiavo į Nešvilį vietinės reikšmės — apy- 
gardos — keliu, ir raudonasis pežo greitai įsimaišė į miesto transporto 
srautą. 

Ji paliko automobilį Nešvilio oro uosto ilgalaikio saugojimo aikš- 
telėje ir nuolat iš ten kursuojančiu autobusiuku pasiekė terminalo pa- 

statą. Pirmo aukšto moterų tualete persirengė chaki spalvos turistiniais 
šortais, žemakulniais bateliais ir tamsiai mėlynu megztu puloveriu. At- 
rodė šauniai, gal šiek tiek ne pagal metų laiką, betgi keliavo ten, kur orai 
šiltesni. Pečius siekiančius plaukus susiėmė į „arklio uodegėlę“ ir paslėpė 
po apykakle. Taip pat pasikeitė saulės akinius ir sukimšo suknelę, aukš- 
takulnius ir pėdkelnes į sportinį storos drobės krepšį. 

Beveik po penkių valandų, kai paliko Memį, ji nuėjo prie „Delta“ 
avialinijų įlaipinimo vartų ir pateikė savo bilietą. Paprašė vietos prie 
lango. 

Joks „Delta“ reisas laisvajame pasaulyje neaplenkia Atlantos, bet, 
laimei, jai neprisiėjo persėsti į kitą lėktuvą. Sėdėdama salone prie lan- 
go ir laukdama, ji stebėjo ant judraus oro uosto besileidžiančią tamsą. 
Nervinosi, tačiau stengėsi apie tai negalvoti. Gurkšnojo iš taurės vyną ir 
skaitė Newsweek“. 

Po dviejų valandų jos lėktuvas nutūpė Majamyje. Išlipusi ji greitai 
perėjo oro uostą, traukdama į save vyrų žvilgsnius, bet nekreipdama į 
juos dėmesio. Tai tik įprasti kasdieniai susižavėjimo ir goslumo žvilgs- 
niai, sakė sau. Nieko daugiau. 

Prie vienų ir vienintelių „Cayman Airways“ įlaipinimo vartų, ji pa- 
teikė kontrolieriui savo bilietą ten ir atgal, taip pat būtinus gimimo liu- 
dijimą ir vairuotojo pažymėjimą. Nuostabūs žmonės, tie kaimaniečiai, 
bet neįsileis jūsų į savo šalį, jeigu nesate nusipirkęs bilieto išsidanginti 
atgal. Prašom, atvykite ir leiskite savo pinigus, o paskui išsinešdinkite. 
Prašom. 

Atsisėdusi nedidukės, perpildytos keleivių laukiamosios salės kam- 
pe, ji pabandė skaityti. Kažkoks jaunas tėvas su dailia žmona ir dviem 
mažyliais vis spoksojo į jos kojas, bet niekas kitas nekreipė dėmesio. 
Reisas į Didįjį Kaimaną turėjo pakilti po trisdešimties minučių. 


Sunkokai pradėjęs, Eiveris įsibėgėjo ir praleido „Karališkojo 
Monrealio banko“ filiale Džordžtaune, Didžiajame Kaimane, septynias 
valandas. Kai penktą valandą popiet baigė darbą, jam paskirta konferen- 
cijų salė liko užversta kompiuterių spaudiniais ir sąskaitų suvestinėmis. 


* Kasdien Niujorke leidžiamas iliustruotas naujienų ir apžvalgų žurnalas. 


Viską baigs rytoj. Labai stigo Makdiro, bet taip susiklostė, kad teko pa- 
koreguoti kelionės planus. Eiveris dabar jautėsi išsekęs ir ištroškęs. O 
paplūdimyje reikalai kaito. 

„Romagalviuose“ prie baro jis pasiėmė alaus ir savo gražiai įdegu- 
siu kūnu prasibrovė į terasą, kur ėmė dairytis staliuko. Kol Eiveris pasi- 
tikinčiu žingsniu žirgliojo pro domino lošėjus, Temė Grinvud Hemphil, 
iš „Greenwood Services“ nervindamasi, bet dėdamasi nerūpestinga 
prasiyrė pro minią ir atsisėdo prie baro ant taburetės, iš kur suskato 
jį stebėti. Jos įdegis buvo pirktinis, — pasiektas parduotuvių kremais, 
soliariumuose, — lopiniais oda kai kur buvo tamsesnė. Bet apskritai, 
kaip kovo pabaigai, įdegio galėjai pavydėti. Plaukai dabar buvo nudažy- 
ti, ne išblukinti, iki švelnaus smėlinio gelsvumo, makiažas — saikingas. 
Bikinis — tiesiog meno kūrinys: ryškus, Auorescuojančiai oranžinis, 
traukiantis dėmesį. Stambios krūtys gundomai sviro, taip įtempdamos 
liemenėlės virveles ir skiauteles, jog tos mažne plyšo. Mažutėlis skivy- 
tas ant užpakalio ne ką tepridengė. Nors ir buvo keturiasdešimties, bet 
kokia dvidešimtis porų alkanų akių nulydėjo ją iki baro. Temė užsisakė 
sodos vandens su ledu ir prisidegė cigaretę. Rūkydama stebėjo jį. 

Eiveris buvo moterų vilkas. Atrodė gražiai ir tą žinojo. Gurkšnoda- 
mas alų tyrinėjo akimis visas moteris penkiasdešimties jardų spinduliu 
pulti, bet pasirodė jauniklės draugas, ir ji klestelėjo jam ant kelių. Tad 
tebegurkšnodamas alų toliau žvalgėsi. 

Temė užsisakė dar sodos vandens su citrinos žievelės sukinėliu ir 
patraukė terasos link. Vilkas iškart įsispoksojo į stambiąsias krūtis, ste- 
bėdamas šias šokčiojant jo pusėn. 

— Ne prieš, jei prisėsiu? — paklausė ji. 

Perpus atsistojęs, jisai siekė pristumti jai kėdę. 

— Labai prašom. — Kokia nuostabi akimirka! Iš visų alkanų vilkų, 
medžiojančių „Romagalviuose“ aplinkui barą ir terasoje, ji pasirinko bū- 
tent jį. Buvo turėjęs ir jaunesnių pupyčių, bet šiuo metu ir šioje vietoje ji 
buvo pati karščiausia. — Eiveris Tolaras. Iš Memfio. 

— Malonu susipažinti. Libė. Libė Loks iš Birmingemo. — Dabar 
ji tapo Libe. Mat turėjo seserį, vardu Libė, motiną vardu Dorisė, o jos 
pačios vardas — Temė. Ji velniškai baiminosi, kad nesusipainiotų su vi- 
sais tais vardais. Nors nemūvėjo žiedų, bet turėjo vyrą, kurio teisėtas var- 

das Elvis ir kuris dabar turėjo būti Oklahoma Sityje, įkūnijantis Karalių 
ir tikriausiai dulkinantis paauglės su LOVE ME TENDER“ marškinėliais. 

— Kokie vėjai jus čionai užpūtė? — paklausė Eiveris. 

— Tiesiog noras papramogauti. Šįryt atskridau. Apsistojau „Pal- 
mėse“. O jūs? 

— Aš — teisininkas, užsiimu mokesčiais ir, tikėsite ar ne, atvykau 
čia su reikalais. Kelis kartus per metus tenka čia atvykti. Tikra kankynė. 

— Kur jūs apsistojęs? 

Jis parodė ranka. 

— Mano firmai priklauso antai tiedu kooperatiniai kotedžai. Man 
nieko nekainuoja, viskas firmos sąskaita. 

— Labai gražūs. 

Vilkas nė sekundės nedvejojo. 

— Norėtumėte apžiūrėti? 

Ji sukikeno it pirmakursė. 

— Galbūt vėliau. 

Jis nusišypsojo. Eisis lengvai. Todėl salos jam ir patinka. 

— Ko gersite? — paklausė jis. 

— Džino su toniku. Ir citrinos žievele. 

Jis atsistojo ir nuėjo prie baro. Grįžo su dviem stiklinėmis ir kėde 
prisislinko arčiau jos. Dabar jųdviejų keliai lietėsi. Jos krūtys patogiai 
ilsėjosi ant stalo. Jis pažvelgė žemyn į jų tarpą. 

— Jūs viena? — Atsakymas buvo aiškus, bet jis privalėjo paklausti. 

— Taip. O jūs? 

— Irgi. Ką nors planavote dėl pietų? 

— Tiesą sakant, ne. 

— Gerai. Šeštą „Palmėse“ prasideda tas jų puikusis pobūvis atvira- 
me ore. Geriausias jūros maistas salose. Gera muzika. Romo punšas. Ir 
visa kita. Jokio aprangos etiketo. 

— Sugundėte. 

Juodu susiglaudė dar arčiau, jo ranka staiga atsidūrė tarp jos kelių, 
alkūnė — prie pat kairės krūties. Jis šypsojosi. Ji — irgi. Nėra labai ne- 
malonu, pagalvojo ji, bet reikalas — visų pirma. 

„Basi vaikinai“ suskato derinti instrumentus, ir šventė prasidėjo. Iš 


* „Mylėk mane švelniai“ (ang/.) — pirma daina, kuria išgarsėjo Elvis Preslis. 

visų pusių į „Palmes“ plūstelėjo pajūrio bastūnai. Vietiniai baltais švar- 
keliais ir tokiais pat šortais išsirikiavo palei sulankstomuosius stalus ir 
uždengė juos sunkiomis medvilninėmis staltiesėmis. Po paplūdimį pa- 
sklido virtų krevečių, ant grotelių keptos jūros lydekos ir skrudintos ant 
iešmo ryklienos kvapai. Meilės balandėliai, Eiveris ir Libė, susikibę už 
rankų įžengė į „Palmių“ kiemą ir atsistojo eilutėn prie bufeto. 

Tris valandas juodu valgė ir šoko, gėrė ir šoko, ir pašėlusiai vienas 
dėl kito įkaito. Kai jis įkaušo, ji vėl perėjo prie gryno sodos vandens su 
ledu. Reikalas — visų pirma. Iki dešimtos Eiveris vos bepavilko kojas. 
Ji išsivedė jį iš šokių aikštelės ir padėjo nusigauti iki kotedžo čia pat 
kaimynystėje. Prie paradinių durų jis užpuolė ją: penkias minutes juodu 
bučiavosi ir grabinėjosi. Jam šiaip taip pavyko įstatyti į spyną raktą, ir 
abu atsidūrė viduje. 

— Išgerkime dar po vieną, — pasiūlė ji, vis dar kaip tikra pobūvių 
mergiotė. Nuėjęs prie baro, jis sutaisė džino su toniku. Pats gėrė škotišką 
viskį su vandeniu. Juodu sėdėjo balkone šalia didžiulio miegamojo ir- 
grožėjosi virš ramios jūros kybančiu mėnulio pjautuvu. 

„Geria ji nė kiek neatsilikdama nuo manęs, — pagalvojo jis, — ir 
jeigu įveiks dar vieną stiklelį, tai kuo aš prastesnis?“ Bet prispyrė gamta, 
ir atsiprašęs jis nuėjo vidun. Škotiškas viskis su vandeniu stovėjo ant 
pintinio stalelio tarp jųdviejų, ir ji nusišypsojo. Viskas daug paprasčiau, 
negu meldė Dievo. Iš po oranžinės juostelės sau tarp kojų ji išsiėmė 
plastikinį paketėlį ir įmetė į jo stiklinę chloralhidrato kapsulę, paskui 
pati nugėrė džino su toniku. 

— Nagi, išgerk, didysis berniuk, — paragino, kai jis grįžo. — Man 
jau norisi lovon. 

Pasičiupęs viskį, jis išlenkė gerą gurkšnį. Skonio svogūnėliai jau ke- 
lias valandas buvo apmirę. Jis nugėrė vėl ir pradėjo glebti. Dar gurkšnis 
— ir galva sutavaravo nuo peties ant peties, galiausiai smakras nusviro 
ant krūtinės. Kvėpavimas apsunko. 

— Saldaus miego, meiluti, — pratarė ji sau. 

Žmogų, sveriantį šimtą aštuoniasdešimt svarų, viena chloralhidrato 
dozė turėtų kietai užmigdyti dešimčiai valandų. Ji pasiėmė jo stiklinę, ir 
patikrino, kiek šioje likę gėrimo. Nedaug. Aštuonias valandas tikrai mie- 
gos. Ji išvertė jį iš kėdės ir nuvilko į lovą: užkėlė ten pirma galvą, paskui 
— kojas. Labai atsargiai nutraukė nuo jo geltonai ir mėlynai dryžuotus 

banglentininko šortus ir numetė ant grindų. Gerą sekundę pažiūrėjusi, 
apkamšė jį antklodėmis bei apklotais ir pabučiavo labos nakties. 

Ant komodos ji aptiko du žiedus su raktais — iš viso vienuolika. 
Apačioje, koridoriuje tarp virtuvės ir didžiojo kambario su vaizdu į pa- 
plūdimį, ji surado paslaptingas užrakintas duris, kurias lapkritį matė 
Mičas. Žingsniais išmatavęs visus kambarius viršuje ir apačioje, jis tada 
nustatė, kad šis kambarys turėtų būti penkiolikos iš penkiolikos pėdų 
ploto. Atrodė įtartinas, nes durys buvo metalinės, su pritvirtintu prie jų 
užrašu SAUGYKLA. Taip pažymėtas kotedže šis kambarys buvo vieninte- 
lis. Prieš savaitę, kai buvo čia apsistoję su Ebe, B sekcijoje Mičas tokio 
nematė. 

Ant vieno iš žiedų buvo suverti: raktas nuo mersedeso, du raktai 
nuo Bendinio pastato, namo raktas, du buto raktai ir rašomojo stalo 
stalčiaus raktas. Raktai ant kito žiedo, nors ir nesužymėti, atrodė gana 
įprasti. Pirmiausia ji pabandė šiuos, ir ketvirtas raktas tiko. Sulaikiusi 
kvapą, ji pravėrė duris. Nei elektros smūgių, nei signalizacijos, nieko. 
Mičas pasakė jai atidaryti duris, palaukti penkias minutes ir jeigu nieko 
neatsitiks, uždegti šviesą. 

Temė laukė dešimt minučių. Dešimt ilgų ir baimingų minučių. 
Mičo spėta, kad sekcija A naudojama partnerių ir patikimų svečių, o 
sekcija B — bendradarbių ir kitų, kuriuos reikia pastoviai sekti. Todėl 
jo viltasi, kad sekcija A nebus prigrūsta laidų, vaizdo kamerų, garso 
įrašymo aparatūros ir signalizacijos. Po dešimties minučių ji plačiai ati- 
darė duris ir įjungė šviesą. Vėl palaukė, bet nieko neišgirdo. Kambarys 
buvo kvadratinis, tikrai, apie penkiolikos iš penkiolikos pėdų, baltomis 
sienomis, be kilimo ir, kaip ji paskaičiavo, su dvylika nedegamųjų spintų 
standartinio teisinio formato dokumentams laikyti. Pamažu ji nuėjo 
prie vienos ir patraukė viršutinį stalčių. Šis pasirodė neužrakintas. 

Tada ji išjungė šviesą, uždarė duris ir grįžo viršun į miegamąjį: Ei- 
veris tįsojo be sąmonės, garsiai knarkdamas. Buvo pusė vienuolikos. Jai 
teks dirbti pašėlusiu tempu ir iki šešių ryto viską užbaigti. 

Kampe šalia rašomojo stalo stovėjo tvarkingai išrikiuoti trys didoki 
lagaminėliai. Ji pasičiupo juos, išjungė šviesas ir išėjo pro paradines du- 
ris. Nedidelė automobilių aikštelė buvo tamsi ir visai tuščia, iš šios Žvy- 
ruota įvaža vedė iki plento. Priešais abu kotedžus, palei krūmus, driekėsi 
plytelėmis klotas takutis, atsiremdamas į baltą lentinę tvorą aplinkui 

kooperatinę valdą. Vartukai tvoroje vedė į žolėmis apaugusią kalvelę, 
tuoj už jos stiebėsi pirmasis „Palmių“ korpusas. 

Nueiti iš kooperatinės valdos iki „Palmių“ buvo netoli, bet kol 
Temė pasiekė 118-ąjį kambarį, lagaminėliai gerokai pasunkėjo. Kam- 
barys buvo pirmame aukšte, iš fasado pusės, su vaizdu į baseiną, bet ne į 
paplūdimį. Uždususi ir suprakaitavusi ji pasibeldė į numerio duris. 

Jas plačiai atlapojo Ebė. Paėmusi lagaminėlius, padėjo juos ant 
lovos. 

— Iškilo kokių problemų? 

— Kol kas ne. Man regis, jis negyvas. — Temė pasišluostė rank- 
šluosčiu veidą ir atsidarė kokakolos skardinėlę. 

— Kur jis? — Ebė laikėsi perdėm dalykiškai, nebuvo linkusi juo- 
kauti. 

— Savo lovoje. Manau, turime aštuonias valandas. Iki šešių. 

— Pavyko patekti į tą kambarį? — paklausė Ebė paduodama jai 
šortus ir plačius medvilninius marškinius. 

— Aba. Ten tuzinas didelių spintų dokumentams laikyti. Visos 
neužrakintos. Kelios kartoninės dėžės ir kitoks šlamštas, bet ne kažkiek 
daugiau. 

— Tuzinas? 

— Aha. Aukštos. Visos standartinio teisinių dokumentų dydžio. 
Mums pasiseks, jeigu iki šešių baigsime. 

Jiedvi turėjo išsinuomojusios vienvietį motelio numerį su plačia 
lova. Sofa, kavos stalelis ir lova buvo nustumti prie sienos. Kambario 
viduryje stovėjo 8580-0 modelio „Canon“ kopijavimo aparatas su auto- 
matiniu pakrovimo mechanizmu ir rūšiuokliu, jau įjungtas ir parengtas 
darbui. Aparatas išsinuomotas iš „Salų kanceliarinės įrangos“ už plėši- 
kišką kainą — po tris šimtus dolerių už parą, su pristatymu. Kopijavimo 
aparatas naujausias ir didžiausias, kokį tik įmanoma saloje išsinuomoti, 
paaiškino pardavėjas, ne itin sužavėtas, kad teks su juo išsiskirti tik die- 
nai. Bet Ebė pasistengė vyrioką pakerėti ir pradėjo kloti ant stalo šimto 
dolerių banknotus. Taigi ant grindų šalia lovos stovėjo ir dvi dėželės 
kopijavimo popieriaus — iš viso dešimt tūkstančių lapų. 

Jos atidarė pirmą lagaminėlį ir iškėlė tris plonas bylas. 

— Tokios pačios, — sumurmėjo Temė sau po nosimi ir palaisvinusi 
dvišakę sąvaržą išėmė iš aplanko popierius. — Mičas sako, kad jie labai 

atidūs dėl savo bylų, — paaiškino ji išsegdama dešimties puslapių doku- 
mentą. — Sako, kad jie turi šeštąjį pojūtį ir bemaž suuodžia, jeigu kokia 
sekretorė ar klerkas kišo nosį į bylą. Taigi teks būti atidžiai. Darbuokis 
neskubėdama. Nukopijuok vieną dokumentą, ir kai segsi jį atgal, stenkis 
pataikyti į senas sąvaržos skylutes. Nors ir įkyru, bet būtina. Daryk po 
kopiją vienu kartu, kad ir kiek puslapių sudarytų dokumentą. Paskui 
sudėk juos vėl atgal, pamažu ir ta pačia tvarka. Tuomet nukopijuotąjį 
dokumentą susek, kad viskas liktų kaip buvę. 

Su automatiniu pakrovikliu nukopijuoti dešimties puslapių doku- 
mentą truko aštuonias sekundes. 

— Gana greitai, — įvertino Temė. 

Pirmas lagaminėlis buvo baigtas per dvidešimt minučių. Temė pa- 
davė Ebei du žiedus su raktais, pasiėmė du naujus, tuščius brezentinius 
kelioninius krepšius ir vėl išėjo į kotedžą. 

Ebė palydėjo ją laukan ir užrakino paskui save numerio duris, tada 
nuėjo į automobilių aikštelę priešais „Palmes“, kur stovėjo Temės išsi- 
nuomotas nisanas „Stanza“. Stengdamasi nesusidurti su priešpriešinė- 
mis mašinomis, sutinkamomis ne toje, kaip buvo pratusi, kelio pusėje, ji 
važiavo palei Septynių Mylių paplūdimį iki Dordžtauno. Du kvartalai 
už didingo „Šveicarijos Banko“ pastato, siauroje gatvelėje, abipus kurios 
rikiavosi dailūs karkasiniai namukai, Ebė sustojo prie to, kuris priklausė 
vieninteliam Didžiojo Kaimano saloje spynų meistrui. Bent jis buvo vie- 
nintelis, kurį jai pavyko susirasti be niekieno pagalbos. Gyveno žaliame 
name su atdarais langais ir baltais apvadais apie langines ir duris. 

Palikusi automobilį gatvėje, per smėlėtą kiemą ji nuėjo prie mažu- 
čio priebučio, jame sėdėjo spynų meistras su savo kaimynais. Visi gėrė 
ir klausėsi Kaimanų radijo — vis to paties nesenstančio regio. Jai prisi- 
artinus, jie nutilo, bet nė vienas neatsistojo. Buvo beveik vienuolikta. 
Anksčiau meistras buvo jai pasakęs, kad atliks užsakymą savo dirbtuvė- 
lėje už namo, kainuos nebrangiai, o kaip avansą pageidautų gauti butelį 
„Myers“ romo. 

— Pone Dentli, atleiskite, kad aš taip vėlai. Atnešiau jums dovanė- 
lę. — Ji ištiesė butelį romo. 

Staiga išniręs iš tamsos ponas Dentlis paėmė dovaną ir apžiūrėjo. 

— Vaikinai, butelis „Myers“. 

Ebė nesuprato greitos šnektos, bet buvo aišku, kad kompaniją prie- 

butyje tas butelis itin sudomino. Dentlis perdavė jiems romą ir nusivedė 
Ebę už namo į mažą ūkinį pastatą, pilną visokių įrankių, staklių ir šiaip 
prietaisėlių. Nuo lubų kybojo vienintelė geltonos šviesos elektros lem- 
putė, šimtais traukianti moskitus. Ebė padavė Dentliui vienuolika raktų, 
ir jis rūpestingai visus išdėliojo ant neužgrioztos darbastalio dalies. 

— Bus nesunku, — pasakė nepakeldamas į ją galvos. 

Nors gėrė vienuoliktą vakaro, Dentlio judesiai, regis, buvo tikslūs. 
Galbūt jo organizmas romui buvo įgijęs atsparumą. Jis dirbo užsidėjęs 
storastiklius apsauginius akinius, kiekvieną ruošinį gręžė ir raižė. Per 
dvidešimt minučių viską baigė. Įteikė Ebei du komplektus originalių 
raktų ir jų dublikatų. 

— Dėkui, pone Dentli. Kiek esu skolinga? 

— Buvo visai lengva, — nutęsė jis. — Po dolerį už raktą. 

Ji greitai sumokėjo ir išvažiavo. 


Temė užpildė du nedidelius lagaminus viršutinio pirmos doku- 
mentų spintos stalčiaus turiniu. Penki stalčiai, dvylika spintų — šešias- 
dešimt pasivaikščiojimų iki kopijavimo aparato ir atgal. Per aštuonias 
valandas. Įmanoma padaryti. Bylos, sąsiuviniai, kompiuterio spaudiniai, 
vėl bylos. Mičo pasakyta nukopijuoti viską. Nebuvo tikras, ko ieško, to- 
dėl reikia nukopijuoti viską. 

Ji išjungė šviesą ir nubėgo viršun pasitikrinti, kaip jaučiasi užmig- 
dytas meilužis. Jo nė nepajudėta. Tik knarkimas suretėjo. 

Kelioniniai krepšiai svėrė kiekvienas po trisdešimt svarų, ir kol nu- 
sigavo iki 118-ojo kambario, Temei įskaudo rankos. Tik pirmas reisas iš 
šešiasdešimties, ji nepajėgsianti. Ebė dar nebuvo sugrįžusi iš Džordžtau- 
no, tad Temė tvarkingai iškrovė krepšius ant lovos. Atsigėrusi kokakolos, 
išėjo nešina tuščiais krepšiais. Atgal į kotedžą. Antrasis stalčius buvo 
toks pat. Ji sudėjo iš eilės bylas į krepšius ir vargais negalais, per jėgą, 
uždarė užtrauktukus. Visa suprakaitavusi, burna gaudė orą. „Keturi ci- 
garečių pakeliai per dieną, — pagalvojo ji. — Teks sumažinti iki dviejų. 
Galbūt net iki vieno.“ Vėl laiptais viršun pasižiūrėti. Nuo paskutinio jos 
reiso vyriokas taip ir nekrustelėjo. 

Jai grįžus po antro reiso, kopijavimo aparatas spragsėjo ir ūžė. Ebė 

buvo bebaigianti su antrojo lagaminėlio turiniu ir netrukus turėjo pra- 
dėti trečiąjį. 

— Pasidirbdinai raktus? — paklausė Temė. 

— Aha, visai nesunkiai. Ką veikia tavasis? 

— Jeigu kopijavimo aparatas neūžtų, girdėtum jį knarkiant. — 
Temė išpakavo krepšį ant lovos į antrą tvarkingą stirtą, nusišluostė 
drėgnu rankšluosčiu veidą ir vėl išėjo į kotedžą. 

Ebė baigė kopijuoti trečio lagaminėlio turinį ir perėjo prie stirtų 
iš dokumentų spintų. Ji greitai perprato automatinį kroviklį ir po tris- 
dešimties minučių darbavosi mikliai kaip koks prityręs kopijavimo sky- 
riaus klerkas, gražu buvo pažiūrėti. Ji kišo į aparatą lapus, juos išseginėjo 
ir suseginėjo, o aparatas sparčiai spragsėjo, išmesdamas pro rūšiuoklį 
padarytąsias kopijas. 

Po trečio reiso Temė atkako visai uždususi, nuo jos nosies lašėjo 
prakaitas. 

—- Trečias stalčius, — pranešė ji. — Jis vis knarkia. 

Temė atidarė lagaminų užtrauktukus ir iškrovė ant lovos dar vieną 
tvarkingą krūvą. Ji atsipūtė, nusišluostė veidą ir sudėjo jau nukopijuotą 
pirmo stalčiaus turinį į krepšius. Likusią nakties dalį ji vis ateis ir grįš 
atgalios apsikrovusi. 

Vidurnaktį „Basi vaikinai“ suskėlė paskutinę dainą, ir „Palmės“ 
aprimo miegui. Už 118-ojo kambario sienų tylaus kopijavimo aparato 
ūžesio nesigirdėjo. Durys užrakintos, užuolaidos sandariai užtrauktos, 
visos šviesos užgesintos, išskyrus lempą prie lovos. Niekas nematė pa- 
vargusios damos, tempiančios vis tuos pačius du lagaminus ten ir atgal. 

Po vidurnakčio jiedvi nesikalbėjo. Buvo pernelyg pavargusios, per- 
nelyg užsiėmusios ir išsigandusios, be to, nebuvo ir apie ką pranešinėti, 
nebent apie meilužio judesius lovoje, jeigu išvis tokių buvo. Bet jų ne- 
buvo, kol maždaug pirmą nakties jis pasirito ant šono ir taip liko gulėti 
apie dvidešimt minučių, paskui vėl atsivertė ant nugaros. Kassyk sugrį- 
žusi, Temė vis į jį pasižiūrėdavo ir kiekvieną kartą savęs paklausdavo, ką 
darytų, jeigu žmogus staiga atsimerktų ir ją pultų. Savo šortų kišenėje ji 
turėjo dujų balionėlį — šiaip, dėl visa ko, jeigu tektų gelbėtis pabėgant. 
Apie tokią galimybę Mičas smulkiau nekalbėjo. Spruk, bet taip, kad jis 
neatbėgtų paskui tave, pasakęs jis. Pašvirkšk balionėliu, paskui bėk kaip 
paklaikusi ir šauk „Prievartauja!“ 

Tačiau po dvidešimt penkių reisų Temė įsitikino, kad jis dar kaž- 
kiek valandų neatgaus sąmonės. Ji it nešulinis mulas keliavo pirmyn ir 
atgal, negana to, dar tekdavo po kiekvieno reiso vis kopti viršun, iš viso 
keturiolika laiptukų, pasižiūrėti, kaip einasi Kazanovai. Tad galop ji už- 
lipdavo pasižiūrėti tik po kas antro reiso, paskui — po kas trečio. 

Iki nakties antros valandos jos buvo įpusėjusios savo užduotį — tu- 
rėjo nukopijavusios penkių spintų turinį. Padarė per keturis tūkstančius 
kopijų — visa lova buvo nuklota tvarkingomis dokumentų krūvelėmis. 
Kopijos taip pat pūpsojo sudėliotos šalia sofos prie sienos į septynių 
lygių stirtų, bemaž iki juosmens aukščio, eilę. 

Tada abi penkiolika minučių pailsėjo. 


Pusę šešių rytuose sužibo pirma saulėtekio rausvuma, ir jiedvi pa- 
miršo nuovargį. Ebė paspartino savo veiksmus prie kopijavimo aparato 
ir vylėsi, kad šis neperdegs. Temė pasimasažavo mėšlungio traukiamus- 
blauzdos raumenis ir vėl nuskubėjo į kotedžą — penkiasdešimt pirmą 
ar penkiasdešimt antrą kartą. Ji pametė skaičių. Kol kas užteks. O jis 
laukė. 

Ji atidarė paradines duris ir kaip visada nuėjo tiesiai į saugyklą. Pa- 
stačiusi ant grindų prikrautus krepšius, tyliai užlipo viršun, į miegamąjį, 
ir sustingo vietoje. Eiveris sėdėjo ant lovos krašto, veidu į balkoną. Išgir- 
dęs žingsnius, pamažu pasisuko į duris. Užtinusiomis ir sustiklėjusiomis 
akimis rūsčiai įsistebeilijo į ją. 

Instinktyviai ji atsisagstė šortus, ir šie nukrito ant grindų. 

— Eli, didysis berniuk, — pratarė ji mėgindama normaliai kvėpuoti 
ir elgtis kaip vakarėlio draugužė. Prisiartino prie pat jo. — Ankstokai 
atsikėlei. Nagi, dar pamiegokime. 

Jis žvilgsniu sugrįžo prie lango. Nepratarė nė žodžio. Prisėdusi 
greta ant lovos, ji paglostė vidinę jo šlaunies pusę, paskui nuslinko ranka 
aukštyn, bet reakcijos nebuvo. 

— Jau išsibudinai? — paklausė ji. 

Jokio atsako. 

— Eiveri, nagi, kalbėk, mažiuli. Dar kiek pamiegokime. Juk lauke 
tebetamsu. 

Jis nusviro šonu ant pagalvės. Sukriuksėjo. Nė nepabandė kalbėti. 


300 


Tik sukriuksėjo. Paskui užsimerkė. Ji užkėlė jo kojas ant lovos ir vėl ap- 
klojo. 

Sėdėjo šalia dešimt minučių, kol jis užknarkė taip pat stipriai kaip 
ir anksčiau, tada užsimovė šortus ir nubėgo į „Palmes“. 

— Jis atsibudo, Ebe! — apimta panikos pranešė ji. — Atsibudo, 
paskui tuoj pat vėl atsijungė. 

Ebė pertraukė darbą ir išpūtė akis. Abi moterys pažvelgė į lovą, 
nuklotą dar nenukopijuotais dokumentais. 

— Gerai. Greitai palįsk po dušu, — šaltai nurodė Ebė. — Paskui 
atsigulk pas jį į lovą ir lauk. Užrakink saugyklos duris. Paskambink man, 
kai jis atsibus ir nueis po dušu. Aš toliau kopijuosiu kas likę, ir mes pa- 
bandysime padėti tai atgal vėliau, kai jis išeis į darbą. 

— Baisiai rizikinga. 

— Viskas rizikinga. Paskubėk. 

Po penkių minučių Temė/Dorisė/Libė su ryškiai oranžiniu siauri- 
kių bikiniu atliko dar vieną reisą — be lagaminų — į kotedžą. Užraki- 
nusi paradines ir saugyklos duris, nuėjo į miegamąjį. Nusiėmė oranžinę 
liemenėlę ir palindo po apklotais. 

Knarkimas padėjo išlikti budriai penkiolika minučių. Paskui ji ėmė 
snūduriuoti. Kad neužmigtų, atsisėdo lovoje. Ją smelkė baimė, kad sėdi 
čia greta nuogo vyro, kuris ją užmuštų, jeigu tik žinotų. Išvargęs jos kū- 
nas suglebo, ir miegui atsispirti nebepajėgė. Ji vėl užsnūdo. 


Nesėkmingasis meilužis atgavo sąmonę trys minutės po devynių. 
Garsiai suvaitojęs, nusirito prie lovos krašto. Sulipę akių vokai vėrėsi 
sunkiai, ir skaisti saulė apžilpino. Jis vėl suvaitojo. Galva, atrodė, svėrė 
šimtą svarų ir nepatogiai maskatavo į šalis, kaskart smarkiai sukrėsdama 
smegenis. Eiveris giliai įkvėpė oro, ir šviežia deguonies srovė nuvėrė 
smilkinius. Susidomėjo savo dešine ranka. Pabandė ją pakelti, bet ner- 
viniai impulsai niekaip nesiskverbė smegenimis. Pagaliau ranka pamažu 
pakilo, ir jis įsispitrijo į ją. Pabandė sukoncentruoti žvilgsnį, pirma deši- 
nės akies, paskui — kairiosios. Laikrodis! 

Trisdešimt sekundžių jisai spoksojo į elektroninį laikrodį, kol pa- 
vyko iššifruoti raudonus skaičius. Devynios-nulis-penkios. Velnias! Jo 
laukiama banke devintą. Jisai suvaitojo. Ta moteris! 

Temė pajuto jį krutant, išgirdo garsus. Gulėjo nejudėdama, užsi- 
merkusi. Meldėsi, kad jos nepaliestų. Juto įbestą jo žvilgsnį. 

Per tą sukčiaus ir blogiuko karjerą būta daug pagirių. Spoksodamas 
į moters veidą, jisai stengėsi prisiminti, ar ji buvo gera lovoje. Visada ge- 
bėdavo tai prisiminti, kad ir kokios sunkios būdavo pagirios. Kurį laiką 
stebėjęs, nusuko nuo jos akis. 

— Velnias! — tarė sau atsistodamas ir pabandydamas eiti. Kojos 
atrodė it švino pripiltos ir tik vangiai pakluso jo norams. Jis atsirėmė į 
stumdomąsias balkono duris. 

Iki vonios reikėjo nueiti dvidešimt pėdų, ir jis ryžosi. Atramas at- 
stojo rašomasis stalas ir komoda. Vienas skausmingas, sunkus žingsnis 
po kito, ir jam galiausiai pavyko įveikti nuotolį. Palinkęs viršum klozeto, 
nusišlapino. 

Temė apsivertė lovoje, veidu į balkoną, ir kai Eiveris sugrįžo, pajuto 
jį vėl atsisėdant šalia ant lovos krašto. Jis švelniai palietė jos petį. 

— Libe, pabusk. — Nestipriai papurtė, ir ji staigiai atsisėdo pa- 
stirusi. — Pabusk, brangioji. — Tikras džentelmenas. 

Ji apdovanojo jį savo puikiausia mieguista šypsena. „Ryto po to“ 
šypsena, kupina pasitenkinimo ir atsidavimo. Skarletės O'Haros šypse- 
na rytą po to, kai Retas ją užlaužė.* 

— Buvai nuostabus, didysis berniuk, — suburkavo ji užsimerkusi. 

Nepaisant skausmo ir pykulio, nepaisant švininių kojų ir galvos it 
boulingo kamuolys, jį užliejo pasididžiavimas savimi. Padarė moteriai 
įspūdį. Staiga prisiminė, koks naktį buvęs puikus. 

— Klausyk, Libe, mudu pramiegojome. Turiu eiti į dirbą. Jau vė- 
luojuos. 

— Nėra nuotaikos, a? — Ji sukrizeno, melsdamasi, kad jis neturėtų 
nuotaikos. 

— Nee... ne dabar. Gal ateinančią naktį? 

— Būsiu čia, didysis berniuk. 

— Gerai. Turiu palįsti po dušu. 

— Išeidamas pažadink mane. 

Jis atsistojo ir kažką sumurmėjo, paskui užsirakino vonios kam- 


* Kalbama apie Margaret Mitchell romaną „Vėjo nublokšti“. 

baryje. Ji per lovą pasislinko prie telefono ir paskambino Ebei. Po trijų 
šaukiamųjų signalų ji atsiliepė. 

— Jis po dušu. 

— Tau viskas gerai? 

— Aha. Puiku. Jis to neįstengtų, jeigu ir reikėtų. 

— Kodėl taip ilgai? 

— Jis niekaip neprabudo. 

— Ką nors įtaria? 

— Ne. Nieko neprisimena. Manau, jis kenčia. 

— Kiek dar ten būsi? 

— Pabučiuosiu jį atsisveikindama, kai išeis iš dušo. Dešimt, gal 
penkiolika minučių. 

— Gerai. Paskubėk. — Ebė padėjo ragelį, ir Temė nusislinko į 
savąją lovos pusę. Palėpėje virš virtuvės trakštelėjo magnetofonas, auto- 
matiškai persijungdamas įrašyti kitą skambutį. 


Iki pusės vienuolikos jiedvi buvo pasirengusios paskutiniam išpuo- 
liui į kotedžą. Kontrabanda buvo išskirstyta į tris lygias dalis. Liko dar trys 
drąsūs reidai dienos akyje. Temė įsimetė blizgančius naujus raktus į savo 
palaidinukės kišenėlę ir leidosi žygin su lagaminais. Ėjo sparčiai, iš po sau- 
lės akinių šaudydama akimis į visas puses. Automobilių aikštelė priešais 
firmos kotedžus tebebuvo tuščia. Plentu mašinų važiavo nedaug. 

Naujasis raktas tiko, ir ji atsidūrė viduje. Raktas nuo saugyklos irgi 
tiko, ir po penkių minučių ji jau paliko kotedžą. Antras ir trečias reisai 
taip pat atlikti greitai ir be nuotykių. Paskutinį kartą išeidama iš sau- 
gyklos, ji atidžiai apžvelgė patalpą. Viskas atrodė tvarkinga, visai taip, 
kaip jos iš pradžių rasta. Ji užrakino kotedžą ir išsinešė tuščius, gerokai 
patampytus kelioninius krepšius atgal į savo numerį „Palmėse“. 

Valandą jiedvi gulėjo viena šalia kitos lovoje ir kvatojosi iš Eive- 
rio ir jo pagirių. Darbas buvo atliktas, bent didelė jo dalis. Jų įvykdytas 
tobulas nusikaltimas, kuriam noriai, bet pats to nesuprasdamas, talkino 
nevykęs meilužis. Buvo visai lengva, nusprendė jos. | 

Nedidelis kalnas dokumentinių įkalčių sutilpo į vienuolika su puse 
gofruotojo kartono sandėliavimo dėžių. Pusę trijų į duris kažkas -pasi- 
beldė. Vietinis vaikinas su šiaudine skrybėle, bet be marškinių, prisistatė 

firmos „Kaimanų sandėliavimo paslaugos“ atstovu. Ebė tylomis parodė 
į dėžes. Bernas pakėlė nuo grindų pirmą dėžę ir lėtų lėčiausiu žingsniu 
— kaip žmogus, neturintis kur eiti ir niekur neskubantis — nusinešė ją 
į furgoną. Kaip ir visi čionykščiai, jis veikė pagal Kaimanų laiką. „Kur 
skubėti, mielasis.“ 

Jiedvi nusekė paskui jį nisanu iki sandėlio Džordžtaune. Ebė ap- 
žiūrėjo siūlomą saugojimo patalpą ir sumokėjo už nuomą tris mėnesius 


į priekį. 
28 


Veinas Taransas sėdėjo paskutinėje eilėje krėslų „Greyhound“ 
autobuse, 23.40 išvykusiame maršrutu Luisvilis — Čikaga per India- 
napolį. Sėdėjo vienas, nors autobusas buvo pilnutėlis keleivių — mat 
penktadienio vakaras. Prieš pusvalandį jų išvažiuota iš Kentukio, ir 
dabar jis nebeabejojo, kad kažkas negerai. Pusė valandos — ir iš nieko 
nė žodžio ar ženklo. Galbūt ne tas autobusas. Galbūt Makdiras persi- 
galvojo. Galbūt daug kas. Galinė vieta buvo vos keli coliai virš dyzelinio 
variklio, ir Veinui Taransui iš Bronkso, dabar paaiškėjo, kodėl nuolati- 
niai „Greyhound“ klientai taip kovojo dėl vietų tuoj už vairuotojo. Luji 
Lamuro romaniūkštis rankose tiek vibravo, jog įsiskaudėjo galvą. Pusė 
valandos. Ir nieko. 

"Tualete kitapus praėjimo nuleistas vanduo, ir durys atsilapojo. 
Dvelktelėjo kvapas, ir Taransas nusisuko į šoną, žvelgdamas į prieš- 
priešiais pietų kryptimi skriejančias mašinas. Nežinia iš kur ji įsmuko į 
sėdynę šalia praėjimo, krenkštelėjo. Taransas staigiai paskersavo dešinėn, 
į savo kaimynę. Kažkur matyta anksčiau. 

— Jūs — ponas Taransas? — Buvo apsirengusi džinsais, baltais 
sportbačiais ir storu žaliu nudriskusiu nertiniu. Veidą slėpė po tamsiais 
akiniais. 

— Aha. O jūs? 

Ji sugriebė jo ranką ir tvirtai paspaudė. 

— Ebė Makdir. 

— Tikėjausi jūsų vyro. 

— Žinau. Jis nusprendė neatvykti, ir todėl aš čia. 

— Na...hm... aš lyg ketinau pasikalbėti su juo. 

— Taip, bet jis atsiuntė mane. Galite laikyti mane tiesiog jo agente. 

Taransas pasikišo romaniūkštį po krėslu ir stebėjo greitkelį. 

— Kur jis? 

— Ar tai taip jums svarbu, pone Taransai? Jis atsiuntė mane pasi- 
kalbėti apie reikalą, dėl to jūs čia ir esate. Taigi kalbėkimės. 

— Gerai. Tik tyliau, ir jeigu kas nors artinsis praėjimu, sugriebkite 
mane už rankos ir nutilkite. Elkitės taip, lyg mudu būtume vedę ar pa- 
našiai. Gerai? Ponas Voilzas — ar žinote, kas jis toks? 

— Aš žinau viską, pone Taransai. 

— Gerai. Ponas Voilzas jau ketina pasitraukti, nes mes dar nega- 
vome iš Mičo bylų. Tų gerųjų. Jūs suprantate, kodėl jos tokios svarbios, 
tiesa? 

— Labai gerai suprantu. 

— Taigi mes norime bylų. 

— O mes — milijono dolerių. 

— Taip, toksai sandėris. Bet pirma mes gauname bylas. 

— Ne. Sandėris ne toks. Suderėta taip, pone Taransai, kad mes 
gauname milijoną tiksliai ten, kur norime, paskui perduodame jums 
bylas. 

— Jūs mumis netikite? 

— Visiškai teisingai. Mes netikime jumis, Voilzu ar dar kuo nors 
kitu. Pinigai turi būti pervesti į tam tikro numerio sąskaitą viename 
Friporto banke, Bahamuose. Mums turi būti iškart apie tai pranešta. 
Pinigus tuomet mes pervesime į kitą banką. Kai tik juos turėsime ten, 
kur norime, bylos bus jūsų. 

— Kur jos? 

— Viename mažučiame Memfio sandėlyje. Iš viso penkiasdešimt 
viena byla, visos tvarkingai ir kaip dera sukrautos į dėžes. Jums padarys 
Įspūdį. Mes nuveikėme nemenką darbą. 

— Mes? Ar matėte tas bylas? 

— Žinoma. Padėjau krauti į dėžes. Siurprizai yra dėžėje numeris 
aštuoni. 

— Gerai. Kas? 

— Mičui pavyko nukopijuoti tris Eiverio bylas, ir šios atrodo įtar- 

tinos. Du sandoriai su kompanija, vadinama „Dunn Lane, Ltd.“, kuri, 
mūsų žiniomis, yra mafijos kontroliuojama korporacija, įregistruota 
Kaimanuose. Įsteigta 1986-aisiais iš dešimties milijonų išplautų dolerių. 
Bylose kalbama apie du korporacijos finansuojamos statybos projektus. 
Pamatysite, skaityti labai įdomu. 

— Iš kur jūs žinote, kad kompanija įregistruota Kaimanuose? Ir iš 
kur žinote apie dešimt milijonų? Juk to tikrai nėra bylose? 

— Ne, nėra. Mes turime ir kitų dokumentų. 

Apie tuos kitus dokumentus Taransas mąstė šešias mylias. Buvo 
aišku, kad jų nepamatys, kol Makdirai negaus pirmo milijono. Tenka su 
tuo taikytis. 

— Nesu tikras, ar galime pervesti pinigus, kaip jūs pageidaujate, 
pirma negavę bylų. 

Blefuota silpnokai. Ji kuo puikiausiai tai suprato ir nusišypsojo. 

— Nejaugi mums reikia užsiimti žaidimais, pone Taransai? Ar 
negalėtumėt paprasčiausiai sumokėti pinigus ir baigti apsimestinai 
spyriotis? 

Praėjimu tualeto link nerūpestingai artinosi kažkoks užsienietis 
studentas, veikiausiai arabas. Taransas sustingo ir nukreipė akis į langą. 
Kaip tikra draugužė Ebė paplekšnojo jam ranką. Nuleidžiamas tualete 
vanduo sušniokštė it nedidelis krioklys. 

— Ar greitai galėtume viską pamatyti? — paklausė Taransas. 

Ji jau nebelietė jo rankos. 

— Bylos parengtos. Ar greitai suveiksite milijoną baksų? 

— Rytoj. 

Ebė pažvelgė pro langą ir prašneko kairiuoju lūpų kampučiu: 

— Šiandien penktadienis. Kitą antradienį, dešimtą ryto Rytų laiku, 
Bahamų laiku, jūs elektronine perlaida pervesite milijoną dolerių iš savo 
sąskaitos Manhatano banke „Chemical“ į numerinę sąskaitą Friporto 
banke „Ontario“. Švarus, teisėtas elektroninis pinigų pervedimas teu- 
žims apie penkiolika sekundžių. 

Taransas susiraukęs įdėmiai klausėsi. 

— O jeigu mes neturime sąskaitos Manhatano banke „Chemical“? 

— Dabar ne, bet pirmadienį turėsite. Neabejoju, pas jus Vašingto- 
ne atsiras žmogus, galintis atlikti paprastą elektroninę operaciją. 

— Manau, taip. 

— Gerai. 

— Betgi kodėl iš banko „Chemical“? 

— Mičo nurodymai, pone Taransai. Pasikliaukite juo, jis žino, ką 
daro. 

— Matau, jis atliko savąjį namų darbą. 

— Jis visada atlieka savuosius namų darbus. Ir dar kai kas, ką turite 
visada prisiminti: jis daug gudresnis už jus. 

Taransas suprunkštė ir pasistengė negarsiai nusijuokti. Mylią ar 
dvi juodu važiavo tylomis, kiekvienas mąstydamas apie kitą klausimą ir 
atsakymą. 

— Gerai, — pagaliau prašneko Taransas lyg pačiam sau. — O kada 
gausime bylas? 

— Kai pinigai saugiai atsidurs Friporte, mums bus pranešta. Tre- 
čiadienio rytą iki pusės vienuolikos savajame Memfio skyriuje per Fe- 
deralinę skubiojo pašto tarnybą jūs gausite banderolę su rašteliu ir raktu 
nuo nedidukės saugyklos. 

— Vadinasi, galiu pasakyti ponui Voilzui, kad trečiadienį po vidu- 
dienio turėsime bylas? 

Ji gūžtelėjo pečiais ir nutylėjo. Taransas pasijuto kvailai, kad uždavė 
tokį klausimą. Greitomis sumąstė geresnį. 

— Mums reikia sąskaitos numerio Friporte. 

— Jis užrašytas. Paduosiu jums, kai autobusas sustos. 

Dėl detalių jau buvo baigta. Jisai siekė po krėslu ir vėl pasiėmė 
knygą. Vertė puslapius lyg susirasdamas vietą, kur buvo sustojęs, ir ap- 
simnetė skaitąs. 

— Tik pasėdėkite čia dar minutėlę, — tarstelėjo Ebei. 

— Bus kokių nors klausimų? 

— Aha. Gal pakalbėkime apie tuos kitus jūsų minėtus dokumentus? 

— Kodėl gi ne. 

— Kur jie? 

— Geras klausimas. Sandėris man buvo paaiškintas taip: pirma 
mes turėtume gauti kitą išmoką, regis, pusę milijono, mainais už pa- 
kankamai įrodymų, kurie suteiktų jums galimybę pareikšti oficialius 
kaltinimus. Tie kiti dokumentai įeina į tolesnę sandėrio dalį. 

Taransas pervertė puslapį. 

— Norite pasakyti, kad... hm... „nešvarios bylos“ jau jūsų rankose? 

— Turime didžiumą to, ko mums reikia. Taip, mes turime krūvą 
nešvarių bylų. 

— Kur jos? 

Ji maloniai nusišypsojo ir paplekšnojo jam ranką. 

— Tikrai jos ne toje nedidukėje saugykloje su švariomis bylomis. 

— Bet jas turite? 

— Panašiai. Norėtumėte porą pamatyti? 

Jis užvertė knygą ir giliai atsiduso, paskui pažvelgė į ją. 

— Žinoma. 

— Taip ir maniau. Mičas sako, kad duosime jums bent dešim- 
ties colių storumo paketą dokumentų kopijų, susijusių su „Dunn Lane, 
Ltd.“ — banko įrašus, korporacijos įstatus, valdybos posėdžių protoko- 
lus, vidaus tvarkos taisykles, tarnautojų ir akcininkų sąrašus, elektroninių 
pervedimų patvirtinimus, Natano laiškų Džojui Moroltui, darbinius po- 
pierius, šimtą kitų gardžių kąsnelių, dėl kurių prarasite miegą. Nuostabi 
medžiaga. Mičas sako, kad turėdami vien tik „Dunn Lane“ dokumenta- 
ciją turbūt galėtumėte pareikšti trisdešimt oficialių kaltinimų. 

Taransas gaudė kiekvieną žodį ir ja tikėjo. 

— Kada galėsiu tai pamatyti? — tyliai, bet kartu ir labai nekan- 
traudamas paklausė jis. 

— Kai tik Rėjus išeis iš kalėjimo. Tai sandėrio dalis, prisimenate? 

— O taip. Rėjus. 

— O taip. Jis ištrūksta iš kalėjimo sienų arba galite pamiršti apie 
Bendinio firmą. Mudu su Miču pasiimsime apgailėtiną milijoną ir ding- 
sime naktyje. 

— Aš jau prie to reikalo dirbu. 

— Dirbkite uoliau. — Žodžiai nuskambėjo stipriau nei grasinimas, 
ir Taransas tai suprato. Jis vėl atsivertė knygą ir įbedė akis į tekstą. 

Ebė išsitraukė iš kišenės vizitinę firmos „Bendini, Lambert š 
Nocke“ kortelę ir numetė ant knygos. Kitoje kortelės pusėje buvo už- 
rašytas sąskaitos numeris: 477DL-19584 bankas „Ontario“, Friportas. 

— Grįžtu atgal į savo vietą priekyje, toliau nuo variklio. Dėl antra- 
dienio išsiaiškinome? 

— Problemų nekils, mieloji. Jūs išlipate Indianapolyje? 

— Taip. 

— Kur vykstate? 

— Į savo gimdytojų namus Kentukyje. Mičas ir aš gyvename sky- 
rium. 
Ir ji nuėjo. 


Tvankioje Majamio oro uosto muitinėje Temė stovėjo vienoje iš 
tuzino ilgų eilių. Jos apranga — šortai, sandalai, maudymosi kostiumėlio 
viršus, saulės akiniai, šiaudinė skrybėlė — nė kiek neišsiskyrė tarp gau- 
sybės turisčių, grįžtančių iš saulės nutviekstų Karibų jūros paplūdimių. 
Priekyje stovėjo suirzusi jaunavedžių porelė, nešina krepšiais su gėrimais 
ir kvepalais, pirktais neapmuitinamų prekių parduotuvėje, ir akivaizdžiai 
dėl kažko rimtai nesutarianti. Sau prie kojų, ant žemės, Temė buvo pa- 
stačiusi du naujutėlaičius odinius lagaminus, prikimštus dokumentų 
ir protokolų, kurių užtektų keturiasdešimčiai teisininkų apkaltinti. Jos 
darbdavys, irgi teisininkas, patarė jai nusipirkti lagaminus su ratukais 
apačioje, kad per Tarptautinį Majamio oro uostą būtų galima juos temp- 
tis. Ji taip pat turėjo pasikabinusi ant peties nedidelę rankinę su keliais 
drabužiais ir dantų šepetėliu, kad niekuo neišsiskirtų iš kitų keleivių. 

Maždaug kas dešimt minučių jaunoji porelė pasislinkdavo į priekį 
šešis colius. Temė su savo bagažu sekė jiems iš paskos. Po valandos, kai 
atsistojo į eilę, ji pasiekė patikros stalą. 

— Neturite, ką deklaruoti?! — griežtai paklausė pareigūnas laužy- 
ta anglų kalba. 

— Ne! — taip pat griežtai nukirto ji. 

Jis linktelėjo galva į didžiulius odinius lagaminus. 

— Kas juose? 

— Popieriai. 

— Popieriai? 

— Popieriai. 

— Kas per popieriai? 

„Tualetinis popierius, — pagalvojo ji. — Visas atostogas keliavau 
po Karibus, rinkdama tualetinį popierių.“ 

— Teisiniai dokumentai, panašus šlamštas. Aš — teisininkė. 

— Aba, aha. — Jis atidarė rankinės užtrauktuką ir žvilgtelėjo vi- 
dun. 

— Gerai. Kitas! 


Ji nusitempė lagaminus judėdama labai atsargiai. Šie buvo linkę 
apvirsti. Vienas nešikas pačiupo jos bagažą ir sukrovė visus tris daiktus 
ant dviračio vežimėlio. 

— „Delta“ reisas 282 į Nešvilį. 44-ieji vartai, B aikštelė, — nurodė 
ji paduodama jam penkis dolerius. 

Temė ir trys jos bagažo daiktai atkako į Nešvilį šeštadienio vidur- 
naktį. Ji pakrovė juos į savo golfuką ir išvažiavo iš oro uosto. Brentvudo 
priemiestyje pastatė automobilį aikštelėje į paskirtą sau vietą ir po vieną 
nusitempė lagaminus į butą. 

Neskaitant išsinuomotos sulankstomosios sofos, vieno kambario 
butuke kitų baldų nebuvo. Ji išpakavo lagaminus ir pradėjo nuobodų ir 
varginantį darbą — tvarkyti įkalčius. Mičui reikėjo sąrašo su įtrauktu 
kiekvienu dokumentu, kiekviena banko sąskaita, su kiekvienos korpo- 
racijos pavadinimu. Pasakė, kad ateis diena, kai teks labai skubėti, ir jis 
norėjo, kad viskas būtų sutvarkyta iš anksto. 

Viską suinventorizuoti užtruko dvi valandas. Sėdėdama ant grindų 
ji kruopščiai užrašinėjo. Po trijų vienadienių išvykų į Didįjį Kaimaną 
kambarys pradėjo pildytis. Pirmadienį ji vėl iškeliaus. 

Jautėsi taip, lyg per pastarąsias tris savaites tebūtų miegojusi tris 
valandas. Tačiau to atidėlioti negalima, pasakė jis. Gyvybės ir mirties 
reikalas. 


Teris Rosas, kitaip dar Alfredas, sėdėjo tamsiausiame Vašingtono 
„Phoenix Park“ viešbučio prašmatnaus baro kampe. Susitikimas turėsiąs 
būti itin trumpas. Gurkšnodamas kavą jis laukė savo svečio. 

Laukė ir davė sau žodį, jog dar lauks tik penkias minutes. Puodelis 
rankoje drebėjo, kai bandydavo iš jo nugerti. Kava ištiško ant stalo. Jisai 
stebeilijo į stalą ir iš paskutiniųjų stengėsi nesidairyti į šalis. Vis dar 
laukė. 

Jo svečias Vinis Kozas, Niujorko banditas, priklausantis Palumbo 
šeimai, išdygo nežinia iš kur ir atsisėdo nugara į sieną. 

Vinis pastebėjo drebantį rankoje puodelį ir išsiliejusią kavą. 

— Nusiramink, Alfredai. Čia gana tamsu. 

— Ko tu nori? — sušnypštė Alfredas. 

— Noriu išgerti. 

— Nėra laiko gerti. Aš išeinu. 

— Ramiau, Alfredai. Atsipalaiduok, bičiuli. Čia ne daugiau trijų 
žmonių. 

— Ko tu nori? — vėl sušnypštė šis. 

— Tik mažutės informacijos. 

— Tai kainuos. 

— Visada kainuoja. 

Prie staliuko atslinko padavėjas, ir Vinis užsisakė „Chivas“ viskio 
su vandeniu. 

— Kaip gyvuoja mano bičiulis Dentonas Voilzas? — paklausė 
Vinis. 

— Pabučiuok man į subinę, Kozai. Palieku tave. Aš išeinu. 

— Nagi, bičiuli, atsipalaiduok. Man tik reikia kai kurios informa- 
cijos. 

— Tai greičiau. — Alfredas apmetė akimis baro salę. Jo puodelis 
buvo tuščias, didžiuma kavos liko ant staltiesės. 

Atneštas viskis, ir Vinis išlenkė gerą gurkšnį. 

— Memfyje susiklostė šiokia tokia situacijėlė. Kai kurie tenykščiai 
vaikinai, galima sakyti, dėl jos nerimauja. Ar kada nors girdėjai apie 
Bendinio firmą? 

Instinktyviai Alfredas papurtė galvą. Pirmiausia sakyk „ne“. Pa- 
skui, atsargiai pakapstęs, ko iš tavęs norima, persigalvok, lyg turėtum 
gražų pranešimėlį, ir pasakyk „taip“. Taip, jis girdėjęs apie Bendinio 
firmą ir jų vertingą klientą. Operacija „Skalbiamoji mašina“. Tai paties 
Voilzo sugalvotas pavadinimas, kuriuo jis labai didžiuojasi. 

Vinis nugėrė dar vieną gerą mauką. 

— Tai štai, ten yra toks vyriokas, pavarde Makdiras, Mičelas Mak- 
diras, jis dirba Bendinio firmoje, ir mes įtariame, kad žaidžia dvigubą 
žaidimą — yra pasiūlęs savo subinę ir jūsų žmonėms. Supranti, ką noriu 
pasakyti? Mes manome, kad jis pardavinėja fedams informaciją apie 
Bendinį. Mums tik reikia žinoti, ar tai tiesa. Štai ir viskas. 

Alfredas klausėsi neįskaitomu veidu, nors tai nebuvo lengva. Jis 
žinojo Makdiro kraujo grupę ir mėgstamiausią restoraną Memfyje. Ži- 
nojo, kad Makdiras jau pustuzinį kartų kalbėjosi su Taransu ir kad rytoj, 
antradienį, Makdiras taps milijonieriumi. Nutvėręs gerą pyrago gabalą. 

— Pažiūrėsiu, ką bus galima padaryti. Pasikalbėkime apie pinigus. 

Vinis užsirūkė cigaretę — „Salem“ lengvąją. 

— Na, Alfredai, reikalas rimtas. Neketinu meluoti. Du šimtai 
tūkstančių grynaisiais. 

Alfredas mažne išmetė iš rankos puodelį. Išsitraukė iš užpakalinės 
kelnių kišenės nosinę ir įnirtingai pasišluostė akinių stiklus. 

— Du šimtai? Grynaisiais? 

— Kaip tik taip pasakiau. Kiek mes tau sumokėjome praeitą sykį? 

— Septyniasdešimt penkis. 

— Supranti, ką noriu pasakyti? Po šimts, tai velniškai rimta, Alfre- 
dai. Galėsi padaryti? 

— Taip. 

— Kada? 


— Duok man dvi savaites. 

Savaitę iki balandžio 15-os „Bendini, Lambert X Locke“ darbo- 
holikai pasiekė maksimalias apkrovas ir dirbo visu pajėgumu palaiko- 
mi vien tik adrenalino. Ir baimės. Baimės, kad praleis kokią mokesčių 
lengvatą ar kokį nurašymą, arba kokią papildomą nuolaidą dėl turto 
amortizacijos, kurie kainuotų turtingam klientui papildomą milijoną 
ar panašiai. Baimė pakelti telefono ragelį ir informuoti jį, kad mokesčių 
deklaracija baigta ir kad — apgailestaujame pranešti — reikia sumokėti 
papildomus aštuonis šimtus tūkstančių. Baimė nespėti viską pabaigti 
iki penkioliktosios ir baimė būti priverstam įregistruoti prašymą dėl 
termino pratęsimo, o tai užtrauktų baudą ir procentinius atskaitymus. 
Automobilių aikštelė užsipildydavo nuo šešių ryto. Sekretorės dirbo po 
dvylika valandų per dieną. Visi greitai susinervindavo. Kalbėdavosi retai 
ir paskubomis. 

Neturėdamas žmonos, pas kurią reikėtų skubėti namo, Mičas dirbo 
ištisą parą. Sonis Kepsas keikė ir plūdo Eiverį, nes liko skolingas 450 
000 dolerių nesumokėtų mokesčių. Nuo šešių milijonų pelno. Eiveris 
keikė Mičą, ir drauge juodu vėl gilinosi į Kepso popierius, rausėsi ir 
burnojo. Mičas sukūrė du labai abejotinus nurašymus, kurie sumažino 

sumą iki 320 000 dolerių. Kepsas pasakė svarstąs, ar jam nebūtų geriau 
kreiptis į kokią kitą mokesčiuose besispecializuojančią firmą. Pavyz- 
džiui, Vašingtone. 

Likus šešioms dienoms iki mokesčių deklaracijos pateikimo ter- 
mino, Kepsas pareikalavo susitikti su Eiveriu Hiustone. „Lear“ buvo 
laisvas, ir Eiveris išskrido vidurnaktį. Mičas nuvežė jį į oro uostą, visą 
kelią klausydamasis nurodymų. 

Kiek po pusės dviejų nakties jis grįžo į kontorą. Automobilių aikš- 
telėje paskirai stovėjo trys mersedesai, vienas BMW ir vienas jaguaras. 
Apsaugininkas atidarė tarnybines duris, ir Mičas pasikėlė liftu į ketvirtą 
aukštą. Kaip įprasta, Eiveris užrakino savo kabinetą. Partnerių kabine- 
tai visada būdavo rakinami. Koridoriaus gale girdėjosi kažkieno balsas. 
Viktoras Miliganas, mokesčių skyriaus vadovas, sėdėjo prie rašomojo 
stalo ir negražiais žodžiais koneveikė savo kompiuterį. Kiti kabinetai 
buvo tamsūs ir užrakinti. 

Užėmęs kvapą, Mičas įkišo raktą į Eiverio duris. Rankenos bum- 
bulas pasisuko, ir jis atsidūrė viduje. Įjungė visas šviesas ir nuėjo prie ne- 
didelio posėdžių stalo, kur su savo partneriu buvo prasėdėjęs visą dieną 
ir didesnę nakties dalį. Visur ant kėdžių it plytos buvo sukrautos bylos. 
Šen bei ten ant grindų mėtėsi popieriai. Valstybinės mokesčių inspekci- 
jos registracijos knygos pūpsojo viena ant kitos. 

Mičas atsisėdo prie stalo ir toliau aiškinosi Kepso reikalus. Spren- 
džiant iš FTB sąsiuvinio, Kepsas buvo padorus verslininkas, naudojęsis 
firmos paslaugomis bent aštuonerius metus. Sonis Kepsas fibių nedo- 
mino. 

Po valandos balsas koridoriaus gale nutilo. Miliganas uždarė ir už- 
rakino savo kabineto duris ir pasuko į laiptus, neužėjęs pasakyti labos 
nakties. Mičas greitai patikrino kiekvieną kabinetą ketvirtame aukšte, 
paskui — trečiajame. Vis tušti. Buvo beveik trečia nakties. 

Šalia knygų lentynų palei vieną Eiverio kabineto sieną, riogsojo 
keturios tvirtos ąžuolinės dokumentų spintos. Mičas jau prieš kelis 
mėnesius jas pastebėjo, bet niekada nematydavo naudojamas. Visos 
einamosios bylos buvo laikomos trijose metalinėse spintose šalia lango. 
Sekretorės po šias ir rausdavosi, o Eiveris tuo metu dažniausiai ant jų 
šaukdavo. Mičas užrakino už savęs kabineto duris ir nuėjo prie ąžuolinių 
spintų. Žinoma, šios buvo užrakintos. Jisai susiaurino atranką iki dviejų 

mažų raktų, kiekvieno neilgesnio kaip colį. Pirmasis tiko į pirmos spin- 
tos spyną. Atrakino. 

Iš Temės padaryto Nešvilyje kontrabandos aprašo jis įsiminė daug 
pavadinimų Kaimanų kompanijų, veikiančių iš purvinų pinigų, kurie 
dabar buvo švarūs. Pavarčius bylas viršutiniame stalčiuje, į akis krito 
pavadinimai: „Dunn Lane, Ltd.“, „Eastpointe, Ltd.“, „Virgin Bay, Ltd.“, 
„Gulf-South, Ltd.“. Antrame ir trečiame stalčiuose jis aptiko daugiau 
pažįstamų pavadinimų. Bylose buvo Kaimanų bankų paskolų dokumen- 
tai, elektroninių pervedimų patvirtinimai, garantiniai raštai, ilgalaikės 
nuomos sutartys, nekilnojamojo turto įkeitimo pažymos ir daugybė kitų 
popierių. Jį itin domino „Dunn Lane“ ir „Gulf-South“ reikalai. Temė 
užregistravo nemažą skaičių dokumentų, susijusių su šiom dviem kom- 
panijomis. 

Išsiėmė „Gulf-South“ bylą, pilną pažymų, patvirtinančių elektro- 
ninius pervedimus, ir „Karališkojo Monrealio Banko“ paskolų doku- 
mentų, paskui nuėjo prie kopijavimo aparato ketvirto aukšto viduryje: 
Įjungė. Kol aparatas šilo, jis greitomis apsidairė aplink. Aukšte — nė 
daug kartų buvo pasitikrinęs. Užsižiebė lemputė PRIEIGOS NUMERIS, ir 
jisai suspaudinėjo ponios Letės Plank bylos numerį. Jos mokesčių de- 
klaracija gulėjo pas jį ant rašomojo stalo antrame aukšte. Nieko baisaus 
neatsitiks, jeigu į jos sąskaitą įrašys kelias papildomas kopijas. Jisai su- 
dėjo dokumentus į automatinį kroviklį, ir per tris minutes byla buvo 
nukopijuota. Šimtas dvidešimt aštuonios kopijos, už kurias sąskaita bus 
pateikta Letei Plank. Vėl atgal prie ąžuolinės dokumentų spintos. Vėl 
atgal prie kopijavimo aparato su dar viena stirta „Gulf-South“ įkalčių. 
Suspaudinėjo prieigos numerį, šįkart „Greenmark Partners“ — nekil- 
nojamojo turto plėtros kompanijos Bartlete, Tenesio valstijoje — bylos. 
Padorūs žmonės. Jų mokesčių deklaracija irgi gulėjo pas jį ant rašomojo 
stalo, kompanija išgalės apmokėti už kelias kopijas. Jeigu tiksliau — už 
devyniasdešimt vieną. 

Savo kabinete, ant stalo, Mičas turėjo aštuoniolika mokesčių dekla- 
racijų, jas tereikėjo pasirašyti ir įregistruoti. Likus šešioms dienoms iki 
galutinio termino, jis buvo baigęs pildyti visas savo klientų deklaracijas. 
Visiems aštuoniolikai automatiškai įskaitytos sąskaitos už „Gult-South“ 
ir „Dunn Lane“ įkalčių kopijas. Pasikrevezojo prieigos numerius ant iš: 


plėšto iš bloknoto lapelio, gulinčio ant stalo šalia kopijavimo aparato. 
Pasinaudojęs tais aštuoniolika numerių, prieigai dar pasiskolino tris nu- 
merius iš Lamaro bylų ir tris — iš Kepso bylų. 

Nuo kopijavimo aparato pro skylutę sienoje ėjo laidas į slaptą spin- 
telę, kurios viduje jungėsi su kitais trimis laidais nuo kopijavimo aparatų 
ketvirtame aukšte. Laidas, dabar storesnis, tęsėsi pro lubas žemyn ir 
palei grindjuostę į apskaitos kambarį trečiame aukšte, kuriame kompiu- 
teris registravo įtraukiamą į sąskaitą kiekvieną firmoje padarytą kopiją. 
Nekrintantis į akis plonytis laidas nuo kompiuterio siena ėjo viršun pro 
lubas į ketvirtą aukštą, o paskui ir į penktąjį, jame kitas kompiuteris 
registravo prieigos kodą, padarytųjų kopijų skaičių ir aparatą, kuriuo 
kiekviena kopija buvo daroma. 


Balandžio 15-ą, penktą popiet, „Bendini, Lambert 8c Locke“ firma 
užsidarė. Iki šeštos automobilių aikštelė priešais pastatą ištuštėjo. Pra- 
bangūs limuzinai susirinko už dviejų mylių, prie nusipelniusio pagyrų 
jūros maisto restorano „Pas Andertoną“. Kasmetinei triukšmingai ba- 
landžio 15-osios puotai buvo rezervuota nedidelė banketų salė. Dalyva- 
vo visi bendradarbiai ir aktyvūs partneriai, podraug su vienuolika jau pa- 
sitraukusiųjų į pensiją. Pensininkai buvo įdegę ir gerai pailsėję; aktyvieji 
— suvargę ir apšepę. Bet visų nuotaika buvo šventiška, visi pasirengę 
nusitašyti. Griežtos doros ir nuosaikios gyvensenos taisyklės šį vakarą 
bus pamirštos. Dar viena firmos taisyklė draudė bet kuriam teisininkui 
ar sekretorei balandžio 16-4 pasirodyti darbe. 

Ant stalų palei sienas rikiavosi pusdubeniai su virtomis krevetėmis 
ir žaliomis austrėmis. Visus pasitiko didžiulė medinė statinė, pilna at- 
šaldyto „Moosehead“ alaus. Dar dešimt dėžių su jo buteliais stovėjo ir už 
statinės. Kaip įmanydamas greičiau Ruzveltas iššaudė kamščius. Į vaka- 
ro pabaigą jis nusigers kaip ir visi kiti, o Oliveris Lambertas iškvies taksi 
pargabenti jį namo pas Džesę Frensis. Tai jau buvo tapę ritualu. 

Į salę pamažėle renkantis teisininkams Ruzvelto pusbrolis Beikeris, 
pravarde Mažasis Bobis Melancholikas, sėdėjo prie nepaprastai gražaus 
fortepijono ir dainavo liūdnas melodijas. Kol kas jis čia buvo svečiams 
užimti. Vėliau taps nebereikalingas. 

Mičas nekreipdamas dėmesio į valgius nusinešė šaltą kaip ledas 


žalią butelį prie staliuko šalia fortepijono. Lamaras atsekė iš paskos, į 
lėkštę prisikrovęs du svarus krevečių. Juodu stebėjo savo kolegas nusi- 
metant švarkus, kaklaraiščius ir puolant prie alaus. 

— Visas užbaigei? — pilna burna krevečių paklausė Lamaras. 

— Taip. Savąsias baigiau vakar. Iki penkių popiet su Eiveriu šian- 
dien dirbome prie Sonio Kepso deklaracijos. 

— Ir kiek išėjo mokesčių? 

— Ketvirtis milijono. 

— Oho. — Lamaras užsivertė butelį ir išmaukė iki pusės. — Dar 
niekada tiek nemokėjo, a? 

— Ne, ir yra įtūžęs. Nesuprantu to žmogaus. Iš įvairių įmonių 
susižėrė šešis milijonus ir siunta kaip velnias, nes turi sumokėti penkis 
procentus mokesčių. 

— O ką Eiveris? 

— Šiek tiek susirūpinęs. Praeitą savaitę Kepsas privertė jį atskristi į 
Hiustoną, ir ten ėjosi ne itin sklandžiai. Jis išskrido vidurnaktį mūsiškiu 
„Lear“. Vėliau man papasakojo, kad Kepsas laukė jo savo kontoroje ket- 
virtą ryto, niršdamas dėl savo mokestinės painiavos. Visą kaltę suvertė 
Eiveriui. Sakė galbūt susirasiąs kitą firmą. 

— Manau, jis taip sako kiekvienąkart. Nori dar alaus? — Lamaras 
nuėjo ir grįžo su keturiais buteliais „Moosehead“. — Kaip Ebės mama? 

Mičas paėmė iš jo lėkštės krevetę ir išsilukšteno. 

— Kol kas neblogai. Jai pašalino plautį. 

— O kaip Ebė? — Lamaras nevalgė, stebėjo savo draugą. 

Mičas atsikimšo kitą butelį. 

— Puikiai. 

— Klausyk, Mičai, mūsų vaikučiai lanko Šv. Andrejaus mokyklą. 
Niekam ne paslaptis, kad ji pasiėmė neapmokamas atostogas. Jau dvi 
savaitės, kai jos nėra. Mes žinome ir esame susirūpinę. 

— Viskas susitvarkys. Ji nori pabūti šiek tiek atokiau. Nieko bai- 
saus, tikrai. 

— Baik, Mičai. Baisu, kai tavo žmona palieka namus ir nepasako, 
kada grįš. Bent šitaip ji prasitarė mokyklos direktorei. 

— Taip, tiesa. Ji nežino, kada parvažiuos. Galbūt po mėnesio ar pa- 
našiai. Jai buvo sunku prisitaikyti prie mano valandų kontoroje. 

Kai teisininkai jau visi susirinko ir buvo suskaičiuoti, Ruzveltas už- 

darė duris. Salėje tapo triukšmingiau. Bobis Melancholikas priiminėjo 
pageidavimus. 

— Ar nepagalvojai, kad vertėtų sulėtinti apsisukimus? — paklausė 
Lamaras. 

— Ne, tikrai ne. Kodėl turėčiau? 

— Klausyk, Mičai, juk aš tavo draugas, tiesa? Man neramu dėl 
tavęs. Nenorėk per pirmus metus uždirbti milijoną. 

„O taip, — pagalvojo jis. — Praeitą savaitę užkaliau milijoną. Per 
dešimt sekundžių mažutė sąskaita Friporte šoktelėjo nuo dešimties 
tūkstančių iki milijono dešimties tūkstančių. O po penkiolikos minučių 
sąskaita uždaryta, ir pinigai ramiai nusėdo viename Šveicarijos banke. 
Ak, elektroninės perlaidos stebuklas! Ir kaip tik dėl to milijono ši ba- 
landžio 15-oji bus pirma ir paskutinė trumpoje, bet įžymioje jo, kaip 
teisininko, karjeroje. O geras draugas, dabar taip dėl jo susirūpinęs, tik- 
riausiai netrukus atsidurs už grotų. Kartu su visais kitais salėje, išskyrus 
Ruzveltą. Po šimts, Taransas galbūt tiek susijaudins, kad vien dėl juoko 
pasodins ir Ruzveltą su Džese Frensis. O paskui teismo procesai: „Aš, 
Mičelas Makdiras, iškilmingai prisiekiu sakyti tiesą, visą tiesą ir nieko 
daugiau kaip tik tiesą. Ir tepadeda man Dievas.“ Jisai sėdės liudytojo 
krėsle ir rodys pirštu į savo gerą draugą Lamarą Kviną. O Kėja ir vai- 
kučiai sėdės pirmoje eilėje, tyliai ašarodami ir tikėdamiesi sugraudinti 
prisiekusiuosius.“ 

Jis išbaigė antrą butelį alaus ir pradėjo trečiąjį. 

— Žinau, Lamarai, bet neketinu sulėtinti apsisukimų. Ebė pripras. 
Viskas susitvarkys. 

— Jeigu taip sakai. Kėja kviečia tave rytoj dideliam žlėgtainiui. 
Kepsime jį ant grotelių ir valgysime vidiniame kiemelyje. Ką tu į tai? 

— Taip, tik su viena sąlyga. Nė žodžio apie Ebę. Ji išvažiavo namo 
aplankyti savo motinos ir sugrįš. Aišku? 

— Puiku. Žinoma. 

Iš kitos pusės staliuko su lėkšte krevečių atsisėdo Eiveris ir įniko 
šias lukštenti. 

— Mudu ką tik kalbėjomės apie Kepsą, — paaiškino Lamaras. 

— Ne itin maloni tema, — atsakė Eiveris. Mičas įdėmiai stebėjo 
krevetes, kol susidarė šešių, ką tik išlukštentų krūvelė. Tada siekė per 
stalą, jas pasičiupo ir sauja susikimšo į burną. 


Everis sužioravo į jį pavargusiomis, liūdnomis akimis. Paraudusio- 
mis akimis. Jis ieškojo žodžių pasakyti ką nors tinkama, paskui pradėjo 
krimsti neišlukštentą krevetę. 

— Gaila, kad jos ne su galvomis, — tarp kąsnių sumykė jis. — Su 
galvomis kur kas skanesnės. 

Mičas per stalą vėl pasisėmė dvi saujas ir įniko triuškinti tarp dantų. 

— Aš tai mėgstu uodegas. Visada pasisakydavau už uodegas. 

Lamaras liovėsi valgęs ir išpūtė į juodu akis. 

— Jūs turbūt juokaujate. 

— Ne, — papurtė galvą Eiveris. — Vaikystėje, kai gyvenau El Pase, 
išeidavome su tinklais ir pasisemdavome šviežių krevečių. Valgydavome 
jas čia pat vietoje, tebesirangančias. — Trekšt, trekšt. Galvos geriausios 
dėl smegenų skysčių. 

— Krevetės, El Pase? 

— Aha, Rio Grandėje jų knibžda. 

Lamaras nuėjo atsinešti dar alaus. Nepaliaujamas darbas, įtampa ir 
nuovargis greitai susimaišė su alkoholiu, ir salė įsisiūbavo. Bobis Melan- 
cholikas grojo „Steppenwolf““ repertuarą. Net Natanas Lokas šypsojosi 
ir garsiai kalbėjo. Tiesiog vienas iš vaikinų. Į statinę su ledu Ruzveltas 
įkėlė dar dvi dėžes alaus. 

Dešimtą prasidėjo dainos. Volis Hadsonas, be varlikės, užsilipo ant 
kėdės šalia fortepijono ir dirigavo chorui, staugiančiam siautulingą aus- 
trališkų užstalės dainų popuri. Restoranas jau buvo uždarytas, tad niekas 
neėmė į galvą. Po to užsiropštė ant kėdės Kendalas Mehanas. Kadaise 
Kornelo universitete jis žaidė regbį ir turėjo stulbinamą repertuarą ne- 
padorių dainų, traukiamų prie alaus. Penkiasdešimt netalentingų, girtų 
balsų džiugiai plėšė drauge su juo. 

Mičas atsiprašė ir nuėjo į tualetą. Vienas iš patarnautojų atrakino 
užpakalines duris, ir jis atsidūrė automobilių aikštelėje. Iš tokio nuotolio 
dainos skambėjo maloniai. Mičas buvo beeinąs prie savo automobilio, 
bet persigalvojo ir pasuko prie lango. Stovėjo patamsy prie pastato 
kampo, stebėjo ir klausėsi. Kendalas dabar jau sėdėjo prie fortepijono ir 
vadovavo chorui, padėdamas įveikti nešvankų priedainį. 

Džiugūs balsai turtingų ir laimingų žmonių. Jis tyrinėjo juos prie 


* „Stepių vilkas“ (v04.) — sunkiojo roko grupė. 


staliukų po vieną. Visi įraudusiais veidais. Visų akys spindi. Jie buvo jo 
draugai, — šeimos žmonės, turintys žmonas ir vaikų, — visi įtraukti į 
šią baisą konspiraciją. 

Pernai Džo Hodžas ir Martis Kozinskis dainavo drauge su jais. 

Pernai jis buvo vienas iš šauniausių Harvardo absolventų, kišenė- 
mis kimšte prikimštomis darbo pasiūlymų. 

O nūnai jis milijonierius, ir netrukus jo galva bus įkainota pinigais. 

Keista, kiek per metus gali nutikti. 

Dainuokite, brolyčiai. 

Mičas apsisuko ir nuėjo nuo lango. 


Apie vidurnaktį Medison aveniu išsirikiavo taksi, ir turtingiausi 
miesto teisininkai buvo išnešti ar išvilkti ant galinių sėdynių. Žinoma, 
Oliveris Lambertas liko blaiviausias iš šutvės ir vadovavo evakuacijai. Iš 
viso penkiolika taksi su drybsančiais viduje girtais teisininkais. 

Tuo pat metu, kitoje miesto pusėje, Krantinės gatvėje, prie vartų 
privažiavo du vienodi, tamsiai mėlyni ir geltoni fordo furgonai su ryškiai 
ant šonų nudažytais užrašais KOVOTOJAI SU DULKĖMIS. Dačas Hendrik- 
sas atidarė jiems vartus ir pamojo aikštelės vidun. Furgonai atbuline 
eiga pririedėjo prie tarnybinių durų, ir aštuonios moterys vienodais 
marškiniais suskato iškrovinėti iš furgonų dulkių siurblius ir kibirus su 
purškikliais, taip pat šluotas, šepečius ir popierinių rankšluosčių ritinius. 
Paskui tyliai šnekučiuodamosios patraukė per pastatą. Kaip nurodyta 
vyresnybės, paeiliui buvo valoma po aukštą, pradedant ketvirtuoju. Valy- 
tojoms iš paskos sekiojo apsaugininkai, atidžiai prižiūrėdami jų darbą. 

Nekreipdamos į juos dėmesio, moterys mikliai darbavosi — tušti- 
no šiukšliadėžes, šluostė baldus, dulkių siurbliais valė kambarius, šveitė 
tualetus. Viena naujokė tarp jų dirbo lėčiau už kitas, užtat daug ką paste- 
bėdavo. Kai apsaugininkai nematydavo, ištraukinėdavo rašomųjų stalų ir 
dokumentų spintų stalčius. Į viską atkreipdavo dėmesį. 

Tai buvo trečia naujokės naktis darbe, ji po truputėlį vis daugiau 
sužinodavo, kas kur ir kaip. Pačią pirmąją naktį susirado Tolaro kabinetą 
ketvirtame aukšte ir nusišypsojo sau. 

Mūvėjo purvinus džinsus, avėjo apdriskusiais teniso bateliais. Mė- 
lyni marškiniai su užrašu ant nugaros KOVOTOJAI SU DULKĖMIS buvo 

per dideli, slėpė figūrą, todėl ji atrodė apkūni kaip ir kitos valytojos. 
Prie viršutinės kišenėlės buvo prisiūtas medžiagos lopinėlis su jos vardu: 
DoRISĖ. Dorisė, valytoja. 

Brigadai įpusėjus valyti antrą aukštą, vienas apsaugininkas pasakė 
Dorisei ir dviem kitoms — Siuzei ir Šarlotei — sekti paskui jį. Kartu su 
juo moterys įėjo į liftą. Jis įstatė į valdymo skydelį raktą, ir liftas nusilei- 
dęs sustojo pusrūsyje. Apsaugininkas atrakino sunkias metalines duris, 
ir jie pateko į erdvią patalpą, padalytą į dešimtis narvelių. Kiekviename 
stovėjo po mažą užgrioztą rašomąjį stalą, ant kurio svarbiausią vietą už- 
ėmė didžiulis kompiuteris. Kompiuterių terminalai — visur. Palei sienas 
rikiavosi juodos dokumentų spintos. Nė vieno lango. 

— Kas reikia — ten viduje. — Apsaugininkas parodė į sandėliuką. 
Moterys išsitraukė dulkių siurblį, purškiklių ir ėmėsi darbo. 

— Nelieskite rašomųjų stalų, — perspėjo jis. 

Mičas susivarstė „Nike“ sportbačius ir atsisėdo ant sofos, lauk- 
damas telefono skambučio. Girdas, dvi savaites nematęs namų šeimi- 
ninkės, liūdnas atsisėdo šalia ir bandė snausti. Lygiai pusę vienuolikos 
telefonas sučirškė. Skambino Ebė. 

Nebuvo jokių saldybių, jokių „mielasis, mieloji“, „mažiuk, mažyte“, 
„aukseli“. Pokalbis vyko šaltai, tartum iš prievartos. 

— Kaip tavo mama? — paklausė jis. 

— Jau kur kas geriau. Atsikelia ir pavaikšto, tik dar labai silpna. Bet 
nuotaika gera. 

— Malonu girdėti. O tėtis? 

— Toks pat. Nuolat užsiėmęs. Kaip mano šunelis? 

— Jaučiasi vienišas ir prislėgtas. Manau, jis gniūžta. 

— Pasiilgau jo. Kaip darbas? 

— Išgyvenome balandžio 15-ąją be katastrofos. Visų nuotaika 
geresnė. Šešioliktą pusė partnerių išėjo atostogų, tad kontoroje gerokai 
tyliau. 

— Turbūt ir vėl dirbi šešiolika valandų per dieną? 

Jis delsė leisdamas klausimui pakibti ore. Nėra prasmės pradėti 
kivirčą. 

— Kada parvažiuoji? 

— Nežinau. Dar porą savaičių būsiu mamai reikalinga. Deja, iš 
tėčio menka pagalba. Jie turi tarnaitę ir visa kita, bet mamai dabar reikia 
manęs. — Ji trumpam nutilo, lyg netrukus sektų sunkiausia. — Šian- 
dien paskambinau į mokyklą ir pasakiau, kad iki šio semestro pabaigos 
į darbą negrįšiu. 

Jis ramiai sutiko žinią 

— Šio semestro likę dar du mėnesiai. Vadinasi, negrįši namo du 
mėnesius? 

— Mažiausia du mėnesius, Mičai. Tiesiog man reikia šiek tiek 
laiko, štai ir viskas. 

— Laiko kam? 

— Gal nepradėkime, a? Aš nenusiteikusi ginčytis. 

— Gerai. Gerai. Gerai. Tai kam tu nusiteikusi? 

Ji nuleido klausimą negirdomis, stojo ilga pauzė. 

— Kiek mylių nubėgi? 

— Porą. Nueinu į mokyklos stadioną, paskui prabėgu aštuonis 
ratus. 

— Būk atsargus. Stadione baisiai tamsu. 

— Dėkui. 

Dar viena ilga pauzė. 

— Turiu eiti, — pasakė ji. — Mamai metas miegoti. 

— Paskambinsi rytoj vakare? 

— Taip. Tuo pat laiku. 

Ji padėjo ragelį, netarusi „sudie“ ar „myliu tave“, nei dar ką pana- 
šaus. Tiesiog padėjo ragelį. 

Mičas užsimovė baltas sportines kojines ir susikišo į kelnes baltus 
ilgarankovius marškinėlius, paskui užrakino virtuvės duris ir nurisnojo 
tamsia gatve. Vakarų žemesnioji vidurinė mokykla buvo už šešių kvarta- 
lų, rytiniame Ist Medoubruko gatvės gale. Už raudonų plytų mokomojo 
korpuso ir sporto salės buvo beisbolo aikštė, o-dar toliau, tamsios įvažos 
pabaigoje — ir futbolo aikštė, kurią supo šlako dangos bėgimo takas, 
mėgstamas vietinių risnotojų. 

Bet tik ne vienuoliktą vakaro, ypač be mėnesienos. Bėgimo take 


nesimatė nė gyvos dvasios, ir Mičui tai tiko. Lengvu ir vėsiu pavasario 
oru jisai sukorė pirmą mylią per aštuonias minutes. Tada pradėjo sukti 
ratą lengvu žingsniu. Praeidamas pro aliumininę tribūną iš finišo pusės, 
akies kampučiu jis pastebėjo kažką ten sėdint, tačiau žingsniavo toliau. 

— Pžsssst. 

Mičas sustojo. 

— Aha. Kas ten? 

Atsiliepė kimus, gergždžiantis balsas: 

— Džojus Moroltas. 

Mičas pasuko į tribūną. 

— Labai juokinga, Taransai. Manęs neseka? 

— Žinoma, neseka. Ten, mokyklos autobuse, sėdi Leinis su žibin- 
tuvėliu. Jums praeinant jis blykstelėjo žalią, o jeigu pamatysite žybtelint 
raudoną, grįžkite į bėgimo taką ir neškitės it Karlas Luisas“. 

Juodu užlipo į tribūnos viršų ir atsisėdo neužrakintoje spaudos 
ložėje, iš čia apžvelgė mokyklos teritoriją. Įvažoje stovėjo tvarkingai iš- 
rikiuoti mokykliniai autobusai. 

— Jums čia ganėtinai nuošalu? — paklausė Mičas. 

— Tiks. Kas ta mergiotė? 

—- Žinau, jūs verčiau linkęs susitikinėti dienos šviesoje, pageidau- 
tina, kur daug Žmonių, tarkime greito maisto užkandinėje ar korėjiečio 
batų parduotuvėje. Bet aš labiau mėgstu tokias vietas. 

— Nuostabu. Kas ta mergiotė? 

— Gana gudriai sugalvota, a? 

— Gera mintis. Tai kas ji? 

— Mano nusamdyta. 

— Kur ją suradote? 

— Koks skirtumas? Kodėl nuolat uždavinėjate neesminius klau- 
simus? 

— Neesminius? Šiandien man paskambina kažkokia moteris, 
kurios niekada nepažinojau, ir sako norinti pasikalbėti su manimi dėl 
vieno tokio reikaliuko Bendinio Pastate. Pasako, kad turime apsimainyti 


* Carl Lewis (g. 1961) — sprinteris ir šuolininkas į tolį, daugkartinis olimpinių 
žaidynių čempionas, devynių aukso medalių laimėtojas (1984, 1988, 1992 ir 1996 me- 
tais), daugkartinis pasaulio lengvosios atletikos čempionatų nugalėtojas. 


telefono numeriais, nurodo man nueiti į vieną tokią taksofono būdelę 
priešais vieną tokią bakalėjos krautuvėlę ir laukti ten tam tikru laiku, — 
ji paskambinsianti lygiai pusę dviejų. Aš ten nueinu, ir ji paskambina 
lygiai pusę dviejų. Turėkite omenyje, šimtas pėdų aplinkui taksofono 
būdelę trys mano žmonės stebėjo viską, kas juda. Ji pasako man būti čia 
lygiai dešimt keturiasdešimt penkios vakaro, užtikrinti, kad vieta būtų 
sandariai apsupta mano žmonių ir kad jūs atrisnosite. 

— Suveikė, a? 

— Taip. Kol kas. Bet kas ji tokia? Noriu pasakyti, kad jūs įvėlėte 
ir kitą žmogų, dėl to man išties neramu, Makdirai. Kas ji tokia ir kiek 
žino? 

— Pasitikėkite manimi, Taransai. Ji mano nusamdyta ir žino viską. 
Po teisybei, jeigu jūs žinotumėte tiek, kiek ji žino, šiuo metu pasiraši- 
nėtumėte oficialius kaltinimus, o ne čia sėdėtumėte ir dėl jos niurzgė- 
tumėte. 

Taransas giliai atsikvėpė ir kiek pagalvojo. 

— Gerai, tad pasakykite, ką ji žino. 

— Ji žino, kad per pastaruosius trejus metus Morolto gauja ir ben- 
drininkai išgabeno iš šios šalies per aštuonis šimtus milijonų dolerių ir 
deponavo įvairiuose Karibų baseino bankuose. Žino, kuriuose bankuose, 
kokiose sąskaitose, datas, nemažai dalykų. Žino, kad Moroltai kontro- 
liuoja mažų mažiausiai tris šimtus penkiasdešimt kompanijų, įregistruo- 
tų Kaimanuose, ir kad šios kompanijos reguliariai siunčia pinigus atgal 
į šalį. Žino elektroninių pervedimų datas ir sumas. Žino bent keturias- 
dešimt Jungtinių Valstijų korporacijų, priklausančių Kaimanų korpora- 
cijoms, kurios savo ruožtu priklauso Moroltams. Ji žino velniškai daug, 
Taransai. Yra labai nusimananti moteris, jums neatrodo? 

"Taransas nepajėgė ištarti nė žodžio, tik įniršęs žvelgė į tamsą įvažos 
link. 

Mičui buvo smagu. 

— Ji žino, kaip jie susižeria nešvarius grynuosius pinigus, iškeičia į 
šimtadolerines kupiūras ir slapta išgabena iš šalies. 

— Kaip? 

— Be abejo, firmos „Lear“ lėktuvu. Bet jie gabena valiutą ir „mu- 
lais“. Turi nedidelę armiją „mulų“, dažniausiai minimaliai apmokamų 
savo galvažudžių su šių draugelėmis, bet taip pat ir studentų bei kitų 


laisvai samdomų talkininkų, įduoda tiems devynis tūkstančius aštuonis 
šimtus grynųjų ir nuperka bilietą ; Kaimanus ar Bahamus. Suprantate, 
mažesnių nei dešimt tūkstančių sumų nereikia deklaruoti. Ir „mulai“ 
skraido kaip paprasti turistai, pilnomis kišenėmis grynųjų, gabendami 
pinigus į jų bankus. Atrodo, nedideli pinigai, bet turėk tris šimtus žmo- 
nių, atliekančių po dvidešimt reisų per metus, ir iš šalies išplaukia rimtos 
sumos grynųjų. Žinokit, tai vadinama smerfingu“. 

Taransas nežymiai linktelėjo, lyg žinotų. 

— Daug žmonių trokšta tapti smerferiais, nes gali už dyką atosto- 
gauti ir leisti pinigus. Tai patikimi Morolto žmonės, jie paima milijoną 
baksų grynaisiais, suvynioja šiuos išties labai dailiai į laikrašųų, kad oro 
uosto patikros prietaisai neįstengtų aptikti, įsideda į dalykinius lagami- 
nėlius ir sėda į lėktuvą kaip bet kuris kitas. Vilki švarkais su kaklaraiš- 
čiais ir atrodo kaip solidūs Volstrito veikėjai. Arba apsiavę sandalais ir 
užsimaukšlinę šiaudinės skrybėles pinigus tempia pasikabintame ant 
peties kelionkrepšyje. Jūs, vyručiai, kartkartėmis juos nutveriate, manau, 
maždaug apie vieną procentą, ir kai taip nutinka, toks „supermulas“ atsi- 
duria už grotų. Bet jie niekada neprasitaria, ar ne, Taransai? Vieną kitą 
sykį smerferis susimąsto apie tuos pinigus savo lagaminėlyje ir kaip būtų 
paprasta tiesiog nuskristi ir pasilikti viską sau. Ir jis dingsta. Bet mafija 
nepamiršta. Gali užtrukti metus ar dvejus, bet jį kur nors vis tiek suran- 
da. Žinoma, pinigų jau nebėra, bet ir jo — taip pat. Mafija nepamiršta, 
ar ne, Taransai? Lygiai taip pat jie nepamirš ir manęs. 

"Taransas klausėsi, kol tapo akivaizdu, kad ir jam reikia ką nors pa- 
sakyti. 

— Juk gavote savo milijoną baksų. 

— Labai dėkingas. Aš jau beveik pasirengęs kitai išmokai. 

— Beveik? 

— Taip, aš ir mano mergiotė turime prasukti dar porą darbelių. 
Mėginame išgauti iš Krantinės gatvės pastato dar keletą duomenų. 

— Kiek dokumentų jau turite? 

— Per dešimt tūkstančių. 


* Amerikietiško slengo terminas, atsiradęs pagal vieną animacinio filmuko „Smer- 
fai“ personažą ir reiškiantis nešvarių pinigų plovimą, perkant bankų čekius ir perkeliant 
kapitalą iš vienos vietos į kitą. Tuo užsiimantis žmogus — „smerferis“. Pagal skambesį 
žodis panašus į „serfingą“ — banglenčių sportą. 


Apatinis Taranso žandikaulis nukaro, burna atvipo. Jis išpūtė akis 
į Mičą. 

— Velniai rautų! Iš kur? 

— Dar vienas jūsų klausimas. 

— Dešimt tūkstančių dokumentų, — pakartojo Taransas. 

— Mažiausia dešimt tūkstančių. Bankų įrašai, elektroninių per- 
vedimų patvirtinimai, korporacijų įstatai, paskolų dokumentai, vidaus 
naudojimo atmintinės, susirašinėjimai tarp įvairių žmonių. Daugybė 
gardėsių, Taransai. 

— Jūsų žmona minėjo kompaniją „Dunn Lane, Ltd.“. Peržiūrė- 
jome jūsų jau perduotas mums bylas. Medžiaga nebloga. Ką dar žinote 
apie tą kompaniją? 

— Daug. Įregistruota 1986-aisiais su dešimčia milijonų, kurie 
buvo pervesi į korporaciją iš numerinės „Banco de Mėxico“* sąskaitos, iš 
tų pačių dešimties milijonų, kurie atkeliavo į Didįjį Kaimaną grynaisiais 
vienu „Lear“ reaktyviniu, registruotu tykios juridinės Memfio firmos 
vardu, tik iš pradžių buvo keturiolika milijonų, bet po kyšių Kaimanų 
muitininkams ir bankininkams liko dešimt milijonų. Kai kompanija 
buvo registruojama, tą procedūrą atliko toks tipas Diegas Sančesas, 
kuris, pasirodo, yra „Banco de Mėxico“ viceprezidentas. Kompanijos 
prezidentu tapo nuostabios sielos žmogus Natanas Lokas, sekretoriu- 
mi — mūsų senas bičiulis Roisas Maknaitas, o tos jaukios mažutės kor- 
poracijos iždininku padarytas kažkoks Elas Rubinšteinas. Neabejoju, jis 
jums žinomas. Man — ne. 

— Jis — Morolto patikėtinis. 

— Oho, oho. Norite daugiau? 

— Kalbėkite. 

— Po to, kai į šią avantiūrą buvo investuoti pradiniai dešimt 
milijonų, per kitus trejus metus į ją įdėta dar devyniasdešimt milijonų 
grynaisiais. Itin pelninga verslo įmonė. Kompanija pradėjo supirkinėti 
Jungtinėse Valstijose viską — medvilnės fermas Teksase, daugiabučius 
Deitone, juvelyrines parduotuves Beverli Hilse, viešbučius Sent Piters- 
berge ir Tampoje. Daugelis transakcijų buvo atliekamos elektroniniais 


* „Meksikos bankas“ (isp.). 


pervedimais iš keturių ar penkių skirtingų bankų Kaimanuose. Tai ele- 
mentari pinigų plovimo operacija. 

— r jūs turite visus tai įrodančius dokumentus? 

— Kvailas klausimas, Veinai. Jeigu neturėčiau dokumentų, kaip 
apie tai žinočiau? Juk dirbu tik su švariomis bylomis, prisimenate? 

— Ar ilgai dar užtruksite? 

— Porą savaičių. Aš ir mano nusamdytoji tebešniukštinėjame 
Krantinės gatvės pastate. Ir reikalai atrodo nekaip. Bus labai sunku iš- 
gauti iš ten bylas. 

— Iš kur tie dešimt tūkstančių dokumentų? 

Mičas nuleido klausimą negirdomis. Pašokęs ant kojų jis pasuko į 
ložės duris. 

— Mudu su Ebe norime gyventi Albukerke. Miestas didelis ir 
kažkiek nuošalus. Pradėkite prie to dirbti. 

— Neskubėkite taip. Dar daug ką yra nuveikti. 

— Pasakiau — porą savaičių, Taransai. Aš būsiu pasirengęs jums 
viską įteikti po dviejų savaičių, o tai reiškia, kad man teks dingti. 

— Ne taip greitai. Turiu pamatyti kai kuriuos iš tų dokumentų. 

— Jūsų trumpa atmintis, Taransai. Juk mieloji mano žmonelė 
pažadėjo didelę šūsnį „Dunn Lane“ dokumentų, kai tik Rėjus išeis į 
laisvę. 

Taransas pažvelgė tolyn per tamsią aikštę. 

— Pažiūrėsiu, ką bus galima padaryti. 

Mičas priėjo prie pat agento ir nukreipė jam į veidą smilių: 

— Klausykitės manęs, Taransai, ir klausykitės atidžiai. Regis, mes 
nesusikalbame. Šiandien balandžio 17-a. Po dviejų savaičių — gegužės 
1-a, ir tada aš įteiksiu jums, kaip pažadėjau, per dešimt tūkstančių labai 
inkriminuojančių ir įtikinamų dokumentų, kurie rimtai suluošins vieną 
iš didžiausių organizuoto nusikalstamumo šeimų pasaulyje. Ir galiausiai 
tai gali kainuoti man gyvybę. Bet aš pažadėjau tai padaryti. O jūs pa- 
žadėjote ištraukti iš kalėjimo mano brolį. Turite savaitę, iki balandžio 
24-os. Jeigu ne — aš dingsiu. Ir tas pat atsitiks jūsų rengiamam teismo 
procesui ir karjerai. 

— Ką jis darys išėjęs? 

— Kad jus kur ir tuos kvailus jūsų klausimus. Spruks kaip velnias, 
štai ką darys. Juk turi brolelį su milijonu dolerių, pinigų plovimo ir elek- 

troninės bankininkystės specialistą. Per dvylika valandų išsidangins iš 
šalies ir keliaus ieškoti milijono baksų. 

— Į Bahamus? 

— Bahamai. Taransai. Bahamuose tokie pinigai išgaruos mažiau 
kaip per dešimt minučių. Negali ten pasitikėti tais korumpuotais kvai- 
liais. 

— Ponas Voilzas nemėgsta griežtų terminų. Jis tikrai susinervins. 

— Pasakykite ponui Voilzui, kad pabučiuotų man į subinę. Pa- 
sakykite, kad surastų kitą pusę milijono, nes aš jau beveik pasirengęs. 
Pasakykite, kad ištrauktų mano brolį, antraip sandėris atšaukiamas. Pa- 
sakykite jam ką tik norite, Taransai, bet Rėjus išeina į laisvę per savaitę, 
arba aš dingstu. 

Mičas užtrenkė ložės duris ir ėmė lipti iš tribūnos žemyn. Taransas 
nusekė jam įkandin. 

— Kada mes vėl pasikalbėsime? — šūktelėjo pavymui. 

Mičas peršoko tvorelę ir atsidūrė bėgimo take. 

— Mano nusamdyta padėjėja paskambins jums. Darykite, kaip ji 
pasakys. 

Kasmetinės trijų dienų atostogos, kurias Natanas Lokas pasiimda- 
vo po balandžio 15-osios ir praleisdavo Veilyje, buvo atšauktos — Deva- 
šerio, Lazarovui įsakius. Lokas ir Oliveris Lambertas sėdėjo penktame 
aukšte ir klausėsi. Devašeris pranešinėjo, veltui stengdamasis iš smulkių 
informacijos nuotrupų surinkti dėlionę. 

— Jo žmona išvyksta. Pasako turinti važiuoti namo pas motiną, 
kuriai — plaučių vėžys. Ir kad jai atsibodo, jog nuolat jis apsivertęs tuo 
savo mėšlinu darbu. Per praėjusius mėnesius mes užfiksavome tarp jų 
kartkartėmis kylančius nesklandumus. Ji šiek tiek paniurzgėdavo dėl 
jo ilgai prasėdimų kontoroje valandų ir visa kita, bet šiaip nieko rimta. 
Taigi išvyksta pas mamelę. Pasako nežinanti, kada grįšianti. Mamelė 
serga, tiesa? Jai pašalintas plautis, tiesa? Bet mums nepavyksta surasti 
ligoninės, kurioje būtų girdėję apie Maksiną Sazerland. Patikrinome 


visas ligonines Kentukyje, Indianoje ir Tenesyje. Jums neatrodo keista, 
vyručiai? 

— Baik, Devašeri, — sudraudė Lambertas. — Prieš ketverius me- 
tus mano žmonai atlikta operacija, ir mes nuskridome į Meijo kliniką. 
Nežinau įstatymo, pagal kurį būtų reikalaujama, kad žmogų privalu 
operuoti šimto mylių spinduliu nuo namų. Tai absurdas. O tie žmonės 
turi tam tikrą padėtį visuomenėje. Galbūt ji atsigulė į ligoninę kita pa- 
varde, kad niekas nesužinotų. Nuolatos taip atsitinka. 

Lokas pritariamai linktelėjo. 

— Ar dažnai jis kalbasi su ja? 

— Ji skambina maždaug kartą per dieną. Kai kada juodu kalbasi 
ilgai, apie šį bei tą. Apie šunį. Apie jos mamelę. Apie kontorą. Vakar 
vakarą ji pasakė negrįšianti dar bent du mėnesius. 

— Arji kada užsiminė, kokioje ligoninėje motina gydyta? 

— Nė karto. Labai atsargi. Apie operaciją daug nekalba. Motina 
dabar neva namie. Jeigu išvis buvo išvykusi. 

— Kur kreipi, Devašeri? — paklausė Lambertas. 

— Patylėk, ir aš tuoj baigsiu. Tarkime, kad visa tai gudrybė, kuri 
padėjo jai išvažiuoti iš miesto. Atsidurti toliau nuo mūsų. Toliau nuo to, 
kas artėja. Sekat mano mintį? 

— Darote prielaidą, kad jis dirba jiems? — paklausė Lokas. 

— Man mokama už tai, kad daryčiau tokias prielaidas, Natai. 
Spėju, kad jis žino, jog telefonai pasiklausomi. Štai kodėl taip atsargiai 
kalbasi telefonu. Spėju, kad jis išdangino žmoną iš miesto, norėdamas ją 
apsaugoti. 

— Labai netvirta, — suabejojo Lambertas. — Labai netvirta. 

Žingsniuodamas už savo rašomojo stalo, Devašeris piktai nužvelgė 
Olį, bet praleido repliką pro ausis. 

— Maždaug prieš dešimt dienų ketvirtame aukšte kažkas padaro 
šūsnį neįprastų kopijų. Keista, nes buvo trečia valanda paryčiui. Pagal 
mūsų duomenis, kai kopijos darytos, čia buvo tik du teisininkai. Mak- 
diras ir Skotas Kimblas. Nė vienam iš jų nėra jokio reikalo lankytis ket- 
virtame aukšte. Panaudoti dvidešimt keturi prieigos numeriai. Trys iš jų 
— Lamaro Kvino bylų. Trys — Sonio Kepso. Kiti aštuoniolika — Mak- 
diro bylų. Nė vienas — Kimblo. Viktoras Miliganas paliko savo kabine- 
tą apie pusę trijų, o Makdiras dirbo Eiverio kabinete, prieš tai nuvežęs 

ji į oro uostą. Eiveris sako užrakinęs savo kabinetą, bet galbūt pamiršo. 
Arba jis pamiršo, arba Makdiras turi raktą. Aš paspaudžiau Eiverį, ir jis 
beveik tikras, kad užrakino duris. Bet tada buvo vidurnaktis, jis jautėsi 
mirtinai pavargęs, be to, ir baisiai skubėjo. Galėjo pamiršti, tiesa? Bet 
jis nenurodė Makdirui grįžti į jo kabinetą ir dirbti. Po teisybei, kas čia 
tokio, juk jie abu visą dieną vargo prie Kepso deklaracijos. Kopijavimo 
aparato numeris vienuoliktas, kaip tik arčiausia Eiverio kabineto. Ma- 
nau, galima visai saugiai spėti, kad kopijas darė Makdiras. 

— Kiek jų? 

— Du tūkstančiai dvylika. 

— Kurių bylų? 

— Aštuoniolika — visi mūsų klientai dėl mokesčių. Taigi neabe- 
joju, jis paaiškins sakydamas, kad baigė deklaracijas ir tik norėjo viską 
nukopijuoti. Skamba visai įtikinamai, tiesa? Tik kad kopijas visada daro 
sekretorės, ir kokį velnią jis veikė trečią paryčiui ketvirtame aukšte, da- 
rydamas du tūkstančius kopijų? Ir tai dėjosi balandžio 7-os rytą. Kiek iš 
jūsų vaikinų savaitę anksčiau baigia darbą, kurio terminas iki balandžio 
15-os, ir padaro visas kopijas? 

Devašeris liovėsi žingsniavęs ir įsmeigė akis į savo pašnekovus. Šie 
galvojo. Turėjo juos prirėmęs. 

— Ir štai kas išvers jus iš kojų. Po penkių dienų jo sekretorė įvedė 
tuos pačius aštuoniolika prieigos numerių į savo kopijavimo aparatą 
antrame aukšte. Padarė apie tris šimtus kopijų, ir šis skaičius, kaip aš, 
nors ir ne teisininkas, įsivaizduoju, kur kas suprantamesnis. Jūs taip ne- 
manote? 

Abu linktelėjo, bet nieko neatsakė. Jie buvo teisininkai, išmokyti 
ginčytis dėl kiekvieno klausimo. Bet dabar tylėjo. Devašeris pikdžiugiš- 
kai nusišypsojo ir vėl suskato žingsniuoti. 

— Taigi mes nutvėrėme jį darant du tūkstančius kopijų, kurioms 
nėra paaiškinimo. Taigi didysis klausimas: ką jis kopijavo? Aš nežinau. 
Visi kabinetai buvo užrakinti, žinoma, išskyrus Eiverio. Tad aš paklau- 
siau Eiverį. Jo kabinete stovi eilė metalinių dokumentų spintų, kuriose 
laiko tikrąsias bylas. Spintos visada užrakintos, bet jis, Makdiras ir 
sekretorės rausėsi po jas visą dieną. Galėjo pamiršti jas užrakinti, kai 
išsiskubino į lėktuvą, baisaus čia daikto. Tačiau kodėl Makdirui reikėtų 
kopijuoti legalias bylas? Jam ir nereikėjo. Kaip ir pas kiekvieną, kuris 

dirba ketvirtame aukšte, pas Eiverį stovi keturios medinės spintos su 
slapta medžiaga. Niekas prie jų neprisiliečia, tiesa? Tokia firmoje tai- 
syklė. Netgi kiti partneriai. Užrakintos geriau negu manosios bylos. Tad 
Makdiras negalėjo į jas patekti neturėdamas rakto. Eiveris parodė man 
savo raktus. Sakė, kad dvi dienas iki balandžio septintosios neprisilietęs 
prie tų spintų. Eiveris peržiūrėjo jose bylas, viskas atrodo tvarkinga. Ne- 
gali pasakyti, ar kišti prie jų nagai. Bet ar gali pažiūrėjęs į vieną iš savo 
bylų pasakyti, ar ji buvo kopijuota? Ne, negali. Ir aš negaliu. Tad šįryt 
ištraukiau tas bylas ir siunčiu į Čikagą. Ten jas patikrins dėl pirštų at- 
spaudų. Užtruks apie savaitę. 

— Jis negalėjo kopijuoti tų bylų, — paprieštaravo Lambertas. 

— O ką kita jis kopijuotų, Oli? Supranti, viskas ketvirtame ir tre- 
čiame aukštuose užrakinta. Viskas, išskyrus Eiverio kabinetą. Ir turint 
galvoje, kad gali būti, jog jis ir Taransas šnabžda vienas kitam į ausis, ko 
gi reikėtų iš Eiverio kabineto? Nieko, tik slaptųjų bylų. 

— Taigi manote, kad jis turi raktus, — įsiterpė Lokas. 

— Taip. Manau, kad jis pasidirbdino Eiverio raktų komplektą. 

Olis niekinamai suprunkštė ir irzliai nusijuokė. 

— Negali būti. Aš tuo netikiu. 

Su bjauria šypsena Juodosios Akys sužioravo į Devašerį. 

— Kaipgi jis galėtų pasidirbdinti tų raktų dublikatus? 

— Geras klausimas, ir aš į jį negaliu atsakyti. Eiveris parodė man 
savo raktus. Du žiedai, vienuolika raktų. Nuolat juos laiko prie savęs. 
Tokia firmoje taisyklė, tiesa? Kaip ir privalu geram teisininkui. Kai jis 
nemiega, raktai visada jo kišenėje. Kai nakvoja kur nors ne namie, raktus 
pasikiša po čiužiniu. 

— Kur jis praeitą mėnesį keliavo? — paklausė Juodosios Akys. 

— Apie išvyką pas Kepsą į Hiustoną galite pamiršti. Ji buvo visai 
neseniai. O prieš tai, balandžio 1-3, jis dviem dienoms buvo nuvykęs į 
Didįjį Kaimaną. 

— Prisimenu. — Olis įdėmiai klausėsi. 

— Šaunuolis, Oli. Paklausiau jį, ką veikė abi naktis. Atsakė, kad 
vien dirbo. Vieną vakarą sėdėjo bare, bet tik tiek. Prisiekia, kad abi nak- 
tis miegojęs vienas. — Devašeris nuspaudė nešiojamojo magnetofono 


mygtuką. — Bet jis meluoja. Balandžio 2-ą devynios penkiolika iš sek- 

cijos A pagrindinio miegamojo skambinta telefonu. — Paleistas įrašas 
juostelėje: 

„— Jis po dušu.“ — Pirmas moteriškas balsas. 

„— Tau viskas gerai?“ — Antras moteriškas balsas. 

„— Aha. Jis to neįstengtų, jeigu ir reikėtų.“ 

„— Kodėl taip ilgai?“ 

„— Jis niekaip neprabudo.“ 

„— Ką nors įtaria? „ 

„— Ne. Nieko neprisimena. Manau, jis kenčia.“ 

„— Kiek dar ten būsi?“ 

„— Pabučiuosiu jį atsisveikindama, kai išeis iš dušo. Dešimt, gal 
penkiolika minučių.“ 

„— Gerai. Paskubėk.“ 

Devašeris nuspaudė kitą mygtuką ir vėl įniko žingsniuoti. 

— Visai nenumanau, kas jos tokios, ir dar neprirėmiau Eiverio. 
Kol kas. Jis kelia man rūpestį. Jo žmona padavė pareiškimą skyryboms, 
ir vyriokas nebesusivaldo. Nuolatos laksto paskui moteris. Tai gana 
rimta saugumo spraga. Spėju, Lazarovas sužinojęs tiek įnirš, kad stogas 
kilnosis. 

— Ji kalbėjo taip, lyg būta sunkių pagirių, — pakomentavo Lokas. 

— Matyt. 

— Manai, ji padarė raktų dublikatus? 

Devašeris gūžtelėjo pečiais ir atsisėdo į savąjį nudėvėtą odinį krės- 
lą. Jo pasipūtimas išgaravo. 

— Galimas daiktas, bet aš tuo abejoju. Valandas apie tai mąsčiau. 
Tarkim, jis bare pakabino kažkokią moterį ir juodu nusigėrė, metas vei- 
kiausiai buvo vėlyvas, kai abu sugulė į lovą. Kaip toje mažutėje saloje ji 
vidur nakties galėtų pasidirbdinti raktų dublikatus? Tiesiog neįsivaiz- 
duoju. 

— Betgi ji turėjo bendrininkę, — spyrėsi Lokas. 

— Taip, ir aš to niekaip nesuprantu. Galbūt jos bandė pavogti iš jo 
piniginę ir kažkas susiklostė ne taip. Jis nešiojasi prie savęs porą tūks- 
tančių grynaisiais, ir jeigu įkaušo, kas žino, ką joms pripliurpė. Galbūt ji 
ketino paskutiniu momentu nugvelbti pinigus ir nešti subinę? Tačiau to 
nepadarė. Nežinau. 

— Daugiau jokių prielaidų? — paklausė Olis. 

— Kol kas ne. Mėgstu jas daryti, bet pernelyg toli nueisime, jeigu 
manysime, kad tos moterys paėmė raktus, kažkaip sugebėjo jam neži- 
nant vidury nakties saloje pasidirbdinti dublikatus, o paskui pirmoji vėl 
įsmuko pas jį į lovą. Ir kad visa tai kaip nors siejasi su Makdiru ir jo pasi- 
naudotu kopijavimo aparatu ketvirtame aukšte. Tiesiog to jau per daug. 

— Sutinku, — pritarė jam Olis. 

— O kaip saugykla? — paklausė Juodosios Akys. 

— Maąsčiau apie tai, Natai. Po teisybei, nuo tų minčių praradau 
miegą. Jeigu ją domino dokumentai saugykloje, tai tokiu atveju turėtų 
būti kažkokia sąsaja su Makdiru ar kuo nors kitu šniukštinėjančiu. O aš 
negaliu nustatyti tokios sąsajos. Tarkim, ji aptiko saugyklą ir dokumen- 
tus, ką gi galėtų su jais veikti vidury nakties, Eiveriui miegant viršuje? 

— Galėtų juos perskaityti. 

— Aha, jų ten tik koks milijonas. Nagi, turėkite omenyje, kad ji 
tikriausiai gėrė vienodai su Eiveriu, antraip jam kiltų įtarimas. Taigi ji 
visą naktį gėrė ir dulkinosi. Paskui palaukė, kol Eiveris užmigs, o tada jai 
užėjo begalinis noras nulipti apačion ir perskaityti bankinę dokumenta- 
ciją. Ne, vaikinai, taip neišeina. į 

— Ji galėjo dirbti FTB. 

— Ne, negalėjo. 

— Kodėl? 

— Visai paprastai, Oli. FTB taip nesielgtų, nes krata būtų laikoma 
neteisėta ir joks teismas taip išgautų dokumentų nepripažintų įrody- 
mais. Esama dar ir kur kas geresnės priežasties. 

— Kokios? 

— Jeigu ji būtų fibė, nebūtų naudojusis telefonu. Joks profesionalas 
šitaip neskambintų. Manau, ji buvo paprasta vagilė. 


Vagilės hipotezė paaiškinta ir Lazarovui, kuris rado joje daugy- 
bę spragų, bet nieko geresnio nepajėgė sugalvoti. Įsakė pakeisti visas 
spynas trečiame ir ketvirtame aukštuose, taip pat rūsyje ir abiejuose 
Didžiojo Kaimano kotedžuose. Paliepė suieškoti saloje visus spynų 
meistrus — šių neturėtų būti daug, pasakė jis — ir išsiaiškinti, ar kuris 
nors balandžio 1-os naktį ar balandžio 2-os ankstų rytą gamino raktų 
dublikatus. Papirkite juos, nurodė jis Devašeriui. Gavę bent kiek pinigų, 


332 


jie kalbės. Taip pat įsakė ištirti bylas iš Eiverio kabineto dėl pirštų at- 
spaudų. Devašeris didžiuodamasis pareiškė jau davęs atitinkamus nu- 
rodymus. Makdiro pirštų atspaudai rasti ant bylos, susijusios su valstijos 
advokatūros kolegija. . 

Be to, jis įsakė šešiasdešimčiai dienų nušalinti Eiverį Tolarą nuo 
darbo. Devašerio nuomone, tai galėtų išprovokuoti Makdirą kam nors 
neįprastam. Puiku, sutiko Lazarovas, pasakykite Tolarui, kad atsigultų į 
ligoninę dėl krūtinės skausmų. Du mėnesius nedirbti — pagal daktaro 
nurodymus. Tegul Tolaras užraukia visus užsilikusius reikalus. Užrakina 
savo kabinetą. O Makdirą priskirti prie Viktoro Miligano. 

— Sakėte, kad turite gerą planą Makdirui pašalinti, — priminė 
Devašeris. 

Lazarovas nusišiepė ir pasikrapštė nosį. 

— Aha. Manau, mes tuo planu pasinaudosime. Išsiųsime jį į salas 
trumpai dalykinei kelionei, ir staiga įvyks mįslingas sprogimas. 

— Prarasti du pilotus? — suabejojo Devašeris. 

— Aha. Reikia, kad gerai atrodytų. 

— Nedarykite to kur nors arti Kaimanų. Bus pernelyg daug su- 
tapimų. 

— Gerai. Bet reikia, kad tai įvyktų virš vandens. Mažiau nuolaužų. 
Panaudosime stambų užtaisą, tad daug nebus rasta. 

— Tas lėktuvas brangus. 

— Aha. Pirma suderinsiu su Džojumi. 

— Jūs — bosas. Duokite man žinią, jeigu kuo galėtume pagelbėti. 

— Žinoma. Pradėkite apie tai galvoti. 

— O kaip jūsų žmogus Vašingtone? — paklausė Devašeris. 

— Laukiu. Šįryt paskambinau į Niujorką, jie ten aiškinasi. Per 
savaitę turėtume žinoti. 

— Tai viską supaprastintų. 

— Aha. Jeigu atsakymas bus teigiamas, reikės jį pašalinti per dvi- 
dešimt keturias valandas. 

— Aš pradėsiu tam rengtis. 


Šeštadienio rytą kontoroje buvo tyku. Po koridorius slampinėjo 
keli partneriai ir kokia dešimtis bendradarbių, visi apsirengę lengvomis 

chaki spalvos kelnėmis ir sportiniais marškinėliais. Sekretorių nebuvo. 
Mičas patikrino savo laiškus ir padiktavo į diktofoną atsakymus. Pra- 
sėdėjęs kabinete porą valandų, jis išėjo. Metas aplankyti Rėjų. 

Penkias valandas jis važiavo į rytus I-40 greitkeliu. Vairavo kaip 
koks idiotas. Varė keturiasdešimt penkias mylias per valandą, paskui 
paspausdavo iki aštuoniasdešimt penkių. Netikėtai įnerdavo į kiekvieną 
poilsio aikštelę ar svėrimo postą. Staiga išsukdavo iš kairiosios eismo 
juostos. Sustodavo ant viadukų, laukdavo ir stebėdavo kelią. Nėkart ne- 
krito į akis koks nors įtartinas automobilis, sunkvežimis ar furgonas. 
Tyrinėjo net kelis vilkikus su priekabomis. Nieko. Paprasčiausiai anie 
nesekė. Antraip jis būtų pastebėjęs. 

Apsaugos poste patikrintas jo atvežtas perduoti paketas, — kelios 
knygos ir cigaretės, — paskui nurodyta eiti į atitvarą numeris devyni. Po 
kelių minučių už storos grotinės pertvaros atsisėdo Rėjus. 

— Kur buvai dingęs? — šiek tiek irzliai paklausė jis. — Juk esi 
vienintelis pasaulyje žmogus, kuris mane lanko, ir pasirodei čia tik antrą 
kartą per. keturis mėnesius. 

— Žinau. Mokesčių deklaracijų laikotarpis, buvau įklimpęs į "a 
bus. Bet aš pasitaisysiu. Vis dėlto tau rašiau. 

— Aba, sykį per savaitę. Iš viso po dvi pastraipas: „Sveikas, Rėjau. 
Kaip gultas? Kaip maistas? Kaip sienos? Kaip sekasi graikų ar italų? 
Man viskas gerai. Ebė gyvuoja puikiai. Šuo negaluoja. Jam reikia pasi- 
lakstyti. Greitai tave aplankysiu. Myliu, Mičas.“ Rašai turiningus laiš- 
kus, broluži. Jie tikrai man brangūs. 

— Tavieji — ne geresni. 

— Ką gi galiu parašyti? Kad apsaugininkai pardavinėja kvaišalus. 
Kad draugelį trisdešimt vieną kartą padūrė. Kad mačiau prievartaujamą 
vaikinuką. Baik, Mičai, kam tai įdomu? 

— Aš pasitaisysiu. 

— Kaip mama? 

— Nežinau. Nuo Kalėdų daugiau nebenuvažiavau. 

— Juk prašiau tave ją lankyti, Mičai. Man neramu dėl jos. Jeigu tas 
stuobrys ją muša, noriu, kad tai liautųsi. Jeigu galėčiau iš čia išeiti, pats 
padaryčiau tam galą. 

— Išeisi. — Pasakyta veikiau kaip teiginys, o ne klausimas. Mičas 

prisidėjo pirštą prie lūpų ir pamažu linktelėjo galva. Rėjus pasviro ant 
alkūnių į priekį ir įdėmiai sužiuro. 

Mičas tyliai prašneko: 

— Espanol. Elable despacio. — Ispaniškai. Kalbėk lėtai. 

Rėjus nežymiai šyptelėjo. 

— 4 Cudndo? — Kada? 

— La semana prėxima. — Kitą savaitę. 

— 4 Ouč dia? — Kurią dieną? 

Mičas sekundėlę pagalvojo. 

— Martes o mičrcoles. — Antradienį arba trečiadienį. 

— 44 guė bora? — Kuriuo laiku? 

Mičas nusišypsojo, gūžtelėjo pečiais ir apsidairė aplink. 

— Kaip Ebė? — paklausė Rėjus. 

— Jau porą savaičių gyvena Kentukyje. Serga jos motina. — Jis pa- 
žvelgė į Rėjų ir tyliai sudėliojo lūpomis žodžius: — Tikėk manimi. 

— Kas jai yra? 

— Jai pašalino plautį. Vėžys. Visą gyvenimą daug rūkė. Tau reiktų 
mesti. 

— Maesiu, jeigu tik iš čia išeisiu. 

Mičas nusišypsojo ir pamažu linktelėjo. 

— Tau dar bent septyneri metai. 

— Aha,ir ištrūkti neįmanoma. Kartkartėmis būdavo bandoma, bet 
juos arba nušaudavo, arba sugaudavo. 

— Džeimsas Erlas Rėjus juk peršoko per sieną, ar ne? — Paklaus- 
damas Mičas pamažu linktelėjo galva. Rėjus nusišypsojo ir sekė brolio 
akis. 

— Bet jį sugavo. Pasitelkė būrį kalniečių su pėdsekiais šunimis ir 
viskas baigėsi gana bjauriai. Nemanau, kad kas nors peršokęs per sieną 
išsilaikytų kalnuose. 

— Pakalbėkime apie ką nors kitką, — pasiūlė Mičas. 

— Gera mintis. 

Už lankytojų atitvarų eilės, prie lango, stovėjo du prižiūrėtojai. Abu 
mėgavosi malka nešvankių nuotraukų, padarytų polaroidu ir pabandytų 
slapta įnešti pro apsaugos postą. Juodu kikeno nekreipdami dėmesio į 
lankytojus. Kalinių pusėje vaikštinėjo pusiau snaudžiantis prižiūrėtojas 
su lazda. 


— Kada man tikėtis mažiukų sūnėnų ir dukterėčių? — paklausė 
Rėjus. 

— Galbūt po kelerių metų. Ebė trokšta berniuko ir mergaitės, pra- 
dėtų dabar pat, jeigu aš norėčiau. Bet aš dar nepasirengęs. 

Prižiūrėtojas praėjo už Rėjaus, bet į jį nė nežvilgtelėjo. Broliai įdė- 
miai žiūrėjo vienas į kitam į akis, stengdamiesi iš jų ką nors išskaityti. 

— įAdonde voy? — greitai paklausė Rėjus. Kur aš vykstu? 

— „Hilton“ Perdido Biče. Praeitą mėnesį mudu su Ebe buvome 
Kaimanų salose. Turėjome puikias atostogas. 

— Niekada apie tokią vietą negirdėjau. Kur ji? 

— Karibuose, piečiau Kubos. 

— 4 Oučes mi nombre? — Kaip vadinsiuos? 

— Li Stivensas. Paplaukiojome su vamzdeliu. Vanduo šiltas ir 
nuostabus. Prie pat Septynių Mylių paplūdimio firma turi du kotedžus. 
Sumokėjau tik už lėktuvo bilietus. Buvo šaunu. 

— Gauk man kokią knygą. Norėčiau apie tai paskaityti. į Pasaporte? 

Nusišypsojęs Mičas linktelėjo galva. Prižiūrėtojas atėjo už Rėjaus ir 
sustojo. Broliai sušneko apie senus gerus laikus Kentukyje. . į 


Temstant jis pastatė BMW tamsiojoje Nešvilio priemiesčio preky- 
bos centro pusėje. Paliko uždegimo raktelį spynelėje ir užrakino dureles. 
Kišenėje turėjo atsarginį. Artėjo Velykos, ir judri minia pirkėjų masiškai 
plūdo vidun į „Sears“ universalinę parduotuvę. Mičas įsimaišė tarp jų ir 
šmurkštelėjo į vyriškos aprangos skyrių. Iš ten, apžiūrinėdamas kojines 
ir apatinius, stebėjo duris. Nieko įtartina. Palikęs „Sears“, jis sparčiai 
brovėsi per minią prekybos centru tolyn. Vienos vyriškų drabužių par- 
duotuvės vitrinoje jo dėmesį patraukė juodas medvilninis nertinis. Su- 
sirado tokį viduje, pasimatavo ir nusprendė nebenusivilkti — taip jam 
patiko. Kol pardavėjas ant prekystalio skaičiavo jam grąžą, Mičas, grei- 
tomis pasklaidęs telefonų knygos geltonuosius puslapius, suspėjo aptikti 
taksi iškvietimo numerį. Vėl atsidūręs pasaže, užvažiavo eskalatoriumi į 
antrą aukštą ir susirado taksofoną. Dispečeris pažadėjo, kad taksi atvyks 
po dešimties minučių. 

Dabar jau buvo visai tamsu — vėsi ankstyva pavasario sutema 
Pietuose. Iš baro vienišiams jisai stebėjo prekybos centro įėjimą. Buvo 


336 


kras, kad niekas jo nesekė, kol čia vaikštinėjo. Nerūpestingu žingsniu 
5 nuėjo prie atvykusio taksi. 

— Į Brentvudą, — metė vairuotojui ir pradingo ant galinės sė- 
ynės. 

Iki Brentvudo nuvažiuoti truko dvidešimt minučių. 

— „Savannah Creek“ daugiabučių kompleksas, — nurodė jis. 
aksi sukiojosi po plačiai išdrikusį kompleksą, kol pagaliau sustojo prie 
umerio 480E. Numetęs per sėdynę taksistui dvidešimt dolerių, jis už- 
enkė automobilio dureles. Už išorinės laiptinės surado duris į 480E. 
ios buvo užrakintos. 

— Kas ten? — paklausė iš vidaus nervingas moteriškas balsas. Jam 
asidarė silpna. 

— Baris Ebanksas, — atsakė. 

Ebė atlapojo duris ir puolė jam į glėbį. Juodu bučiavosi kaip padū- 
>. Mičas pakėlė ją, įėjo vidun ir užtrenkė koja duris. Jo rankos siautėjo. 
Iažiau nei per dešimt sekundžių jis nutraukė jai per galvą nertinį, atse- 
š liemenėlę ir iki kelių nusmaukė gana laisvą sijoną, abiem nesiliaujant 
ačiuotis. Viena akimi baimingai paskersavo į laukiančią pigią, netvirtą 
sinuomotą sofą-lovą. „Arba ant tos, arba ant grindų“, pagalvojo. Švel- 
iai paguldė žmoną ant sofos-lovos ir pats nusirengė. 

Lova buvo per trumpa ir girgždėjo. Čiužinį sudarė dviejų colių 
orio porolonas, įvilktas į drobę. Styrančios pro jį metalinės spyruoklės 
rodė grėsmingai. 

Bet Makdirams buvo nė motais. 


Kai lauke visai sutemo ir prekybos centre pirkėjų minia tam kartui 
raretėjo, už BMW privažiavo ir sustojo tviskantis ševrolė „Silverado“ 
ikapas. Iš jo iššoko mažutis žmogutis tvarkingai apkirptais plaukais, 
1 žandenomis. Apsidairęs aplink įkišo smailą atsuktuvą į BMW durų 
žraktą. Po kelių mėnesių, kai jau bus nuteistas, jis prisipažins teisėjui, 
ad aštuoniose valstijose buvo pavogęs per tris šimtus lengvųjų automo- 
lių bei pikapų ir galėtų įsilaužti į bet kokią mašiną, o variklį užvestų 
reičiau, nei jo prakilnybė tai atliktų su rakteliais. Taip pat pasakė, kad 
s darbas jam tetrunka apie dvidešimt aštuonias sekundes. Teisėjui tai 
spadarys jokio įspūdžio. 


Kartkartėmis, labai sėkmingą dieną, koks nors idiotas palikdavo 
raktelius automobilyje, ir tada tas laikas gerokai sutrumpėdavo. Šį auto- 
mobilį su rakteliais užvedimo spynelėje pastebėjo jo užrodytojas. Nu- 
sišypsojęs jis pasuko juos. „Silverado“ nurūko tolyn, sekamas iš paskos 
BMW. 

Skandinavas iššoko iš furgono ir tik palydėjo abu automobilius 
akimis. Viskas įvyko pernelyg greitai. Pikapas paprasčiausiai privažiavo, 
sekundėlę užstojo jam vaizdą ir paskui — žybt! — BMW nebeliko. Pa- 
vogtas! Prieš jo akis. Jis paspyrė savo furgono ratą. Še tau, kaip reikės tai 
paaiškinti? 

Jis įsirangė atgal į furgoną ir ėmė laukti Makdiro. 


Po valandos ant sofos-lovos vienatvės kančia liko pamiršta. Susi- 
kibę už rankų, juodu vaikštinėjo po mažutį butą ir bučiavosi. Miegama- 
jame Mičas gavo pirmą kartą peržvelgti tai, kas tarp trejeto vadinama 
„Bendinio popieriais“. Iki šiol jis buvo matęs tik Temės aprašus ir san- 
traukas, bet ne pačius dokumentus. Kambarys atrodė kaip šachmatų 
lenta su eilėmis tvarkingų stirtų popierių. Ant dviejų sienų Temė buvo 
prisegusi du lakštus balto skelbimų lentos popieriaus ir išmarginusi juos 
pastabomis, sąrašais ir struktūrinėmis schemomis. 

Kurią nors dieną, visai netrukus, jis valandų valandas šiame kam- 
baryje nagrinėsiąs tuos popierius ir rengsiąs savo medžiagą teismo pro- 
cesui. Bet ne šiąnakt. Po kelių minučių paliksiąs Ebę ir grįšiąs į prekybos 
centrą. 

Ji nusivedė jį atgal ant sofos. 

Baptistų ligoninės Medison aveniu sparne dešimto aukšto kori- 
dorius buvo tuščias, neskaitant sanitaro ir felčerio, kažką rašančio į savo 
prisegtus ant lentelės popierius. Lankymo valandos pasibaigė devintą, o 
dabar buvo pusė vienuoliktos. Jis praėjo koridoriumi, persimetė keliais 
žodžiais su sanitaru, tartum nepastebėtas felčerio, ir pasibeldė į duris. 

— Įeikite, — atsiliepė stiprus balsas. 

Jis pastūmė sunkias duris, įžengė į palatą ir sustojo prie lovos. 

— Sveikas, Mičai, — apsidžiaugė Eiveris. — Ar gali patikėti? 

— Kas atsitiko? 

— Šįryt šeštą prabudau nuo pilvo dieglių, kaip pamaniau. Nu- 
siprausiau po dušu, ir nuvėrė aštrus skausmas štai čia, pačiame petyje. 
Pasidarė sunkiau kvėpuoti ir išpylė prakaitas. Pagalvojau: „Ne, tik ne 
man.“ Po šimts, juk aš dar tik keturiasdešimt ketverių, puikios formos, 
nuolat mankštinuosi, gana teisingai maitinuosi, galbūt išgeriu kiek per 
daug, bet tai negali ištikti manęs. Paskambinau savo daktarui, ir jis pa- 
sakė man atvykti čia į ligoninę, apžiūrėsiąs. Manąs, kad tai nestipus 
širdies priepuolis. Nieko rimta, viliąsis, bet per ateinančias kelias dienas 
jie atliksią tyrimus. 

— Širdies priepuolis. 

— Taip jis pasakė. 

— Nesistebiu, Eiveri. Išvis stebuklas, kad bet kuris teisininkas šioje 
firmoje gyvena ilgiau penkiasdešimties metų. 

— Tai per Kepsą, Mičai. Per Sonį Kepsą. Tas širdies priepuolis — 
jo darbas. Paskambino man penktadienį ir pasakė suradęs Vašingtone 
kitą juridinę firmą, besispecializuojančią mokesčiuose. Pareikalavo visos 
savo dokumentacijos. Tai mano stambiausias klientas. Pernai pateikiau 
Kepsui sąskaitų beveik už keturis šimtus tūkstančių, maždaug tiek pat, 
kiek jisai sumokėjo mokesčių. Jo nesiutina honorarai advokatams, bet 
baisiai niršta dėl mokesčių. Negalima to suprasti, Mičai. 

. — Nėra vertas, kad dėl jo numirtumėte. — Mičas pasidairė lašinės 
injekcijos įrangos, bet jos nepamatė. Nei vamzdelių, nei laidų. Jis atsi- 
sėdo ant vienintelės palatoje kėdės ir atrėmė kojas į lovos kraštą. 

— Žinai, Džinė padavė skyryboms. 

— Girdėjau. Juk nėra netikėta, tiesa? 

— Netikėta, kad ji to nepadarė praėjusiais metais. Pasiūliau jai visą 
nedidelį turtą, kad būtų sureguliuota tyliai. Manau, ji paims. Man ne- 
reikia bjaurių skyrybų. 

„O kam jų reikia?“ — pagalvojo Mičas. 

— Ką pasakė Lambertas? 

— Buvo savotiškai įdomu, tikrai. Per devyniolika metų niekada 
nemačiau jį prarandant šaltą kraują, bet šįkart prarado. Pasakė, kad per 


daug geriu, lakstau paskui moteris ir dar nežinia ką darau. Prikišo, kad 
sukėliau firmai nepatogumų. Pasiūlė man apsilankyti pas psichiatrą. 

Eiveris kalbėjo pamažu, pasverdamas žodžius, kartkartėmis pri- 
kimusiu, silpnu balsu. Atrodė neįtikimai. Po dar kito sakinio jis užsi- 
miršdavo ir grįždavo prie savo normalios kalbėsenos. Gulėjo išsitempęs, 
visiškai nejudėdamas, kaip lavonas, tvarkingai apkamšytas apklotais. Bet 
veidas nebuvo išblyškęs. 

— Manau, jums reikia psichiatro. Galbūt dviejų. 

— Dėkui. Man reikia mėnesio saulėje. Daktaras sakė, kad po trijų 
ar keturių dienų mane išrašys, bet negalėsiu dirbti du mėnesius. Šešias- 
dešimt dienų, Mičai. Pasakė, kad man nevalia — jokiomis aplinkybė- 
mis — šešiasdešimt dienų artintis prie kontoros. 

— Kokia palaima. Turbūt ir mane ištiks nestiprus širdies prie- 
puolis. 

— Prie tokio tempo kaip tavo, tai garantuota. 

— Kas dabar jūs? Daktaras? 

— Ne. Tik išsigandęs. Kai šitaip išsigąsti, visko prisigalvoji. Šian- 
dien pirmas kartas mano gyvenime, kai susimąsčiau apie mirtį. O jeigu 
nemąstai apie mirtį, vadinasi, nevertini gyvenimo. 

— Pokalbis tampa gana sunkus. 

— Aha, suprantu. Kaip Ebė? 

— Viskas gerai. Turbūt. Kurį laiką jos nemačiau. 

— Verčiau nuvažiuotum su ja pasimatyti ir parsigabentum namo. 
Taip pat pasistengtum, kad ir ji būtų laiminga. Šešiasdešimt valandų per 
savaitę gana ir gana, Mičai. Sužlugdysi savo santuoką ir pats galą gausi, 
jeigu dirbsi daugiau. Ji trokšta mažylių, tad įsitaisykite. Gailiuosi, kad 
kitaip negyvenau. 

— Po šimts, Eiveri. Kada laidotuvės? Jūs keturiasdešimt ketverių ir 
patyrėte nestiprų širdies priepuolį. Juk dar netapote daržove. 

Pro duris įkišo galvą felčeris ir rūsčiai pažvelgė į Mičą: 

— Lankymo valandos jau baigėsi, sere. Turite palikti palatą. 

Mičas pašoko ant kojų. 

— Aha, taip. — Jis paplekšnojo Eiveriui pėdas ir pasuko į duris. 

— Po poros dienų vėl jus aplankysiu. 

— Ačiū, kad atėjai. Perduok linkėjimus Ebei. 

Liftas buvo tuščias. Mičas nuspaudė šešiolikto aukšto mygtuką 

ir jau po kelių sekundžių išlipo iš kabinos. Tada bėgte užlėkė laiptais į 
aštuonioliktąjį, laiptinės aikštelėje stabtelėjo atsikvėpti ir atidarė duris į 
koridorių. Toliau už liftų, prie sienos, stovėjo Rikas Eklinas, stebėdamas 
aplinką ir šnabždėdamas į tylintų taksofono ragelį. Pamatęs besiartinantį 
jo link Mičą, linktelėjo galva, pamodamas ranka į nedidelę fojė, kuri 
susirūpinusiems ligonių giminaičiams atstodavo laukiamąjį. Čia buvo 
tamsu ir tuščia, stovėjo dvi eilės sulankstomųjų kėdžių ir televizorius, 
kuris neveikė. Vienintelę šviesą skleidė kokakolos automato lempelė. 
Šalia automato sėdėjo Taransas ir sklaidė kažkokį seną žurnalą. Ap- 
sirengęs treningu, galvą apsirišęs medvilnine juostele, avintis baltais 
brezentiniais sportbačiais su tamsiai mėlynomis kojinėmis. Taransas 
risnotojas. 

Mičas atsisėdo greta, veidu į koridorių. 

— Jūs švarus. Jie sekė jus nuo kontoros iki ligoninės automobilių 
aikštelės, paskui pasišalino. Koridoriuje Eklinas. Kažkur netoliese ir 
Leinis. Nusiraminkite. 

— Graži juostelė apie galvą. 

— Dėkui. 

— Matau, gavote žinią. 

— Aišku. Išties sumanu, Makdirai. Šiandien popiet sėdžiu prie 
savo stalo paskendęs mintyse, mėgindamas dirbti ir prie ko nors kit- 
ko nei Bendinio reikalas. Suprantate, turiu ir kitų. Ir štai ateina mano 
sekretorė: sako, kad paskambino kažkokia moteris, norinti pasikalbėti 
apie tokį Martį Kozinskį. Pašoku nuo krėslo, čiumpu telefono ragelį ir, 
žinoma, prabyla jūsiškė mergiotė. Sako, tai svarbu, kaip visada. Taigi aš 
sakau — gerai, kalbėkimės. Ne, ji nesutinka su tokiu žaidimu. Priverčia 
mane mesti visus darbus, bėgti į „Peabody“, nueiti į barą — kaip jis ten 
vadinasi? „Malardo“? — ir užsiimti vietą. Taigi sėdžiu ten mąstydamas 
kaip visa tai kvaila, nes juk mūsų telefonai švarūs. Po šimts, Mičai, aš ži- 
nau, kad mūsų telefonai švarūs, jų niekas nepasiklauso. Mūsų telefonais 
galime drąsiai kalbėtis! Gurkšnoju sau kavą, ir štai prieina barmenas: 
klausia, ar mano pavardė Kozinskis. „O koks Kozinskio vardas?“ — pa- 
klausiu aš. Šiaip, dėl juoko. Kadangi jau pradėjome tas linksmybes, tiesa? 
Martis Kozinskis, sako jis suglumusiu veidu. Aš patvirtinu — tas pats. 
Jaučiuosi kvailai, Mičai. O jis sako: „Jums skambutis“. Nueinu prie baro 
prekystalio, ir ragelyje vėl išgirstu jūsų mergiotės balsą. Tolarui širdies 


341 


priepuolis ar kažkas tokio. Ir jūs būsite čia apie vienuoliktą. Išties su- 
manu. 

— Juk suveikė, a? 

— Aha, ir būtų suveikę kur kas paprasčiau, jeigu ji būtų pasikalbė- 
jusi su manimi telefonu, kai sėdėjau savo kabinete. 

— Šitaip man labiau patinka. Saugiau. Be to, padėjo iškrapštyti jus 
iš kabineto. 

— Po šimts, tiesa. Mane ir tris kitus. 

— Klausykite, Taransai, darysime pagal mane, gerai? Juk galva 
rizikuoju aš, o ne jūs. 

— Aha, aha. Kuo, po velniais, jūs važinėjate? 

— Išsinuomota ševrolė „Celebrity“. Graži, a? 

— O kas nutiko dailučiam juodam teisininko automobiliui? 

— Turėjau problemų dėl vabzdžių. Pilnas blakių. Šeštadienį vakare 
pastačiau jį Nešvilyje prie prekybos centro ir palikau viduje raktelius. 
Kažkas jį pasiskolino. Aš mėgstu dainuoti, bet balsas mano baisus. Nuo 
tada, kai įgijau vairuotojo licenciją, automobilyje vienas dainuodavau 
pats. Bet kai jame tiek blakių ir visa kita, pernelyg varžiausi dainuoti. 
Tiesiog man tai nusibodo. | į 

Taransas nepajėgė suturėti šypsenos. 

— Gana gerai, Makdirai. Gana gerai. 

— Būtumėte matęs šįryt Oliverį Lambertą, kai įėjau pas jį į kabi- 
netą ir tėškiau ant rašomojo stalo policijos protokolą. Jis ėmė mikčioti 
ir kažką tokio veblenti, kaip mane užjaučiąs. Vaidinau tikrai nuliūdusį. 
Draudimas padengs nuostolį, tad senukas Oliveris pažadėjo, kad jie 
nupirks man naują. Paskui sako, kad kol kas pasistengs automobilį dėl 
manęs išnuomoti. Pasakiau jam, kad jau turiu. Išsinuomojau šeštadienio 
vakarą Nešvilyje. Jam tai nepatiko, nes žino, kad jame nėra vabzdžių. 
Tad čia pat prie manęs paskambina BMW prekybos agentui pasiteirauti 
dėl naujo, kurį nori man nupirkti. Paklausia, kokios spalvos pageidau- 
čiau. Pasakau, kad juoda spalva atsibodo, norėčiau bordo, su šviesiai rudu 
vidumi. Mat vakar nuvažiavau į BMW atstovybę ir pats pasidairiau. 
Bordo spalvos nepamačiau nė vieno, jokio modelio. Prekybos agentas 
paima telefono ragelį, kažkam paskambina ir pasako, kokio man reikia. 
Išgirsta, kad tokio jie neturi. Gal jums tiktų juodas arba tamsiai mėlynas, 
arba pilkas, arba raudonas, arba baltas? Ne, ne, ne, noriu bordo spalvos. 

Jei taip, jie turėsią tokį užsakyti, pareiškia jis. Puiku, pasakiau. Jis padeda 
ragelį ir darsyk paklausia, ar man tikrai netiktų kitokia spalva. Bordo, 
nenusileidžiu aš. Jis lyg norėjo ginčytis, bet suprato, kad tai atrodytų 
kvailai. Taigi pirmą kartą per dešimt mėnesių savo automobilyje galiu 
dainuoti. 

— Betgi „Celebrity“. Sėkmingam teisininkui, mokesčių teisės spe- 
cialistui, turėtų būti skaudu. 

— Nieko, iškęsiu. 

Taransas tebesišypsojo — Mičo pasakojimas aiškiai padarė jam 
įspūdį. 

— Įdomu, ką darys tie vaikinai vogtų mašinų ardykloje, kai išnarstę 
aptiks visas tas „blakutes“? 

— Tikriausiai parduos į lombardą kaip stereofoninę įrangą. Kiek 
ji verta? 

— Mūsų vaikinai sako, kad ji — viena geriausių. Dešimt, penkio- 
lika tūkstančių. Nežinau. Tiesiog juokinga. 

Koridoriumi garsiai kalbėdamos praėjo dvi medicinos seserys. Jos 
užsuko už kampo, ir vėl stojo tyla. Eklinas apsimetė renkąs dar vieną 
telefono numerį. 

— Kaip Tolaras? — pasidomėjo Taransas. 

— Puikiai. Tikiuosi, kad kai mane ištiks širdies priepuolis, bus toks 
pat lengvas kaip ir jo. Čia pagulės porą dienų, o paskui — du mėnesiai 
atostogų. Nieko rimta. 

— Ar galite patekti į jo kabinetą? 

— Kodėl turėčiau? Jau viską iš ten nukopijavau. 

Taransas prisilenkė arčiau tikėdamasis išgirsti ką nors daugiau. 

— Ne, negaliu patekti į jo kabinetą. Jie pakeitė trečiame ir ketvir- 
tame aukštuose visas spynas. Taip pat ir pusrūsyje. 

— Iš kur žinote? 

— Iš tos mergiotės, Taransai. Praėjusią savaitę ji pabuvojo kiek- 
viename pastato kabinete, įskaitant ir pusrūsį. Patikrino visas duris, 
ištraukiojo visus stalčius, pasižiūrėjo visų spintų vidun. Perskaitė paštą, 
žvilgtelėjo į bylas ir pasirausė po šiukšles. Tiesą sakant, šiukšlių ten ne- 
daug. Pastate yra dešimt popierių smulkintuvų. Keturi — pusrūsyje. Ar 
žinojote? 

Taransas įdėmiai klausėsi, nekrustelėjo nė vienas jo veido raumuo. 

— Kaip ji... 

— Neklauskite, Taransai, nes nepasakysiu. 

— Ji ten dirba! Sekretore ar dar kuo nors. Padeda jums iš vidaus. 

Susierzinęs Mičas papurtė galvą. 

— Genialu, Taransai. Šiandien ji skambino jums du kartus. Pirmą 
kartą apie dvi penkiolika, o paskui maždaug po valandos. Na, kaipgi 
sekretorė išsigudrintų valandos intervalu dusyk paskambinti į FTB? 

— Galbūt šiandien jai laisva diena. Gal skambino iš namų. 

— Klystate, Taransai, ir liaukitės spėliojęs. Negaiškite laiko, sukda- 
mas sau dėl jos smegenis. Ji dirba man, ir drauge mes pristatysime jums 
daiktinius įrodymus. 

— Kas yra pusrūsyje? 

— Viena didelė patalpa, pertvaromis padalyta į dvylika kamarėlių, 
dvylika apgrioztų rašomųjų stalų ir daugybė dokumentų spintų. Elek- 
tronika instaliuotų dokumentų spintų. Manau, tai — pinigų plovimo 
operacijų valdymo centras. Ant kamarėlių sienų ji pastebėjo pavardes 
ir dešimčių bankų Karibuose telefono numerius. Ten ant akių nedaug 
informacijos. Jie labai atsargūs. Kiek šone yra mažesnė patalpa, stipriai 
užrakinta, pilna kompiuterių, didesnių už šaldytuvus. 

— Atrodo, vieta pati ta. 

— Taip, bet išmeskite ją iš galvos. Niekaip nepavyks ką nors iš ten 
išnešti, nesuveikus signalizacijai. Neįmanoma. Žinau tik vieną būdą, 
kaip išgauti daiktinius įrodymus. 

— Na? 

— Kratos orderį. 

— Pamirškite apie tai. Tam nėra įtikinamos dingsties. 

— Paklausykite, Taransai. Štai kaip turės būti, gerai? Negaliu 
įduoti jums visų dokumentų, kokių norite. Bet galiu įteikti visus, kokių 
reikia. Turiu savo rankose per dešimt tūkstančių dokumentų ir nors dar 
visų jų neperžiūrėjau, mačiau užtektinai, kad žinočiau, jog jeigu juos 
turėtumėte, galėtumėte parodyti teisėjui ir gauti orderį kratai Krantinės 
gatvėje. Remdamiesi tuo, ką dabar turiu, galėtumėte pareikšti oficialius 
kaltinimus, ko gero, pusei firmos. Pagal tuos pačius dokumentus gavę 
orderį kratai, po šios turėsite visą sunkvežimį oficialių kaltinimų. Kito 
būdo nėra. 

| Taransas išėjo į koridorių ir apsižvalgė į abi puses. Visur — nė 

gyvos dvasios. Paskui pramankštindamas kojas sugrįžo prie kokakolos 
automato, pasirėmė į šį ir pažvelgė pro nedidelį langą, iš kurio vėrėsi 
vaizdas į rytus. 

— Kodėl tik pusei firmos? 

— Iš pradžių, tik pusei. Be to, tam tikram skaičiui pasitraukusių į 
pensiją partnerių. Mano turimuose dokumentuose šmėžuoja nemažai 
pavardžių partnerių, už Morolto pinigus įkūrusių Kaimanuose fiktyvias 
kompanijas. Pareikšti jiems oficialius kaltimus bus lengva. Kai tik turė- 
site visus dokumentus, jūsiškė konspiracijos teorija stos į vietą, ir tada 
galėsite apkaltinti kiekvieną. 

— Iš kur gavote tuos dokumentus? 

— Man pasisekė. Labai pasisekė. Aš kažkaip pagalvojau, kad firma 
ne tokia kvaila, jog laikytų popierius, susijusius su Kaimanų bankais, 
mūsų šalyje. Pamaniau, kad tokie dokumentai galėtų būti Kaimanuose. 
Laimė, aš pasirodžiau teisus. Mes padarėme tų dokumentų kopijas Kai- 
manuose. 

— Mes? 

— Ta mergiotė. Ir dar viena draugė. 

— Kur dabar dokumentai? 

— Kad jus kur, Taransai. Vėl su savo klausimais. Kopijos mano 
rankose. Tik tiek užtenka jums žinoti. 

— Man reikia tų dokumentų iš pusrūsio. 

— Paklausykite, Taransai. Ir labai atidžiai. Tie dokumentai neiškils 
į paviršių, kol jūs neįsiveršite ten su kratos orderiu. Kitaip neįmanoma, 
girdite mane? 

— Kas tie tipai pusrūsyje? 

— Nežinau. Jau dešimt mėnesių ten dirbu, ir nėsyk jų nemačiau. 
Nežinau, kur jie stato savo automobilius, kaip įeina ir išeina. Yra nema- 
tomi. Manau, nešvarųjį darbą atlieka partneriai ir vaikinai pusrūsyje. 

— Kėkia ten apačioje įranga? 

— Du kopijavimo aparatai, keturi popierių smulkintuvai, labai 
spartūs spausdintuvai ir visi tie kompiuteriai. Tiesiog puikumėlis. 

Akivaizdžiai giliai susimąstęs, Taransas vėl nuėjo prie lango. 

— Tai logiška. Labai logiška. Aš visąlaik stebėdavausi, kaip firma 
su tiek sekretorių, klerkų ir teisininkų padėjėjų įstengia išsaugoti paslap- 
tyje savo sąsajas su Moroltu. 

— Visai paprasta. Sekretorės, klerkai ir teisininkų padėjėjai nieko 
nežino. Jie užverčiami darbu su tikrais klientais. Partneriai ir vyresnieji 
bendradarbiai sėdi savo dideliuose kabinetuose ir mąsto apie vis egzo- 
tiškesnius būdus, kaip išplauti pinigus, o juodą darbą atlieka komanda 
pusrūsyje. Nuostabi organizacija. 

— Vadinasi, fūrma turi daug ir normalių klientų? 

— Šimtus. Jie talentingi teisininkai su stulbinama klientūra. Tai 
puiki priedanga. 

— Ir jūs sakote, Makdirai, kad šiuo metu turite dokumentus, ku- 
riais būtų galima paremti oficialius kaltinimus ir kratos orderius? Jūs 
turite juos — jie yra jūsų rankose? 

— Būtent taip pasakiau. 

— Mūsų šalyje? 

— Taip, Taransai, dokumentai mūsų šalyje. Tiesą sakant, labai ne- 
toli nuo čia. 

Dabar Taransas nenustygo vietoje. Mindžikavo nuo kojos ant ko- 
jos ir treškino krumplius, tankiai alsavo. 

— Ką dar galite išgauti iš Krantinės gatvės? | 

— Nieko. Pernelyg pavojinga. Jie pakeitė spynas, ir dėl to man 
šiek tiek neramu. Noriu pasakyti, kodėl jiems reikėjo pakeisti spynas 
trečiame ir ketvirtame aukštuose, o ne pirmajame ir antrajame? Prieš dvi 
savaites ketvirtame aukšte padariau kai kurias kopijas, bet dabar man at- 
rodo, kad tai nebuvo geras sumanymas. Mane kamuoja bloga nuojauta. 
Iš Krantinės gatvės dokumentų daugiau nebus. 

— O kaip ta mergiotė? 

— Ji nebeturi prieigos. 

Taransas kramtėsi nagus siūbuodamas pirmyn ir atgal, vis dar ste- 
beilydamas pro langą. 

— Man reikia dokumentacijos, Makdirai, ir reikia išties greitai. 
Pavyzdžiui, rytoj. 

— O kada Rėjus gaus savo išlaisvinimo popierius? 

— Šiandien pirmadienis. Man regis, sutarta dėl rytojaus nakties. 
Jūs nepatikėsite, kiek išklausiau keiksmų iš Voilzo. Jam teko pasinaudoti 
visais savo ryšiais, kokius tik turi. Paskambino abiem senatoriams nuo 
Tenesio, o tie asmeniškai nuskrido į Nešvilį pasimatyti su gubernatoriu- 
mi. O, kiek mane keikė, Makdirai. Ir vis per jūsų brolį. 


— Jis tai įvertins. 

— Kąjjis veiks išėjęs? 

— Aš tuo pasirūpinsiu. Tik ištraukite jį. 

— Jokių garantijų. Jeigu jį sužeis, nebus mūsų kaltė. 

Mičas atsistojo ir pasižiūrėjo į laikrodį. 

— Turiu bėgti. Neabejoju, kažkas tenai lauke manęs laukia. 

— Kada vėl susitinkame? 

— Ji paskambins. Tik darykite, kaip pasakys. 

— Ak, liaukitės, Mičai! Kam vėl tie formalumui. Paprasčiausiai ji 
gali kalbėti paskambinusi į mano telefoną. Prisiekiu! Mūsų linijos šva- 
rios. Prašau, nereikia darsyk taip. 

— Kuo vardu jūsų motina, Taransai? 

— Ką? Dorisė. 

— Dorisė? 

— Aha, Dorisė. 

— Koks mažas pasaulis. Ką nusivedėte į baigiamąjį savo mokyklos 
šokių vakarą? 

— Hm, man regis, aš į jį nenuėjau. 

— Nesistebiu. Kuo vardu buvo jūsų pirmoji pasimatymų draugužė, 
jeigu išvis tokią turėjote? 

— Merė Alisa Brener. Beje, labai karšta. Vis norėjo manęs. 

— Kurgi ne. Mano mergiotės vardas — Merė Alisa. Kai kitą sykį 
Merė Alisa paskambins, darykite tiksliai, kaip ji sakys, gerai? 

— Aš negaliu laukti. 

— Neįkyrėkite man, Taransai. Manau, Tolaras apsimeta, ir man 
kirba keistas jausmas, kad jo vaidinamas širdies priepuolis kažkaip su- 
sijęs su manimi. Tegul jūsų vaikinai čia pašniukštinėja ir patikrina dėl 
tariamo jo širdies priepuolio. 

— Žinoma. Mažai ką kita turime veikti. 

Antradienio rytą kontora dūzgė rūpesčiu dėl Eiverio Tolaro. Jam 
einasi gerai. Atliekami tyrimai. Persidirbęs. Vis ta įtampa. Tai per Kepsą. 
Per skyrybas. Siek tiek turės pailsėti. 

Nina atnešė pasirašyti šūsnį laiškų. 

— Ponas Lambertas pageidautų jus matyti, jeigu nesate pernelyg 
užsiėmęs. Jis ką tik skambino. 

— Puiku. Dešimtą turiu susitikti su Frenku Malholandu. Ar ži- 
note? 

— Be abejo, žinau. Juk esu sekretorė. Žinau viską. Mūsų ar jo 
kontoroje? 
ieškąs. Štai — Malholando kontoroje. „Medvilnės biržos“ pastate. 

— Jo, — susiraukęs pasakė jis. 

— Juk ir praėjusį kartą susitikote jo kontoroje, taip? Ar teisės fakul- 
tete jūsų nemokė apie vietą? Niekada, kartoju, niekada nedera susitikti 
dusyk iš eilės savo varžovo aikštėje. Tai neprofesionalu. Neišmintinga. 
Taip pademonstruojate savo silpnumą. 

— Nejaugi niekada negalite man atleisti? 

— Palaukite, kol papasakosiu kitoms mergaitėms. Visos jus laiko 
tokiu šauniu ir vyrišku. Kai papasakosiu, koks jūs išglebėlis, jos liks su- 
krėstos. 

— Jas ir reikia sukrėsti — elektriniu virbu galvijams varyti. 

— Kaip Ebės motina? 

— Jai daug geriau. Šį savaitgalį važiuoju aplankyti. 

Ji paėmė du aplankus. 

— Lambertas laukia. 

Oliveris Lambertas pamojo į standžiai kimštą sofą ir pasiūlė kavos. 
Sėdėjo visiškai tiesus savajame krėsle su aukšta atkalte it britų aristokra- 
tas laikydamas rankoje kavos puodelį. 

— Esu susirūpinęs dėl Eiverio, — prašneko jis. 

— Vakar vakare jį aplankiau, — atsakė Mičas. — Daktaras pri- 
mygtinai rekomenduoja dviejų mėnesių poilsį. 

— Taip, ir štai kodėl jus pasikviečiau. Noriu, kad ateinančius du 
mėnesius dirbtumėte su Viktoru Miliganu. Jis perims didžiumą Eiverio 
bylų, taigi sritis bus jums pažįstama. 

— Puiku. Mudu su Viktoru — geri draugai. 

— Jūs daug ko iš jo išmoksite. Mokesčių teisės srityje jis — genijus. 
Per dieną perskaito po dvi knygas. 

„Puiku, — pagalvojo Mičas. — Kalėjime turėtų per dieną perskai- 
tyti vidutiniškai po dešimt.“ 

— Taip, jis labai gudrus. Pora sykių padėjo man išnarplioti sun- 
kumus. 

— Gerai. Manau, judu puikiai sutarsite. Pasistenkite šįryt kuriuo 
nors laiku su juo pasimatyti. Beje, Eiveris turėjo kai kurių neužbaigtų 
reikalų. Kaimanuose. Kaip žinote, jis ten dažnai skraido susitikti su kai 
kuriais bankininkais. Po teisybei, buvo numatyta, kad rytoj ten išvyks 
porai dienų. Šįryt jis man pasakė, kad esate susipažinęs su klientais ir 
sąskaitomis, tad norime, kad vyktumėte jūs. 

„Lear“, grobis, kotedžas, saugykla — daugybė minčių šmėstelėjo 
jam galvoje. Kažkaip nesusieina. 

— Į Kaimanus? Rytoj? 

— Taip, reikalas neatidėliotinas. Trims jo klientams žūtbūt reikia 
jų sąskaitų suvestinių ir kitokios teisinės pagalbos. Norėjau, kad vyktų 
Miliganas, bet jis rytoj rytą turi būti Denveryje. Eiveris pasakė, kad jūs 
susidorosite. 

— Žinoma, susidorosiu. 

— Puiku. „Lear“ jus nuskraidins. Išvyksite apie vidudienį ir grįšite 
komerciniu reisu penktadienį vakare. Nekils problemų? 

Taip, daugybė problemų. Rėjus išeina iš kalėjimo. Taransas reika- 
lauja slaptųjų popierių. Reikia atsiimti pusę milijono baksų. Ir jau bet 
kuriuo metu jam numatyta dingti. 

— Jokių. 

Jis grįžo į savo kabinetą ir užsirakino duris. Nusispyrė batus, atsi- 
gulė ant sofos ir užsimerkė. 


Liftas sustojo septintame aukšte. Mičas iššoko iš jo ir užbėgo laip- 
tais į devintąjį. Temė atidarė duris ir jam įėjus vėl užrakino. Jis nuėjo 
prie lango. 

— Stebėjai? — paklausė jis. 

— Žinoma. Apsaugininkas prie jūsiškės automobilių aikštelės sto- 
vėjo ant šaligatvio ir lydėjo akimis, kai čia įėjai. 

— Nuostabu. Net Dačas mane seka. 

Jis apsisuko ir įdėmiai ją nužvelgė. 

— Atrodai pavargusi. 

— Pavargusi? Aš tiesiog nusibaigusi. Per pastarąsias tris savaites 
buvau valytoja, sekretorė, advokatė, bankininkė, kekšė, kurjerė ir pri- 
vatus seklys. Devynis kartus skridau į Didįjį Kaimaną, pirkausi devynis 
komplektus naujo bagažo ir parvilkau toną vogtų dokumentų. Keturis 
kartus važiavau į Nešvilį ir dešimt — skridau. Perskaičiau tiek bankų 
dokumentacijos ir teisinio mėšlo, kad mažne apakau. O kai ateina miego 
metas, apsivelku tais „Kovotojų su dulkėmis“ marškiniais ir šešias valan- 
das vaidinu kambarių tvarkytoją. Turiu tiek vardų, kad užsirašiau juos 
ant delno bijodama susipainioti. 

— Turėsi dar vieną. 

— Nesistebiu. Kokį? 

— Merė Alisa. Nuo šiol, kai kalbėsies su Taransu, tu — Merė 
Alisa. 

— Palauk, tuoj užsirašysiu. Taransas man nepatinka. Per telefoną 
labai šiurkštus. 

— Turiu tau gerą naujieną. 

— Laukiu nesulaukiu, 

— Gali palikti „Kovotojus su dulkėmis“. 

— Turbūt atsigulsiu ir apsiverksiu. Kodėl? 

— Sakiau tau tą prieš savaitę. Pats Hudinis* nesugebėtų iš ten 
išdanginti bylas, jas nukopijuoti ir slapta padėti atgal į vietą taip, kad 
nebūtų nutvertas. 

— Kalbėjaisi su Ebanksu? 

— Taip. 

— Jis gavo pinigus? 

— Taip. Buvo persiųsti penktadienį. 

— Ar yra pasirengęs? 

— Pasakė, kad taip. 

— Gerai. O kaip tas padirbėjas? 

— Šiandien popiet su juo susitinku. 

— Kas jis? 


* Houdini, Harry (1874-1926) — amerikietis magas, pagarsėjęs savo gebėjimu 
išsivaduoti iš grandinių, antrankių, tramdomųjų marškinių ir užrakintų skrynių. 

— Buvęs kalinys. Senas Lomakso draugelis. Edis sakydavo, kad 
jis — geriausias dokumentų specas šalyje. 

— Tikėkimės. Kiek užsiprašė? 

— Penkis tūkstančius. Žinoma, grynaisiais. Nauji asmens tapaty- 
bės liudijimai, pasai, vairuotojo teisės ir vizos. 

— Ar ilgai jam tai truks? 

— Nežinau. Kada tau jų reikia? 

Mičas atsisėdo ant Temės išsinuomoto rašomojo stalo krašto. Gi- 
liai atsidusęs pabandė susikaupti. Ir paskaičiuoti. 

— Kuo greičiau. Maniau, kad turiu dar savaitę, bet dabar nežinau. 
Tiesiog gauk juos kuo greičiau. Ar gali šiąnakt nuvažiuoti į Nešvilį? 

— O taip. Mielai. Juk dvi dienos, kai tenai nebuvau. 

— Nupirk vaizdo ir garso kamerą su trikoju, kuriuos pastatysi mie- 
gamajame. Taip pat ir dėželę juostelių. Ir noriu, kad ateinančias kelias 
dienas ten liktum, nesitraukdama nuo telefono. Vėl peržiūrėk „Bendinio 
popierius“. Padirbėk prie savųjų suvestinių. 

— Vadinasi, turėsiu ten pasilikti? 

— Aha. O kas? 

— Nuo miego ant tos sofos man įtrūko du stuburo diskai. 

— Tai tu ją išsinuomojai. 

— O kaip pasai? 

— Kokia to vyrioko pavardė? 

— Dokas kažkoks toks. Turiu jo telefono numerį. 

— Duokš man. Pasakyk jam, kad aš maždaug po dienos paskam- 
binsiu. Kiek dar turi pinigų? 

— Gerai, kad paklausei. Pradėjau su penkiasdešimtimi tūkstan- 
čių, tiesa? Dešimt tūkstančių išleidau kelionėms lėktuvu, viešbučiams, 
bagažui ir automobiliams nuomotis. Ir išlaidos toliau tęsiasi. Dabar tau 
reikia vaizdo kameros. Ir netikrų asmens tapatybės dokumentų. Man 
nepatinka šiame reikale vis praradinėti pinigus. 

Mičas pajudėjo durų link. 

— O jeigu primesiu dar penkiasdešimt tūkstančių? 

— Paimsiu. 

Jis pamerkė jai akį ir uždarė paskui save duris. Kažin ar kada nors 
vėl ją pamatys, mąstė jis. 

Kamera buvo aštuonių iš aštuonių pėdų dydžio, su tualetu kampe ir 
pora gultų. Viršutinysis jau metai, kai buvo neužimtas. Rėjus gulėjo ant 
apatiniojo, nuo jo ausų ėjo laidai. Jis kalbėjo su savimi kažkokia itin ne- 
suprantama kalba. Turkiškai. Galėjai drąsiai kirsti lažybų, kad šiuo metu 
tame aukšte jis buvo vienintelis žmogus, besiklausąs turkiško „Berlitz“* 
tarškėjimo. Abiejuose koridoriaus galuose iš kamerų girdėjosi tylios 
kalbos, bet dauguma šviesų buvo užgesintos. Antradienis, vienuolikta 
valanda vakaro. 

Prie jo kameros durų tyliai priėjo prižiūrėtojas. 

— Makdirai, — negarsiai, slapčia pašaukė jis pro grotas. 

Rėjus atsisėdo ant gulto krašto ir sužiuro į duris. Išsitraukė iš ausų 
laidus. 

— Tave nori matyti kalėjimo viršininkas. 

„Na, taip, — pagalvojo jis, — kalėjimo viršininkas vienuoliktą va- 
karo sėdi prie savo rašomojo stalo ir laukia manęs.“ 

— Kur mes einame? — neramiai paklausė jis. 

— Apsiauk batus ir eikš. 

Rėjus apsidairė po kamerą ir greitomis įvertino per aštuonerius 
metus savo užgyventą žemišką turtą: nespalvotą televizorių, didelį 
kasetinį grotuvą, dvi kartonines dėžes su magnetinėmis juostelėmis 
ir keliomis dešimtimis knygų. Kalėjimo skalbykloje jis uždirbdavo po 
tris dolerius per dieną, bet po išlaidų cigaretėms likdavo mažai kitoms 
materialioms vertybėms. Štai ir viskas, ką jam pavyko sukaupti. Per aš- 
tuonerius metus. 

Prižiūrėtojas įkišo į durų užraktą sunkų raktą ir kelis colius jas pra- 
vėrė, paskui užgesino šviesą. 

— Tik sek paskui mane ir nieko negudrauk. Nežinau, kas tu toks 
esi, ponuli, bet turi galingų draugų. 

Kiti raktai įstatyti į kitas duris, ir juodu atsidūrė lauke, po krepšinio 
lanku. 

— Ženk už manęs, — paliepė prižiūrėtojas. 

* Charles Frambach Berlitz (1914-2003) — amerikiečių lingvistas, vienas iš garsios 
giminės, įkūrusios kalbos mokylas, atstovų. Jo parengti įvairių kalbų vadovėliai ir garso 
kasetės. 

Rėjaus akys lakstė po aptvertą kiemą. Toliau, už krepšinio aikštelės ir 
pasivaikščiojimų zonos, kur jo nužingsniuota tūkstantis mylių ir surūkyta 
tona cigarečių, it kalnas dunksojo siena. Dienos šviesoje šešiolikos pėdų 
aukščio, bet naktį atrodė kur kas aukštesnė. Sargybos bokšteliai išdėstyti 
kas penkiasdešimt jardų ir gerai apšviesti. O ginklų tenai netrūksta. 

Prižiūrėtojas laikėsi atsainiai ir abejingai. Kurgi ne, juk uniformuo- 
tas ir su ginklu. Tarp dviejų šlakbetonio korpusų žengė užtikrintai, vis 
kartodamas Rėjui sekti iš paskos ir nesikarščiuoti. Prie vieno korpuso 
kampo juodu sustojo, ir prižiūrėtojas įsistebeilijo į sieną už aštuoniasde- 
šimties pėdų. Kaip ir kiekvieną naktį, kiemu vis perbėgdavo prožektorių 
spinduliai, ir juodu pasitraukė į patamsį. 

„Kodėl mes slepiamės? — paklausė savęs Rėjus. — Ar tie ginkluoti 
vaikinai ten bokšteliuose mūsų pusėje? Būtų gerai žinoti, prieš imantis 
kokių nors lemtingų veiksmų.“ 

Prižiūrėtojas parodė į tikslią sienos vietą, kur peršoko Džeimsas 
Erlas Rėjus ir jo bendrai. Visiems Braši Maunteno kamerų gyventojams 
gerai žinoma vieta, ja daugelis žavėjosi. Bent daugelis baltųjų. 

— Maždaug po penkių minučių bus priremtos kopėčios. Viršuje 
spygliuotos vielos jau nukirptos. Kitoje pusėje rasi kabančią storą virvę. 

— Ne prieš, jeigu užduosiu kelis klausimus? 

— Tik greitai. 

— O kaip visi tie prožektoriai? 

— Bus nukreipti į šoną. Liksi visiškoje tamsoje. 

— O tie ginkluoti vyrukai bokšteliuose? 

— Nesijaudink. Jie žiūrės kitur. 

— Velniai rautų! Tikrai? 

— Klausyk, žmogau, ir anksčiau esu matęs vidinių triukų, bet tava- 
sis visus pranoksta. Šį suplanavo pats kalėjimo viršininkas Letemeras. Ir 
dabar jis čia pat, ten aukštai. — Prižiūrėtojas parodė pirštu artimiausio 
bokštelio link. 

— Kalėjimo viršininkas? 

— Taip. Kad viskas vyktų sklandžiai. 

— Kas prirems kopėčias? 

— Pora sargybinių. 

Rėjus rankove nusibraukė nuo kaktos prakaitą ir giliai atsiduso. 
Burna išdžiūvo, keliai linko. 

Prižiūrėtojas pašnabždėjo: 

— Anoje pusėje tavęs lauks toks frantas. Vardu Badas. Baltasis. 
Pats tave susiras. Daryk, ką jisai sakys. 

Prožektorių spinduliai vėl perbėgo kiemu, paskui užgeso. 

— Pasirenk, — perspėjo prižiūrėtojas. Stojo tamsa, o kartu ir krau- 
pi tyla. Siena dabar tapo juoda. Iš artimiausio bokštelio dusyk trumpai 
nuskambėjo švilpukas. Signalas. Rėjus atsiklaupė ir stebėjo. 

Pamatė iš už kito korpuso bėgančius sienos link šešėlius. Jie su- 
griebė kažką iš žolės ir pakėlė. 

— Bėk, vyruti, — paragino prižiūrėtojas. — Bėk! 

Žemai nulenkęs galvą, Rėjus spurtavo. Savadarbės kopėčios jau 
stovėjo priremtos. Sargybiniai sugriebė jį už pažastų ir užkėlė ant pir- 
mo laiptelio. Jam ropščiantis aukštyn, netvirtos kopėčios lingavo. Siena 
viršuje buvo dviejų pėdų pločio, o spirale susuktoje spygliuotoje vieloje 
— prakirpta platoka skylė. Jis pralindo per ją nė neužkliuvęs. Virvę rado 
ten, kur ši ir turėjo būti, ir kita sienos puse nusliuogė žemyn. Aštuonios 
pėdos iki žemės virvė baigėsi, ir jis nušoko. Pritūpė ir apsidairė aplink. 
Vis dar tamsu. Prožektoriai tebeišjungti. 

Atviras ruožas baigėsi už šimto pėdų nuo sienos, toliau prasidėjo 
tankus miškas. 

— Čionai, — pašaukė ramus balsas. 

Rėjus pasuko jo link. Badas laukė pirmame juoduojančių krūmų 
guote. 

— Greičiau. Sek paskui mane. 

Rėjus nusekė paskui jį, kol siena dingo iš akių. Juodu sustojo ne- 
didelėje laukymėje šalia gruntinio keliuko. Vyriškis atkišo jam ranką. 

— Badas Railis. Nieko sau pokštas, a? 

— Negaliu patikėti. Rėjus Makdiras. 

Badas pasirodė esąs kresnas vyriškis juoda barzda ir su tokia pat 
berete. Taip pat kariškais batais, džinsais ir maskuojamos spalvos striuke. 
Ginklo nesimatė. Jis pasiūlė Rėjui cigaretę. 

— Kam dirbi? — paklausė Rėjus. 

— Niekam. Tik kartkartėmis esu laisvai nusamdomas atlikti šio- 
kius tokius darbelius kalėjimo viršininkui. Paprastai mane pasikviečia, 
kai kas nors pasprunka per sieną. Žinoma, šis atvejis šiek tiek kitoks. 
Paprastai aš pasitelkiu savo šunis. Manau, palūkėsime čia minutėlę, kol 

užkauks sirenos, kad galėtum girdėti. Būtų negerai, jeigu tau netektų jų 
išgirsti. Noriu pasakyti, jos kauks tartum tavo garbei. 

— Nieko tokio. Esu girdėjęs jas ir anksčiau. 

— Taip, bet iš čia visai kitaip skamba, kai jos užkaukia. Gražus 
garsas. 

— Matai, Badai, aš... 

— Tik paklausyk manęs, Rėjau. Mes turime užtektinai laiko. Jie 
tavęs nemedžios, bent labai. 

— Labai? 

— Aha, turi suvaidinti grandiozinį spektaklį, visus pažadins, lyg iš 
tikrųjų kas nors būtų pabėgęs. Bet jie tavęs negaudys. Nežinau, kas tave 
globoja, bet tai šį tą reiškia. 

Sirenos užkaukė, ir Rėjus krūptelėjo. Po juodą dangų sušvysčiojo 
prožektorių spinduliai ir iš tolo buvo girdėti silpni bokštelių sargybinių 
balsai. 

— Supranti, ką turiu galvoje? 

— Eime, — paragino Rėjus ir pajudėjo iš vietos pirmas. 

— Mano sunkvežimaitis kiek tolėliau ant keliuko. Atgabenau tau 
kai kokių drabužių. Kalėjimo viršininkas pasakė tavo dydžius. Tikiuosi, 
tau patiks. 

Kai juodu pasiekė sunkvežimaitų;, Badas jau buvo padusęs. Rėjus 
greitai persirengė alyvų spalvos kariškomis kelnėmis ir tamsiai mėlynais 
medvilniniais darbiniais marškiniais. 

— Labai mieli, Badai, — pagyrė jis. 

— Savąją kalinio aprangą paprasčiausiai numesk į krūmus. 

Juodu važiavo vingiuojančiu kalnų keliuku dvi mylias, paskui įsuko 
į asfaltuotą plentą. Badas klausėsi per radiją Konvėjaus Tvičio* ir tylėjo. 

— Badai, kur mes važiuojame? — galiausiai paklausė Rėjus. 

— Na, kalėjimo viršininkas pasakė, kad jam nerūpi ir tikrai nenori 
žinoti. Pasakė, kad tau spręsti. Siūlyčiau važiuoti į kokį didesnį miestą, 
kur yra autobusų stotis. Po to — veiksi savo galva. 

— Kur gali mane nuvežti? 

— Turiu visą naktį, Rėjau. Tu tik pasakyk man miestą. 


* Conway Twitty (1933-1993) — dainininkas ir gitaristas, kantri ir vesterno sti- 
liaus dainų atlikėjas. 


— Kažkiek mylių norėčiau nutolti, kol pradėsiu bastytis po auto- 
busų stotį. Gal į Noksvilį? 

— Į Noksvilį, gerai. O iš ten kur patrauksi? 

— Nežinau. Man reikia išsinešdinti iš šalies. 

— Kai turi tokių draugų, sunku nebus. Tačiau neprarask budrumo. 
Rytoj tavo nuotraukos kabės visose dešimties valstijų šerifų būstinėse. 

Iš už kalvos priešpriešiais jiems atlėkė trys automobiliai su blyksin- 
čiais mėlynais švyturėliais. Rėjus pasilenkė iki grindų. 

— Nusiramink, Rėjau. Jie niekaip tavęs nepamatys. 

Pro užpakalinį langą Rėjus stebėjo juos, kol dingo iš akių. 

— O kelio užkardos? 

— Klausyk, Rėjau. Nebus jokių užkardų, aišku? Patikėk manimi. 

Badas įsikišo ranką į kišenę numetė ant sėdynės pluoštą banknotų. 

— Penki šimtai baksų. Pats kalėjimo viršininkas asmeniškai įteikė. 
Turi galingų draugų, bičiuli. 

Trečiadienio rytas. Teris Rosas laiptais užkopė į ketvirtą „Phoenix 
Park“ viešbučio aukštą. Laiptinės aikštelėje priešais duris į koridorių 
stabtelėjo atsikvėpti: prakaito lašeliais išrasojo net antakiai. Nusiėmęs 
saulės akinius, jis palto rankove nusišluostė veidą. Staiga užėjęs skran- 
džio pykulys privertė jį pasiremti į laiptų turėklą. Numetė savo tuščią 
lagaminėlį ant betoninių grindų ir atsisėdo ant žemesniojo laiptelio. 
Iš silpnumo drebėjo rankos. Susiėmęs jomis už pilvo, stengėsi nesusi- 
vemti. 

Pykulys praėjo, ir Teris lengviau atsikvėpė. „Drąsiau, žmogau, 
drąsiau, — ragino save. — Ten toliau, koridoriaus gale, tavęs laukia du 
šimtai tūkstančių. Jeigu turi bent kiek ryžto, gali ten nueiti ir juos pasi- 
imti, o paskui išeiti. Bet tam privalai turėti drąsos. — Jis pradėjo alsuoti 
giliau, ir rankos nurimo. — Ryžto, žmogau, ryžto.“ 

Nusilpę keliai linko, bet jis šiaip taip pasiekė duris, jas pastūmė. 
Leidosi žingsniuoti tolyn koridoriumi. Aštuntos durys po dešinei. Su- 
laikęs kvapą pasibeldė. 

Slinko sekundės. Pro tamsius akinių stiklus stebėjo tamsų korido- 
rių — nieko nematė. 

— Aha, — iš vidaus, vos už kelių colių, atsiliepė balsas. 

— Čia Alfredas. — „Juokingas vardas, — pagalvojo jis. — Iš kur 
tokį ištraukė?“ 

Durys per plyšelį prasivėrė, už grandinėlės pasirodė veidas. Durys 
vėl užsidarė, paskui plačiai atsilapojo. Alfredas įžengė vidun. 

— Labą rytą, Alfredai, — šiltai pasisveikino Vinis Kozas. — Nori 
kavos? 

— Atėjau čia ne kavos, — atrėžė Alfredas, padėjo ant lovos laga- 
minėlį ir įbedė akis į Kozą. 

— Tu amžinai toks nervingas, Alfredai. Atsipalaiduotum. Niekaip 
tavęs nenutvers. 

— Užsičiaupk, Kozai. Kur pinigai? 

Vinis parodė į odinę rankinę ir liovėsi šypsojęsis. 

— Kalbėk, Alfredai. 

Jis vėl pajuto kylant pykulį, bet ant kojų išsilaikė. Nuleidęs akis 
stebeilijo sau į batus. Širdis stuksėjo it kokio variklio stūmokliai. 

— Gerai, jūsiškiam žmogui, Makdirui, jau išmokėta milijonas 
baksų. Dar vienas milijonas — pakeliui. Jis įteikė jiems vieną partiją 
Bendinio dokumentų ir sakosi turįs jų dar dešimt tūkstančių. — Aštrus 
skausmas nusmelkė slėpsnas, ir jis prisėdo ant lovos krašto, nusiėmė 
akinius. 

— Kalbėk, — pareikalavo Kozas. 

— Per pastaruosius šešis mėnesius Makdiras daug kartų kalbėjo 
mūsų žmonėms. Jis duos parodymus teismo procesuose, paskui dės į 
kojas kaip saugomas liudytojas. Jis, kartu su žmona. 

— Kur yra kiti dokumentai? 

— Velniai rautų, nežinau. Jis nesako. Bet jie parengti įteikti. Duokš 
mano pinigus, Kozai. 

Vinis numetė ant lovos rankinę. Alfredas atidarė ją ir lagaminėlį. 
Pašėlusiai drebančiomis rankomis jis puolė banknotų krūveles. 

— Du šimtai tūkstančių? — paklausė desperatiškai. 

Vinis nusišypsojo. 

— Juk taip buvo sutarta, Alfredai. Po poros savaičių turėsiu tau 
kitą darbelį. 


— Tai jau ne, Kozai. Daugiau nebeištversiu. — Jis užtrenkė laga- 
minėlį ir nubėgo prie durų, ten sustojo ir pamėgino nusiraminti. — Ką 
darysite su Makdiru? — paklausė dėbsodamas į duris. 

— O kaip tu manai, Alfredai? 

Jisai sučiaupė lūpas, tvirčiau suspaudė rankoje lagaminėlį ir išėjo iš 
kambario. Vinis nusišypsojęs užrakino duris, paskui išsitraukė iš kišenės 
kortelę. 

Apimtas panikos Teris Rosas nuskubėjo koridoriumi. Iš už savo 
juodų stiklų akinių mažai ką matė. Septyniomis durimis toliau, bemaž 
prie lifto, iš patamsio išlindo didžiulė ranka. Įsitempė jį į kambarį. Ran- 
ka skėlė stiprų antausį, kitas kumštis smogė į pilvą. Dar vienas kumštis 
suknežino nosį. Teris atsidūrė ant grindų: apsvaigintas, kraujuojantis. 
Ant lovos išverstas jo lagaminėlis. 

Kažkas pakėlęs bloškė Terį ant krėslo, užsidegė šviesos. Trys FTB 
agentai, kolegos, rūsčiai žvelgė į jį. Kraipydamas galvą, nes negalėjo 
patikėti, artyn žengtelėjo direktorius Voilzas. Didžiulių, sunkių rankų 
agentas stovėjo visai čia pat, pasirengęs vėl smogti. Kitas agentas skai- 
čiavo pinigus. 

Voilzas pasilenkė jam prie veido. 

— Esi išdavikas, Rosai. Žemiausios rūšies niekšas. Tiesiog negaliu 
tuo patikėti. 

Rosas prikando lūpą ir pravirko. 

— Kas tai? — įsakmiai paklausė Voilzas. 

Verksmas pagarsėjo. Jokio atsako. 

Įnirtęs Voilzas užsimojo ir skėlė Rosui antausį. Smūgis pataikė į 
smilkinį. Iš skausmo Teris sukliko. 

— Kas tai, Rosai? Kalbėk. 

— Vinis Kozas, — kūkčiodamas pravebleno jis. 

— Žinau, kad tai Kozas! Velniai rautų! Žinau tai! Tačiau, ką tu jam 
pasakei? 

Ašaros riedėjo jam iš akių, nosis kraujavo. Kūnas drebėjo ir apgai- 
lėtinai gręžiojosi į šalis. Jokio atsako. 

Voilzas vėl skėlė delnu jam į veidą — dar ir dar kartą. 

— Pasakyk man, niekingas kalės vaike! Pasakyk, ko Kozui rei- 
kia. — Direktorius vėl skėlė jam į veidą. 

Rosas susigūžė dvilinkas, jo galva nusviro ant kelių. Verksmas 
pritilo. 

— Du šimtai tūkstančių dolerių, — pranešė agentas suskaičiavęs 
pinigus. 

Voilzas priklaupė ant vieno kelio ir bemaž sušnabždėjo Rosui: 

— Ar Makdiro, Rosai? Nagi, prašau, pasakyk, kad ne Makdiro. Pa- 
sakyk man, Teri, pasakyk, kad ne Makdiro. 

Teris įsirėmė alkūnėmis į kelius ir įbedė akis į grindis. Kraujas 
varvėjo iš nosies į dailią balutę ant kilimo. Ryžto patikrinimas, Teri. Tau 
nepavyks turėti tuos pinigus. Keliausi už grotų. Tu niekšas, Teri. Glitus 
kirminas, mėšlo krūva, bailys. Ką gi laimėsi tylėdamas? Ryžto patikri- 
nimas, Teri. 

Voilzas vis tyliai maldavo. Nusidėjėliai, ar neatgailausite? 

— Nagi, pasakyk, kad ne Makdiro, Teri, prašau, pasakyk, kad ne jo. 

Teris atsitiesė krėsle ir pirštais pasišluostė akis. Giliai atsiduso, kelis 
kartus kostelėjo, pravalydamas gerklę. Paskui prikando lūpą, pažvelgė 
tiesiai į Voilzą ir linktelėjo. 


Devašeris neturėjo laiko laukti lifto. Nubildėjo laiptais į ketvirtą 
aukštą, nulėkė koridoriumi į kampinį, valdžios, sparną ir įsiveržė į Loko 
kabinetą. Ten buvo susirinkę pusė partnerių: Lokas, Lambertas, Miliga- 
nas, Maknaitas, Danbaras, Dentonas, Lousonas, Benahanas, Kriugeris, 
Velčas ir Šocas. Pusė kitų iškviesti. 

Kambaryje viešpatavo tyli panika. Devašeris atsisėdo pasitarimų 
stalo pirmininkaujančiojo vietoje, kiti susėdo aplink. 

— Taigi vaikinai. Dar ne laikas nešti kudašių ir patraukti į Brazi- 
liją. Bent kol kas. Šįryt mums patvirtinta, kad jis daug kartų kalbėjosi 
su fibiais, kad jie sumokėjo jam milijoną grynaisiais ir pažadėjo dar mi- 
lijoną, kad jis turi tam tikrus dokumentus, kurie gali pasirodyti mums 
pragaištingi. Ši informacija — tiesiai iš FTB. Kol čia mes kalbamės, 
Lazarovas su savo mažute armija skrenda į Memfį. Atrodo, žalos lyg 
dar nepadaryta. Kol kas. Pasak mūsų šaltinio — labai aukšto rango fi- 
bio — Makdiras turi savo rankose per dešimt tūkstančių dokumentų ir 
yra pasirengęs juos perduoti. Bet iki šiol perdavė tik nedaugelį. Mes taip 
manome. Matyt, šį dalyką laiku perėmėme. Jeigu mums pasiseks užbėgti 

už akių tolesniems įvykiams, viskas turėtų baigtis gerai. Šitaip sakau, 
nors jie ir turi kai kuriuos dokumentus. Akivaizdžiai turi ne kažin ką, 
antraip prisistatytų su kratos orderiais. 

Devašeris buvo visų dėmesio centre ir be galo tuo mėgavosi. Kalbė- 
jo su globėjiška šypsenėle nužvelgdamas kiekvieną susirūpinus; veidą. 

— Nagi, kur Makdiras? 

Atsiliepė Miliganas: 

— Savo kabinete. Ką tik su juo kalbėjausi. Jis nieko nenujaučia. 

— Puiku. Po trijų valandų jam numatyta išskristi į Didįjį Kaimaną. 
"Tiesa, Lambertai? 

— Tiesa. Apie vidudienį. 

— Vaikinai, lėktuvas taip ir nepasieks paskirties vietos. Pilotas nusi- 
leis Naujajame Orleane perduoti siuntą, paskui pakils skristi į salą. Maž- 
daug po trisdešimties minučių, virš Įlankos, radaro ekrane išnyks mažutis 
brūkšnelis — amžiams. Nuolaužos išsibarstys per trisdešimties kvadrati- 
nių mylių plote, o kūnų taip ir nebus surasta. Liūdna, bet būtina. 

— Lėktuvas „Lear“? — paklausė Dentonas. 

— Taip, sūneli, „Lear“. Nupirksime jums kitą žaisliuką. 

— Darome pernelyg daug prielaidų, Devašeri, — prašneko Lo- 
kas. — Darome prielaidą, kad dokumentai, kuriuos jie jau turi savo ran- 
kose, yra nekenksmingi. Prieš keturias dienas jūs manėte, kad Makdiras 
nukopijavo kai kurias Eiverio bylas. Taigi kas išeina? 

— Čikagoje jie išnagrinėjo bylas. Taip, jose pilna inkriminuojančių 
įrodymų, bet nepakankamai, kad FTB galėtų imtis veiksmų. Jiems ne- 
pavyktų pasiekti pirmo apkaltinamojo nuosprendžio. Jūs, vyručiai, žino- 
te, kad demaskuojantieji dokumentai yra saloje. Ir, be abejo, pusrūsyje. Į 
pusrūsį niekas negali prasiskverbti. Mes patikrinome kotedže saugomas 
bylas. Ten, atrodo, tvarka. 

Lokas nebuvo patenkintas atsakymu. 

— Tai iš kur tie dešimt tūkstančių? 

— Jūs manote, kad jis turi tuos dešimt tūkstančių. O aš abejoju. 
Turėkite mintyje, jisai stengiasi pasiimti dar vieną milijoną baksų, o pas- 
kui prašapti. Veikiausiai jiems-meluoja ir šniukštinėja po visur daugiau 
dokumentų. Jeigu jis turėtų dešimt tūkstančių, kodėl šie — ne fibių 
rankose? 

— Taigi ko bijoti? — paklausė Lambertas. 

— Bijoti reikia nežinomybės, Oli. Mes nežinome, ką jis turi, iš- 
skyrus milijoną baksų. Jis — ne koks nors mulkis, ir tiesiog gali ką nors 
atsitiktinai užtikti, jeigu bus paliktas ramybėje. Suprantate, Lazarovas 
paliepė išsprogdinti jo subinę ore. Cituoju pažodžiui. 

— Firmos naujokas niekaip negalėtų surasti ir nukopijuoti tiek 
daug inkriminuojančios dokumentacijos, — narsiai pareiškė Kriugeris, 
ir apsidairė aplinkui laukdamas kitus pritarsiant. Keletas niūriai susi- 
raukę jam linktelėjo. 

— Kodėl atvyksta Lazarovas? — paklausė Danbaras, dirbantis 
nekilnojamojo turto skyriuje. Ištarė „Lazarovas“ taip, lyg pietų atvyktų 
Čarlzas Mensonas“. 

— Kvailas klausimas, — atkirto Devašeris ir apsidairė, akimis 
ieškodamas to idioto. — Pirma, turime pasirūpinti Makdiru ir viltis, 
kad žala padaryta minimali. Paskui teks gerai pasidomėti šia įstaiga ir 
padaryti būtinus pakeitimus. 

Lokas atsistojo ir rūsčiai pažvelgė į Oliverį Lambertą. 

— Užtikrinkite, kad Makdiras būtų tame lėktuve. 


Taransas, Eklinas ir Leinis sėdėjo tylūs ir apstulbę klausydamiesi iš 
telefono garsiakalbio ant rašomojo stalo sklindančio Voilzo balso. FTB 
direktorius iš Vašingtono aiškino, kas atsitiko. Nevėliau kaip už valandos 
išskrisiąs į Memfį. Kalbėjo lyg pasiryžęs bemaž viskam. 

— Privalote jį paimti savo apsaugon, Taransai. Ir greitai. Kozas 
nežino, kad mes demaskavome Terį Rosą, bet pastarasis jam pasakė, kad 
Makdiras jau tuoj tuoj perduos mums dokumentus. Bet kuriuo metu jie 
gali vaikiną išsiųsti į kitą pasaulį. Žūtbūt privalote jį susirasti. Dabar pat. 
Ar žinote, kur jis? 

— Kontoroje, — atsakė Taransas. 

— Gerai. Puiku. Parsiveskite jį pas save. Po dviejų valandų būsiu 
pas jus. Noriu su juo pakalbėti. Iki! 


"Taransas nuspaudė telefono ragelį, paskui surinko numerį. 


* Charles Menson (g. 1956) — kino režisieriaus Romano Polanskio žmonos, akto- 
rės Seron Teit (Skaron Tare), ir dar šešių asmenų žudikas 1969 m. Los Andžele, sektantas 
ir narkomanas, nuteistas kalėti iki gyvos galvos. 

— Kam skambini? — paklausė Eklinas. 

— Į „Bendini, Lambert X Locke“. Advokatams. 

— Tu išprotėjai, Veinai? — nustebo Leinis. 

— Tik klausykis. 

Atsiliepė priimamojo sekretorė. 

— Prašom Mičą Makdirą, — pasakė Taransas. 

— Minutėlę. — Paskui kitos sekretorės balsas: — Pono Makdiro 
kabinetas. 

— Man reikia pakalbėti su Mičelu Makdiru. 

— Apgailestauju, sere. Jis pasitarime. 

— Klausykite, jaunoji panele, čia teisėjas Henris Hjugas. Prieš 
penkiolika minučių jis turėjo būti mano teismo salėje. Mes jo laukiame. 
Reikalas skubus. 

— Na, jo kalendoriuje, šios dienos skiltyje, nematau nieko įrašyta. 

— Ar jūs planuojate jo susitikimus? 

— Na, taip, sere. 

— Tokiu atveju, tai jūsų klaida. Nagi, pakvieskite jį prie telefono. 

Nina nukūrė per koridorių į jo kabinetą. 

— Mičai, skambina teisėjas Hjugas. Sako, kad kaip tik šiuo metu 
jūs turite būti teisme. Verčiau pats pakalbėkite su juo. 

Pašokęs ant kojų, išblyškusiu veidu Mičas sugriebė telefono ragelį. 

— Aš klausau. 

— Pone Makdirai, — prašneko Taransas. — Teisėjas Hjugas. Vė- 
luojate į teismą. Laukiu jūsų pas save. 

— Taip, teisėjau. — Jis pasičiupo švarką ir lagaminėlį, susiraukęs 
žvilgtelėjo į Niną. 

— Atleiskite, bet jūsų kalendoriuje nepažymėta, — teisinosi ji. 

Mičas pasinešė koridoriumi, žemyn laiptais, prošal priimamojo 
sekretorės ir iššoko pro paradines duris laukan. Bėgo Krantinės gatve 
šiaurėn, Sąjungos aveniu link, pranerdamas per „Medvilnės biržos“ pa- 
stato vestibiulį. Atsidūręs Sąjungos aveniu, pasuko į rytus ir nubėgo 
„Vidurio Amerikos prekybos centro“ pusėn. 

Vaizdas dailiai apsirengusio jaunikaičio su lagaminėliu, skuodžian- 
čio it nuplikytas šuo, galbūt kai kuriuose didžiuosiuose miestuose įpra- 
stas, bet tik ne Memfyje. Žmonės atsigręžę žiūrėjo jam pavymui. 

Jis pasislėpė už vaisių kiosko ir stabtelėjo atsikvėpti. Nematė nie- 

ko bėgant iš paskos. Nusipirkęs suvalgė obuolį. Jeigu jau iškilo reikalas 
dalyvauti bėgimo varžybose, Mičas vylėsi, kad jį vejasi Dvitonis Tonis. 

Veinas Taransas jam niekada nedarė pernelyg didelio įspūdžio. 
Korėjiečio batų parduotuvė buvo fiasko. Keptų viščiukų restoranėlis 
Didžiajame Kaimane — toks pat kvailas sumanymas. Jo sąsiuvinis apie 
Moroltus atsibostų ir jaunajam skautui. Bet mintis dėl katastrofos kodo 
— „nieko neklausinėk, tik bėk it akis išdegęs, nes nuo to priklausys tavo 
gyvybė“ — buvo geniali. Jau mėnesį Mičas žinojo, kad jeigu paskambins 
teisėjas Hjugas, turės šokti pro duris ir bėgti, kiek kojos neša. Kažkas 
įvyko ne taip, ir vaikinai iš penkto aukšto artėja prie jo. „Kur Ebė?“ 
— pagalvojo jis. 

Sąjungos aveniu poromis vaikštinėjo keletas pėsčiųjų. Gaila, kad 
jų — ne minios, bet nieko nepadarysi. Mičas įdėmiai stebėjo Krantinės 
gatvės ir Sąjungos aveniu sankryžą, bet nieko įtartina nematė. Dviem 
kvartalais toliau į rytus jis nerūpestingu žingsniu įėjo į „Peabody“ vesti- 
biulį ir apsidairė taksofono. Mezonine, iš kurio vėrėsi vaizdas į vestibiulį 
apačioje, surado vieną tokį, retai naudojamą, trumpame koridoriuje ant 
sienos šalia vyrų tualeto. Surinko Federalinio Tyrimų Biuro skyriaus 
Memfyje numerį. 

— Prašom Veiną Taransą. Reikalas neatidėliotinas. Skambina 
Mičas Makdiras. 

Taransas atsiliepė po kelių sekundžių. 

— Mičai, kur jūs? 

— Gerai, Taransai, kas dedasi? 


— Kur jūs? 

— Tik ne kontoroje, teisėjau Hjugai. Kol kas esu saugus. Kas atsi- 
tiko? 

— Mičai, turite ateiti pas mus. 

— Nė velnio neturiu daryti, Taransai. Ir nedarysiu, kol visko man 
nepaaiškinsite. 


— Na, hm, mums iškilo šiokia tokia problemėlė. Įvyko nedidelis 
informacijos nuotėkis. Jums reikia... 

— Nuotėkis? Pasakėte „nuotėkis“, Taransai? Nėra tokio dalyko 
kaip nedidelis nuotėkis. Kalbėkite, Taransai, kol aš dar nepadėjau rage- 
lio ir nedingau. Jūs dabar nustatinėjate, iš kur skambinu, taip, Taransai? 
Baigiu pokalbį. 

— Ne! Klausykite, Mičai. Jie žino. Žino, kad mes kalbėjomės, taip 
pat žino apie pinigus ir bylas. 

Sekė ilga pauzė. 

— Nedidelis nuotėkis. Skamba, lyg būtų pralaužta užtvanka. Pa- 
sakykite man apie tą nuotėkį, ir greitai. 

— Dievaži, baisiai nemalonu. Mičai, noriu, kad žinotumėte, kaip 
tai nemalonu. Voilzas priblokštas. Vienas iš mūsų aukšto rango žmonių 
pardavė informaciją. Šįryt viename Vašingtono viešbutyje jį nutvėrėme. 
Jam sumokėjo du šimtus tūkstančių už tai, kad papasakotų apie jus. Mes 
sukrėsti, Mičai. 

— Ak, esu sujaudintas. Tikrai man rūpi, kad jūs sukrėstas ir įskau- 
dintas, Taransai. Turbūt norite, kad atbėgčiau pas jus į skyrių ir mes 
susėdę vienas kitą guostume. | 

— Iki vidudienio čia atvyks Voilzas. Skrenda su geriausiais savo 
žmonėmis. Jis nori su jumis susitikti. Mes išdanginsime jus iš miesto. 

— Na, žinoma. Norite, kad pulčiau jums į glėbį melsdamas apsau- 
gos. Jūs idiotas, Taransai. Ir Voilzas idiotas. Jūs visi idiotai. Ir aš buvau 
kvailys, kad jumis tikėjau. Ar nustatinėjate, iš kur skambinu, Taransai? 

— Ne! 

— Meluojate. Padedu ragelį, Taransai. Sėdėkite vietoje, po pusva- 
landžio jums paskambinsiu iš kito telefono. 

— Ne! Mičai, klausykite. Jeigu neateinate čia, jūs — miręs. 

— Iki, Veinai. Laukite prie telefono. 

Mičas numetė ragelį ir apsidairė aplink. Nuėjęs prie marmurinės 
kolonos, atsargiai pažvelgė iš už jos į vestibiulį apačioje. Po fontano ba- 
seinėlį plaukiojo antys. Bare — nė žmogaus. Aplink vieną stalelį sėdėjo 
senos turtingos poniutės, gurkšnodamos arbatą ir liežuvaudamos. Prie 
registratūros langelio laukė vienintelis viešbučio svečias. 

Staiga iš už palmės vazone žengtelėjo Skandinavas ir įbedė į Mičą 
akis. 

— Ten, viršuje! — per vestibiulį riktelėjo savo bendrui. 

Abu įsispitrijo į Mičą, paskui paskersavo laiptų pusėn, kurių viršuje 
jisai stovėjo. Barmenas pažvelgė aukštyn į Mičą, paskui į Skandinavą. 
Abu vyriškiai metėsi per vestibiulį prie laiptų. Mičas išlaukė penkias se- 
kundes ir grįžo prie turėklo. Barmeno nė nepasijudinta. Poniutės sėdėjo 
sustingusios. 

Laiptais subildėjo sunkūs žingsniai. Mičas atsisėdo ant turėklo, 
numetė žemyn lagaminėlį, perkėlė kojas, kiek luktelėjo ir nušoko dvi- 
dešimt pėdų žemyn ant vestibiulio kilimo. Krito it akmuo, bet nusileido 
stačiom ant kojų. Skausmas šovė nuo čiurnų aukštyn į klubus. Dar fut- 
bolo laikais pažeistas kelis sulinko, bet išlaikė. 

Už Mičo, šalia liftų, buvo galanterijos parduotuvėlė su vitrinomis, 
pilnomis kaklaraiščių ir naujausių Ralfo Loreno* kostiumų. Jis nukli- 
bikščiavo į ją. Už prekystalio uoliai šypsodamasis stovėjo ne vyresnis 
kaip devyniolikos vaikis. Pirkėjų nebuvo. Išorinės parduotuvėlės durys 
išėjo į Sąjungos aveniu. 

— Tos durys užrakintos? — ramiai paklausė Mičas. 

— Taip, sere. 

— Nori uždirbti tūkstantį dolerių grynaisiais? Nieko neteisėta. — 
Mičas greitai atskaičiavo nuo pluošto dešimt šimto dolerių banknotų ir 
numetė ant prekystalio. 

— Aha, žinoma, kurgi ne. 

— Nieko neteisėta, aišku? Prisiekiu. Nenorėčiau, kad turėtum 
nemalonumų. Atrakink tas duris, ir kai maždaug už dvidešimties se- 
kundžių įpuls čia du vyrai, pasakyk, kad išbėgau pro tas duris ir įsėdau 
į taksi. 

Vaikis nusišypsojo dar linksmiau ir susišlavė pinigus. 

— Žinoma. Visai lengva. 

— Kur kabina drabužiams prisimatuoti? 

— Štai ten, šalia sieninės spintos. 

— Dabar atrakink duris. — Mičas įsmuko į kabiną ir atsisėdo, 
masažuodamasis čiurnas ir kelius. 

Kai iš vestibiulio įpuolė Skandinavas ir jo bendras, pardavėjas taisė 
vitrinoje kaklaraiščius. 

— Labą rytą, — linksmai pasisveikino Skandinavas. — Ar matei 
pro čia bėgant vyrą — vidutinio sudėjimo, tamsiai pilku kostiumu, rau- 
donu kaklaraiščiu? 

— Taip, sere. Jis ką tik per čia prabėgo, pro tas duris, ir įšoko į 
taksi. 


* Ralpb Lauren — šiuolaikinis drabužių (daugiausiai kasdienių) modeliuotojas. 

— Į taksi! Velnias! — Durys atsidarė ir užsitrenkė, parduotuvėlėje 
vėl tapo tylu. Vaikis prisiartino prie batų lentynos šalia sieninės spintos. 

— Jie išėjo, sere. 

Mičas masažavosi kelius. 

— Gerai. Nueik prie durų ir dvi minutes stebėk. Pasakyk man, 
jeigu juos pamatysi. 

Po dviejų minučių vaikis grįžo. 

— Jie dingo. 

Mičas toliau sėdėjo ir nusišypsojo į duris. 

— Puiku. Noriu vieno iš tų gelsvai žalių sportinių švarkų, ketu- 
riasdešimt ketvirto dydžio, ir baltų elnio odos mokasinų, dešimto D 
numerio. Atnešk juos čia, gerai? Ir toliau stebėk. 

— Taip, sere. — Vaikis pasisukinėjo po parduotuvėlę rinkdamas 
švarką ir batus, paskui prakišo šiuos po durimis. Mičas nusiplėšė kakla- 
raištį ir greitai persirengė. Paskui atsisėdo. 

— Kiek turiu mokėti? — paklausė Mičas iš kabinos. 

— Na, pažiūrėsime. Nieko, jei penkis šimtus? 

— Puiku. Iškviesk man taksi ir pranešk, kai tas sustos prie durų. 


Taransas nužingsniavo aplink rašomąjį stalą tris mylias. Nustatyta, 
kad buvo skambinta iš „Peabody“, bet Leinis nuvyko ten per vėlai. Da- 
bar jis grįžo, sėdėjo nervindamasis kartu su Eklinu. Už keturiasdešimties 
minučių po pirmojo skambučio, per vidaus telefoną sublerbė sekretorės 
balsas: 

— Pone Taransai. Skambina Makdiras. 

Taransas metėsi prie telefono. 

— Kur jūs? 

— Mieste. Bet neilgam. 

— Klausykite, Mičai, savarankiškai neišsilaikysite nė dviejų dienų. 
Jie atskraidins pakankamai galvažudžių, kad galėtų pradėti dar vieną 
karą. Privalote leisti, kad jums padėtume. 

— Nežinau, Taransai. Keista, bet kažkodėl kaip tik šiuo metu aš 
jumis, vaikinai, paprasčiausiai netikiu. Neįsivaizduoju kodėl. Tiesiog 
bloga nuojauta. 


— Nagi, Mičai. Nedarykite šios klaidos. 

— Turbūt norite, kad patikėčiau, jog jūs, vaikinai, galite mane ap- 
saugoti visą likusį gyvenimą. Gana juokinga, ar ne, Taransai? Sudarau 
sandėrį su FTB ir manęs vos nenušauna savo paties kabinete. Tai bent 
apsauga. 

Taransas giliai atsiduso į ragelį. Stojo ilga pauzė. 

— O kaip dokumentai? Juk sumokėjome už juos milijoną. 

— Jūs lūžtate, Taransai. Sumokėjote man milijoną už švarias bylas. 
Ir jas turite, o aš turiu milijoną. Žinoma, tai tik dalis sandėrio. Tokia pat 
dalis kaip ir mano apsauga. 

— Perduokite mums tas prakeiktas bylas, Mičai. Jos paslėptos kaž- 
kur netoli, taip man sakėte. Sprukite, jeigu norite, bet palikite bylas. 

— Neišdegs, Taransai. Šiuo metu aš galiu dingti, o Moroltai galbūt 
pradės arba galbūt nepradės manęs ieškoti. Jeigu jūs negausite bylų, ne- 
galėsite teisme pasiekti apkaltinamųjų nuosprendžių. Jeigu Moroltai liks 
neapkaltinti, rasi man pasiseks — vieną kurią nors dieną jie pamirš apie 
mane. Aš kaip reikiant įvariau jiems baimės, bet ilgalaikės žalos nepa- 
dariau. Po šimts, galbūt jie kada nors mane net vėl nusamdys. 

— Jūs tikrai tuo netikite. Jie medžios jus, kol suras. Jeigu mes ne- 
gausime dokumentų, irgi medžiosime. Viskas labai paprasta, Mičai. 

— Tokiu atveju statyčiau savo pinigus už Moroltus. Jeigu jūs, vyru- 
čiai, pirmi mane surandate, įvyks nuotėkis. Tik mažutis nuotėkis. 

— Jūs išėjote iš proto, Mičai. Jeigu manote, kad galite pasiimti 
milijoną ir išjoti saulėlydžio link, esate kvailys. Jie pasodins ant kupra- 
nugarių samdytus žudikus, kurie šukuos dykumas, ieškodami jūsų. Ne- 
darykite to, Mičai. 

— Viso geriausio, Veinai. Rėjus jums siunčia linkėjimus. 

Linijoje stojo tyla. Taransas sugriebė telefoną ir trenkė jį į sieną. 

Oro uoste Mičas žvilgtelėjo į sieninį laikrodį, paskui surinko kitą 
numerį. Atsiliepė Temė. 

— Sveika, mieloji, atleisk, kad pažadinau. 

— Nesijaudink, sofa neleido man užmigti. Kas atsitiko? 

— Stambūs nemalonumai. Pasiimk pieštuką ir atidžiai klausykis. 
Negaliu gaišti nė sekundės. Aš sprunku, o jie mina man ant kulnų. 

— Drožk. 

— Pirma, paskambink Ebei į jos tėvų namus. Pasakyk jai, kad 
viską mestų ir dangintųsi iš miesto. Ji neturi laiko atsisveikinant pa- 

bučiuoti motinos ar susikrauti bent kiek drabužių. Pasakyk, kad mestų 
ragelį, sėstų į automobilį ir išvažiuotų. Ir kad nesižvalgytų atgalios. Tegul 
važiuoja 64-uoju valstijas jungiančiu greitkeliu į; Hantingtoną, Vakarų 
Virdžinijoje, ir pasuka į oro uostą. Iš Hantingtono tegul skrenda į Mo- 
bilį, ten išsinuomoja automobilį ir važiuoja 10-uoju valstijas jungiančiu 
greitkeliu į rytus Galf Šorso — Įlankos pakrantės link, paskui vėl į rytus 
182-uoju greitkeliu iki Perdido Bičo ir įsiregistruoja „Hilton“ viešbutyje 
kaip Reičelė Džeims. Ir ten laukia. Viską užsirašei? 

— Aha. 

— Antra. Reikia, kad sėstum į lėktuvą ir skristum į Memfį. Aš pa- 
skambinau Dokui, bet pasai bei visa kita dar negatavi. Iškeikiau jį, bet tai 
nė kiek nepadėjo. Jis pažadėjo dirbti visą naktį ir užbaigti juos iki ryto. 
Rytą manęs čia nebebus, bet būsi tu ir paimsi dokumentus. 

— Taip, sere. 

— Trečia. Sėsk į lėktuvą ir grįžk į butą Nešvilyje. Sėdėk prie tele- 
fono. Nesitrauk nuo jo jokiomis aplinkybėmis. 

— Supratau. 

— Ketvirta. Paskambink Ebanksui. 

— Gerai. Kokie tavo kelionės planai? 

— Vykstu į Nešvilį, bet nesu tikras, kada ten atkaksiu. Turiu eiti. 
Klausyk, Teme, pasakyk Ebei, kad per valandą ji gali gulėti negyva, jeigu 
nespruks. Taigi tegul sprunka, velniai rautų, nedelsdama! 

— Gerai, bose. 

Jis greitai nuėjo prie 22-ųjų vartų ir įsėdo į 10.04 aviakompanijos 
„Delta“ reisą, skrendantį į Cincinatųį;. Rankoje laikė suspaudęs žurnalą, 
tarp kurio puslapių buvo pilna vienos krypties bilietų, pirktų už kre- 
ditinę „MasterCard“ kortelę. Vienas — į Tulsą, „American Airways“ 
reisu 233, išvykstančiu 10.14, pirktas Mičelo Makdiro vardu; vienas — į 
Čikagą, „Northwest Airlines“ reisu 861, išskrendančiu 10.15, pirktas 
Mičelo Makdiro vardu; vienas — į Dalasą, „United Airlines“ reisu 562, 
pakylančiu 10.30, pirktas Mičelo Makdiro vardu; ir vienas — į Atlantą, 
„Delta“ reisu 790, paliekančiu oro uostą 11.10, pirktas Mičelo Makdiro 
vardu. 

Bilietas į Cincinatųį buvo pirktas už grynuosius Semo Fortūnos 
vardu. 

Lazarovas įžengė į valdžios kabinetą ketvirtame aukšte, ir visų čia 
esančiųjų galvos pagarbiai nulinko. Devašeris atsistojo priešais jį kaip 
išgąsdintas berniūkštis, jau gavęs pylos. Partneriai akimis tyrinėjo savo 
batų raištelius ir stengėsi nesuviduriuoti iš baimės. 

— Mums nesiseka jį surasti, — prisipažino Devašeris. 

' Lazarovas buvo ne iš tokių, kurie rėkautų ir keiktųsi. Labai didžia- 
vosi, kad įtemptomis aplinkybėmis nepraranda savitvardos. 

— Nori pasakyti, kad jis paprasčiausiai atsistojo ir išėjo? — šaltai 
paklausė jis. 

Atsakymo neišgirdo. Šio ir nereikėjo. 

— Gerai, Devašeri. Štai koks planas. Išsiųsk visus žmones, kiek tik 
jų turi, į oro uostą. Tegul patikrina visų aviakompanijų keleivių sąrašus. 
Kur jo automobilis? 

— Aikštelėje. 

— Puiku. Vadinasi, jis išsinešdino iš čia pėsčiomis. Iš jūsiškės 
mažutės tvirtovės paprasčiausiai išėjo. Džojui tai patiks. Patikrinkite 
visas automobilių nuomos agentūras. Taigi kiek čionai turime garbiųjų 
partnerių? 

— Dalyvauja šešiolika. 

— Paskirstykite juos po du ir išsiųskite į Majamio, Naujojo Orlea- 
no, Hiustono, Atlantos, Čikagos, Los Andželo, San Francisko ir Niu- 
jorko oro uostus. Tegul bastosi po laukiamąsias sales. Tegul gyvena tuose 
oro uostose. Ir ten maitinasi. Stebėkite tuose oro uostuose tarptautinius 
reisus. Rytoj išsiųsime jiems pastiprinimus. Jūs, garbieji ponai, gerai jį 
pažįstate, tad vykite ir suraskite. Sėkmė abejotina, tačiau ką praranda- 
me? Bent turės jūsų advokatai kuo užsiimti. Ir man nemalonu jums pa- 
sakyti, vaikinai, bet šios valandos į sąskaitas neįskaitomos. Toliau — kur 
jo žmona? 

— Deinsbore, Kentukyje. Pas savo gimdytojus. 

— Vykite jos sučiupti. Nežalokite, tik pargabenkite ją čionai. 

— Ar pradėti smulkinti popierius? — paklausė Devašeris. 

— Dvidešimt keturias valandas palauksime. Pasiųskite ką nors į Di- 
dįjį Kaimaną ir sunaikinkite tuos dokumentus. Nagi, paskubėk, Devašeri. 

Valdžios kabinetas ištuštėjo. 

Voilzas piktai žingsniavo aplink Taranso rašomąjį stalą ir šūkalojo 
įsakymus. Koks tuzinas jo padėjėjų juos užsirašinėjo. 

— Pridenkite visus oro uostus! Patikrinkite visų aviakompanijų 
reisus! Praneškite visiems mūsų skyriams kiekviename didesniame 
mieste! Susisiekite su muitinėmis! Ar turime jo nuotrauką? 

— Nė vienos negalime surasti, sere. 

— Suraskite, ir kuo greičiau. Šiąnakt ji turi būti kiekviename FTB 
skyriuje ir kiekvienoje muitinėje. Jis bėga. Kalės vaikas! 

Autobusas pajudėjo iš Birmingemo bemaž antrą po vidudienio, 
trečiadienį. Rėjus sėdėjo gale ir tyrinėjo akimis kiekvieną įlipantį ir susi- 
randantį vietą žmogų. Atrodė sportiškai. Birmingeme, nusisamdęs taksi, 
nuvažiavo į prekybos centrą ir per pusvalandį nusipirko naujus išblukin- 
tus „Levi's“ džinsus, languotus trumparankovius golfo marškinėlius ir 
raudonbalčius „Reebok“ sportbačius. Taip pat suvalgė picą ir jūreiviškai 
apsikirpo. Jo akis dengė tamsūs aviatoriaus akiniai, galvą — Oberno 
universiteto sporto klubo kepuraitė. 

Greta jo atsisėdo stora tamsiaodė moteris. 

Jis nusišypsojo jai. 

— 4De dėnde es usted? — paklausė. Iš kur jūs? 

Moters veidą nutvieskė begalinio pasitenkinimo šypsena, blykste- 
lėjo keli dantys. 

— Mėxico, — išdidžiai atsakė ji ir karštai paklausė. — įŽ/a6/a 
espaūiol? — Kalbate ispaniškai? 

— Si. 

Dvi valandas, kol autobusas riedėjo ; Montgomerį, abu tarškėjo 
ispaniškai. Kartkartėmis jai tekdavo kai ką pakartoti, bet jis pats savimi 
stebėjosi. Juk jau aštuonerius metus nekalbėjo ispaniškai ir buvo kiek 
primiršęs įgūdžius. 

Paskui autobusą važiavo dodžas „Aries“, kuriame sėdėjo specialieji 

agentai Dženkinsas ir Džounsas. Dženkinsas vairavo, o Džounsas mie- 
gojo. Kelionė tapo nuobodi dešimt minučių po to, kai juodu įkandin au- 
tobuso paliko Noksvilį. Tik paprastas stebėjimas, pasakyta jiems. Jeigu jį 


pamesite, nieko baisaus. Bet pasistenkite nepamesti. 


Iki lėktuvo reiso iš Hantingtono į Atlantą dar buvo likę dvi va- 
landos. Ebė sėdėjo nuošaliame tamsios laukiamosios salės baro kampe 
ir stebėjo aplinką. Tik stebėjo. Ant krėslo šalia savęs turėjo pasidėjusi 
kelioninį krepšį. Priešingai gautiems primygtiniems nurodymams, ji vis 
dėlto įsidėjo dantų šepetėlį, kosmetikos reikmenis ir keletą drabužių. 
Taip pat parašė laiškutį tėvams, sukurdama trumpą pasakaitę: turinti 
grįžti į Memfį, trokštanti pamatyti Mičą — viskas puiku, nesirūpinkite, 
stipriai glaudžiu, bučiuoju, myliu, Ebė. Nekreipdama dėmesio į puodelį 
su kava, stebėjo atvykstančiuosius ir išvykstančiuosius. 

Ji nežinojo, gyvas Mičas ar jau miręs. Temė pasakė, kad jis išsi- 
gandęs, bet labai valdosi. Kaip visada. Taip pat pasakė, kad jis skrenda į 
Nešvilį, o ji, Temė, skrendanti į Memf;. Painu, bet Ebė neabejojo, kad jis 
žino, ką daro. Taigi jai reikia nusigauti į Perdido Bičą ir laukti. 

Ebė niekada nebuvo girdėjusi apie Perdido Bičą. Ir buvo tikra, kad 
ir jis niekada ten nėra buvęs. 

Sėdėti bare buvo bjauru. Pastoviai kas dešimt minučių koks nors 
girtas verslininkas išdrįsdavo prieiti ir pasiūlyti jai ką nors dviprasmiška. 
Bent dešimčiai jų Ebė atkirto: nešdinkitės. 

Po dviejų valandų keleiviai įlaipinti į lėktuvą. Ebės vieta išpuolė 
prie praėjimo. Ji užsisegė saugos diržą ir nusiramino. Ir tada pamatė ją 
— įspūdingą blondinę aukštais skruostikauliais ir tvirtu smakru, bemaž 
nemoterišku, tačiau ryžtingu ir atrodančiu gana patraukliai. Ebė lyg ir 
buvo mačiusi tą veidą anksčiau. Lyg ir ne, nes akis slėpė akiniai, kaip ir 
tada. Eidama į savo vietą kažkur gale, ji žvilgtelėjo į Ebę ir tuoj pat nu- 
suko galvą į šalį. 

Baras „Sudužęs laivas“! Blondinė iš to baro. Blondinė, kuri slapčia 
klausėsi jos, Mičo ir Ebankso pokalbio. Vadinasi, jie vis dėlto ją surado! 
O jeigu surado, tai kurgi jos vyras? Ką jam padarė? Ji prisiminė dviejų 
valandų savo kelionę automobiliu iš Deinsboro į Hantingtoną vingiuo- 
tais kalnų keliais, kai lėkė it beprotė. Jie tikrai negalėjo jos sekti. 


Lėktuvas pajudėjo nuo terminalo pastato į starto poziciją. Po kelių 
minučių jis pakilo į orą pasukdamas Atlantos link. 

Antrą kartą per tris savaites Ebė pro „Boeing-727“ salono langą 
stebėjo, kaip Atlantos oro uostą apgaubia sutemos. Ji ir blondinė. Lėk- 
tuvas stovėjo trisdešimt minučių, paskui pakilo Mobilio link. 


Iš Cincinačio Mičas nuskrido į Nešvilį. Atsidūrė ten trečiadienio 
vakarą, šeštą valandą, kai bankai jau seniai buvo uždaryti. Telefono 
knygoje susirado sunkvežimių nuomos „U-Haul“ kompanijos adresą ir 
tuojau pat pamojęs ranka susistabdė taksi. 

Išsinuomojo vieną iš mažesniųjų krovininių furgonų modelių. 
Sumokėjo grynaisiais, bet turėjo pateikti savo vairuotojo teises ir kaip 
užstatą palikti kreditinę kortelę. Jeigu Devašeriui pavyktų jį atsekti iki 
Nešvilio sunkvežimių nuomos agentūros, tebūnie taip. Jis taip pat nusi- 
pirko dvidešimt kartoninių pakavimo dėžių ir nuvažiavo į butą. 

Nuo antradienio vakaro neturėjo nė kąsnio burnoje, bet jam pasi- 
sekė. Temė buvo palikusi maišelį kukurūzų spragėsių ir dvi skardinėles 
alaus. Jis viską ryte prarijo. Aštuntą pirmąsyk paskambino į Perdido Bičo 
„Hilton“ viešbutį. Pasiteiravo Li Stivenso. Toks dar neatvykęs, atsakė 
moteriškas balsas. Tada jis atsigulė darbo kambaryje tiesiog ant grindų 
ir pradėjo mąstyti apie šimtus dalykų, kurie galėjo nutikti Ebei. Galbūt 
Kentukyje ji jau negyva, o jis net nežino, nes negali paskambinti. 

Sofa-lova palikta nesulankstyta, nuo jos karojo pigios paklodės. 
Iš Temės nekokia namų šeimininkė. Jis pažvelgė į mažą laikiną guolį 
ir pagalvojo apie Ebę. Vos prieš penkias naktis juodu ant šios lovutės 
mėginę vienas kitą mirtinai nukamuoti. Telieka tikėtis, kad ji lėktuve. 
Viena. 

Miegamajame jis atsisėdo ant dar neišpakuotos „Sony“ dėžės ir 
grožėjosi pilnu kambariu dokumentų. Ant kilimo Temė buvo sudėlio- 
jusi tvarkingas stirtas popierių, visus kruopščiai suskirstytus pagal Kai- 
manų bankus ir kompanijas. Kiekvienos stirtos viršuje gulėjo geltonais 
viršeliais bloknotas (kokiais naudojasi teisininkai) su kompanijų pavadi- 
nimais, o paskui puslapiais, pilnais datų bei aprašų. Ir pavardžių! 

Net Taransas gebėtų sekti popierių pėdsaku. O didysis žiuri ras 

gardaus peno. Generalinis Jungtinių Valstijų prokuroras surengs spau- 
dos konferenciją. O teismuose prisiekusieji skelbs vieną po kito bau- 
džiamuosius nuosprendžius. 


Specialusis agentas Dženkinsas nusižiovavo į telefono ragelį ir 
surinko Memfio skyriaus numerį. Visą parą jis nemiegojo. Džounsas 
automobilyje knarkė. 

— FTB, — atsiliepė vyriškio balsas. 

— Aha, su kuo kalbu? — paklausė Dženkinsas. Tiesiog įprasta 
tvarka pasitikrinti. 

— Eklinas. 

— Sveikutis, Rikai. Čia Dženkinsas. Mes... 

— Dženkinsas! Kur judu prapuolėte? Palūkėk! 

Dženkinsas sutramdė žiovulį ir apsidairė po autobusų stotį. Rage- 
lyje suskambo piktas balsas. 

— Dženkinsai! Kur jūs? — šaukė Veinas Taransas. 

— Mobilio autobusų stotyje. Mes jį pametėme. 

— Ką? Kaip galėjote pamesti? 

Mieguistumas Dženkinsui staiga išgaravo, jis užsikniaubė ragelį. 

— Minutėlę, Veinai. Mums nurodyta sekti jį aštuonias valandas ir 
pažiūrėti, kur važiuos. Sakei, tik šiaip, dėl tvarkos. 

— Negaliu patikėti, kad judu jį pametėte. 

— Veinai, mums nebuvo pasakyta sekti jį iki gyvenimo pabaigos. 
Tik aštuonias valandas, Veinai. O mes sekėme dvidešimt ir jis dingo. 
Didelio čia daikto? 

— Kodėl anksčiau nepaskambinote? 

— Skambinome dusyk. Iš Birmingemo ir Montgomerio. Abu kar- 
tus linija buvo užimta. Kas dedasi, Veinai? 

— Nagi, minutėlę. 

Dženkinsas tvirčiau suspaudė ragelį ir laukė. Į ausį jam suskambo 
kitas balsas: 

— Alio, Dženkinsas? 

— Taip. 

— Čia direktorius Voilzas. Kas, po velniais, atsitiko? 

Dženkinsui užėmė kvapą, kaip paklaikęs jis apsidairė po stotį. 

— Sere, mes jį pametėme. Sekėme dvidešimt valandų, o kai vyrio- 
kas išlipo iš autobuso čionai, Mobilyje, pametėme jį minioje. 

— Nuostabu, sūneli. Ar seniai? 

— Prieš dvidešimt minučių. 

— Gerai, klausykitės. Žūtbūt reikia jį surasti. Jo brolis pasiėmė 
mūsų pinigus ir dingo. Paskambinkite mūsų žmonėms tenai, Mobilyje. 
Prisistatykite, kas jūs toks, ir pasakykite, kad mieste slapstosi pabėgęs 
žmogžudys. Rėjaus Makdiro nuotrauką su pavarde jie turbūt jau turi 
pasikabinę ant sienų. Jo motina gyvena Panama Siti Biče, tad perspėkite 
kiekvieną mūsų vietos žmogų nuo ten iki Mobilio. Aš siunčiu mūsų pa- 
jėgas. 

— Gerai. Apgailestauju, sere. Mums nebuvo pasakyta sekti jį am- 
žinai. 

— Pasikalbėsime apie tai vėliau. 


Dešimtą Mičas antrą kartą paskambino į Perdido Bičo „Hilton“ 
viešbutį. Pasiteiravo Reičelės Džeims. Neįsiregistravusi. Tuomet jis 
paklausė apie Li Stivensą. Sekundėlę, pasakė moteris. Sėdėdamas ant 
grindų Mičas nekantriai laukė. Girdėjosi šaukiamieji kambario telefono 
signalai. Po kokių dešimties signalų kažkas pakėlė ragelį. 

— Aha? — trumpai atsiliepė. 

— Li? — paklausė Mičas. 

Pauzė. 

— Taip. 

— Čia Mičas. Sveikinu. 

Rėjus nukrito ant lovos ir užsimerkė. 

— Tai buvo taip paprasta, Mičai. Kaip tau pavyko? 

— Papasakosiu, kai turėsime laiko. O šiuo metu daugybė žmonių 
stengiasi mane nužudyti. Ir Ebę. Mudu bėgame. 

— Kas jie, Mičai? 

— Truktų dešimt valandų papasakoti bent pirmą skyrių. Pasikal- 
bėsime vėliau. Užsirašyk numerį: 615-889-4380. 

— Jis ne Memfio. 

— Ne, Nešvilio. Esu bute, kuris atstoja vadavietę. Įsimink šį nu- 
merį. Jeigu manęs čia nebus, atsilieps moteris, vardu Temė. 

— Temė? 

— Ilga istorija. Tik daryk, kaip sakau. Kažkuriuo laiku šiąnakt 
viešbutyje įsiregistruos Ebė kaip Reičelė Džeims. Atvažiuos išsinuo- 
motu automobiliu. 

— Ji atvažiuoja čionai! 

— Tik klausykis, Rėjau. Mus medžioja kanibalai, bet esame per 
žingsnį pirma jų. 

— Pirma ko? 

— Mafijos. Ir FTB. 

— Tik tiek? 

— Veikiausiai. Dabar klausykis manęs. Galimas daiktas, Ebė yra 
sekama. Turi ją surasti, stebėti ir įsitikinti, kad niekas neatsibeldė iš 
paskos. 

— O jeigu juos pamatysiu? 

— Paskambink man, ir mudu pasitarsime. 

— Nebus sunku. 

— Nesinaudok telefonu, nebent tik skambintum šiuo numeriu. Ir 
mudu negalime daug kalbėtis. 

— Turiu daugybę klausimų, broluži. 

— O aš — atsakymų, bet ne dabar. Paglobok mano žmoną, kai 
atvyks. 

— Būtinai. Ir, Mičai, dėkui. 

— Adios. 


Valandą vėliau Ebė iš 182-ojo greitkelio išsuko į vingiuotą viešbu- 
čio „Hilton“ link vedančią įvažą. Pastačiusi aikštelėje ketverių durų olds- 
mobilį „Cutlass“ su Alabamos registracijos numeriais, nervingai nuėjo 
didžiule veranda prie paradinių durų. Sekundėlę stabtelėjo, atsigręžusi 

Po dviejų minučių prie verandos, greta viešbučio minivenų, sustojo 
geltonas taksi iš Mobilio. Rėjus stebėjo taksi. Gale sėdėjo moteris ir pa- 
silenkusi į priekį kažką kalbėjo taksistui. Juodu minutėlę užtruko. Mo- 
teris išsitraukė iš rankinuko pinigus, sumokėjo taksistui, paskui išlipo ir 
palaukė, kol taksi nuvažiuos. Blondinė — Rėjus pirmiausiai tą pastebėjo. 
Labai dailios figūros, su juodomis velvetinėmis kelnėmis. Ir su juodais 
saulės akiniais, o tai jam pasirodė keista, nes buvo netoli vidurnakčio. 

Įtariai dairydamasi, ji nuėjo prie paradinių durų, minutėlę palaukė ir 
įžengė vidun. Rėjus atidžiai ją stebėjo, paskui pajudėjo vestibiulio link. 

Blondinė prisiartino prie registracijos stalo, kur sėdėjo vienintelis 
administratorius. 

— Prašom vienvietį, — išgirdo Rėjus moterį sakant. 

Administratorius pastūmė jai per stalą registracijos blanką. Įrašiusi 
į jį savo pavardę, blondinė paklausė: 

— Ta ponia, kuri ką tik įsiregistravo prieš mane, kokia jos pavardė? 
Manding, tai sena mano bičiulė. 

Administratorius panaršė registracijos korteles. 

— Reičelė Džeims. 

— Taip, tai ji. Iš kur? 

— Adresas Memfio, — atsakė administratorius. 

— Koks jos kambario numeris? Norėčiau pasisveikinti. 

— Mums draudžiama pasakyti kambarių numerius, — pareiškė 
administratorius. 

Blondinė greitai išsitraukė iš rankinuko dvi dvidešimtines ir pa- 
stūmė per stalą. 

— Aš tik noriu pasisveikinti. 

Administratorius paėmė banknotus. 

— Numeris 622. 

Moteris sumokėjo už savo kambarį grynaisiais. 

— Kur čia pas jus telefonai? 

— Už kampo. — Administratorius pamojo ranka. 

Rėjus smuko už kampo, kur rado keturis taksofonus. Nukėlė vidu- 
riniojo ragelį ir ėmė kalbėti sau pačiam. 

Blondinė pasirinko paskutinįjį ir nusisuko nugara į Rėjų. Kalbėjo 
tyliai, jis girdėjo tik tariamų frazių nuotrupas. 

— ..įsiregistravo... kambario numeris 622... Mobilio... pagalbos... 
aš negaliu... už valandos?.. taip... paskubėkite... 

Ji pakabino ragelį, o jis sušneko į savo nebylų telefoną garsiau. 

Po dešimties minučių į duris kažkas pasibeldė. Blondinė pašoko 
nuo lovos, sugriebė savąjį 45 kalibro revolverį ir įsikišo už velvetinių 
kelnių, po marškiniais. Nepasivarginusi užkabinti saugos grandinėlę, 
kiek pravėrė duris. 

Šios staigiai atsilapojo, nublokšdamos ją prie sienos. Rėjus metėsi 
ant moters, išplėšė ginklą ir prispaudė ją kniūbsčią ant grindų. Laiky- 
damas jos veidą panardintą į kilimą, įrėmė į ausį 45 kalibro revolverio 
vamzdį. 

— Tik cyptelk ir tave nudėsiu! 

Ji liovėsi muisčiusi ir užsimerkė. Tyla. 

— Kas tu tokia? — griežtai paklausė Rėjus ir giliau įstūmė vamzdį 
jai į ausį. Vėl tyla. 

— Nė judesio, nė garso. Gerai? Man patiktų ištaškyti tau smegenis. 

Tebesėdėdamas blondinei ant nugaros, jis šiek tiek atsipalaidavo ir 
pasičiupęs staigiai atplėšė jos skrydžių kelionkrepšį. Išvertė šio turinį ant 
grindų ir aptiko švarias teniso puskojines. 

— Išsižiok, — pareikalavo jis. 

Ji nesujudėjo. Revolverio vamzdis grįžo prie ausies, ir moteris lėtai 
pravėrė burną. Rėjus sugrūdo kojines jai tarp dantų, paskui šilkiniais 
naktinukais stipriai užrišo burną ir akis. Rankas ir kojas surišo pėdkel- 
nėmis, paskui nutraukęs nuo lovos suplėšė paklodę į ilgas juostas. Mote- 
ris nesujudėjo. Kai jis baigė kamšyti burną ir raišioti, moteris tapo panaši 
į mumiją. Nustūmė ją po lova. 

Rankinuke buvo šeši šimtai dolerių grynaisiais ir piniginė su Ilino- 
jaus valstijos vairuotojo pažymėjumu. Karena Eider iš Čikagos. Gimimo 
data: 1962 m. kovo 4 d. Jis pasiėmė piniginę ir ginklą. 


Telefonas suskambo pirmą nakties, bet Mičas dar nemiegojo. 
Sėdėjo iki ausų įsikniaubęs į bankinius dokumentus. Įdomius ir labai 
inkriminuojančius. 

— Alio, — atsargiai atsiliepė jis. 

— Vadavietė? — Kalbantysis aiškiai stovėjo netoliese visu garsumu 
paleisto muzikos automato. 

— Kur tu, Rėjau? 

— Skylėje, kuri vadinasi baras „Floribama“. Prie pat valstijos ribos. 

— Kur Ebė? 

— Automobilyje. Jai viskas gerai. 

Mičas lengviau atsikvėpė, išsišiepė į telefoną ir toliau klausėsi. 

— Mudviem teko nešdintis iš viešbučio. Ebę atsekė moteris — ta 


pati, kurią judu matėte kažkokiame bare, Kaimanuose. Ebė mėgina 
viską paaiškinti. Moteris sekė ją visą dieną ir pasirodė viešbutyje. Aš ja 
pasirūpinau, ir mudu dingome. 

— Ja pasirūpinai? 

— Aha, ji nenorėjo kalbėti, tačiau kuriam laikui liko pašalinta iš 
kelio. 

— O kaip Ebė? 

— Viskas gerai. Tik abu mirtinai pavargę. Ką konkrečiai tu su- 
galvojai? 

— Jūs esate maždaug tris valandas kelio nuo Panama Siti Bičo. 
Žinau, kad abu mirtinai pavargę, bet turite nešdintis kuo toliau nuo ten. 
Pasiekite Panama Siti Bičą, meskite automobilį ir išsinuomokite „Holi- 
day Inn“ du numerius. Paskambink man, kai įsiregistruosite. 

— Tikiuosi, žinai, ką darai. 

— Pasikliauk manimi, Rėjau. 

— Taip, bet pradedu gailėtis, kad aš ne kalėjime. 

— Negali ten grįžti, Rėjau. Arba mes visi dingstame, arba būsime 
negyvi. 

"Taksi sustojo prieš raudoną šviesą Nešvilio centre, ir Mičas ne- 
lanksčiomis ir skaudamomis kojomis iššoko laukan. Nuklibikščiavo per 
judrią sankryžą stengdamasis išlikti neužkliudytas rytmetinio transpor- 
to srauto. 

„Pietryčių banko“ pastatas — trisdešimties aukštų stiklo cilindras, 
suprojektuotas prisilaikant maždaug tokių pat konstrukcijos principų 
kaip skardinėlės lauko teniso kamuoliukams sudėti. Tamsaus, beveik 
juodo, atspalvio. Stūksojo ryškiai atitolintas nuo gatvės kampo, vidur 
labirinto šaligatvių, fontanų ir prižiūrimų žaliųjų plotų. 

Kartu su spiečiumi skubančių į darbą tarnautojų Mičas įžengė pro 
sukamąsias duris. Marmuro apdailos atriume jis rado lentą su nuorodo- 
mis, ir eskalatoriais užvažiavo į trečią aukštą. Atidaręs sunkias stiklines 
duris, įėjo į didelę apskritimo formos kontorą. Iš už stiklinio rašomojo 

stalo jį nužvelgė įspūdinga moteris kokių keturiasdešimties ar panašiai. 
Ji nė kiek nenusišypsojo. 

— Malonėkite poną Meisoną Leikuką, — kreipėsi jis. 

— Prisėskite. — Ji parodė pirštu į krėslą. 

Ponas Leikukas neprivertė ilgai laukti, pasirodė iš už kampo ir 
laikėsi taip pat rūgščiai kaip ir jo sekretorė. 

— Galiu jums kuo padėti? — paklausė pro nosį. 

Mičas atsistojo. 

— Taip, man reikia pervesti šiek tiek pinigų. 

— Gerai. Turite „Pietryčių banke“ sąskaitą? 

— Taip. 

— O jūsų pavardė? 

— Tai numerinė sąskaita. — „Kitaip tariant, jūs neišgirsite pavar- 
dės, pone Leikukai, — pagalvojo Mičas. — Jums jos ir nereikia.“ 

— Gerai. Sekite paskui mane. — Jo kabinete nebuvo langų, pro 
kuriuos galėtum matyti bent kokį nors vaizdą. Ant spintelės už stiklinio 
rašomojo stalo buvo išrikiuota keletas klaviatūrų ir monitorių. Mičas 
atsisėdo. — Malonėkite savo sąskaitos numerį. 

Mičas pasakė iš atminties: 

— 214-31-35. 

Stebėdamas monitoriaus ekraną, Leikukas supaukšėjo pirštais po 
klaviatūrą. 

— Tai sąskaita pagal kodą numeris trys, atidaryta tokios T. Hemp- 
hil, prieinama jai ir tam tikram vyriškiui, atitinkančiam šiuos fizinius 
reikalavimus: ūgis — apytikriai šešios pėdos, svoris — tarp šimto septy- 
niasdešimt penkių ir šimto aštuoniasdešimt penkių svarų, akys — mė- 
lynos, plaukai — kaštoniniai, amžius — apie dvidešimt penkeri ar dvi- 
dešimt šešeri metai. Jūs atitinkate tokį apibūdinimą, sere. — Leikukas 
toliau tyrinėjo ekraną. — O paskutinieji keturi jūsų socialinio draudimo 
pažymos numeriai?.. 

— 8585. 

— Labai gerai. Turite prieigą prie sąskaitos. Taigi kuo galiu jums 
padėti? 

— Iš vieno banko Didžiajame Kaimane noriu pervesti čionai tam 
tikrą sumą pinigų. 

Leikukas susiraukė ir išsitraukė iš viršutinės kišenės pieštuką. 

— Iš kurio banko Didžiajame Kaimane? 

— Iš „Karališkojo Monrealio banko“ 

— Kokio pobūdžio sąskaita? 

— Irgi numerinė. 

— Manau, turite jos numerį? 

— 499DFH2122. 

Užsirašęs numerį, Leikukas atsistojo. 

— Minutėlę palūkėkite. — Jis paliko Mičą kabinete vieną. 

Praėjo dešimt minučių. Mičas vis dar skaudamomis pėdomis stuk- 
sėjo į grindis žvelgdamas į monitorius kitapus stalo. 

Leikukas grįžo su savo viršininku ponu Nouksu, nežinia ko vicep- 
rezidentu. Iš už rašomojo stalo Nouksas prisistatė. Atrodė, kad abu vyrai 
nervinasi, iš viršaus smalsiai nužiūrinėdami sėdinų Mičą. 

Kalbėti ėmėsi Nouksas laikydamas rankoje nedidelį lapą kompiu- 
terio spaudinio. 

— Sere, tai ribotos prieigos sąskaita. Prieš tai, kai pradėsime elek- 
troninį pervedimą, jūs privalote pateikti tam tikrą informaciją. 

Mičas savimi pasitikinčiai linktelėjo. 

— Paskutinių trijų indėlių datos ir sumos, sere? — Juodu įdėmiai 
jį stebėjo žinodami, kad interesantas suklups. 

Atsakymas vėl atėjo iš atminties. Be jokio raštelio. 

— Šių metų vasario trečią — šeši su puse milijono. Praeitų metų 
gruodžio keturioliktą — devyni, kablelis du milijono. Ir praeitų metų 
spalio aštuntą — vienuolika milijonų. 

Išsižioję Laikukas ir Nouksas sužiuro į nedidelį spaudinį. Noukas 
šiaip taip išspaudė iš savęs profesionalią šypsenėlę. 

— Puiku. Dabar jūs prileidžiamas prie įslaptintojo numerio. 

Leikukas stovėjo pasirengęs su pieštuku. 

— Sere, koks jūsų įslaptintasis numeris? — paklausė Nouksas. 

Mičas nusišypsojo persikeisdamas sužalotas kojas. 

— 72083. 

— O pervedimo sąlygos? 

— Dešimt milijonų dolerių tuojau pat pervesti į šį banką, sąskaitą 
214-31-35. Aš palauksiu. 

— Nebūtina laukti, sere. 

— Palauksiu. Kai bus baigtas pervedimas, turėsiu jums dar kai ką. 

— Daug laiko tai neužims. Pageidautumėte kavos? 

— Ne. Dėkui. Ar turite laikraštį? 

— Be abejo, — atsakė Leikukas. — Štai ten ant staliuko. 

Juodu išskubėjo iš kabineto, ir pulsas Mičui ėmė lėtėti. Atsivertęs 
Nešvilio Tennesean peržvelgė tris skiltis, kol aptiko trumpą žinutę apie 
pabėgus; iš Braši Maunteno kalinį. Be nuotraukos. Mažai smulkmenų. 
Tenai Floridoje, Panama Siti Bičo Stebuklų Ruože, juodu, apsistoję 
„Holiday Inn“, saugūs. 

Jydviejų pėdsakas švarus — kol kas. Bent taip jis vylėsi. 

Leikukas grįžo vienas. Labai draugiškas — tiesiog pasirengęs 
plekšnoti nugarą. Pinigai jau čia. Kuo dar galėtume jums padėti? 

— Noriu juos išsiųsti. Bent didžiumą. 

— Kiek pervedimų? 

— Trys. 

— Nurodykite pirmąjį. 

— Milijoną dolerių į „Nacionalinį Pakrantės banką“ Pensakoloje, 
į numerinę sąskaitą, prieinamą tik vienam asmeniui, baltajai moteriai, 
maždaug penkiasdešimties metų amžiaus. Aš jai pranešiu įslaptintąjį 
numerį. 

— Ar sąskaita jau užvesta? 

— Ne. Noriu, kad pervedę pinigus ją atidarytumėte. 

— Gerai. Antras pervedimas? 

— Milijoną dolerių į „Deino apygardos banką“ Deinsbore, Kentu- 
kio valstijoje, į bet kurią sąskaitą Haroldo ar Maksinos Sazerlendų, arba 
abiejų, vardu. Tai mažas bankas, bet turi korespondentinius ryšius su 
„United Kentucky“ Luisvilyje. 

— Puiku. Trečias pervedimas? 

— Septynis milijonus į „Deutchebank“ Ciuriche. Sąskaitos nume- 
ris 772-03BL-600. Likusieji pinigai tebus saugomi čia. 

— Tai užtruks apie valandą, — perspėjo Leikukas užsirašinėda- 
mas. 

— Paskambinsiu jums po valandos pasiteirauti, ar tikrai įvykdyta. 

— Puiku. 

— Dėkui, pone Leikukai. 

Kiekvienas žingsnis buvo skausmingas, bet skausmo jis nejuto. Ne- 
skubia ristele nubėgo eskalatoriais ir išėjo gatvėn. 

Viršutiniame „Karališkojo Monrealio banko“, tiksliau, jo filialo 
Didžiajame Kaimane, aukšte sekretorė iš elektroninių pervedimų sky- 
riaus pakišo po smaila Randolfo Osgudo nosimi kompiuterio spaudinį. 
Neįprastą dešimties milijonų pervedimą ji buvo apibrėžusi pieštuku. 
Neįprastą, nes pinigai iš šios sąskaitos paprastai negrįždavo į Jungtines 
Valstijas ir neįprastą dar todėl, kad šie nuėjo į banką, su kuriuo jie nie- 
kada neturėdavę reikalų. Osgudas paskambino į Memfį. Ponas Tolaras 
laikinai atleistas nuo darbo, informavo sekretorė. Tuomet Natanas Lo- 
kas? — paklausė jis. Ponas Lokas išvykęs iš miesto. Viktoras Miliganas? 
Pono Miligano irgi nėra. 

Osgudas padėjo spaudinį prie krūvelės rytoj atliktinų darbų po- 
pierių. 


Floridoje ir Alabamoje palei visą Smaragdinę Pakrantę, nuo Mo- 
bilio pakraščių rytuose iki Pensakolos, Fort Volton Bičo, Destino ir 
galiausiai Panama Sičio šilta pavasario naktis praėjo ramiai. Pakrantėje 
užfiksuotas tik vienas smurtinis nusikaltimas. Perdido Bičo „Hilton“ 
viešbutyje, savo numeryje, apiplėšta, sumušta ir išprievartauta jauna 
moteris. Surištą ir užkimšta burna ant grindų, po lova, ją aptiko draugu- 
žis — aukštas, tvirtų skandinaviškų bruožų blondinas. To vyro pavardė 
— Rimeris, Aronas Rimeris, iš Memfio. 

Bet tikrai jaudinantis tos nakties įvykis — Mobilio regione su- 
rengtos pabėgusio kalinio, Rėjaus Makdiro, plataus masto gaudynės. Jis 
matytas atvykstantis į autobusų stotį jau sutemus. Rytinio laikraščio pir- 
mame puslapyje išspausdinta jo nuotrauka, ir iki dešimtos prisistatė trys 
pabėgėlį matę liudininkai. Jo judėjimas atsektas per Mobilio įlanką iki 
Folio, Alabamoje, paskui iki Galf Šorso, Meksikos įlankos pakrantėje. 

Kadangi „Hilton“ yra tik už dešimties mylių nuo Galf Šorso, pa- 
lei 182-ąjį greitkelį, ir kadangi vienintelis žinomas pabėgęs žmogžudys 
buvo netoliese tuo metu, kai įvyko vienintelis smurtinis nusikaltimas, 
išvada padaryta greitai ir neišvengiamai. Naktinis viešbučio adminis- 
tratorius tikėtinai atpažino Rėjaus Makdiro asmens tapatybę, o iš regis- 
tracijos įrašo paaiškėjo, kad jis atvyko apie pusę dešimtos vakaro, prisi- 

statydamas kaip ponas Li Stivensas. Susimokėjo grynaisiais. Kiek vėliau 
viešbutyje užsiregistravo nukentėjusioji ir buvo užpulta. Nukentėjusioji 
poną Rėjų Makdirą irgi atpažino. 

Naktinis administratorius taip pat prisiminė, kad nukentėjusioji 
teiravosi apie tokią Reičelę Džeims, kuri įsiregistravo penkiomis minu- 
tėmis anksčiau nukentėjusios, irgi susimokėdama grynaisiais. Kažkuriuo 
laiku, nakų, Reičelė Džeims dingo nepasivargindama išsiregistruoti. 
Kaip ir Rėjus Makdiras arba kitaip — Li Stivensas. Automobilių aikš- 
telės sargas tikėtinai atpažino Makdiro asmens tapatybę ir pasakė, kad 
naktį, tarp dvyliktos ir pirmos, šis su kažkokia moterimi įsėdo į baltą 
oldsmobilį „Cutlass“. Taip pat pasakė, kad vairavo moteris ir, atrodė, 
labai skubėjo. Jie nuvažiavo 182-uoju plentu rytų kryptimi. 


Paskambinęs iš savo numerio šeštame „Hilton“ aukšte, Aronas 
Rimeris anonimiškai pranešė Boldvino apygardos šerifo pavaduotojui 
pasitikrinti Mobilio automobilių nuomos kompanijose. Pasitikrinti dėl 
Ebės Makdir. Tai bus jūsiškis baltasis „Cutlass“, pasakė jam. 

Nuo Mobilio iki Majamio prasidėjo paieškos baltojo „Cutlass“, išsi- 
nuomoto Ebės Makdir iš „Avis“ agentūros. Šerifo tyrėjas pažadėjo nuken- 
tėjusiosios draugužį, Aroną Rimerį, nuolat informuoti apie įvykių raidą. 

Ponas Rimeris lauksiąs „Hilton“ viešbutyje. Jis dalijosi kambariu 
su Toniu Verkleriu. Gretimą numerį turėjo užėmęs jo bosas Devašeris. 
Keturiolika šio žmonių sėdėjo savo numeriuose septintame aukšte ir 


laukė, kada teks pradėti veikti. 


Prireikė septyniolikos reisų nuo buto iki „U-Haul“ furgono, bet 
vidudienį „Bendinio popieriai“ buvo parengti išgabenti. Mičas leido 
pailsėti savo sutinusioms kojoms. Sėdėdamas ant sofos surašė instruk- 
cijas Temei. Smulkiai išdėstė apie atliktus banke pervedimus ir nurodė 
jai išlaukti savaitę ir tik paskui susisiekti su jo motina. Netrukus Temė 
tapsianti milijoniere. 

Pasidėjęs ant kelių telefoną, jisai susitelkė nemaloniam uždaviniui. 
Paskambino į „Deino apygardos banką“ ir paprašė pakviesti Haroldą 
Sazerlendą. Skubus reikalas, pasakė. 

— Alio, — piktai atsiliepė jo uošvis. 

— Pone Sazerlendai, čia Mičas. Ar jūs... 

— Kur mano duktė? Jai viskas gerai? 

— Taip. Jaučiasi puikiai. Ji sa manimi. Mes keliom dienoms pa- 
liksime šalį. Galbūt savaitėms. O gal mėnesiams. 

— Aišku, — lėtai atsakė jis. — Ir kurgi jūs vyktumėte? 

— Dar nežinau. Kurį laiką pasibastysime šen bei ten. 

— Kas nors negerai, Mičai? 

— Taip, sere. Kai kas labai negerai, bet šiuo metu negaliu paaiškinti. 
Galbūt kurią nors iš artimiausių dienų. Atidžiai sekite laikraščius. Ne 
vėliau kaip per dvi savaites jūs pamatysite stambią medžiagą iš Memfio. 

— Jums gresia pavojus? 

— Šioks toks. Ar šį rytą jums atėjo kokia nors neįprasta elektro- 
ninė perlaida? 

— Tiesą sakant, taip. Maždaug prieš valandą kažkas pervedė 
mums milijoną baksų. 

— Tas kažkas — tai aš, o pinigai — jūsų. 

Sekė labai ilga pauzė. 

— Mičai, manau, man turėtų būti paaiškinta. 

— Taip, sere, tikrai, bet ko! kas negaliu to padaryti. Jeigu mums pa- 
vyks saugiai ištrūkti iš šalies, per kokią savaitę jums apie viską pranešiu. 
Naudokitės pinigais. Turiu bėgti. 

Mičas palaukė minutėlę ir paskambino į 1028-ąjį „Holiday Inn“ 
kambarį Panama Siti Biče. 

— Alio. — Atsiliepė Ebė. 

— Sveika, mažyte. Kaip laikais? 

— Baisiai, Mičai. Rėjaus nuotrauka visų čionykščių laikraščių 
pirmuosiuose puslapiuose. Iš pradžių rašyta, kad jis pabėgo ir buvo pa- 
stebėtas Mobilyje. Dabar per televizijos žinias tvirtinama, kad yra pa- 
grindinis įtariamasis dėl išprievartavimo vakar naktį. 

— Ką?! Kur?! 

— Perdido Bičo „Hilton“ viešbutyje. Rėjus nutvėrė tą blondinę, at- 
sekusią paskui mane. Užklupo ją numeryje ir surišo. Nieko rimta. Atėmė 
iš jos ginklą ir pinigus, o dabar moteris tvirtina buvusi Rėjaus Makdiro 
sumušta ir išprievartauta. Visi farai Floridoje ieško automobilio, kurį aš 
vakar vakare išsinuomojau Mobilyje. 

— Kur tas automobilis? 

— Mes palikome jį apie mylią į vakarus nuo čia, prie didelio koo- 
peratinių kotedžų kvartalo. Mičai, aš taip bijau. 

— Kur Rėjus? 

— Guli pliaže stengdamasis įdegti saulėje. Ta nuotrauka laikraš- 
čiuose sena. Joje jisai su ilgais plaukais ir atrodo išties pablyškęs. Nekaip 
išėjusi. Dabar jis apsikirpęs ežiuku ir jeigu bent kiek parausvės, manau, 
išvaizda truputėlį pasikeis. 

— Abu numeriai tavo vardu? 

— Reičelės Džeims. 

— Klausyk, Ebe. Pamiršk apie Reičelę ir Li, apie Rėjų ir Ebę. 
Palaukite, kol beveik sutems, paskui palikite numerius. Paprasčiausiai 
išeikite. Kokią pusę mylios į rytus yra nedidelis motelis, vadinasi „Žyd: 
roji banga“. Abu su Rėjumi pasimėgaukite mažučiu pasivaikščiojimu po 
paplūdimį, kol jį surasite. Tu nueik prie registratūros ir paprašyk dvicjų 
kambarių greta vienas kito. Užmokėk grynaisiais. Prisistatysi kaip Dže 
kė Neidžel. Vadinkis šia pavarde, nes kai tenai nusigausiu, pasiteirausiu 
tokios. 

— O jeigu neturės dviejų kambarių greta vienas kito? 

— Gerai, jeigu kas nors užklius, už dviejų namų yra kita skylė, 
vadinasi „Pajūris“. Apsistokite ten, ta pačia pavarde. Aš dabar iš čia išva 
žiuoju, tarkime, pirmą, ir turėčiau atsirasti pas jus po dešimties valandų. 

— Kas, jeigu suras automobilį? 

— Jį tikrai suras ir ims „šukuoti“ visą Panama Siti Bičą. Judvicni 
teks būti atsargiems. Sutemus pamėgink nutykinti į vaistinę ir nusipirk 
dažų plaukų. Apsikirpk kuo trumpiau ir tapk blondine. 

— Blondine! 

— Arba nusidažyk plaukus šviesiai rusvai. Man nė velnio nesvarbu 
Bet pakeisk spalvą. Pasakyk Rėjui, kad nekištų nosies iš kambario. Nv 
galima rizikuoti. 

— Mičai, jis turi ginklą. 

— Pasakyk, kad draudžiu juo naudotis. Ten aplinkui sulėks kok: 
tūkstantis farų, veikiausiai jau šiąnakt. Jis niekaip nelaimės susišaudymo. 

— Myliu tave, Mičai. Aš taip bijau. 

— Nieko, kad bijai. Tik nepamesk proto. Jie nežino, kur jūs, ir ne 
sučiups, jeigu iš ten išsikelsite. Aš iki vidurnakčio atvažiuosiu. 

Lamaras Kvinas, Volis Hadsonas ir Kendalas Mehanas sėdėjo 
trečio aukšto pasitarimų salėje ir svarstė, ko toliau imtis. Kaip vyresnieji 
bendradarbiai, jie žinojo apie penktą aukštą ir pusrūsį, apie poną Laza- 
rovą ir poną Moroltą, apie Hodžą ir Kozinskį. Žinojo, kad sykį pradėjęs 
dirbti firmoje, jos savo noru nebepaliksi. 

Jie dalydavosi prisiminimais apie Tą Dieną. Lygindavo Tos Die- 
nos išgyvenimus su kadais išgirsta liūdna tiesa apie Santa Klausą. Apie 
tą liūdną ir bauginančią dieną, kai Natanas Lokas, pasikvietęs į savo 
kabinetą prašneko ir papasakojo jiems apie stambiausią firmos klientą. 
Tada susipažino ir su Devašeriu. Jie — Morolto šeimos samdiniai. Iš jų 
tikimasi, kad stropiai dirbtų, leistų gražius savo atlygius ir niekam apie 
tai neprasitartų. Visi trys taip ir darė. Kildavo minčių išeiti, bet niekada 
rimtai neplanuota. Juk jie turėjo šeimas. Laikui bėgant, tai tartum prisi- 
miršdavo. Juk buvo tiek daug ir švarių klientų, su kuriais galėjai dirbti. 
Tiek daug sunkaus, nepažeidžiančio įstatymus darbo. 

Didžiumą purvino darbo atlikdavo partneriai, bet palaipsniui 
reiškiantis vyresniškumui, tekdavo vis labiau įsitraukti į konspiraciją. Jų 
niekada nesučiups, tikino partneriai. Mes pernelyg apsukrūs. Ir turime 
pernelyg daug pinigų. Priedanga kuo puikiausia. Sėdintiesiems prie pa- 
sitarimų stalo ypač rūpestį kėlė tai, kad partneriai paspruko iš miesto. 
Memfyje neliko jų nė vieno. Dingo net Eiveris Tolaras. Šis išėjo iš 
ligoninės. 

Jie kalbėjosi apie Mičą. Jis prapuolė nežinia kur, išsigandęs bėga 
gelbėdamas savo gyvybę. Jeigu Devašeris sučiuptų Mičą, nužudytų, ir 
jie turėtų jį palaidoti kaip ir Hodžą su Kozinskiu. Bet jeigu jį nutvertų 
fedai, anų rankose atsidurtų dokumentai ir pati firma, įskaitant, žinoma, 
ir juos tris. 

O kas, spėliojo jie, jeigu niekas jo nesučiuptų? Jeigu jam pavyktų 
išsigelbėti, paprasčiausiai dingti kur nors? Žinoma, kartu su pavogtais 
dokumentais. O gal jisai su Ebe vartosi kur nors paplūdimyje, gurkšnoja 
romą ir skaičiuoja savo pinigus? Tokia mintis jiems patiko, ir kurį laiką 
trejetas kalbėjosi apie tai. 

Galiausiai jie nusprendė palaukti iki rytojaus. Jeigu Mičas būtų 

kur nors nušautas, jie liksią Memtyje. Jeigu jo taip ir nesuras, irgi liksią 
Memfyje. O jeigu jį sučiups fedai, dėsią į kojas, taigi, drauguži. 
Bėk, Mičai, bėk! 


Kambariai „Žydrojoje bangoje“ buvo ankšti ir prasti. Kilimas 
— dvidešimties metų senumo ir bjauriai nudriskęs. Lovatiesės — kai 
kur pradegintos cigaretėmis. Bet komfortas šiuo metu nerūpėjo. 

Trečiadienį, jau sutemus, Rėjus atsistojo už sėdinčios Ebės ir at- 
sargiai sučeksėjo žirklėmis apie ausis. Du rankšluosčius po kėde nuklojo 
tamsūs jos plaukai. Veidrodyje šalia senutėlio spalvoto televizoriaus ji 
atidžiai stebėjo jo veiksmus ir negailėjo pamokymų. Šukuosena išėjo 
berniokiška — gerokai virš ausų, su kirpčiukais. Žingtelėjęs atgal, jis 
grožėjosi savo darbu. 

— Neblogai, — pakomentavo. 

Šyptelėjusi ji nusibraukė nuo rankų plaukus. 

— Turbūt dabar reikia dažytis, — liūdnai ištarė ir nuėjusi į mažutį 
vonios kambarį jame užsidarė. 

Po valandos išėjo iš ten jau blondine. Gelsva blondine. Rėjus mie- 
gojo nenudengęs lovatiesės. Atsiklaupusi ant purvino kilimo, ji susėmė 
nuo grindų plaukus ir įmetė į plastikinį šiukšlių maišą. Ten pat pateko 
ir tuščias dažų buteliukas, ir šepetėlis. Ji užrišo maišą virvele. Ir tuomet 
į duris kažkas pasibeldė. 

Ebė apmirė. Lango užuolaidos buvo sandariai užtrauktos. Ji tekš- 
telėjo delnu Rėjaus pėdą. Beldimas pasikartojo. Rėjus pašoko nuo lovos 
ir sugriebė revolverį. 

— Kas ten? — garsiai sušnabždėjo ji į langą. | 

— Semas Fortūna, — atsakyta jai irgi pašnabždom. 

Rėjus atrakino duris, ir Mičas įėjo vidun. Stvėręs į glėbį pabučiavo 
Ebę, paskui stipriai apkabino brolį. Durys vėl užrakintos, šviesos išjung- 
tos, ir jie patamsy susėdo ant lovos. Mičas glaudė prie savęs Ebę. Buvo 
tiek daug ką pasakyti, tačiau trejetas sėdėjo tylomis. 

Slinko minutės. Mažutis, silpnas šviesos spindulys iš lauko prasi- 
skverbė po užuolaidomis, palengva apšvietė komodą ir televizorių. Nė 
vienas nekalbėjo. Iš „Žydrosios bangos“ nesigirdėjo jokių garsų. Auto- 
mobilių aikštelė faktiškai buvo tuščia. 

— Aš beveik galiu paaiškinti, kodėl esu čia, — pagaliau prašneko 
Rėjus. — Bet nelabai suprantu, kodėl ir judu? 

— Turime pamiršti, kodėl mes visi čia, — atsakė Mičas, — ir ver- 
čiau pagalvoti, kaip dingti. Visiems kartu. Ir saugiai. 

— Ebė man viską papasakojo, — tarė Rėjus. 

— Visko aš ir pati nežinau, — išsigynė ji. — Pavyzdžiui, nežinau, 
kas mus medžioja. 

— Manau, turbūt visi kartu, — atsakė Mičas. — Kur nors netoliese 
Devašeris su savo gauja. Spėčiau, kad Pensakoloje. Ten artimiausias bent 
kiek stambesnis oro uostas. Kur nors palei pakrantę blaškosi ir Taransas 
— vadovauja savo berniukams visuotinėje Rėjaus Makdiro, prievartau- 
tojo, ir Ebės Makdir, jo bendrininkės, paieškoje. 

— Kas dėsis toliau? — paklausė Ebė. 

— Jie ras automobilį, jeigu dar nesurado. Šis nurodys į Panama Siti 
Bičą. Laikraštyje rašoma, kad paieškos tęsiasi nuo Mobilio iki Majamio, 
taigi jie yra išsisklaidę. Kai bus rastas automobilis, jie nusitaikys į čia. 
Betgi palei Stebuklų Ruožą išsidėstę koks tūkstantis pigių motelių, to- 
kių kaip šis. Dvylika mylių — vien tik moteliai, kooperatiniai kotedžiai 
ir sportinių marškinėlių parduotuvės. Daugybė žmonių, daugybė turistų 
su šortais ir sandalais, o rytoj mes irgi tapsime turistais, taip pat su šor- 
tais, sandalais ir visku kitkuo. Tikiuosi, net jeigu jie pasiuntę paskui mus 
šimtą žmonių, turime dar bent dvi ar tris dienas. 

— Kai tik jie nuspręs, kad mes čia, kas bus tada? — paklausė ji. 

— Judu su Rėjumi galėjote paprasčiausiai palikti automobilį ir nu- 
važiuoti kitu. Jie negali tikrai žinoti, kad mes esame Ruože, bet pradės 
čia ieškoti. Tačiau nėra gestapininkai. Negali laužtis į kiekvienas duris ir 
be pagrįstos priežasties daryti kratą. 

— Daevašeris gali, — įsiterpė Rėjus. 

— Bet čia visur begalė durų. Keliuose jie pastatys užkardas, stebės 
visas parduotuves ir restoranus. Kalbėsis su kiekvienu viešbučio admi- 
nistratoriumi, kaišios jiems po nosimis Rėjaus nuotraukas. Knibždės 
visur it skruzdės, bet jeigu pasiseks, mus pražiopsos. 

— Kuo tu atvažiavai, Mičai? — paklausė Rėjus. 

— Išsinuomotu „U-Haul“ furgonu. | 

— Nesuprantu, kodėl tuojau pat nesėdame į jį ir negabename iš čia 

savo subinių. Noriu pasakyti, automobilis už mylios riogso palei kelią ir 
tik laukia, kad būtų surastas. O jie artėja. Taigi gabenam subines. 

— Rėjau, paklausyk. Jau galbūt dabar statomos keliuose užkardos. 
Tikėk manimi. Ar ne aš ištraukiau tave iš kalėjimo? Liaukis. 

Kažkur netoliese pro šalį pralėkė policijos mašina su kaukiančia 
sirena. Sustingę jie klausėsi ją nutolstant. 

— Gerai, žmonės, — tarė Mičas. — Judam iš čia. Nepatinka man ši 
vieta. Automobilių aikštelė tuščia ir per arti greitkelio. Aš palikau furgoną 
už trijų namų, prie elegantiško „Žuvėdros“ motelio. Ten turiu du gražius 
kambarius. Ir tarakonai kur kas mažesni. Mes išeisime ramiai pasivaikš- 
tinėti pakrante. Paskui teks iškrauti sunkvežimį. Skamba įdomiai? 

Penktadienį, prieš saulei patekant, Džojus Moroltas ir jo smogikų 
grupė čarteriniu DC-9 nusileido Pensakolos oro uoste. Lazarovas laukė 
su dviem limuzinais ir aštuoniais išsinuomotais minivenais. Kol konvo- 
jus, palikęs Pensakolą, 98-uoju greitkeliu keliavo į rytus, jis glaustai in- 
formavo Džojų apie įvykius per pastarąsias dvidešimt keturias valandas. 
Po valandos jie atvyko į dvylikaaukštį kooperatinį daugiabutį, pavadintą 
„Kranto tilvikas“. Šis stovėjo per vidurį Ruožo, prie Destino, valandą 
kelio nuo Panama Siti Bičo. Viršutinio aukšto stogo antstatas Lazarovo 
išrūpintas vos už keturis tūkstančius dolerių per savaitę. Ne sezono meto 
kaina. Likusi dvylikto aukšto dalis ir visas vienuoliktas aukštas išnuo- 
moti galvažudžiams. 

Ponas Moroltas kapotai rėkavo įsakymus it įpykęs seržantas ri- 
kiuotės mokymuose. Didžiajame antstato kambaryje, iš kurio vėrėsi 
vaizdas į romius smaragdinius vandenis, įrengta vadavietė. Moroltui 
niekas neįtiko. Jis panoro pusryčių, ir Lazarovas išsiuntė du minivenus į 
netoliese esantį Delšamo prekybos centrą. Nekantravo greičiau sučiupti 
Makdirą, bet Lazarovas paprašė jį turėti kantrybės. 

Išaušus smogikai jau buvo įsikūrę daugiabutyje. 

Trys mylios paplūdimiu toliau F. Dentonas Voilzas ir Veinas Ta- 
ransas sėdėjo aštunto aukšto „Sandestin Hilton“ numerio balkone, iš kur 

buvo matyti „Kranto tilvikas“. Juodu gėrė kavą, stebėjo pamažėle iš už 
horizonto lendančią saulę ir aptarinėjo strategiją. Naktis praėjo nekaip. 
Automobilis nesurastas. Mičo — nė ženklo. Šešiasdešimt FTB agentų 
ir šimtai vietos policijos pareigūnų privalėjo rasti bent automobilį. Sulig 
kiekviena valanda Makdirai vis labiau tolo. 

Aplanke šalia kavos stalelio gulėjo orderiai. Orderyje suimti Rėjų 
Makdirą išvardyta: pabėgimas iš kalėjimo, neteisėtas slapstymasis, api- 
plėšimas, išprievartavimas. Ebės nuodėmė tebuvo bendrininkavimas. 
Sugalvoti kaltinimus Mičui prireikė daugiau kūrybiškumo: trukdymas 
vykdyti teisingumą ir gana miglotas kaltinimas reketu. Ir, žinoma, senas 
išbandytas ramstis — apgavystė paštu. 

Orderiai buvo pasirašyti teisėjo, parengti pateikti ir išsamiai aptarti 
su dešimtimis reporterių iš visų Pietrytinio šalies regiono laikraščių ir 
televizijos stočių. Išmokytas bet kuriomis aplinkybėmis išsaugoti ak- 
meninį veidą ir nekęsti spaudos, Taransas smaginosi bendraudamas su 
reporteriais. 

Viešumo reikėjo. Viešumas — užvis svarbiausia. Valdžios atstovai 
privalo surasti Makdirą anksčiau, nei tai padarys mafija. 

Per kambarį į balkoną atbėgo Eklinas. 

— Surado automobilį! 

Taransas ir Voilzas pašoko ant kojų. 

— Kur? 

— Panama Siti Biče. Aikštelėje ant aukštos kalvos. 

— Sukvieskite čionai mūsų žmones, visus ligi vieno! — suriko 
Voilzas. — Nutraukite kitur paieškas. Noriu, kad agentai išnaršytų Pa- 
nama Siti Bičą. Perversti viską iki pamatų. Pasitelkti visus, kuriuos tik 
įmanoma, vietos policininkus. Tegul užblokuoja visus kelius, — asfalto 
ir žvyro dangos, — vedančius į miestą ir iš jo. Patikrinti automobilyje 
pirštų atspaudus. Kas ten per miestas? 

— Panašus į Destiną. Dvylikos mylių ruožas palei pakrantę su 
viešbučiais, moteliais, kooperatiniais kotedžais ir taip toliau, — atsakė 
Eklinas. 

— Pasiųskite mūsų žmones į viešbučius, tegul eina nuo durų prie 
durų. Ar jos fotorobotas parengtas? 

— Turėtų būti, — atsakė Eklinas. 

— Įduokite juos — Mičo ir Rėjaus fotorobotus, taip pat ir pa- 

starojo nuotrauką — į kiekvieno agento ir policininko rankas. Tegul 
mūsų žmonės vaikščioja po Ruožą ir kaišioja visiems tuos prakeiktus 
fotorobotus. 

— Taip, sere. 

— Ar toli Panama Siti Bičas? 

— Į rytus nuo mūsų, važiuoti penkiasdešimt minučių. 

— Iškvieskite man automobilį. 


Telefonas pažadino Aroną Rimerį Perdido Bičo „Hilton“ nume- 
ryje. Skambino Boldvino apygardos šerifo tyrėjas. Automobilis rastas, 
pone Rimeri, pranešė jis, Panama Siti Biče. Vos prieš kelias minutes. 
Apie mylią nuo „Holiday Inn“. Palei 98-ąjį greitkelį. Dar kartą apgailes- 
tauju dėl merginos, pridūrė. Tikiuosi, jai jau geriau. 

Ponas Rimeris padėkojo ir tuoj pat paskambino Lazarovui į „Kran- 
to tilviką“. Po dešimties minučių jis, kambario bendras Tonis, Devašeris 
ir keturiolika kitų rūko į rytus. Iki Panama Siti Bičo buvo trys mylios. 

Destine Lazarovas mobilizavo smogikus. Jie išsijudino greitai, pa- 
sikrovė į minivenus ir pasuko rytų kryptimi. „Blitzkrieg“* prasidėjo. 


Teprireikė kelių minučių, kad „U-Haul“ furgonas taptų pavojingas 
— ieškomas policijos. Automobilių nuomos bendrovės Nešvilyje valdy- 
tojo pavaduotojas, toks Bilis Viveris, penktadienį anksti iš ryto atidarė 
kontorą, susitaisė kavos ir permetė akimis laikraštį. Pirmojo puslapio 
apačioje susidomėjęs perskaitė pasakojimą apie Rėjų Makdirą ir šio pa- 
ieškas pakrantėje. O paskui paminėta Ebė Makdir. Ir dar pabėgusiojo 
brolis Mičas Makdiras. Galvoje kažkas dzingtelėjo — pavardė pasirodė 
lyg girdėta. 

Bilis atidarė stalčių ir greitai pervertė žymesnes sutartis dėl išnuo- 
motų automobilių. Tikrai, vyriškis Makdiro pavarde trečiadienį vėlai 
vakare išsinuomojo vieną iš nedidesniųjų krovininių furgonų, šešiolikos 
pėdų ilgio. Parašas — M. I. Makdiras, bet paliktose vairuotojo teisėse 
įrašyta Mičelas I. Iš Memfio. 


* „Žaibinis karas“ (vok.) — šitaip Hitleris ketino sutriuškinti Sovietų Sąjungą. 

Kaip patriotas ir sąžiningas mokesčių mokėtojas, Bilis paskambino 
savo pusbroliui, tarnaujančiam miesto policijoje. Pastarasis susisiekė su 
FTB skyriumi Nešvilyje, ir po penkiolikos minučių paskelbta „U-Haul“ 
furgono paieška. 

Skambutį per radijo telefoną priėmė Taransas, o Eklinas vairavo. 
Voilzas sėdėjo gale. „U-Haul“ furgonas? Kodėl jam tokio reikėtų? Juk pa- 
spruko iš Memfio be savo automobilio, drabužių, batų ar dantų šepetėlio. 
Paliko nepašertą šunį. Nieko su savimi nepasiėmė, tad kodėl „U-Haul“? 

Be abejo, dėl „Bendinio popierių“. Arba jis išvažiavo iš Nešvilio 
jau su popieriais sunkvežimyje, arba vairuoja sunkvežimį pasiimti jų kur 
nors pakeliui. Bet kodėl Nešvilis? 


Mičas atsikėlė su saule. Metė vieną ilgą geidulingą žvilgsnį į savo 
žmoną su žaviai nukirptais šviesiais plaukais ir tučtuojau pamiršo apie 
seksą. Tai galės palaukti. Tegul dar pamiega. Aplenkęs ankštame kam- 
barėlyje sukrautas viena ant kitos dėžes, nuėjo į vonios kambarį. Greitai 
nusiprausė po dušu ir apsivilko pilką treningą, vakar nusipirktą Montgo- 
merio „Wal-Mart“* parduotuvėje. Neskubiu žingsniu nuėjo paplūdimiu 
kokią pusę mylios, kol surado pernakt veikiančią smulkių prekių krau- 
tuvėlę, nusipirko pilną maišelį kokakolos skardinėlių, sausainių, bulvių 
traškučių, taip pat saulės akinius, beisbolo kepuraites ir tris laikraščius. 

Kai jis grįžo į motelį, Rėjus laukė prie sunkvežimio. Juodu išskleidė 
laikraščius ant Rėjaus lovos. Reikalai buvo prastesni nei jų tikėtasi. Mo- 
bilio, Pensakolos ir Montgomerio laikraščių pirmuosiuose puslapiuose 
išspausdinti sensacingi straipsniai su įdėtais Rėjaus ir Mičo fotorobotais, 
Rėjaus dar ir veido nuotrauka iš kalėjimo. Ebės fotoroboto nepavykę pa- 
gaminti, pasak Pensakolos laikraščio. 

Fotorobotai buvo kai kuo panašūs į savo originalus, o kai kuo — la- 
bai tolimi. Bet sunku buvo išlikti objektyviems. Po šimts, Mičas stebei- 
lijo į savo paties fotorobotą ir stengėsi susidaryti nešališką nuomonę, ar 
šis tikslus. Straipsniai mirgėjo visokiausiomis klaikiomis nesąmonėmis, 
pareikštomis tokio Veino Taranso, specialiojo agento iš FTB. Taigi Ta- 


* Prekybos kompanija, kurios parduotuvių tinkle prekiaujama įvairiausiomis pre- 
kėmis palyginti žemomis kainomis. 

ransas sakė, kad Mičelas Makdiras buvo pastebėtas Galf Šorso-Pensa- 
kolos regione; be abejo, jis ir Rėjus gerai ginkluoti bei itin pavojingi; kad 
juodu prisiekę nepasiduoti gyvi; o padėjusiems juos sučiupti numatyta 
premija; jeigu kas nors pamatytų žmogų, bent kiek panašų į vieną iš 
brolių Makdirų, prašom paskambinti vietos policijai. 

Bekramsnodami sausainius juodu nusprendė, kad fotorobotai gana 
netikslūs. O Rėjaus veido nuotrauka netgi kėlė juoką. Juodu nuslinko 
prie gretimų durų ir pažadino Ebę. Visi kartu ėmėsi išpakuoti „Bendinio 
popierius“ ir rengti darbui vaizdo kamerą. 

Devintą Mičas paskambino Temei, jos sąskaita. Ji jau turėjo naujus 
asmens tapatybės dokumentus ir pasus. Nurodė jai, kad išsiųstų juos per 
Federalinę skubiojo pašto tarnybą adresu: Semui Fortūnai, „Žuvėdros“ 
motelio registratūra, 98-asis greitkelis, 16694 Vest Panama Siti Bičas, 
Florida. Ji perskaitė Mičui iš vietos laikraščio pirmojo puslapio straipsnį 
apie jį patį ir mažutę jo gaują. Fotorobotai neįdėti, pridūrė ji. 

Jis dar pasakė, kad ji išsiųstų pasus, 6 po to paliktų Nešvilį, važiuotų 
keturias valandas iki Noksvilio, apsistotų kokiame nors dideliame mo- 
telyje ir paskambintų jam į 39-ąjį kambarį „Žuvėdros“ motelyje. Davė 
jai telefono numerį. 


Du FTB agentai pasibeldė į senos, aplūžusios, be ratų, gyvenamo- 
sios priekabos, San Luji 486, duris. Atidarė ponas Einsvortas, vien su 
apatiniais. Agentai kyštelėjo jam savo ženklelius. 

— Ko jums iš manęs reikia? — suniurnėjo jis. 

Vienas agentas padavė jam rytinį laikrašų. 

— Pažįstate tuos du vyrus? 

Ponas Einsvortas tyrinėjo laikraštį. 

— Panašu, tai — mano žmonos berniokai. Nesu su jais susitikęs. 

— O jūsų žmoną kaip vadinti? 

— Eva Einsvort. 

— Kur ji? 

— Darbe. — Ponas Einsvortas permetė akimis laikraštį. — „Vafii- 
nėje“. Sakote, jie kažkur čia netoliese? 

— Taip, sere. Nematėte jų? 

— Po šimts, ne. Bet dėl visa ko pasiimsiu patranką. 

— O jūsų žmona gal matėsi su jais? 

— Kiek žinau, ne. 

— Dėkui, pone Einsvortai. Mums įsakyta stebėti čia kur nors gat- 
vėje, bet jums neįkyrėsime. 

Už mylios kita pora agentų tyliai privažiavo automobiliu prie „Vaf- 
linės“ ir liko laukti pasaloje. 


Iki vidudienio aplink Panama Siti Bičą užblokuoti visi greitkeliai ir 
vietinės reikšmės keliai, vedantys į pakrantę. Visame Ruože farai stabdė 
transportą kas keturias mylias. Ėjo nuo vienos sportinių marškinėlių 
parduotuvėlės prie kitos, kaišiodami šių šeimininkams ir pirkėjams 
fotorobotus. Prisegė juos prie skelbimo lentų „Shoney's“ užkandinėje, 
„Picerijoje“ „Tortiljų varpe“ ir dešimtyje kitų greito maisto įstaigų. Per- 
spėjo kasininkus ir padavėjas būti labai akyliems dėl Makdirų. Labai 
pavojingi žmonės. 

Lazarovas ir jo žmonės įsikūrė viešbutyje „Best Western“, dvi my- 
lios į vakarus nuo „Žuvėdros“. Išsinuomojo didžiulę konferencijų salę 
ir čia įsirengė vadavietę. Keturi smogikai pasiųsti į reidą po sportinių 
marškinėlių parduotuvėles, iš kur grįžo apsipirkę visokiausia turistine 
apranga, šiaudinėmis skrybėlėmis ir beisbolo kepuraitėmis. Jis taip pat 
išsinuomojo du fordus „Escort“ aprūpindamas juos policijos radijo ban- 
gų skeneriais. Žmonės fordais patruliavo po Ruožą klausydamiesi be- 
galinio šūkalojimo eteryje. Jie kaipmat pagavo, kad ieškomas „U-Haul“ 
furgonas, ir įsijungė į paieškas. Devašeris strategiškai paskirstė po visą 
Ruožą išsinuomotuosius minivenus, kuriuose jo žmonės su radijo stote- 
lėmis nekaltai sėdėjo didelėse automobilių aikštelėse ir laukė. 

Apie antrą valandą dienos Lazarovas priėmė skubų darbuotojo 
iš penkto Bendinio Pastato aukšto skambutį. Du dalykai. Pirmasis: jų 
žmogus, šniukštinėjantis po Kaimanus, surado seną spynų meistrą, jis, 
gerai užmokėtas, prisiminė balandžio 1-ąją apie vidurnaktį pagaminęs 
vienuolikos raktų dublikatus. Taip, vienuolikos raktų ant dviejų žiedų. 
Pasakė, kad moteris, labai graži amerikietė, brunetė ilgomis dailiomis 
kojomis, sumokėjo grynaisiais ir labai skubėjo. Taip pat pasakė, kad 
pagaminti raktus buvo nesunku, išskyrus raktą nuo mersedeso. Dėl pa- 
starojo nesąs tikras. Antrasis: iš Didžiojo Kaimano paskambino vienas 

bankininkas. Ketvirtadienį 9.33 ryto iš „Karališkojo Monrealio banko“ 
pervesta dešimt milijonų dolerių į „Pietryčių banką“ Nešvilyje. 


Tarp keturių ir pusės penkių policijos skeneriai pašėlo. Šūkalojimai 
sklido be pertrūkio. „Holiday Inn“ administratorius tikėtinai atpažinęs 
Ebę — moterį, sumokėjusią grynaisiais už du kambarius ketvirtadienį, 
4.17 paryčiui. Ji sumokėjo už tris paras, bet nuo to laiko nematyta, nes ket- 
virtadienį apie pirmą dienos kambariai buvo valomi. Tikriausiai nė katra- 
me išjų ketvirtadienio naktį nemiegota. Ji neišsiregistravo, o už kambarius 
buvo sumokėta iki šeštadienio vidudienio. Bendrininko administratorius 
visai nematęs. Valandą po „Holiday Inn“ sukinėjosi farai, FTB agentai ir 
Morolto banditai. Administratorių išklausinėjo pats Taransas. 

Jie čia! Kažkur Panama Siti Biče. Rėjaus ir Ebės tapatybės patvir- 
tintos. Spėjama, kad ir Mičas su jais, bet tai nepatvirtinta. Iki penkta- 
dienio 4.58 popiet. 

O tada — bomba. Vienas apygardos šerifo pavaduotojas prava- 
žiuodamas pro šalį trumpam stabtelėjo prie pigaus motelio ir pastebėjo 
pilkai ir baltai dažytą kažkokio sunkvežimio priekį. Jis nuėjo tarp dviejų 
namukų ir nusišypsojo išvydęs nedidelį „U-Haul“ krovininį furgoną, 
dailiai paslėptą tarp eile išrikiuotų dviaukščių namukų su nuomojamais 
kambariais ir didžiulės šiukšliavežės. Jis užsirašė visus furgono numerius 
ir paskambino į policiją. 

Numeriai atitiko! Per penkias minutes motelis buvo apsuptas. Iš- 
puolęs iš kontoros savininkas, pareikalavo paaiškinti. Pažvelgė į kyšte- 
lėtus fotorobotus ir papurtė galvą. Tada jam prieš veidą sublizgo penki 
FTB ženkleliai, ir žmogelis sutiko bendradarbiauti. 

Lydimas bent tuzino agentų, jis pasiėmė raktus ir ėjo nuo durų prie 
durų. Iš viso keturiasdešimt aštuonios durys. 

Tiktai septyni kambariai buvo užimti. Mat dar neprasidėjęs sezo- 
nas, paaiškino „Pakrantės klajūno“ nakvynės namų savininkas atrakinė- 
damas duris. Iki Atminimo dienos* visi mažesnieji moteliai vos suduria 
galą su galu. 

Net „Žuvėdra“ keturios mylios vakariau vos verčiasi. 


* Angl. Memorial Day — JAV minima šventė kiekvieną gegužės ketvirtą pirma- 
dienį žuvusiųjų karuose atminimui pagerbti. Nedarbo diena. 

Endi Patrikas pirmą kartą už padarytą nusikaltimą buvo nuteistas 
devyniolikos metų ir atsėdėjo keturis mėnesius dėl suklastotų čekių. Pa- 
ženklintas kaip nusikaltėlis, jis nusprendė, kad doras darbas — ne jam, ir 
kitus dvidešimt metų nesėkmingai pelnėsi duoną kaip ne itin sėkmingas 
smulkus sukčius bei vagišius. Bastėsi po šalį vagiliaudamas iš parduotu- 
vių, išrašinėdamas netikrus čekius, kartkartėmis šen bei ten įsilauždamas 
į namus. Mažutis, silpno sudėjimo, ne smurtautojas, dvidešimt septy- 
nerių, jis Teksase buvo smarkiai sumuštas storo, arogantiško apygardos 
šerifo padėjėjo. Tada neteko akies ir visos pagarbos įstatymams. 

Prieš šešis mėnesius kažkaip atsidūrė Panama Siti Biče ir susirado 
dorą darbą, apmokamą po keturis dolerius už valandą, — naktinės pa- 
mainos administratoriaus „Žuvėdros“ motelyje. Penktadienio vakarą, 
apie devynias, jis žiūrėjo televizorių, kai pro duris išdidžiai įžengė storas, 
arogantiškas apygardos šerifo padėjėjas. 

— Čia kai ką medžiojame, — pareiškė paklodamas ant purvino 
stalo fotorobotų kopijas ir veido fotografiją. — Ieškome tų žmonių. 
Manome, kad jie kažkur čia aplinkui. 

Endis įsižiūrėjo į fotorobotus. Tas, po kuriuo buvo parašyta „Miče- 
las I. Makdiras“, atrodė gana pažįstamas. Mažutėse nusikaltėliškose jo 
smegenyse pradėjo suktis sraigteliai. 

Vienintele sveikąja akimi jis pažvelgė į apygardos šerifo pavaduo- 
toją. 

— Ne, nemačiau. Bet dabar neišleisiu iš akies. 

— Jie pavojingi, — perspėjo šerifo pavaduotojas. 

„Tai tu pavojingas“, — pagalvojo Endis. 

— Prikabink jas štai ten ant sienos, — nurodė šerifo pavaduotojas. 

„Ar tu šios sumautos vietos savininkas?“ — pagalvojo Endis. 

— Atleiskite, bet nesu įgaliotas kabinti ką nors ant sienų. 

Pareigūnas sustingo, pakreipė į šoną galvą ir pro storus saulės aki- 
nių stiklus piktai sužioravo į Endį. 

— Klausyk, susna, aš įgalioju. 

— Apgailestauju, sere, bet ant sienų nieko negaliu kabinti, nebent 
lieptų mano bosas. 

— O kur tavo bosas? 

— Nežinau. Turbūt kur nors bare. 

Šerifo pavaduotojas rūpestingai susirinko fotografijas, nuėjo už 
registracijos stalo ir prisegė jas prie skelbimų lentos. Baigęs, piktai nu- 
žvelgė Endį: 

— Už poros valandų grįšiu. Jeigu jas nukabinsi, areštuosiu už truk- 
dymą teisingumui. 

Endis net nesusigūžė. 

— Nepagąsdinsite. Vieną sykį Kanzase už tai prie manęs prikibo, 
tad dabar viską žinau, kas kaip. 

Riebūs pareigūno žandai paraudo, jis sugriežė dantimis. 

— Gudrus tu šiknelis, ar ne? 

— Taip, sere. 

— Tik nukabink jas, ir pažadu — sėsi į cypę už ką nors. 

— Esu jau sėdėjęs, baisaus čia daikto. 

Už kelių pėdų nuo pastato pro šalį Ruožu prašvilpė blyksintys 
raudoni švyturėliai, lydimi sirenų kauksmo. Šerifo padėjėjas atsisuko ir 
kurį laiką pro langą stebėjo šurmulį, paskui kažką sumurmėjo ir išdidžiai 
iškėblino pro duris. Endis išmetė fotografijas į šiukšliadėžę ir kelias mi- 
nutes žiūrėjo kaip Ruože staigiai viena kitos išsilenkia, kad nesusidurtų, 
patrulinės policijos mašinos, paskui nuėjo per automobilių aikštelę prie 
galinio namuko. Pasibeldė į 38-ojo kambario duris. 

Palaukė ir pasibeldė antrą kartą. 

— Kas ten? — iš už durų atsiliepė moters balsas. 

— Valdytojas, — atsakė Endis didžiuodamasis sau pasiskirtu ti- 
tulu. Durys prasivėrė ir pro tarpą išsmuko vyriškis, panašus į Mičelo I. 
Makdiro fotorobotą. 

— Taip, sere, koks reikalas? — paklausė jis. 

Endis išsyk pamatė, kad vyriškis nervinasi. 

— Ką tik buvo užėję farai, suprantate, ką noriu pasakyti? 

— Kojjie norėjo? — nekaltai paklausė vyriškis. 

„Tavo subinės“, — pagalvojo Endis. 
aišku? 

— Aha. 

— Neblogai išėjusios. 

Ponas Makdiras labai įdėmiai nužvelgė Endį. Šis tęsė: 

— Faras pasakė, kad vienas pabėgęs iš kalėjimo, suprantate, ką no- 
riu pasakyti. Aš pats esu sėdėjęs kalėjime ir, manau, kiekvienas turėtų iš 
ten bėgti. Suprantate? 

Ponas Makdiras nusišypsojo, gana nervingai. 

— Kuo jūs vardu? — paklausė jis. 

— Endis. 

— Noriu jums pasiūlyti sandėrį, Endi. Duosiu tūkstantį baksų 
dabar, o rytoj, jeigu vis nepajėgsite nieko atpažinti, dar tūkstantį. Taip 
pat ir kitas dienas. 

„Puikus sandėris, — pagalvojo Endis, — bet jeigu jis išgali mokėti 
po tūkstantį baksų už dieną, tai tikrai išgalėtų ir penkis. Tokios progos 
daugiau gyvenime nepasitaikys.“ 

— Ne, — tvirtai atrėžė Endis. — Penki tūkstančiai už dieną. 

Ponas Makdiras nė nemirktelėjo. 

— Sutarta. Einu, atnešiu pinigus. Jisai sugrįžo į kambarį ir tuoju 
pat vėl pasirodė su šūsnimi banknotų. 

— Penki tūkstančiai už dieną, taip sutarėme, Endi? 

Endis paėmė pinigus ir apsidairė aplink. Suskaičiuoti juos bus 
galima ir vėliau. 

— Spėju, norėtumėte, kad neprileisčiau artyn kambarinių? — pa- 
klausė jis. 

— Puiki mintis. Būtų gerai. 

— Dar penki tūkstančiai, — pareiškė Endis. 

Ponas Makdiras lyg kiek sudvejojo. 

— Gerai, pasiūlysiu dar vieną sandėrį. Rytoj rytą į registratūrą ateis 
Federalinio skubiojo pašto paketas Semo Fortūnos vardu. Atneši jį man, 
neprileisi artyn kambarinių, ir aš sumokėsiu tau dar penkis tūkstančius. 

— Nieko neišeis. Aš dirbu naktinę pamainą. 

— Gerai, Endi. O jeigu dirbtumei visą savaitgalį, nepasikeisdamas 
su niekuo, neprileistum artyn kambarinių ir pristatytum man paketą? 
Gali,taip padaryti? 

— Žinoma. Mano bosas — girtuoklis. Džiaugtųsi, kad dirbčiau už 
jį visą savaitgalį. 

— Kiek tau sumokėti, Endi? 

„Nagi, drąsiau“, — pagalvojo Endis. 

— Dar dvidešimt tūkstančių, — išpoškino jis. 

Ponas Makdiras nusišypsojo. 

— Turi juos. 

Endis išsišiepė, susikimšo pinigus į kišenę, apsisuko ir nuėjo, ne- 
prataręs daugiau nė žodžio. Mičas pasitraukė į kambarį nr. 38. 

— Kas ten buvo? — metė Rėjus. 

Žvelgdamas pro žaliuzių tarpus laukan, Mičas šypsojosi. 

— Žinojau, kad mums turi padėti laimingas atsitiktinumas, jog 
pavyktų prasukti tą reikalą. Ir, manau, kaip tik toks pasitaikė. 

Vilkintis juodu kostiumu su raudonu kaklaraiščiu ponas Morol- 
tas sėdėjo gale plastiku dengto vadovaujančiųjų darbuotojų pasitarimo 
stalo „Best Western“ Kopų salėje. Dvidešimt kėdžių aplinkui stalą buvo 
užimtos jo geriausių ir sumaniausių žmonių. Palei visas keturias sienas 
stovėjo kiti patikimiausi smogikai. Nors visi buvo storasprandžiai žudi- 
kai, atliekantys savo darbą kvalifikuotai ir be sąžinės graužaties, tačiau su 
spalvingais marškiniais, klaikiais šortais ir stulbinama mišraine įvairiau- 
sių šiaudinių skrybėlių atrodė it klounai. Kitu metu ponas Moroltas gal- 
būt būtų pasišaipęs iš kvailos jų išvaizdos, bet tik ne šįkart. Jis klausėsi. 

Jam čia pat iš dešinės sėdėjo Lu Lazarovas, iš kairės — Devašeris, 
ir visi ištempę ausis klausėsi, kaip tas dvejetas it aktorių pora keičiasi iš- 
mintingomis pastabomis. 

— Jie čia. Žinau, kad jie čia, — teatrališkai tvirtino Devašeris, su- 
lig kiekvienu skiemeniu trinksėdamas abiem delnais per stalą. Žmogus 
jautė ritmą. 

Dabar stojo Lazarovo eilė: 

— Sutinku. Jie čia. Du atvažiavo automobiliu, vienas — sunkve- 
žimiu. Mes aptikome abi mašinas paliktas, pilnas pirštų atspaudų. Taip, 
jie čia. 

Devašeris: 

— Betgi kodėl Panama Siti Biče? Nėra jokios logikos. 

Lazarovas: 

— Pirma: jis yra lankęsis čia anksčiau. Atvažiavo per Kalėdas, 
prisimenate? Pažįsta šią vietą ir mano: kai palei visą pakrantę tiek daug 
pigių motelių, bus lengva kurį laiką slėptis. Iš tikrųjų, mintis nebloga. 
Bet jam šiek tiek nepasisekė. Kaip žmogus, kuris sprunka, gabenasi su 
savimi per daug bagažo, pavyzdžiui brolį, kurio visi ieško. Ir žmoną. 
Taip pat pilną sunkvežimį dokumentų, kaip mes spėjame. Tipiškas 
mokinuko mentalitetas. Jeigu jau tenka sprukti, pasiimu visus, kurie 
mane myli. Paskui jo brolis išprievartauja kažkokią mergą, taip mano- 
ma, ir staiga jų ieško visi Alabamos ir Floridos farai. Tikrai, gerokai 
nesiseka. 

— O kaip jo motina? — paklausė ponas Moroltas. 

Lazarovas ir Devašeris linktelėjo didžiajam žmogui pripažindami, 
kad klausimas labai išmintingas. 

Lazarovas: 

— Ne, grynai sutapimas. Ji — labai paprasta moteris, neša į stalą 
vaflius ir nieko nežino. Stebime ją nuo pat tada, kai čia atvykome. 

Devašeris: 

— Sutinku. Kontakto nebūta. 

Moroltas protingai linktelėjo ir užsirūkė cigaretę. 

Lazarovas: 

— Taigi, jeigu jie čia yra, — o mes žinome, kad yra, — tai fedai ir 
farai taip pat žino. Mes čia turime šešiasdešimt žmonių, o jie — šimtus. 
Šansai palankesni jiems. 

— Jūs įsitikinę, kad jie visi trys kartu? — vėl paklausė ponas Mo- 
roltas. 

Devašeris: 

— Absoliučiai. Mes žinome, kad moteris ir kalinys tą pačią naktį 
apsistojo Perdido viešbutyje, kad jie pasišalino, ir kad po trijų valandų 
ji įsiregistravo čionai į „Holiday Inn“, sumokėdama grynaisiais už du 
kambarius, ir kad išsinuomojo automobilį, o šiame rasti ir jo pirštų 
atspaudai. Jokių abejonių. Žinome, kad Mičas trečiadienį Nešvilyje iš 
„U-Haul“ išsinuomojo furgoną, o ketvirtadienį pervedė dešimt milijonų 
mūsų baksų į vieną banką Nešvilyje. Paskui, matyt, nešė subinę. „U- 
Haul“ prieš keturias valandas rastas čia. Taip, sere, jie kartu. 

Lazarovas: 

— Jeigu jis paliko Nešvilį tuojau po to, kai pervedė pinigus, turėjo 
čia atvykti turbūt jau sutemus. Sunkvežimis rastas tuščias, taigi krovinį 
jie turėjo iškrauti kažkur čionai netoliese, paskui paslėpti. Veikiausiai tai 
darė vakar vėlai vakare, tai yra ketvirtadienio naktį. Manau, jie liko čia 
nakčiai; planuodami šiandien judėti toliau. Bet šįryt atsibudo ir pamatė 
savo veidus laikraščiuose visur aplinkui, atsimušinėdami vienas į kitą, 
bėgioja farai, staiga užblokuojami keliai. Taigi jie įkliuvo į spąstus. 

Devašeris: 

— Kad ištrūktų, gaus pasiskolinti, išsinuomoti arba pavogti auto- 
mobilį. Neturime jokių duomenų, kad kur nors čionai jie nuomojosi 
transporto priemonę. Automobilį ji išsinuomojo Mobilyje, savo vardu. 
Mičas išsinuomojo sunkvežimį Nešvilyje, irgi savo vardu. Abiem atve- 
jais juodu pateikė savo tikruosius asmens tapatybės dokumentus. Taigi 
galų gale jie nėra tokie velniškai gudrūs. 

Lazarovas: 

— Matyt, jie neturi netikrų asmens tapatybės dokumentų. Jeigu 
norėdami pabėgti nuomotųsi kur nors čionai transporto priemonę, kon- 
torose liktų įrašai apie nuomą tikrąja pavarde. O tokių įrašų nėra. 

Ponas Moroltas nekantriai pamojavo ranka. 

— Gerai, gerai. Taigi jie čia. Jūs, vyručiai — genijai. Aš taip di- 
džiuojuosi jumis. Na, ir kas toliau? 

Devašerio eilė: 

— Maišo fibiai. Jie kontroliuoja paiešką, ir čia mes nieko negalime 
padaryti, tik sėdėti ir stebėti. 

Lazarovas: 

— Aš paskambinau į Memfį. Visi vyresnieji bendradarbiai jau pa- 
keliui į čia. Jie tikrai gerai pažįsta Makdirą ir jo žmoną, tad paskirstysime 
juos po paplūdimį, restoranus ir viešbučius. Galbūt kurį nors pamatys. 

Devašeris: 

— Manau, jie slapstosi kuriame nors iš mažesniųjų motelių. Ten 
gali pateikti netikras pavardes, mokėti grynaisiais, ir niekam nesukels 
įtarimų. Taip pat mažiau žmonių. Taigi mažesnė tikimybė būti pamaty- 
tiems. Jie įsiregistravo į „Holiday Inn“, bet ilgai ten neužsibuvo. Kertu 
lažybų, apsistojo kur nors palei Ruožą. 


Lazarovas: 

— Pirmiausia mums reikia atsikratyti fedų ir farų. Jie kol kas nie- 
ko nežino, taigi netrukus perkels savo spektaklį į kelius. Taigi iš pat ryto 
pradedame tikrinti visus mažesniuosius motelius, nuo durų iki durų. 
Daugelyje tų lindynių nėra nė penkiasdešimt kambarių. Manau, dveje- 
tas mūsų žmonių gali apieškoti tokią greičiau nei per pusvalandį. Žinau, 
eisis lėtai, bet vis geriau, nei sėdėti čia sudėjus rankas. Galbūt kai farai 
pasitrauks, Makdirai kiek lengviau atsikvėps ir padarys klaidą. 

— Nori pasakyti, kad mūsų žmonėms reikia pradėti tikrinti vieš- 
bučiuose kambarius? — paklausė Moroltas. 

Devašeris: 

— Mes niekaip nepajėgsime užtaikyti į kiekvienas duris, bet mė- 
ginti reikia. 

Ponas Moroltas atsistojo ir apsidairė po salę. 

— O ką pasakysite dėl vandens? 

Lazarovas ir Devašeris susižvalgė, visiškai sutrikdyti klausimo. 

— Dėl vandens! — užriko ponas Moroltas. — Ką pasakysite dėl 
vandens? 

Visų akys ėmė pašėlusiai lakstyti aplinkui stalą, paskui iškart su- 
smigo į Lazarovą. 

— Atleiskite, sere, bet ne visai jus supratau. 

Ponas Moroltas prisilenkė prie Lazarovo veido. 

— Ką pasakysi dėl vandens, Lu? Juk mes esame pakrantėje, tiesa? 
Vienoje pusėje — sausuma, greitkeliai, geležinkeliai ir oro uostai, kito- 
je — vanduo ir valtys. Taigi, jeigu keliai blokuoti, o apie geležinkelius 
ir oro uostus negali būti nė kalbos, kaip manote, kur jie galėtų pasukti? 
Man atrodo akivaizdu, kad jie pamėgins susirasti valtį ir patamsyje iš- 
smukti. Juk logiška, ar ne, vaikinai? 

Visų esančiųjų salėje galvos greitai linktelėjo. Devašeris prašneko 
pirmasis: 

— Man atrodo velniškai logiška. 

— Puiku, — pagyrė ponas Moroltas. — Tad kur mūsų valtys? 

Lazarovas pašoko iš vietos, pasisuko į pasienį ir suskato rėkauti 
įsakymus savo padėjėjams. 

— Eikite į prieplaukas! Išsinuomokite šiai nakčiai ir rytojaus visai 
dienai kiekvieną žvejų valtį, kokią tik pavyks rasti. Sumokėkite, kiek pa- 


402 


prašys. Nieko neaiškinkite, tik mokėkite pinigus. Pasodinkite į tas valtis 
mūsų žmones ir pradėkite patruliuoti kaip galima greičiau. Laikykitės 
mylią nuo kranto. 


Penktadienio vakarą, beveik vienuoliktą, Aronas Rimeris stovėjo 
prie pernakt veikiančios „Texaco“ degalinės Talahasyje savitarnos kasos 
susimokėdamas už skardinėlę limonado ir dvylika galonų benzino. Rei- 
kėjo smulkiųjų, kad galėtų paskambinti iš taksofono. Lauke, šalia auto- 
mobilių plovyklos, jis pasklaidė mėlynuosius telefonų knygos puslapius 
ir paskambino į Talahasio policijos valdybą. Svarbus reikalas, paaiškino, 
ir dispečeris jį sujungė su pamainos kapitonu. 

— Klausykite! — primygtinai sušuko į ragelį Rimeris. — Skambi- 
nu iš „Texaco“ degalinės. Prieš penkias minutes mačiau tuos nusikaltė- 
lius, kurių visi ieško! Žinau, kad tai jie! 

— Kokius nusikaltėlius? — paklausė kapitonas. 

— Makdirus. Du vyrus ir moterį. Nebus nė dviejų valandų, kai iš- 
važiavau iš Panama Siti Bičo, ir mačiau jų nuotraukas laikraštyje. Paskui 
sustojau čia pasipildyti benzino ir pamačiau juos. 

Rimeris patikslino, kur esąs, ir laukė trisdešimt sekundžių, kol at- 
vyko pirma patrulinė policijos mašina blyksinčiais mėlynais švyturėliais. 
Paskui šią greitai sekė antroji, trečioji, ketvirtoji. Rimeris pasisodintas į 
priekinę sėdynę ir nulakintas į policijos Pietų skyrių. Ten nekantrauda- 
mi laukė kapitonas ir dar keli pareigūnai. Rimeris kaip įžymybė palydė- 
tas į kapitono kabinetą, kur ant stalo gulėjo išdėstytos trys fotorobotų 
kopijos ir nuotrauka. 

— Tai jie! — sušuko Rimeris. — Ką tik juos mačiau, a nebus 
praėję nė dešimties minučių. Sėdėjo žaliame forde pikape su Tenesio 
valstijos registracijos numeriais, kuris tempė ilgoką dviašę „U-Haul“ 
priekabą. 

— Tiksliau, kur jūs buvote? — paklausė kapitonas. Farai gaudyte 
gaudė kiekvieną Rimerio žodį. 

— Aš iš kolonėlės numeris keturi pyliausi benzino, įprasto, be 
švino, ir jie įslinko į automobilių aikštelę — išties labai įtartinai. Su- 
stojo toli nuo kolonėlių, moteris išlipusi nuėjo vidun. — Jis paėmė Ebės 

fotorobotą ir atidžiai tyrinėjo. — Taip. Tai ji. Be jokių abejonių. Plaukai 
kur kas trumpesni, bet tamsūs. Ji vėl išėjo laukan, nieko nenusipirkusi. 
Tartum nervinosi ir skubinosi grįžti atgal į sunkvežimaitį. Aš baigiau 
pilti, tad nuėjau vidun. Kaip tik tada, kai vėriau duris, jie pravažiavo ne 
toliau kaip dvi pėdos nuo manęs. Pamačiau juos visus tris. 

— Kas vairavo? — paklausė kapitonas. 

Rimeris įsižiūrėjo į Rėjaus veido nuotrauką. 

— Ne jis. Tas kitas. — Jis parodė į Mičo fotorobotą. 

— Galėčiau pamatyti jūsų vairuotojo pažymėjimą? — paklausė 
vienas seržantas. 

Rimeris turėjo prie savęs tris vairuotojo pažymėjimus. Seržantui 
padavė Ilinojuje Frenkui Templiui išduotą pažymėjimą su savo nuo- 
trauka. 

— Kurlink jie pasuko? — paklausė kapitonas. 

— Rytų kryptimi. 

"Tuo pat metu, maždaug už keturių mylių, Tonis Verkleris pakabino 
taksofono ragelį, nusišypsojo ir grįžo į „Burger King“, — mėsainių už- 
kandinę, — kur iki tol sėdėjo. 

Kapitonas šnekėjo su kažkuo telefonu. Seržantas persirašinėjo 
duomenis iš Rimerio/Templio vairuotojo pažymėjimo, o kokia dešimtis 
farų sujaudinti šnekučiavosi, kai staiga pro duris į kabinetą įskubėjo pa- 
trulis iš policijos automobilio. 

— Ką tik priėmiau skambutį. Dar vienas pastebėjimo faktas. Prie 
„Burger King“, rytinėje miesto dalyje. Ta pati informacija! Visi trys ža- 
liame forde pikape, tempiančiame „U-Haul“ priekabą. Vyriokas nepa- 
noro pasisakyti pavardės, bet sakė matęs jų nuotraukas laikraštyje. Sakė, 
kad jie sustojo prie langelio, kur maistas išduodamas išsivežti, nusipirko 
tris maišelius valgio ir nuvažiavo. 

— Tai tikrai jie! — plačiai nusišypsojo kapitonas. 


Bėjaus apygardos šerifas iš plastikinio puodelio gurkšnojo stiprią 
kavą, užsikėlęs juodus tarnybinius batus ant vadovaujančiųjų darbuotųjų 
pasitarimų stalo „Holiday Inn“ Karibų salėje. FTB agentai tai įeidavo, tai 
išeidavo, įsipildavo kavos ir persakydavo vienas kitam naujausius įvykius. 
Jo garbinamas asmuo, direktorius Dentonas F. Voilzas, sėdėjo kitapus 

stalo ir su trim savo pavaldiniais tyrinėjo gatvių žemėlapį. Tik įsivaiz- 
duokite, Bėjaus apygardoje — pats Dentonas Voilzas! Salė it sujudintas 
bičių avilys, tiesiog ūžė. Vidun ir laukan zujo Floridos valstijos moto- 
rizuotieji patruliai. Viename salės kampe, laikinai įrengtoje vadavietėje, 
čirškėjo telefonai ir treškėjo radijo stotelės. Palei sienas stoviniavo šerifo 
pavaduotojai ir trijų apygardų municipalitetų policininkai, maloniai su- 
jaudinti tvyrančios įtemptos gaudynių atmosferos ir matydami čia visus 
tuos FTB agentus. Ir Voilzą. 

Pro duris įsiveržė vienas šerifo pavaduotojas, paklaikusiomis ir 
spindinčiomis iš jaudulio akimis. 

— Ką tik skambino iš Talahasio! Per pastarąsias penkiolika mi- 
nučių gauti pranešimai apie pozityvius atpažinimus! Visi trys važiuoja 
žaliu fordu pikapu su Tenesio valstijos registracijos numeriais! 

Metęs gatvių žemėlapį, Voilzas nuėjo prie šerifo pavaduotojo. 

— Kur jie buvo pastebėti? 

Salė nuščiuvo, girdėjosi tik radijo stotelių treškesys. 

— Pirmiausia prie „Texaco“ degalinės ir greito aptarnavimo par- 
duotuvės. Paskui — už keturių mylių, prie „Burger King“. Jie pravažiavo 
visai ties langeliu, pro kurį paduodamas maistas tiesiog į automobilį. 
Abu mačiusieji be išlygų atpažino ir apibūdino mūsų ieškomuosius. 

Voilzas pasigręžė į šerifą. 

— Šerife, paskambinkite į Talahasį ir pasitikrinkite. Ar toli iki ten? 

Juodi batai trinktelėjo ant grindų. 

— Važiuoti pusantros valandos. Tiesiai 10-uoju greitkeliu tarp 
valstijų. 

Voilzas pamojo pirštu Taransui, ir juodu išėjo į gretimą kambarėlį, 
naudojamą kaip barą. Vadavietės salėje atsinaujino negarsus ūžesys. 

— Jeigu jie iš tiesų pastebėti, — tyliai Taransui prie pat veido tarė 
Voilzas, — tai mes tik veltui čia gaištame laiką. 

— Taip, sere. Pranešimai atrodo patikimi. Vieną kartą galėjo 
atpažinti atsitiktinai ar pokštaujant, bet kai du sutampantys skambu- 
čiai — baisiai įtikima. 

— Kaip, velniai rautų, jiems pavyko iš čia išsigauti? 

— Turbūt ta pati moteris, šefe. Jau mėnesį jam padeda. Nežinau, 
kas ji tokia ir kur ją surado, bet ji iš šalies stebi mūsų veiksmus ir aprū- 
pina jį viskuo, ko tik reikia. 

— Manote, ji drauge su jais? 

— Abejoju. Veikiausiai tik seka iš arti, nuošaly nuo įvykių ir gauna 
iš jo nurodymus. 

— Jis nuostabus, Veinai. Planavo tai mėnesius. 

— Matyt. 

— Sykį jūs paminėjote Bahamus. 

— Taip, sere. Milijonas baksų, kuriuos jam sumokėjome, buvo per- 
vesti į vieną banką Friporte. Paskui man pasakė, kad tie pinigai ilgai ten 
nepasiliks. 

— Manote, galbūt jis vyksta ten? 

— Kas žino. Aiškiai turi išsigauti iš šalies. Šiandien kalbėjausi su 
kalėjimo viršininku. Jis sakė, kad Rėjus Makdiras geba laisvai kalbėti 
penkiomis ar šešiomis kalbomis. Jie galėtų vykti bet kur. 

— Manau, turėtume iš čia trauktis, — nusprendė Voilzas. 

— Keliuose aplinkui Talahasį pastatykime užkardas. Jie toli nenu- 
važiuos, jeigu išsiuntinėsime tikslų jų transporto priemonės apibūdini- 
mą. Iki ryto turėtume juos sučiupti. 

— Tegul per valandą į kelius išeina visi iki vieno Floridos poli- 
cininkai! Visur pastatyti užkardas! Be išlygų apieškoti kiekvieną fordą 
pikapą, aišku? Mūsų žmonės lauks čia iki aušros, o tada kelsis kitur. 

— Taip, sere, — su pavargusia šypsena atsakė Taransas. 


Žinia apie atpažinimus Talahasyje išplito po visą Smaragdinę pa- 
krantę. Panama Siti Biče lengviau atsikvėpta. Makdirai išsidangino. Dėl 
tik jiems vieniems žinomų priežasčių, nusprendė bėgti šalies gilumon. 
Pastebėti ir neabejotinai atpažinti, — ir ne vieną, bet du kartus, — jie 
dabar iš paskutiniųjų dumia neišvengiamos konfrontacijos kokio nors 
tamsaus plento pakraštyje link. 

Visos pakrantės farai grįžo namo. Pernakt paliktos kelios užkar- 
dos Bėjaus ir Galfo apygardų keliuose; šeštadienio priešaušrio valandos 
praėjo beveik normaliai. Ruožas iš abiejų galų liko užblokuotas, farai 
paviršutiniškai patikrindavo vairuotojų pažymėjimus. Keliai šiauriau 
miesto atidaryti, transportas judėjo be trukdžių. Paieška pasistūmėjo 
į rytus. 

Okalos, Floridoje, pakraštyje, netoli Silver Springso šalia 40-ojo 
plento Tonis Verkleris išdramblojo iš „7-Eleven“* ir įkišo į taksofoną 
ketvirčio dolerio monetą. Paskambino Okelos policijos valdybai, skubiai 
pranešdamas ką tik matęs tuos nusikaltėlius, kurių visi ieško po Panama 
Siti Bičą. Tuos Makdirus! Pasakė vakar matęs jų nuotraukas laikraštyje, 
kai važiavęs per Pensakolą, o dabar ką tik pastebėjęs juos pačius. Dispe- 
čeris jį informavo, kad visi patruliai išvykę į bjauraus eismo įvykio vietą, 
ir paprašė, jeigu jam būtų nesunku, nuvažiuoti į policijos nuovadą, ten 
galės užregistruoti pranešimą. Tonis atsakė labai skubąs, bet jeigu tai 
bent kiek svarbu, būsiąs ten per minutę. 

Kai jis atvyko, nuovados viršininkas jau laukė. Apsirengęs buvo 
ne uniforma, o sportiniais trumparankoviais marškinėliais ir mėlynais 
džinsais; jo akys buvo užtinusios ir paraudusios, plaukai susitaršę. Nusi- 
vedęs Tonį į kabinetą, jis padėkojo, kad šis sutiko užsukti. Paskui įniko 
viską užsirašinėti. Tonis aiškino, kaip jis priešais „7-Eleven“ iš kolonėlės 
pylėsi į baką benzino, kai prie parduotuvės privažiavęs sustojo žalias 
fordas pikapas su „U-Haul“ priekaba. Iš mašinos išlipusi moteris nu- 
ėjo paskambinti iš taksofono. Tonis važiavęs, paaiškino jis, iš Mobilio į 
Majamį ir dėl gaudynių buvęs priverstas aplenkti Panama Siti Bičą. Jis 
matęs laikraščius, taip pat klausęsis savo automobilyje radijo, todėl viską 
žinojęs apie Makdirus. Šiaip ar taip, įėjęs vidun susimokėti už benziną ir 
tada pagalvojęs, kad moteris anksčiau kažkur matyta. Paskui prisiminęs 
laikraščius. Nuėjęs prie sudėtų vitrinoje laikraščių ir geriau įsižiūrėjęs į 
tuos žmones. Nebelikę jokių abejonių. Paskambinusi moteris grįžo į pi- 
kapą, atsisėdo tarp dviejų vyriškių, ir visi nuvažiavo. Taip, žaliuoju fordu 
su Tenesio valstijos registracijos numeriais. 

Nuovados viršininkas padėkojo jam ir paskambino į Mariono apy- 
gardos šerifo būstinę. O Tonis atsisveikinęs grįžo į savo automobilį, kur 
ant galinės sėdynės miegojo Aronas Rimeris. 

Jie pasuko į šiaurę, Panama Siti Bičo link. 


* Pažodžiui „Nuo septintos ryto iki vienuoliktos vakaro“ — populiarus tinklas 
smulkių parduotuvių, kuriose prekiaujama maisto produktais, gėrimais ir kasdienio 
vartojimo prekėmis. 

Šeštadienio rytą, septintą, Endis Patrikas pažvelgė Ruožu rytų ir 
vakarų pusėn, paskui greitai perkirto automobilių aikštelę. Nuėjęs prie 
namuko teritorijos gilumoje, tyliai pasibeldė į 38-ojo numerio duris. 

Po trumputės pauzės atsiliepė moteris. 

— Kas ten? 

— Valdytojas, — atsakė jis. 

Durys atsidarė ir pro jas išsmuko vyriškis, panašus į matytąjį Mi- 
čelo I. Makdiro fotorobotą. Bet dabar jo plaukai buvo labai trumpi ir 
auksaspalviai. Išpūtęs akis Endis spoksojo į plaukus. 

— Labą rytą, Endi, — mandagiai pasisveikino vyriškis apsižvalgy- 
damas po automobilių aikštelę. 

— Labas rytas. Aš mažumėlę pagalvojau, ar jūs, žmonės, tebesate 
čia. 

Ponas Makdiras vis tebesidairydamas linktelėjo. 

— Mat, per televiziją šįryt pranešė, kad, jūs, žmonės, per praėjusią 
naktį nudyžėte kone pusę Floridos. 

— Aha, mes irgi žiūrėjome. Jie žaidžia kažkokius žaidimus, tiesa, 
Endi? 

Bato galu Endis nuspyrė nuo takučio akmenėlį. 

— Per televiziją taip pat pranešė, kad praėjusią naktį jus atpažino 
tris kartus. Trijose skirtingose vietose. Lyg ir keista, pamaniau sau. Sėdė- 
jau čia visą naktį, dirbau, sergėjau ir visa kita, bet kažkaip nemačiau jūsų 
išvykstant. Prieš saulei patekant per plentą patylom išbėgau į kavinukę, 
antai ten, kaip paprastai, ir ten buvo farai. Atsisėdau arti jų. Kalbėjo, 
kad paieška šioje vietoje atšaukta. Sakė, kad FTB išsidangino iškart po 
to, kai gautas trečias pranešimas, kad jūs pastebėti, šįryt, apie keturias. 
Dauguma kitų farų irgi pasišalino. Ruožas turi likti blokuojamas iki 
vidudienio, paskui kontrolė bus atšaukta. Pasklido gandas, kad kažkas 
padeda jums iš šalies ir kad mėginate pasiekti Bahamus. 

Ponas Makdiras atidžiai klausėsi vis stebėdamas automobilių aikš- 
telę. 

— K3 dar jie kalbėjo? 

— Dar kažką apie „U-Haul“ furgoną, kimšte prikimštą vogtų 
prekių, ir kad furgonas jų buvo surastas, tačiau tuščias. Niekas negali 
suprasti, kaip jūs perkrovėte vogtas prekes į priekabą ir tiesiog jiems po 
nosimis išsmukote iš miesto. Jie baisiai stebisi, tikrai. Žinoma, aš nieko 
nepasakiau, bet supratau, kad tai tas pats „U-Haul“ furgonas, kuriuo at- 
važiavote ketvirtadienio naktį. 

Ponas Makdiras giliai susimąstė ir nieko nepakomentavo. Neat- 
rodė, kad nervintųsi. Endis įdėmiai stebėjo jo veidą. 

— Atrodote ne per daugiausiai patenkintas, — vėl prašneko 
Endis. — Noriu pasakyti, farai traukiasi ir atšaukia paiešką. Juk gerai, 
ar ne? 

— Endi, galiu tau kai ką pasakyti? 

— Žinoma. 

— Dabar tapo pavojingiau nei anksčiau. 

Ilgą minutėlę pagalvojęs, Endis paklausė: 

— Kaipgi taip išeina? 

— Farai tik norėjo mane areštuoti, Endi. Bet esama kai kurių žmo- 
nių, kurie nori mane nužudyti. Profesionalūs žudikai, Endi. Daug jų. Ir 
jie vis dar čia. 

Endis primerkė sveikąją akį ir įsistebeilijo į poną Makdirą. Pro- 
fesionalūs žudikai! Kažkur čia? Ruože? Endis žingtelėjo atgal. Norėjo 
paklausti, kas jie tokie ir kodėl jį medžioja, bet žinojo, kad ne kažkiek 
bus atsakyta. Pamatė progą. 

— Kodėl nepabėgate? 

— Pabėgti? O kaip? 

Endis paspyrė koja kitą akmenėlį ir kryptelėjo galva už kontoros 
stovinčio seno, 1971 metų laidos, pontiako „Bonneville“ pusėn. 

— Na, galėtumėte pasinaudoti mano automobiliu. Sulįstumėte 
į bagažinę, visi trys, ir aš išvežčiau jus iš miesto. Neatrodo, kad jums 
trūksta pinigų, paskui galėtumėte sėsti į lėktuvą — ir tiek jus tematys. 
Štai taip. 

— Ir kiek tai kainuotų? 

Tyrinėdamas akimis savo batų galus, Endis pasikasė ausį. Vyriokas, 
matyt, narkotikų gabentojas, pagalvojo jis, o dėžės turbūt pilnos kokaino 
ir pinigų. Ir tikriausiai juos vaikosi kolumbiečiai. 

— Žinote, gana brangiai. Noriu pasakyti, šiuo metu, su penkiais 
tūkstančiais už dieną, esu tik nekaltas, tiesa, ne itin pastabus, motelio 
tarnautojas. Suprantate, prie nieko neprikišęs nagų. Bet jeigu jus iš čia 
išvežu, tampu bendrininku, kuriam galės pareikšti kaltinimus, patupdyti 
į cypę ir taip toliau, o tokio mėšlo, žinote, man jau gana. Todėl ir sa- 
kau — kainuos nemažai. 

— Kiekgi, Endi? 

— Šimtą tūkstančių. 

Ponas Makdiras nė nesusiraukė, nei kaip nors kitaip sureagavo; 
paprasčiausiai liko ramiu veidu ir tik žvilgtelėjo per paplūdimį į vande- 
nyną. Endis iškart sumojo, kad užsiprašė ne per daug. 

— Leisk man pagalvoti, Endi. O kol kas lik plačiomis akimis. 
Dabar, kai farai pasitraukė, sukrus žudikai. Ši diena gali būti labai pavo- 
jinga, Endi, ir man reikia tavo pagalbos. Jeigu pamatysi aplinkui ką nors 
įtartina, greitai pranešk mums. Mes nekišime nosies iš šių kambarių, 
gerai? 

Endis sugrįžo į kontorą prie registracijos stalo. Bet koks kvailys 
šoktų į bagažinę ir dangintų savo subinę. Bet visa bėda — dėžės, vogtos 
prekės. Štai kodėl jie nenori išvažiuoti. 

O Makdirai tuo tarpu pasimėgavo lengvu pusryčiu: suplėkusiais 
sausainiais ir drungna kokakola. Rėjus tiesiog alpo, kaip troško alaus, bet 
dar vienas pasivaikščiojimas nusipirkti maisto produktų būtų pernelyg 
rizikingas. Greitomis užvalgę, jie žiūrėjo televizijos ankstyvo rytmečio 
žinias. Kartkartėmis kokia nors pakrantės stotis žybtelėdavo į ekraną jų 
fotorobotus. Iš pradžių buvo baugu, bet paskui jie apsiprato. 

Kelios minutės po devynių šeštadienio rytą Mičas išjungė televizo- 
rių ir užėmė savo vietą tarp dėžių ant grindų. Paėmęs šūsnį dokumentų, 
linktelėjo Ebei — vaizdo kameros operatorei. Parodymų įrašas tęsėsi. 


Lazarovas išlaukė, kol į darbą stos kambarinės, ir tada paskirstė 
savo pajėgas po visą Ruožą. Pasidaliję poromis, jo žmonės beldėsi į duris, 
stengėsi žvilgtelėti vidun pro langus, tykino tamsiais koridoriais. Dau- 
gelyje mažų motelių dirbo dvi ar trys kambarinės, kurios žinojo kiekvie- 
ną kambarį ir kiekvieną svečią. Procedūra buvo paprasta ir dažniausiai 
suveikdavo. Banditas susirasdavo kambarinę, įteikdavo jai šimto dolerių 

kupiūrą ir parodydavo fotorobotus. Jeigu ji spyriodavosi, jis toliau kiš- 
davo jai pinigus, kol tapdavo sukalbama. Jeigu ji nesugebėdavo atpažinti 
fotorobotuose pavaizduotųjų asmenų, jis paklausdavo, gal kartais ne- 
toliese pastebėjusi „U-Haul“ furgoną ar kambarį, prikrautą dėžių, arba 
du vyrus ir moterį, įtartinai ar baugščiai besielgiančius, arba dar šiaip 
ką nors neįprasta. Jeigu kambarinė mažai kuo tegalėdavo padėti, jis pa- 
klausdavo, kurie kambariai užimti, ir eidavo pats belstis į duris. 

Pradėkite nuo kambarinių, instruktavo juos Lazarovas. Įeikite į 
motelius iš paplūdimio pusės: Venkite kontorų. Apsimeskite farais. Jei- 
gu užtaikysite ant tų šiukšlių, nudėkite, ir iškart — prie telefono. 

Devašeris išdėstė keturis išsinuomotuosius minivenus Ruože palei 
plentą. Lamaras Kvinas, Kendalas Mehanas, Volis Hadsonas ir Dže- 
kas Oldričas vaizdavo vairuotojus ir stebėjo kiekvieną pravažiuojančią 
transporto priemonę. Su dešimčia kitų vyresniųjų „Bendini, Lambert 8 
Locke“ firmos bendradarbių jie atvyko vidur nakties privačiu lėktuvu. 
Suvenyrų parduotuvėlėse ir kavinukėse buvę Mičo Makdiro draugai ir 
kolegos maišėsi tarp turistų ir slapčia vylėsi, kad jo nepamatys. Part- 
neriai buvo atšaukti iš šalies oro uostų ir įpusėjus rytui jau vaikštinėjo 
paplūdimiu apžiūrinėdami baseinus ir viešbučių vestibiulius. Natanas 
Lokas pasiliko prie pono Morolto, bet kiti partneriai, užsimaskavę golfo 
kepuraitėmis ir saulės akiniais, vykdė „generolo“ Devašerio įsakymus. 
Stigo tik Eiverio Tolaro. Nuo tada, kai išėjo iš ligoninės, apie jį daugiau 
nieko nebegirdėta. Įskaitant trisdešimt tris teisininkus, ponas Moroltas 
turėjo savo žinioje beveik šimtą žmonių, dalyvaujančių jo asmeniškoje 
nedidelėje žmonių medžioklėje. 


„Žydrosios bangos“ motelio durininkas paėmė šimto dolerių 
banknotą, pažvelgė į fotorobotų kopijas ir pasakė galbūt matęs moterį 
ir vieną iš vyrų ankstų ketvirtadienio vakarą išsinuomojant du kamba- 
rius. Geriau įsižiūrėjęs į Ebės eskizą, bemaž liko tikras, kad tai išties ji. 
Gavęs dar kelias kupiūras, nuėjo pasitikrinti į registracijos knygą. Grįžo 
su informacija, kad moteris įsiregistravusi kaip Džekė Neidžel ir susi- 
mokėjusi grynaisiais už du kambarius ketvirtadieniui, penktadieniui ir 
šeštadieniui. Durininkui dar šiek tiek primesta šlamančiųjų, ir dvejetas 
ginkluotų banditų nusekė paskui jį į kambarius. Jis pasibeldė į abejas 

duris, bet niekas neatsiliepė. Tada jas atrakino ir leido savo naujiesiems 
draugams apžiūrėti. Šiuose penktadienio naktį nemiegota. Vienas iš 
smogikų paskambino Lazarovui, ir po penkių minučių Devašeris jau 
šniukštinėjo po kambarius ieškodamas kokių nors pėdsakų. Nieko ne- 
rado, bet paieškos tuojau pat susiaurintos iki keturių mylių paplūdimio 
atkarpos tarp „Žydrosios bangos“ ir „Pakrantės klajūno“, prie kurio ras- 
tas „U-Haul“ furgonas. 

Minivenais smogikai perkelti arčiau. Partneriai ir vyresnieji ben- 
dradarbiai naršė po paplūdimį ir restoranus. O ginkluoti banditai bel- 
dėsi į duris. 


10.35 Endis pasirašė į Federalinio skubiojo pašto kvitą ir apžiūrėjo 
Semui Fortūnai adresuotą paketą. Išsiųstas Dorisės Grinvud, jos adresas 
— Tuopų aveniu 4040, Memfis, Tenesio valstija. Be telefono numerio. 
Buvo tikras, kad siuntinys vertingas ir mirksnį pagalvojo apie dar vieną 
greitą pelną. Bet dėl įteikimo jau buvo sutarta. Apsidairęs į abu Ruožo 
galus, jis su paketėliu paliko kontorą. 

Per daugelį metų, kuriuos išsisukinėjo ir slapstėsi, Endžio pasąmo- 
nėje užsifiksavo gebėjimas vaikščioti greitai ir šešėliuose, pakampėmis 
ir visada vengiant atvirų erdvių. Užsukęs už kampo kirsti automobilių 
aikštelę, pamatė du vyriškius, besibeldžiančius į 21-ojo numerio duris. 
Kaip tik šis kambarys buvo laisvas, ir anuodu Endžiui iškart pasirodė 
įtartini. Abu mūvėjo keistai vienodais baltais šortais, bemaž siekiančiais 
kelius, nors sunku buvo tiksliai pasakyti, kur baigiasi šortai ir prasideda 
sniego baltumo kojos. Vienas avėjo tamsiomis puskojinėmis ir nune- 
šiotais mokasinais. Kitas — pigiais sandalais, kuriais jam aiškiai buvo 
sunku vaikščioti. Storasprandes jų galvas dengė panamos. 

Po šešių Ruože pragyventų mėnesių Endis gana greitai atskirdavo, 
kuris žmogus tik apsimeta turistu. Vyras, beldęs į duris, kilstelėjo ranką 
pabandyti darsyk, ir tada Endis pastebėjo jam už nugaros, iš po šortų, 
pūpsančią didžiulę pistoleto rankeną. 

Jis tyliai pasitraukė atgal ir grįžo į kontorą prie savo stalo. Paskam- 
bino į 38-ąjį kambarį ir paprašė Semo Fortūnos. 

— Aš klausau. 

— Semai, čia Endis iš kontoros. Nežiūrėkite pro langą, bet kitapus 
automobilių aikštelės į duris beldžiasi kažkokie įtartini tipai. 

— Farai? 

— Nemanau. Bet ir negyvena pas mus. 

— Kur kambarinės? — paklausė Semas. 

— Ateis tik šeštadienį prieš vienuoliktą. 

— Gerai. Mes gesiname šviesas. Stebėk juos ir paskambink, kai 
pasišalins. 

Pro tamsaus sandėliuko langą Endis stebėjo du vyriškius žengiant 
nuo durų prie durų, beldžiantis ir laukiant. Vienos kitos jiems atsida- 
rydavo. Vienuolika iš keturiasdešimt dviejų kambarių buvo užimti. Iš 
38-ojo ir 39-ojo niekas neatsiliepė. Vyriškiai apsisukę grįžo į paplūdimį 
ir dingo. Profesionalūs žudikai! Pas jį motelyje! 

Kitapus plento, automobilių aikštelėje, prie mažučio golfo lauko, 
Endis pamatė dar du tokius pat netikrus turistus, kalbančius su kaž- 
kokiu vyriškiu baltame minivene. Jie rodė pirštais šen ir ten, tartum 
ginčydamiesi. 

Jis vėl paskambino Semui. 

— Klausyk, Semai, jie išėjo. Bet ši vieta knibžda tokių žmonių. 

— Kiek jų? 

— Matau kitapus plento dar du. Jūs, žmonės, verčiau neškite muilą. 

— Nusiramink, Endi. Jie mūsų nepamatys, jeigu liksime čia. 

— Betgi negalite likti amžiams. Mano bosas netrukus supras, kas 
dedasi. 

— Mes jau greit nusiplauname, Endi. Kaip paketėlis? 

— Jis jau čia. 

— Gerai. Man reikia jį pamatyti. Sakyk, Endi, ar nepagelbėtum dėl 
valgio? Gal išsmuktum per gatvę ir atneštum ko nors karšta? 

Endis laikė save valdytoju, o ne pasiuntiniu. Bet už penkis tūkstančius 
per dieną „Žuvėdra“ gali teikti ir šiokias tokias paslaugas į kambarius. 

— Žinoma. Atsirasiu už minutėlės. 


Veinas Taransas sugriebė telefoną ir nukrito ant viengulės savojo 
numerio „Ramada Inn“ lovos Orlande. Jautėsi išsekęs, įpykęs ir sutrikęs, 

o F. Dentonas Voilzas įgriso iki gyvo kaulo. Buvo pusė antros, įpusėjęs 
šeštadienis. Jisai surinko savo kabineto Memfyje numerį. Sekretorė ne- 
turėjo ką pranešti, išskyrus tai, kad skambinusi Merė Alisa ir norėjusi 
su juo pasikalbėti. Pavykę nustatyti, kad skambinta iš vieno taksofono 
Atlantoje. Merė Alisa pažadėjusi vėl paskambinti antrą, galbūt Veinas 
— taip ir pavadinusi: Veinas — bus jau pasirodęs darbe. Taransas pasakė 
savo telefono numerį ir padėjo ragelį. Merė Alisa. Atlantoje. Makdiras 
— Talahasyje, paskui Okaloje, po to... niekur. Žaliojo fordo pikapo su 
Tenesio registracijos numeriais nė ženklo. Makdiras vėl prapuolė. 

Sučirškė telefonas. Taransas iš lėto pakėlė ragelį. 

— Merė Alisa? — tyliai paklausė. 

— Veinai, vaikuti! Kaip atspėjai? 

— Kur jis? 

— Kas? — Temė sukrizeno. 

— Makdiras. Kur jis? 

— Na, Veinai, jūsų vaikinai ėjo karštomis pėdomis, bet paskui pra- 
dėjo vaikytis vėją laukuose. Dabar nesate net bent kiek priartėję, vaikuti. 
Apgailestauju tau pranešti. 

— Per pastarąsias keturiolika valandų jie triskart buvo neabejotinai 
atpažinti. 

— Verčiau gerai pasitikrink, Veinai. Prieš kelias minutes Mičas man 
pasakė niekad nebuvęs Talahasyje. Nė girdėjęs apie Okalą. Nė vairavęs 
žalią fordą pikapą. Nė tempęs „U-Haul“ priekabą. Jūsų vaikinai stipriai 
užkibo, Veinai. Prarijo masalą su viskuo — kabliuku, grimzdu ir valu. 

Veinas susignybo viršunosę ir atsiduso į ragelį. 

— Taigi kaip Orlandas? — paklausė ji. — Ketini pamatyti Disnei- 
lendą, kai jau esi mieste? 

— Kur jis, velniai rautų?! 

— Veinai, Veinai, nusiramink, vaikuti. Dokumentus jūs gausite. 

Taransas iškart atsisėdo lovoje. 

— Gerai, kada? 

— Na, mes galėtume būti godūs ir pareikalauti likusių savo pinigų. 
Aš kalbu iš taksofono, tad nesivarginkite atsekti numerio, aišku? Bet 
mes ne goduoliai. Per dvidešimt keturias valandas gausi tuos savo po- 
pierius. Jeigu viskas gerai eisis. 

— Kur dokumentai? 

— Turėsiu dar kartą tau paskambinti, vaikuti. Jeigu liksi prie to 
telefono, skambinsiu kas keturias valandas, kol Mičas man pasakys, kur 
jie. Bet, Veinai, jeigu kur nors pasitrauksi, galiu tave pamesti, vaikuti. 
Taigi sėdėk ir lauk. 

— Būsiu čia. Ar jis vis dar šalyje? 

— Manau, ne. Esu tikra, kad jis jau Meksikoje. Žinai, jo brolis 
kalba ispaniškai? 

— Žinau. — Veinas išsitiesė ant lovos ir tarė sau: velniai nematė, 
tegul ir Meksikoje, kad tik dokumentai patektų į jo rankas. 

— Lik vietoje, vaikuti. Nusnūsk. Turbūt esi pavargęs. Paskambin- 
siu apie penktą arba šeštą. 

Taransas padėjo telefoną ant naktinio stalelio ir užsnūdo. 


Šeštadienį popiet, kai Panama Siti Bičo policija susilaukė ketvirto 
nusiskundimo iš motelių savininkų, paieškų įkarštis nuvėso. Farai pa- 
siųsti į „Lūžtančių bangų“ motelį, kurio suirzęs savininkas pranešė apie 
ginkluotus vyrus, neduodančius ramybės jo svečiams. Į Ruožą mesta 
dar daugiau policininkų ir netrukus šie po motelius ieškojo ginkluotų 
banditų, ieškančių Makdirų. Smaragdinė Pakrantė atsidūrė ant karo 
slenksčio. 

Pavargę ir sukaitę Devašerio žmonės buvo priversti veikti pavie- 
niui. Jie dar rečiau pasklido po paplūdimį ir liovėsi ėję nuo durų prie 
durų, o drybsojo plastikiniuose krėsluose palei baseinus stebėdami zu- 
jančius ten ir atgal turistus. Gulinėjo paplūdimiuose pavėsyje: vengdami 
saulės, stebėdami turistų maišalynę. 

Artėjant sambrėškiui, armija smogikų, galvažudžių, ginkluotų 
banditų ir teisininkų išsislapstė po patamsius ir laukė. Jeigu Makdirai 
pajudės, darys tai naktį. Tyli armija jų tykojo. 

Nepatogiai remdamasis alkūnėmis į turėklus, Devašeris stovėjo 
savo numerio „Best West“ viešbutyje balkone. Stebėjo ištuštėjusį pa- 
plūdimį apačioje ir grimztančią už horizonto saulę. Pro stumdomąsias 
stiklines duris išėjo ir už jo sustojo Aronas Rimeris. 

— Mes radome Tolarą, — pranešė jis. 

Devašeris nesujudėjo. 

— Kur? 

— Memiyje, besislepiantį savo draugužės bute. 
— Buvo vienas? 
— Aha. Jį užšaldė, inscenizuodami apiplėšimą. 


38-ajame kambaryje Rėjus jau kažkelintą kartą apžiūrinėjo nau- 
juosius pasus, vizas, vairuotojo pažymėjimus ir gimimo liudijimus. 
Pasuose Mičo ir Ebės nuotraukos buvo dabartinės, su vešliais tamsiais 
plaukais. Nieko, jeigu tik pavyks pabėgti, laikas plaukų spalvą sugrąžins. 
Rėjaus fotografija padaryta šiek tiek retušuojant Mičo veido nuotrauką 
iš to meto, kai jis studijavo Harvardo Teisės fakultete: ilgaplaukis, su 
barzdos šeriais — šaunios akademiškos išvaizdos. Atidžiau įsižiūrėjus, 
akys, nosys ir skruostikauliai buvo panašūs, bet nieko daugiau. Doku- 
mentai išduoti Li Stivensui, Reičelei Džeims ir Semui Fortūnai, visiems 
gyvenantiems Merfrisbore, Tenesio valstijoje. Doko šauniai padirbėta, 
apžiūrinėdamas šypsojosi Rėjus. 

Ebė įdėjo „Sony“ vaizdo kamerą atgal į dėželę. Trikojis sulankstytas 
ir atremtas prie sienos. Ant televizoriaus puikavosi tvarkingai sukrautos 
keturiolika vaizdajuosčių kasečių su priklijuotomis etiketėmis. 

Po šešiolikos valandų darbo, parodymai į vaizdajuostę baigti. Prade- 
dant pirma juostele, Mičas, priešais kamerą pakėlęs ranką prisiekė sakyti 
vien tiesą ir tik tiesą. Stovėjo šalia komodos, o aplinkui jį grindys buvo 
nuklotos dokumentais. Naudodamasis Temės pastabomis, suvestinėmis 
ir struktūrinėmis schemomis jis pirmiausia metodiškai apžvelgė bankų 
dokumentaciją. Išvardijo per du šimtus penkiasdešimt slaptų sąskaitų 
vienuolikoje Kaimanų bankų. Kai kurios buvo vardinės, bet dauguma 
— tik numerinės. Naudodamasis kompiuterinių spaudinių kopijomis, 
jis atgamino sąskaitų istorijas. Grynųjų pinigų depozitai, elektroniniai 
pervedimai ir išėmimai. Kiekvieno savo panaudoto dokumento apačioje 
jis juodu žymekliu užrašė savo inicialus — MM, o paskui — daiktinio 
įkalčio numerį: MM1, MM2, MM3 ir taip toliau. Po daiktinio įrodymo 
MM1485 jis buvo identifikavęs devynis šimtus milijonų dolerių, slepia- 
mų Kaimanų bankuose. 

Tai padaręs, jis kruopščiai, dalelę po dalelės, sudėliojo visą imperijos 
struktūrą. Per dvidešimtį metų Moroltai su savo neįtikimai turtingais ir 
neįtikimai korumpuotais advokatais Kaimanuose turėjo įregistravę dau- 

giau nei keturis šimtus korporacijų, kurios valdė suvisai ar dalimis viena 
kitą ir naudojo bankus kaip užregistruotus agentus ir nuolatinius adre- 
satus. Mičas greitai suprato turįs savo rankose tik dalelę dokumentacijos 
ir priešais kamerą išsakė prielaidą, kad dauguma šios paslėpta „Bendini, 
Lambert 8 Locke“ firmos pusrūsyje, Memfyje. Jis taip pat paaiškino, 
atsižvelgdamas į prisiekusiuosius įvyksiančiame teismo procese, kad 
nedidelei armijai Valstybinės mokesčių inspekcijos tyrėjų prireiks apie 
metų Moroltų korporacijos mįslei įminti. Mičas neskubėdamas komen- 
tuodavo kiekvieną daiktinį įrodymą, po to kruopščiai pažymėdavo ir ati- 
dėdavo į šalį. Ebei teko kameros operatorės vaidmuo. Rėjus stebėjo pro 
langą automobilių aikštelę ir tyrinėjo suklastotus pasus. 

Šešiolika valandų Mičas davė parodymus apie įvairius Moroltų ir 
jų advokatų naudotus būdus purviniems pinigams plauti. Lengviausias ir 
labiausiai mėgtas būdas — perskraidinti krovinį purvinų grynųjų pinigų 
Bendinio firmos lėktuvu, dažniausiai kartu su komandiruotais dviem ar 
trim teisininkais, kad reisas niekam nekeltų įtarimų. Kai sausuma, oru 
ir jūra į šalį nuolatos plūste plūsta kvaišalai, Jungtinių Valstijų muitinės 
tarnybai mažai terūpi, kas gabenama iš vidaus svetur. Sumanyta buvo 
puikiai. Lėktuvai išskrisdavo purvini ir grįždavo švarūs. Kai tik lėktuvas 
su pinigais nutūpdavo Didžiajame Kaimane, kartu skridęs teisininkas 
įteikdavo reikalaujamus kyšius Kaimanų muitininkams ir atitinkamam 
bankininkui. Dėl kai kurių krovinių papirkoms išeidavo iki dvidešimt 
penkių procentų jų vertės. 

Sykį deponuoti, — paprastai į ne vardines, o numerines sąskaitas, 
— pinigai tapdavo bemaž nebeatsekami. Bet daugelis bankinių tran- 
sakcijų gražiai sutapdavo su reikšmingais įvykiais korporacijų veikloje. 
Pinigai paprastai būdavo deponuojami į vieną kurią iš kokio tuzino 
numerinių indėlių sąskaitų. Arba „supersąskaitų“, kaip jas pavadino 
Mičas. Jis pateikė būsimiems prisiekusiesiems šių sąskaitų bankuose 
numerius ir pavardes. Paskui, kai būdavo įregistruojamos naujos kor- 
poracijos, pinigai iš „supersąskaitų“ būdavo pervedami į tų korporacijų 
sąskaitas, dažnai tame pačiame banke. Kai tik purvini pinigai atitekdavo 
kokiai nors teisėtai Kaimanų korporacijai, prasidėdavo plovimas. Pa- 
prasčiausias ir dažniausiai naudotas būdas — kompanija nusipirkdavo 
nekilnojamojo turto ir kitų švarių aktyvų Jungtinėse Valstijose. Tran- 


sakcijomis užsiimdavo kūrybingi „Bendini, Lambert št Locke“ firmos 
advokatai, ir visi pinigai judėdavo elektroniniais pervedimais. Dažnai 
Kaimanų korporacija nusipirkdavo kitą Kaimanų korporaciją, kuriai, 
kaip pasirodydavo, priklausydavo kokia nors Panamos korporacija, o šiai 
— kažkuri holdingo kompanija Danijoje. Danai įsigydavo kokią nors 
rutulinių guolių gamyklą Tolede ir elektroniniu keliu pinigus už pirkinį 
pervesdavo iš dukterinio banko Miunchene. Ir purvini pinigai dabar jau 
tapdavo švarūs. 

Pažymėjęs daiktinį įkalų MM4922, Mičas baigė duoti parodymus. 
Šešiolika valandų — gana ir gana. Nors ir nedalyvaus teisme liudyti 
asmeniškai, — jam sumokėta tik milijonas dolerių, — bet suteiks dau- 
giau, negu iš jo buvo tikėtasi. Prie užgesintų šviesų prisėdęs ant lovos 
krašto, pasijautė fiziškai ir psichiškai išsunktas. Ebė užsimerkusi sėdėjo 
ant kėdės. 

Rėjus pro žaliuzių tarpelį pažvelgė laukan. 

— Norėtųsi šalto alaus, — pratarė jis. 

— Išmesk iš galvos, — nukirto Mičas. 

Atsisukęs Rėjus įdėmiai pasižiūrėjo į jį. 

— Atsipalaiduok, broluži. Juk jau tamsu, o iki parduotuvės paplū- 
dimiu tik keli žingsniai. Pats galiu savimi pasirūpinti. 

— Nereikia, Rėjau. Kam rizikuoti. Už kelių valandų išvykstame, ir 
jeigu viskas susiklostys sklandžiai, iki gyvenimo pabaigos mauksi alų. 

Rėjus nesiklausė. Ryžtingai užsimaukšlino ant kaktos beisbolo 
kepuraitę, įsidėjo į kišenę kažkiek pinigų ir siekė pistoleto. 

— Rėjau, paklausyk, bent nesiimk ginklo, — meldė Mičas. 

Rėjus užsikišo pistoletą po marškiniais ir išsmuko pro duris. 
Sparčiai leidosi žingsniuoti per smėlį už mažų motelių ir parduotuvėlių 
slėpdamasis šešėliuose ir trokšdamas šalto alaus. Sustojo už pernakt vei- 
kiančios maisto produktų parduotuvėlės, greitai apsidairė į šalis pasitik- 
rindamas, ar niekas neseka, ir pro paradines duris įėjo vidun. Šaldytuvas 
su alumi stovėjo gilumoje. 

Palei plentą esančioje automobilių aikštelėje po plačia šiaudine 
skrybėle slėpėsi Lamaras Kvinas šnekučiuodamasis su keliais paaugliais 
iš Indianos. Jis pastebėjo Rėjų įeinant į parduotuvėlę ir pagalvojo, kad 
išvaizda kažkur matyta. Žmogaus eigastis kažkokia nerūpestinga, regis, 
lyg ir pažįstama. Lamaras prisiartino prie vitrinos ir žvilgtelėjo šaldytu- 

vo su alumi link. Vyriškio akis dengė akiniai, bet nosis ir skruostikauliai 
neabejotinai pažįstami. Lamaras įsliūkino į parduotuvėlę, pasiėmė pake- 
Įį bulvių traškučių. Laukdamas prie kasos atsiskaityti, susidūrė akis į akį 
su žmogumi, kuris buvo ne Mičelas Makdiras, bet labai į šį panašus. 

Rėjus. Tikrai. Veidas įdegęs saulėje ir plaukai per trumpi, kad at- 
rodytų stilingai. Akys paslėptos. Toks pat ūgis, toks pat svoris. Tokia pati 
žengsena. 

— Kaip sekasi? — užkalbino vyriškį Lamaras. 

— Puikiai. O jums? — Pažįstamas balsas. 

Lamaras susimokėjo už traškučius ir grįžo į automobilių aikštelę. 
Ramiai numetė pakelį į šiukšliadėžę šalia taksofono būdelės ir greitai 
nuėjo prie gretimos suvenyrų parduotuvėlės toliau ieškoti Makdirų. 

Į paplūdimį palei Ruožą sutemos atnešė vėsų brizą. Saulė greitai 
nusileido, o mėnulis nesiskubino jos pakeisti. Aukštai dangų dengė tam- 
sūs debesys, net vanduo atrodė juodas. 

Sutemos ant Deno Raselo tilto, per vidurį Ruožo nusidriekiančio 
į jūrą, sutraukė meškeriotojus. Grupelėmis po tris ir po keturis, išsidės- 
tę per visą betoninio statinio ilgį, jie tylomis spoksojo į savo meškerių 
valus, nusitęsiančius dvidešimt pėdų žemyn į juodą vandenį. Be judesio, 
it iškalti iš akmens, vyrai rėmėsi į turėklą, kartkartėmis nusispjaudami į 
apačioje ribuliuojantį vandenyną ar šnektelėdami su draugu. Jie džiau- 
gėsi brizu, tyluma ir vandens ramybe kur kas labiau nei atsitiktinai už- 
kibusia žuvimi, netyčia plaukusia pro šalį ir užtaikiusia ant kabliuko. 
Tai buvo atostogautojai iš Šiaurės, kasmet tą pačią savaitę apsistojantys 
tame pačiame motelyje ir kiekvieną naktį ateinantys pameškerioti tam- 
soje ir pasigrožėti jūra. Tarp jų stovėjo kibirėliai su masalu ir maži alaus 
skardinėlių pripildyti šaltkrepšiai. 

Kada ne kada naktį ant tilto užklysdavo ir šiaip koks nors žmogus 
ar įsimylėjėlių porelė, nužingsniuodavo šimtą jardų iki jo galo. Kelias 
minutes žvelgdavo į juodą, romią vandens platybę, paskui apsigręždavo 
ir gėrėdavosi palei Ruožą mirksinčių milijonų žiburėlių pašvaiste, ap- 

žiūrinėdavo nejudančius, alkūnėmis ant turėklų užsikvempusius meške- 
riotojus. Šie tartum jų nepastebėdavo. 

Nepastebėjo meškeriotojai ir Arono Rimerio, kuris apie vienuo- 
liktą praėjo už jų. Tilto gale jisai surūkė cigaretę ir numetė nuorūką į 
vandenį. Žvelgdamas tolyn į paplūdimį mąstė apie daugybę čia esančių 
motelių kambarių ir kooperatinių kotedžų. 


Deno Raselo tiltas buvo labiausiai nutolęs į vakarus iš trijų, nu- 
sidriekusių į jūrą Panama Siti Biče. Taip pat ir naujausias, ilgiausias 
— vienintelis, pastatytas grynai iš betono. Kiti du buvo senesni ir medi- 
niai. Jo viduryje stovėjo plytinis pastatas (jame glaudėsi žūklės reikmenų 
parduotuvėlė, baras), kur buvo galima greitomis užkąsti, ir tualetai. Nak- 
tį buvo atdari tik tualetai. 

Eiti nuo „Žuvėdros“ iki tilto reikėjo galbūt kokią pusmylę rytų 
kryptimi. Pusę dvylikos Ebė paliko 38-ąjį kambarį, praslinko pro šiukšlių 
primėtytą baseiną ir leidosi paplūdimiu žingsniuoti į rytus. Su šortais, 
balta šiaudine skrybėle ir vėjastriuke su užkelta iki ausų apykakle. Ėjo 
pamažu, susikišusi rankas giliai į striukės kišenes — kaip užsigrūdinusi 
mėgėja pasivaikštinėti po pakrantę ir pamąstyti. Po penkių minučių iš 
kambario išniro Mičas, taip pat praslinko pro šiukšliną baseiną ir nusekė 
jai įkandin. Žingsniavo nukreipęs akis į vandenyną. Priešpriešiais, pačiu 
vandens pakraščiu, taškydami kojomis purslus ir tarp atokvėpių persi- 
mesdami vienu kitu žodžiu, artinosi du risnotojai. Ant kaklo, po juodais 
medvilniniais marškiniais Mičas turėjo užsikabinęs virvelę su švilpuku, 
— šiaip, dėl visa ko — o į visas keturias kišenes prisikimšęs šešiasdešimt 
tūkstančių grynaisiais. Tolydžio žvalgydamasis į vandenyną, jis nervingai 
stebėjo priekyje žingsniuojančią Ebę. Jam nuėjus paplūdimiu du šimtus 
jardų, 38-ąjį kambarį paskutinį kartą apleido Rėjus. Jis užrakino duris ir 
pasiliko raktą. Apie liemenį turėjo apsivyniojęs keturiasdešimties pėdų 
ilgio juodą nailoninę virvę, o po šia — užsikišęs pistoletą. Išsipūtusi 
vėjastriukė viską gražiai maskavo. Už drabužius ir kitus dalykus Endis 
nulupo iš jų dar du tūkstančius. 

Rėjus irgi patraukė į paplūdimį. Stebėjo prieky savęs Mičą ir vos 
pajėgė įžiūrėti Ebę. Pakrantėje daugiau žmonių nesimatė. 

Buvo netoli vidurnakčio, šeštadienis slinko į pabaigą, ir daugelis 
meškeriotojų jau buvo palikę tiltą iki kito vakaro. Ebė pamatė trijų 
grupelę šalia tualetų. Aplenkusi tuos žmones, ji nerūpestingu žingsniu 
nuėjo į tilto galą, kur pasirėmusi ant betoninio turėklo nukreipė žvilgsnį 
juoduojančią Įlankos platybę. Kiek akys pajėgė aprėpti, tolumoje spink- 
sėjo pavienės raudonos bujų švieselės. Toli rytuose farvaterį žymėjo mė- 
lyni ir balti žiburiai. Horizonte mirksėjo geltonas nuo kranto tolstančio 
laivo žibintas. Tilto gale Ebė stovėjo viena. 

Mičas pasislėpė paplūdimio krėsle po sulankstytu skėčiu ties įeiga 
į tiltą. Žmonos jis nematė, užtat aprėpė visą Įlankos vandens paviršių. 
Penkiasdešimt pėdų nuo jo, ant plytų atbrailos, sėdėjo Rėjus, nukoręs 
kojas į smėlį. Vis pasižiūrėdami į laikrodžius, jie laukė. 

Lygiai dvyliktą Ebė nervindamasi atidarė vėjastriukės užtrauktuką 
ir nusirišo nuo juosmens sunkų žibintuvą. Žvilgtelėjusi į apačioje tyvu- 
liuojantį vandenį, ji tvirčiau suspaudė žibintuvą, įremdama sau į pilvą ir 
pridengdama striukės kraštais, nukreipė šį į jūrą ir tris kartus nuspaudė 
mygtuką. Įjungė — išjungė. Įjungė — išjungė. Įjungė — išjungė. Žalia 
lemputė sublyksėjo tris kartus. Stipriai gniauždama delne žibintuvą, ji 
įsitempusi žvelgė į tamsą viršum vandenyno. 

Jokio atsako. Pralaukusi tartum amžinybę, po dviejų minučių ji vėl 
sužybsėjo. Tris kartus. Vėl jokio atsako. Giliai atsidusi tarė sau: „Ramiau, 
Ebe, ramiau. Jis turi ten kažkur būti.“ Darsyk tris kartus sublyksėjo. Ir 
vėl jokio atsako. 

Mičas sėdėdamas ant paplūdimio krėslo krašto nekantriai žvalgėsi 
po jūrą. Akies kampučiu pastebėjo iš vakarų pusės einantį, bemaž bė- 
gantį, kažkokį siluetą. Šis užšoko ant laiptų į tiltą. Skandinavas! Mičas 
metėsi per smėlį paskui jį. 

Aronas Rimeris praėjo už meškeriotojų, aplenkė mažutį pastatą ir 
sustojo, įsižiūrėdamas į moterį su balta skrybėle tilto gale. Pasilenkusi 
ji kažką laikė rankoje. Tas daiktas vėl žybtelėjo tris kartus. Jis tylomis 
prislinko už jos. 

— Ebe. 

Ji staigiai apsisuko ir pabandė surikti. Rimeris puolė ją ir prirėmė 
prie turėklo. Iš tamsos Mičas nėrė galva į Skandinavo kojas, ir visi trys 
parkrito ant slidaus betono. Mičas užčiuopė Skandinavui už nugaros 

pistoletą ir smarkiai trenkė alkūne, bet nepataikė. Rimeris išsisuko ir 
bjauriai smogė kumščiu Mičui į kairę akį. Pasispardžiusi Ebė suspėjo 
nuropoti į šalį. Mičas beveik nieko nematė, liko apsvaigintas. Rimeris 
mikliai pašoko ant kojų ir siekė pistoleto, bet jo taip ir nesurado. Rėjus 
įsibėgėjęs trenkėsi į jį galva kaip avinas, nublokšdamas Skandinavą į 
turėklą. Neleidęs šiam atsikvošėti, trinktelėjo tartum šūvius keturis 
staigius smūgius į akis ir nosį, ir po kiekvieno pasirodydavo kraujas. 
Įgūdžiai, įgyti kalėjime. Skandinavas parpuolė repečkom, ir keturiais 
galingais spyriais Rėjus loštelėjo jam galvą. Gailiai sudejavęs banditas 
parkrito kniūbsčias. 

Rėjus paėmė pistoletą ir padavė Mičui, kuris jau stovėjo stengda- 
masis ką nors įžvelgti sveikąja akimi. Ebė stebėjo tiltą. Niekas daugiau 
nebėgo. 

— Žybsėk toliau, — paliepė Rėjus nusirišdamas nuo liemens virvę. 
Ebė atsigręžė į vandenį, pridengė žibintuvą, apčiuopė mygtuką ir kaip 
paklaikusi suskato Žybsėti. 

— Ką ketini daryti? — sušnabždėjo Mičas stebėdamas Rėjų su 
virve. 

— Dvi galimybės. Arba ištaškyti jam smegenis, arba nuskandinti. 

— O, Dieve! — pratarė Ebė tebežybsėdama. 

— Nepanaudok pistoleto, — vėl sušnabždėjo Mičas. 

— Dėkui. — Rėjus sugriebė už galo virvę, tvirtai užrišo ją Skandi- 
navui apie kaklą ir trūktelėjo. Mičas nusisuko ir žingtelėjo tarp kūno ir 
Ebės. Ji ir nesistengė žiūrėti. 

— Apgailestauju. Kito pasirinkimo neturime, — sumurmėjo Rėjus 
bemaž pačiam sau. 

Praradęs sąmonę vyriškis nesipriešino, net nesujudėjo. Po trijų mi- 
nučių Rėjus garsiai atsiduso ir pranešė: 

— Negyvas. — Jis aprišo kitą virvės galą apie stulpą, nustūmė kūną 
po turėklu ir tyliai nuleido į vandenį. 

— Pirmas nusliuogiu aš, — pasakė Rėjus ir pralindęs pro turėklą 
nuslydo žemyn virve. Aštuonios pėdos žemiau tilto perdangos du dings- 
tantys vandenyje betoniniai statramsčiai buvo sutvirtinti kryžmine gele- 
žinių strypų santvara, kuri tapo puikia slėpykla. Ebė leidosi antra. Rėjus 
prilaikė ją už kojų, kol įsitvėrusi virvės šliuožė žemyn. Mičas, tik viena 
sveika akimi, prarado pusiausvyrą ir vos nenukrito paplaukioti. 

Vis dėlto visiems pavyko išsilaikyti. Jie sėdėjo ant kryžminės sant- 
varos dešimt pėdų virš šalto, tamsaus vandens. Dešimt pėdų aukščiau 
žuvų, statramsčius aplipusių moliuskų ir Skandinavo kūno. Rėjus per- 
pjovė virvę, kad kūnas galėtų deramai nugrimzti į vandenį, kol po dienos 
ar dviejų iškils į paviršių. 

Taip jie tupėjo it trys apuokai ant šakos, stebėdami bujų žiburėlius 
ir farvaterio šviesas, laukdami ateinančio vandens paviršiumi mesijo. 
Girdėjo vien tik švelniai teliūskuojančias apačioje bangeles ir pastovų 
žibintuvo mygtuko caksėjimą. 

O paskui — balsai iš viršaus, nuo tilto perdangos. Nervingi, ne- 
ramūs, panikos kupini balsai — kažko buvo ieškoma. Po kurio laiko jie 


nutolo. 

— Na, broluži, ką dabar darome? — sušnabždėjo Rėjus. 

— Planas B, — atsakė Mičas. 

— Ir koks jis? 

— Šokti ir plaukti. 

— Labai sąmojinga, — pyktelėjo Ebė, — tebespaudinėdama myg- 
tuką. 


Praslinko valanda. Geležinė santvara, nors ir įrengta puikioje vie- 
toje, nebuvo patogi sėdėti. 

— Pastebėjote antai tas dvi valtis? — tyliai paklausė Rėjus. 

Valtys buvo mažos, dūlavo apie mylią nuo kranto ir per praėjusią va- 
landą lėtai ir įtartinai kreisavo taip, kad iš jų būtų matomas paplūdimys. 

— Turbūt ten žvejų valtys, — spėjo Mičas. 

— Kas gi žvejoja pirmą valandą nakties? — paklausė Rėjus. 

Visi trys susimąstė. Atsakymo nerado. 

Ebė pirmiausia pamatė, vildamasi ir melsdamasi, kad jų linkui ne- 
plūduriuotų kūnas. 

— Antai ten, — parodė ji pirštu tolyn į jūrą. Į kažkokį juodą daiktą, 
už penkiasdešimt jardų linguojantį ant vandens ir lėtai slenkant; tilto 
kryptimi. Jie įdėmiai stebėjo. Paskui garsas — lyg siuvamosios mašinos. 

— Žybsėk, — paliepė Mičas. Garsas artėjo. 

Mažoje valtyje pasimatė vyriškis. 

— Ebanksai! — garsiai sušnabždėjo Mičas. 

Burzgesys nuščiuvo. 

— Ebanksai! — vėl pakartojo Mičas. 

— Kur jūs, po velniais?! — atskriejo atsakas. 

— Čionai. Po tiltu. Paskubėk, velniai rautų! 

Burzgesys sustiprėjo, ir Ebanksas sustabdė aštuonių pėdų guminį 
plaustą po tiltu. Pakibę nuo santvaros strypų, visi trys viena džiugia krū- 
va suvirto į plaustą. Tyliai apsikabino vienas kitą, paskui — Ebanksą. Šis 
užvedė penkių arklio jėgų elektrinį tralavimo motorą ir nukreipė plaustą 
į atvirus vandenis. 

— Kur buvai prapuolęs? — paklausė Mičas. 

— Kreisavau, — nerūpestingai atsakė Ebanksas. 

— Kodėl pavėlavai? 

— Stengiausi išvengti tų žvejų valčių su persirengusiais turistais ir 
vaizduojančius žvejus idiotais. 

— Kaip manote, ten Morolto žmonės ar fibiai? — paklausė Ebė. 

— Na, jeigu idiotai, tai gali būti ir tie, ir anie. 

— Kas nutiko tavo žaliai švieselei? — įsiterpė Mičas. 

Ebanksas mostelėjo į žibintuvą šalia motoro. 

— Baterijos išsibaigė. 


Laivas pasirodė esąs keturiasdešimties pėdų ilgio škuna, kurią 
Ebanksas surado Jamaikoje vos už du šimtus tūkstančių. Jo draugas 
laukė prie kopėtėlių ir padėjo jiems užlipti ant denio. Vardu buvo 
Džordžas, paprasčiausiai Džordžas, ir kalbėjo angliškai su kartkartėmis 
trumpai nuskambančiu kažkokiu akcentu. Ebanksas nuramino, kad juo 
galima pasitikėti. 

— Jeigu pageidautumėte, kajutėje turime viskio, — pasiūlė 
Ebanksas. 

Rėjus susirado viskį, Ebė — apklotą, kuriuo apsisiautusi atsigulė 
ant mažos kanapos. Likęs denyje, Mičas grožėjosi savo nauju laivu. Kai 
Ebanksas su Džordžu iškėlė iš vandens plaustą, jis pasiūlė: 

— Plaukiam iš čia. Ar galima tuojau pat? 

— Kaip pageidausite, — deramai atraportavo Džordžas. 

Žvelgdamas į pakrantės žiburius, Mičas atsisveikino su tėvyne. 
Paskui nulipo žemyn į saloną ir prisipylė pilną stiklą škotiškojo. 

Veinas Taransas miegojo su drabužiais skersai lovos. Nuo pa- 
skutinio skambučio prieš šešias valandas nesijudino iš vietos. Šalimais 
sučirškė telefonas. Po keturių signalų sugrabaliojo ragelį. 

— Alio? — atsiliepė gergždžiančiu balsu, sunkiai versdamas lie- 
žuvį. 

— Veinai, vaikuti. Ar pažadinau? 

— Žinoma. 

— Dabar gali pasiimti dokumentus. Kambarys nr. 38, „Žuvėdros“ 
motelis, 98-asis plentas, Panama Siti Bičas. Prie registracijos stalelio 
sėdi toks Endis, jis įleis tave į kambarį. Tik atsargiai su jais. Mūsų drau- 
gas tikrai tvarkingai ir tiksliai juos sužymėjo, taip pat ten rasi šešiolikos 
valandų trukmės vaizdajuosčių. Taigi nieko nesumaišyk. 

— Noriu paklausti. 

— Žinoma, didysis berniuk. Bet ko. 

— Kurjjisai surado tave? Juk jeigu ne tu, jam nieko nebūtų išėję. 

— Oho, dėkui. Surado mane Memfyje. Mudu susidraugavome, ir 
jis pasiūlė man krūvą pinigų. 

— Kiek? 

— Argi svarbu, Veinai? Daugiau man niekada nebeteks dirbti. 
Turiu bėgti, vaikuti. Buvo tikrai smagu. 

— Kur jis? 

— Kol kalbame, skrenda lėktuvu į Pietų Ameriką. Bet negaišk lai- 
ko mėgindamas jį sugauti. Veinai, vaikuti, myliu tave, bet nesugebėjai jo 
sugauti net Memfyje. O dabar — ate. — Balsas ragelyje nutilo. 

Sekmadienis. Aušra. Po giedru dangumi keturiasdešimties pėdų il- 
gio škuna visomis iškeltomis burėmis skrieja į pietus. Ebė giliai įmigusi 
kapitono kajutėje. Rėjus, be sąmonės nuo škotiškojo viskio, tįso gulte. 
Kažkur žemiau po deniu snūduriuoja Ebanksas. 

Mičas sėdi denyje, gurkšnoja atvėsusią kavą ir klausosi, ką apie 
buriavimo pagrindus postringauja Džordžas. Netoli šešiasdešimties, il- 
gais žilais, nuo jūroje praleistų metų išblukusiais plaukais ir tamsia, nuo 

saulės įdiržusia oda. Žemas ir gyslotas, beveik toks pat kaip Ebanksas. 
Gimęs Australijoje, bet prieš dvidešimtį metų po didžiausio banko api- 
plėšimo šios istorijoje pabėgo iš šalies. Su savo partneriu jis pasidalijo 
vienuolika milijonų grynaisiais ir sidabru, o po to kiekvienas patraukė 
kas sau. Kaip girdėjęs, jo partneris jau miręs. 

Džordžas nebuvo tikras jo vardas, bet dvidešimt metų vadinęsis 
Džordžu tikrąjį užmiršo. Septintojo dešimtmečio pabaigoje jis atrado 
Karibus, ir pamatęs tūkstančius pirmykščių anglakalbių salelių nu- 
sprendė, kad čia bus jo namai. Padėjo savo pinigus į bankus Bahamuose, 
Belize, Panamoje ir, žinoma, Didžiajame Kaimane. Negyvenamame 
Mažojo Kaimano paplūdimio ruože pasistatydino aptvertą rezidenciją 
ir paskutiniuosius dvidešimt vienerius metus praleido plaukiodamas 
savo mažute, trisdešimties pėdų ilgio, škuna po visą Karibų jūrą. Vasarą 
ir rudenį stengėsi labai nenutolti nuo namų, bet nuo spalio iki birželio 
gyvendavo savo laive klajodamas nuo vienos salos prie kitos. Karibuose 
aplankęs jų tris šimtus. Sykį dvejus metus praleido vien tik Bahamuose. 

— Ten yra tūkstančiai salų, — aiškino jis. — Ir tavęs niekada ne- 
suras, jeigu tik dažnai judėsi. 

— Ar tavęs dar tebeieško? — paklausė Mičas. 

— Nežinau. Supranti, negaliu paskambinti ir paklausti. Bet abejoju. 

— Kur saugiausia pasislėpti? 

— Šiame laive. Jachta mažutė, graži, ir kai tik išmoksi buriuoti, ji 
taps tavo namais. Susirask kur nors mažą salą, galbūt Mažajame Kaima- 
ne ar Brake — abi vis dar pirmykštės — ir pasistatyk namą. Daryk taip, 
kaip kažkada padariau aš. O daugiausia laiko leisk šiame laive. 

— Kada nebesirūpinsi, kad tave medžioja? 

— O, supranti, aš tebemąstau apie tai, bet neimu į galvą. Su kiek 
milijonų pasprukai? 

— Aštuoniais, gal kiek daugiau ar mažiau, — atsakė Mičias. 

— Gražu. Turi pinigų ir gali daryti ką nori, tad viską pamiršk. Tik 
visą likusį gyvenimą keliauk po salas. Žinai, yra ir blogesnių dalykų. 


Kažkiek dienų jie plaukė Kubos link, paskui aplink ją — Jamai- 
kos pusėn. Stebėjo Džordžą ir klausėsi jo pamokymų. Po dvidešimties 

metų, kuriuos buriavo po Karibus, jis tapo labai išmanus ir kantrus. 
Rėjus, lingvistas, gaudė ir dėmėjosi naujus žodžius: spinakeris, stiebas, 
pirmagalys, laivagalis, kilvateris, rumpelis, falo gervės, topo takelažas, 
vantai, apsauginiai lejeriai, pileriai, šoto gervė, pirmagalio platforma, 
komingsai, trancas, šoto atotampa, Genujos stakselis, grotas, kliveris, 
štagai, tvirtinimo antelės ir giko atotampos. Džordžas mokė kaip ki- 
liuoti, gaudyti vėją ir laikyti kursą, kaip judėti į priekį, reguliuoti bures, 
plaukti beidevindu ir taip toliau, ir taip toliau. Rėjus savinosi buriavimo 
kalbą, Mičas mokėsi technikos. 

Ebė daugiausia tūnojo kajutėje: mažai kalbėjo, o šypsojosi, kai 
buvo būtina. Gyvenimas laive — ne tai, apie ką ji svajojo. Ilgėjosi savo 
namo ir mąstė, kas su šiuo nutiks: galbūt ponas Raisas nukirps žolę ir 
išravės piktžoles. Ilgėjosi ūksmingų gatvių, prižiūrėtų vejų ir besivaži- 
nėjančių dviračiais vaikų grupelių. Prisiminė savo šunį ir meldėsi, kad 
ponas Raisas jį priglobtų. Nerimavo dėl savo gimdytojų — jų saugumo 
ir jų baimės. Kada vėl juos pamatys? Tikriausiai po daugelio metų, nu- 
sprendė ji, bet galėtų su tuo susitaikyti, jeigu žinotų, kad jiems niekas 
negresia. 

Tačiau mintys negalėjo pabėgti nuo dabarties. Ateitis buvo neįsi- 
vaizduojama. 

Antrą likusio gyvenimo dieną Ebė pradėjo rašyti laiškus — laiškus 
gimdytojams, Kėjai Kvin, ponui Raisui ir kelioms draugėms. Laiškai 
taip ir liks neišsiųsti, ji žinojo, bet buvo lengviau, kai galėjo išreikšti savo 
žodžius popieriuje. 

Mičas atidžiai ją stebėjo, bet paliko ramybėje. Po teisybei, neturėjo 
ką jai pasakyti. Galbūt po kelių dienų juodu galės pasikalbėti. 

Į ketvirtos dienos pabaigą, penktadienį, horizonte iškilo Didžiojo 
Kaimano apybrėžos. Pamažu sykį jie apsuko salą aplinkui ir išmetė in- 
karą mylią nuo kranto. Sutemus Baris Ebanksas atsisveikino. Makdirai 
paprastais žodžiais padėkojo, ir jis atsistūmė su guminiu plaustu nuo 
škunos. Išsilaipins į krantą trys mylios nuo Bodentauno, kitame nar- 
dymo centre, paskui paskambins vienam iš savo nardymo instruktorių, 
kad atvažiuotų jo pasiimti. Vyriokas žinos, ar aplinkui dėjosi kas nors 
įtartina. Ebanksas nesitikėjo kokių nors nemalonumų. 


427 


Džordžo rezidenciją Mažajame Kaimane sudarė nedidelis pagrin- 
dinis baltai nudažytų lentų namas ir du mažesni ūkiniai pastatai. Stovėjo 
sausumoje keturios mylios nuo kranto, prie mažutės įlankos. Mažiausia- 

Makdirai įsikūrė pagrindiniame name ir mėgino pradėti naują 
gyvenimą. Rėjus, pabėgęs kalinys, valandų valandas bastėsi po paplūdi- 
mius ir buvo užsisklendęs. Apimtas euforijos, bet nenorėjo to parodyti. 
Kasdien juodu su Džordžu pasiimdavo škuną ir keliom valandoms iš- 
plaukdavo, gerdavo škotišką viskį ir tyrinėdavo salas. Dažniausiai grįž- 
davo girti. 

Pirmąsias dienas Ebė tūnojo antro aukšto kambarėlyje, iš kur vėrė- 
si vaizdas į įlanką. Vėl rašė laiškus ir pradėjo dienoraštį. Miegojo viena. 


Dukart per savaitę Fejė folksvageno autobusiuku važiuodavo į 
miestą pasipildyti maisto atsargų ir parsigabenti paštą. Vieną dieną grį- 
žo su paketėliu nuo Bario Ebankso. Džordžas perdavė paketėlį Mičui. 
Viduje buvo siuntinukas Ebanksui nuo Dorisės Grinvud iš Majamio. 
Mičas atplėšė storą voką ir rado tris laikraščius — du Atlantos ir vieną 
Majamio. 

Antraštės rėkte rėkė apie daugybę kaltinimų, pareikštų juridinei 
Bendinio firmai Memfyje. Apkaltintas penkiasdešimt vienas iš dabarti- 
nių ir buvusių firmos teisininkų, podraug su trisdešimt vienu spėjamai 
nusikaltėliškos Morolto šeimos Čikagoje nariu. Bus pareikšta dar ir 
daugiau kaltinimų, žadėjo Generalinis Jungtinių Valstijų prokuroras. Tai 
tik ledkalnio viršūnė. FTB direktorius Voilzas leido cituoti savo žodžius, 
kad organizuotam nusikalstamumui Amerikoje suduotas stiprus smūgis, 
kuris turėtų būti rūstus įspėjimas teisės profesionalams ir verslininkams, 
gundomiems tvarkyti purvinus pinigus. 

Mičas sulankstė laikraščius ir išėjo ilgam pasivaikštinėti po paplū- 
dimį. Po palmių guotu susirado šiokią tokią paunksnę ir atsisėdo. Atlan- 
tos laikraštis vardijo visus apkaltintuosius Bendinio firmos teisininkus. 
Skaitė juos pamažu. Matyti tas pavardes nė kiek nekėlė džiaugsmo. 
Mičui beveik pagailo Natano Loko. Beveik. Volis Hadsonas, Kendalas 
Mehanas, Džekas Oldričas ir galiausiai Lamaras Kvinas. Mintyse regėjo 

visų veidus. Juk pažinojo jų žmonas, matydavo vaikučius. Žvelgdamas į 
spindinčią vandenyno platybę prisiminė Lamarą ir Kėją Kvinus. Mylėjo 
abu ir kartu nekentė jų. Tai jie padėjo įvilioti jį į firmą ir iš dalies buvo 
kalti. Bet jie juk buvo ir jo draugai. Kaip apmaudu! Galbūt Lamaras at- 
sėdės tik porą metų, o paskui bus išleistas į laisvę lygtinai. Galbūt Kėja 
su vaikučiais kaip nors išsilaikys. Galbūt. 

— Myliu tave, Mičai. — Už jo stovėjo Ebė su plastikiniu ąsočiu ir 
dviem puodeliais rankose. 

Jis nusišypsojo ir pamojo jai atsisėsti greta ant smėlio. 

— Kas ąsotyje? 

— Romo punšas. Fejė sutaisė jo dėl mūsų. 

— Stiprus? 

Ji susirangė greta jo ant smėlio. 

— Pagrindinai romas. Pasakiau Fejei, kad mudviem reikia nusi- 
gerti, ir ji sutiko. 

Jis prisitraukė ją arti prie savęs ir paragavo romo punšo. Abu stebė- 
jo žaižaruojančiu vandens paviršiumi slenkančią mažutę žvejų valtį. 

— Tu bijai, Mičai? 

— Siaubingai. 

— Aš irgi. Keista. 

— Bet mudviem pavyko, Ebe. Likome gyvi. Ir saugūs. Esame 
kartu. 

— O kaip rytoj. Kitas dienas? 

— Nežinau, Ebe. Supranti, reikalai gali pablogėti. Mano pavardė 
gali atsirasti laikraštyje greta kitų, prieš kuriuos dar tik rengiami kaltini- 
mai. Arba mudu gali nužudyti. Esama blogesnių dalykų nei buriuoti po 
Karibus, turint banke aštuonis milijonus baksų. 

— Kaip manai, mano tėvai saugūs? 

— Turbūt taip. Ką Moroltas laimėtų kenkdamas tavo tėvams? Jie 
saugūs, Ebe. 

Ji vėl pripylė puodelius romo punšo ir pabučiavo jį į skruostą. 

— Aš atsigausiu, Mičai. Kol mudu kartu, viską ištversiu. 

— Ebe, — lėtai ištarė Mičas, nukreipęs akis į jūrą. — Turiu kai ką 
tau prisipažinti. 

— Aš klausausi. 

— Po teisybei, aš vis dėlto niekada netroškau tapti teisininku. 
— Ak, iš tiesų. 

— Ne. Aš visada svajojau tapti jūreiviu. 

— Nejaugi? Ar kada nors mylėjaisi paplūdimyje? 

Sekundėlę Mičas užsikirto. 

— Hm, ne. 

— Tad išgerk, jūreivi. Nusitašom ir pasidarom mažiuką. 

